


(Google 


This 1s a digital copy of a book that was preserved for generations on library shelves before 1t was carefully scanned by Google as part of a project 
to make the world's books discoverable online. 


It has survived long enough for the copyright to expire and the book to enter the public domain. A public domain book 1s one that was never subject 
to copyright or whose legal copyright term has expired. Whether a book 1s in the public domain may vary country to country. Public domain books 
are our gateways to the past, representing a wealth of history, culture and knowledge that's often difficult to discover. 


Marks, notations and other marginalia present in the original volume will appear in this file - a reminder of this book's long journey from the 
publisher to a library and finally to you. 


Usage guidelines 


Google 1s proud to partner with libraries to digitize public domain materials and make them widely accessible. Public domain books belong to the 
public and we are merely their custodians. Nevertheless, this work is expensive, so in order to keep providing this resource, we have taken steps to 
prevent abuse by commercial parties, including placing technical restrictions on automated querying. 


We also ask that you: 


+ Make non-commercial use of the files We designed Google Book Search for use by individuals, and we request that you use these files for 
personal, non-commercial purposes. 


+ Refrain from automated querying Do not send automated queries of any sort to Google's system: If you are conducting research on machine 
translation, optical character recognition or other areas where access to a large amount of text 1s helpful, please contact us. We encourage the 
use of public domain materials for these purposes and may be able to help. 


+ Maintain attribution The Google “watermark" you see on each file is essential for informing people about this project and helping them find 
additional materials through Google Book Search. Please do not remove 1f. 


+ Keep it legal Whatever your use, remember that you are responsible for ensuring that what you are doing is legal. Do not assume that just 
because we believe a book 1s in the public domain for users in the United States, that the work 1s also in the public domain for users in other 
countries. Whether a book 1s still in copyright varies from country to country, and we can't offer guidance on whether any specific use of 
any specific book 1s allowed. Please do not assume that a book's appearance in Google Book Search means it can be used in any manner 
anywhere in the world. Copyright infringement liability can be quite severe. 


About Google Book Search 


Google's mission 1s to organize the world's information and to make it universally accessible and useful. Google Book Search helps readers 
discover the world's books while helping authors and publishers reach new audiences. You can search through the full text of this book on the web 
alhttp://books.qgoogle.com/ 














Janeza Trdine 
zbrani spisi 


Bahovi huzarji in Iliri 


a 


V Ljubljani 1903 





Založil L. Schwentner, 


Bahovi huzarii in Iliri 


Spomini iz imoje profesorske službe na Hrvaškem 
(1853 — 1867). 


Napisal 
Janez Trdina. 





# 


V Ljubljani 1903 





Založil L. Schwentnef; 


3 











Natisnil Iv. Pr. Lampret v Kranju. lje 





AO 


Pregled vsebine. 


Stran 
Predgovor . . 1... VII 
I. Varaždin. Ponemčena hrvatska gospoda. Prvi pojavi Ba- l 
hovih huzarjev nn 
II. V središču Hrvatske. Ilirski duhovniki — vzor rodoljubja, 
naprednosti in značajnosti. Silna važnost ilirstva za duševni 
podvig in napredek hrvatskega naroda . . . ... . < 75 
NI. Bah hoče poneničiti Hrvate s pomočjo birokracije. Njen 
duh, značaj in šušmarstvo. Zapreke germanizaciji . . . 105 
IV. Hrvatska Reka in reška gimnazija. Kleman__. . . . . 151 
V. Slavjanski in nemški profesorji reške gimnazije.  Brez- 
uspešni napori Bahovih huzarjev . . . . 44.44... 179 
VI. Ravnatelj Štefan Vidic . . . . 40.0.0400... 233 
VII. Šolski nadzornik dr. Anton Jarc . .. 0.0... 261 


Popravek. V frazi: ,proti meni se je izrazil (ali rekel)“ je 
prepozicija proti na par mestih pomotoma spremenjena v nasproti. 


V 


Predgovor. 


Že precej po prihodu svojem na Hrvatsko sem se bil 
namenil, da popišem vse važnejše pripetljaje, katere 
bom videlali slišal, ter jih priobčim v kakem slovenskem 
listu ali pa tudi v posebni knjigi. Doba je bila tožna 
“ali jako zanimiva! Dunajska vlada je hotela Hrvate 
ponemčiti, poslavši jim vse polno nemških ali kolikor 
toliko ponemčenih birokratov, po večini slovenske krvi, 
ki so s surovo silo pregnali narodni jezik iz vseh 
državnih uradov in višjih učilnic. Mene je neizrečeno 
mikalo zveđeti, kako se bodo ponašali ti uradniki, 
kojim so dali Ogri ime ,Bahovi huzarji“ in kako bodo 
varovali in branili proti njim hrvatski ,lliri“ svoje 
narodne pravice in svetinje. Pazil sem torej jako po- 
zorno na vse pojave tujega nasilja in domorodnega 
odpora in popuščanja. Marsikatero reč sem si bil tudi 
zapisal, đa se mi ne izmakne iz spomina. Te svoje 
.opazke sem zdaj zbral, in jih dajem na svetlo v tej 
knjigi, koji sem dal naslov ,Bahovi huzarji in 
Iliri“. Kar pripovedam v njej, potrdijo mi bratje Hrvatje 
brez dvojbe, da je resnica. Jaz popisujem to, kar sem 

videl sam na svoje oči in čul na svoja ušesa. Pri- 
občujem pa tudi mnoge take reči, katere so mi pravili 
moji slovenski in hrvatski prijatelji in znanci. Ti možje 
so bili resni in ugledni poštenjaki, kojim sem smel 
brezpogojno verjeti. Jedini izjemek je moj varaždinski 
tovariš (Franta), ki se je rad lagal, kadar ga je 
ščegetal kak nemški ,vic“. Svoje pustolovščine mi 
je pravi! dostikrat ali vsak pot nekoliko drugače. 
Njegovi rojaki so sodili, da prodaja rad tuje doživljaje 
za svoje. 

V svoji knjigi se spominjam mnogih uradnikov in 
učiteljev s pravim imenom njihovim. Ali vselej mi ni 
bilo mogoče povedati resničnega imena, ker tisti možje 
še živć, ali pa bi bil mogel razžaliti z istinitim nazovom 
njihovim sorodnike njihove. Nekoja taka imena sem 
izpremenil samo nekoliko, n. pr. Zorkar, major Huber, 
dijak Kočar, profesor Hiler. Popisani roman Ivana 
Slobodina je, žal, povse resnična povest, ali pravih 
imen nisem smel naznaniti, nekaj radi sebe samega, 
še bolj pa zato, da bi ne užalil kakega uda častite in 
vse hvale dostojne Šumićeve rodovine. Čisto novo ime 
sem dal tudi profesorjema Beni-Hukepaku in negodniku 
Prijapu-Šufterletu. Izbral sem tako ime, ki jima pristaja 
in ju označuje bolje nego tisto, katero sta prejela od 
svojih roditeljev. 

V jedni reči pa moram javno priznati svojo nevednost. 
V knjigi govorim o mnogih uradnikih, ali skoraj nikoli 
nisem povedal, kaj so bili, to je, na koji službeni 
stopinji in v katerem dijetnem razredu so se nahajali. 
Službene naslove njihove sem že zdavnaj pozabil. To 
bi se zdelo pravim Meternihovim birokratom neoprosten 
greh, ali jaz se nadejam, da mi ga naši demokratični 

čitalci ne zamerijo prehudo. Melinčević je bil menda 
referent pri deželni vladi. Za nesramni preskok v nemški 
tabor ga je doletela: sijajna nagrada. Postal je, če se 
ne motim, nekak svetnik, nemara dvorski, ali za gotovo. 
tega ne morem trditi. O vsemogočnem Švabu vem, da 
. je bil podpredsednik najvišjemu deželskemu sodišču, 
.čigar nominalni predsednik je bil po starem zakohu 
ban. Ali njegovima glavnima somišljenikoma in: pomoč- 
nikoma ne vem več pravega naslova; znano mi. je 
zdaj le še toliko, da sta bila Šmid in Rulic višja sodna 
.uradnika in da je deloval Rulic v Slavoniji. Strangfeld 
je stal v prvi vrsti Bahovih birokratov in sovražnikov 
hrvatskemu narodu, ali službene ganaslova mu več ne 
pomnim. O Ulepiču mi je ostalo v spominu samo to, 
.da se je bavil z zemljiščno odvezo. O velesimpatičnem 
Iliru Ilijaševiću govoriti mi je bolj obširno. On je bil 
šolski svetnik pri deželni vladi in nadzornik glavnih 
in realnih šol zagrebških. Jaz ga imenujem nadzornika | 
narodnih šol sploh. Tako smo ga zvali takrat vsi in 
to po pravici, kajti imel je na svoji skrbi osnovo in 
= razvitek vseh narodnih, to je vseh glavnih in začetnih 
šol v mestih in na deželi. Ilijašević ni nadziral le 
 zagrebških učilnic, nego je zahajal rad, kadar je utegnil, 
na pr. na dopustu tudi v druge narodne šole, da se 
uveri, kako se izvršujejo težnje, navodila in zapovedi 
njegove in banove. Ta odlični mož je letos umrl v 
visoki starosti. Vse hrvatske novine so ga hvalile in 
povzdigovale kot preizvrstnega rodoljuba, pesnika in 
pisatelja šolskih knjig, ali, kar je meni znano, prezrle 
so skoro vse njegove izredne pedagoške sposobnosti, 
vrline in zasluge. On je bil prvi ustanovnik in brižljiv 
oče do malega vseh narodnih šol na kmetih. Mesa 

in trgi so imeli že tudi pred 1. 1852. svoje učilnice, ki pa 
so borno životarile in hirale, dokler jim ni vdihnil 
Ilijašević novega, svežega življenja, da so se mogle 
kosati z najboljšimi nemškimi v Cislajtaniji. Povsod 
so mi zatrdili možje vseh stanov, da so dobili svoje 
veselje za narodno šolstvo posredno ali neposredno 
od Ilijaševića in njegovih prijateljev im  privržencev. 
On je znal vneti in oduševiti istega bana Jelačića za 
narodno šolo in prosveto, kojo je pospeševal vrli ta junak 
na vso moč skrbno skoro do zadnjega vzdiha svojega 
navzlic vsej politični popustljivosti in onemoglosti, 
kojo so mu očitali tudi najboljši prijatelji v mračni 
dobi Bahove grozovlade. Krivo so poročale tudi nekoje 
novine, da se je Ilijašević 1857.1. sam odpovedal državni 
službi radi neprenosnih političnih  prilik. Jaz sem 
vprašal našega nadzornika Jarca, če je Ilijaševič sam 
hrepenel po kanonikatu? On se je zasmejal ironično 
in dejal: Ilijašević je bil povišan proti svoji volji in 
želji. Vlada je ukrenila: Promoveatur ut amoveatur! 
»ilijašević ist ein sehr fahiger Mann, aber zu exaltiert. 
Solche Schulrate kann die Regierung nicht brauchen.“ 


J.T. 


Bahovi huzarji in Iliri. 


OG 


I. 


Varaždin. 
Ponemčena hrvatska $ospoda. 
Prvi pojavi Bahovih huzarjev. 





Leta 1853. sem dovršil svoj uk na Dunaju in se dal 
izprašati še isto leto. Potrdili so me o božiču za vso 
gimnazijo. Že o počitnicah mi je došlo iz Trsta povabilo 
tamošnje nemške gimnazije ravnatelja Vidica, naj pridem 
za suplenta na njegov zavod. Priporočili so me bili 
moji dunajski znanci: doktor Čižman, suplent Legiša in 
še nekateri drugi. Dva dni potem pa mi je ponudil 
nadzornik Jarc službo na Hrvatskem, v gimnaziji varaž- 
dinski. Jaz nisem dolgo premišljal in omahoval, na 
katero stran se mi je obrniti. V Trstu bi moral razlagati 
vse po nemški, v Varaždinu pa je vladal takrat kakor 
po vsej Hrvatski v šolah še narodni jezik, ki se je ime- 
noval ilirski. Vroče rodoljubje in mržnja na silovito 
nemščino sta mi veleli, da grem v Varaždin. Še zdaj 
se dobro spominjam, kako neizrečeno radostno mi je 
spotoma poskakovalo srce, da pridem med brate Hrvate 
v središče jugoslavjanskega*) gorišča za dom in rod in 

Pripomnje. 1. Jaz pišem tuja imena tako, kakor jih iz- 
govarjamo Slovenci. Tega pravila se drže vsi ruski pisatelji. Treba, 
da jih drugi Slavjani posnemajo. 

2, Jaz pišem slavjanski, ne ,slovanski“. Ogromna večina 
slavjanskih narodov in pisateljev veli: Slavjan, slavjanski. Ugovaria 

prisegal sem: sam v sebi, da se bom .boril tudi jaz z 
vsemi silami svojimi v njihovih vrstah zoper nastopajočo. 
povodenj germanizacije; za svete pravice njihove in naše 
narodnosti. Prišedši na svoje mesto sem se uveril le 
prehitro, kako grozno sem se motil/ da najdem na 
Hrvatskem splošno oduševljenje za slavjanske ideale in 
ravno tako splošno srditost na Nemce in njihove pod- 
repnike. Moja zmota je bila gotovo odpustna, kajti pre- 
teklo je komaj pet let, kar so se bili vzdignili Hrvatje 
za svoje pravice tako iskreno, viharno in ponosno, kakor 
se. je spodobilo prvoboriteljem južnoslavjariske svobode 
in glavnim boriteljem habsburške monarhije. 

Prišedši v Varaždin sem se pogovarjal dalje časa s 
poštnim upravnikom. Ogovoril sem ga po slovenski, 
on me je razumel, ali odgovoril mi je po nemški. Jaz 
ga prosim, ako ne zna slovenski, naj govori po hrvatski, 
koji jezik mi je že toliko časa znan, da ga bom raz- 
umel. Smehljaje se mi veli upravnik zopet po nemški: 





se, da to ni pravilno. E, pravilno ni niti ,Slovan“, ,slovanski“ nego 
Sloven, slovenski, kar je pa dvoumno. Taka imena so kon- 
vencijonalna. Pustimo torej češko obliko! 

3. Jaz pišem ,čedalje bolj“, ne pa kakor je zdaj navada ,čim 
dalje bolj“. Ta novica se mi ne zdi opravičena. Narod je ne govori 
nikjer. Jaz ne vem, zakaj se je uboga besedica ,če“ tako zamerila 
našim pisateljem, da so jo popolnoma zavrgli. 

4, Jaz pišem ,boje, bojda“, ne pa po sedanji šegi ,baje“. 
Povsod, kjer izgovarja naš narod samoglasnika a in o pravilno, 
govori se: boje, bojda. Ta beseda, mislim, da ni v rodu glagolu 
bajati (srbski: bajagi je turcizem), najbrž je skračena iz ,bojim se,da“. 

9. Jaz pišem: ,Po slovenski“, ,po hrvatski“ i.t.d., ne 
pa: ,po slovensko“,,po hrvatsko“i.t.d. Kar je meni znano, 
govori naš narod povsod, koder izgovarja čisto vse samoglasnike: 
po slovenski i. t. d., ne pa po slovensko. Tega pravila se drže i 
mnogi drugi Slavjani, Janez Trdina. 


E, gospod, jaz znam dobro i slovenski, i hrvatski, ali 
tu pri nas v Varaždinu je navada, da se z gospodi 
govori po nemški. Do malega vsi bi se razžalili, da 
jih vprašate kaj po hrvatski. Jaz se od osupnosti stresem 
in zaječim: Bog se usmili, kaj res ni na Hrvatskem 
nič bolje nego pri nas na Slovenskem? Upravnik po- 
kima z ramama in zatrdi: Prav tako je, kakor sem 
rekel. Midva tega ne izpremeniva: ,Deutsch ist nobel, 
- slawisch-ist fiir's gemeine. Volk.“ Mož je govoril bridko 
resnico.. Stanoval sem najprej v veliki gostilnici ,pri 
jagnjetu“ ali pravzaprav ,Zum Lamm“. Gospodinja in 
vsi služabniki in služabnice so se pomenkovali z gosti 
in med sabo samo po nemški. Nekateri so bili po 
rodu trdi Nemci, drugi pa ponemčeni Slovenci iz južne 
Štajerske. In kakor ,pri jagnjetu“ je bilo tudi v vseh 
drugih velikih gostilnah. Povsod sem čul nemški po- 
govor, nemško računanje. Radi deževnega vremena sem 
sedel precej prvi dan po prihodu v Varaždin več ur v 
kavarni. Nitiv njej nisem slišal ni jedne hrvatske besede, 
na mizah ni bilo ni jednega slavjanskega lista. Na isto 
sramoto sem se nameril pozneje v vseh boljih, to je v 
vseh gosposkih prodajalnicah. Trgovci in trgovke so 
govorili s svojimi rodovinami in služabniki povsod po 
nemški, s prostimi kupci so se menili seveda, ker se 
drugače ni dalo, po ,hrvatski“, to je po bezjaški ali 
kajkavski, ali gosposkemu človeku niso privoščili domače 
besede. Ko sem potreboval krojača, svetovali so mi, da 
naj grem k Apelu. Bil sem ž njim drugače prav za- | 
dovoljen, ali tudi on je nemškutaril z vso svojo rodbino 
in pomočniki. Moj črevljar je bil Slovenec, nemščino je 
lomil, da. Bog pomozi, ali ga dolgo nisem mogel pre- 
govoriti, da bi se pomenkoval z mano po domače. Proti 

zimi je prišlo v Varaždin krdelo nemških igralcev. Gleda- 
lišče si je priredilo v neki gostilnici. Večkrat sem se 
napotil tja tudi jaz, ne radi glume, nego da opazujem 
poslušalce in poslušalke. Na moje veliko veselje se ni 
zbralo nikoli mnogo občinstva, prostor je ostal često 
napo! prazen. Ali vsi gospodje in vse gospe in gospo- 
dične, koje sem slišal, so se pogovarjali po nemški; 
nikdar nisem čul iz nobenih ust hrvatskega glasu. Izpre- 
hajaje se po mestu sem se čudi! silni njegovi pro- 
stranosti. Večje hiše so se nahajale le v sredini okoli 
gimnazije, po drugod so bile z večine pritlične, pripravne 
za jedno rodbino. Zdelo se mi je, da Varaždin po 
prostoru ni dosti manjši od Ljubljane, dasi je imel 
samo nekaj čez osem tisoč prebivalcev. Ulice so kazale 
narodno lice, napisi so bili hrvatski, ali na mestu tako 
izprani in zamazani, da se niso mogli čitati. Vse velike 
gostilne pa šo si dale načečkati samo nemška imena in 
vse gosposke prodajalne oznanjale so svoje blago samo 
po nemški. Šele 1854. je odprl krčmar Matušin pivarno, 
na kateri je bilo napisano pod ,Bierhalle“ in z drob- 
onejšimi črkami ,Pridvorje piva“. Mala trgovina in 
proste krčme so bile brez napisa, v njih se je glasila 
povsod le narodna govorica, in se je razlegalo ob praz- 
nikih in tržnih dneh veselo narodno popevanje. Tudi 
te tržnice in beznice so -me mikale, ker bi se v njih 
najlažje seznanil z narodnim običajem in značajem. 
Vendar jih nisem pohajal dosti, nekaj zato, ker so me 
gledali srepo, nezaupno, največ pa radi tega, ker v teh 
primitivnih krčmah nisem dobil nikjer dobre pijače, še 
manje pa jedi, ki bi mi dišale in ugajale. Kadar sem 
prišel tja, čul pa sem gotovo vsakikrat hude izbruhe 
srditosti na trafike in kolek: oboje je bilo Hrvatom do 

1848. 1. neznano. Sploh se je trdilo, da so bile smodke 
in duhan pod prejšnjo vlado ne le ceneje, ampak tudi 
mnogo bolje, in zdaj ustavljeno pridelovanje duhana da 
je dajalo lepe in stanovitne dohodke hrvatskemu kmetu, 
za katere ni dobil od novih gospodarjev nikakega na- 
domestila ali plačila. 

V svojem novem stanu sem se hitro in prav prijetno 
udomačil. Moj ravnatelj Štefan Muzler, duhovnik zagreb- 
ške vladikovine, je bil mož tako blagega srca, da ga 
štejem med najboljše ljudi, katere sem poznal v svojem 
življenju. Rodil se je v Slavoniji iz rodbine, ki se je 
priselila pred 100 leti v to plodno krajino in se popol- 
noma poslavjanila, bivši nekdaj napol francoska, napol 
nemška. Stara domovina ji je bila Alzacija. Ko sem 
se oglasil prvikrat pri svojem predstojniku, poklonil sem 
se mu po slovenski in se mu zarekel, da se bom trudil 
na vso moč, da se naučim kar se d4 brzo šolski jezik 
ilirščino. On me je potolažil, da mi radi jezika ne bo 
treba si preveč beliti glavo. Dijaki me bodo lažje raz- 
umeli nego trde štokavske Hrvate. Dobra tretjina je 
štajerskih Slovencev, torej vaših rojakov, vsi drugi pa 
so bezjaki ali kakor zdaj pravimo Kajkavci, Raterih na- 
rečje je bolj podobno vašemu nego ilirskemu jeziku. 
Muzler mi je to govoril po nemški. Ko pa sem ga 
prosil, da bi se pomenkoval z mano vselej po ilirski, 
me je objel in povabil v svoje stanovanje na kozarec 
vina. Ostal sem pri njem nekoliko ur. Iz dolgega po- 
govora ž njim sem uvidel, da je jako duhovit in iz- 
obražen mož, ki je čital ne le latinske klasike, ampak 
je poznal tudi novejše literature. Ilirski in nemški je 
govoril in pisal jednako gladko in pravilno. Kakor mnogi 
drugi Hrvatje vseh stanov, je bil tudi Muzler odličen 

govornik. Razlagal je svoje misli brez pripravljanja tako 
lepo, logično in umljivo, da se ga človek nikdar ni 
naveličal poslušati. Svojim učiteljem je izkazoval vsigdar 
pravo očetovsko prijaznost, pomagal jim je v vseh ne- 
prilikah s svetom, priporoko in dostikrat tudi z denarjem. 
Duhovniške dolžnosti je pošteno izpolnjeval, hliniti pa 
se ni maral in ni znal. V društva je rad zahajal in, kamor 
je prišel, je bil sprejet povsod z glasno dobrodošlico 
radi izredne svoje odkritosti in ljubeznjivosti. Obedoval 
je po navadi doma, večerjat je hodil k Matušinu, pri 
katerem so se zbirali okrog njega do malega vsi varaž- 
dinski rodoljubi. Z učiteljskim zborom pa, žal, da nisem 
mogel biti tako zadovoljen, kakor z ravnateljem, ker je 
bil preveč neskladen in pisan in premalo napreden in 
naroden. Med učitelji so bili trije patri frančiškani in 
brez Muzlerja še trije drugi duhovniki. Potrjen je bil 
za pravega profesorja samo en učitelj, vsi ostali smo 
bili suplenti. Prišli smo iz jako različnih krajev. Trije 
smo se rodili na Slovenskem: jaz, duhovnik Cenc in 
pravoslovec Zorkar, ki sta bila Štajerca. Oba sta nas 
konec leta zapustila: Cenc je dobil doma kapelanijo, 
Zorkar pa se je preselil na Ogersko v Veliki Varadin, 
kjer ga je potrdil minister za sodnega uradnika, dasi 
je imel samo en izpit. Med mojimi tovariši nahajal se 
je tudi Čeh Franta R., ki ga je vrgla usoda po mnogih 
zgodah in nezgodah v varaždinsko gimnazijo. Priroda 
mu je podelila lepe darove, ki mu pa niso pomogli, ker 
je bil preveč len in lahkoživen. Proti meni je govoril 
vedno na vsa usta, zato sem mu le preveč verjel in 
zaupal, zlasti tudi radi tega, ker se je delal narodnjaka. 
Ž njim in z Zorkarjem sem se najrajši in največ družil 
in bi se bil še bolj, da mi ju ni odvračala njiju večna 

zaljubljenost. Franta je bil premotil lepo vdovo, ki ni 
bila brez cvenka. Varaždinske gospodične so ji zdele 
pridevek ,Todtenkopi“, ker je imela jako svetle lase. 
Od daleč se je res videlo, kakor da bi bila njena glava 
 brezlasa lobanja. Spoznavši, da je Franta vetrenjak, ki 
.ne dobi nikoli stalne službe, pobegnila mu je na Dunaj. 
Mesto nje zaljubi! se je zdaj v rudečelaso krasotico,-ne 
baš radi dražesti njenih, nego ker je zvedel, da na- 
pravlja njena mati najokusnejši golaš in bifstek v vsem 
Varaždinu. Ali niti ta zveza ni dolgo trajala; razdrla se 
je, še predno so ga začeli vabiti na golaš. in biistek. 
Udal se je potem ,svobodni“ ljubezni, za kojo je bilo 
dovolj prilike, odkar sta začela osrečevati deželo nemški 
absolutizem in nemška birokracija. Zorkar je bil mnogo 
bolj srečen v ljubezni. Njemu ni bilo treba iskati ljubic, 
ponujale so se mu kar same, dasi ni bil nič posebno 
lep in prikupljiv. Razun gospodinje zaljubile so se vanj 
še druge gospe, nekatere so hodile k dijaški maši samo 
zaradi njega. Ko je odhajal iz Varaždina, dobil je v 
spomin prav čeden kupček zlatih prstanov, ki so mu 
na Ogerskem gotovo dobro zalegli poleg borne urad- 
niške plače. Franto in Zorkarja sem prosil, da bi se 
razgovarjali med sabo že radi vaje po ilirski. Njima 
je bilo tem lažje nego meni, ker sta poučevala na 
gimnaziji že preteklo leto. Zorkar ni nasprotoval, bil je 
dober narodnjak, poln krasnih spominov z leta 1848. 
Franta pa se ni dal pregovoriti, mislim, da zato ne, 
ker po ilirski ni _ mogel pripovedovati svojih brez- 
številnih slanih šal in anekdot tako duhovito in šegavo | 
kakor po nemški. Rodil se je v Taboru med trdimi 
Čehi, ali oče, cesarski uradnik, in c. kr. šole so ga 
vzgojile po nemški. Radi njega pomenkovali smo se 

torej vsi trije po nemški, kar je bilo, bogme, dosti bedasto. 
Jaz sem imel oba ta dva tovariša za prava prijatelja. 
O Zorkarju mislim, da se nisem motil, Franta pa se je 
pokazal takega figovca proti meni, da me prime še zdaj 
nejevolja, kadar se ga spomnim. V obraz se mi je hlinil 
in sladkal, za hrbtom pa me je povsod črnil in ometaval . 
z najgršim blatom. Nosil je na jeziku med, na srcu led. 
Hujskal in dražil je proti meni vsakega znanca in vsako 
znanko, sosebno pa našega ravnatelja. Toda tega je 
dičilo razun drugih tudi to svojstvo, da ni verjel ničesar 
nobenemn ovaduhu in potuhnjenemu tožniku. Na koncu 
leta je šel Franta z deželsko hrvatsko ustanovo na Dunaj, 
da se pripravi za profesorski izpit. Te narodne novce 
je zapravljal v kavarnah in beznicah, šola in učenje pa 
sta ga tako malo mikala, da še čez pol leta ni poznal 
nobenega svojih učiteljev. Izgubivši ustanovo naselil se 
je za telovadnika v Dčblingu blizu Dunaja. Potem je 
nekam izginil in šele čez več let po ponovljenju ustave 
se je pokazal v srbskem Pančevu in bil sprejet za 
suplenta v narodno gimnazijo. Čital sem v ,Politiki“, 
da je izdal v tej službi srbski jezik in srbsko pravico 
zahtevaje, da se uvedi v gimnazijo mesto srbščine 
magjarski jezik. Kako se mu je godilo pozneje, ne vem. | 
Če je še živ, nahaja se najbrž med udi tajne policije. 

Varaždinska gimnazija je imela torej že na začetku 
šolskega leta 1853—1854 štiri tuje učitelje, domačinov 
je bilo osem. Patre je konec leta vlada sramotno za- 
podila, češ, da so nevedni bedaki. Pravi vzrok pa je 
bil, ker niso znali dobro nemški. Ovadil jih je mini- 
sterstvu njihov tovariš, duhovnik Goldkragen, ki si je 
zaslužil ta priimek s svojim gorečim hrepenenjem, da 
bi se dočepal zlatega ovratnika, ki je kitil uradne 

predstojnike. Goldkragen je bil jako nadarjen človek, 
ali brez narodnega duha in značaja. Ilirski je govoril 
in pisal prekrasno in vendar ni tlela v njegovem 
mrzlem srcu ni najmanjša iskrica rodoljubja in domo- 
ljubja. Meni se je to zdelo strašno čudno, ker si do 
takrat nisem mogel misliti korenitega znanja narodnega 
jezika brez narodnega čuvstva in domovinske ljubezni. 
Med Slovenci še nisem nameril nikoli na tako prikazen, 
med Hrvati pa sem našel pozneje še marsikoga, ki je 
bil povse jednak Goldkragenu. S tožbami proti patrom 
je hotel ta človek razobesiti in razšopiriti pred vlado 
svoje nemško mišljenje in skrb za nemški jezik, ki sta 
bila pod njo glavni pogoj za povišanje v službi. Z 
nemščino se patri res niso mogli pohvaliti, zato so 
bili pa tem bolji latinci. Ta jezik jim je tekel glaje 
nego materinski, sosebno patru Pavlu, ki je slovel po 
pravici za spretnega latinskega pesnika. Več njegovih 
pesnij je bilo tudi natisnjenih v hrvatskih listih. Heksa- 
metre je usipal kar iz rokava, kakor kak novodoben 
Ovidij. Za stavo jih je naredil nekoč boje sto v jedni 
uri. Vsi so bili po obliki in jeziku popolnoma pravilni. 
Latinščine se je pater Pavel tako navzel, da je uravnaval 
po tem jeziku vse svoje misli. Hrvatski govor mu je 
bil poln latinizmov. Na samem je bil vajen, da je 
govoril glasno sam s sabo in vselej le po latinski. Ko 
sem služil jaz na Hrvatskem, latinski jezik ni bil še izgubil 
vse veljave v društvenem življenju. Po latinski so se 
pogovarjali radi med sabo sosebno duhovniki, pa tudi 
stari protfesorji, odvetniki in drugi izobraženci. Do leta 
1848. je bila latinščina uradni jezik v vseh višjih šolah 
in državno-deželskih uradih. Na županijskih skupščinah 
so jo rodoljubi ilirski jeli že prej izpodrivati, ilirski 

jezik pa je razglasil in upeljal za urade in šole prav- 
zaprav šele ban Jelačić |. 1848. Nemški profesorji in 
novinarji so se rogali hrvatski in ogerski latinščini, 
imenovali so jo Kuchellatein. Kakor v vsem, je sikala 
i v tej reči iz njih zloba, glupost in nevednost. Latinski 
je govorila vsa hrvatsko-ogerska inteligencija moškega 
spola in tudi mnoge izobražene gospe in gospodične. 
Ni čudo, da je bilo v toliki množici dosti ljudi, ki so 
rabili mesto konstrukc. akus. cum inf., mesto quin in 
quo minus vedno in povsod le quod in ut. Ali Štros- 
majer, nadzornik Ilijašević, Slovak kanonik Mojzes 
(poznejši škof_ v Banski Bistrici), profesor Veber- 
Tkalčević, profesor Mesić in še mnogi drugi so 
se odlikovali s klasično latinščino, koji, bogme, niso 
bili kos vsej avstrijski nemški učenjaki skupaj. More 
se trditi po vsi pravici, da je znal najslabši hrvatsko- 
ogerski šestošolec bolje latinščino, nego večina: od- 
ličnjakov v cislajtanskih gimnazijah. Dobro se še spo- 
minjam, s kakim čudom in strmenjem je gledal na 
Dunaju v jezikoslovnem semenišču hrvatske kandidate 
rojeni Prusak, profesor Gryzar. Latinski jezik jim je 
tekel iz ust spretno in gladko, kakor materinski. Nemški 
tovariši so bili proti njim borni začetniki, ki so latinski 
jecljali, ne pa govorili. Pogostoma se je izpodtikal celo 
sam profesor Gryzar, ker mu ni prišla precej prava 
beseda na misel. Iznebivši se patrov, obrnil je Gold- 
kragen vso svojo jezo in iznajdljivo spletkarstvo proti 
ravnatelju Muzlerju, ker mu je bil na potu, ker je 
hotel tudi njega izpodriniti, da zasede sam njegovo 
mesto. Začela se je tiha ali srdita vojna. Obrekoval je 
Muzlerja na vse pretege proti vsakemu človeku, naj- 
huje pa seveda proti uradnim licem. Črnil ga je pismeno 

gotovo tudi državni vladi in Klemanu, glavnemu ger- 
manizatorju v L. Tunovem ministerstvu. Očital mu je, 
da je pijanec in babjek, da je njegov bog veseljak 
Bak, boginja pa blondna Venera. Jaz sem poznal dobro 
vrline in slabosti svojega ravnatelja in morem zatrditi 
po duši, da ga nisem videl nikoli pijanega in nikdar 
nisem čul, da bi ga bil videl kak drug .človek. Z žen- 
skim spolom je sploh kaj malo občeval. Če je nanesla 
prilika, da je moral s katero govoriti, vedel se je vselej 
resno in pristojno, da se ni mogel nihče pohujševati 
ali si o.njem kaj slabega misliti. Morda je imel res 
kako srčno zavezo, ali znal jo je prikrivati tako pre- 
vidno in uspešno, da živ krst ni vedel zanjo. Gold- 
kragnu se spletnje ta pot še niso posrečile. Splezal je 
na službeni lestvici za jedno prečnico više, ali ravna-. 
teljstva ni mogel zasačiti. Svojega strupenega semena 
pa vendarle ni posejal zastonj. Na Muzlerja jelo je 
paziti od takrat sto zvedavih in bistrih oči. Zaman se 
je ponašal prijazno in spoštljivo proti novim nemškim 
uradnikom in njihovim podrepnikom. Gledali so ga 
pisano in sovražno, ker so zavohali v njem trdnega 
Ilira in Slavjana. Sosebno jih je jezilo, da si je znal 
pridobiti v vsaki družbi ugled in ljubezen. Nova vlada 
sploh ni marala popularnih ljudij, najmanj pa popularnih 
narodnjakov. Politična policija je zapisala Muzlerja v 
črne bukve že 1. 1854. Ker pa se je vedel tako izredno 
pametno in moško, mu še več let ni mogla do živega. 
V dunajski vladi pa je dozorel že takrat neomajni 
sklep, da ga je treba o prvi zgodni priliki odstraniti. 

Omeniti moram. še dva svoja tovariša zato, ker sta 
bila za tisto dobo tipična zastopnika gosposke hrvatske 
mladeži. Jeden se je rodil v Karlovcu, drugi v Križevcih. 

Stanovala sta zajedno, ker sta si bila že od detinstva 
iskrena prijatelja. Viharno leto 1848. je potegnilo tudi 
to dvojico v svoj vrtinec. Prešinil ju je vroči duh 
ilirstva, bila sta neutrudna pevca hrvatskih davorij in 
strastna udeležnika protimagjarskih demonstracij. Človek 
bi mislil, da taka dva korenjaka za živo glavo ne bi 
hotela zameniti svojega jezika za tujo govorico. Meni 
sta bila oba velesimpatična, ker sem ju smatral za 
najiskrenejša ilirska rodoljuba. Ali kako nemilo in 
strašno sem se motil! Na šetališču sem sedel blizo 
njiju, ali v gošči, da se nismo mogli videti, razločil 
sem pa dobro vsako besedo njunega pogovora. Pomen- 
kovala sta se — po nemški in se zadolbla tako krepko 
v svojo švabščino, da se jima ni izmakni!l nobeden 
naroden glas, dasi sem ju poslušal gotovo pol ure. 
Tudi kasneje sem ju čul o raznih prilikah, da sta se 
pogovarjala na istem jeziku in tudi brez hrvatske pri- 
mesi. To me je tako razkačilo, da me je naposled 
jeza premagala in sem očital Karlovčanu kar na vsa 
usta švabomanstvo in narodno izdajstvo. On mi od- 
govori porogljivo: ,Kaj se ti blede! Jaz sem morda 
stokrat bolji narodnjak, nego ti! Jezik je samo oblika, 
glavna reč pa je duh, in duh moj je naroden, ne pa 
švabski. Jaz poznam brez števila mladih in starih ljudi, 
ki govore zmerom po nemški, pa jih štejejo vendar 
vsi med najbolje rodoljube in po pravici. Dokazali so 
z denarnimi in krvnimi žrtvami svoje resnično, kot 
solnce čisto rodoljubje, vi Kranjci pa ste taki bedasti 
kritikastri, da bi jih razlajali za izdajalce. Zanaprej 
presojaj ti rajši sebe in svoje rojake, nas Hrvate pa 
pusti na miru, ker nas ne razumeš!“ Priznati mi je 
po duši, da takega patrijotstva res ne razumem. To 

morem lahko pojmiti, da se stari Dalmatini, pošteni 
hrvatski domoljubi, razgovarjajo med sabo po italijanski. 
Ti možje se niso učili v tujih zavodih nikoli materin- 
skega jezika, slovnice in sintaktičnih pravil, nedostaja 
jim tudi znanstvenih terminov, tehničnih izrazov, za 
izobraženi pomenek torej ne _morejo biti sposobni. 
Ali moja tovariša Karlovčan in Križevčan sta znala 
izvrstno ilirski jezik in pravila njegova, pa sta vendarle 
zavrgši sladko materino besedo občevala med sabo na 
nemškem jeziku, na jeziku naših najhujših sovražnikov! 
No, bodisi, da sta sama! Ali tako so se vedli in se 
vedd, žal, še dandanes i premnogi drugi hrvatski mladiči 
in možje, sosebno v Zagrebu in po vsej Slavoniji, ne 
le v Oseku, Vukovaru in Zemunu . -. 

 Že prvi mesec sem se bil v Varaždinu prav udobno 
ustanovil .in privadil. Prvo stanovanje sem si dobil pri 
nekem malem uradniku. Zraven moje izbe je gostoval 
neki Primorec, birokrat, ki je hotel z mano le nem- 
škovati, tudi gospodinja je govorila z mano po nemški. 
Zapazivši, da se ona in birokrat še bolj ljubita nego 
zapoveda krščanska dolžnost in da jima naklada moja 
prisotnost razne neprijetne obzire, jima nisem hotel 
kaliti sreče in sem se preseli! k upokojenemu majorju 
Huberju, pri katerem sem ostal do konca prvega šol- 
skega leta. Ta mož je bil rojen Moravec, za svoj 
materinski jezik je smatral češčino, dasi jo je v svoji 
dolgi vojaški službi že močno pozabil ali pa pomešal 
z inimi slavjanskimi narečji. Mnogo let je preživel na 
Laškem, tam si je našel tudi nevesto. Dostikrat mi 
je pravil, da on dobro razume, zakaj Italijani tako so- 
vražijo nemško vlado. Narodnosti jim baš ni zatirala, 
Oficirji so se celo zvečine poitalijanili, da so govorili 

še med sabo največ po laški. Ali strahoviti davki so 
pritiskali Lombardijo in Benečijo; vsaka gruda zemlje, 
vsako drevo, vsaka trta je bila vpisana in obdavčena! 
L. 1848. je služil major pod zastavami bana Jelačića. 
Od konca mu je vzbujala smeh njegova pisana vojska, 
najbolj pa se je krohotal, ko je poveljnik Benko stopil 
pred zagorske kmete, oborožene z domačim orodjem 
ter jih pozdravil z besedo: ,Junaci!“ Ali v bitvi pri 
Valenči se je uveril, da so bili ti prosti možje tega 
pozdrava popolnoma vredni, kajti so s svojimi vilami 
zmagoviti zapodili z borišča krdelo ogerskih huzarjev, 
ki je bilo močneje od njihovega. Sicer mi je pripove- 
doval zgodbe te vojne nekoliko drugače, nego sem 
jih čital v nekem hrvatskem listu. Oddelek, pri katerem 
je služil, moral je sramotno bežati pri Stolnem Belgradu 
in Gjuru in tudi njega bi bili Madjari vjeli, da ga ni 
otel in odnesel ranjenega na svojih plečih zvesti sluga, 
neki repeški rudar. Huber je imel čvetero otrok, tri 
hčerke in sina. Z materjo so govorili vsi po laški, z 
očetom in z drugimi ljudmi pa po nemški razven sina, 
ki je pohajal realko in se pomenkova! prav rad tudi 
po hrvatski. Upokojenih častnikov je živelo takrat precej 
v Varaždinu radi nevelike draginje in prilične društ- 
vene svobode in udobnosti. Rodbine njihove so bile 
še bolj ponemčene nego Hubrova. Nekatere njih gospo- 
dične niso znale niti pisati po hrvatski. Ko sem vprašal 
- najstarejšo majorjevo hčer, če zna ilirski, mi je dejala: 
Jaz bi se bila rada naučila, toda kako? Nune, ki so 
me učile, niso znale ni same tega jezika; jaz sem se 
učila samo nemški brati in pisati in tako tudi druge 
gospodične. Z deklicami prostega stanu se je pač: one- 
gavilo nekaj i po hrvatski, ali mislim, da je tudi njim 

to malo zaleglo, ker so bile naše učiteljice prebedaste 
babe. O neki priliki mi je povedala ista majorjeva 
hčerka, da ne zna moliti očenaša. Jaz sem kar zazijal 
od čuda in vprašal, kako je to mogoče, ali je ni na- 
učila te molitve mati, če ne mati pa vsaj šola? Ona 
mi odgovori malomarno: Ni mati, ni šola! Mati moli 
očenaš po latinski, kakor se ga je doma naučila. A 
kaj če meni latinščina! V šoli so se le otroci učili 
nekaj moliti, že ne vem, kaj. Naš gospodičen se pa 
nuna ni drznila nadlegovati s takimi rečmi. Da se je 
lotila mene, ,so hatt' ich ihr so a Watschen gegeben...!“ 

Pri majorju sem samo stanoval, na hrano sem hodil 
v gostilnico, ki se je zvala menda ,pri belem volu“. 
Gostilničar in vsi njegovi ljudje so bili trdi Nemci in 
jim ni bilo mari, da bi se kaj hrvatski naučili. Ko sem 
očital to zanikarnost točaju, mi je dejal: Čemu bi se 
očili hrvatski, saj tega jezika ne potrebujemo! Prosto 
ljudstvo, ki zna samo hrvatski, ne zahaja k nam, 
gospodje pa govore vsi nemški in večkrat sem čul, da 
bi se mnogi silno razžalili in jezili, ako bi jih ogovoril 
kak olikan človek po hrvatski. Te besede so me silno 
raztogotile, ali sem se pomiril kmalu, opazivši, da se 
nahajajo med gosti i odlični ilirski rodoljubi. Seznanil 
sem se že prve dni s sodnima uradnikoma Čepulićem 
in Tuškanom. Ta je bil jako zal mož, lepega vedenja, 
tih in tako skromen, da so ga bedaki razglašali za 
— bedaka. Da ni bil slaboumen, dokazuje že to, ker 
je občeval ž njim prav rad Čepulić, ki ga moram vse- 
kako prištevati največjim razumnikom in veščakom, 
koje sem spozna! v trojedni kraljevini. Mož je bil tanke, 
suhe rasti, ostrih črt v obrazu, širokega čela in bistrih, 
duhovitih očij, iz katerih je sevala, kadar je bil za- 

dovoljen ali nezadovoljen, ali srčna radost in odušev- 
ljenost ali pa bliskavica s strelami in grmenjem. Ker 
smo sedeli za isto mizo, seznanili in sprijaznili smo 
se brzo ter za vselej. Ko sem povedal Čepuliću, da 
sem prišel na Hrvatsko zato, da bom uči! bratovsko 
mladino na narodnem jeziku, podal mi je roko in me 
imenoval sotrudnika v narodnem delu. Prisvojil si je 
bil ta mož ogromno znanje tujih jezikov, da ni imel 
ni med Hrvati tekmeca, dasi se Hrvatje sploh kaj lahko 
nauče jezikov in se je nahajalo med njimi že od nekdaj 
dosti ljudi, ki so govorili nemški, magjarski, laški, 
latinski, francoski, angleški tako točno in izvedeno, 
kakor svojo materinščino. Tudi Čepulić je znal vse te 
jezike, ali ne le govoriti, ampak jih tudi pisati tako 
pravilno, da ga je moral vsak zastopnik teh narodov 
smatrati za svojega rojaka. Takrat, ko sva se midva 
seznanila, učil se je španjolski in portugalski in je že - 
toliko se izuril, da je mogel čitati brez izpodtike vsako 
knjigo teh dveh znamenitih romanskih narodov. Ko sva 
si postala že bolj domača, me je vprašal, katere knjige 
prebiram, da se izvežbam v pismeni ilirščini. Rekel 
sem mu, da spise Vukove, Kačića in stare Dalmatince: 
Gundulića, Palmotića, Bunića Vučićevića in sploh vse, 
kar morem dobiti v roke. Čepulić se zasmeje: Kaj, 
tudi Bunića? _ On je res klasik, spada med najboljše 
stare lirike, ali je velik grešnik pred katoliškim sodiščem. 
O ljubezni govori včasi precej odkrito. V pesmi, ki 
slavi njedra drage vile, se veli: U premilu — vašem 
krilu — sniežani se put nahodi i. t.d. Tako je znal 
Čepulić na pamet cele kitice in tudi cele strani iz 
inih starohrvatskih pesnikov, zlasti pa iz ljubimca 
Kačića in iz srbskih narodnih pesmij. Sploh je po- 

znaval korenito vso zgodovino hrvatsko-srbske literature. 
V njegovem društvu se je mogel naroden poslušalec 
mnogo naučiti. Ta genijalni mož se je rodil v pri- 
morskem Bakru, ali velikanskih njegovih sposobnosti 
niso hoteli videti in nagraditi niti Bahovi Nemci, niti 
njih hrvatski nasledniki. Zdel se je obojim enako ne- 
varen radi svoje odvažnosti in duševne samostalnosti. 
Vsekako bi se spodobilo, da se tega prvaka slavjanske 
nadarjenosti in značajnosti spomnijo Bakrani in vsi 
hrvatski Primorci ter mu postavijo dostojen spomenik 
na bregu hrvatskega morja, kateremu je prerokoval 
tako rad in pogostoma najsijajnejšo bodočnost. Čepulić 
se je bavil s politiko resno in stanovitno in s svojim 
bistrim očesom je zazri prestolnico hrvatskega naroda 
že 1854. leta v primorskem, vsemu svetu odprtem 
Spletu. | 

V nekoliko tednih sem se seznanil z Varaždinom 
in z varaždinsko županijo in tudi z njenimi prebivalci. 
V mestu se je živelo takrat še jako prijetno in poceni. 
Prostrana ravnina dajala je dovolj živeža kmetu in 
imeščanu. Tudi Varaždinci sami so imeli dosti svojega 
polja in znatne črede goved in prascev. Na jesen se je 
založila vsaka hiša z zabelo, presnino in z vsake 
vrste drugimi živili, sosebno z zeljem in prekajeno 
svinjino. Mnogi meščani so si služili prihodke tudi z 
rokodelstvi in obrtmi, v mestu so se nahajale i neka- 
tere male tovarne. Hudo zadolženih rodbin bi bil 
opazovalec skoro zaman iskal, jako mnogi ljudje pa 
so imeli kolikor toliko prihranjene gotovine in svoje 
srebrnine, starih šmarhih tolarjev in petic skrivalo se 
je dovolj na dnu skrinj in kovčegov v starih nogavicah. 
Niti v gostilnicah se nismo mogli pritožiti na draginjo 

in jedi so se pripravljale na vso moč snažno in skrbno. | 
»Pri belem volu“ smo godrnjali včasi samo radi tega, 
ker nam je stregla kuharica prepogostoma z racami in 
goskami! Moji pojmi o varaždinski narodnosti so se 
v tem času izbistrili in popravili. Mnenje, da sem prišel 
v ponemčeno mesto, je izginilo. Uveril sem se, da 
prebiva v njem poleg skoro osem tisoč hrvatskih do- 
mačinov le nekoliko stotin gosposkih ljudi, ki govore 
po nemški, ali znajo zvečine prav dobro tudi svoje 
 bezjaško narečje. Ta dva razreda nista rada občevala 
drug z drugim. Prosti narod ni zahajal v gosposke 
gostilnice, prodajalne in kavarnico, gospoda pa isto- 
tako ne v proste krčme in drobne tržnice. V rokodelcih 
je vladala že stara navada, da so si hodili v mladosti 
dela. iskat tudi na Ogersko, sosebno v Kanižo, kjer so 
se naučili lahko magjarski. Ali nikdar nisem zapazil, 
da bi se bili s tem jezikom bahali in se služili ž njim 
brez potrebe. Po magjarski so se pomenkovali le z 
magjarskimi vojaki in romarji, ki so potovali v Marijo 
Bistrico, med sabo pa vedno in povsod le po domače, 
to je na bezjaškem narečju. Po bezjaški se je ljuđem 
tudi pridigalo, mestna gosposka pa je upotrebljala v 
svoji pisarnici že ilirski jezik. Ta jezik takrat ni ugajal 
vsem duhovnikom. Nekateri so trdili, da ni hrvatski, 
nego vlaški. Neki župnik je zastokal vpričo mene: 
Gaj nam je povlašil naš lepi hrvatski jezik. Strah me 
je, da za jezikom pride na vrsto naša sveta rimo- 
katoliška vera; Zagrebčani nam povlašijo tudi vero. 
llirščine pa bezjaški gospodje niso pisali dosti pravilno ; 
ilirske so bile često samo oblike, besede pa kajkavske 
ali pa tudi tuje, dočim se je v slogu posnemala latin- 
ščina. V potnem listu, ko sem ga prejel na koncu šol- 

skega leta od mestnega županstva, se je čitalo n. pr.: 
stališ — ledičan, oči — škure, vlasi — škure i. t. d. 
Goldkragen me je jel nagovarjati, da bi se zapisal v 
mestno kazino, katere ud je bil on. Jaz sem dejal: 
Če je društvo narodno, se vpišem, drugače pa ne! Šel 
sem gledat. Na mizi je ležalo vse polno nemških novin 
in časopisov, slavjanskih sem iskal zaman. Na nekaki 
polici se je valjal.cel kup zagrebških ,Narodnih novin“, 
ali vse številke so bile še v zavitkih. Videl sem, da si 
je družba ta list pač naročila, ali da ga nihiče ni maral 
čitati. Vprašal sem slugo, kje je ,Neven“, , Gospodarski 
list“, ,Srbski dnevnik“. On je pokima!l z ramami in 
dejal kar naravnost: Naše društvo je nemško. Pri nas 
se čitajo samo nemške knjige in novine in tudi naš: 
zapisnik je nemški. To se ve, da me tak sovražen zavod 
ni mogel mikati in še dandanes se čudim, da so ga 
podpirali s svojo udnino nekateri hrvatski gospodje, ki 
so sloveli za narodnjake. 

S Čepulićem in Tuškanom sem se zabava! prav 
prijetno, ali samo opoldne pri obedu in še to ni dolgo 
trajalo. Tuškan si je našel drugod hrano. Čepulića so 
pa zvabili znanci medse za drugo mizo. .L. 1854. sem 
bil bolj srečen. Seznanil sem se bil z rodo- 
ljubi, s katerimi sem občeval lahko po več ur na 
dan. Prvi je bil Čeh Vaclav Mafik, hišni učitelj pri 
pl. Petru Horvatu. Učil mu je jedinca, dečaka jako bistre 
glave in čudovitega spomina. Mafik je ves gorel za 
domovino in slavjanstvo. Za domovino je smatral ves 
slavjanski svet. Hrvatje so se mu tako priljubili, da je 
hotel med njimi živeti in umreti. Prosil je deželno vlado 
učiteljske službe in jo je tudi dobil v Ludbregu. Dečko 
je silno jokal in žaloval, da se je moral ločiti od pre- 

dragega vzgojitelja. Treba mi je tu še _pripomniti, da 
je g. Horvat večkrat prav nujno opominjal Mafika, da 
mu mora poučevati otroka na narodnem jeziku in v 
narodnem duhu. Taki izgledi so bili zelo redki v oni 
dobi. Tudi midva z Vaclavom sva se dogovorila, da 
bodeva občevala vedno le po ilirski brez tuje primesi 
in tega pravila sva se tudi verno držala. Šetala sva se 
zajedno skoro vsak dan. Pogovor je nama tekel največ 
o mučnem razvoju in počasnem napredku češke in 
hrvatske književnosti. O vzrokih te tužne pojave so se 
nama misli popolnoma strinjale. Oba sva jih nahajala 
na Dunaju. Sploh se mi je omilil Mafik radi svoje 
odkritosti in svobodnjaštva svojega: vselej je to, kar 
je mislil, tudi govoril. Le malo pozneje nego z Vaclavom 
zasnoval sem znanje in občevanje z mladim pravnikom 
Milanom Bubanovićem, čigar roditelji so živeli takrat 
v Varaždinu. Ta angel v človeški podobi se je rodil 
v Križevcih; če se ne motim, je bil unijat. Kdor ga je 
le količkaj poznal, moral ga je smatrati za vzor pošte- 
nega, rodoljubnega, po najvišjih idealih hrepenečega 
mladeniča. Iz ust mu ni prišla nikdar podla beseda in 
v življenju njegovem ni bilo ni koraka ni dihljaja, ki 
se ne bi bil ujemal in zlagal z najstrožjo nravnostjo. 
Svoj hrvatski narod je ljubil tako  strastno, da bi bil 
pripravljen vsak trenutek dati zanj svojo kri, svoje 
življenje, svojo dušo in more se reči tudi svoje izveli- 
čanje. Ž njim se nisva pomenkovala nikoli nič druzega 
nego o usodi hrvatske domovine, o tožnih prilikah za 
hrvatsko knjigo, o prerazličnih načinih in sredstvih, kako 
bi se dalo in moralo pomagati nesrečnemu hrvatskemu 
narodu, ki je pade! baš tista leta žuleče madjarske 
sužnjosti pod še mnogo trji in pogubnejši jarem nem- 

škega absolutizma in nemške, vsako tujo narodnost 
gazeče birokracije. Milan se je hotel ves posvetiti zgodo- 
vini svojega naroda, da mu pokaže v njenem zrcalu 
pota, po katerih mu je hoditi, in nevarna brezna, kojih 
se mu je ogibati. Že se je uvrstil med sotrudnike vrlega 
zagrebškega ,Nevena“, in urednik Pravs ga je pozdravil 
S srčnim veseljem kot bodočo zvezdo prvega reda na 
obzorju narodnega slovstva. Ali kalica smrti — sušica 
— kojo je bil prinesel z Dunaja, razvijala se je v. 
Varaždinu tako brzo, da je moral leči v grob, predno 
je še dovršil svoje nauke. Tretji znanec, s katerim sem 
se jel družiti 1854. 1., se je zval Popović. Po obrti 
je bil trgovec, po rodu pa Srb in seveda pravoslavne 
vere. Brez politike Popović ni mogel živeti. Razpravljal 
je z vsakim prijateljem in znancem državno in narodno 
stanje in vsake vrste politična, jezikovna in socijalna 
vprašanja. Poslušal in lovil je sobesednika tako pozorno 
in spretno, da je spoznal prav hitro vse njegove nazore 
in misli. Svoje nazore in misli pa je znal prikrivati tako 
vešče, da jih nihče ni mogel lahko pogoditi. Često se 
je ironično režal in smehljal, ali se ni moglo vselej na 
tanko vedeti, čemu in zakaj. Kakor v politiki, bil je 
Popović tudi v svoji trgovini jednako skrit, prekanjen 
in premeten. Ni torej čudo, da si je brzo opomogel. 
Kje se je rodil, vzgajal in učil, mi ni nikoli povedal, 
sam ga pa tudi nisem maral vprašati. To pa vem, da je 
znal več jezikov, med njimi tudi grški, ne le novo- nego 
i starogrški, čemur sem se najbolj čudil. Iz pogovorov, 
ki sva jih imela drug z drugim, sem toliko razvidel, 
da je strasten rusoljub, vroč privrženec velikosrbske 
misli in zaklet sovražnik tiste vlade, ki je trdila, da jo 
preganja nesreča zato, ker je prepoštena. Ali teh rečij 

mi ni povedal sam, moral sem jih uganiti iz posameznih 
besed, vzdihov, klicajev, psovk, kletev in namigljajev. 
Sosebno z Judi se je Popović rad pričkal in prepiral. 
Svetila se mu je rajska blaženost na obrazu, kadar jih 
je prav krepko ugnal s svojimi ujedljivimi dovtipi, 
opomnjami in zofizmi. Konec septembra sta prišla v 
Varaždin za suplenta moja dva najboljša prijatelja, Žepič 
in Valjavec. Z Žepičem sva si zajedno najela stanovanje 
.pri poštnem uradniku Galiniju, z Valjavcem pa sva se 
pogodila za hrano s poštarjevo ženo. In tako sem 
občeval vsak dan z obema, in ni bilo ni konca in kraja 
našim pomenkom o narodnih vprašanjih in slovstvu. 
Mesto pustolovca Frante smo imeli v gimnaziji zdaj že 
tri Čehe: Kofinka, Folprehta in Špačka. Prva dva sta 
bila že izpitana in potrjena za vso gimnazijo. S temi 
Čehi se nisem družil tako rad, ker so govorili z mano 
Je po nemški. Vendar smo presedeli skupaj vsak večer 
marsikatero uro, do malega vselej v društvu ravnatelja 
Muzlerja, katerega smo vsi ljubili kakor očeta. Gold- 
kragna ni bilo več na zavodu, odšel je na boljšo službo 
proti jugu. Takrat sem si bil pridobil že polno dobrih 
znancev i v mestu i po vsej okolici, tudi v Medjimurju, 
ki je spadalo zdaj pod oblast hrvatskega bana. Znanje 
se je naredilo navadno na svatbi. Gostoljubni hrvatski 
gospodje so nas vabili neprenehoma v- svoje hiše in 
zidanice. Napotili smo se k njim često. že dopoldne, 
pa smo pri njih kosili, južinali, včasi tudi večerjali. 
Pripeljali smo se domov vselej šele ponoči. Te veselice 
so se v mestu nekoliko bolj skrčile in skrajšale, na 
deželi pa so trajale dolgo, zlasti pri Muzlerjevih prija- 
teljih. Sploh smo prejemali največ povabil po Muzler- 
jevi priporoki in radi njega, brez njega nismo šli na 

nobeno gostbo. Zdaj sem imel najlepšo priliko, da 
spoznam hrvatsko domače življenje in mnoge pre- 
zanimive zame povse nove hrvatske šege. Teh ne bom 
popisoval, ker so Slovencem že precej znane in ne 
spadejo v to mojo knjigo. Dve reči pa moram vendarle 
omeniti: ,bilikum“ in pobratimstvo. Bilikum (zdaj se 
navadno veli ,dobrodošlica“) je velika dostikrat ogromna 
čaša, ki jemlje kdaj pol litra, če ne več. Beseda je 
prišla iz nemškega jezika: Wilikommen. Nemški so še 
nekateri drugi termini hrvatskega gostoljubja. Odkod 
ta čudna prikazen» Hrvatje so mi trdili in gotovo po 
pravici, da izvira iz dobe turških vojn. Hrvatom so 
bodili onda včasi ,na pomoč“ tudi nemški vojaki. Ti ,po- 
močniki“ so besneli po deželi često huje nego Turki. 
Kdor je hotel odvrniti od sebe grabež, moral jih je 
dobro gostiti in napajati. Čim večja je bila vinska po- 
soda, tem bolj je udobrovoljila te nevarne zaveznike. 
In tako so se pojavile v hrvatskih gradovih, župniščih 
in mestih tiste velikanske čaše razne podobe, katerim 
se zdaj vsak tujec tako čudi. Jaz pa se jim nisem. le 
čudil, nego se jih tudi strašno bal, kajti je moral človek, 
ki je bil prvikrat povabljen v kako hišo (,prihodnik“), 
izpiti na dušek ves ,bilikum“ do dna. Ta dolžnost je 
nastopila šele proti koncu obeda, torej potem, ko je 
gost že prej mnogo pil od žeje in radi neprestanih 
zdravic. Nasledek izpraznjenega bilikuma je bila skoro 
vselej pijanost, ki mnogim pivcem ne škodi dosti, meni 
pa je nakopala vsak pot silnega mačka, včasi pa tudi 
pravo, teden trajajočo bolezen. Radi te nevarnosti mi 
je prevelika hrvatska gostoljubnost nekako omrzela, dasi 
sem ostal zmernemu uživanju vina zvest prijatelj do 
današnjega dne. Velikih gostij sem se jel ogibati, po- 

vabila sem zanemarjal; če pa so prilike tako nanesle, 
da sem moral priti, priporočil sem se proti koncu obeda 
»po francoski“, to je, vzel sem klobuk in pobegnil 
natihoma proti domu. Vino ljudi hitro seznani in spri- 
jazni, saj zboga dostikrat celo najhujše sovražnike. Hrvat- 
ske gostbe so naklonile tudi meni vse polno novih pri- 
jateljev. Gosti smo se začeli pogovarjati o hrvatski 
domovini, o usodi njeni in drugih plemen slavjanskih, 
in skoro se je pokazalo, da gori v vseh isti sveti ogenj 
rodoljubja, isto oduševljenje za narodno čast, samo- 
stalnost in svobodo, ista ideja slavjanske vzajemnosti, 
pa tudi ista mržnja na naše skupne sovražnike. Jeli 
smo si podajati roke, polniti kupice, napijati si zdravje 
in sklepati bratovščino s prisrčnimi besedami in po- 
ljubi. Leta niso delala nikoli zapreke. Pobratil sem se 
često zaporedoma z mladimi kapelani in uradniki, z 
zastavnimi gospodarji in župniki, pa tudi s sivimi 
starci, ki so stali, kakor pravimo, že z eno nogo v 
grobu. To se ve, da so se pele ob takih prilikah tudi 
domoljubne pesmi in se glasili iskreni govori, polni 
krasnih mislij in narodnega ponosa in zanosa. Na teh 
gostbah sem dobival vedno novih dokazov, da so 
Hrvatje rojeni pevci in govorniki, s katerimi se malo- 
kateri narod more kosati. Kakor me je veselilo, da sem 
si dobil toliko rodoljubnih pobratimov, zdelo se mi je 
po drugi plati jako čudno, da so kazali to rodoljubje 
skoraj le pri čaši na gostbah in o slovesnih prilikah. 
Iste može, ki so me zamikali včeraj s svojimi patrio- 
tičnimi ditirambi, videl sem danes tako mlačne, da so 
jim mrzeli pogovori o domovini in so govorili s svo- 
jimi znanci brez potrebe po — nemški. Takih vinskih 
rodoljubov imamo tudi na Slovenskem, ali Hrvatje so 

jih vsekako prekosali i po številu i po mlačnosti. Na 
gostbe so prihajale seveda i hrvatske gospe in gospo- 
dične. Videl sem mnogo. lepih obrazov, rajskih oči, 
vabljivih_ust in zapeljivih oblik. Bilo je dovolj prilik 
za moško srce, da se uname in — ujame. Nikjer nisem 
našel navade, da bi bili sedeli gospodje zase in dame 
zase. Prireditelji so poskrbeli, da je dobila po mogoč- 
nosti, vsaka gospa in gospodična soseda, ki jo o pre- 
morih obeda zabaval in ji delal kratek čas. Če se je dalo, 
so sedeli neoženjnni poleg neoženjenih, vdovci poleg 
vdov, soprogi poleg soprog. Iz take soseščine razvila 
se je marsikdaj ne le ljubezen, ampak tudi resna za- 
veza, ženitev in možitev. Ni sumnje, da so Hrvatice 
gosposkega stanu res dražestne ženske, katerim se 
noben junak ne more lahko upirati. Kazi jih samo 
jedno svojstvo, ki je pa tako važno, da jim jemlje 
polovico vrednosti. To žalostno in sramotno svojstvo 
pa je njihova navada, da se pomenkujejo med sabo in 
z vsakim izobraženim človekom — po nemški! Na 
gostbah vladata torej dva jezika. Službeni del je na- 
roden, to so pozdravi, napitnice, zdravice, petje, govori, 
ki so vsi brez izimka hrvatski. Ravnotako brez izimka 
nemški pa so pomenki med damami in njih sosedi. 
Od kod izvira ta grozna napaka in nespobnost? Gotovo 
jo je zakrivila največ bedasta domača vzgoja. Gos- 
poskim materam se je zdela nemščina bolj imenitna nego 
hrvatski jezik, ki ga govori vsak kmet in pastir. Trudile 
so se na vso moč, da se jim hčere nauče nemški in 
da ne pozabijo, silile so jih govoriti nemški z vsakim, 
kdor je ta jezik razumel. V Varaždinu je ponemčevala 
gosposko mladino tudi samostanska šola; med nunami 
nahajalo se je takih, ki niso znale nič hrvatski. Neko- 

liko krivde leti tudi na ilirske rodoljube, ki so se rogali 
gospodičnam, ako so govorile domače bezjaško narečje. 
Kakor v Varaždinu, razgovarjale so se gosposke. ženske 
tudi v Zagrebu in Karlovcu. Dejale so, če jih je kdo 
grajal radi nemščine: ,Me ne znamo ilirski, ako pa 
govorimo svoje narečje, nam se gospodje smejejo in 
nas oponašajo. To je edini vzrok, da se menimo ž 
njimi po nemški. Med sabo govorimo doma rade po 
domače. Me vemo, da smo Hrvatice in se ne sramujemo 
svojega rodu, tega pa nečemo, da bi se nam gospodje 
rogali .. .“ 

Nekoč sva se menila o narodnih prilika na Hrvat- 
skem z mestnim uradnikom Vekoslavom Z. Jaz sem 
ga vprašal, odkod je prišla ta strahovita izpremena 
narodnega duha od leta 1848. Takrat je vladalo odu- 
ševljenje po vsej Hrvatski, kakoršnega ni bilo vnobenem 
drugem slavjanskem plemenu, sedaj pa nahajam povsod 
molk, ravnodušnost, tožen hlad za vse višje ideale. O 
narodnih vprašanjih se ljudje nečejo skoro ni pomen- 
kovati. Vekoslav mi odgovori flegmatično: To ni nič 
čudnega. Naš narod je: kakor vreme. Včeraj je bučala 
nevihta, viharji so lomili stoletna debla in najtrdnejše 
strehe, danes pa je tiho, da se čuje brenčanje vsake 
mušice. Leta 1848. se nam je streglo po življenju. 
Košutova stranka nas je hotela ugonobiti. V taki sili 
se postavi v bran i najbornejši strahopetec, nikar kak 
narod s tako vojno silo, kakor jo ima hrvatski. Usoda 
pa nam je naklonila tisto leto i mogočne zaveznike, 
najprej prejasno dinastijo in nje junaške vojske, po- 
zneje se je pridružila še mogočna Rusija. Z njih po- 
močjo smo tako prestrašili objestne Madjare, da se niso 
usodili prekoračiti meje naše domovine. Mi pa smo 

jih poiskali in poščegetali še daleč za Blatnim jezerom, 
na pr.: pri Švehatu, v Budapešti, na srednjem in 
dolnjem Dunavu, na srednji in dolnji Tisi, in smo 
končali vojno v dalnjem Banatu. Ali duobus litigantibus 
tertius gaudet. Ta tertius je bil puntarski Švaba. Slav- 
jani so priredili slasten obed, da slove zmago svoje 
pravice. Za mizo pa sede nepovabljeni Švaba in zahršči 
Slavjanom: Poberiti se odtod! Vi niste svobodni gospo- 
darji nego moji sluge! Pečenko in potico bom zalagal 
jaz, vi pa se nasitite s krompirjem in zeljem in hvalite 
Boga, da vam dovolim še te jedi! Taka usoda je do- 
letela najbolj baš nas Hrvate, dasi smo jo najmanj 
zaslužili. Ali kaj čemo? Premalo nas je in preslabi smo, 
da bi se upirali. V vojni smo se strašno iztrošili. 
Izgubili smo gotovo trideset tisoč junakov na boriščih 
in v bolnicah, in žrtvovali smo za dom in rod vso 
gotovino, katero smo si prihranili, vso zlatnino in 
srebrnino, katero smo omislili v spomin in na veselje 
svojim ljubicam, ženam in otrokom. Borili pa smo 
se ne le zase, ampak tudi za državo. A nagrada!? 
To, da nam poplavljajo deželo tuji uradniki, ki nam 
izganjajo narodni jezik iz šol in uradov; to, da nam 
sodijo tuji sodniki po tujih zakonih, katerih nikdar 
niso dokončali narodni poslanci; to, da nam nalagajo 
neprenehoma nove davke, nova bremena, katerih noben 
zbor ni dovolil, mi moramo moičati in trpeti, ker smo 
brez moči proti toliki sili. Naši zavezniki so se pre- 
tvorili brez naše krivde v najsrditejše sovražnike in 
preganjalce in svoji silovitosti so dali ime ,kultura“, 
za katero zahtevajo celo našo hvaležnost. Ali ,svaka 
sila do vremena“. Zrušila se bo morda prej nego 
mislimo i Bahova mogočnost, kakor se je zrušila še 

vsaka vlada, ki je prezirala narodne solze in narodne 
kletvine . . . 

Ta umni odgovor mladega domoljuba sem si za- 
pisal precej, ko sem prišel domov, ker mi se je zdelo, 
da izraža mnenje vse poštene hrvatske inteligencije o 
novih naredbah in reformah dunajske vlade. Treba je, 
da si ogledamo notranjo in vnanjo politiko te vlade 
nekoliko bolj natanko. Po zadušenju ogrskega punta 
je bilo zadnjikrat mogoče dati vsem  ,kronovinam“ 
jednako upravo, ki bi bila trajala morda še več vekov. 
Moralo pa bi se to storiti na podlagi svobode in 
jednakopravnosti. Ali Avstrija ni imela nobenega držav- 
nika, ki bi bil razume! duh svojega časa in pravo 
korist svoje države. Zmagala je volja plesnjivih aristo- 
kratov in vsakemu napredku sovražnih prelatov. Uboga 
suščeva ustava, ki je životarila le na papirju, umrla je 
z lahko smrtjo; nad Avstrijo je zavladal 1852. leta naj- 
strožji absolutizem. S to državno obliko pa je bil 
sklenjen še vselej centralizem z vsemogočo birokracijo 
in germanizacijo. Absolutna vlada je želela vedno vse 
narode ponemčiti. To dokazuje doba Marije Terezije, 
Jožefa II., Frančiška 1. Vendar pa se tako silovito in 
srdito kakor zdaj ni še nikoli postopalo s tujimi narodi 
in jeziki. Vlada je nakanila posiliti ogromni večini svojih 
podložnikov govorico manjšine. Taka govorica je že 
sama po sebi abotna in jalova, in sredstva, s katerimi 
se je delovalo, že zanaprej niso obetala nobenega 
uspeha. Ta sredstva so bili uradi, šole in vojaščina. 

Odkar svet stoji, niso vzeli uradi še nobenemu 
narodu jezika. Nekaj več moči ima šola, ali samo v 
mestih, na deželi tuji pouk obstoja za narodni jezik 
brez nasledka. Istotako se ne doseže z vojaščino ničesar. 

Ako se pošljejo slavjanski vojaki v nemške kraje, na- 
učijo se, ako ostanejo tam dalj časa, tamošnjega * 
narečja, ali s tem znanjem ne ponemčijo, prišedši 
domov, nobenega rojaka. Ako se polki pomešajo, da 
služijo v njih poleg Nemcev mladiči druge narodnosti, 
ne razvije se iz tega nikoli ponemčenje, nego separa- 
tizem: Nemci bodo občevali z Nemci, Čehi s Čehi, 
Hrvatje s Hrvati i. t. d. Narodi poginejo le, ako se 
iztrebijo s silo, drugače pa nikoli ne, če se le količkaj 
zavedajo. Ista usoda jih čaka le še, ako se raztresejo 
po prevelikem prostoru in se priseli mednje tuja narod- 
nost, ki jih prekaša po številu in obrtnosti. Tako so 
poslavjanili Rusi sever svoje domovine v Evropi in 
Aziji. V Amurju in usurskem okraju so našli kakih 
25.000 Tunguzov raznih plemen, v, desetih letih je 
prišlo med nje več nego 100.000 Rusov, pa ni čudo, 
da je danes Amurija skoro čisto slavjanska dežela. Po 
tem načinu so se ponemžčili i polabski Slavjani. Mnogo 
so jih Nemci pobili, mnogi so pobegnili proti vzhodu 
med svobodne brate; med tiste, ki so ostali, privlekli 
so tuji vladarji, sosebno pa školfje in samostani, toliko 
nemških naselnikov, da so prvotni prebivalci prišli v 
manjšino. Istotako so se razširil: Angleži v Severni 
Ameriki in Avstraliji. Ako je kaka zemlja gosto na- 
seljena, ji ne preti nikoli nobena resna nevarnost od 
tujih naselbin. Prusaki se zaman trudijo z mnogim 
denarjem in zversko krutostjo ponemčiti svoje Poljake. 
Poznanjska, zapadnopruska in šleska pokrajina so že 
povsod tako napolnjene z ljudmi, da ne preostaja skoro 
nič več prostora za nove koloniste. Tudi so Poljaki 
teh dežel zdaj že tako zavedni, da se ne bodo dali 
nikoli ponemčiti. Glavni zastopnik novega sistema je bil 

minister Bah, renegat, ki se je iz nemškega liberalca 
* prelevil v najtrjega absolutista, iz skrajnega racijonalista 
in skeptika v rimokatoliškega tercijala in klečeplaza. 
Bistrega razuma in korenite izvednosti ni imel ta 
človek v nobeni reči (razun morda v odvetniških zvi- 
jačah), tem več pa predrznosti in doktrinarstva. Naredil 
si je tak račun, da se dadć izobraženi stanovi tujih 
narodov ponemčiti že v 10, najkasneje pa v 20 Ietih; 
predno poteče pol stoletja, pa bo vsa Avstrija nemška 
in tako močna, da bo lahko izvršila vse svoje naloge 
in želje. Zapodivši Turke v Azijo, spravila bo pod 
svojo oblast ves balkanski poluotok. Rusijo je Bah 
sovražil že od nekdaj veliko bolj nego njegov tovariš 
Švarcenberg, ki je baje izustil krilate besede, da se bo 
svet čudi! avstrijski nehvaležnosti proti Rusiji. Da se 
je vršilo vse po Bahovi volji, razdrla bi se bila sveta 
alijanca že leta 1852. Vem, da se nahajajo poročila, 
ki govore nasprotno. Tem se ne more nič verjeti, kajti 
Bahova glasila niso zakrivala nikdar njegove mržnje 
na Rusijo. Njegovi razpaljeni mečti se ni zdelo nič težko 
vreči to neprilično državo nazaj za Dnepr in ji vzeti 
vse nekdanje poljske dežele. Svojo notranjo politiko je 
začel Bah izvrševati s tem, da je ponemčil brez odloga 
v Galiciji, na Ogerskem in Hrvatskem najvišje urade 
in šolske zavode. Da bi nadelovali in gladili pot Nem- 
cem, jel je pošiljati v Galicijo cela krdela Čehov; Slo- 
venci pa so se mu zdeli posebno pripravni, da pomagajo 
nemštvu do veljave v Hrvatski in Slavoniji.  Svojih 
bratov Poljaki, Rusi in Hrvatje ne bi gledali tako grdo 
kakor trde Nemce, od njih bi laglje in rajše sprejemali 
nemški jezik.. Mnogo čeških uradnikov je moralo iti 
tudi na Ogersko širit nemško kulturo, vendar so dobili 

tu glavno ulogo pravi Nemci, ker je bilo na Ogerskem 
vse polno nemških kolonij in nemških mest. Nekoliko 
Nemcev je podarila Bahova vlada tudi Hrvatom, na- 
mestivši jih v višjih službah kakor za kvas. Sploh si 
dobil za Bahove dobe v vzhodni polovici države povsod 
posamezne uradnike vseh avstrijskih narodnosti. Do- 
mačinov dunajska vlada seveda ni mogla popolnoma 
prezreti. Če so znali nemški, jih je prav rada jemala v 
službo. Bili so jim potrebni že zato, da rabijo iwujim 
uradnikom za tolmače. Na Hrvatskem in Ogerskem 
se je uradovalo nekdaj vse po latinski, na Hrvatskem 
pa od 1848 do 1852 samo ilirski. Mnogi starejši akti 
so bili torej pisani po latinski in po ilirski. Ker so se 
potrebovali često tudi za novejše razprave, moralo je biti 
v vseh uradi kolikor toliko takih gospodov, ki so ta 
dva jezika dobro razumeli. Tuje uradnike so izobraženi 
Hrvatje imenovali navadno Nemce, ker so govorili največ 
po nemški, pisali službene listine po nemški, sodili 
po nemških vzercih ia je bila sploh vsa uprava pri- 
krojena po nemških šegah in zakonih. Hrvatski kmetje 
jih pa niso zvali Nemce, nego Kranjce, ker so znali ž 
njimi govoriti ,po kranjski“, to je po slovenski. Tudi 
ima v hrvatskih in srbskih deželah beseda ,Kramjec“ 
često mnogo širji pomen nego na Slovenskem. .Čul 
sem Srbina, ki je zatrdil, da so Hrvatje pravzaprav 
Kranici, ker so kranjske, mislil je reči, katoliške, vere. 
Na Ogerskem pa se je rodilo za te nove, nezaželjene 
poste zaničljivo ime ,Bahovi huzarji“, ki se je 
udomačilo kmalu tudi ua Hrvatskem. Bahovi huzarji 
smo bili torej vsi dujci, katere so zanesli poliitčni 
vetrovi preko Sotle in Litve. Nekateri so prišli že prej, 
nego se je preklicala ustava, n. pr. šolski nadzornik 

Jarc 1851., ki ga je poslal Hrvatom Kleman, njegov 
bivši tovariš v ljubljanski gimnaziji, zdaj pa glavni 
uradnik in germanizator v Tunovem ministerstvu. Od- 
prava ustave je podrla zadnji slabi jez, ki je še za- 
piral pot v Translajtanijo. Zdaj ni preše! skoro noben 
dan brez selitve. Največ tujih uradnikov je navrelo v 
mesta, zlasti v Zagreb in Reko; na deželo so dali le 
posamezne, ki so bili vselej Slovenci, ker so bili drugi 
za tako službo povse nesposobni radi neznanja jezika. 
V mestih se je Bahov sistem brzo in precej lahko 
udomačil, ker so bila kolikor toliko že prej ponemčena. 
Saj je znala nemški skoro vsa hrvatska gospoda, vsa 
hrvatska inteligencija. Hrvatski uradniki so govorili 
skoro vsi prav dobro nemški in mnogi so znali nemški 
tudi dosti pravilno pisati. V trgovini je vladal po vsej 
deželi že od nekdaj nemški jezik, izimši Primorje, kjer 
je vladala italijanščina, in nekoliko i dolnjo Slavonijo, 
koder si je priborila že nekaj veljave srbščina. Nemški 
so govorili ne le do malega vsi Judje, ampak tudi 
mnogi rokodelci in obrtniki tujega rodu. Na Hrvatsko 
je dohajalo vsako leto na stotine in tudi tisoče nemških 
knjig, časnikov in časopisov, ki so se hlastno kupovali 
in čitali. Hrvatske dame so bile vse zaljubljene v 
prazne in sentimentalne nemške romane. Stokrat boljše 
francoske in angleške romane so čitale le v vodenih 
nemških prevodih. V Zagrebu in po vseh večjih mestih 
(razun Primorja) prirejale so se za gospodo le nemške 
zabave, nemški koncerti, nemške pesmi, nemške igre; 
kdor je hotel veljati za omikanega človeka, moral je 
znati in govoriti nemški; gosposki ženski spol je 
bil na Hrvatskem mnogo huje ponemčen nego n. pr. 
pri nas na Kranjskem in Primorskem. Božestveni, ne- 

prehvalni mladenič Milan Bubanović je bridko žaloval 
proti meni, uredniku Pravsu in vsakemu rodoljubu, kako 
poredkoma se poprašuje v knjigarnah po hrvatskih 
knjigah. Iliri so se dvignili najbolj zoper silovite Madjare 
in njihov jezik, ne pa tudi ob enem zoper ravno tako 
ali pa še bolj nevarno nemščino. L. 1848. so se rodo- 
ljubi, ki so prepevali hrvatske davorije, razgovarjali 
često po nemški s svojimi rodovinami in znanci. Ilirom 
se je zdelo potrebno, da branijo koristi in pravice 
svojega naroda ne le v ,Slavenskem Jugu“, ampak tudi 
v ,Suidslawische Zeitung“, češ, radi svetovne važnosti 
nemškega jezika. Bahova nemščina je torej našla v 
Zagrebu, Oseku in še v nekojih večjih mestih rahla, 
dobro pognojena tla, da se prime, razraste in zavlada 
v vseh višjih uradih in prosvetnih zavodih. Glavni 
zaupni mož dunajske vlade je bil Korošec Švab. Po- 
slala ga je v Zagreb za podpredsednika najvišjega sodišča 
menda že 1.1852. Ta poveljnik Bahovih huzarjev in 
nadzastopnik germanizacije je kar vriskal in skakal od 
veselja, da je našel stolno mesto hrvatske kraljevine 
tako ponemčeno in skoro mrtvo za narodne ideale. 
Dejal je: ,Zagreb ni nič drugačen nego naš Celovec; 
razun najprostejših ljudi znajo vsi meščani nemški.“ | 

L. 1853. in 1854. je izpremenila Avstrija tudi svojo 
vnanjo politiko. Na dnevni red je stopilo takrat orijent- 
sko vprašanje. Ruski car Nikolaj I. je hotel olajšati 
bolgarskemu narodu pretežki jarem sužnjosti. Turčija 
pa je našla kmalu mogočne zaveznike: francoskega 
cesarja Napoleona in Angleže, katerim so se pridružili 
skoro tudi Sardinci. Sploh pa je vstala proti Rusiji po- 
sredno ali neposredno vsa Evropa razun napoljske kra- 
ljevine. Sveta alijanca se je razbila na kosce. Avstrija 

je poslala silno vojsko ne le v Galicijo, ampak tudi v 
Valahijo, katero so morali Rusi zapustiti. Bolj potuh- 
njeno in skrivaj se je pripravljala zoper Ruse tudi 
Prusija. Iz poluslužbenih glasi! dunajske vlade se je 
dalo povzeti, da misli tudi ona naravnost napovedati carju 
Nikolaju vojno. Ali zadnji trenutek se je nekako pre- 
mislila, zbala se je po vsej priliki, da bruhne buna na 
Ogerskem, pa morda tudi v slavjanskih deželah. Nakopala 
si je s tem omahovanjem težke brige in velike nevar- 
nosti, ker se je zamerila na vse strani, kakor Rusiji 
tako tudi Franciji in Angliji. Naprtila pa si je tudi velikan- 
ske stroške za vojsko in vendar se je nahajala že prej 
v silnih denarnih stiskah in neprilikah. Te zadrege se 
je hotela osvoboditi s posojilom, ki ji je prineslo ne 
le 500 milijonov, kakor je bilo uganjeno, nego cel6 
611 milijonov. To posojilo se je zvalo dobrovoljno 
ali za mnoge in premnoge, n. pr. za vse uradnike je 
bilo prisiljeno. V Varaždinu je poklical k sebi veliki 
župan našega ravnatelja Muzlerja in mu oznanil, da 
mora podpisati on 500 gold., izmeđ profesorjev pa 
vsak, ki je potrjen v službi, po 200 gold., suplenti pa 
po 100 gold. Uradnikom se je več let jemalo vsak 
mesec nekoliko goldinarjev od plačila, ki so je dobivali, 
dokler se je dopolnila vsa svota, katero so podpisali za 
posojito. In tako se je godilo tudi v inih mestih. Pri- 
tiskali in silili so se za denar tudi drugi ljudje, sosebno 
bogatini. Iz nekaterih se je denar iztlačil s silo, iz 
drugih pa z velikimi obeti, z dobrikanjem, z razlaganjem 
neizmernih koristi, ki jih doletć, ako si naklonijo z 
večjim posojilom milost vladajočih gospođov. Denarjev 
se je dobilo po takem načinu dovolj, vse potrebe so 
se mogle pošteno poravnati in namiriti. Ali za doigo 

to velikansko posojilo ni moglo zadoščati, ker so za- 
htevale nove reforme v upravi in preustroju države 
vedno novih milijonov. Trebalo je torej poviševati stare 
in vpeljavati nove davke in doklade. Že 1. 1854. so 
mi tožili varaždinski meščani, da morajo vsake kvatre 
več plačevati. Ta novina je bila Bahovi politiki jako 
nevarna, kajti prosto ljudstvo sodi dobroto kake vlade 
povsod po davkih in dohodkih. Ako so davki nizki, 
zaslužki pa dobri, vele sogtasno kmet, delavec in meščan: 
Pri nas se vlada pametno in pošteno. Ako pa se davki 
povišujejo, dohodki pa zmanjšujejo, gre en glas po 
vsej deželi: Naša vlada je slaba! In baš tako se je godilo 
v Bahovi dobi. Vsako leto so davki rasli, zaslužki padali. 
Bilo je, kakor da se je zaklela zoper novi sistem ista 
priroda. Od 1. 1849. do 1860. so si sledile skoro same 
slabe letine. Dunajske gospode pa niso nič motile take 
reči. Brezobzirno so v notranji in v vnanji politiki 
dajali duška svoji mržnji proti Slavjanom. Oficijozna 
glasila so bila polna tega sovraštva in najzlobnejših 
klevet. Ali treba priznati, da je vlado podpiralo v tem 
tudi javno mnenje nemške inteligencije. Skoro vse 
nemške novine v Avstriji in zunaj Avstrije so pisale 
zlobno in lažnjivo dan za dnem zoper Rusijo in o vsaki 
priliki tudi zoper avstrijske Slavjane. V dunajski ,Oster- 
reichische Zeitung“ je pisaril zoper naš narod najhuje 
ameriški pustolovec Warrens, ki je prihitel v Avstrijo, 
da bi ribaril v kalni vodi tisočake, kar se mu je od 
konca tudi posrečilo. Časnik ,Wanderer“ je kazal od 
kraja proti Slavjanom hvalevredno nepristranost, ali 
orijentsko vprašanje mu je zmešalo vso pamet, pre- 
skočil je v turkoljubni tabor, se ve, da ne zastonj. 
Mastne nagrade so se vsipale takrat vsem renegatom. 

Med tujimi novinami je služila Bahovi vladavini najbolj 
spretno ,Augsburger Allgemeine Zeitung“, iz nje so 
zajemale rade tudi dunajske novine. Ta list je izpovedal 
Kar naravnost, da je to, kar dela proti Poljakom Prusija, 
jako malenkostno proti ogromnemu delovanju Avstrije, ki 
hoče vse svoje narode ponemčiti. Najeti dopisniki so 
naznanjali od vseh strani, kako srečno ji napreduje ta 
zgodovinski posel in poklic. Iz Krakova je pisal tak 
najemnik v ,Osterreichische Zeitung“, da v malo letih 
bo v mestu govoril nemški vsak človek, le kak star 
patricij se bo še upiral duhu časa in neizogibno usodi 
ponemčenja. Tako neumnost je poročal tudi v ,Presse“ 
neki Vestfalec z Reke. Najbolj nesramno so udrihale 
nemške novine seveda po Rusiji. Kar kosale so se, 
katere bodo prinašale o njej grje in debelejše laži. Ne- 
prenehoma so prežvekavale bedasto trditev, da se 1848. 
in 1849. |. niso ruske vojske čisto nič odlikovale na 
Ogerskem, Rusi da si niso priborili nobene zmage. 
Prišli so v deželo le plenit in zapustili so jo z brez- 
številnimi vozovi ugrabljenega blaga. Avstrija jim ne 
dolguje nikake hvaležnosti, ker so ji došli na pomoč 
iz gnjusne sebičnosti i. t. d. Prikazali so se takrat na 
Dunaju in drugje nove vrste zgodovinarji in kritiki, 
n. pr. Biidinger, Feifalik, Philips i. dr., ki so metali blato 
sosebno na Čehe in Kraljedvorski rokopis. Ti tepci niso 
pomislili, da ostane ta rokopis krasno, velepoetično in 
zgodovinsko delo, pa naj izvira iz srednjega veka ali 
iz zadnjega stoletja. Vladala je sploh tendencija v vsem 
avstrijsko - nemškem  slovstvu. Halmova gluma ,Der 
Fechter von Ravenna“ se je igrala ex offo ne le na 
Dunaju, ampak tudi v mnogih drugih mestih, če me 
ne vara spomin, tudi v Zagrebu. Neki brezobrazen 

političen mazač pa se je celo predrznil načrčkati knji- 
žuro, v koji je dokazoval, da se kaznujejo Magjari po 
pravici, ker so se vzdignili zoper dinastijo in državo, 
ravno tako po pravici pa tudi Hrvatje, ker so se 
vzdignili zoper Magjare in kraljestvo Ogersko! Ali 
minister Bah ni hotel vladati samo absolutno, temveč 
tudi pobožno, na rimokatoliški podlagi. Za geslo si je bil 
izbral besede: ,ln cruce spes mea.“ Na Dunaju se je 
vozil vsak dan k maši, včasih je bil celo pri treh 
mašah. Ginljivi pobožnosti njegovi so se čudile vse 
tercijalke, še bolj pa posvetnjaki, ki so hodili v cerkev 
samo zaradi njega, kakor nekatere varaždinske gospe radi 
Zorkota. Bah je smatral cerkev za najmočnejši steber 
države, zato je sklenil najtesnejšo zvezo z avstrijskimi 
škofi. Trudil se je na vso moč, da izpolni vse želje 
njihove, vse zahteve rimske stolice. V tej težnji mu je 
bil najzvestejši pomočnik minister uka in bogočastja 
Lev Tun, češki rojak,. katerega so razglašali Čehi za 
velikega rodoljuba. Roka roko umiva. Vlada je po- 
godovala cerkvi, cerkev pa vladi. Hrvatski vladika Stros- 
majer seveda ni mogel biti zadovoljen z Bahovim 
sistemom, ali je moral molčati, drugače bi ga bila 
divja struja reakcije pogoltnila brez koristi za njegov 
narod. Večina škofov pa je služila absolutizmu brez 
upora in godrnjanja, nekoji celo s srčnim veseljem, 
kakor n. pr. zagrebški nadvladika Havlik. Po želji in 
povabilu vlade so se zbrali avstrijski škofje na Dunaju 
in sestavili okrožnico, v kateri so šibali z ostrimi 
besedami ideje, ki so naredile 1848. 1. toliko šuma in 
prevratov. Obsodili so tudi hrepenenje zatiranih na- 
rodov po jednakopravnosti. Borbo za jezik in narodnost 
so razglasili za neopravičeno in menda celo grešno. 

Pravim ,menda“, ker besedila več ne pomnim natanko. 
Ta okrožnica se je prečitala v vseh cerkvah, ali se 
Občinstva nikjer ni dosti prijela, nekaj zaradi preveč 
abstraktnih misli in težkega sloga, še bolj pa radi 
slabih prevodov na narodne jezike. Rodoljubna hrvatska 
duhovščina jo je sprejela z velika nejevoljo in ji ni 
prišlo nikoli na misel, da bi se ravnala po njej. Na 
Slovenskem je imela bolj žalostne nasledke. Poznal 
sem več mladih duhovnikov, katere sta oduševila za 
slovenstvo Koseski in leto 1848., ki so se pa zdaj po 
škofovski izjavi popolnoma ohladili za svoj jezik in 
svojo narodnost. Ali Bah in Tun se nista zadovoljila s 
to okrožnico, sklenila sta 1. 1855. s papežem konkordat, 
ki je dal cerkvi skoro vse pravice, ki jih je želela, 
med drugimi tudi nadziranje srednjih šol. V slavjanskih 
deželah se konkordat ni čutil dosti, ljudje se miso 
menili zanj in duhovščina tudi ni nič nagajala, še na 
Kranjskem ne. Škofu Volfu je bil zopern vsak verski 
fanatizem, on je hotel imeti red in poštenje v cerkvi 
in prijateljstvo tudi s posvetno inteligencijo. Neki Ceh 
mi je pravil, da je izpraševal župnik na podlagi kon- 
kordata tako čudno njegovo nevesto, da se je od 
srama kar tresla in začela jokati. Ali to je bila izimka. 
Drugi Čehi, ki so se takrat ženili, se niso mogli tožiti 
na nobenega duhovnika. V dobi konkordata sem se 
oženil tudi jaz, pa priznati moram po duši, da ni 
duhovščina ne meni ne moji nevesti delala nobenih 
sitnostij in nespodobnostij. Tudi v gimnaziji smo cer- 
kveni nadzor kaj lahko prenašali. Nadzornik je prišel 
v šolo, poslušal četrt ure, se pokloni! in odšel. Ali 
Nemci so zagnali strašen krič radi konkordata. Raz- 
glasili so ga za izdajstvo nemške kulture, za umor 

duševnega napredka, za polnačno temo. Grmelo, ropo- 
talo in šumelo je v vseh le kaličkaj samostalnih listih 
in pojavilo se je brezštevila brošur, ki so napadale ta 
avstrijski ugovor. Ravnotoliko, če ne še več, pa je iz- 
hajalo knjig, knjižic in listov, ki konkordata niso mogli 
prehvaliti. Često so imele te razprave naslov: ,Thron 
und Altar“, ker se je v njih dokazovala nujna potreba, 
da se prestol in oltar, to je država in cerkev vzajemno: 
podpirata in da je ta za obe najsvetejša dolžnost. 
Hrvatska duhovščina se za konkordat ni baš ogrevala, 
ali mu niti ni nasprotovala. Misel posvetne inteligencije 
pa je bila ta, da se treba boriti najprej za jednako- 
pravnost, za povrat svobodnih institucij, sploh za iz- 
gubljene narodne pravice. Šele, kadar se dosežeja te 
poglavitne reči, pridi na vrsto tudi odprava konkordata. 
Hrvatski razumniki torej nisa bili prijatelji Rahovemu 
ugovoru, kakor sploh nobeni stvari, ki je prispela iz 
njegovih nečednih rok. Tembolj oduševljen pa je bil 
za konkordat nadškof zagrebški. Ta mož je bil 
nekdaj prav prijazen proti narodni stranki, štela ga 
je med svoje privržence. On je bil pa vedno oportunist, 
v tem jednak mnogim drugim prelatom. Brez težave 
se je pomiril in zbogal 1852. i. z absolutizmom. Čisto 
nič ga ni vznemirjalo in bolelo, da je izgubila 
njegova hrvatska vladikovina vse politične pravice po- 
polnoma po nedolžnem. Sprijaznil se je tudi z Bahovo 
germanizacijo. Dokazal je s svojim izgledom, da se ne 
briga za narodni jezik, kajti govoril je z vsakim člo- 
vekom, ki ga je razumel, najrajši po nemški. Ta grešna 
mlačnost, ta ledeni hlad proti: hrvatskemu jeziku sta 
izkopala tisto globoko brezdno, ki ga je ločilo za 
“ vekomaj od domoljubne duhovščine njegove vladikovine. 

Kakor mnogi drugi školi, je mislil tudi on, da je leta 
1848. človeštvo strašno zablodilo in da je treba privesti 
pregrešni rod nazaj na pot nekdanje pohlevnosti in 
pokornosti proti cerkvenim in deželskim gosposkam. 
Da mu pomagajo za ta posel, pa ni maral klicati na 
pomoč svojih duhovnikov, ker jim je premalo verjel 
in zaupal. Bili so mu presvobodni, preposvetni, preveč 
zaljubljeni v narodnost svojo, v svoj jezik, v narodne 
običaje in pravice, tudi jim je očital preveliko gosto- 
ljubje in preobilne pijače. Smatral jih je z eno besedo 
za pokvarjene in nesposobne, da bi delovali ž njim za 
nravni preporod njegove prostrane dieceze. Pozval je 
torej v ta namen krdelo pobožnih Tirolcev, mislim 
jezuitov. Ti gospodje so se vedli po kavalirski, odliko- 
vali so se z uljudnimi, tankimi šegami in načini, z 
duhovitim pogovorom, gladko obliko, z velikosvetovnimi 
nazori, z izredno elegancijo in s tistim vernim taktom, 
ki ga daje aristokratična omika in olika. Tako so mi 
narisali te može moji zagrebški znanci, duhovniki pa 
jih niso sodili tako dobro. Vendar se ne da tajiti, da 
so si pridobili precej simpatij v gosposkem občinstvu 
zagrebškem. Nade Havlikove pa se le niso izpolnile, 
da mu bodo ti gospodje pregrešne Zagrebčane po- 
boljšali in spokorili. Tej nalogi niso bili kos, odkar so 
se jele širiti o njih prečudne, ne baš laskave govorice. 
To je bila še malenkost, da so jih videli ljudje kaditi 
dolge, imenitne smodke na javnih mestih po belem 
dnevu. Več pohujšanja pa je naredila skrivnostna lest- 
vica, katero so našli ponočnjaki prislonjeno k vrtni 
ogradi tiste hiše, v kateri so bogoslužni Tirolci stano- 
vali. O tej lestvici se je govorilo in ugibalo po vseh 
mestnih hišah, kavarnah in gostilnicah, glas o njej se 

je čul brzo na vseh krajih in koncih hrvatske domo- 
vine. Kar se ni hotelo posrečiti Tirolcem, steklo je s 
Sijajnim vspehom nekoliko pozneje ženijalnemu govor- 
niku, jezuitu Klinkovstremu. 

Bahova vlada je osvojila narodne postojanke in 
branike hitro drugega za drugim. Že na začetku leta 
1854. so sedeli v višjem varaždinskem sodišču nekoji 
hudi birokrati, ki so sodili včasi bolj po svoji volji in 
trmi nego po zakonih. K ,belemu volu“ sta hodila 
na obed dva odvetnika, ki sta se pomenkovala jezno 
o teh samosilnikih. Eden njiju je vskliknil po latinski: 
,Deus meus, quales judices nunc advenerunt, in- 
auditum condemnant!“ Istega leta se je mestna 
realka že močno ponemčila. Ravnatelj Klaić je bil 
Hrvat in dober mož, ali ne preveč čvrst narodnjak, v 
društvu je rad nemčaril in slišal sem ga v gostilni, ko 
je pozdravi! po nemški celo našega Muzlerja. Poleg 
njega služila sta v tem zavodu dva Čeha, rojena na 
Moravskem, ki nista znala ni pisniti po hrvatski. Naša 
gimnazija je ostala 1853.—1854. 1. še hrvatska, nemščina 
se je učila le kot predmet. Ali v drugem poluletju je 
že jela gubiti ta častni značaj po podlosti jednega 
uda učiteljskega zbora. Na spomlad je prišel nadzornik 
Jarc pregledovat našo šolo. Na zasedanju nam je pravil, 
da se je tri leta pridno učil hrvatski. ,Narodne novine“ 
je čital vsak dan od prve do zadnje vrste, zdaj pa je 
dal slovo temu učenju in čitanju. O teh besedah je 
mahnil_z roko in se zaničljivo zapačil. Napol glasno 
je potem zamrmral: ,Hrvatska literatura je uboga reva. 
Nima niti molitvenih knjig.“ O tej priliki nam je na- 
znanil, da se bo moralo bodoče leto vsekako nekaj 
predmetov razlagati po nemški. Vlada želi, da se prej 

ko mogoče upelje nemško poučevanje. Zdaj se oglasi 
Goldkragen: ,Jeder Wunsch der hohen Regierung ist 
fur mich Befehl; jaz začnem precej jutri predavati pa 
nemški.“ Lahko si mislimo, kako zelo je obradovala 
ta kruhoborska ugodljivost vladnega zastopnika. Šolsko 
leto 1854.—1855. smo dobili tri češke suplente, ki nisa 
znali hrvatski: vsi trije so začeli že precej od konca 
vse svoje nauke razlagati po nemški, jaz in drugi 
učitelji pa smo še tudi to leto učili vse po hrvatski. 

L. 1853—1854. so bili še vsi uradni dopisi, koje smo 
prejemali iz Zagreba od banske vlade, hrvatski, leta 
1854—1855. izpremenilo se je tudi to. Stopivši nekoč v 
konferenčno sobo, najdem ravnatelja strašno razbur- 
jenega. V obraz je bil rudeč kakor rak, kar tresel se 
je od jeze. Poklical me je k mizi in mi dejal: ,Zdaj 
boste nekaj videli, kar je bilo neznano na Hrvatskem 
od dobe kralja Jožefa I. Evo Vam prvi službeni 
dopis od banske vlade na nemškem jeziku! 
Mesto bana se je dozdaj navadno podpisaval podban 
Benko Lentulaj. Pod nemškim dopisom pa se je pre- 
levilo tudi to ime v Benedikt Lentulaj. Muzler vrže 
pismo v miznico in pobegne. V šoli ga potem dva 
dni nismo videli in pretekel je dober mesec, predno 
se je kolikor toliko potolažil. | 

Razen uradnikov došla je v banovino silna množica 
finančnih stražnikov, žandarmov in — vohunov. 
Žandarmom tiste dobe je bila podeljena veliko večja 
oblast, nego jo imajo dandanes. More se reči, da so . 
se smeli vtikati v vsako reč, še bolj nego policija. 
Ljudje vseh stanov so prebili mnogo sitnosti radi njih. 
Mene so prijeli za gimnazijo, ko sem se izprehajal. 
Vprašali so me osorno, zakaj nosim kapico, če ne 

vem, da je to nespodđobno zame. Drugikrat se jim je 
zdel moj klobuk preveč soroden prepovedanemu hol- 
štajnskemu. Sosebno kmetom so delali hude nadiege 
Bahovi orožniki. Večkrat sem jih srečal, ko so tirali s 
sabo po pet in tudi po deset teh mirnih in nikomur 
nevarnih mož. Pobrali so jih na kakem sejmu ali na 
proščenju, ker so se jim zdeli preglasni in zabavljivi. 
Žandarji so imeli strog nalog, da morajo pisati vsa 
svoja poročila po nemški in da se morajo z gospodo 
in tudi med sabo pogovarjati po nemški. Ali orožniki 
so vsaj kaj koristili skrbeč za red in pokoj, vohuni 
pa so mislili le na to, kako bi človeku škodili, nakopali 
mu pravđo in druge neprilike. Lazili so neprenehoma | 
iz gostilne v gostilno, iz krčme v krčmo, poslušali po- 
menke ali pa tudi goste zapletali v politične pogovore, 
da bi kaj zabavljali novi vladi in njenim naredbam. 
Kar so čuli, nosili so pridno k policiji. Koliko teh 
figovcev je okuževalo varaždinski zrak, nisem nikoli 
slišal. To pa dobro pomnim, da je bil njihov prvak 
neki rokavičar. Ali tudi pravi Bahovi huzarji so se 
često zajetavali v ijudi, ki jim niso nič žalega storili. 
V hiši, kjer sva si našla stanovanje jaz in Žepič, pre- 
bivala je nad nama rodbina višjega sodnega uradnika, 
ki se je doselil na Hrvatsko s Štajerskega. Gospa 
njegova se nama kar ni mogla narogati, obirala naju 
je po vsej soseščini, in včasi je lajal ž njo tudi njen 
soprog. Drla se je n. pr.: ,Kaj, ta dva hočeta biti 
profesorja, ha, ha, ha! Oba imala samo jeđno: sobo in 
med sabo govorita po kranjski, z dijaki pa po hrvatski 
in po hrvatski tudi z gospodi! To so pri nas profesorji 
malo drugačnmi možje: resni, zastavni, redkih in modrih 
besed im Nemci od nog do glave. Za noben denar bi 

ne govorili s človekom drugače kakor nemški.“ In 
takih prismod se je dobilo še dosti med gospemi in 
gospodičnami, ki so se privlekle v banovino v društvu 
svojih mož in očetov. Najbolj osorni in arogantni so 
bili Štajerci in Štajerke, Korošci in Korošice. Vse, kar- 
koli so viđeli in slišali ti prihajači na Hrvatskem novega, 
zdelo se jim je ,Unsinn, Schweinerei“. Vse narodne 
šege so jim bile neumnost in svinjstvo. Narodni in jako 
praktični obleki hrvatskih kmetov in kmetic rogali in 
smejali so se brez konca in kraja. Največji ,Unsinn“ 
in ,Schweinerei“ pa jim je bil hrvatski jezik. Hrvate 
so mnogi Bahovi huzarji razglašali vsaj od konca za 
zakrknjene barbare, ki ne morejo pojmiti neskončne 
dobrote nemške kulture, katero zasaja zdaj blagodušna 
vlada v to divjo zemljo. Ko smo nekoč pri ,belem 
volu“ obedovali, začeli so za bližnjo mizo zbrani čast- 
niki grdo zabavljati Hrvatom in njihovemu jeziku. 
Jezik so imenovali ,Sausprache“ in ,Hundegebell“ in 
še druge take psovke so se usipale iz njih nemških 
ust. Srdito skoči Čepulić pokoncu in zagrmi surovi 
soldateski: ,V ime zakona zahtevam, da tako psovanje 
ustavite in da ne pozabite, da se nahajate na hrvatski 
zemlji!“ Tudi v uradni pisarnici je energično zavračaj 
in odbijal zmagovito vse napade tujih mamelukov na 
hrvatski jezik in hrvatsko narodnost. Jako zabaven je. 
bil za nas neki drug prizor pri ,belem.volu“. Prišel. 
sem v gostilnico nekoliko pred poludnem. Na sredi 
sobe je stala gospa srednjih let z razmršenimi lasmi in 
z iskrajočimi se očmi, vpila je razburjeno, da je beseda 
besedo pobijala. Psovala je davkarske uradnike, ki so 
zahtevali od nje več davkov, nego je bilo uzakonjeno, 
in so ji naperili še razne druge neprijetnosti. V pisarnici 

jih ni hotela oštevati, ker so bili zraven tudi taki 
gospodje, ki ji niso ničesar zakrivili. Ko pa je grešnike 
zagledala tu v gostilnici, se ni mogla več brzdati. 
Planila je proti njim in začela grmeti po hrvatski in 
nemški: ,Vi galženjaki, svinje, lopovi, ihr Tinten- 
schmierer, Hungerleider, schwabische Zigeuner, kraine- 
rische Bagage, gatienlose Vagabunden“i.t.d. To zadnjo 
psovko mi treba pojasniti. Vsi .olikani Hrvatje nosijo 
poletu razen gornjih tudi spodnje hlače. Na Nemškem 
ta navada ni splošna in je na mestu povse neznana. 
Tako so nosili nemški uradniki tudi na Hrvatskem 
samo po jedne hlače. Hrvatom se je zdelo, da jim 
hlapajo in če opletajo okoli nog nekako preveč nerodno 
in nepristojno, ta običaj jih je silil na smeh in zabav- 
ljanje. Omenjena gospa je bila žena grajščaka Hrovata 
in sestra znamenitega emigranta Kanotoja, s katerim 
sem se pozneje seznanil na Reki. Horvatovka je 
kazala v vsem svojem življenju in  vedenju bolj 
moško nego žensko svojstvo, spadala je med naj- 
strastneje privrženke ženske emancipacije. Često se je 
vozila sama brez kočijaža. Doma je bila jako gospo- 
darna in delavna. Srca ni bila hudobnega, ali gorje 
tistemu, ki jo je razžalil! Moral je biti zadovoljen, ako 
ga je samo ozmerjala, ali često so padale nanj kakor 
toča tudi njene pljuske. Davčni uradniki so dobili od 
nje zdravi nauk, da se s Hrvati ne sme postopati tako 
svojevoljno in brezdušno, kakor se je nekaterim izmed 
njih dozdaj zljubilo. 

Z Žepičem sva stanovala pri poštnem uradniku 
Galiniju, ki nama je povedal marsikatero novico iz svoje 
službe. Jezil se je pogostoma na Bahove huzarje, da mu 
tako nagajajo s pismi, V napisih so prevajali in kvarili 

hrvatska krajevna imena, da včasi ni veđel, kam bi 
posla! list. Oblike Agram, Karlstadt, Kreuz i. dr. so že 
stare spake, ki so se že zdavnaj udomačile tudi med 
izobraženimi Hrvati. Zdaj pa so začeli novi uradniki 
kaziti tudi imena vasem, trgom in mestom, ki so ostala 
hrvatska.  Naštejem nekaj izgiedov. Mesto Ludbreg 
jeli so pisati v adresah Lubring, mesto Nedelišče — 
Nedelitz, mesto Prelog — Perlak, mesto Novi Marof 
— Neumeierhof, mesto Trakoštanj — Drachenstein, 
mesto Samobor — Sanaburg, mesto Velika Gorica — 
GroBgčrz in Tulnpulern (v Turopolju!) in ceto Gro8B- 
gčrz in Auersfeld, mesto Lipik ali morda Lipnik — 
 Lindenau. Sosebno mnogo pisem je šio v Lipoglavo, 
kjer je bila deželna ječa. Na mnogih je bilo ime pre- 
vedeno v ,Schčnhaupt“!!! Posebno rada sta se vadila 
v takem glupem prelaganju nadnemčur Švab in njegov 
srčni prijatelj in somišljenik Strangfeld. O tem so ma- 
pravili hrvatski uradniki anekdoto, ki je označilma, če 
bi tuđi ne bila resnična. Strangfeld je hotel poslati, ne 
vem kaj ali pismo ali kako poročilo v Dugoselo. 
Dolenjci, ki žive na Hrvatskem, imenujejo to vas 
mavadno v množini: Dugasela zato, ker imajo doma 
vasi: Sela, Uršna sela, Drgunja sela, dasi rabijo često 
tudi oni za te kraje singular. Strangfeid je čui najbrž 
iz ust kakega rojaka Duga sela, pa je vprašal pisarja, 
kaj to pomenja. Pisar veli: Die iangen Dšrfer. _Pred- 
stojnik odkima: Ja, es ist aber nur ein Dori, morda 
pomenja beseda še kaj drugega. Šegavi pisar odgovori: Q 
pa še prav veliko drugega. Strangfeld: Lassen Sie h&ren! 
Pisar: Dugasela lahko pomenja : Der Schuld des Dorfes, 
ali: Die Lange hat sich gesetzt, ati: Die Fassdaube 
des Dorles, ali: Die Fassdaube hat sich gesetzt, ali; 

Der Regenbogen des Dorfes, ali: Der Regenbogen hat 
sich gesetzt. Morda bi pomenila lahko tudi: Die lange 
Schwester!  Birokrat je zijal široko in če dalje širje, 
potem pa prasnil v smeh in se zadrl: In ta hrvaščina 
hoče biti nekak jezik, pa ima za toliko različnih pojmov 
samo jedno besedo. Da, ali čakajte, tukaj je napisano 
Dugoselo, ne pa Duga sela, kaj pomenja to: Dugoselo? 
Pisar veli: Ein langes Dorf, in zdaj se njegov načelnik 
oddahne in veli: No, jetzt haben wir endlich das Wahre ! 
Schreiben Sie also Langendorf, dass es wenigstens 
einen verniinitigen Sinn hat. . .! 

O tem, ko je Bahova gluma zavladala po vsej 
Hrvatski in so njegovi poslanci jeli usrdno preobražavati 
zemljo po tujih zakonih, vzorcih in vzorih, dozorelo je 
orijentsko vprašanje: z diplomatskih miz je prešlo na 
bojno polje. Francija in Anglija sta se dvignili, da 
ohranita barbarsko Turčijo, kojo je hotela Rusija zrušiti 
ali vsaj še bolj oslabiti. Javno mnenje evropsko se je 
razdelilo. Slavjani vseh plemen razun večine Poljakov 
so stali s svojimi čuti in željami na strani Rusije, 
ostala Evropa se je nahajala v turškem taboru razun 
konservativcev. Svobodomiselne stranke vseh dežel so 
črtile Rusijo, ker so imele carja Nikolaja za glavni 
vzrok in steber splošne reakcije. Njih glasila so se 
zaganjala vanj kakor besna. Posebno pa se je odliko- 
valo dunajsko novinarstvo s svojo zlobo, surovostjo in' 
lažljivostjo. ,Presse“, ,Ostdeutsche Post“, ,Osterreich. 
Zeitung“ in , Wanderer“ so se kar kosali v izmišljavanju 
ruskih hudodelstev in turških napredkov, ruskih porazov 
in anglo-francoskih zmag. Marsikateri udarec njihov je 
dolete! ne le Ruse, ampak vse Slavjane, tudi avstrijske. 
Ti so imeli takrat kaj malo časnikov, ki bi se bavili 

s politiko. V Zagrebu sta zamrla oba vrla glasnika 
narodne stranke ,Slavenski Jug“ in ,SUidslawische 
Zeitung“. ,Narodne Novine“ so prešle v vladne roke 
in niso zagovarjale ni Rusov ni Turkov in njihovih 
zaveznikov. ,Neven“ je bil leposloven list ali bolj 
skrivaj je znal dati duška tudi rodoljubnim čuvstvom. 
Prav dobro se še spominjam, kako krasno je nekoč 
osmešil turkoljubnega dunajskega , Wandererja“. Moški 
in iskreno je pisal ,Srbski Dnevnik“ v Novem Sadu. 
Spremljal je s svojim srčnim sočutjem ruske vojske v 
Evropi in Aziji in nikdar ni prikrival, da želi ruskim 
zastavam sijajno zmago, Turčiji in ,zapadnjakom“, to 
je Franciji in Angliji pa dovršen poraz, pogubo in 
sramoto. Naše ,Novice“ pa so poročale o tej vojni včasi 
tako čudno, da smo se jih sramovali; izgubile so 
takrat marsikaterega čitalca in prijatelja. V Varaždinu 
smo imeli dve stranki, ki sta se ločili ne le po poli- 
tičnih simpatijah, ampak tudi po veri. Kristijani so bili 
vsi za Ruse, Judje vsi proti Rusom. Judje Rusov niso 
sovražili radi kakih svobodnih načel, še manje radi 
narodnosti nego zato, ker so čitali dan za dnem v 
nemških knjigah, knjižurah in novinah, kako strašno 
preganja ruski car njihove sovernike. Nikolaj je. vzel 
Judom res mnogo svobod, katere so uživali do njegove 
vlade. Na mejah so prej donašali in dovažali prepo- 
vedano blago le z malimi zaprekami, ki so se dale z 
denarjem lahko odstraniti. Ruskega in poljskega kmeta 
so odirali, kolikor so hoteli. Zdaj je to nehalo; car je 
dal stroge zapovedi, da se varujejo državni dohodki, 
koje so krnjili Judje s svojim tihoplastvom, isto tako 
da se branijo kmečki podložniki proti tem brezduš- 
nikom, ki so jih zapeljavali v pijanstvo in jih potem 

brez milosti ugonabljali gmotno in duševno. Ali nemški ' 
listi so pripovedavali to tako, kakor da bi se godila 
Judom največja krivica in da si v Rusiji niso svesti ni 
imetka ni življenja. V Varaždinu se je začelo zdaj prav 
živo politikovati. Na vse strani so se pretresale novice, 
ki so dohajale z bojišča. Oj kako veselje je bilo po 
mestu, ko smo zvedeli, kako sijajno je premagal in 
uničil ruski admiral Nahimov turško brodovje pri Sinopi. 
Jaz sem šel slavit ruskega junaka v Biškupce. Ko sem 
pravil krčmarju, kaj se je pripetilo Turkom, razvnel se 
je tudi on in si prinesel zase polič vina, da ga izpije 
»za to veselje“. Ko sem mu hotel plačati svoj račun, 
mahnil je z roko in dejal, da je ta rađostna novica 
več vredna nego celo vedro najboljšega vina. V Biš- 
kupcu slavili so razni duhovniki to slavjansko zmago 
pri župniku. Med njimi je bil tudi naš Muzler, ki je 
govoril o tej priliki tako ginljivo o potrebi slavjanske 
sloge in ljubezni, da so si vsi gostje solze brisali. 
Varaždinci so se mi kazali od kraja za politiko povse 
mrtvi, za narodna vprašanja pa mlačni in topi. Ali 
sčasoma sem dobil o njih bolje mnenje. Rodoljubje 
je v njih navadno res spalo, ali o dobri priliki se je 
prebudilo in me iznenadilo s svojo resničnostjo in 
iskrenostjo. Nemški so govorili iz nekake stare razvade, 
morda nekoliko tudi za bahanje, ali s tem niso hoteli 
zatajiti svoje narodnosti. Izdajalca so zaničevali; sploh 
nemške stranke v Varaždinu ni bilo. Pri 
deželni vladi je služil mladi Malinčević, rojen Varaž- 
dinec. Bil je jako nadarjen in tanko olikan človek, 
ob enem pa kruhoborec in oportunist. Prišedši na 
dopust domov, pokazal je v gostilnici, ki se je zvala 
Grabćrje radi gabrov, ki so rasli za hišo, da dobro 

razumeva duh nove dobe in vlade. Vpričo vseh gostov, 
svojih someščanov hvalisal je Bahovo upravo in bla- 
groval Hrvate, da so jo učakali. O sebi pa je dejal: 
»Im€ moje je res da hrvatsko, ali moje srce je lin 
ostane nemško.“  Pivci so se spogledovali, dokler je 
bil med njimi, niso rekli ni bele ni črne, po odhodu 
njegovem pa so mu se rogali in smejali na vse grlo. 
Nekateri someščani so ga pikali kasneje radi teh besed 
tudi v obraz in dobil je več brezimnih pisem, polnih 
zabavljanja in psovanja. Nekaterim se je poznalo, da 
so jih pisale ženske roke. Izdajstvo je prineslo Malin- 
čeviću res veliko odliko in povišanje v službi, ali ni 
dolgo užival sadu svojega greha. Njegovo rano smrt 
so smatrali pobožni Varaždinci za božjo kazen. 

V varaždinskem gledališču se ni igralo nikoli hrvatski. 
Vladala je v njem nemščina, kajti glumci so bili do 
malega sami Nemci. Kak Hrvat je zablodil med nje 
le po kakem posebnem naključju, ali pa, če je bil rav- 
natelj pameten mož, ki si je hotel nakloniti milost 
občinstva z domačimi igralci. Tako je prišel med nemške 
glumce 1854. leta hrvatski umetnik Freudenreich, lep, 
elegantno opravljen, še mladikav mož, ki je povzdignil 
gledališče s svojo izvrstno igro do nikdar prej dosežene 
dovršenosti in slave. Nekoč je vpletel v svoje nemško 
govorjenje pol kitice hrvatske pesmi, kar so sprejeli 
radostno razburjeni poslušalci s takim grmečim plo- 
skanjem in kričanjem ,Živio!“ kakoršnega ni bilo še 
nikoli v varaždinskem nemškem gledališču. Žal, da ta 
prigodek ni poučil ravnatelja, kako bi bilo dobro in 
koristno tudi zanj, ako bi priredil na odru večkrat 
kako narodno glumo ali vsaj prepevanje nežnih bez- 
jaških pesmi in krasnih ilirskih davorij. Mogoče pa 

je tudi, da je hotel'to storiti, ali mu je prepovedala 
take nevarne budnice vedno previdna in nezaupna 
Bahova policija. 

Orijentska vojna je duhove osvežila in oživila. Prej 
so skrbeli ljudje skoraj le za vsakdanji kruh, zdaj pa 
so živo razpravljali in pretresali vprašanje visoke poli- 
tike v vseh gostilnicah in kavarnah in do malega v vsaki 
izobraženi rodbini. Vse oči so se upirale na krimski 
poluotok, kjer je bilo glavno bojišče. Pri Evpatoriji 
so zapadne vlasti in Turki dejali veliko vojsko na 
suho, da bi osvojili Sevastopol, ki je bil ob morju 
močno utrjen, po drugod pa brez pravih branikov. 
Neko jutro ugledam gručo Judov, ki so ploskali in se 
na ves glas krohotali. V rokah so držali nekateri razne 
dunajske novine, ki so prinesle čudno novico, da je 
Sevastopol padel brez resne obrane, ruska vojska da 
se je podala zaveznikom z najsramotnejšimi pogoji, 
ki se misliti morejo. Vse bojne ladje ruske, vsi brez- 
številni topovi, ogromno moštvo brašna in drugih vojnih 
priprav in potreb da je prišlo v roke Francozom in 
Angležem. To silno novico da je donesel iz Sevastopola 
tatarski sel in da se o resničnosti njeni ne more dvojiti. 
Dunajski in vsi Rusom sovražni listi so sprejeli to vest 
in jo razširjali po Evropi s prav divjaškim zmagoslavjem. 
Trobili so v en glas, da leži na tleh ruski velikan in 
so mu razbite in strte v prah prstene noge. Odslej bo 
človeštvo brez zapreke se razvijalo in napredovalo, 
ker je ugonobljen glavni sovražnik vsake omike in 
svobode. Kakor drugje, se je tudi v Varaždinu novinam 
verjelo z jedno jedino izimko. Ni mi moči dopove- 
dati, kako grozno nas je potrla nesreča naših bratov. Vsa 
naša inteligencija je bila kakor poparjena in ohromljena. 

Opazil pa sem nekaj novega in za-me preveselega. 
To namreč, da so tudi nekateri prosti varaždinski 
meščani bridko žalovali radi Sevastopola. Jeden njiju, 
oče dveh sinov, ki sta bila v naši gimnaziji, rekel mi 
je z ihtečim glasom: Moj Bog, kaj bo zdaj z nami! 
Rusa so se še bali naši nasprotniki, zato se niso drznili, 
da bi z nami tako pometali, kakor bi bili radi, ali 
odslej izgine vsak obzir, mrcvarili nas bodo kakor 
mačka miši. Tako po priliki sta žalovala tudi dva 
druga meščana. Imena teh vrlih mož sem si zapomnil. 
Zvali so se Ketik, Sekovanić in Matušin. Duh slav- 
janske vzajemnosti in ljubezni se je torej pojavljal 
tudi v takih ljudeh, ki so pohajali pač začetne šole, 
ali niso bili znanstveno čisto nič izobraženi in so po- 
znali Ruse in Slavjane sploh komaj po imenu. Dejal 
sem, da je verjel tatarsko novico ves Varaždin z jedno 
izimko. Ta izimka je bil veleumni srbski trgovec Po- 
pović. Precej, ko jo je prvikrat čital, zaigral mu je na 
ustih zabavljiv smehljaj, pa je vskliknil: Ta je prazna! 
Evropačarji zdaj res ne znajo nič drugega kakor pitati 
čitalce svojih časnikov z obilo opopranimi lažmi. Izmed 
sto novic je komaj jedna resnična. Da je Sevastopol 
res padel, poročili bi bili to še isto uro zavezniki 
svojim vladam in to poročilo bi bili podpisali njihovi 
nadpoveljniki in admirali. Mesto njih oktroirale so no- 
vine nekakega Tartara, ki ni nikoli živel, kakor se tudi 
ni priborila nobena zmaga. Vse skupaj je navaden 
evropski švindel in humbug. Tako je govori! Popović 
vsakemu narodnjaku, ki ga je srečal in v kavarni tudi 
vsem prvakom varaždinskih Judov. Ti so se mu zlo- 
rado smejali in rogali: Aha, vi ste Grk in torej ruso- 
ljub, zato vam seveda ni povšeči, da so doživeli vaši 

bratci tako blamažo. E, če mislite, da to ni res, pa 
dajmo staviti! Tukaj je sto goldinarjev. Če je Sevastopol 
še v ruskih rokah, so ti denarji vaši. Popović brez 
oklevanja ponudbo sprejme in — stavo dobi! Drugi 
dan je pisal ameriški potepuh Varens v ,Osterr. Zeit.“, 
da je on moralno uverjen, da je Sevastopol res padel, 
če prav ni došlo do zdaj še uradno potrjenje. Drugi 
listi pa so že močno dvomili in tretji dan se je natanko 
vedelo, da se je Tartar zlagal. Sevastopol se ne le ni 
podal, nego so ga morali zavezniki do malega še celo 
leto oblegati, predno so osvojili kup krvavih razvalin. 
Severnega dela trdnjave pa niso dobili nikoli, v njih 
in po obližju so taborili Rusi nepremagani do konca 
vojne. Mir so sklenili brez sramote tem laglje, ker so 
ustrahovali v Aziji Kars, najmočnejšo trdnjavo turške 
države, in so zapodili svoje sovražnike tudi od Sve- 
aborga, Soloveckih otokov in Petropavlovska na Kam- 
čatki.  Nesreče, ki so jih pretrpeli v tej vojni, so jih 
poučile, da potrebuje njih država korenite reforme v | 
vsem svojem organizmu. Aleksander II., naslednik Ni- 
kolajev, se je lotil nemudoma tega preustroja in ga 
izvršil na največjo korist svojemu narodu. V dvajsetih 
letih se je moč Rusije ne le podvojila nego podese- 
terila. Da so vedeli Angleži, kake nasledke bo imela 
krimska vojna, bi je ne bili gotovo nikdar sprožili. 
Dokler je trajala, se narodnjaki nismo pogovarjali 
skoro o nobeni drugi reči kakor o novicah, ki so do- 
hajale z raznih borišč. Ti pomenki takrat niso bili 
več brez nevarnosti. Naša vlada se ni baš vojskovala 
z Rusi, ali je drugače pogodovala zaveznikom kolikor 
je mogla. Pozdravljala je simpatično njihove zmage 
in se ni veselila kakor mi o njihovem porazu. Ruso- 

ljubje je spadalo med prepovedana čuvstva. Tajna po- 
licija Bahova je strogo pazila in zasledovala Rusiji 
prijazne pojave. Ker pa nismo mogli v gostilnici vedno 
le molčati in prebivati brez politike, morali smo svoje 
pogovore tako prirediti, da nas vohuni niso razumeli. 
Naredili smo si svojo posebno terminologijo, ki je 
bila v vsakem kraju drugačna. V Varaždinu smo Se- 
vastopolu dali ime Toplice, Petrogradu Petrijanec, 
carju Nikolaju ludbrežki učitelj (ker je bil Mafik jako 
velik mož), lordu Palmerstonu Visibaba (radi neke lju- 
bavne zgodice), cesarju Napoleonu Griška (ker je bil 
usurpator, kakor lažni Demeter-mnih Griška Otrepjev) itd. 
Da zmešamo policiji še bolj sled, smo to terminologijo 
svojo večkrat izpremenili. Tako so si pomagali ruso- 
ljubni možje tudi v Zagrebu, Oseku, v Novem Sadu, 
na Reki itd. Sevastopol so imenovali nekateri Troja, 
drugi Siget, tretji Sisek ali Kosovo itd. Strašno smo 
se smejali, ko smo zvedeli, da je poročil policiji nje 
glavni vohun, rokavičar P., da se hodi ludbrežki 
učitelj na Toplice pretepat. Komisar je kmalu spoznal, 
kako abotna je ta tožba, in je rokovičarja ozmerjal 
kakor psa. Radi orijentske vojne sta izgubila takrat za 
vse narodnjake velik del svoje slave dva imenitna 
slavjanska pisatelja. Prvi je bil Mickijevič, ki je deloval 
po svoji moči za — Turke, češ, da bi pospešil vstajo 
in osvobojenje svojih rojakov. Tisti, ki so ga prej vsi 
oduševljeni čitali in hvalili, niso več pogledali njegovih 
knjig. Drugi tak pisatelj pa se je rodil v Dalmaciji in 
je živel takrat v Belem gradu. Ne vem, kaj ga je zmo- 
tilo in napotilo, da je spisal odo na čast turškemu 
sultanu! Od poveljnika tamošnje turške posadke je 
prejel zanjo petdeset zlatov. Ta sramotna prigodba je 

popolnoma resnična. Dragi bralci naj mi oproste, da 
jim ne povem imena. Mož ima še zdaj v Daimaciji 
dosti prijateljev, ki ga štejejo med najčistejše rodoljube. 
Tega dobrega mnenja jim nečem kaliti, ker bi me 
utegnili razglasiti za obrekovalca . . .! 

Ponemčevanje narodnih učilnic ni vzbudilo v Varaž- 
dincih nič hude jeze, komaj sem naše! tu pa tam kako 
lahko nejevoljo. | | 

Večkrat sem moral čuti celo glasove zadovoljnosti. 
Ljudje so dejali: ,Nekdaj je vladala latinščina. Za šole 
in urade je bila gotovo dobra, ali trgovini ne ugaja 
mrtev jezik. Ž njim si tudi nismo mogli pomagati, 
kadar smo občevali s tujci ali z oficirji. Nemščina je 
bolj praktična, ž njo prideš po svetu, kamor hočeš.“ 
Sosebno so se veselile gospe, da se bodo naučili zdaj 
njihovi otroci po nemški govoriti in pisati že v šoli 
brez velikih stroškov. Najbolj pa so se veselili nem- 
ščine Judje,. ki so pošiljali doslej baš radi nje svojo 
deco v Maribor, Ptuj in Gradec, ali pa si morali dobiti 
v hišo nalašč zanjo dragega učitelja. Svojo radost je 
kaza] vpričo mene tudi lekarničar Fodor Feodor, jako 
izobražen mož, ki je spadal med prvake varaždinske 
gospode. Tudi on je dokazoval, koliko bo na vse plati 
koristil nemški jezik i meščanom i kmetom. Jaz sem 
mu ugovarjal in ga vprašal, če ne ve, da se daje v 
vseh omikanih državah in narodih prvo mesto narod- 
nemu jeziku, vladajočemu v vseh šolah in uradih. 
Hrvatje in Magjari niso odpravili latinščine zato, da 
sede na njen prestol nemščina, oboji so hoteli povrniti . 
to veljavo in dostojanstvo svojemu narodnemu jeziku 
i. t.d. Lekarničar mi je odgovori! malomarno: ,Das 
ist alles recht schčn, ali za trgovino in vse višje posle 

nam koristi nemški jezik več nego hrvatski. Pa saj 
radi njega ne bomo še izgubili svoje narodnosti. Jaz 
znam, govorim in pišem dobro nemški, ali ostajam 
vendarle pravi Hrvat, ki ljubim svoj narod ne le z 
besedo, ampak, če treba, tudi z dejanjem i. t. d.“ Jaz 
sem ga zavrnil po priliko tako: ,Jaz nisem nasprotnik 
učenju nemškega jezika, ali to se godi prav lahko, če 
vlada tudi narodni jezik. Slavjani imajo za tuje jezike 
gotovo več sposobnosti, nego Nemci in Romani. Nauče 
se jih ne le laglje in prej, nego jih tudi bolj pravilno 
izgovarjajo. Kadar izpregovori po naše kak Švaba, ki 
je živel med nami že 30 let, zatisni si ušesa, dočim 
naši ljudje govore često tuje jezike tako dobro, kakor 
svojo materinščino. Kar pa pravite o potrebi nemščine 
za trgovino in višje posle, je pa tako čudno, da iz 
Vaših ust ne bi bil pričakoval teh nepremišljenih besed. 
Zakaj neki bi narodni jezik ne bil dober tudi za trgo- 
vino in vse višje posle? To je baš sramota naše inte- 
ligencije, da se ne služi v teh rečeh svojega jezika, 
nego da hlapčuje švabščini, ki nima pri nas absolutno 
nobene pravice, kakor nima hrvaščina nobene pravice 
v nemških deželah. Prazno bi bilo tudi ugovarjanje, 
da ilirski jezik še ni dovolj razvit za trgovino. Tehnični 
izrazi bi se kmalu dobili in praksa bi ugladila trgovski 
slog v malo letih. Pa saj je pravzaprav že oglajen. 
Kako pišejo srbski trgovci? Menda veste, da po srbski. 
Srbski se pa ne razlikuje čisto nič od dobre ilirščine.“ 
Fodor se ni dal preveriti in pozneje sem zvedel, da 
je baš on zahteval v mestnem odboru, naj se podeli 
šolskemu  nadzorniku dr. Antonu Jarcu meščansko 
pravo radi zaslug, koje si je pridobil za Varaždin na 
polju prosvete! V novinah sem čital, da se je njegov 

predlog sprejel, vendar za resnico te vesti ne morem 
biti porok, ker se je že od nekdaj v časnikih pisalo 
marsikaj neistinitega. Ali s Fodorom se ni zlagala vsa 
inteligencija. Hrvatski učitelji in uradniki so se dovolj 
jezili, da je začela padati nemška sekira po narodnem 
šolstvu. Izvrstni učitelj Lajer, rojen Križevčan, se je kar 
ihtil od toge radi tega nasilja. Dejal je: ,Komaj smo 
svoje šole lepo uredili in začeli v njih uspešno 
delovati, prihrumela je nemška burja, ki posmodi 
cvetje, pred ko še more obroditi sad. Že pari slana 
srednje šole in naš nadzornik Ilijašević mi je povedal, 
da visi Damoklov meč tudi nad glavnimi šolami. Njega 
so vladi hudo začrnili in ne bodo mu odnehali, dokler 
ga ne odstranijo. Malo pred odhodom iz Varaždina 
sešel sem se v krčmi z ravnateljem Klaićem. Po kratkem 
uvodu sem ga vprašal naravnost, kaj ga je zaneslo 
med kulturtregerje? On se zakrohoče in veli: ,Vidim, 
da me imate za švabomana. Kako različne so človeške 
sodbe! Baš te dni sem zvedel, da so me ovadili v 
Zagreb za panslavista. Istina pa je to, če bi imel jaz 
oblast, da bi ostale vse naše šole hrvatske, od najzadnje 
do najprve. Ali z.bikom se pameten človek ne bori. 
Zdaj vlada sila. Kdor je ne posluša, ga zmelje in stare, 
ne da bi to narodu kaj koristilo. No, nekoliko sem pa 
res grešen. Včasi. govorim brez potrebe po nemški, 
kakor mnogi drugi moji rojaki. Če mi očitate kultur- 
tregerstvo radi tega, priznajem na vsa usta, da se ne 
morem braniti in kdor je sam brez tega greha, vrzi 
name slobodno prvi kamen!“ Tudi orijentsko vprašanje 
so presojali v slavjanskem duhu vsi hrvatski uradniki in 
učitelji. Vsi so jednako žalovali o tartarski novici, vsi 
so želeli Rusiji srečo in zmagoslavje. In ž njimi se je 

ujemal celo Fodor Feodor. Ko sem šel nekoč mimo 
njegove lekarne, prepiral se je v njej ravno z Judi in 
je zakričal naposled, da sem ga čul na ulico: Die 
Turken sol! der Teufel holen! 

Drugo leto svoje službe sem popotoval o prostem 
času najrajši v bližnje Medjimurje, na poluotok, ki ga 
delata Drava in Mura. Ta zemlja spada med najplod- 
.nejšo v Evropi. Prebivalcev se šteje zdaj do 80.000, 
ki so vsi slavjanske krvi in govore kakor Varaždinci 
bezjaško narečje. Do 1848. 1. je šla ogerska dežela do 
Drave. Tisto leto pa so zasedli Medjimurje Hrvatje in 
dunajska vlada je je podložila banski oblasti. Ali 
spomin večstoletne zveze se ni dal tako hitro izbrisati. 
Ljudje so ostali prijatelji Magjarom in nasprotniki 
Hrvatom. Hrvatske uradnike so smatrali ravno tako za 
tujce kakor slovenske in nemške, dasi so proti ino- 
zemcem ta čuvstva skrivali. Ilirstvo si tu ni našlo pri- 
vržencev, razun nekojih duhovnikov, ki so se ga na- 
vzeli v zagrebškem semenišču. Medjimurje spada namreč 
pod zagrebško vladikovino in baš ta prilika jamči, da 
se ne more lahko izgubiti za slavjanstvo in hrvatstvo. 
Jaz sem si dobil tam nekoliko dobrih prijateljev med 
rojaki, ki so prebivali v Nedeljišču in Prelogu.  Jezi- 
kovne razmere se tod miso dosti ločile od hrvatskih. 
V Čakavcu se je bilo naselilo krdelo Magjarov, drugo 
ljudstvo je govorilo po bezjaški; kdor pa je imel na 
sebi le količkaj gospoščine, je blebetal rad po nemški. 
Sosebno gospe in gospodične je kazila ta napaka tudi 
v Medjimurju. V Prelogu sem se jako obveselil, da 
so na plesni veselici govorile vse ženske narodni jezik, 
dasi so bile oblečene močno po gosposki. Toda pri- 
jatelj mi je pojasnil, da so te deklice proste Preložanke, 

ki se nosijo bolj po gosposki le na plesišču in o kaki 
svečanosti, drugače povse po narodno. V Prelogu sem 
nazdravil v večjem društvu tudi hrvatski domovini prav 
iz radovednosti, kaj poreko medjimurski gosti. Na 
moje veliko čudo so vstali in trčili z mano in tudi 
pomenek njihov je kazal dobrodejno prijateljstvo hr- 
vatskemu narodu. Ali še isti dan sem se preveril, da 
je bilo to narodnjaštvo posiljeno in lažno. Iste učitelje 
in duhovnike, ki so z mano trkali, čul sem zvečer pre- 
pevati medjimursko narodno pesen, s kojo so slavili 
Košuta in njegove generale. Zapomni!l sem si samo 
dve vrstici: ,Oj ti general Klapka — Gde je tvoja 
ruka jaka? Bog te poživi!“ Hrvatski uradnik Muž-ić 
se mi je pohvalil, kako prijetno živi v Medjimurju. 
Kamorkoli pride, najde si brzo prijateljev :in je uverjen, 
da nima tod nobenega sovražnika. Šetajoč se po Ne- 
deljišču ga ugledam, ko se je peljal nekam na ve- 
likem kmečkem vozu. Na cesti je stala gruča možakov, 
ki so se zaničljivo zasmejali. Jeden veli: Viž hrvatsko 
svinjo, kako se je zavalila v kolih! Drugi meni: Vrag 
ga je dal i skelil pa naj ga i uzme! Tretji pritrdi in 
pravi: Ali bolje, da ga odnese danes nego jutri! Takih 
prijateljev si je našel Muž-ić v lepem Medjimurju ...! 

Predno se ločimo od Varaždina, moram povedati 
še kratki roman, ki ga je doživel v tem mestu Slo 
venec Ivan Slobodin. Vzrok je ta, ker nam po- 
jasnjuje povest o njegovi ljubezni žalostne jezikovne 
razmere in prilike v gosposkih hrvatskih rodovinah. Ivan 
Slobodin je bil moj prijatelj, ki sem ga ljubil ne bolj ne 
manj nego ravno tako kakor sebe. Kakor jaz nahajal 
se je tudi on v državni službi. Z ženskim spolom je 
rad občeval, dasi se mu ni znal prilizovati, ker se 


61 


nikoli ni maral hliniti. Po malem je ljubil že več deklet, 
ali to je bila goreča slama, ki se je vnela in ugasnila. 
Prva ljubezen njegova pa je bila resnična, globoka, ide- 
alna. Ta gospodična se je zvala Radoslava. Ivan jo je 
ljubil tako iskreno, da bi bil dal zanjo svojo kri, svoje 
življenje, svojo dušo. Ali Radoslava ni imela veselja 
in torej ne poklica za zakonski stan. Odbila je vse 
snubače, in uslišati ne bi bila _ mogla niti 'Slobodina, 
ki je pa niti prosil ni, ker je poznal njeno mržnjo na 
možitev. To nezgodo je prenese! brez bolečine. Da je 
odlikovala mesto njega koga drugega, bi bil poginil 
od obupa in bridkosti. Tako pa se ni mogel ni jeziti, 
ni žalostiti. Privoščil ji je vso srečo v samskem stanu 
in jel radostno poslušati mesto sladkih glasov filomele 
— kose, ščinkovce in druge tiče. Malo zavezico je bil 
zasnoval že tudi v Varaždinu, ali mu jo je korenito 
razdri spletkarski kolega Franta. V hišo Šumićevo je | 
prišel po Goldkragnovem posredovanju. Šumić je bil 
gospodar dveh hiš in ob enem cesarski uradnik. K 
hiši je spadal tudi velik, krasno obdelan vrt in vino- 
grad blizo štajerske meje. Šumić ni bil bogatin, ali je 
lahko izhajal s svojimi prihodki. .Dva sina je že dal 
izučiti in ju spravil v državno službo, za nju ni trebal 
trošiti ni groša več. Imel je tudi več odraslih hčera, 
ki so pa bile vse tako pametno vzgojene, da niso po- 
znale in želele nobene razkoši in so si umele kak 
krajcar tudi prislužiti: skrb zanje torej ni bila velika 
in nadležna. Usodo drugih puščam na strani, govoril 
bodem samo o najmlajši. Zvala se je Milka. V njo se 
je zaljubil Slobodin prvi trenutek, ko jo je ugledal. 
Ugajalo mu je precej že to, da ni bila bleda in medla, 
kakor toliko gospodičen, ki so slovele za krasotice. 

Taka bolehna lepota se mu je studila, še bolj pa smi- 
lila. Milki je podarila priroda krepko, skladno truplo, 
bujne oblike in predražestna lica, na kojih se je ža- 
rila sveža rudečica kakor jutranja zarja. Učila se je ne 
le pri nunah, ampak tudi pri mnogih dobrih pisateljih, 
sosebno pri pesnikih. Najbolj sta se ji priljubila Fran- 
coza Lamartin in divni pisec Pavla in Virginije. Nemški 
pesniki so se ji zdeli premalo maravni in o čitanju 
Goete-jevih romanov se ji je zehalo. Kakor do malega 
vsi izobraženi Slavjani, smatrala je za prvaka nemških 
pisateljev Šilerja. Misli in čuti njegovi so ji ugajali 
mnogo bolj nego Goete-jevi. Zajedno s Slobodinom 
čitala sta indijsko Sakuntalo in on se je moral čuditi 
njenemu estetičnemu okusu, s kojim je pogodila vsako 
krasoto te klasične igre. Silno pa ga je užalila opazka, 
da Milka ne ve ničesar o narodnem slovstvu. Cel6 
Kačić in Vukova zbirka narodnih pesnij sta ji bila 
povse neznana! Tolažila ga je misel, da se da ta ne- 
vednost v malo tednih odstraniti. Posodil ji je torej 
Vuka in jo opominjal, da bi ga prebirala na vso moč 
marljivo. Neizrečno pa ga je veselilo, da je kazala 
ljubica o vsaki priliki svoje nedolžno, zlato srce, ki 
je bilo popolnoma prosto vsake hlimbe in zlobe, vsake 
laži in zvijače. Vedno je govorila samo to, kar je 
mislila in čutila. Mnoge ženske imajo sto trm, s kojimi 
nadlegujejo svoje ljudi. V Milki ni bilo ni sledu te 
slabosti. Bila je zmerom jednako zadovoljna z usodo, 
dobre volje, vedrega čela, prijazna proti vsakemu člo- 
veku in tudi proti živalim. Prave jeze ni poznala, 
mesto nejevolje obšla jo je lahka otožnost, ki je pa 
kmalu zopet izginila. Šalila se je rada in včasi jako 
duhovito, nikoli pa ni nikogar pikala, zbadala ali 


obrekovala. Smejala se je tako zvonko, ljubko in blago- 
glasno, da bi jo bil človek le gledal in poslušal. Brez 
dela ni nikdar posedala in postavala, tudi ob naj- 
živahnejšem razgovoru vršili so se ji prsti s kakim 
pletivom. Kuhati je znala kakor da je izučena kuharica, 
sosebno so se ji posrečile tiste jedi, katere je Slobodin 
najrajši užival. Ob kratkem se daje sodba o njej tako 
izreči: Milka je spadala po vseh svojih telesnih in 
duševnih svojstvih v izbrano ali ne veliko krdelo tistih 
žensk, s katerimi pameten in pošten mož ne more 
biti nikoli nesrečen. To je spoznaj| tudi Slobodin, ali 
skrbelo ga je čedalje bolj nekaj drugega. On je bil 
oduševljen Slovenec in Slavjan, svoj narod in jezik je 
ljubil bolj nego svojo dušo in svoje zveličanje. Nemški 
je govoril samo, če je bil prisiljen, po svoji volji ni- 
koli. Imel je za največjo sramoto na svetu, ako govori 
izobražen človek jezik najhujših naših sovražnikov. 
S poštenim, pravim Nemcem se je menil rad tudi on 
po nemški. Če je pa slišal tujo govorico iz ust kakega 
rojaka, se mu je zdelo, kakor da mu sili v nos asa 
fetida ali da mu zasaja kdo med rebra bodalo. Milko 
so vzgojili poleg glupe gosposke šege po nemški, 
Slobodin je moral torej ž njo nemškovati. Ali mislil 
si je: Le počakaj, tičica moja, kadar mi podariš srce, 
dobi to tajčanje brco in kramljala bova lepo po domače. 
Tej izpremembi se je nadjal tem laglje, ker. je kazala 
deklica toplo rodoljubje in je sovražila Nemce radi njih 
napuha, krivičnosti in silovitosti. Šilerja ni marala več 
čitati, odkar je našla v Valenštajnovem taboru tiste 
gnjusne čenče o hrvatski vojaščini. Pomnila je tudi nje- 
gove , Der Kroaten und Wallonen ftirchterliche Banden“, ki 
strašć v ,tridesetletni vojni“. Goete-ja je smatrala dolgo 

za pravičnega proti tujim narodnostim. Bravši v nekem 
listu, da je priporočal pruski vladi, naj ponemčuje 
svoje Poljake z gledališčnimi družbami in igrami, za- 
vrgla je tudi njega in postala ji je sumna in zagatna 
vsa nemška literatura klasične dobe. Z veseljem je 
čitala le še Čoke-ja in nemške prevode iz inorodnih 
slovstev. Nekoč jo je vprašal, ali je prebrala že Vukove 
narodne pesmi. Ona se zasmeje in veli: Kako bi jih 
brala, ko ne poznavam teh čudnih črk! V šoli se jih 
nismo učile, sama se pa tuđi nisem mogla zaljubiti 
vanje. Prinesite mi kako knjigo s hrvatskimi ali pa z 
nemškimi črkami — tako bom rada čitala, če bo zame, 
Vuk pa me ne more mikati. Slobodina so te besede 
užalile, vendar je moičal, ker mu do takrat še ni dala 
srca. Sčasoma se je tudi to zgodilo. Njuna ljubezen 
ni bila nadzemeljska, zračna, idealna, nego krepka, 
človeška, vedra in poštena, taka, kakoršno poraja in 
zahteva od sveže mladine nepokvarjena priroda. Zdaj je 
vprašal Slobodin resno svojo ljubico: Ti, ali se ne 
zdi tudi tebi grdo, da se pogovarjava midva po nemški? 
Nemce oba jednako črtiva in moralo bi naju biti sram, 
da si priobčujeva svoje čute ljubezni na jeziku naših 
večnih nasprotnikov in zatiralcev. Ona mu odgovori: 
E, pa dobro, nauči me ilirski, pa se bova potem po- 
menkovala po ilirski! Verjemi, da bo to tudi meni ljubo. 
On jo čudno pogleda in zajeclja: Kaj jaz da bi učil 
tebe ilirščine?! Ti si izobražena Hrvatica in moraš 
znati ta jezik bolje nego jaz, ki sem se ga začel učiti 
resno šele pred nekojimi meseci. Pa ako ti ne teče 
gladko ilirščina, dobro, govori z menoj po varaždinski, 
po bezjaški! Ona se mu je izgovarjala, da to narečje 
ni dosti razvito za izobražen pomenek, mnogi Ilirci 

se mu rogajo. Po dolgem prerekanju in pričkanju sta 
se pogodila, da bosta govorila med sabo doma po 
nemški, na ulici in sploh vpričo tujih ljudi po bezjaški, 
da ne bo mogel nihče misliti, češ, ta dva se sramujeta 
narodne govorice. O takih prilikah sta se pomenkovala 
odslej res vselej po domače, po bezjaški, ali je Slo- 
bodin kmalu zapazil, da dela Milki tudi to narečje 
težave; često je molknila, ker ji ni prišla na misel 
prava beseda. V Šumićevi rodbini so vladale za obče- 
vanje precej čudne razmere. Z gospodom je govorila 
gospa vedno po domače, po bezjaški. Tudi z mano 
je govoril on le po bezjaški, z otroki pa včasi tudi 
po nemški. Proti njim se je gospa skrbno čuvala, da 
ni izustila nikoli ni jedne hrvatske besede. Gospodične 
so nemškovale tudi med sabo i z drugimi ljudmi, 
dočim je njihova mati s sosedi in tujci bezjačila. Ko 
sta prišla na dopust oba sinova, cesarska uradnika, 
vedla sta se jako različno. Mirko je govoril z ro- 
telji po bezjaški, z mano vedno po ilirski, tudi s 
sestrami ni hotel občevati po nemški, mešal je pri 
njih ilirščino s kajkavščino. Povse drugačnega kova 
mož pa je bil njegov brat Fric. Po domače je govoril 
samo z očetom, z vsemi drugimi pa le: po nemški, 
tudi če so ga vprašale sestre kaj po bezjaški, od- 
govarjal jim je po nemški. Z Mirkotom se je moral 
meniti po ilirski, ker bi drugače ne bil dobil odgovora. 
S Slobodinom je hotel po vsej sili nemškovati. Ta ga 
je osorno zavrnil in dejal, da s Hrvatom ne govori 
nikoli po švabski. Odslej se ga je bal in ogibal kruho- 
borski nemškutar. V društvu se je delal, kakor da ga 
ne vidi. Neko popoludne smo se izprehajali po Šumi- 
ćevem vrtu in razpravljali politična vprašanja, Na vrsto 

je prišel tudi bogoslužni renegat Bah in Milka se je 
proti njemu tako vnela, da je stisnila pest in vihteč 
jo proti severozapadu zaklicala z grozečim glasom: 
Če je na nebu še kak pravičen Bog, mora kaznovati 
to strašno nehvaležnost, s katero se povračuje vedno 
vernemu hrvatskemu narodu! Fric zakriči sestri plaho 
in srdito: Bedasta baba, ti nas spraviš še v ječo! Bog 
ne daj, da bi se v Zagrebu zvedelo, kaj se čveka na 
našem vrtu. Slobodin je bil ta dan povse zadovoljen 
s svojo ljubico. Ali menda še tisti teden sta se sprla 
in precej resno. On ji je zopet očital, zakaj se ne po- 
trudi, da bi se naučila dobro svojega materinskega jezika. 
Ona se mu nasmeje ter odgovori šaljivo: Kaj me 
karaš, saj govorim s tabo po materinski: po nemški. 
Z mano ni mati nikoli drugače govorila nego po 
nemški. Moj materinski jezik je torej nemški, pa reci 
kar hočeš! Te pravzaprav resnične besede so Slobo- 
dina prestrašile in razkačile. Začela sta se prepirati in 
ko je šel domov še za dne, kar ni bil vajen, ji ni rekel 
niti z Bogom. K Šumićevim ni zahajal potem cel 
teden, dočim je bil prej vsakdanji gost. Ali strastna 
ljubezen mu ni dala, da bi se še dalje jezil in pre- 
bival brez sladkih poljubov in objemljajev svoje Milke. 
Našla sta se po naključju pri njenem sorodniku, in 
podala roke in se zbogala. Novo jezo je užgala v 
Slobodinu Milkina mati, ki je dejala, da se dekla in 
gospodična ne smeta izjednačiti. Gospodični bi se 
ljudje smejali, če bi govorila prosto po horvatski, zato 
je skrbela, da so se njene hčere naučile dobro nemški 
jezik. Slobodin je ugovarjal, da jezik teh dveh stanov 
nikakor ne sme ločiti. Gospodična se razlikuj od dekle 
po izobraženju, po oliki in po opravi, nikdar pa ne 

po govorici. Na Nemškem, Laškem in po vseh na- 
prednih deželah govore vsi stanovi isti jezik. Kadar 
se jaz oženim, morala bo žena govoriti z mano 
po domače, za nemščino ne bo nobenega kota v moji 
hiši. Šumićevka se dobrovoljno zakrohoče: Oho, kaj 
tako vi kanite urediti svoj dom?! E, le počakajte malo! 
Že marsikdo je rekel: Moja žena bo morala biti taka 
pa taka. Pozneje pa se je pokazalo, da je moral biti 
mož tak, kakor je ženica zahtevala. To roganje je 
silno zapeklo Slobodina, ki je bil brez konca in kraja 
občutljiv za vse, kar je bilo narodno. Po tem pomenku 
je snel precej klobuk, se priporočil in odšel. Šumićevko 
je imel odslej za zakrknjeno nemškuto, kar pa ni bila. Še 
bolj ga je razdražila drugi dan, v nedeljo ko so ji došle 
v pohode nekatere znane gospe. Jedna je pravila, da je 
dobil njen nečak jako dobro službo v Zagrebu. Pri- 
poročen je bil na prvem mestu zato, ker je znal dobro 
nemški, dasi so bili drugi prosilci mnogo starejši in 
ne brez zaslug. Da, nemški jezik je dandanes mladim 
ljudem tako potreben kakor vsakdanji kruh; brez njega 
ne dobiš niti najmanjše državne službe. Gospa Šumićevka 
te besede potrdi in veli: Jaz sem zanaprej vedela, da 
tako pride. Zato sem prepovedala svojim dečkom, ki 
so bili v Zagrebu, da niso smeli pisati po hrvatski ni 
meni, ni svojim sestram in sploh nikomur ne. V Za- 
grebu sem jim našla stanovanje pri nemških ljudeh, 
kjer niso slišali nobene hrvatske besede. Tudi doma 
so zahajale po mojem ukazu samo v take hiše, kjer 
se je govorilo tudi po nemški. Nekateri pravijo: Svoj 
jezik treba najbolj ljubiti. E, kdo pa vam to brani? 
Ljubite ga, kolikor vas je volja, ali samo ž njim ne 
pridete daleko, ne po cesti ne v službi. Hrvatski naši 

otroci že tako znajo in ni straha, da bi svoj jezik po- 
zabili, dokler žive na Hrvatskem. Z nemščino je to 
drugače. Treba se je je učiti in imeti skrb, da se ne 
pozabi. V Slobodinu je vse vrelo, ko je poslušal te in 
druge take razgovore. Šumićevko je ime! odslej-za 
podrepnico in služkinjo Bahovih huzarjev in za zarotno 
sovražnico svojega naroda. Občeval je ž njo le še to- 
liko, da se ni čutila preveč razžaljeno. Če ni našel 
doma Milke, ni se hotel več muditi pri njeni materi 
in sestrah, poklonivši se je odšel. Lotila se ga je 
velika čmernost, ljubezen se mu je zazdevala vsak dan 
bolj čudna in nevarna. To mu je seveda jako ugajalo, 
da je Milka iskreno ljubila hrvatski narod in kazala 
često tople simpatije za vse slavjanske rodove. Ali že mu 
je vstajal sum, če ne izvirajo ta čuvstva morda iz ženske 
politike. Hotela bi ga ž njimi prikleniti k sebi. Jel je 
dvomiti včasi cel6 o njeni plemeniti ljubezni.  Raz- 
paljena mečta mu je velela: Ona zna tvojo mržnjo 
na nemški jezik in govori s tabo vendarle po nemški! 
Da te resnično ljubi, ne bi zinila ni jedne švabske 
besede. Če ne zna ilirski, govorila bi s tabo po varaž- 
dinski, po bezjaški. Take sumnje in dvomnje pa niso 
mogle nikoli dolgo trajati. Izginile so navadno že prvi 
trenutek, ko jo je zagledal, ker jo je ljubil resnično 
in strastno kakor še nikoli nobene druge. Ali s tem 
pa je le ni nehal nadlegovati, da bi govorila ž njim 
po ilirski. Ta zahtev ji je začel že presedati. Smejaje 
se reče mu nekoč dobrodušno: Saj sem ti že dejala, 
da me nauči ilirski, prej se ne morem postavljati s 
tem modernim jezikom. Dokler pa ne znam dobro 
vsaj glavnih pravil njegovih, govorila bom nemški. S 
to govorico te nisem nikoli razžalila.  Nikdar ne po- 


69 


zabim tvoje radosti, ko sem ti priznala po nemški, 
da te ljubim. Takrat nisi nič godrnjal, da ti nisem 
rekla tega po ilirski. Zato bodi pameten in hvaležen 
za to, kar si dosegel! Za naju dva je in ostane po- 
glavitna reč ljubezen,: vse drugo je postransko in malen- 
kostno. Te duševne besede pa niso ganile Slobodina. 
Precej osorno odgovori ljubici: Za me pa je in ostane 
poglavitna reč narod; tebe ljubim, ker si hči bratskega 
mi hrvatskega naroda. Da si Nemka, ne bi te pogledal. 
To pa je strašno žalostno, še bolj pa sramotno, da 
Hrvatica zametuje svoj jezik in se zateleba v hrapavo 
govorico naših sovražnikov. Milko obide skoro nevolja, 
ali se premaga in v lepe oči ji stopijo solze, s skle- 
njenima rokama gleda v Slobodina, kakor da bi ga 
hotela prositi usmiljenja.  Politična strast pa je njega 
tako zaslepila, da ni opazi! njene bridke stiske in 
muke. Taki prepiri.so se med njima pozneje še več- 
krat vneli.  Slobodin se je kdaj tako razdražil in uto- 
gotil, da je zanemarjal Šumićevo hišo in Milko po 
več dni zaporedoma. Nekoč se je celć zarekel, da ga 
ne bo nikoli več, ali strastna ljubezen mu ni dala, da 
bi izpolnil to brezdušno pretnjo. Po nekem naključju 
je zvedel, da je dejala Šumićevka svoji sosedi in so- 
rodnici: Ako se Milka omoži in mi mož umrje, pre- 
selim se za vselej k njej, ker mi je najljubša izmed 
vseh otrok radi svoje presične odkritosti in dobro- 
dušnosti. Te nedolžne besede so prestrašile Slobodina, 
kakor da bi ga bil gad pičil. Zdaj je popolnoma 
obupal, da bi mogel privesti Milko na pravo pot. 
Mislil si je: Ako svojo ljubico vzamem, bi bilo že 
še nekaj nade, da popusti to vražjo nemščino, toda 
glavni pogoj bi moral biti, da ostaneva sama. Če pa 

se nama pridruži tašča, ta trdo zapečena renegatka, 
potem z Bogom vsako upanje, da izgine iz moje hiše 
neprenosna sramota nemškovanja. Moji otroci bi se v 
takem društvu: navzeli nemškega mišljenja in izdajal- 
skega duha, jaz bi bil oče narodnih odpadnikov, 
najostudnejših zverij na svetu. Slobodin je bil zdaj 
uverjen, da ga čaka na Milkini strani najstrašnejša 
bodočnost, ne pa tista neskončna, idilična sreča, katero 
mu je obetalo srce na začetku njunega znanja. Odslej 
ga je minul notranji mir. Razmišljal je po noči in po 
dnevu svojo težko usodo, koja mu nakloni sramoto 
na vseh treh potih, ki se pred njimi odpirajo. Ako se 
Milki izneveri, stori neodpusten greh, ki ga bo sprem- 
ljal do groba. Ako se ž njo pozakoni, nakoplje si na 
glavo ponemčeno ženo, nemški zarod, narodno iz- 
dajalstvo. Ostaja mu torej le še tretji pot, da konča sam 
sebe in odvrne sramoto s samomorom. To nakano je 
pasel v sebi več tednov. Naposled se mu je milo 
storilo, da bi šel pod zemljo tako mlad in čil, še 
predno je mogel svojemu narodu kaj koristiti. V Slo- 
bodinu se je vršila grozovita borba. Strastna mržnja 
na Nemce se je kosala s strastno ljubeznijo do lepe 
Miike. Ta notranja vojna se je končala z zmago so- 
vraštva: Slobodinse Milki izneveri, da bi mogel 
ostati zvest svojemu narodu. Zgodilo pa se je res to, 
kar si je sam prerokoval. Neodpustni greh ljubavne 
nevernosti ga je spremljal mnoga in premnoga leta 
in ga bo tiščal in pekel do groba. Oženil se je pri 
drugi, pri rojakinji svoji, ki je govorila ž njim samo 
slovenski, ali mu s tem še ni prinesla zakonske sreče. 
Spoznal je sčasoma mnogo deklet gosposkega in 
prostega stanu, ali ni našel med njimi nobene, ki bi 

se po svojih duševnih in srčnih vrlinah dala ie količ- 
kaj primerjati njegovi nekdanji Milki. Slobodima iz- 
govarjajo kolikor toliko samo njegova leta. Dopolnil je 
bil na ođhodu iz Varaždina še le 24. leto svoje dobe. 
Do takrat je tičal največ v svojih bukvah. Kakor ni 
pozna! ljuđdij sploh, bilo mu je povse neznano skriv- 
nostno žensko srce. On ni vedel, da mladenič ne sme 
v ljubezni nikoli zahtevati, naj opusti ljubica kako 
navado ali razvado. Če ga resnično ljubi, bo v zakonu 
sama brez opomina storila to, kar njen mož želi. Slo- 
bodin je zapravil srečo svojo in svoje Milke po svoji 
nevednosti in neumnosti. Zavedla ga je prevelika poli- 
tična strast. Da je vzel Milko, ni se mu bilo ničesar 
bati. V hiši bi bil vladal vsekakor narodni jezik. On 
bi bil govori! po ilirski, tašča po bezjaški in Milka 
bi -bila najbrž ti dve narečji mešala. Otroke pa bi mu 
bila vzgojila njegova šola za trdne llire, ki bi bili 
prejeli od očeta tudi ljubezen do vseh slavjanskih bratov. 
Tako lepo in veselo življenje ga je čakalo, ako bi bil 
posluša! glas svojega ljubečega srca! On zdaj to dobro 
ve in se bridko kesa. Izkušnje drugih rodoljubnih mož 
so ga poučile, da je dobro ženo prav lahko pridobiti 
za narod, četudi je bila vzgojena v tujem duhu in 
na tujem jeziku. Slobodin je poznal gospo Kvatarnikovo, 
ki do poroke ni govorila ž njim ni jedne hrvatske 
besede, gospo trgovca Jakića, ki je znala samo laški in 
francoski, ko se je ž njim seznanila, pa kako odušev- 
ljeni in značajni domoljubki sta postali obe po izgledu 
in napotku ljubljenih soprogov svojih! Ne smem za- 
molčati, da je hotel Siobodin svojo krivico popraviti. 
Po kratkem zakonu mu je žena umrla. Namenil je 
precej potovati v Varaždin, prositi na kolenih Milko 

oproščenja in jo snubiti. Ali baš takrat ga je začela 
usoda preganjati, da ni mogel izvršiti te poštene na- 
mere. Spoznavši, da je vsaka in tudi državna služba 
kruta sužnjost, izstopil je iz nje v svobodno življenje. 
Dohodkov je tudi sedaj imel dovolj zase, ali za rodo- 
vino jih je bilo premalo. Dobil si je sicer razne za- 
služke, ali vsi so bili le začasni in nestanovitni. Zdaj 
se je seveda že silno postaral, ali še dandanes spominja 
se vsak dan zapuščene Milke in se trka s skesanim 
srcem na prsi vzdihujoč: Mea culpa, mea maxima 
culpa! Vsak večer, kadar se uleže v posteljo, prosi 
Boga, da bi mu odpustil mladostni greh. Milka je 
žalovala več let po izgubljenemu ljubimcu, potem se 
je potolažila, ker je po vsej priliki spoznala, da s tako 
trmastim' človekom ne bi bila živela složno in srečno. 
Ostala je vesela samica in iskrena Hrvatica, dasi se 
ni naučila nikoli pismene ilirščine . 

Varaždin sem ostavi! brez srčnih bolečin. Mesto 
stoji na neizmerni ravnini, katero sem se že naveličal 
gledati in prehajati. Jaz ljubim hribe in bregove, čisti 
gorski zrak, hladne gorske stuđence. Zato sem se 
potrudil, da pridem v hribovito, skalnato Primorje in 
deželna vlada me je uslišala in premestila na Reko. 
Jako, jako težko pa mi je bilo ločiti se od pohlevnih, 
blagih, dobrodušnih, odkritosrčnih, gostoljubnih Varaž- 
dincev. Uveril sem se, da boljših ljudi, nego so oni, 
ne more imeti nobeno mesto naše prostrane zemlje. 
Ohranil sem si jih v dobrem spominu do svoje sive 
starosti in še sedaj na pragu groba jih pozdravljam 
presrčno in iskreno: Bog vas živi, mili hrvatski bratje! 
Naj vam podeli njegova milost vse svoje blagodati, 
dušne in telesne na tem in na onem svetu! 

V središču Hrvatske. 
Hirski duhovniki — vzor rodoljubja, 
naprednosti in značajnosti. 
Silna važnost ilirstva za duševni podvig 
in napredek hrvatskega naroda. 





Počitnice 1. 1855. sem preživel v sredini banovine 
in hrvatske zemlje sploh. Moj prijatelj Žepič se je 
ženil in za druga si je izbral mene. Sorodnik njegove 
neveste, lupoglavski župnik Štefan Mlinarić nas je po- 
vabil k sebi, da se opravi poroka in svatba pri njem 
v Lupoglavu. Ker Žepiču niso prišla o določenem 
času potrebna pisma, morali smo čakati dober mesec, 
predno ga je župnik mogel poročiti. In potem smo 
ostali pri njem še več časa. Ali jaz sem se mudil le 
malo v Mlinarićevi hiši. Hodil ali vozil sem se ž njim 
na obed k bližnjim župnikom ali pa sem se izprehajal 
sam po obližju in daljni okolici. Dvakrat sem popotoval 
v Zagreb, v Slavoniji sem prebil cel teden in proti 
koncu počitnic sem jo mahni! v trgovski Sisek. Ob- 
čeval sem ta dva meseca skoraj le z duhovniki in 
učitelji. Obenem pa mi je dajal vsak dan dovolj prilik, 
da se seznanim tudi s kmečkim življenjem naših 
bratov Hrvatov. Boljšega človeka, kakor je hrvatski 
»muž“ (== kmet), vsaj jaz nisem našel med slovenskimi 
kmeti. V svojem vedenju proti gospodi je še preveč 
ponižen in pohleven, priljuden in postrežljiv pa je 
proti vsakomur, še proti beračem. Na cesti se ogne 

z vozom celo potniku, ki peš hodi, če je to le količkaj 
mogoče. Pa kako zna hvaležen biti! Napiši le pet 
vrstic sinu, ki se mu nahaja v vojakih v daljni deželi, 
in te male dobrote ti ne pozabi do smrti. To pa ni 
res, da bi živel tako slabo, kakor se pri nas misli. 
Vsakdanje jedi so proste, ali zdrave in tečne in mu 
diše tem bolje, ker si jih sam pridela. Vina popije več 
nego naši Gorenjci in včasi nekoliko čez pravo mero, 
ali tudi takrat ostane z redkimi izimki miren in dobro- 
dušen. Pretepi in poboji vinskih bratcev tam niso 
tako česti in navadni, kakor na Slovenskem. L. 1855. 
sem našel na Hrvatskem še vse polno velikih in trdnih 
kmetij, obsegajočih po 40 in še več oralov. Na trav- 
nikih in pašnikih se je paslo povsod obilo vsako- 
vrštne živine, v hrastovih in bukovih gozdih je vse 
 mrgolelo dobro rejenih prascev, okoli hiš pa si videl 
povsod cele jate rac, gosij in puranov. Meso hrvat- 
skemu kmetu res ne pride vsak dan na mizo, kos 
govedine si kupi le o največjih praznikih in svečanostih, 
tem več pa povžije prekajene in neprekajene svinjine 
in kuretine. Tako je bilo vsaj še leta 1855. Od takrat 
vem, da se je mnogo izpremenilo. Bahova vlada in 
nekoje njene naslednice so strašno opustošile blagostanje 
hrvatskemu kmetu. Ko sem popotoval po hrvatski deželi, 
iskal bi bil v njej zaman ljudi, pogibajočih od glada, 
zaman hiš in do malega celih vasij, ki bi se prodajale 
radi neplačanih davkov in dolgov, zaman izbeganih 
jokajočih potnikov, ki hite v neznani svet, sosebno v 
daljno Ameriko, ker jih domača zemlja ne more več 
prehraniti. Pred 50 leti si je še kmet lahko pomagal. 
Da plača štibro, pognal je par prašičev na semenj ali 
v Zagreb, pa se je znebil vsake sitnosti in skrbi.. Nosil. 

je brez posebne brige tudi večje stroške. Prodal je 
izmed petih konj jednega, izmed sedmih volov jednega 
in je plačal za hrano svojemu sinu gimnazijcu ali 
pa si prikupil lepo sosedno njivico. Zadruge so takrat 
še čvrsto stale, pozneje so se nekako omajale in iz- 
gubile pravi red in zakon. Trebalo jih je nekoliko 
preosnovati, poleg potreb sedanjega veka ali mesto 
reforme dala jim je vlada, ki se je zvala narodna, 
smrten udarec. Nastopil je obči polom, stare zadruge 
so razpadle in nove se niso mogle osnovati. To 
uničenje zadrug in vedno rastoči davki so bili poglavitni 
vzroki, da hrvatski kmet dandanes ne more več zdelo- 
vati, da kmetija zahteva več stroškov, nego mu donaša 
prihodkov. Prosto diha sedaj samo tak kmetovalec, ki 
se bavi poleg poljedelstva s trgovino, krčmarstvom ali 
rokodelstvom. Zlobni tujci in tudi domači bedaki kva- 
sijo, da je hrvatski kmet zato ubožal, ker je prelen in 
neče ,racijonalno“ gospodariti. Prelen! Bože moj, ali 
vas ni sram, da mu očitate tako očividno laž? Poglejte 
pozorno njegovo izmučeno truplo, ogoreli obraz, znojno 
čelo, roke žuljave in trde kakor kamen, pa mi recite 
po duši, ali: so to znamenja zanikarnosti in lenobe? 
Zemljo svojo obdeluje res da po starem, podedovanem 
načinu, ali ta način ni tako brezumen, kakor mislite, 
potrjajo ga brezštevilne stoletne izkušnje. S porabo 
novodobne znanosti se daje to seveda doseči marsikak 
poboljšek in napredek. Ali priporočite in razložite jo 
vi, izobraženi ekonomci, svojemu bratu — kmetu-trpinu 
z blago besedo, posebno pa z dobrim izgledom. in 
uverite se, da vas bo rad poslušal in vas zahvali! za 
pouk precej tisti trenutek, ko spozna resnico vašega 
dokazovanja, 

V Lupoglav smo prišli, ko so se začeli ravno 
glavni izpiti v deželskih šolah. Poslušat so jih hodili 
vsi duhovniki pa tudi drugi omikani: ljudje iz okolice. 
Mene je jako mikalo izvedeti, kako kaj napreduje na- ' 
rodno šolstvo na Hrvatskem. Reči moram, da so me 
uspehi iznenadili. Našel sem mnogo več, nego sem 
pričakoval. Učilnice so bile vse nove, osnovale so se 
šele pred nekoliko leti, nekatere baš tisto leto. Ne- 
izrečeno me je veselilo, ko sem zapazil, kako vneti so 
vsi stanovi za narodno šolstvo. Učitelji so se trudili 
veliko bolj, nego jim je nalagala stroga dolžnost. 
Povsod so otroci gladko in razločno čitali, čedno pisali 
in urno in brez pomote računali. Poučevali so jih od 
kraja le po bezjaški, kar treba vsekakor odobravati, 
ilirščina je prišla šele pozneje na vrsto. Tudi vse glavne 
reči krščanskega nauka so znali učenci na pamet, tako 
trdno in natanko kakor očenaš. Nekateri so na koncu 
izpita tudi čuvstveno in razumno po ilirski krasoslovili. 
Jaz sem se udeležil kakih deset izpitov, ki so me vsi 
popolnoma zadovoljili. Vsa čast gre tudi hrvatski du- 
hovščini, da je pomagala tako goreče in često z znat- 
nimi žrtvami ustanoviti te prepotrebne narodne zavode. 
Prosto ljudstvo se marsikje presneto malo briga za 
začetne šole, smatra jih za težko breme, ki mu ga na- 
klada vražja gospoda, najrajše bi se jih povse odkrižalo 
in znebilo. Hrvatske kmete pa sem videl malone brez 
izimka vse navdušene za šolo, brez mrmranja so do- 
volili in dali zanjo vse, karkoli je oblast želela in 
zahtevala. Mnogi so žrtvovali tudi dosti več, nego je 
bila njihova dolžnost. Največjo čast in slavo pa si je 
zasluži! mož, ki je znal zanetiti ta sveti ogenj v vseh 
slojih hrvatskega naroda. Ta znameniti moš je bil 

šolski nadzornik Ilijašević. Banu Jelačiću se mora 
priznati velikanska zasluga, da je znal najti in posta- 
viti prave ljudi na pravo mesto. Največ po njegovem 
trudu se dobili Hrvatje vladiko Štrosmajerja, in samo 
po njegovi nujni priporoki je potrdila dunajska vlada 
Hijaševića za nadzornika narodnih učilnic, i mestnih i 
deželskih. Ilijaševića moramo imenovati vsekakor naj- 
večjega, najgenijalnejšega pedagoga, ki ga je rodila 
hrvatska zemlja. Dal je narodnemu šolstvu hrvatskemu 
tako trdno gmotno in moralno podlago, da ga ni 
mogla porušiti niti silovitost Bahove vlade. Ta je po- 
delila sicer Ilijaševiću drugo, odličnejše in dohodnejše 
mesto poleg latinske: Promoveatur, ut amoveatur! Nje- 
govo službo je izročila Jarcu, ki je po takem dobil 
pod svojo oblast vse hrvatske šole in je že začel odrivati 
in izganjati narodni jezik tudi iz glavnih šol. Za njimi 
bi se bile vrstile kmalu tudi začetne, deželske. Ali 
oktoberski diplom je odvrnil to grozno nezgodo še o 
pravem času od hrvatskega naroda. Bahova predrznost 
torej ni utegnila uničiti ali bistveno izkaziti slavnega 
dela llijaševićevega. Narodno šolstvo se je razvijalo in 
razcvitalo še dalje v njegovem duhu, po njegovih na- 
zorih in pravilih. Dvignilo se je brzo na razmerno 
jako visoko stopinjo in hrvatsko učiteljstvo je zasedlo 
prvo mesto med. učiteljskimi zbori vsega slavjanskega 
juga. 

Izpiti in delitev nagrad so trajali često do jedne 
ure. Potem smo šli obedovat k župniku. Med obedom 
so se vršile brezbrojne zdravice, sklepala so se tudi 
pobratimstva. Pobratil sem se z vsemi učitelji, s kojimi 
sem se seznanil, in istotako z vsemi kapelani in z 
veliko večino župnikov in posvetnih gostov. Menda se 

nisem čutil v vsem svojem življenju nikoli tako sreč- 
nega, kakor tod v srcu hrvatske zemlje. Živel sem zdaj 
v čisto narodnem zraku, med samimi istinitimi rodo- 
ljubi, ki so gojili z mano iste nade, isti strah, iste 
ideale. Dočim se je v Varaždinu malokomu izljubilo, 
da bi govoril o narodu in so se sosebno meščani iz- 
ogibali pred krimsko vojno vsake politike, .imeli smo 
zdaj cel naroden parlament in pojavile so se kakor tudi 
v državnih zborih različne stranke. Vroči narodnjaki 
so bili vsi duhovniki in učitelji, z večine so goreli tudi 
za slavjanstvo, prijatelji Slovencem pa so bili vsi. 
Mnogi so kazali tudi tople simpatije za Srbe. Eden je 
bil celo bolj Srb nego Hrvat po svojem čutu, mišljenju 
in upanju. Nekateri duhovniki pa so le očitali Srbom | 
separatizem in sebičnost, vendar so se vsi nadejali, 
da jih privede sila in potreba v isto kolo s Hrvati. 
Opazil sem o takih prilikah povsod, da se je začelo 
ilirsko ime pozabivati in izgubljati. Mesto njega je 
zavladalo če dalje bolj jugoslavensko ali pa tudi že 
hrvatsko. Ilirstvu je jela pešati in zatemnjevati slava 
objednem z odpravo ustave, ko je odigral njegov oče 
svojo nekdaj tako imenitno in sijajno ulogo. Že 1853. 
leta, ko sem bival še na Dunaju, vem, da se je smejal 
ilirskemu imenu velenadarjeni, mladi Slavonec Ignacij 
Berlić. Če ga je kdo vprašal, kakov rojak da je, od- 
govoril je vselej: ,Ja sam Srbin.“ Ravnotako je zavrgel 
to ime moj ljubimec Milan Bubanović, hotel je biti na 
prosto Hrvat.in nič drugega. Večini pa se je priljubil 
kakor pravim, nazov jugoslavenski. Pismeni jezik 
je ohranil svoje ilirsko ime. Govorili so ga jako 
dobro vsi učitelji in mlajši duhovniki, starejšim je 
rabila še vedno latinščina in bezjaščina. Jelačića in 

Gaja so grajali in obsojali strogo mnogi moji pobra- 
timi. Gaja so zvali stara baba. Ustrašil se je Švabe 
kakor zajec lovca. Vrgel je v blato narodno zastavo, 
ž njo pa tudi sam sebe in svojo slavo. Jelačića so 
imenovali njemački guslar, ker je za mladih svojih 
let zlagal res nemške pesmi. Trdili so sploh, da je 
ubil v njem avstrijski vojak hrvatskega rodoljuba. Silno 
so se jezili vsi narodnjaki tudi na Zagrebčane, ki so 
uskakovali takrat kar kupoma v nemški tabor, popolnoma 
pozabivši slavne dni, svečanosti in čine leta 1848. 
Ko sem jih ves v čudo izpraševal, kaj je naredilo ta 
žalostni prevrat, odgovarjali so mi do malega vsi jed- 
nako. V Zagrebu so se zbirali že pred I. 1848. rodo- 
ljubi iz-vseh koncev in krajev hrvatske kraljevine. Tam 
je stanovali in deloval vodnik ilirske stranke, Ljudevit 
Gaj s svojo gardo ilirskih pisateljev in strastnih agen- 
tov. Noč in dan nisi čul drugega nego narodne davo- 
rije, iskrene govore mladih rodoljubov, psovke, kletve, 
hujskanje vsakovrstnih politikov in politikastrov. Bilo 
je, kakor da zboruje v vsaki kavarni, v vsaki krčmi 
kak parlament. V tej šumni kolobociji ni bilo varno 
izdajati se za magjarona ali se ustiti za Nemca. Če je 
kdo v pijanosti kaj takega poskusil, padalo je po njem, 
da so mu vse kosti pokale. Nekoliko miru je prinesla 
v mesto vojna z Madjari, ker so spremljali mnogi 
rogovileži bana preko Drave. Za dolgo in krvavo vojno 
je nastopila splošna .upehanost in trudnost, ogromne 
žrtve, koje je zahtevala, oslabile in pogasile so sčasoma 
politične strasti in tudi domoljubni ogenj. Vendar pa 
je ostal Zagreb še vedno središče in zbirališče vseh 
rodoljubov, vse narodne inteligencije. To je trajalo do 
absolutizma, ki je zavladal po večletnem pripravljanju 

1852. leta. Takrat se je dejalo — šek! Z jednim mahom 
se je odpravilo vse, kar se je razvilo tekom stoletij v 
našem narodnem bitju. Dobili smo nemško upravo, 
nemško sodstvo, nemške zakone, nemške uradnike. 
Ali uradi se niso dali osnovati brez ,llirov“, koje bi 
bila vlada najrajše utopila v kaplji vode. Razpisale so 
se brezštevilne nove službe. Zahtevala se je zanje tako 
po strani tudi strokovna izobrazba, med vrsticami pa 
se je moglo čitati, da je glavni pogoj znanje nemškega 
jezika. Mladi Hrvatje, ki so dovršili pravoslovno aka- 
demijo, pa tudi taki, ki so dovršili komaj gimnazijo, 
prosili so službe in si poiskali protektorjev, če se ni 
hotelo posrečiti brez njih. Mnogi so službo tudi dobili, 
nekateri v Zagrebu in drugih mestih, drugi na deželi. O 
tej priliki, vidite, se je Zagreb izpraznil, odšlo je iz 
njega več sto mladih mož, ki so bili jedro narodne 
stranke v Zagrebu. Ostali so le špisbirgerji, popi, 
dijaki, upokojeni častniki, vojaki in Judje. Razun popov 
in boljih dijakov izginili so iz mesta do malega vsi 
liri. Že takrat se je udomačilo mrtvilo v: hrvatski 
stolici, kajti duhovnike veže stan njihov, da ne morejo 
nastopati v javnem življenju tako glasno, kakor bi 
trebalo, da ne zamre narodni duh. Nemška birokracija 
je zdaj izmed vseh mest Zagreb pritisnila najhuje, naj- 
siloviteje in tudi z največjim uspehom. Stari Zagrebčani 
niso bili koreniti Hrvatje nego pisana zmes raznih 
narodnostij, sosebno Nemcev in ponemčenih Kranjcev 
in Štajercev. Ti ljudje so znali dobro nemški in na 
tem jeziku so med sabo tudi občevali. Čitali so samo 
nemške knjige in novine. L. 1848. so vpili na Magjare 
in se delali Ilirce zato, ker je bila taka moda; Nemce 
je povsod že od nekdaj veselila vsaka ,Hetz“. Ali v 

srcu njihovem ni plamene! noben čut za narod in domo- 
vino; njihov bog je bil želodec, njihova boginja polna 
mošnja. S tako sodrgo je Bahova vlada lahko pometala 
in jo vrtela, na katero stran je hotela. Zagrebčani te 
vrste so se že |. 1853. jeli šumno razglašati za trde 
Nemce in pozdravljati radostno novo ero in nemško 
birokracijo. Ta njihova radost je bila tem bolj resnična, 
ker se ji je pridružila nada, da bodo zdaj njihovi 
otroci zasačili lahko dobre državne službe, pa naj so 
tudi največji bedaki in praznoglavci. In ta nada se jim 
res izpolnjuje. Če se doda tej druhali še strašno število 
tujih uradnikov, ki so se pritepli v Zagreb od 1. 1852., 
potem ni čudo, da je dobilo to mesto ne le tuj obraz, 
ampak tudi tuj duh, tujo dušo, tuje srce. Naše glavno 
mesto se je tako izneverilo svojemu narodu, da vlada 
zdaj v mestni zbornici nemški jezik, da se šopirijo v 
njej nemški mameluki, ki ne znajo ali nečejo znati ni jedne 
hrvatske besede. | 

Bil sem jako radoveden, kako si mislijo moji novi 
znanci in bratje bodočnost svoje domovine. Skoro vse 
je prevzel tožen pesimizem. Bali so se, da bo Bahov 
sistem dolgo trajal, ker je razbita v prah vsaka opo- 
zicija v vseh deželah in si je centralna vlada tako 
opomogla, da s pomočjo svoje silne vojske in uprave 
izvrši lahko vse svoje načrte in nakane. Ta strah do- 
kazuje, da ti možje niso bili dobri politiki. S smrtjo 
svete alijance in po gluposti svoje diplomacije je 
zgubila Avstrija glavno oporo svojega absolutizma — 
Rusijo. Ko je popotoval cesar po Ogerskem, prosili 
so ga magjarski velikaši, da bi se jim povrnila ustava. 
Neki dvornik je .sicer bleknil: Ti gospodje se igrajo s 
svojimi glavami. Ali take grožnje so se zdele vsakemu 

razsodnemu politiku ne le nespametne, ampak tudi 
prazne in smešne. V severni Italiji se je že pripravljala 
nova vojna. Minister Kavur je storil mojstrsko delo 
prvega reda, ko je potisnil Sardinijo v angleško-fran- 
cosko zavezo proti Rusiji. Udeležila se je Krimske 
vojne in naklonila s tem najživejše simpatije francoskega 
in angleškega naroda sebi in vsej podjarmljeni Italiji. 
Hrvatski rodoljubi o svojem narodu niso baš ob- 
upali. Bili so uverjeni, da se v dalnji bodočnosti 
politične prilike zasuknejo tako, da bo Rusija premagala 
vse svoje sovražnike, med njimi tudi Nemce in združila 
potem pod svojo oblastjo vse slavjanske narode. Ali 
ta misel je ostala vedno le akademična; nikomur ni 
prišlo nikoli na um, da bi jo pospeševal in razširjal 
s kakim spisom ali kako drugače. Nekako tako so 
ugibali bodočnost tudi moji nemški tovariši na Dunaju. 
Predno je prišel v šolo profesor, so pretresali često 
politična vprašanja. Pokazalo se je, da o bodočnosti 
Evrope skoro vsi jednako mislijo. Po njihovem mnenju 
se bodo v 100 ali več letih vse države izpremenile v 
narodne: Francija bo združila Romane, Prusija Nemce, 
Rusija Slavjane. Panslavizem, ki je zavladal v hrvatskih 
rodoljubnih srcih, bil je torej jako nedolžen; policiji 
bo treba paziti še le na njihove vnuke ali pravnuke. 
— Moji bratje duhovniki so razpravljali vpričo mene 
tudi cerkvena vprašanja in delovanje cerkvenih dosto- 
janstvenikov. O zagrebškem nadvladiki Havliku so mi 
potrdili vse to, kar sem čul o njem že v Varaždinu. 
Pravili so mi tudi, da kaže po sklenjenem konkordatu 
proti vladi še mnogo večjo ugodljivost in servilnost 
nego pred to pogodbo, češ, da ji ne moremo biti 
nikdar dovolj hvaležni za velikanska darila, koja je 


prejela od nje cerkev. V neki latinski okrožnici je udaril 
srdito po mali Sardiniji radi nje protiavstrijske politike, 
dejal ji je zaničljivo regia avis (== stržek, kraljiček). 
Za narodne potrebe pa se ni Havlik čisto nič brigal, 
še manje pa se mu je tožilo po nekdanji ustavi in 
svobodi. Po pravici mu je nekoliko let pozneje očital . 
v hrvatskem saboru jekleni narodnjak Perkovac po- 
litično brezznačajnost. Njegovo domače življenje 
pa so hvalili vsi, tudi prijatelji in sovražniki njegovi. 
. Nravnost mu je bila čista ko zlato, služila je lahko 
za izgled vsej obširni vladikovini. To pa so mu duhovniki 
hudo zamerili, da je naselil v Zagrebu Tirolce, njim 
pa očital požrešnost in pijančevanje, ki nikdar nista 
bili splošna napaka, nego le bolj izimek. Dekan Hav- 
liček maščeval se je jako šegavo svojemu nadpastirju 
radi te nezaslužene graje. Ko je prišel k njemu (menda 
radi birme), dal mu je prinesti povse prost obed, dve 
ali tri jedi in poliček vina. To je bilo ravno toliko, 
kolikor je želel Havlik, da bi uživali opoludne du- 
hovniki njegove vladikovine. Dekan in tudi drugi so 
se strašno smejali, ko so zvedeli, da nadškof ni bil 
nič posebno zadovoljen s Havličkovim obedom. Rekel 
mu seveda ni nič. Doma pa je dejal: Danes sem se 
moral skoro postiti, nisem mislil, da so moji popi 
tako dovtipni in domiselni! Poslej pravijo, da svojim 
župnikom ni več očital prezmernosti v jedi in pijači, 
in rodil se je pregovor: Mali Havlik je naučil velikega 
Havlika pameti (dekan Havliček nadškofa Havlika). 
Zagrebškemu :škofu so delali podložniki 1. 1848. še 
mnogo večje sitnosti in skrbi. Celibat se vsej hrvatski 
duhovščini nikoli ni priljubil. Ko ga je potrdil cerkveni 
zbor v Tridentu, zaklical je škof Drašković, rojen Hrvat: 

Unam ađemistis, mile dedistis — t. j. jedno ženo ste 
vzeli duhovnikom, dali pa ste jim jih tisoč! Tej mržnji 
na brezženstvo se ne more nihče čuditi, kdor poznava 
verske razmere v trojedni kraljevini. Tam žive zraven. 
neoženjenih katoliških duhovnikov ne le oženjeni pravo- 
slavni popi, ampak tudi oženjeni katoliški maš- 
niki unijatske cerkve. Vprašanje se vzbuja samo po 
sebi: če smejo biti oženjeni le-ti možje, zakaj se pre- 
poveduje to njihovim tovarišem? L. 1848. so zložili 
mnogi hrvatski duhovniki prošnjo in jo poslali v Rim . 
papežu, naj bi jim dovolil ženitev in rabo slavjanskega 
jezika v cerkvi. O tej prošnji mi je pripovedovalo toliko 
mojih bratov duhovniškega stanu, da o njej ne morem 
dvomiti. O njej so poročale tudi novine, dasi ne vse 
jednako. Menda isto leto je spisal duhovnik zagrebške 
vladikovine znamenito knjigo, naperjeno proti celibatu. 
Jaz sem jo čital dvakrat jako pozorno. Priznati mi 
je, da mi je malokatera knjiga tako ugajala kakor ta 
tako radi izbornega jezika in sloga kakor radi vele- 
razumnega in preverljivega dokazovanja. Ime pisateljevo 
mi je znano, ali ga ne priobčim, ker nečem, da bi 
metali naši slovenski tercijali na vrlega moža svoje 
brezbožne anateme. Da spiše take bukve kak kranjski 
kapelan ali župnik, ogibali bi se ga tovariši pol ure 
daleč in nobeden njih bi ne hotel ž njim občevati, še 
manj pa se prijateljski družiti. Oblastniki pa bi ga 
preganjali in pestili vsaj tako, kakor so nam Gregorčiča, 
najbrž pa še mnogo huje. Na Hrvatskem pa je pisatelj 
omenjene knjige, kar je meni znano, živel povse mirno, 
kakor da bi bil spisal kak molitvenik. Nijeden prijatelj 
se mu ni izneveril. Duhovniki so se šalili: ,Našel se 
je vendar jeden, ki je povedal svetu na vsa usta, kar 


misli in si želi toliko drugih njegovih tovarišev. Škofu 
Havliku ta knjiga seveda ni ugajala, ali ga ni nič 
preganjal radi nje, k večjemu, če ga je kaj pokaral, 
naposled mu je popolnoma odpustil in ga sprejel zopet 
v svojo milost. Naše! sem hrvatske duhovnike tudi v 
drugih rečeh mnogo bolj odkrite in svobodomiselne, 
nego sem pričakoval. Razpravljali smo včasih dogme 
in verska vprašanja s kritičnimi opomnjami, ki bi bile 
gotovo silno razsrdile vsakega zelota in fanatika. Čul 
sem od gospodov razne male sumnje in rahle dvojbe. 
Nekaterikrat sem se nameril celo na racijonaliste, ki 
pa so se skrbno čuvali, dajati ljudem kako pohujšanje. 
O tem so bili vsi uverjeni, da je krščanska vera med 
vsemi najbolja in največja dobrota, kojo je prejelo 
človeštvo od previdnosti božje. Istotako nijeden ni 
dvomil, da ohrani nje jedro — ljubezen do Boga in 
do bližnjega — za vse veke svojo veljavo. Inovercem 
izkazujejo hrvatski duhovniki resnično strpljivost in le 
malokateri je trdil, da se more samo rimski katoličan 
izveličati. Zvedel sem za več svojih pobratimov, da jih 
sklepa tesno in toplo prijateljstvo s pravoslavnimi popi. 
Često sem se čudil veliki izobraženosti, katero so si 
pridobili mnogi hrvatski mašniki z marljivim in po- 
zornim čitanjem. Poznali so spise francoskih socijalistov 
in komunistov, ,Savojskega vikarja“, ,Razvaline pal- 
mirske“, Voltćrja, Rus6ta, Monteskijćja, Bajr'na, Maki- 
javelija in vse bolje klasike svetovne literature. Nekoji 
so se izvežbali prav dobro v poljskem in češkem 
ježiku. Skoro vsi so imeli in čitali po več pobožnih 
stovenskih knjig. Mnoge je veselila domača zgodovina 
ia: Kukuljevićev arhiv si je našel po župniščih dosti 
prijateljev.  Trije gospodje so prebirali celo latinske 


klasike o prostih urah. Eden je znal na pamet večino 
Horacijevih pesmi. Sploh sem zapazil, da se bavi do 
malega vsak bolj nadarjen duhovnik kolikor toliko s 
kako znanostjo in obenem z leposlovjem. V Božjako- 
vini sem slišal prvi pomenek o Štrosmajerju. Pravil je 
o njem Havliček, isti, ki sem ga malo prej omenil. 
On ga kar ni mogel prehvaliti, obžaloval je samo to, 
da stoluje v Djakovu, ne pa v Zagrebu, kjer bi zdaj 
takega vladike najbolj potrebovali. Štrosmajer ni le 
vnet dušni nadpastir, ampak tudi rodoljub prvega reda, 
llir in Slavjan od nog do glave. Z duhovniki neče 
blebetati po latinski, kakor je po drugod navada, on 
občuje z vsemi stanovi na narodnem jeziku. Mlajše 
župnike, kapelane in bogoslovce opominja o vsaki 
zgodni priliki, da je njih sveta dolžnost ljubiti svoj 
narod, svoj jezik, pospeševati narodno književnost. Pa 
kako dobrotljiv je ta mož! On hrani in oblači brez 
števila siromakov, za nadarjene, uboge dijake pa skrbi 
bolje nego kak bogataš za svoje otroke. Z izobraženimi 
znanci se pogovarja najrajše o sredstvih, kako bi se 
dalo pomagati narodu in domovini. Glavo ima polno 
velikih načrtov, Hrvatska sme pričakovati od njega več 
dobrega, nego od vseh drugih cerkvenih poglavarjev 
skupaj. Teko mu obilni prihodki, katerih pa ne zapravlja 
kakor drugi velikaši, nego jih hrani in zbira za potrebe 
ubogih trpinov in ljubljenega svojega naroda. Vsi 
znanci njegovi priznavajo, da po svojih sposobnostih 
in vednostih prvači med vsemi izobraženci vse pro- 
storne slavonske zemlje. Pridigati in pripovedovati zna 
tako krasno, prisrčno in mično, da bi ga človek ves 
dan posluša! pozabivši jed, pijačo in spanje. In tako 
je dobila tudi naša domovina svojega Hrizostoma — 

Zlatousta. Pozneje sem čul pogostoma jednako hvalo 
iz ust drugih duhovnikov, ki so poznali še druga dobra 
svojstva Štrosmajerjeva, n. pr. da deli rad svoje do- 
brote na skrivnem, da ne ve nikoli levica, kar daje 
desnica, da odpusti precej vsako sovražnost in vsako 
razžaljenje i. t. d. | 

O rodoljubju hrvatskih duhovnikov moram še katero 
povedati. Da je mnogo večje od rodoljubja slovenske 
duhovščine, ni nič čudnega, če se pomisli, da so do 
1848. 1. ječali Slovenci v duhomorni šoli Meternihovi. 
Z denarjem, katerega so nekateri dovolj imeli, so naši 
cerkveni gospodje kaj slabo podpirali brate Hrvate, 
boreče se zoper Magjare. Tudi za našo posvetno lite- 
raturo se niso brigali. Prešerna so zaničevali, njegove 
pesme so bile mnogim ,Sauglockenlauten“. Več uspeha 
je dosegel Koseski. Njegova retorika, patos, distihi, 
ponosne misli njegove so vzbudile in vnemale narodni 
duh v vsej mlajši duhovščini, ki jih je čitala, ali po 
tisti okrožhici na Dunaju zbranih škofov je ta živi 
ogenj kmalu ugasnil skoro brez nasledkov. Jaz mislim, 
da na vse Kranjskem ni ostalo do 1855. leta niti 
50 duhovnikov.odločnih pristašev narodne stranke. 
Na Hrvatskem se je udeležila narodnega gibanja leta 
1848. vsa duhovščina in tudi konservativni Havlik. 
Nikdar se ne izve natanko, kako silne žrtve so 
donašali tisto leto hrvatski župniki in kanoniki na oltar 
domovine. Mnogi so dali vse, kar so imeli; njihova 
je ostala komaj miza, za katero so kosili, in postelja, 
na kateri so počivali. Gotovina, zlatnina in srebrnina 
je iz mnogih župnišč popolnoma izginila, nekateri 
gospodje so se celo znatno zadolžili, da domovini 
pomorejo s posojilom. Več župnikov mi je zatrdilo, 

da čutijo še 1855.1. udarce leta 1848. in da preteče še 
kakih deset let, dokler se povse oporavijo. Po sra- 
motnem porazu Bahovega sistema zahtevala je do- 
movina od duhovščine novih žrtev, trebalo je dajati 
za jugoslavensko akademijo in za hrvatsko vseučilišče, 
koja zavoda je ustvaril veliki duh djakovskega vladike 
Štrosmajerja. In kanoniki, župniki in kapelani hrvatski 
se tudi zdaj niso oglušili domovinskim potrebam. Pod-- 
pisavali so, kolikor so mogli, in često tudi več nego 
so zmogli tisti trenutek, ko jih je doletel klic .na po- 
maganje. Darovi po sto, dvesto goldinarjev so bili 
povse navadni. Po razglasu oktoberskega diploma in 
povratu ustave prebudila se je tudi slovenska duhov- 
ščina in se oduševila za. svoj narod in njega napredek. 
Osnovale so se vsakovrstne družbe in naprave, ki se 
niso dale zastonj urediti in vzdržavati. Treba priznati, 
da je tudi naše duhovništvo često globoko poseglo v 
žep, da pomaga narodnim zavodom. Ali svojim 
hrvatskim bratom se vendar ne more primerjati niti 
po iskrenosti svojega rodoljubja, niti po požrtvo- 
valnosti svoji. Razloček je kakor 10:100. Če da za 
kak naroden namen slovenski duhovnik 10 kron, dal 
bi jih njegov hrvatski tovariš za jednak namen 50 ali 
pa še več. — Dandanes duhovniki in učitelji izmed 
vseh stanov najbolj podpirajo in pospešujejo hrvatsko. 
literaturo. In oni knjige in časopise tudi čitajo, kar se 
o inih izobražencih često. ne more trditi. Ali s tem se 
odlikujeta ta dva stanova že od nekdaj v vseh slav- 
janskih deželah. L. 1855. sem našel pri vseh hrvatskih 
župnikih ,Katolički list“ in ,Gospodarski list“, pri 
večini ,Neven“, marsikje pa tudi še službene , Narodne, 
novine“ in včasi celo ,Srbski dnevnik“. Skoro vsa, 

druga hrvatska gospoda v mestih in na deželi pa je 
dobivala in: prebirala le dunajske časnike in druge 
nemške literarne pomije. Sosebno se ji je prikupila 
»Augsburger aligemeine Zeitung“, odkar je zvedela iz 
novin, da je ta stokrat podkupljeni list glasilo nemške 
inteligencije. Hrvatska duhovščina, prišedša iz ilirske 
šole, pa se je zanimala čedalje bolj tudi za cerkveno 
umetnost. Njeni predniki so bili pošteni ali malo 
preveč patrijarhalni možje. V gimnaziji in v semenišču 
so se učili po šolskih knjigah in predavanjih, druge 
knjige. niso nobene čitali. Poslani na deželo so se 
kmalu popolnoma pokmetili ne le v vedenju, ampak 
nekoliko tudi v drugih rečeh. Nosili so n. pr. težke, 
močne črevlje, ki so šli jednako na obe nogi. Teh 
črevljev in njih gosposkih naslednikov se spominjajo 
v Samoboru do današnjega dne. Hrvatje sploh pri- 
povedajo mnoge jako zabavne pričice in pravljice o 
svojih starih župnikih, to je o tistih, ki so zdelali 
šole pred 1. 1830. Kaj in kako so pridigali, pravili so 
mi često mlajši duhovniki sami. Nekatere teh starcev 
sem pozna! tudi jaz. Blizo Lupoglava sem poslušal 
cerkven ogovor, ki se je delil na dve polovici. V prvi 
.je župnik karal in psoval župljane, zakaj mu niso 
ubranili škode, kojo mu je delal na polju in travniku 
pretekli teden pastuh (== žrebec), ki je ušel nekomu 
iz staje! V drugi polovici je pa našteval grehe tuje 
kuretine, ki zahaja na njegov zelnik mulit salato in 
drugo koristno zelenjavo ... 

Za lepoto hiše božje so se nekdanji župniki kaj 
malo brigali. Na popravo se je mislilo še le, kadar 
so slike povse obledele, kipi strohneli, oltarji raz- 
padli in je cerkev razdejala strela ali pa se je od sta- 

rosti sama porušila. Popravila so plačevali grajščaki. 
Ako je bil kak bogat plemenitaš izobražen in ob enem 
pobožen, skrbel je tudi za cerkev in njeno opravo, da 
se je nahajalo vse v najlepšem redu. Ali takih grajščakov 
ni bilo mnogo. Meščani in tržani so popravljali cerkvene 
zgradbe in reči o svojem strošku. I njihove cerkve so 
bile zvečine strašno  zapuščene in zanemarjene. V 
Zagrebu sem kar ostrmel o krasoti in veličastvu stolne 
cerkve. Kar nisem se je mogel nagledati, ostal sem v 
njej gotovo dobro uro. Ali v drugih cerkvah zagrebških 
nisem opazil nobene posebne lepote in umetnine. Tista 
sv. Marka takrat (1855. 1.) še ni bila prenovljena po 
starem slogu. Izmed vseh sta se mi zdeli najgrši cerkvi 
v Jaski in Samoboru (1858). V Jaski je bil cerkven 
tlak tako razbit, grapast in poln kotanj, da bi si bil 
nepazljiv človek lahko nogo zlomil. Na steni je visela 
samo ena, precej nečedna slika in cerkvena zastava ' 
je bila gnjusno zakrpana. V Samoboru pa so imeli 
župnika, ki ga je razun nebrižnosti za cerkev dičilo 
tudi to srednjeveško svojstvo, da je bil velik sovražnik 
narodnim šolam. Trdil je proti vsakomur in tudi proti 
vladi in njenim zastopnikom, da je šola potrebna in 
dobra samo za gospodo, za kmeta pa je huja nego 
strup, kuga in ogenj. Kadar bo znal ,muž“ čitati in 
pisati, pokaže figo cerkveni in deželski gosposki. 
Takrat neha vsa pokorščina, najgrozovitejšim puntom 
ne bo konca in kraja. Moji novi pobratimi so mi 
bridko tožili, koliko silnih skrbi, trudov in stroškov 
jim bo treba prebiti in zmagati, predno popravijo vse 
neoprostne zamude svojih priprostih prednikov. Kjer- 
koli smo ogledovali kako cerkev, povsod so župniki 
in kapelani sklepali roke, prijemali se za glavo in 

naštevali nujno potrebna popravila, kojih se morajo 
lotiti. Marsikje bi trebalo prezidati cerkev in zvonik, 
omisliti nove zvonove, predelati oltarje, prenoviti slike 
in podobe, kupiti lepšo cerkveno posodo, opravo in 
obleko. Popravljalo se je mnogo že od 1850. leta in 
ta lepa skrb za cerkve niti pozneje nikoli ni opešala. 
Popotnik vidi zdaj na dostih krajih ne baš razkošne, 
ali čedne, za božjo službo popolnoma prikladne cerkve. 
Zginile. so z lec tudi nekdanje ultrapopularne pridige, 
za katere se ni bilo treba pripravljati. Zdaj so se 
duhovniki sploh mnogo trudili, da si sostavijo po- 
učljive, zanimive, na vse plati pravilne ogovore. Poznal 
sem več pridigarjev hrvatskih, ki so se mogli kosati z 
najboljimi slovenskimi. Duhovniki Havliku niso nobene 
reči tako zamerili, kakor njegovo . prijateljsko drugo- 
vanje z glavnimi zastopniki absolutizma in germani- 
zacije. Sami so ostali tega greha povse prosti od 
konca do kraja. Dasi so mislili, da Bahov sistem ne 
pogine. kmalu, se vendarle niso dali premotiti, da 
bi delali ž njim kompromise in se mu poklanjali. Če 
so dobili kako povabilo od nemškega urada ali kako 
vprašanje od nove davkarske komisije, vrgli so dopis 


v omaro in največkrat niso ničesar odgovorili; tudi . 


taki, ki so znali dobro nemški; rok, izročen v povabilu, 
so zanemarjali. Uradi so bili zvečine tako pametni, 
da jih zato niso kaznovali. Poslali so jim ob priliki 
kakega: pandurja. ali drugega službenega človeka, da 
jim je: pevabilo raztolmačil po hrvatski in ponovil. 
Potem so: seveda prišli in stvar se je rešila povoljno 
za obe stranki. Neki župnik pa je vendar odgovoril 
tudi nemškemu povabilu, ki ga je prejel od davkarske 
komisije, katera se je zvala po nemški ,Steuererhebungs- 

commission“. Pisal ji je takole: ,Slavna porez pove- 
ćavajuća komisijo! Dobil sem iz Vašega urada nekako 
pismo, pisano s prečudnimi črkami na nekem prečud- 
nem tujem jeziku. Beračev pri nas vse mrgoli v novi 
eri, kateri pa s tem nikakor nečem jemati slave. In 
tako je prišel k meni tudi nekak kalfa (== rokodelski 
pomočnik), ki je bil tujec, ali je znal tudi hrvatski. 
Temu kalfi pokažem vaš dopis in, oj sreče, on ga je 
razumel in mi ga preložil na naš narodni jezik. Zdaj 
sem zvedel, da zahtevate vi, slavna porez poveća- 
vajuća komisijo, od mene veliko denarjev, katerih 
nimam in vam jih torej ne morem plačati. Z največjim 
spoštovanjem vaš ponižni sluga župnik 1.1.“ V uradu 
so se strašno smejali njegovemu zabavljivemu prevodu 
besede ,Steuererhebungscommission“. Predstojnik je 
bil pameten mož in ga zato niti pokaral ni, ali plačati 
pa je moral trikrat več davkov nego preteklo leto!... 

Popotujoč po Slovenskem sem povsod povpraševal, 
če se je kdaj pridigalo, da moramo ljubiti svoj sloven- 
ski narod in slovenski jezik. Vsi ljudje so mi odgovorili 
soglasno, da kaj takega v cerkvi niso nikoli slišali. V 
Novem mestu je govoril na leci naroden gospod o 
misijonarjih, ki obračajo pogane na pravo vero v tujih 
delih sveta. Dejal je, da se odlikujejo med njimi po- 
sebno tudi naši kranjski misijonarji. Zakaj pač ni 
rekel slovenski? Mislim, da od strahu, ker bi ga 
mogli zli jeziki natolcevati, da se bavi v cerkvi s 
politiko! Neki kanonik, čigar ime je bilo podobno 
mestu v sveti deželi, pa je bleknil na prižnici celo 
nepremišljene besede, da rodoljubje ni nobena zasluga 
pred Bogom! Mora se priznati, da vladajo v hrvatskih 
vladikovinah in krajih drugačni, duhu našega veka 

bolj primerni in torej pametnejši nazori. Pri sv. Matiju, 
ki spada v kastavsko župnijo, sem slišal pridigo našega 
rojaka, dičnega J. Volčića, ki je do malega celo uro 
priporočal svojim poslušalcem ljubezen do hrvatskega 
jezika, hrvatskega naroda, hrvatskih šeg in navad, 
hrvatske nošnje, hrvatskih pesmij in. veselic. Ljudje so 
ga poslušali tako zvesto, da nihče ni zakašljal ali kako 
drugače motil ogovora ; vladala je taka tišina, kakeršne 
nisem zapazil še nikoli v nobeni cerkvi. Po maši so 
se poslušalci živahno razgovarjali o Volčićevi pridigi, 
trdili so v en glas, da tako razumne pridige niso še 
nikoli čuli. Trdno so se je spominjali še deset let 
pozneje ter je niso mogli prehvaliti. Večkrat sem čital 
v novinah, da sveto pismo ne zapoveda in ne pripo- 
roča nikjer ljubezni do naroda in domovine. Tako se 
trdi menda iz nevednosti ali pa iz zlobe in rimavsarske 
brezsrčnosti. 1855. 1. sem čul jako domoljubno pridigo 
v Ivaniću na potu v Slavonijo.  Duhovnik je povedal 
več stavkov iz svetopisemske knjige o Makabejcih, ki 
so se mi zdeli tako rodoljubni, novodobni, ganljivi in 
resnični, kakor da so posneti po kakem govoru vladike 
Štrosmajerja ali vzeti iz kakega poštenega narodnega 
glasila. Tudi ta pridiga je naredila preodličen dojem 
v vsem občinstvu, ki jo je slišalo. Nekdo se je gromko 
oglasil pred cerkvijo: Tako pametne pridige še nisem 
nikoli čul. Ta gospod bo še škof! 

= Svoje ljube pobratime, duhovnike in učitelje moram 
pohvaliti sploh, da ni v društvenem življenju niso 
govorili po nemški drugače nego v skrajni sili in 
nikoli ne na javnih mestih. Ko sem bil v Zagrebu, 
sem šel kosit v slovečo gostilnico ,pri Jagnjetu“. V 
njej ni.znal noben služabnik hrvatski. Jaz in trije 

duhovniki nismo hoteli nemškovati, zahtevali smo jedi, 
pijače in račun po ilirski. Krčmar pokliče na pomoč 
sobarico, ki je bila Hrvatica. Ostala je v obednici, 
dokler smo odkosili. Tudi v kavarni sem našel dva 
župnika, ki sta zahtevala hrvatski račun. Povedal jima 
ga je lep dečko, ki je govori! prekrasno ilirščino. 
Rodil se je in odrasel je na Dunaju. Služil je v gostilnici, 
kamor so zahajali veseli srbski dijaki. Od njih se je 
naučil tudi on srbski, kar mu je mnogo koristilo. To 
znanje mu je pomoglo, da je dobil izvrstno službo v 
Belemgradu, kjer je ostal poldrugo leto in bi bil 
ostal še dalje, da mu ni umrl gospodar. Ilirska doba 
je vzgojila torej rodoljubne duhovnike, da si 
boljih patrijotov skoraj ne morem misliti. Ali ta duh 
ni trajal dolgo. Preživel je Bahovo dobo in pozneje 
še nekoliko let, že okoli 1. 1870. pa je jel hirati, premda 
je vladala hrvaščina v vseh šolah in uradih in si je 
priborila zemlja znatno avtonomijo. Vzroki tej žalostni 
prikazni so mi znani, ali jih ne bom popisoval. Po 
dolgem presledku sem prišel 1. 1891. zopet v Zagreb. 
Tudi ta pot sem ostal ,pri Jagnjetu“. Blizo mene je 
kosilo šest mladih duhovnikov. Med sabo so se po- 
menkovali seveda po hrvatski. Po dovršenem obedu 
pa so jeli klicati: Kellner, zahlen! Nobeden izmed njih 
ni izpregovoril s krčmarjem in z njegovimi ljudmi 
nijedne domače besede! Jednako preziranje narodnega 
jezika sem zapazi!l tudi v prodajalnicah: vsi kupci, 
duhovniki in neduhovniki so hoteli pokazati, da znajo 
nemški! 

Zadnje dni, predno sem odšel iz središča banovine 
v Primorje, gledal sem otroško igro, ki me je zanimala 
kot signum temporis tem bolj, ker v Varaždinu nisem 

videl do malega nobene zabave hrvatske dece. Ne 
daleč od Božjakovine se je nahajala redka hosta, menda 
hrastova. V njej je otrok vse mrgolelo. Napotil sem se 
k njim in jih vprašal, kaj delajo. Dejali so mi, da se. 
igrajo ,tabor“ (== vojno), pri nas bi rekli ,vojake“. 
Bojevali so se Hrvatje s ,Švabami“. Ali prikazala se 
je kmalu težka neprilika. Vsi dečaki so hoteli biti 
Hrvatje, Švaba nijeden. Trebalo je vadljati. Nabrali so. 
puček slam, pol je bilo kratkih, pol dolgih. Kdor je 
potegnil kratko slamo, pristopil je k hrvatski vojski, 
kdor dolgo, pahnili so ga med Švabe. Mična borba 
se je zvršila s porazom švabske vojske. Zmagovalci 
Hrvatje so premagane sovražnike kruto preganjali, 
pehali, suvali in otepali s šibami. Na igrališče pride 
tudi tamošnji učitelj. Vprašam ga, kdo je naučil otroke 
te igre, kajti ni se mi zdelo verjetno, da bi bil tak 
»tabor“ starega izvira. Odgovori mi, da je igra stara, 
ali predelana poleg prilik in po sedanjem okusu. Ne- 
kdaj so se v tej igri vojskovali kristijani in Turki. Leta 
1848. so jih zamenili Hrvatje in Magjari. Ker pa nas 
hočejo zdaj ponemčiti, rekel sem svojim šolarjem, naj 
puste odslej Magjare na miru in naj se bijejo rajši s 
silovitimi Švabami. V stare čase je bilo na Hrvatskem 
vse polno vojaških iger, ker naš narod več sto let ni 
smel odložiti orožja radi turških razbojnikov. Odkar 
pa je zavladal v deželi mir, izgubile in pozabile so se 
te igre. To, kar ste tu videli, je le boren ostanek ne- 
kdanjih vojaških iger, ki so bile prava in dobra vaja 
za resno bojevanje. Čez kakih 50 let morda ne bo ne 
sledu več niti temu zadnjemu ostanku. Vrlega učitelja 
sem zahvalil za to pojasnitev, ali obšla me je groza, 
če sem pomislil, kako bi se mu godilo, ako bi izvedel 

za igro ,tabor“ nemški beglerbeg Švab v Zagtebi. 
Doletele bi ga brez dvojbe neskončne preiškave in 
obravnave in naposled morda ceio odpust iz službe 
in ječa. | : e 
Pretekla dva meseca sta mi dala dovolj prilike, da 
proučim in spoznam bistvo in ves pomen ilirskega 
gibanja. Mnogi smatrajo za glavno stvar, da je Gaj 
odbral za hrvatski pismeni jezik štokavsko narečje in 
po tem potu zjedinil Hrvate s Srbi. Druga glavna za- 
sluga, ki se pripisuje Ilirom, pa je ta, da so branili in 
srečno tudi obranili samostalnost hrvatske kraljevine, 
kojo so hoteli Košut in njegovi pristaši razkrojiti na 
nekoliko magjarskih županij. Resničnost in znamenitost 
teh dveh zaslug se ne daje izpodbiti in utajiti, vendar 
je ilirsko gibanje pomenilo še mnogo več, namreč 
splošen preporod vsega duševnega življenja 
hrvatskega. Vzbudilo je novo, svežo poezijo, ki je 
vnemala Hrvate za narod, dom in svobodo. Udarilo je 


čvrsto podlago narodnemu slovstvu sploh, najprej no- 


vinarstvu, potem tudi zgodovini in vsem vedam, ki se 
ž njo vežejo.: Uvedlo je po ukazu Jelačićevem nafodni 
jezik v vse šole in urade. Osvobodilo je kmeta hrvat- 
skega sužnjosti, tlake in desetine. Sprožilo je plodno 
misel, da treba uvesti narodni jezik tudi v vso božjo 
službo katoliške vere v trojedni kraljevini.  Ilirstvo 
je provzročilo brezštevilne shode, na kojili so se pre- 
tresala vsestranski narodna, politična, društvena, pa 
tudi verska in znanostna pitanja. Ilirstvo je z mogočnim 
glasom priklicalo iz političnega mrtvila hrvatski narod. 
Dalo mu je narodno zavest, narodni ponos, narodno. 
vseslavjansko ljubezen, pa tudi narodno mržnjo.na 
vse zatiralce njegove in njegovih bratov. Ilirstvo. je 

naučilo Hrvate, da so začeli samostalno misliti in pre- 
sojati objektivno vsa narodna in sploh človeška vprašanja. 
Vnemalo je v njih veselje do čitanja, navdušenje za 
prosveto in napredek. Ko je priobčil Tkalac svoj 
životopis, v kojem je našteval slavne pisatelje, katere 
je čital, dejali so mnogi bralci: ,Ta človek se malo 
preveč hvali.“ Ali Tkalac se gotovo ni lagal, on ni 
bil :nikoli bahač. Pa saj so čitali iste pisatelje tuđi 
drugi Iliri. Šekspir, Valter Škot, Rus6, Voltćr, Cervantes, 
Kamoes, Dante, Taso, Goete, Šiler, Herder, Lesing in - 
drugi so bili dobro znani tudi Čepuliću, Kukuljeviću, 
Bogoviću, Ivanu  Mužuraniću, Utješenoviću in še 
mnogim drugim rodoljubom.  Ilirstvo pa je po- 
speševalo tudi narodno nravnost. Zahtevalo je od mla- 
dine živo delovanje za ideale, odvračaje jo od lenobe 
in pohajkovanja. Zahtevalo je resničnost v mišljenju, 
govorjenju in dejanju, z jedno besedo: značajnost. Med 
pravimi Iliri bi bil iskal zaman kruhoborcev, lizunov, 
vohunov in ovaduhov. Vsi Iliri so bili navdušeni za 
svobodo, za svobodno misel, svobodno besedo. Ali 
svoboda jim ni pomračila pameti in razuma kakor 
nemškim ' liberalcem. Nemški svobodnjaki so sploh 
zametavali vsako vero in so bili zvečine tako zaslep- 
ljeni, da so tajili krščanstvu vsako zaslugo za človeštvo. 
Svobodomiselini Iliri so se razlikovali od teh napuh- 
njenih tepcev kakor noč in dan. Celo tisti, ki so se 
kazali v verskih rečeh racijonaliste, govorili so z naj- 
večjim spoštovanjem o krščanstvu in Kristusu. Smatrali 
so to vero za največjo blagodat, katero je podelil 
neskončno usmiljeni nebeški oče ubogemu človeškemu 
rodu. In vsi tisti, katere sem poznal, izjavili so o vsaki 
priliki, da bi dali za krščansko vero, če bi trebalo, 

radostno svojo dušo in zadnjo kapljo svoje krvi. S 
takimi racijonalisti je lahko občeval tudi najtrdnejši 
dogmatik, ne da bi mu vest le količkaj očitala. Iliri so | 
bili zvečine mladi ljudje, idealisti, ki niso iskali dobička 
in niso hrepeneli po posvetnem blagu. Največje veselje 
. so čutili, kadar so pridobili novega uda svoji stranki. 
Kadar pa se je pojavila kaka nova zanosna davorija 
ali nova ilirska knjiga, bil je to velik praznik, ki so ga 
slavili z oduševljenjem vsi Iliri: prepevati novo davorijo, 
čitati novo ilirsko knjigo, smatralo se je za najsvetejšo 
dolžnost vseh  ptistašev. ilirske stranke. Na telesne 
svoje potrebe so ti zamaknjeni narodnjaki kaj malo 
mislili. Mnogi niso imeli, kamor bi položili svojo glavo, 
in niso vedeli, če bodo jutršnji dan kaj uživali ali nič, 
in vendar jih ni zapustila nikdar dobra, ilirska volja. 
Pravili so mi, da je sedem mladih Ilirov imelo za 
kosilo vsega skupaj le 16 starih krajcarjev. Kupili so 
si kruha in sadja, vendar pa so bili tako zadovoljni s 
svojim obedom, da so prepevali po njem ves popoldan 
in ves večer svoje ilirske davorije in so zatrjali vsi, 
da tako srečnih dni to leto še niso učakali mnogo. 
To se razumeje samoobsebi, da se je vršilo v narod- 
nem taboru najobširnejše gostoljubje. Imovitejši udje 
ilirske stranke so gostili po cele tedne in včasi tudi 
mesece svoje ubožne brate. Ilirstvo je nakladalo pri- 
vržencem premnogo žrtev, dohodkov pa je dajalo prav 
malo, največkrat nič. Vodnik vsega gibanja, Gaj se je 
nahajal često v hudih denarnih neprilikah. In naš rojak 
Stanko Vraz, ki je bil med prvaki v ilirski stranki, 
dostikrat ni vedel, če bo mogel obedovati ali večerjati 
o svojem strošku. Največji dohodek, ki ga je imel na 
Hrvatskem, je bilo 500 goldinarjev na leto. Pa ga 

vendar ni čisto nič težila tolika beda, in jednako 
junaški so prenašali svojo revščino tudi vsi drugi Iliri. 
Izpolnila se je sveta beseda, da človek ne živi samo 
ob kruhu. Hrvatski rodoljubi so z gorečim srcem 
hrepeneli po idealih, ki so bili glavna hrana njihove 
duše, poleg koje so pozabili brez bolečin in težav 
svoje telesne potrebe. Njih geslo se je glasilo: Sursum 
corda! Vsi oduševljeni za pravico in resnico, za blago- 
bit domovine in naroda, za prosveto in napredek niso 
utegnili in marali misliti na pozemeljsko gorje, na 
brezštevilne toge in nadloge, ki obremenjujejo in 
ostrupljajo človeško življenje od pisane zibelke do 
črnega groba... 

II. 


Bah hoče ponemčiti Hrvate s pomočjo 
birokracije. 
Njen duh, značaj in šušmarstvo. 
Zapreke $ermanizaciji. 





Leta 1855. se je Bahov sistem na Hrvatskem že 
povse utrdil in ukorenil. Ban Jelačić je vladal le po 
imenu, največjo oblast v deželi si je prisvojil podpred- 
sednik najvišjega deželskega sodišča, Švab, ki je bil 
glavni agent in zaupni mož dunajske vlade. Namesto 
voljenih uradnikov sedeli so v pisarnicah nemški biro- 
krati, ki so bili po rodu zvečine Slovenci, ali se niso 
dosti zavedali svoje narodnosti in so rabili v vseh . 
službenih poslih nemški jezik. Uveljavili so se v vseh 
strokah in nemški zakoni in običaji. Razun pravoslovne 
akademije, ki se je že zdavnaj ponemčila, zavladal je 
nemški jezik v vseh srednjih šolah in je silil že tudi 
v nižje in najnižje in celo v zasebne. Vse šolstvo se 
je podvrglo sedaj nadzoru doktorja Jarca, ki je bil 
tako široke vesti, da je prevzel tudi nadziranje pravo- 
slavnih učilnic, seveda s to nalogo, da sčasoma tudi 
njih ponemči. Upravljalo, sodilo in gulilo se je zdaj v 
vzhodni polovici države ravnotako, kakor v tistih deželah, 
ki so spadale k nemški zavezi in se imenovale radi 
tega ,deutsche Erblinder, deutsche Kronlinder“. Vse 
javno življenje se je vršilo po zapovedih, željah in 
trmah vsemogoče birokracije, koje glava, duša in srce 

je bil Korošec Švab. Po rodu je bil trd Nemec, dasi 
so ga imeli mnogi za Slovenca, ker je znal nekoliko 
slovenskih besed. Od prirode ni prejel dosti sposob- 
nostij, razum mu je bil jako plitev, hvalili pa so njegov 
spomin. Po svojem značaju pa je bil birokrat, prebogato 
obdarjen z vsemi svojstvi, ki so znak in vlastina te 
svojati. Napuh mu ni pozna! nobene mere in meje, 
nobenega obzira. Delal se je strašnega avstrijskega 
rodoljuba. Po njegovem mnenju je bil vsak podložnik 
habsburške dinastije izdajalec, ako se ni smatral za 
Avstrijanca: in samo za Avstrijanca. Češko, ogersko in 
hrvatsko in drugo rodoljubje mu je bilo odpad od države: 
Švab je zaničeval vse nenemške narode, najbolj pa 
Slavjane. Hrvate je imel za barbare, jednake Turkom 
in .zamorcem, po nravni in politični vrednosti. Švab je 
prvakoval med tistimi birokrati, ki so dali besedi pan: 
slavizem nov pomen. Prej se je mislilo, da. pomenja 
panslavizem dejansko težnjo, združiti vsa slavjanska 
plemena v jedno skupino pod dinastijo, ki vlada rusko 
državo. Tak panslavizem mora priznati vsak avstrijski 
pravoslovec za politično hudodelstvo, za veleizdajstvo. 
Po Švabovem nazoru pa je pristajalo ime panslavist 
vsakemu, ki je ljubil svoje rodno slavjansko pleme. 
Češki rodoljubi so mu bili vsi panslavisti, tako tudi 
hrvatski. Trebalo jih je torej preganjati kot politične 
zločince, kot avstrijske veleizdajnike. Tako sa raz- 
umevali po njegovem izgledu besedo panslavizem tudi 
vsi drugi višji birokrati, med koje je spadal tudi naš 
= šolski nadzornik Jarc. Švabu se je zdel že pogovor na 
narodnem jeziku sumen in nevaren. Ako je čul za 
kakega profesorja ali uradnika, da občuje s hrvatskimi 
rodoljubi in se pomenkuje ž njimi po ilirski, nategnil 

je obraz v birokratične gube, povzdignil desnico in 
zakfičal z grozečim glasom: ,Dem trau' ich nichts!“ 
Take grešnike si je pridno zapisaval v posebno knjižico, 
kojo si je bil omislil za svoje politične. poizvedbe in 
ovadbe. V to črno knjigo je zapisal tudi našega rojaka 
goriškega Slovenca Arcota samo zato, ker je govoril 
s Hrvati po hrvatski in se je smejal ,so hčhnisch“, 
ako je kdo vpričo njega dokazoval potrebo in korist 
nemškega službenega jezika. Švab je imel vohune :po 
vsej hrvatski deželi, ki so mu poročali o javnem mnenju 
in ovajali ,panslaviste“.. Po teh poročilih zapičilo se 
mu je v glavo trdno uverjenje, da snujejo hrvatski in 
srbski rodoljubi nekako južnoslavjansko kraljestvo in 
da razširjajo to misel in nakano po vsej zemlji posebni 
agenti, ki so dobro preskrbljeni z denarjem. Švab je 
poslal vsem podrejenim sodnim uradom strog ukaz, 
da morajo skrbno zasledovati take rovarje in mu ne- 
mudoma o njih poročati. Na več krajih so me svarili 
moji prijatelji, sodni uradniki, naj ne kažem preočito 
svojega narodnjaštva, ker bi me Švabovi vohuni lahko 
prijeli in poslali zvezanega v Zagreb. In res se je 
zgodilo, da je zvedel Švab moje politično mišljenje in 
delovanje v reški gimnaziji. Nadzornik Jarc je povedal 
niojemu ravnatelju Vidicu, da ga je ustavil Švab v 
Zagrebu sredi trga in mu rekel, ,kako more trpeti v 
službi takega. rogovileža, kakor je učitelj Trdina. Ta 
človek pridiga svoje panslavistične dogme brez bojazni 
vsakomu, kdor ga hoče poslušati, šolsko mladino je 
že popolnoma okužil.“ Ko je Švab slišal, da Ogri in 
Hrvatje nove nemške uradnike imenujejo ,Bahove hu- 
zarje“,se je dobrovoljno namuznil in dejal: Ta primera 
sama po sebi ne bi bila slaba, huzarji so bili že od 

nekdaj hrabri in rezki avstrijski vojaki, ki so dosegli 
lepe uspehe na vseh bojiščih, ali ti vojaki so bili od 
prvega do zadnjega vsi jednaki, brez izimka junaki od 
pet do glave. Med Bahovimi huzarji pa se nahajajo 
premnogi maroderji in celo nekoji — kozaki! Maro- 
derje je imenoval Švab tiste podložne uradnike, ki so | 
pač izpolnjevali svoje uradne dolžnosti ali se niso 
navduševali za nemštvo, še manje pa za nemško pro- 
pagando. Očital jim je pri vsaki priliki s trpkimi be- 
sedami ta nedostatek nemškega rodoljubja,.nemškega 
ponosa in avstrijskega poklica. Za kozake pa je smatral 
vse slavjanske narodnjake brez razločka plemena; naj- 
bolj sumni, zoperni in nevarni so se mu zdeli Čehi že 
zato, ker so se med sabo le po češki pogovarjali. O 
Hrvatih ni imel Švab nobenega pojma. Zanikal je 
odločno, da bi se nahajalo med njimi kaj veleizobra- 
ženih mož. Govoril je, da najzadnji nemški diurnist 
prekaša — najprvega  hrvatskega  jurista. = Vprašal je 
včasi: Kaj je hrvatska inteligencija? In odgovarjal: 
Ein pisl Kuchellatein und sehr vie! panslavistischer 
Schwindel! Po njegovem mnenju bi morali Hrvatje na 
golih kolenih Boga hvaliti, da jim je poslal nemške 
uradnike, ki jih bodo naučili pravega reda, pameti in 
napredka. Ponemčenje vsega hrvatskega naroda se je 
zdelo Švabu največja blagodat, ki more doleteti Hrvate. 
Po njegovi misli se utegne to doseči v kakih 40 ali 
50 letih, kajti bo vsak le količkaj razumen Hrvat spoznal 
velikansko korist in čast nemškega materinskega jezika. 

Švab je bil uverjen, da bodo Hrvatje, predno pre- 
teče sto let, na vseh trgih svojih mest postavljali veli- 
častne spomenike na čast in slavo ministru Bahu in 
njegovim pomočnikom, ki so jim pokazali in odprli 

vrata v sveti hram nemške vede, nemške prosvete, 
nemške pravičnosti! 

Med starejšimi birokrati je imel ta bornirani germa- 
nizator dovolj somišljenikov, ob strani so mu stali in 
pospeševali, kolikor se je dalo, njegove nazore in na- 
mere do malega vsi predstojniki raznih uradov, med 
kojimi je bilo tudi nekoliko rojenih Hrvatov. Med naj- 
znamenitejše pa treba vsekako prištevati pl. Strang- 
felda, Rulica, Šmida in Ulepiča. Strangfeld se 
je bil rodil in vzgojil v Ljubljani. Slovensko narečje tega 
mesta je govoril povse dobro, dasi mu ni bilo materinski 
jezik. Strangfeld se je smatral vedno za trdega Nemca, 
slovenske rodoljube je sovražil ravno tako srdito kakor 
hrvatske in češke. Po njegovi glupi misli je bilo vse 
slavjansko gibanje v Avstriji mojstersko delo ruske 
politike in ruskega rublja! Rusijo je imel za največjo so- 
vražnico vsemu človeštvu, ali se je nadejal, da jo krimska 
vojna oslabi in polomi za vse veke. Nasproti avstrijski 
vladi je o vsaki priliki kazal pasjo servilnost, ali ji ni 
mogel nikoli oprostiti, da ni napovedala tudi ona Rusiji 
vojne. V svoji službi se je vedel Strangfeld jako ne- 
priljudno in osorno, med podložnimi uradniki ni imel 
nobenega privrženca, med tovariši nobenega prijatelja. 
Nemškutarji so ga črtili ravno tako kakor narodnjaki. 
Kjerkoli se je prikazal, so oboji pobegnili, da jim ni 
bilo treba ga pozdraviti. Strangfeld je spadal med naj- 
hujše sovražnike hrvatskega naroda in med najbolj 
antipatične Bahove huzarje. O njem se je moglo reči 
po pravici: Guarda e passa! 

Višji sodnik Rulic je bil sin slovenskih roditeljev. 
Zibka mu je tekla na Koroškem. L. 1848. je zaigrala 
tudi v njem narodna žilica, ki je pa kmalu zamrla, ker 

je zapazil, da ž njo v Avstriji ne. prideš do visoke 
službe. Prišedši na Hrvatsko se je delal ostentativno 
že precej od konca zakrknjenega Nemca, ki uradno ne 
priznava v Avstriji nobene druge narodnosti razun 
nemške. Vsi hrvatski običaji so mu bili ,Unsinn“, naj- 
večji ,Unsinn“ pa hrvatski jezik. Poslan v Slavonijo 
zamrzil je. nanj toliko bolj, ker se ga je moral vsaj za 
silo. naučiti, Kakor Švab opravljal je tudi Rulic poleg 
sodnih policijske posle. Nadziral je škofa Štrosmajerja 
in pridno poizvedaval, kaj pridiga, kaj govori na raznih 
shodih, s kom občuje, komu dopisuje i. t. d. Zdi se 
mi jako verjetno, da je imel za to nečedno vohunstvo 
strog nalog in oblast od dunajskega ministerstva. 
Višji sodnik Šmi d se je bil rodil v.Ljubljani. Sloven- 
ščina mu je tekla glaje nego nemščina, v koji so za- 
pazili njegovi službeni tovariši preveč ,aber“ in še 
raznih drugih kranjcizmov. Ali po mišljenju treba pri- 
števati Šmida med najbolj divje nemške fanatike. Hrvate 
je sovražil huje nego cigane. Hrvatje so mu bili prasci; 
Hrvatice svinje, hrvatski jezik svinjsko kruljenje, vse 
hrvatske šege in navade ,Schweinerei“ in ,Eselei“. 
Hrvatske novine so ga po oktoberskem diplomu po 
vsej pravici napadle kot sovražnika ,svega, što je naše“. 
To divjaštvo treba Šmidu tem bolj zameriti, ker je bil 
precej nadarjen in bi bil s svojim bistrim umom lahko 
spoznal nesramno surovost svojih nazorov in skrajno 
krivičnost, katero dela ž njimi bratskemu hrvatskemu 
narodu. Šmid je in ostane strašen izgled, kam zapelje 
izobraženega človeka duh nemškega birokratstva, nemške- 
.ga šovinizma, nemške nestrpnosti in narodne sovražnosti. 
Popolnoma drugačne vrste miož je bil kranjski Slo- 
venec Ulepič. On je vedel že. pred |. 1848.,.da ni 

nemškega rodu. Čutil se je Slovenca, dasi je govoril 
z izobraženimi rojaki navadno po nemški. Svoje na- 
rodnosti ni zatajil niti v državni službi. L. 1848. se je 
oglasil večkrat po slovenski tudi v večjih družbah in 
na javnih mestih. Pokazal je kaj rad, da zna korenito 
svoj materinski jezik. Če so bili drugi v zadregi, kako 
bi se dejalo kaki reči dobro po domače, šli so vprašat 
Ulepiča, ki je skoro vselej pravo pogodil. Videlo se 
je, da ni občeval zastonj z našim jezikoslovcem Me- 
“ teljkom. Vendar pa se je izogibal že takrat takih rodo- 
ljubov, katere je smatral za radikalne. Hotel je veljati 
za zmernega in ,pametnega“ Slovenca. Belokranjski 
narodnjaki so se mu zdeli preveč hrvatski, zato se je 
bal vrlega Ivana Navratila in celo pohlevnega Mala- 
vašiča. Tem rajši pa je občeval z Bleiweisom in z drugimi 
novičarji. Prečital je verno vsako številko ,Novic“ od 
prve do zadnje črke. Nekoč pa se je ustrašil vendarle 
neke besede, katero je našel v ,Novicah“, ker se mu 
je zdela premalo lojalna. Pišoč o cesarici jo je imenoval 
Bleiweis cesarjevo ženo. Ulepič ga je hudo pokaral 
radi te pisave, ki se je bližala po njegovem mnenju 
že razžaljenju veličanstva. Bleiweis ni vedel, ali bi se 
smejal ali jezil o tem bedastem razlaganju. Trdil je 
po pravici, da je žena častno ime, saj imenuje sveto 
pismo mater božjo, nebeško kraljico, ženo, ne pa gospo 
ali kako drugače. Ulepič, bivši pri deželni vladi, pa se 
le ni mogel potolažiti, živel je dolgo časa v strahu, 
da pride radi te besede z Dunaja strahovita nevihta, 
ki utegne oplaziti tudi njega. Ta pripetljaj dokazuje 
dovolj očitno, kako boječ človek je bil Ulepič. Zdaj 
mu je bil tudi Bleiweis preveč svoboden in radikalen. 
In ta strahopetnost mu je rasla od dne do dne, od 

leta do leta. Bleiweis je dejal ves nejevoljen, da mu 
je ljubši kak nemškutar, nego tak narodnjak, ki se 
zboji vsake sapice. Leta 1852. je poslala vlada tudi 
Ulepiča na Hrvatsko, seveda z nalogom, da uvede v 
svoj urad nemški jezik. On je storil ne le to, ampak 
se je kazal odslej tako vnetega Nemca, da ga Švab ni 
mogel! prehvaliti. Za vse drugo pa je ostal ljudem mil 
in simpatičen, ker je bil jako dobrega srca in tanke 
vesti. Podložni uradniki so ga ljubili, ker jih ni pre- 
oblagal z delom in je občeval ž njimi vedno prijateljski. 
Takemu, ki je bil posebno marljiv in razumen, naklonil 
je rad denarno podporo, zatiral in preganjal pa ni 
nikoli nikogar, niti svojih kletevnikov in sovražnikov. 
Radi nenarodnega vedenja ga je 1853.1. hudo napadla 
,Siidslawische Zeitung“ v dopisu z Dunaja. Tudi od 
drugod je letela nanj toča, ki mu pa ni le nič škodila, 
nego mu še koristila, ker mu je dajala sijajno spriče- 
valo, da izvršuje na vso moč pridno in natanko voljo 
dunajske vlade. 

Med prvake Bahovega sistema treba vsekako šteti 
tudi Kelersberga in Hohenvarta, o kojih bom govoril 
pozneje. Zdaj pa moram načrtati bolj natanko značaj 
te vlade. Njen namen in smoter nam je znan: hotela 
je uvesti na Hrvatskem avstrijske zakone in to deželo 
sčasoma ponemčiti s pomočjo šole in birokracije. Ta 
težnja ni obetala nobenega uspeha, ali nekaj se je 
dalo vendarle doseči. Dobra uprava bi deželo sprijaz- 
nila z jednotno državo, pozabila bi staro ustavo, katero 
so uživali samo gospoda, plemenitaši, nekoji cerkveni 
prvaki in meščani. Mnogo novih prijateljev bi si bil 
lahko dobil tudi nemški jezik, da so postopali nje- 
govi apostoli, novi uradniki s hrvatskim narodom 

blago, prijateljski, pomagaje mu s poukom in dobrim 
svetom in ne nakladaje nanj pretežkih bremen, kojih 
ni mogel nositi. Sosebno davke trebalo je prej znižati 
nego povišati, nikakor pa se niso smeli grditi in surovo 
razdirati narodni običaji in nazori. Ali za take reči 
niso imeli Bahovi gospodje ni razuma, ni volje ne iz 
kake prirojene hudobnosti nego zato, ker so bili — 
birokrati. Ljudje te vrste se brigajo le za svoje 
paragrafe, za vse drugo jim ni nič mari. Ved6 se tako, 
kakor da so ustvarjeni narodi za uradnike, ne pa urad- 
niki za narode. Vsako pravdo in vsako drugo stvar 
presojajo le po paragrafih, ne pa po prilikah in živih 
potrebah, v kojih se nahajata ljudstvo in dežela. 
Hrvatske zadruge so bile tem borniranim prihajačem: 
Unsinn, Dummheit, Schweinerei, narodni slepci, ki 
prepevajo, brenkaje na gosli, narodne pesni pred cer- 
kvijo, pa: Landstreicher, nationale Hetzer, fanatische 
Vagabunden. Ti birokrati so zasedli že leta 1855. vse 
hrvatske urade razun občinskih. Po duhu in navadah 
svojih se niso med sabo nič razlikovali, naj so bili 
upravni, sodni ali finančni. V vseh pisarnicah so vladali 
edino le paragrafi, pa naj se z zahtevami praktičnega 
življenja ujemajo ali ne ujemajo. Po mišljenju svojem 
pa so spadali Bahovci na dve, precej različni vrsti. 
Starejši uradniki, ravnatelji, predsedniki, predstojniki 
in sploh načelniki uradom so dovršili svoje študije še 
pred 1. 1848. Prišli so torej iz Meternihove šole in so 
se držali kakor klop vseh nazorov in običajev te zlo- 
glasne dobe in učilnice. Imeli so vsi velike misli o 
državi in njenih pravicah, skoro še večje pa o sebi in 
svojih pravicah. Kot načelniki so zahtevali od podložnih 
uradnikov slepo pokorščino in domalega obožavanje 

svoje ličnosti. Kdor si je hotel nakloniti njihovo milost, 
moral se jim je prilizovati po pasje, uganiti željo njihovo, 
še predno so jo povedali. Proti občinstvu so se vedli 
mogočno kakor turški paše in bimbaše; smatrali so se 
za absolutne, vseoblastne vladarjeve namestnike, za 
narodno blaginjo pa so se brigali toliko kakor za lanski 
sneg. Ministrom in tudi nižjim poglavarjem svojim pa so 
dajali mnogo vcčjo čast, nego jim je šla, proti njim 
so bili brez konca in kraja ponižni, udani, ugodljivi, 
po pasje servilni, da so se morali gnjusiti vsakomur 
ki je imel kaj pojma o človeškem dostojanstvu. Brez- 
verstvo se ni moglo očitati Meternihovim gojencem. 
Vero so imeli za potrebno že iz policijskih razlogov, 
da se ohrani po njej red in mir v državi. Ali cerkvi ti 
možje niso privoščili nikake samostalnosti in svobode; 
po njihovem mnenju mora imeti vlada tudi v vseh cer- 
kvenih vprašanjih in rečeh prvo in odločilno besedo. Ne le 
nižji duhovniki, ampak tudi škofje smejo naj storiti in 
ukreniti samo to, kar jim dovoljuje in zapoveda državna 
oblast. Tudi papeževi ukazi in opomini potrebujejo 
odobrenja dunajske vlade, brez njega ostanejo za vse 
veke neveljavni v avstrijski državi. Meternihovi dijaki 
so bili, da povem ob kratkem, trdo zapečeni, nepre- 
prosni joželovci, ki so pa segali v svojih zahtevah 
pravzaprav še dalje nego cesar Jožef II. To se ve, da 
takim zakrknjenim birokratom ni mogel biti všeč kon- 
kordat, ki ga je avstrijska vlada sklenila s papežem 
l. 1855. Očitno niso smeli ugovarjati, tembolj pa so 
zabavljali, kadar so bili sami med sabo. Najbolj jih 
je kačila določba tega ugovora, da duhovnik, ki je 
obsojen v zapor, ne pride v ječo kakor drugi grešniki, 
nego v kak samostan ali v kak drug udoben kraj, kjer 

bo morda užival lahko vse dobrote tega sveta. Kon- 
kordat so sovražili ne le vsi liberalni Nemci, ampak 
tudi vsi neliberalni Meternihovci razun Hohenvarta, ki 
je bil vedno oduševljen za vse, kar je ukrenil dunajski 
dvor. Prva leta po razglašenju konkordata se je v 
Avstriji močno svetničilo, vnanja pobožnost se je 
šopirila v cerkvah, na ulici in celo v uradih. Ob nedeljah 
so pohajali birokrati prav pridno božjo službo, njihovi 
predstojniki so nosili v cerkev debele ,svete“ bukve, 
na koje so čitali vso mašo jako izpodbudno. Zane- 
marjali niso niti izpovedi in obhajila niti koje druge 
dolžnosti katoliških kristijanov. V gostilnicah so jedli 
ob petkih postne jedi, doma na skrivnem pa so se 
včasi vendarle kolikor toliko omrsili s kako kranjsko 
klobaso ali s turopoljsko slanino. Dunajski vladi so 
se klanjali vsi birokrati do črne zemlje, vse ministre 
so smatrali za ženialne može, koje nam vsi narodi 
zavidajo. Jedina izimka je bil minister Tun, kojega 
so razglašale vse liberalne in poluliberalne  nemške 
novine za očeta vražjega konkordata in so ga črtili 
Nemci in njegovi podrepniki že zato, ker je bil po 
svojem mišljenju Čeh in Slavjan. Nemški časniki zunaj 
Avstrije so napadali tudi Baha kot sokrivca Tunovega, 
ali jim Bahovi huzarji niso prav verjeli, imeli so ga 
za skrivnega somišljenika, ki bo pustil, ko dojde prava 
prilika, tercijalskega Tuna na cedilu. Uradniki druge 
vrste so hodili 1848. še v šolo, mnogi v gimnazije, 
precej jih je bilo zapisanih tudi v vseučiliščih. Sosebno 
ti so se živo in često tudi dejanski udeleževali pri- 
godkov in viharjev tistega preznamenitega leta. Nasrkali so 
se v njih svobodnih idej, mnogi tudi oduševljenja za svoj 
slavjanski narod in jezik. Precej je bilo tudi takih, ki 

so se navzeli sovraštva do birokracije in nje napuha 
in praznoglavja. Stopivši v državno službo rugali in 
smejali so se svojim starokopitnim načelnikom. V 
društvu so oponašali njihovo govorico in pripovedovali 
O njih sto zabavnih anekdot, imeli so jih za ,Pepčke“, 
za objekta foppabilia. To pa navadno ni trajalo dolgo. 
Kmali so se uverili, da žive v policijskem zraku, da 
predstojniki vedo za njihove zabavljice in burke in jih 
ne le pisano gledajo, ampak jim se tudi maščujejo, 
pošiljajo o njih višjim oblastim neugodna  poročila. 
Zdaj so videli, da visi nad njimi Damoklov meč in 
minula jih je vsa srčnost in zabavljivost. Upreženi vsak 
dan v trdi jarem privadili so se malo po malem 
sužnjosti in nje šeg, dobrikali se poglavarjem in trudili 
s pridnim črčkanjem, da jih udobrovoljijo in si pridobe 
in ohranijo njihovo milost. Mnogi so se sčasoma tako 
predelali in prelevili, da jih po njihovem vnanjem vedenju 
nisi lahko razločil od Meternihovih birokratov. Bili so 
ravno tako samozavestni, samopridni in za narod 
brezsrčni kakor ti. Nahajalo pa se je dosti tudi takih, 
ki so se hoteli naužiti svoje mladosti in so hrepeneli 
le po veselicah, za službo se pa samo toliko brigali, da 
jih iz nje niso mogli zapoditi. Delalo se je v pisarnicah 
strašno mnogo, popisale so se vsak dan brezštevilne pole 
papirja, v prodajalnicah se ni prodalo nobenega blaga 
toliko kakor papirja. Zapisovalo se je vse, kar je bilo 
res potrebno, ali še veliko, veliko več pa takega, kar 
je bilo popolnoma nepotrebno. Porabilo se je mnogo 
črnila za take reči, ki so se dale ustno s tremi besedami 
opraviti. Pisalo se je zvečine po nekaki šabloni, po 
vzorcih, jahali so se šimeljni, kakor pravijo birokrati. 
Zaman je prišlo od zgoraj več opominov, da se piši 

samo to, kar je trajne vrednosti, to je, kar se utegne 
kdaj v bodočnosti potrebovati. Birokrati so se držali 
svojih globoko ukoreninjenih razvad stanovitno in verno 
kakor dober kristjan zapovedi svetega  evangelija. 
Vrednost uradov se je cenila po številkah aktov. Naj- 
bolje je izpolnoval svoje dolžnosti tisti, v katerem se je 
nabralo največ aktov. Moj prijatelj Ravnik, ravnatelj 
glavne šole v istrskem mestu Kastvu, je bil hud so- 
vražnik takim birokratskim bedastočam.  Zapisaval je 
samo to, kar je bilo nujno potrebno, in takih reči ni 
bilo mnogo. Tako se je zgodilo, da je poslal na Reko 
oO vseh svetih šele svoj deveti akt za tisto leto. Ta 
prezanimiva novica se je po bliskovo razširila po vseh 
državnih uradih, ki so bili na Reki, in Ravnikov akt 
je romal iz jedne pisarnice v drugo in vzbujal povsod 
brezkončno strmenje in krohotanje. Jedini Vidic, rav- 
natelj gimnazije, je zaklical na pol zavidno na pol 
pohvalno: Glicklicher_Ravnik! Jedini jezik, ki se je 
smel rabiti v c. kr. uradih, je bil nemški, ali ta uradna 
nemščina se je razumevala tudi le samo v uradih. Če 
je dobil izobražen Hrvat, ki je znal dobro nemški kak 
služben dopis, trudil se je često zaman pogoditi mu smisel 
radi strašno dolgih perijod in brezbrojnih tujih terminov 
in besed, ki rabijo nemškemu uradnemu jeziku. Hrvatski 
činovnik Halter, rojen Varaždinec, mi je pravil na Bledu, 
kjer sva se seznanila, da je prišlo k njemu vsak dan 
po deset in še več ponemčenih Zagrebčanov s prošnjo, 
da bi jim pojasnil taka službena pisma. Birokratična 
korenitost je zahtevala, da se v aktih za vsako trditev 
naznani tisti paragraf zakonika, ki jo opravičuje. Radi 
te često glupe natančnosti je paragrafov vse mrgolelo 
v uradnih spisih. Za dve reči se hrvatski činovniki niso 

mogli načuditi svojim cislajtanskim tovarišem, da so 
se naučili v gimnazijah tako slabo latinski jezik in da 
znajo vselej tako hitro in spretno pogoditi prave para- 
grafe. Ali Hrvatje so si kmali prisvojili tudi to nemško 
umetnost. Nekoliko najvažnejših paragralov so se na- 
učili na pametter jih pridno o vsaki priliki upotrebljavali. 
Druge pa 50 dobili lahko v raznih pomočnih knjižicah, 
ki so naznanjale za vsak prestopek ali zločin vse 
paragrafe, ki govore o njem. Predno je preteklo pol 
leta, so se izvežbali v vseh skrivnostih nemškega 
uradnega jezika tako temeljito, da ponemčena hrvatska 
gospoda zdaj tudi njihovih dopisov ni več razumela. 
In tako še trdemu Nemcu neumevno jezikovno čobodro 
je hotela Bahova vlada raznaroditi in pogermaniti tri 
velika kraljestva: Galicijo, Ogersko in Hrvatsko!!! 
Bahovi huzarji pa po nemški niso le pisarili, ampak 
se tudi pogovarjali med sabo in z vsakomer, kdor 
jih je razumel. Iz ust Meternihovih učencev ni prišla 
nikoli domača beseda, čeprav so slovenski znali. 
Mlajši uradniki so bili nekoliko bolji, med sabo so se 
pomenkovali kolikor toliko tudi po slovenski. Ali tudi 
ti so se bili silno ponemčili že v Gradcu in na Dunaju. 
Služba jih je ločila še bolj od naroda posebno zato, ker 
so se večini že zdavnaj izkadili vsi ideali mladosti. 
Jednakopravnost se jim je zdela lepa in pravična reč, 
ki pa se ne ujema s potrebami praktičnega življenja. 
Če so govorili par stavkov na narodnem jeziku, zabredli 
so potem precej v nemščino, le včasi se je zarinila 
semtertja še kaka slovenska besedica. Za daljši slo- 
venski pogovor so izgubili menda sposobnost. Med 
uradniki našega rodu našel sem jih prav malo, kateri 
so se mogli pogovarjati čisto in zdržema po domače, 

Ti so bili Svetec, Arcon, Brtoncelj, Kavčič, Jeras, 
Cvetnič in še dva ali trije drugi, katerim sem imena 
že pozabil. Vto vrsto poštenih mož spadajo seveda 
tudi vsi tisti Slovenci, ki so si ohranili tudi v službi 
vse ideale mladostnih let. Nahajalo se jih je največ 
med profesorji, n. pr. Žepič, Erjavec, Tušek i. dr. Sploh 
je vladalo pravilo, da so Bahovi huzarji brez razločka 
rodu govorili po nemški. Nemškovali so tudi med sabo 
razun pravih Nemcev Sloverici in Hrvati iz Vojne krajine. 
Malo bolje so se vedli hrvatski uradniki iz Banovine. 
Od konca občevali so med sabo le po domače, sčasoma 
jeli so rabiti čedalje več nemških iraz in besed. Bližali 
so se vsako leto bolj Nemcem. S svojimi ženami so 
nemčurili, istotako z otroki že precej od začetka. Poznal 
sem tudi take učitelje in činovnike, ki so se rodili in 
vzgojili v hrvatskih mestih, pa niso niti med sabo 
nikdar izpregovorili hrvatske besede. Ali njih ni napotila 
na to narodno izdajstvo nova vlada, bili so do korena 
pokvarjeni že pred dohodom Bahovih huzarjev. Stara 
ustava je slabo skrbela, da bi se zanetil v mladini 
sveti ogenj rodoljubja in spoštovanje narodnega jezika. 
Med Bahovimi huzarji pa sem našel vendarle tudi take 
uradnike, ki niso med sabo nikdar izustili nijedne 
nemške besede. Ti poštenjaki so bili češkega rodu. 
Tisti, ki so se rodili v češkem kraljestvu, so bili skoro 
brez izimka tudi vroči rodoljubi in so se živo zanimali 
za vsak napredek svojega naroda. Čitali so z veseljem 
samo češke knjige in novine. Moravci se niso baš 
odlikovali s češkim narodnjaštvom, ali tudi oni so 
govorili z rojaki najrajši in največ po češki. Tu moram 
še to pripomniti, da nemškega razgovora niso marali 
le mlajši in nižji uradniki, po češki so se pomenkovali 

tudi njihovi načelniki, dasi so dobro vedeli, da se 
vladi s tem ne prikupijo. O tej priliki moram še omeniti, 
da se uradni prvaki niso vladali povsod jednako proti 
nižjim uradnikom svojega rodi. Nemci so jim pogo- 
dovali, skoro še bolj pa Čehi. Posebno to me je 
zanimalo, da so bili pemski načelniki prijazni proti 
činovnikom obeh narodnostij, ki prebivata na Češkem. 
Opazil sem večkrat, da je nemški predstojnik odlikoval 
češkega podložnika, in isto tako češki nemškega. 
Smatrali so se oboji za ljube ,krajane“, obojim je bil 
»Landsmann“ vsak Pražan in vsak Liberčan. Slovenskih 
in hrvatskih predstojnikov pa n4 to plat ne morem 
baš pohvaliti. Jedini ravnatelj Vidic je kaza! nekaj 
simpatij za učitelje, ki so mu bili rojaki. Nadzornik 
Jarc je res da vabil in klical na Hrvatsko najrajši 
Slovence ali ne iz kake ljubezni nego zato, ker so 

se mu zdeli najbolj pripravni, da bi pospeševali nakane 
= dunajske vlade, to je, da bi ponemčevali hrvatsko 
mladino. Znano pa mi je tudi več izgledov, da so 
načelniki naše krvi kruto preganjali podložne jim rojake, 
dočim so pomagali, kar se je le dalo, nemškim urad- 
nikom, ki so bili manje sposobni in marljivi. Tudi 
hrvatski višji činovniki niso imeli dosti srca za sinove 
trojedne kraljevine, mnogim je bil ljubši vsak tujec 
nego domačin. Za rojake so trdili, da se v službi radi 
polene, ker pričakujejo potuho od hrvatskega načelnika. 

Dunajska vlada je želela in zahtevala, da bi vsi 
Bahovi huzarji pospeševali na Hrvatskem njene politične 
namene, da bi delali propagando za centralizem, 
absolutizem in germanizacijo, hotela jih je rabiti torej 
za svoje agente. O tem pa je popolnoma pozabila, 
da se ljudem take vrste povsod dobro plačuje, ker bi 

drugače izgubili za svoj posel veselje, brez katerega 
se ne more pričakovati uspeh. Skopost Bahove vlade 
pa je bila tako grozna in umazana, da je morala 
ohladiti tudi najbolj vročega nemškega fanatika, ki se 
je nahajal v nižji službi. Navadnemu slovenskemu 
uradniku pa se je pristudilo in omrazilo prazno črčkanje 
v pisarnici, za koje je prejemal tako beraško nagrado, 
da ne bi bil menjal ž njim le količkaj trden rokodelec. 
Velika večina Bahovih uradnikov je dobivala na 
leto samo po 300 do 600 goldinarjev, preveč 
za gladno smrt, premalo za potrebe. Profesorji, spa- 
dajoči v deveti razred, so imeli v Varaždinu zvečine 
po 700 gld., le starejši po 800 gld., na Reki po 100 gld., 
v Zagrebu po 200 gld. več. Načelniki uradov so pre- 
jemali seveda boljo plačo, a tudi ne toliko, da bi bili 
mogli živeti primerno svojemu dostojanstvu in brez 
velikih skrbi in pritrgovanja. Taka beda je vladala v 
vseh državnih službah, celo v vojaški.  Častniško 
življenje se je imenovalo sploh ,glanzendes Elend“. 
Činovniki so govorili s trpko šalo, da se deli za njih 
mesec na tri nejednake dele. Prvi je Maria Empfangnis, 
ki traja po priliki od začetka meseca do 8., torej en 
teden. Potem prihaja Maria Elend, ki se vleče počasno 
in tožno tja do 25. Naposled nastopa Marija Trost, ki 
oznanja, da se bliža konec meseca in konec brige 
in stradanja. Ta grda skopost prinesla je celo kopo 
žalostnih prikazkov in nasledkov. Uradniki niso mogli 
ljubiti take službe. Delali so nemarno in nejevoljno, 
samo toliko, kolikor so morali; vedno je bilo treba jih 
priganjati. Navzlic vsej gorečnosti reda vajenih pred- 
stojnikov zaostajali so posli, nakopičilo se je marsikje 
vse polno nerešenih aktov. O uradniški revščini pravili 

so mi po vsej deželi strašne izglede, da so se mi kar 
lasje ježili. Dobivši 1. dan meseca plačico so gospodki 
kaj radi popivali in si privoščili prve dni marsikaj 
dobrega, kakor da se hočejo okrepčati ali odškoditi za 
prebito bedo, v drugi polovici meseca pa so mnogi 
hodili spat brez večerje. Včasi nekateri niso imeli po 
več tednov svojega stanovanja. Prenočevali so pri 
kakem znancu ali pa tudi na klopi v kaki krčmi ali 
na biljardni mizi v kavarni, po leti tudi pod odkritim 
nebom. Moj tovariš v Varaždinu, Čeh K. je gostoval 
v sobi, kjer ni bilo nobene postelje. Spaval je več 
mesecev na treh stolih, pod glavo si je deval popotno 
torbo in nekaj srajc, odeval pa se je po zimi z dvema 
suknjama. Na Reki je suplent A. hodil prenočevat v 
gimnazijo. Ulegel se je na klop, pod glavo si je 
položi! razne cunje, s katerimi je šolski služabnik 
brisal z oprave prah. Dva mlada uradnika sta mi sama 
povedala, da sta ležala ponoči v pisarnici na mizah, 
za posteljo so jima služile plahte, s kojimi so bila 
pregrnjena tla in za odejo namizne preproge. Mladi 
gospodje so se hoteli navzlic borni plači čedno oblačiti, 
nekaj radi svojega stanu, morda še bolj pa radi deklet. 
Ali sukno in drugo blago se je bilo silno podražilo 
od I. 1848. Jemali so ga v prodajalnicah na dolg, često 
so ostajali dolžni po več mesecev tudi krojačem in 
črevljarjem. Platežne liste so imeli mnogi vedno za- 
stavljene. Nekateri so prišli v sili tudi v nemile kremplje 
krščanskih in nekrščanskih oderuhov, ki so jim posojali 
denar, zahtevaje po 50 in tudi po sto odstotkov obresti. 
Do zdaj sem govoril le o samcih. Še veliko slabše in 
obupneje od njih so živeli oženjeni uradniki z velikimi rod- 
binami, Ti so trpeli prave peklenske muke že na tem svetu, 

Moj znanec in rojak N. je imel ženo in sedmero otrok, 
letne plače pa samo 800 gld. Že za stanovanje v tretjem 
nadstropju je dajal 120 gld. Trebalo je skrbeti rodbini 
za hrano in obleko, otrokom, ki so hodili v šolo, za 
knjige in druga učila, za šolarino in še za druge vsako- 
vrstne hišne potrebe. Mož je preračunil za vsak krajcar, 
kako bi ga potrošil, da bi mu zalegel. Živelo se je 
grozovito borno. V naši domovini se hrani tudi najzadnji 
delavec bolje nego se je rodovina tega slovenskega 
uradnika. Dvakrat na dan se je kuhala kava, v koji 
je bilo največ ječmena in vode, dvakrat pa krompir, 
ki ni bil vselej zabeljen. In vendarle se ni moglo 
zdelovati, če je pritisnila kaka bolezen. N. je prosil na 
kolenih in s povzdignenimi rokami več znancev posojila, ki 
ga pa ni mogel dobiti, ker je vedlo tudi njih trdo za 
denar. V skrajni sili seže po cesarskih denarjih. Nakoplje 
si s tem hudodelstvom sramoto in dolgo, premučno 
preiskavo. Mož se je oblastvenikom toliko smilil, da 
ga niso pognali iz službe, ali so ga pomaknili od 
blagajne na tako mesto, kjer ga niso mogle več nad- 
legovati izkušnjave, in izgubil je vsako nado, da bi 
se mu kdaj povečala služba in plača. Ljubezen je 
naredila, da se je oženi! marsikateri činovnik, ki je 
imel letne plače samo 400 ali 500 gld. Lahko se ugane, 
s kolikimi težavami se je bilo boriti njemu in njegovi 
ženi. On ni smel potrošiti ni krajcarja na zabave, 
moral se je odreči tudi vina i piva i črne kave, črevlje 
in obleko si sam snažiti. Ona pa je vse perilo sama 
izgotavljala, istotako vso otročjo opravo sama delala 
in popravljala. Nekatera je pomagala tudi šiviljam ali 
hodila v gostilnice likat perilo, pomivat pode in posodo, 
včasi je služila tudi za natakarico, hišno in pestunjo, 

da je često ni bilo zdržema po več dni domov. Tako 
so si pomagale krščanske žene, ki so si hotele ohraniti 
poštenje in dober glas. Ali brezkončno siromaštvo je 
v nekateri zadušilo vso vest in pamet. Služila si je 
denar z grehom, prodajaje se mestnim pohotnikom, 
med kojimi se je nahajalo zmerom dosti mladih urad- 
nikov. Radi slabih plačil jim ni kazalo, da bi se 
ženili, zahajali so torej v javne hiše. Ravnotako tudi 
vojaki, financarji in žandarji, katerih je kar mrgolelo, 
sosebno v Zagrebu. Hrvatje so tožili po pravici, da 
jim je prinesla Bahova vlada blod in razuzdanost. Na 
Reki je imela policija očitnih grešnic zapisanih do 70, 
še veliko več jih je šarilo po Zagrebu. Naselile so se 
tudi v manjših mestih in trgih, kjer do takrat niso 
poznali te nesnage. V Zagrebu je prišel na slab glas 
zlasti tisti del mesta, ki je stal ob potoku. Semtertam 
se je držala bordela mnogo pohajana krčma, da se je 
moglo iti tja, ne da bi se vzbudil precej kak sum. V 
velikih gostilnicah služila je navadno kaka hišna ali 
dekla, ki se je prodajala tujcem in drugim gostom. 
Včasi se je dogodilo, da je natakar bolj znanega 
prihodnika kar naravnost vprašal, če hoče sobo ,mit 
oder ohne“?! Če je zašel zvečer kak gospod v stranske 
ulice, ponujale so se mu in ga klicale često pred 
vsako drugo vežo te nesramne babire. Vse: so bile 
gizdavo opravljene in namazane z dišečimi olji, neka- 
tere so šumele bahato v svilenih krilih, bolj starikaste 
so se skušale pomladiti z obilno lepotico. To sem že 
omenil, da so se nahajale med njimi tudi omožene 
gospe. Slovencem ne služi baš na čast, da je zablodilo 
v to nečedno krdelo tudi mnogo naših rojakinj. Na 
Reki sta bili 1. 1855. dve tretjini vseh negodnic sloven- 

skega rodu. Zato ni čudo, da so Primorci zložili pre- 
govor: Ni k...ce nad Kranjice .. .! 

Razun revščine in včasi jako pedantičnih in zlobnih 
načelnikov grenile in ostrupljale so uradnikom življenje 
še razne druge nadloge, zlasti pa prekomerna protek- 
cija in vohunstvo. V boljšo službo se često ni prišlo 
po sposobnostih in zaslugah, nego po milosti višjih 
oblastnikov. Ta milost se je dobila s prilizovanjem, 
suženjsko udanostjo in pokornostjo ali pa tudi s pri- 
poročili takih ljudi, katerim so hoteli načelniki ugoditi. 
Na šolska spričevala se ni gledalo skoro nikoli. Od- 
ličnjaki so se zapostavljali prepogostoma bedakom in 
lenuhom, ki so imeli kakega protektorja ali protektorico. 
Posebno veliko je veljala in koristila beseda lepih ali 
uglednih gosp4. Žene uradnih predstojnikov niso ostale 
nikoli brez preponižnih častilcev in oboževalcev. Njihovo 
prijaznost so si hoteli najprej nakloniti vsi mladi go- 
spodje, ki so hrepeneli po avansiranju, kaki denarni 
nagradi ali odliki. Kdor se ni znal ali maral prilizovati, 
ždel in čepel je na isti službeni stopinji po 10 let in 
še več. Videč, da ni najboljša spričevala in najmast- 
nejši pohvalni dekreti uradnikom nič ne koristijo, po- 
metali so jih nekateri v ogenj, drugi v vodo ali pa 
Jih porabili ostentativno za skrivne potrebe. Mnogim 
tujim činovnikom ni ugajal hrvatski zrak. Najlaglje so 
se še privadili Zagreba, Reke in Karlovca. Varaždin se 
jim je zdel že preveč kmečki, najbolj pa so se bali 
Oseka in sploh Slavonije. Po godu jim tod ni bilo 
ni podnebje, ni življenje, ni prebivalstvo. Neprenehoma 
so moledovali vlado, da bi jih premestila. Hodili so v 
Zagreb in na Dunaj, nadlegovali so celo ministre s 
svojimi prošnjami. Kdor je imel kaj protekcije, se mu 

je navadno ustreglo. Iz Slavonije je prišel v Zagreb, 
kamor so silili tudi vsi domačini. Prav poredkoma pa 
se je pripetilo, da bi bil premaknjen kak Slovenec ali 
Nemec nazaj v Cislajtanijo. Uradniška selitev se je 
vršila torej le v okviru Banovine. Tod pa je bila tako 
živahna, da sem srečal na svojih potih po hrvatski 
zemlji do malega vsak dan kako uradniško  rod- 
bino, ki se je selila. Ta gosta premena je službi 
mnogo škodila, ker je preteklo vselej nekoliko tednov, 
predno se je novi uradnik privadil reda in prilik se- 
danjega svojega mesta. 

Vso Bahovo upravo je navdajal in  prešinjal 
policijski duh, srčna žila sta ji bila vohunstvo in 
ovaduštvo. To dedino so prejeli Bah in njegovi 
tovariši neokrnjeno od sprednika Meterniha. Vohunarila 
je ne le prava policija, ampak vsa birokracija, herman- 
dadi so služili načelniki vseh uradov. Policija je pazila 
najbolj na glasovite Ilire, zapisala je v črne bukve 
skoro vse ilirske pisatelje. Okoli Bogovićevega stano- 
vanja švigali so po dnevu in po noči vohuni, ki so si 
zabeležili vsak korak njegov, vsakega znanca, ki je 
šel k njemu. Zvečer so se plazili okolu oken in vlekli 
na ušesa pomenek v hiši, da bi ujeli kako sumno 
besedo. Gaju ni dosti koristilo, da je vrgel narodno 
zastavo iz rok in je popolnoma utihnil, kakor da ga 
ni več na svetu. Bahovi ogleduhi so prežali nanj 
doma in so lazili za njim, kadar je kam popotoval. Po- 
licija je vedela za vsako besedo, kojo je izustil v 
samostanih na Fruški gori. Človeka ni varovalo ovadb 
niti največje dostojanstvo, niti najlojalnejša preteklost, 
niti najčistejša nravnost in poštenost. Bana Jelačića je 
tožaril ministrom in napada! tudi javno v nemških 

novinah zloglasni policijski agent Šumaher. Ban je 
dolgo potrpeval in molčal, naposled pa so mu vendar 
le jele presedati te lažnjive ovadbe. Moč mu je bila 
takrat že silno opešala, Švab se ni zanj nič brigal in 
mu je kazal dosti očitno svoje zaničevanje, ali toliko 
oblasti je pa že še imel, da je zapodil iz dežele lo- 
pova Šumaherja, ki je moral v 24 urah Zagreb ostaviti. 
Na Reki je pravil v pivarni ud tajne policije, uradnik 
»skarpeta“, da je šel on sam Jelačića cesarju tožit 
radi ilojalnosti in panslavizma. Policijski agenti so se 
lotili celo nadškofa Havlika, čigar nravnost je bila tako 
čista, da se je zdel vsem znancem bolj podoben svet- 
niku nego zemljanu. Tožili so ga, da zapravlja svoje 
prihodke z malopridnimi babami. To nam je povedal 
na Reki naš nadzornik Jarc, ki je zvedel za to nesramnost 
od zagrebških kanonikov. Pozneje nam je tudi pravil, 
kaka huda kazen je doletela podle ovaduhe. Ako so 
klevetniki skušali obrizgati s svojim strupom tako ime- 
nitne dostojanstvenike, more se misliti, kaj so delali 
šele_z ljudmi nižjih stanov, ko se jim ni bilo bati 
velike kazni, če pride tudi njihova laž na javnost. Za- 
vladalo je v deželi splošno nezaupanje. V gostilnicah 
nisi čul več tistih hrupnih govorov kakor nekdaj v 
ustavni dobi. Vsakega neznanega gosta so sumnjičili, 
da bi utegnil biti kak agent policijski. V kavarnicah 
je čital vsak prihodnik zase; če so se sošli znanci, 
pogovarjali so se na pol glasa, da jih že pri bližnji 
mizi nisi mogel lahko razumeti. Razun pravega po- 
licijskega urada je imel zloglasni Švab še svojo po- 
sebno policijo, ki mu je pošiljala vesti o javnem mnenju 
in političnih pomenkih ilirskih in drugih ,panslavistov“. 
Švab je smatral vse pravoslavce za izdajalce, pravo- 

slavne pope pa za glavne rovarje in sovražnike Avstriji. 
Bil je uverjen, da jim daje Rusija mastno nagrado za 
njih politični trud. Ali pristudili so se mu tudi katoliški 
duhovniki zagrebške vladikovine. Imel jih je za največje 
krivce, da se prosti hrvatski narod ni hotel sprijazniti 
z novim sistemom. Posebno je črtil tiste duhovne, ki 
so bili objednem učitelji v srednjih in glavnih šolah. 
Imenoval jih je zapeljivce uboge mladine, obsodil:bi 
jih bil prav rad v mnogoletno ječo. Najbolj so si na- 
kopali njegovo mržnjo svečeniki Torbar, Havliček, 
Babić, Žanić in Veber-Tkalčević, katerega je smatral 
radi nemškega imena za renegata! Jako sumen se 
mu je dozdeval že precej od konca vladika Štrosmajer. 
Kot zakrknjen Jožefovec je Švab strašno sovražil jezuite, 
Štrosmajerja pa je imel za pokrovitelja vseh jezuitov, 
za nadjezuita. Kadar je tekla o njem beseda, zval ga 
je: Erzjesuit, der diinne Jesuit, der Jesuitenmarschal, 
der slavonische Messias. Mlajši Hrvatje se bodo go- 
tovo začudili, če jim povem, da so 1852.—1860. leta 
ne le Bahovi huzarji, ampak tudi dobri rodoljubi pri- 
pisovali Štrosmajerju silne simpatije za jezuitski red in 
njegova načela! To mnenje se je razširilo po moji 
misli najbolj po Švabu in njegovih podrepnikih, ki 
so smatrali jezuitstvo za glavni vir in znak vsake reakcije 
in zlobe, za glavnega nasprotnika vladarskega samo- 
držtva in njegove politike. Kakorna Hrvatskem, godilo se je 
takrat po vsej avstrijski državi. Slavni in ugledni možje 
in narodni vodniki niso bili nikjer varni, da bi jih 'ne 
zasledovalo in lovilo tajno oko in uho politične policije. 
Ko je šel minister Kulmer v neke karpatske toplice, 
poslala je precej za njim dunajska hermandad svoje 
agente z nalogom skrbno paziti, če bo občeval s polj- 

skimi in ogerskimi magnati, in natanko poizvedeti, kaj 
se bo ž njimi dogovarjal. Palacky in Rieger sta padla 
pod policijski nadzor samo zato, ker sta bila vzorna 
rodoljuba. Bah je hotel kupiti od Bleiweisa ,Novice“ 
za 5000 gld. Ta jih po nobeni ceni ni hotel prodati 
in nasledek je bil, da je prišel tudi on pod policijski 
nadzor. :.Ista usoda je doletela slovenskega prvaka in 
ljubljenca Slomšeka. Na uboge uradnike so prežali od 
vseh strani policijski agenti. Na Hrvatskem so stregli 
po njih razun c. kr. in Švabove policije načelniki vseh 
uradov. Vsak si je izbral izmed svojih nižjih uradnikov 
in pisarjev kakega za ta posel sposobnega vohuna, ki 
je opazoval, kaj delajo činovniki zunaj pisarnice, s kom 
občujejo, v koje krčme zahajajo, kaj govore o vladi 
in o svojih predstojnikih. Ravnatelji srednjih šol so 
imeli svoje vohune med dijaki; poročali so jim ne le 
o življenju in napakah drugih dijakov, ampak tudi o 
vedenju in napakah svojih profesorjev. Hrvat Muzler 
in Slovenec Marković sta bila jedina ravnatelja, ki sta 
prezirala tako lopovsko pozvedavanje. Nemogoče je 
našteti vse ovadbe, ki so jih pošiljali oficijalni in ne- 
oficijalni agenti raznim uradom, deželni in državni vladi. 
Tožbe, ki so došle v Zagreb jedno samo leto o Kurelcu, 
učitelju na Reki, bile so tako brojne, da so sestavljale 
štiri prste debel sklad. Poleg drugih reških laškatarjev 
ga je ovadil tudi neki zdravnik, doktor medicine. 
Ogovoril ga je najprej preprijazno in ga vprašal, če je 
res, da je nalezel tako in tako bolezen? Ako je res, 
naj mu pove to odkrito, on ga bo lečil zastonj iz ne- 
izmernega spoštovanja do njegove učenosti in narodne 
značajnosti. Kurelac hinavca opsuje in zapodi, še isti 
teden je napisal lopov o njem ovadbo, ki bi ga bila 


131 Q* 


spravila lahko v ječo, da ni bila tako očitno izmišljena 
in lažnjiva. Med ovaduhi so se odlikovali zopet pre- 
žalostno nekoji naši rojaki. Sodnik Tr— je tožil vladi 
svojega pristava, poštenega slavjanskega rodoljuba Kav- 
čića, svojega rojaka, da nemški jezik tako zaničuje, 
da govori po nemški samo s svojim psom. Take ovadbe 
so bile v Bahovi dobi tako nevarne, da so mogle 
človeku vrat zaviti. Kavčića je rešila le znana lažljivost 
in nepriljudnost sodnikova. Lažljivost je bila sploh 
poglavitna črta vseh tožba Bahove dobe. Vzrok je 
bila tudi na tem poprišču gnjus na skopost dunajske vlade. 
Ovadbe so donašale jako borne prihodke. Na Reki sem 
te razmere dobro poznal, ker sem si bil pridobi! za- 
upanje policijskega komisarja Šremsa, rojenega Moravca, 
ki je ljubil ne le Čehe nego vse slavjanske rojake. 
Šrems mi je pravil, da služi reški policiji do 30 agentov. 
Vzrok tolikemu številu je bil ta, ker se je bilo ko- 
likor toliko bati, da izstopi v hrvatskem Primorju kako 
puntarsko  italijansko - magjarsko krdelo z namenom, 
pretolči se skoz Hrvatsko na Ogrsko in zanetiti tam 
vstajo. Izmed teh 30 vohunov so bili samo štirje za 
stalno sprejeti in so dobivali po 400 gld. na leto; vsi 
drugi so prejemali nekaj nagrade (navadno po 2 gld.) 
za vsako ovadbo, ki se je zdela komisarju vsaj nekoliko 
verjetna. Taka plačica ni mogla pospeševati službene 
gorečnosti. Policijski agenti so se torej prav malo bri- 
gali in trudili, da bi izvedeli kako važnejšo izjavo jav- 
nega mnenja ali kako zanimivo skrivnost. Take reči 
so si navadno sami izmišljali. Komisar Šrems mi je 
zatrdil, da je izmed 100 ovadb 80 naravnost lažnih, 
druge so pa zvečine tako izkrivljene in spačene, da 
človek ne more dobiti po njih nobenega pravega zmisla 

in pojma. Obenem s policijo je skrbela za javni mir 
tudi c. kr. žandarmerija. Orožniki so smeli streljati, ne 
le, če :se jim je kdo uprl, ampak tudi, če jim je nagajal 
in se jim rogal. Nahajali so: se skoro vedno na potu. 
V Slavoniji so lovili tudi slepe goslarje in jih tirali 
s sabo kot ,potepuhe“, da jih izroče cesarskim go- 
sposkam, ki so se nahajale često mnogo ur daleč od . 
tiste vasi, kjer so jih zasačili. Tudi v mestih so bili 
včasi dovolj nadležni, motili in razgnali so marsikatero 
nedolžno .veselico, ki se jim je zdela neprilična ali 
sumna. Vlada je rabila, kakor sem že povedal, žandarje 
za nekake apostole germanizacije. Nekoč sem jih našel 
celo krdelo v Moravicah v Petrovićevi gostilnici. Pri 
dobrem vinu so se bili jako udobrovoljili, da so po- 
zabili vse službene zapovedi in dolžnosti. Razgovarjali 
so se po slovenski in prepevali okrogle fantovske pesmi, 
katere so se bili naučili doma ma Dolenjskem. Ko so 
zvedeli, da sem njihov rojak, povabili so me med se 
in o tej priliki so mi sami povedali, da bi bili hudo 
kaznovani za svoj slovenski pomenek in slovensko 
petje, če bi jih kdo ovadil njihovemu glavarstvu. Pre- 
poved domače govorice se je zdela vsem tem kore- 
njakom ,bikovska neumnost“, ki jim službo po ne- 
potrebnem ogrenjuje in obtežuje. 

Med vsemi tujimi uradniki so se hrvatskemu narodu 
še najbolj prikupili sodniki. Kar je govoril varaždinski 
odvetnik, da ,inauditum condemnant“, bila je resnica, 
ali taki možje in prigodki nikakor niso bili pravilo, 
nego le redek izjemek, ki se je strogo kaznoval, .ako 
se je zanj zvedelo. Avstrijsko pravosodje one dobe se 
ne more baš pohvaliti, imelo je dosti napak in ne- 
dostatkov, ali vsekako je bilo bolje od ogrskega, ki je 

je veljalo tudi na Hrvatskem. Tudi novi sodniki se niso 
odlikovali vsi po tistih svojstvih, ki se zahtevajo za ta 
stan, nahajalo se je med njimi trmastih, surovih in svoje- 
voljnih godrnjačev in kričačev. Ali po veliki večini so 
vladali vendarle mnogo prijazneje in pristojneje nasproti 
strankam nego nekdanji plemenitaši. Hrvatski kmetje 
in tudi meščani so mi jih prav pogostoma hvalili. Go- 
vorili so po priliki takole: Kranjski sodci človeka ne 
obsodijo precej, nego ga dolgo izprašujejo in zasli- 
šavajo vse priče, ki se morejo dobiti, predno izreko 
svojo sodbo. Nad nami ne vpijejo in se ne zadirajo 
tako osorno kakor so se naši grajščaki in njihovi pod- 
repniki. Iz ust teh Kranjcev ne čujemo nikoli nobene 
psovke. Krivca tudi ne pretepajo za vsako malenkost, 
niti ga ne sramote vpričo drugih ljudi. Tudi zdaj se 
godi mnogim ljudem velika krivica, katere sodišča ne 
morejo ali.pa nečejo poravnati. Vendar pa sodijo 
»Kranjci“ bolj pravično nego so sodili naša gospoda: 
zdaj je človek prav čisto zadovoljen s koncem svoje 
pravde, ker se je rešila tako, kakor zahteva tu naša 
pamet in pravica božja. Nekdaj pa se ni nikoli vedelo, 
kako se zvrši kak razpor, naj je bila stvar še bolj 
jasna in očitna, sodec jo je mečkal in mencal, dokler 
se je vsa osvaljkala in zamazala, da se ni več poznala 
prava barva, in se je sodilo o njej, kakor se je hotelo. 
Še bolj važno, nego te izjave, pa je neovržno dejstvo, 
da je po povratu stare ustave tudi hrvatski sabor 
sklenil, da se pridrže v hrvatski kraljevini avstrijski 
zakoni, le škoda, da ni dal iz njih nekoje paragrafe 
izbrisati in jih zameniti z bolj človeškimi in primernimi 
k sedanjemu času in stanju prosvete. Omeniti moram, 
da prosto ljudstvo ni odobravalo brezpogojno ura- 

dovanja in postopanja ,kranjskih“ sodnikov. Grajalo 
je posebno to, da imajo hudodelci v ječah tako dobro 
in obilno hrano, ki je mnogo bolja nego v marsikoji 
trdni kmečki hiši. Dejali so mi povsod, da je za take 
malopridneže dovolj, ako se jim da opoludne malo 
ričeta in vode, sicer pa le ovsenjak in še to pičo, da 
bi si morali prislužiti sami s trdim delom. Najbolj pa 
je pohujševala brate Hrvate prisega. Dajala se je po 
splošnem uverjenju prepogostoma in premalo slovesno, 
kar ji je jemalo strahoto in vrednost. Ali tudi Bahovi 
sodniki so mi tožili, to morem zatrditi po duši, do 
malega vsi, da je izgubila na Hrvatskem prisega vso 
tisto imenitnost in svečanost, katero ima v vseh omi- 
kanih deželah. Čujmo zaporedoma obe trditvi! Sod- 
niki so govorili in to _ po pravici, da ljudje tako pri- 
segajo, kakor se jim zdi najbolj koristno. Za resnico 
jim ni nič mari. Najbrž jim še na misel ne pride, da 
se s krivo prisego okalja in obremeni duša i. t. d. 
Kmetje in drugi prosti ljudje pa so modrovali povsc 
drugače. Jezili so se: Gospodje sodniki imajo prisego 
menda za predpustno burko. Za vsako drobnjavo, za 
vsak nič zahtevajo prisego. Sosedu posodim nož. On 
ga izgubi in mi ga ne more vrniti, plačati pa tudi ne, 
ker nima denarja. Jaz ga tožim in sodnik veli: Prisezi, 
da si mu ga posodil. Le pomislite — nož ni bil vreden 
ni pol forinta in jaz sem moral priseči. Pa kakove so 
te nove prisege? Prižgeta se dva koščka sveče, v sredo 
se postavi majhno, zamazano razpelce, kakor da se 
igrajo otroci. V pisarni stoje tudi drugi ljudje, ki zijajo 
vate in sodnika, da te mora sram biti. Sodnik ti čita 
prisego, ti dvigneš tri prste, jecljaš za njim, da si ga 
pravo niti ne umeješ in — stvar je gotova. Ako si pri- 

segel, dobiš pravdo in če si tudi stokrat sam uverjer, 
da si slepar. Nekdaj se je prisegalo vse drugače, tako 
kakor treba: v cerkvi ali kapelici in na sveti evangelij. 
Razpelo je bilo, kakor se pristaja, veliko kakor doleten 
mož, ne pa taka smešna podobica, ki ni dolga niti 
pedenj. Evo sam razlog, zakaj je zginila svetost prisegi 
in je noben pameten človek ne more smatrati za kaj 
groznega, važnega in resnega. Ljudje se ji smejejo, 
nihče je nima, če je kriva za velik greh, ki mu onesnaži 
in pogubi dušo. Zato je zdaj vse polno krivih priseg 
in radi njih ne pokaže Bog nikoli svoje jeze, ker on 
najbolje ve, da je vse skupaj le bedasta in ničvredna 
gluma. V stare čase se je pela druga, bolj trda po- 
pevka. Če se je zaklel kdo po krivem, vzel ga je dosti- 
krat kmalu po tem hudobec ali pa ga je doletela kaka 
druga velika kazen: zvečine je še tisto leto umiri, 
kar nagloma, brez izpovedi, sv. obhajila in poslednjega 
olja. Često so trpeli radi njegovega hudodelstva tudi ne- 
dolžni otroci njegovi. Mnogi so oglušili, onemeli ali 
zblazneli. Sedanja prisega se zdi ljuđem tako malo 
prava in veljavna, da se pijanci včasi vpričo vseh 
gostov še bahajo, da so prisegli po krivem in jih vest 
zato nič ne peče. Take nazore o sedanji prisegi sem 
našel ne le v hrvatskem, ampak tudi v slovenskem 
narodu in živa potreba bi bila, da jih premišljajo in 
- upoštevajo naši juristi, kadar se naglaša nujnost pravo- 
sodnih reform in napredkov... 

Bahove novine so hvalisale avstrijsko pravosodstvo, 
da je odpravilo na Hrvatskem palico. Ta trditev je 
povse lažna. Palico so rabili često tudi Bahovi hu- 
zarji, dasi ne tako pogostoma kakor ob času ple- 
menitaških sodišč. Padala je najbolj na take grešnike, 

ki so se uprli kakemu uradu ali ki niso izpolnjevali 
uradne zapovedi. Hrvatskim pravoslovcem to ni ugajalo. 
Trdili so in to gotovo po pravici, da taka kazen za 
tak prestopek dobiva podobo uradnega maščevanja, 
kar se ne ujema z duhom zakonika. Po njihovem 
mnenju morala bi se vihteti palica in šiba najbolj za 
take prestopke, kateri izvirajo iz objesti in samopaš- 
nosti. Dober gospodar zasadi vrt z žlahtnim mladim 
drevjem. Poreden dečko se priplazi na vrt in ta dre- 
vesca iz same zlobe poruje in polomi. Takega paglavca 
treba brez milosti našeškati, ne pa ga pasti nekoliko 
tednov. v ječi, kjer v društvu malopridnih ljudi dozori 
prav lahko za korenitega hudodelca. 

Bahovi časniki so razglašali nove avstrijske urade 
na Hrvatskem in Ogrskem za šole nravnosti in pra- 
vičnosti, kojim se ne more očitati nikakoršna korupcija. 
Pod prejšnjo vlado se je nesramno podkupavalo, za 
denar se je doseglo vse, se odvrnila vsaka kazen, se 
dobila vsaka pravda. Izobraženi Hrvatje niso hoteli 
zagovarjati starega sistema ali so trdili soglasno, da 
je to očitanje prehudo in tudi novi uradi niso brez 
maroge. Maže in laže se tudi zdaj in vrše se_kdaj i 
hudodelski podkupi, samo da bolj previdno in skrivaj 
nego nekdaj. Iz svoje izkušnje moram povedati, da 
Hrvatje govore resnico. To, kar imenujemo mazanje, 
razvilo se je na Hrvatskem povse naravno iz narodnih 
običajev. Naši hrvatski bratje kaj radi vabijo v svoje 
hiše vse prijatelje in dobre znance na gostbe in ve- 
selice. Njihovo gostoljubje je res velikansko in ob- 
jednem prisrčno, brez hinavščine, bahatosti in postran- 
skih namenov. Kakor druge znance, so si vabili v goste 
tudi nove uradnike, s kojimi so se bili gospodarji se- 

znanili neposredno ali posredno. Razvije se preživa 
veselica. Prihodnike kar očarajo preljubeznjivi sprejemi, 
zaduševni pozdravi gospodarjevi, gladki in jedernati 
ogovori miznega ravnatelja, prekrasne, iskrene, živahne 
in vendar mile in nežne hrvatske gospe in gospodične. 
Vse jedi so sveže, izborno pripravljene, okusne in 
tečne, pijača pa vselej taka, kakoršno je Bog dal. 
Zabava traja po več ur, česar pa nihče ne opazi, ker 
preteka čas o neprisiljenih, odkritosrčnih pogovorih in 
oduševljenih napitnicah in zdravicah prijetno in brzo, 
kakor da je sedlo veselo društvo komaj pred pol ure 
za mizo. O takih prilikah so morali dobiti ,nemški“ 
činovniki najbolje mnenje o hrvatskem narodu. Pri- 
znavali so očitno, da so živeli do zdaj v žalostni zmoti, 
imajoč Hrvate za surove poludivjake. Užite veselice 
niso mogli več pozabiti in prehvaliti. In jednako 
lepe zabave so se vršile povsod, kamorkoli so jih 
vabili. Kakor se je iz Savla razvil Pavel, prelevili so 
se do malega vsi ti tuji prihodniki iz sovražnikov 
hrvatskega naroda v njegove prijatelje in brezpogojne 
častilce. Na takih shodih so imeli dovolj prilik, da se 
seznanijo korenito s preljubeznjivim značajem in dru- 
štveno omiko svojih hrvatskih gostiteljev in vseh nji- 
hovih gostov. Uverili so se, da je v hrvatski gospodi 
po razmeri ravno toliko izobraženosti, kakor v cislaj- 
tanski, morali so celo pripoznati, da v raznih društvenih 
krepostih Hrvatje Nemce prekašajo. V  priljudnosti 
in zabavnosti ostajajo avstrijski Nemci daleč, daleč 
za Hrvati. Sosebno se nikakor ne morejo skušati ž 
njimi v govorništvu. Dočim je malo ne vsak Hrvat 
rojen govornik, kateremu teče beseda gladko, sladko 
in pravilno, če treba po celo uro in še dalje, jecljata 

Nemec in Slovenec, kakor da se učita šele govoriti. 
Nemcu sploh priroda ni podelila tega daru. Če ni do- 
vršil srednjih šol, ne zna ni logično misliti ni logično 
in ročno govoriti. Slavjan je za to reč bolje nadarjen, 
ali Slovenci imajo dandanes med vsemi brati najmanje 
te sposobnosti, ker so jim tuji samosilniki preveč okru- 
šili in pokvarili prvotni značaj. Nemške uradnike je 
začudilo in prehvapilo tudi to, da so našli med Hrvati 
mnogo več ljudi, ki so znali razne tuje jezike in 
literature nego med Nemci. Znanje in vezi med tujci 
in domačini so se množile in krepile od leta do leta. 
Mnogi Bahovci so se zaljubili v dražestne hrvatske 
gospodične, ki so se odlikovale znatno proti Nemkam 
s svojim neprisiljenim, naravnim razgovorom in ve- 
denjem s svojo prirojeno iskrenostjo i po slovenskem 
i po hrvatskem pomenu te besede. Dosti takih srčnih 
zavez se je zvršilo s poroko in zakonom. Sosebno ob 
trgatvi prikipi do vrhunca hrvatska široka volja, 
takrat se prireja tudi največ shodov, gostitev in zabav. 
Bahovi uradniki so se jih udeleževali čedalje rajše in 
po obilnejšem številu. Prijateljstvo med njimi in hrvat- 
skimi hišami je raslo in se okrepčevalo na vsakem novem 
shodu. Postali so si drug drugemu domači in dosti- 
krat celo sorodniki. Dekla ali gospodinja prinese jim 
na dom košaro sladkega grozdja za poskušnjo: kaj 
ali hočejo ta dar odkloniti? S tem bi razžalili svoje 
dobre gostoljubne znance, s kojimi so se bili že zdavnaj 
pobratili.  Žlahtna kraljevina se torej sprejme in če se 
ni zavrgel ta, ne morejo se zavreči tahko ni drugi 
darovi. Pošlje se jim ali na dom ali v urad kostanja, 
jabolk, gosposkih hrušk, orehov, breskev. V mnogih 
hišah se redi tudi brez števila kuretine. Da se ljudje 

uradni gospodi še bolj prikupijo, prineso ji piščet, 
račic, tolsto gosko ali slavnega purana. Svinjine si 
prikrmi hrvatska zemlja cele gore. Pleče, gnjat, krača, 
mastne klobase prilegajo se vsakemu zdravemu želodcu, 
dišale bodo nemara tudi uradnikom. Ali to se ve, da 
se pričakuje potem od obdarjenih gospodov ugodljivost 
in postrežnost, da bodo n. pr. pospeševali rešitev vlog 
in se potrudili, da se rešijo povoljno, ne v zgubo, 
nego v korist in dobiček. Denarja se navadno za 
dar ne ponuja nekaj zato, ker ni navada, najbolj pa 
zaradi tega ne, ker je kmetom'in meščanom trdo za denar. 
Za najbolje darilo se smatra sodček dobrega vina. Čul 
sem samo za grajščake in bogatine, da so hoteli pod- 
kupiti z novci kakega profesorja, sodnika ali županij- 
skega činovnika. Jaz sam sem doživel samo dva taka 
pripetljaja. Ko sva se izprehajala v Varaždinu po 
drevoredu jaz in moj prijatelj Žepič, stopil je k njemu 
imovit meščan in mu hotel stisniti v roko 10 gld. 
Žepič se je branil. Brez uspeha ga je pregovarjal 
meščan, da bi denar spravil. Ko se je naveličal po- 
nujati mu svoj desetak, začel je mojega prijatelja na 
ves glas psovati, da je prišel zato med Hrvate, da jim 
ugonobi deco. Ta možakar je imel .v naši šoli sina, 
ki je bil strašno razposajen, objednem pa prav slabe 
glave. Oče mu je torej hotel dvojke in trojke s svojim 
desetakom poravnati v kole. Ker se mu to ni po- 
srečilo, razglašal je potem vse ,kranjske“ učitelje za 
btezvestne ,galženjake“, koje bi trebalo obesiti ali vsaj 
sramotno pregnati iz dežele. Nekaj takega kar Žepiču, 
se je primerilo tudi meni. Neki kovač je hote! kupiti 
od mene za sina prvi red s kupčkom starih petic in 
dvajsetic. Ko sem ga zapodil, je zagodrnjal: ,Če je. 

taka, je pa tudi prav, pa ta denar zapijem, bom 
imel od njega vsaj kaj užitka.“ Razlagaje na Reki zgo- 
dovino hrvatskega slovstva govoril sem tudi o šolah, | 
kakove so bile pred 1. 1848. Povedal sem tudi to, da so 
se dali mnogi učitelji takrat ,mazati“, da so prejemali 
darila od roditeljev svojih učencev. Komaj sem to 
. izustil, začne se mladina smejati in oglasi se drug za 
drugim: Gospod, saj se godi še dandanes ravno tako. 
Vsi niso taki, ali imamo profesorje, ki ne dade dobrega 
reda brez mastnega daru. Isto so mi pravili tudi bivši 
dijaki zagrebški, s kojimi sem se sešel po maturi v 
Maksimiru. In ravno v Zagrebu sem videl na svoje 
oči srno, katero je dobil od očeta dveh svojih dijakov: 
naš rojak Lenart. Jaz ga pogledam in zmajem z glavo. 
Njega pa ne obide ni sram ni kaka stiska. Povse|ravno- 
dušno mi veli: Jaz imam za svojo veliko rodbino 
preslabe dohodke. Treba mi je priboljška, še bog, če 
mi ga hoče kdo dati. Jaz sem vzdihnil: Pač resničen 
je stari pregovor: Paupertas meretrix. Ne daleč od 
Zagreba nameril sem se na drugega rojaka, ki mi je 
celo dokazoval, da je podkupovanje potrebno in brez 
njega da ne bi mogel izvrševati svojih pravosodnih 
dolžnosti. Tega zanimivega moža popišem pozneje bolj 
natanko. Mazalo se je kar javno tudi v Varaždinu. 
Služkinja mi je prinesla veliko pisano košaro grozdja 
in dejala: Naša gospa Vam pošiljajo tale dar — vaša 
naj bo tudi košara, saj jih imamo še več drugih. Jaz 
sem ji rekel precej osorno, da ne maram ni grozdja 
ni košare. Ona vzame molče košaro in jo odnese k 
mojemu tovarišu Franti. Ko pridem čez uro k njemu, 
mi veli: Ti, zdaj se pa lahko nazoblješ mojega grozdja, 
dobil sem ga od nekega župnika, s kojim sem Sć bil 

o počitnicah seznanil. Jaz mu odgovorim: Lepa hvala! 
Ta košara mi je znana, ni dolgo, kar je stala na moji 
mizi, ali je morala ,odlaziti“. Tudi vem, da je ta tvoj 
župnik ženskega spola in stanuje v Varaždinu. Cinika 
Frante moje besede niso niti razžalile, niti ga spravile 
v kako zadrego. Zakrohotal se je: ,Morda trdiš resnico. 
Ali govori, kar hočeš, to grozdje je vendarle sladko in . 
oni čisto nič v rodu tistemu, ki ga ni marala slavna 
lisica v bajki“. Moram pripomniti, da tudi izobraženi 
Hrvatje. niso grajali mazanja, obsojali so le pod- 
kupovanje v denarjih, kadar je šlo za veliko svoto ali 
važno pravdo. Moj varaždinski ravnatelj je bil dober 
kakor duša, pošten in pravičen, kar se misliti more. 
O mazilih pa je dejal: Vem, da strogi pedagogi ime- 
nujejo darove, ki se nosijo državnim službenikom mito 
in jih smatrajo za veliko nezakonitost ali pa celo za 
hudodelstvo. Jaz sodim drugače. Ako me povabi na 
obed gospodar, ki ima v moji šoli sina, pridem rad k 
njemu, ker bi ga sicer ozlovoljil in razžalil. Smešno 
bi bilo misliti, da me hoče z jedjo in pijačo podkupiti, 
če dam sinu dober red. Povabil me je po našem na- 
rodnem običaju iz priljudnosti in prijaznosti, ne pa s 
sebičnim namenom. In če mi prinese njegova žena ali 
dekla košaro grozdja ali sadja ali kaj kuretine, se tudi 
ne bom dosti branil. Tudi takih darov jaz ne morem 
imeti za podkupnino, že zato ne, ker so preveč neznatni. 
Pošljejo se mi zato, ker priznajo roditelji dijakovi trud, 
ki ga imam z njihovim sinom in me hočejo po tem 
lepem načinu nekako prositi, da bi ž njim potrpel in 
ga vspodbujal z blagim opominom na pridnost. Iz 
vsega, kar sem povedal, se lahko povzame, da se za 
,»mazila“ Bahov sistem ni razlikoval dosti od staro- 

hrvatskega. Če so se Bahovi huzarji ustili in pisarili 
v novine, da niso nikoli omadeževali svojih rok z mitom, 
je bilo to prazno samohvalje in smešna bahatost, ki 
se nikakor ni ujemala z dejstvi. Često se je ,mazalo“, 
da uradnik niti vedel ni. Ko je škrtal s peresom po 
papirju v svoji pisarnici, prišla je k njegovi gospej 
ženska z gosko ali puranom in velela: Tole sem Vam 
prinesla za kuhinjo, moj mož ima pravdo, pa prosim, 
da bi rekli zanj svojemu gospodu kako prijazno besedo. 
Uverite se, da znamo biti hvaležni za tako uslugo. 
Gospodinje so se malokdaj branile takih krasnih daril, 
ker se je pretežko zdelovalo o plači, kojo so dobivali 
njihovi možje. Tem še dostikrat povedale niso, odkod 
jim je prišel tolsti puran, mislili so, da ga je kupila 
žena na trgu. 

Izmed vseh lujih uradnikov so se Hrvaiom najhuje 
zamerili in pristudili finančni. Ustavna doba ni poznavala 
ni cislajtanskega kolka, ni državnega monopola za 
duhan. Ti dve novici sta razkačili vse stanove, more 
se reči, ves narod. Ban Jelačić je moral čuti radi njih 
marsikatero zbodljivo. psovko. Na Hrvatskem se je 
prej pridelovalo duhana, kolikor se je hotelo. Stari 
možje tam še dandanes bridko vzdihujejo po svojem 
nekdanjem dobrem tabaku in po smodkah, ki so se 
dobivale v slepo ceno. Davkarji niso na vsem svetu 
nikjer priljubljeni, Hrvatom so primrzeli ti Bahovi či- 
novniki precej, ko so se prikazali, radi osornosti in 
nepreprosne strogosti, s kojo so iztirjavali davke. Pri- 
povedovale so se brezštevilne prigodbe, kako neusmi- 
ljeno so rubili kmete, ki niso mogli plačati štibre. 
Jedno tako rubežen sem sam videl v majhni vasi ob 
cesti, ki gre z Reke proti Karlovcu. Gospodarju so 


143 


odgnali biriči zadnjo kravico iz hleva, zadnje prase iz 
svinjaka, prodali so mu tudi zakonsko posteljo, otroku 
so strgali iz ušesa zlatega murčka i.t. d. To je bila v 
nebo vpijoča uradna nezakonitost in surovost. Ali 
treba priznati resnico, da višja oblast nikakor ni odo- 
bravala tega brezsrčnega divjaštva, nego je hudo kaz- 
novala uradnika in beriča, ki sta je zakrivila. Tako 
sem slišal tudi po drugod, da so bili strogo preganjani 
vsi tisti uradniki, za katere se je zvedelo kako tako 
hudodelstvo. Ali kmetje so se tako bali teh ljudi, da 
se često niso drznili klicati na pomoč višjo oblast 
zoper lopovske samosilnike. Posebno na to so se mi 
tožili kmetje, da nikoli prav ne vedo, koliko morajo 
plačati davka. Uradnik jih vpraša, koliko si prinesel? 
Toliko in toliko! Pravi: daj simo! Navadno se mu 
zdi premalo, preveč pa nikoli. Na plačilno polo zapiše 
dostikrat manje nego je prejel. Prebitek spravi v svoj 
žep. Taki gospodje so ti vražji Kranjci. Takim govo- 
ricam se ne sme vselej verjeti. Uveril sem se, da so 
marsikdaj gospodarji sedeli po cele dni v krčmi, potem 
se pa lagali, da jim je denar ugrabil davkar, v davčnih 
bukvicah ali na plačilni poli pa ni nič zabeležil, da je 
kaj dobil. Nepobitna resnica pa ostaneta dve drugi 
dejstvi. Jedno je, da so govorili in postopali finančni 
uradniki često s hrvatskimi ljudmi preosorno, surovo, 
do skrajnosti nepriljudno. Večkrat sem videl to na 
svoje oči in slišal na svoja ušesa. Druga še težja res- 
nica pa je to, da so se davki povečavali in povišavali 
od leta do leta. Včasi so davki ostali jednaki lanskim, 
zato pa so narasle tembolj priklade. Kmetje in meščani 
niso nobene reči na svetu tako preklinjali, kakor te 
priklade, katere si je izmislil menda sam peklenski 

hudobec. Vsi kmečki in hišni gospodarji so govorili, 
če pojde še deset let tako dalje, da bodo morali ali 
sami prodati vse, kar imajo, ali pa jim proda imetek 
gosposka radi zaostalih davkov. V Jaski mi je pokazal 
pošten, jako napreden mož davčno knjižico, po koji 
sem se uveril, da je plačal 1. 1852. vsega davka samo 
12 gold., 1. 1858. pa že 38 gold. L. 1860. so kmetje in 
meščani sploh trdili, da plačujejo zdaj vsaj dvakrat 
toliko, kakor so ob prihodu nemških uradnikov, mnogi 
pa še veliko, veliko več, nekateri mesto. 10 gold. 50 
goldinarjev! Po takem ni čudo, da so bili davčni 
činovniki glavno strašilo za Hrvate in so jih preklinjali 
povsod, i v mestih i na deželi, dasi davkov niso po- 
večavali oni, nego so pobirali samo to, kar so zahtevali 
in nakladali dunajski mogočniki. Pridružil pa se je še 
en razlog, da so ljudje te gospode črtili in zaničevali. 
Res, da se je nahajalo med njimi tudi izvrstnih mož, 
n. pr. Brusić, Slovenec Šelander, Malešević in mnogo 
veleporabnih in marljivih delavcev, ali poleg njih je 
sedelo v finančnih uradih le preveč malopridnežev, ki 
so sramotili sebe in svoj stan. Uradniki vseh strok so 
mi sami pravili, da se v nobenem drugem uradu ni 
nabralo toliko smetij in sodrge kakor v finančnem. 
Sosebno med nižjimi uradniki je bilo vse polno raz- 
uzdancev, pijancev, ponočnjakov, kvartopircev, sleparjev, 
vohunov in ovaduhov. Mnogi so se silno zadolžili in 
se _niso iz dolgov nikoli izkopali. Nekateri so imeli 
plačilne pole vedno zastavljene. Če se je v kaki krčmi 
brez mere razsajalo, dejali so ljudje, ki so šli mimo 
hiše: Tu notri je gotovo kak financijaš! Že zaradi 
vsako leto večjih davkov ni bilo mogoče, da bi se 
Bahova vlada v narodu ukoreninila in mu priljubila. 


145 10 


Grdo vedenje mnogih finančnih uradnikov pa ji je iz- 
podkopavalo še bolj vsak ugled in tisto resnično spo- 
štovanje, brez katerega ne more prebiti nobena posvetna 
in cerkvena oblast. 

Proti Bahovi upravi se je pojavila kmalu nevolja 
in mržnja tudi od take strani, od koje se je najmanje 
pričakovala. Tujih uradnikov je dohajalo čedalje več 
v deželo. Zasedli so do malega vse višje in bolje 
službe, v katere je sprejela vlada grozno nerada kakega 
domačina, ki ni bil očiten odpadnik in izdajalec svo- 
jega naroda. Hrvatskim sinovom je ostalo torej malo 
upanja, da dobe dober kruh, kadar dovršijo svoje štu- 
dije na gimnaziji in na pravoslovni akademiji. Njihovi 
očetje so živeli v strašnih skrbeh za bodočnost svojih 
otrok. Ti očetje so bili po veliki večini meščani, kajti 
takrat je hodilo v latinske šole še prav malo kmečke 
dece. To pa že vemo, da so bili hrvatski meščani 
kakor tudi plemenitaši jako ponemčeni, saj, kar je bilo 
prave gospode, znala je ne le dobro nemški, nego se 
je pogovarjala po nemški tudi med sabo in s svojimi 
rodbinami. Tudi med prostimi trgovci, obrtniki in 
rokodelci si našel dosti doseljenih pravih Nemcev in 
ponemčenih Slovencev, ki so se gredoč s trebuhom za 
kruhom nastavili v hrvatskih mestih in trgih. Briga za 
sinove pa je zdaj vse to gospodo in vse te prostake 
privedla v isti tabor opozicije zoper Bahovo vlado in 
sistem. Moglo se je čuti v Zagrebu i na Reki, v 
Varaždinu i v Oseku, v Karlovcu i Požegi: Naša 
vlada nima srca za nas in naše potrebe! Koliko brige, 
koliko stroškov vlagamo za svoje sinove, da dovrše 
latinske šole in akademijo in se preskrbe za bodočnost. 
Ali kakova sreča jih čaka v državni službi? Za pisarje 

jih še radi sprejm6, sosebno za take, ki ne dobivajo 
nikake plače! Potem jim naznačijo 300 ali, če so ž 
njimi prav zadovoljni, celo 400 gld. Naprej gori pa se 
pleza čedalje teže. Čez kakih 20 let se vjame morda 
7—800 gld., zdaj pa čakaj in čakaj ter hvali Boga, če 
ti dadć naposled 1000 gld. Brez protekcije ali debelega 
mazila ne prideš dalje, če se stokrat na glavo postaviš 
in si odličen delavec, da ti ne najdejo para v devetih 
deželah. Med pristavi in komisarji se čitajo še hrvatska 
imena, med ravnatelji, predsedniki, predstojniki in 
svetovalci pa so naši ljudje presneto na redko po- 
sejani. Pa zakaj to?» _ Ali so mari naši sinovi manje 
nadarjeni od tujcev? Zakaj nam ugrabljajo najprve 
in najbolje stolice v vsaki službi Nemci in njihovi kranjski 
podrepniki? Vlada je uvedla v vse urade in državne šole 
nemški jezik. E, pa dobro — bodi to po njeni volji! 
Mi Hrvatje smo zvest narod, radi jezika se ne bomo 
nikoli spuntali. Tudi naši mladeniči se uče in znajo 
nemški, često bolje nego rojeni Nemci. Po nemški 
uradujejo spretno in ročno, da je veselje. Zakaj se 
torej ne pomikajo v službi na kvišku, da bi dospeli 
sčasoma tudi na prva mesta, v odlične, dobro plačane 
službe, ki se oddajajo samo Nemcem in Kranjcem. Mi 
zahtevamo, da se na hrvatski zemlji oziraj vlada naj- 
prej na domačine, na domorodce. Kakor ne silimo 
mi v nemško in kranjsko deželo, naj ne silijo tujci niti 
v našo domovino, v koji imajo prvo pravico povsod 
domači sinovi. Vladi ne bomo nikoli zamerili, ako 
bo klicala inostrance v take službe, za koje mi nimamo 
dosti sposobnih ljudi, n. pr. zdravnike, inženirje, za 
nekoje predmete tudi profesorje. Dozdaj še Hrvatje 
nismo tako srečni, da bi pošiljali svoje dijake lahko 

doma v svoje vseučilišče in v svojo politehniko. Ho- 
diti morajo za tak pouk v Gradec ali na Dunaj, kar 
je pa za mnoge roditelje predrago. Toda za upravne, 
finančne in pravosodne službe pa se dobi na izber 
povse sposobnih hrvatskih uradnikov, ki so vredni, da 
postanejo sčasoma tudi načelniki svojih uradov s po- 
šteno plačo. Taka govorica je šla na Hrvatskem od 
ust do ust že 1858. 1. in kakor nekako geslo zavladalo 
je zahtevanje, da treba v banovini oddajati vse državne 
službe domorodcem. To načelo so zagovarjali vsi, ki 
SO imeli v učilnicah in med mladimi uradniki kakega 
sina, sorodnika ali prijatelja, torej do malega vse mestne 
gosposke rodbine. V programu nove opozicije se ni 
nahajal narodni jezik in narodno uradovanje, bilo ji 
je samo za dober kruh. Že v Varaždinu sem slišal, 
da se na Hrvatskem peče zdaj gibanica samo za tujce, 
Hrvatom pa se reže ovsenjak. Kdo more zameriti našim 
bratom, da je začela zdaj dišati potica tudi njim? 
Kmali po oktoberskem diplomu je narodna stranka 
povsod zopet oživela in zdajci se ji je pridružila v vseh 
mestih tudi silna množica tistih, ki so hrepeneli po 
gibanici. Čul si isti krič v Zagrebu in Oseku, v Va- 
raždinu in simtertja celo na Reki: Tujci proč — živili 
domorodci! 

Popisal sem po večjem prilike in vzroke, radi ka- 
terih so se morale izjaloviti vse Bahove namere. Bile 
so nemogoče že same po sebi in za izvrševalce si 
je izbrala vlada ljudi, ki so bili iz sto razlogov za 
take posle nepripravni in nesposobni. Uradnikom, ki 
životarijo točno ob tako borni plači, kakor ,Bahovi 
huzarji“, se bogme ne ljubi, da bi se ukvarjali s politično 
agitacijo in oduševljali narod za nemški jezik, nemško 

hegemonijo, nemški absolutizem. Posebno pa je raz- 
žalilo vsakega izobraženega človeka postopanje silovite 
žandarmerije in pohujšljivo življenje mnogih, sosebno 
finančnih činovnikov.  Neprenehoma in silno rastoči 
davki pa so bili tista granitna skala, ob kateri se je 
morala razbiti v prah vsaka simpatija za novo vlado. 

IV. 


Hrvaška Reka in reška simnazija. 





Dozdaj sem govoril o ljudeh in rečeh, koje sem 
opazoval na severu in v sredini hrvatske dežele in 
dodal sem občo karakteristiko ,Bahovih huzarjev“, kojih 
jedro sostavljali so naši rojaki. Zdaj pa pojdimo na 
jug, v hrvatsko Primorje, da vidimo tudi tam, kako 
se vedo zastopniki novega sistema in kako se vladajo 
in kaj delajo zastopniki narodne stranke in narodnih 
idealov. Za pravega gimnazijskega učitelja sem bil 
potrjen 1. 1855. in objednem iz varaždinske gimnazije 
premeščen na reško. Izpolnila se mi je s tem srčna 
želja. To sem vedel iz zemljepisa, da bom živel v 
goratem, skalnatem kraju, a pred mano se bo raz- 
prostiralo čudovito, brezkončno morje, po katerem sem 
hrepenel že od otročjih let.  Pričakoval sem veliko 
novega in lepega, našel pa sem še mnogo, mnogo več, 
nego mi je slikala in obetala moja mečta. Leta, ka- 
tera sem prebil v hrvatskem Primorju, štejem med naj- 
srečnejša svojega življenja razun zadnjih dveh, ko se 
mi je bilo boriti z nasledniki in dediči ,Bahovih hu- 
zarjev“,s hrvatskimi birokrati in s policijo, njihovo strež- 
kinjo. . 

Reška gimnazija se je bila ponemčila že 1. 1854. 
Od 1. 1852. je sekcijski predstojnik Kleman, desna roka 
ministra Tuna, neprestano opominjal našega nadzornika 
doktorja Jarca, da mora v hrvatske srednje šole uvesti 
nemško razlaganje. Jarc se je Hrvatov nekako bal, on 
ni hotel, da bi nosil odium, češ, da je on kriv pre- 
gnanstvu narodnega jezika. Prosil je Klemana, naj 
pošlje na Hrvatsko kakega zaupnega moža dunajske 
vlade, da uvede to reformo. Hrvatje se potem ne 
bodo upirali, če vidijo, da jo zahteva odločno isto 
ministerstvo in potem tudi ne bo letel nanj noben sum, 
kakor da bi bil prinesel on Hrvatom germanizacijo. 
Kleman je nekaj časa še premišljal in odlagal rešitev, 
potem pa mu je buhnilo v glavo, da še najlaglje 
uredi stvar po svoji volji, ako se odpravi sam na 
Hrvatsko. Tega vladinovca sem jaz prav dobro poznaval, 
saj je bil v ljubljanski gimnaziji moj profesor. Kleman 
se je rodil na Češkem, znal je dobro češki jezik, češka 
literatura pa mu je bila le malo znana. V šolah je 
spadal med prve dijake, posebno rad se je učil tujih 
jezikov. Naučil se je razun šolske latinščine italijanski 
in francoski ter kolikor toliko tudi angleški. L. 1848. 
se je bavil tudi nekoliko z našim in hrvatskim na- 
rečjem, dasi slovenski ni mogel govoriti. V šoli in 
s čitanjem si je pridobil lepe vednosti iz zgodovine, 
veselila ga je celo matematika in fizika, kateri nam je 
v osmi šoli tudi razlagal. Vidi se, da je bil ta mož na 
razne plati izobražen. In priroda mu je podelila: dar, 
da je znal svoje vednosti prekrasno tudi drugim pri- 
občevati. Bila je slast ga poslušati, ko nam je razlagal 
zgodovino. O nadarjenosti njegovi se torej ne more 
dvojiti, tembolj pa o njega značajnosti. L. 1848. je ves 


gorel za jednakopravnost vseh narodov. Občeval je 
mnogo in kar se da prijateljski s prvaki narodne 
stranke v Ljubljani. Pod spomenico, ki je zagovarjala 
slovensko vseučilišče, čita se tudi njegovo ime. Ali že 
1850. I. je preskoči! očitno v nemški tabor.  Odkar je 
postal ravnatelj naše gimnazije, se je skrbno ogibal 
narodne družbe. V osmi šoli nam je po njegovem na- 
potku prepoveda! učiteljski zbor, da ne smemo več 
zahajati v slovensko društvo, dočim so smeli nemšku- 
tarski dijaki slobodno hoditi v nemško kazino. Ta ne- 
sramnost je strašno razkačila mene in vse dijake, ki 
So se zavedali svoje narodnosti. Precej sem sedel in 
napisal nekak protest, ki ga je prinesla ,Slovenija“. 
Urejal jo je takrat Dežman. Kleman začne pre- 
iskavo. Jaz grem k njemu in mu povem, da je tisti 
dopis moj, naj puste moje součence na miru. Kleman 
se je delal, kakor da bi mu bila všeč moja odkrito- 
srčnost. Dejal mi je: Za zdaj vam oproščamo. Jaz 
smatram vaš prestopek za mladeniško prenagljenost. 
Kmali potem so imeli profesorji sejo. Učitelj modro- 
slovja, Nemec Ungar je zahteval, da bi me zapodili 
iz ljubljanske gimnazije. Profesor fizike Krsnik me je 
živo zagovarjal in večina mu je pritrdila. Izgnali me 
torej niso, ali dali so mi slab red iz ponašanja. Tako 
je bilo Klemanovo opraščanje! Ravnatelj ni ostal dolgo. 
Popenjal se je: brzo od stopinje do stopinje: In ni 
čuda, saj mu je bil pokrovitelj sam minister uka in 
bogočastja Leo Tun. Pravili so, da je Klemanova žena 
pri njem služila in še razne druge reči, kojih pa ne 
bom ponavljal, ker so morda le prazna kleveta. Kleman 
je sedel kmali v ministerstvu Tunovem, ki mu je vse 
verjel, vse poveril, izročil vse posle in do malega vso 

oblast. Vse avstrijsko šolstvo je prišlo pod trdo, ab- 
solutno vlado brezznačajnega češkega renegata. Kleman 
je pogodoval Nemcem :in nemškemu jeziku, kolikor je 
le mogel, slavjanščino pa teptal in gonil iz šole še 
mnogo hlastneje in besneje nego magjarščino. Polu- 
službene avstrijske novine so pisarile ona leta, da je 
slavjansko razlaganje v gimnazijah in vseh višjih šolah 
»Kindisches Plappern, ein lingst bewiesener Unsinn, 
eine Entweihung der Schule und der Kultur, ein Verrat 
an der Wissenschaft“. Tega bebastega načela se je 
držal Kleman, kakor klop kože, jako verjetno se mi 
zdi, da je tudi on sam pošiljal novinam take dopise. 
Poleg Švaba je bil Kleman najstrupenejši in naj- 
nevarnejši sovražnik hrvatskega naroda. Kadar se je 
govorilo o Hrvatih, mahnil je vselej z roko, češ, o 
teh ljudeh ni vredno govoriti. Brezsrčno je postopal 
Kleman tudi z učitelji, če niso bili Nemci ali njihovi 
podrepniki in zavezniki. Kot nadzornik je prišel v Trst 
pregledat srednje šole. Na zasedanju učiteljskega zbora 
so se mu bridko pritožili vsi suplenti, da si o tako 
nizki plači ne _morejo kupovati ni šolskih knjig, saj 
jih vede trdo še za življenje. Prelepo so ga prosili, da 
bi jim blagovolil nakloniti kako denarno podporo. On 
pa se je namrdil in jih ozmerjal. Bleknil je glupe be- 
sede, da mora biti učitelj požrtvovalen. Društvene ve- 
selice ga ne smejo mikati. Če živi skromno, zdeluje 
prav lahko in ne čuti nič malih stroškov za šolske 
knjige. Tako je čvekal suplentom v dragem Trstu, kjer 
so morali plačevati za najslabše stanovanje po 150 gld. 
na leto in tako brezdušno je čvekal mož, ki je kot 
bivši učitelj sam izkusil, kako obupno težko se živi v 
večjih mestih o slabi plači. Klemanu se je dr. Jarc jako 

priljubil že v gimnaziji ljubljanski, ker je glasoval vedno 
ž njim in je storil sploh brez kritike in ugovora vse, 
kar so zahtevali, in tudi vse, kar so želeli njegovi pred- 
stojniki. Vlada je hotela poslati na Hrvatsko za nad- 
zornika najprej nekega slovenskega rodoljuba, rojenega 
Štajerca. Ta je prišel res v Zagreb, da bi se pouščil, 
kake prilike in'neprilike ga čakajo v tej deželi, dobival 
pa je z Dunaja tako čudne, med sabo si navskrižne, ne- 
jasne in sploh vsakovrstne sumnje budeče naloge in 
napotke, da je pokazal nemškim gospodom šiš in 
se vrnil v svojo štajersko domovino. Zdaj je ukazal | 
Kleman Jarcu, naj gre on osrečevat Hrvate z nemškim 
šolskim sistemom in z nemškim jezikom. Novi nad- 
zornik je bil od konca boječ in previden. Učil se je 
pridno pismene ilirščine in se ni kazal germanizatorja. 

Kakor sem že povedal, je namenil Kleman, da pojde 
sam na Hrvatsko urejat po svoji volji jezik predavanja. 
Prilomastil je najprej na Reko. Radi silne poletne 
vročine je nosil lahko bluzo, platnene hlače in slamnik, 
vsa oprava na njem ni bila vredna 20 gld. Vedet pa 
se je mogočno in oblastno kakor kak turški paša s 
tremi konjskimi repi. Ravnatelj reške gimnazije je bil 
duhovnik Kombol, jako blag miroljuben mož, ki ni skrival 
in tajil svojega rodoljubja. Vlada ga ni marala že radi 
tega greha, še bolj pa se ji je zameril, ker se ni znal 
hliniti in prilizovati. Kleman je postopal ž njimi, kakor 
s kakim hlapcem, isto tako z drugimi učitelji.  V šoli 
je dijake izpraševal po nemški in ker mu niso 
mogli odgovarjati, razglasil je reško gimnazijo za naj- 
zadnjo na svetu. Kombol ga je zaman opozoril, da so 
se mladini razlagali vsi predmeti po hrvatski, ako bi 
jih vprašal na tem jeziku, da bi mu vsšaj nekateri go- 

tovo tako odgovarjali, da bi bil zadovoljen. Kleman 
skliče sejo in izjavi, da se mora učni jezik izpremeniti 
in to že precej bodoče: šolsko leto. Gimnazija ni za 
nič zato, ker ni — nemška! Odslej bo vlada! v gornji 
gimnaziji nemški jezik. Rabil se bo v 3. in 4. razredu 
tudi v doljni, za klasične jezike, drugi predmeti pa 
se bodo razlagali v njej po italijanski, ker je italijanska 
tudi glavna šola na Reki. Ko se je zasedanje končalo, 
se dvigne Kleman z besedami: Nachmittag gebe ich 
Audienz. Kdor hoče z mano kaj govoriti, pridi v moje 
stanovanje. Učitelj Kurelac se je slađko muzal, ker se 
mu je zdelo presmešno, da govori tako bahato človek, 
ki je oblečen kakor kak popotni rokodelec bolje vrste. 
On niti ni šel na to famozno avdijenco. Tudi ravnatelj 
je ostal doma, ker je dobro vedel, kaka usoda ga čaka. 
Drugi učitelji so prišli h Klemanu in ga prosili, da 
se jim dovoli, še nadalje služiti na tem zavodu. Tistim, 
ki so imeli izpite in so znali nemški, se prošnja usliši, 
drugi so morali oditi in si iskati drugje kruha. Po- 
štenjak Kombol je izgubil ravnateljstvo, dali so mu 
300 gld. pokojnine! Ker o tej plači ni mogel ni živeti 
ni umreti, moledoval je vlado neprestano, da bi mu 
jo povišala. Ko se je naveličal čakati odgovora, je šel 
sam na Dunaj h Klemanu, ki se je dal vendar toliko 
omečiti, da je primaknil bolehnemu starcu 100 gld. 
Za ravnatelja gimnaziji je poslala vlada Štefana Vidica; 
ki je služil prej v Trstu in je povabil tudi mene, da 
pridem za suplenta v tržaško gimnazijo. Tudi zdaj 
mi je precej pisal, naj se oglasim za Reko. Iz raznili 
vzrokov sem se namenil ostati še jedno leto v Varaždinu. 
To sem mu tudi poročil in on mi je odpisal,.da me 
sprejme z največjim veseljem potem na svojo gimnazijo. 

V svojih pismih je kazal sploh najtoplejše simpatije 
zame, kar pripisujerm svojemu prijatelju Legiši, ki je 
bil tudi premeščen iz Trsta na Reko ali je žal še tisto 
leto umrl za kolero. Vidic je seveda gimnazijo precej 
ponemčil, kar mu je steklo brez težave, kajti znali so 
i stari i novi profesorji nemški. Med novimi učitelji 
se je navajal neki Morfides, ki se je delal za pravega 
Grka. Razlagal je grški jezik in naravoslovje. Oboje 
je razumel precej dobro, za grščino je zahteva! in 
uvedel novogrški izgovor. Često je šel na kmete lovit 
metulje, hrošče, kukce in žuželke. Ujete živali je na- 
badal na igle in si jih pripenjal na klobuk. Ali so 
drli za njim reški paglavci, kadar je prišel z dežele in 
korakal ponosno po reških ulicah s svojim plenom 
domov! Po tem klobukovem nakitu ga je poznal vsak 
človek na Reki. Na obče čudo je zasledilo bistro oko 
Bahove policije, da ta učitelj ni niti Grk, niti se ne 
zove Mortfides. Bil je nadarjen pustolovec. Rodil se je 
v gornji Avstriji in se zval Nuser ali Nuserl. L. 1848. se 
je udeležil raznih nemirov in nezakonitih demonstracij, 
pa je pobegnil na Ogersko in se nastanil naposled v Oseku. 
Občujoč z Grki se je naučil novogrški, se razglašal za 
Grka in si dal ime Morfides. Za Bahove vlade se je 
prikazalo na Hrvatskem še več takih pustolovcev. Med 
nje je spadal tudi moj varaždinski kolega Franta. 
-Komaj je bil vpisan za pražkega akademika, podedoval 
je več tisoč goldinarjev. Še tisti dan ostavi Prago, pa hajd 
po svetu! Za tovariša si izbere prijatelja, ki je bil tak 
lahkoživec kakor on sam. Kupila sta si dva čila ko- 
njička, na kojih sta jahala proti Benešovu. Tu sta 
ostala več dni, pokupila vse smodke, ki so se na- 
hajale v mestu in se oba tudi zaljubila. Ljudje so ju 

Silno častili in ju vabili v svoje hiše, imeli so ju ne le 
za veseljaka, ampak tudi za strašna bogatina in resnična 
plemenitaša. Plativši račune sta po noči izginila in jo: 
mahnila proti Kolinu, kjer sta si dobila novi ljubici in 
pokupila zopet vse smodke bolje vrste. Po raznih 
zgodah in nezgodah sta dospela v Linc. Ker jima je 
denar pošel, sta morala konja prodati. Tovariš je 
kolovratil nazaj proti Pragi, Franta pa je romal v slavni 
Kremsminsterski samostan. Spotoma je moral že 
»fehtati“. V samostanu so ga vzeli za hlapca, sekal 
je dva dni drva. Od silnega napora zboli; patri so ga 
pasli in zdravili več tednov zastonj. Ko nekoliko 
okreva, gre proti Solnogradu. Na tem potu se pri- 
druži krdelu gledaliških igralcev, ravnatelj ga sprejme 
drage volje za ,ljubovnika“. V nekem trgu so igrali 
Šilerjeve razbojnike. Franta pa je znal svojo ulogo 
tako slabo, da so poslušalci metali vanj gnjilo sadje 
in mu neprenehoma žvižgali. Po tej nesreči vlovi v 
neki gorski vasi učiteljsko službo. Že čez pol leta pa 
se tako naveliča tega stanu, da pobegne in začne zopet 
popotovati. Mnogo tednov je beračil, ljudje so ga imeli 
za rokodelca. Naposled pride na Ogrskem v veliko 
plemenitaško konjušnico za konjskega čuvaja in zdrav- 
nika. Gospodarju se brzo prikupi s svojo veselostjo in 
šaljivostjo.  Kadarkoli je šel v Budapešt ali v Kanižo, 
vzel ga je vselej s sabo, da mu krati čas s svojimi 
brezštevilnimi burkami in zabavnimi anekdotami. Nekoč 
sta kupovala v medjimurskem Čakavcu konje.  Tukaj 
se seznani Franta v gostilnici z nekojimi mladimi 
Varaždinci.  Pustivši gospodarja brez slovesa gre 
ž njimi v Varaždin in uživa tu več dni njihovo 
gostoljubje. Ti novi prijatelji ga z veliko hvalo pri- 


160 


poroče ravnatelju Muzlerju, ki ga sprejme za suplenta. 
Poznejo usodo njegovo sem že povedal. Hrvatski 
moji prijatelji so mi pravili še za šest ali sedem 
drugih uradnikov, ki so se klatili prej brez posla 
po svetu, pa so dobili na Hrvatskem dobro službo 
samo zato, ker so znali nemški. O nekaterih je višja 
oblast zvedela, da so brezznačajni pustolovci, in. jih 
zapodila, drugi pa so skrivali svojo cigansko preteklost 
tako uspešno, da so si ohranili službo in spadali 
celo med zaupnike in ljubimce svojih načelnikov. Med 
suplenti leta 1854. in 1855. sta bila dva vrla narod- 
njaka, kojih vlada ni hotela potrditi za prava profesorja 
reške gimnazije: Slovenec Francelj in Čeh Maton. 
Francelj je pohajal z mano dunajsko vseučilišče. Bil 
je lep vesel mlađenič, rodoljub v vsaki kaplji svoje 
krvi, v vsakem čutu svojega srca, v vsaki misli svoje 
plemenite duše. Priljubil se je vsakomur o prvem spo- 
znanju, marsikoja deklica je po njem hrepenela in 
vzdihovala. Vendar se ni hotel oženiti, ker se mu je 
goreča prva ljubezen pokazila ne po nezvestobi njeni, 
kakor je mislil, nego po zlobni kleveti nekojih tovarišev, 
ki so mu jo počrnili in pristudili. Najbolj srečnega se 
je čutil Francelj, kadar je v veselem narodnem društvu 
prepeval slovenske in hrvatske pesmi ter ilirske davorije. 
Policija ga je prijavila deže'ni vladi, da je ,ein un- 
verbesserlicher Panslavist und Illyrier“. Ta ovadba je Jarca 
prestrašila, da ga ni maral več na Reki. Preselil se 
je torej v Varaždin, kjer je dobil službo, če se ne motim, 
na tamošnji realki. Pozneje je izdajal in urejal v 
Varaždinu tudi hrvatski list, namenjen prostemu na- 
rodu, za meščane pa je prirejal javna predavanja. Radi 
svojega ljubeznjivega značaja ni imel med poštenimi 

Hrvati in Slovenci nobenega sovražnika. Tembolj pa 
so ga črtili nemški samosilniki in njihovi mameluki, 
kar mu služi gotovo le v čast in najboljo pohvalo. 
Maton je dovršil svoje študije na Češkem. Porabil 
je vsako priliko, da se korenito izobrazi. Kar vem, 
so ga veselile najbolj matematične in prirodoslovne 
znanosti, ali si je pridobil tudi v drugih strokah obilo 
vednosti in se popel sploh na višino sedanje omike. 
Takih mož se mahaja dosti v češkem narodu. O Slo- 
vencih se to žal ne more trditi, v nas je do malega 
vsakdo povse zadovoljen, ako se izuči in izuri v jedni 
stroki, obširna splošna omika mu je navadno deveta 
briga. Ta nedostatek se poznava jasno tudi v spisih 
naših književnikov, posebno pesnikov. Med vzroke, da 
prvakuje Prešeren tako odlično med vsemi našimi, 
drugače izvrstnimi poeti, treba vsekako ubrajati tudi 
to, da je bil on ne le klasično, ampak vsestranski 
izobražen mož, kar se o veliki večini njegovih na- 
slednikov nikakor ne more govoriti. Levstik n. pr. ni imel 
skoraj nobenega korenitega pojma o obči zgodovini, 
zemljepisju, prirodoslovju, prirodopisu, računstvu in peda- 
gogiki in absolutno nobenega o modroslovju. Ali velika 
učenost in izobraženost je človeku malo koristila za 
Bahove vlade, dostikrat mu je še škodila, ker so ga 
smatrali ,pobožni možje“ za nevarnega materijalista 
in liberalca. Maton ni jemal nikomur ni verskih, ni 
lojalnih čutov — bil je skromen, priljuden, tih učenjak, 
ali objednem pa tudi čvrst ,vlastenec“, prijatelj vsem 
Slavjanom, sosebno pa bratom Hrvatom. Nadzornik 
Jarc se mu ni kazal nič sovražnega. Maton je želel 
dobiti na Hrvatskem stalno službo že zato, ker se je 
mislil oženiti s prelepo Hrvatico, sestro svojega to- 

variša in prijatelja. Prosil je torej večkrat nadzornika, 
da bi ga dal potrditi na koncu leta za pravega pro- 
fesorja reške gimnazije in Jarc mu je tudi obetal i 
ustno i pismeno. Precej na začetku počitnic pa mu 
je došla ovadba, ne vem, ali od reške policije ali od 
Švaba, da je Maton ,ein eingefleischter Panslavist und 
Freund aller illyrischen Ultras“. To poročilo ga je pre- 
plašilo.  Pisal je Klemanu, da bi bilo slabo za reško 
gimnazijo, ako bi ostal v njej Maton. Potujoč domov 
se je oglasil Maton tudi pri Klemanu in mu povedal, 
da je nadzornik ž njim zadovoljen, istotako ravnatelj, 
zato upa, da se niti Kleman ne bo protivi! njegovi 
prošnji, da ga potrdi vlada za Reko. Kleman zarenči 
zabavljivo: Vi se motite, ako mislite, da je nadzornik 
z vami zadovoljen! Ravnokar sem prejel od njega pismo 
Z opominom, da vas za Reko ne potrdimo. Maton je 
osupnil, da mu je kar sapa zastala. Odšel je brez 
poklona. Pozneje so ga potrdili za profesorja na Mo- 
ravskem. S tem mu je splavala po vodi ženitev s 
hrvatsko krasotico, ker je roditelji niso hoteli dati tako 
daleč od domovine. Že v ustavni dobi sem čital v no- 
vinah o nekem Matonu, ravnatelju brnske gimnazije, 
ki se je boril krepko zoper nemško svojat, vladajočo 
v stolici moravske dežele. Morda je bil ta Maton oni 
isti, kojega je Bahova vlada pregnala z Reke. 

Ko sem se poslovil z Varaždinom, popotova! sem 
proti Ljubljani zvečine peš. Na ptujskem polju sem 
došel dva odrasla kmečka dečaka, ki sta me pozdravila 
po nemški. Jaz ju opozorim, da je to nespametno in ne- 
spodobno, Slovenci pozdravljajmo se po slovenski! Ta 
pouk se jima jezdel jako čuden, ali ju jeobveselil. Dejala 
sta mi: Zdaj vidiva, da Slovenci še nismo najzadnji na 

svetu, ker se še vedno dobi kak gospod, kateremu se 
ljubi naše slovensko ime. Hodili smo potem zajedno 
tja do železnice. Spotoma sem ju oduševljal za slo- 
venski jezik in slovensko domovino, kar se je le dalo. 
V krčmi, kjer smo se poslovili, sta dvignila vsak tri 
prste in prisegla, da nikdar ne pozabita mojih naukov, 
Opominov in svaril. Kasneje sem zvedel, da se res 
nista izneverila svojemu obetanju. Francelj ju je dobro 
poznaval, rodila sta se oba v njega soseščini in jeden 
mu je bil celo nekoliko v rodu. Ta mu je sam pravil, 
kako ,pobožno“ mu je pridigal neki hrvatski profesor 
na ptujskem polju o slovenščini in njeni imenitnosti. 
Došedši v Ljubljano sem ostal po svoji stari navadi 
pri ,Slonu“. Opoludne sem se vsedel za tisto mizo, 
za kojo se je namestil in obiral ravno cipe tržaški ka- 
nonik Verne. Prej ga nisem še nikoli videl, zdaj pa 
sva se hitro seznanila in jednako rodoljubje in veselje 
za narodni jezik in slovstvo naredilo je med nama celo 
vzajemno simpatijo in prijaznost. Pogovarjala sva se 
do malega dve uri. Ko sem mu povedal, da idem na 
Reko, ker so mi dali službo v tamošnji gimnaziji, 
vzdihnil je: Oh, oh, kako vas pomilujem! Imeli boste 
zlobnega ravnatelja. Vedite, ki ga jaz dobro poznavam. 
V Trstu je živel precej dolgo in vodi! gimnazijo tako, 
da Bog pomozi. Delal je zdražbe in tožil na vse strani 
podložne si učitelje. Mogoče, da ga je izkušnja nekoliko 
spametovala, ker mu je marsikdaj izpodletelo, ali vse- 
kako boste morali dobro paziti in se ga na vso moč 
varovati. Jaz pa velim: Ker vam je Vidic tako znan, 
mi boste mogli tudi povedati, ima li kaj prida razuma 
ali je bedak? Verne odgovori: O, razumen je dovolj, 
za svojo korist in čast je prebrisan, kakor malokdo, 

ali kaj to pomaga, ko pa nima blagega srca. Jaz se ob- 
veselim in pravim potolažen: Izkušnja uči, da se zlobnega 
razumnika ni treba nikoli tako bati kakor zlobnega 
bedaka. Oni se spravi samo na tistega, ki mu je na 
potu, bedak pa besni brez pravega vzroka proti vsa- 
komur, kdor ga razdraži in užali, dasi često nevedć 
in nehotć. Boste videli, da bom zdeloval z Vidicem 
laglje, nego vi mislite. Verne se zasmeje: Jaz vam 
čestitam, da ste optimist. Bog daj, da bi se to pot 
ne zmotili. Ako ga je izkušnja kaj izmodrila, utegne 
vam se nada izpolniti. Z Vernetom sva se razšla prav 
prijateljski, zarekši se, da se k letu zopet vidiva, če 
ne v Ljubljani, pa v Trstu. Že drugi dan sem se od- 
drdral s pošto proti Reki, ker takrat še ni bilo železnice 
od Ljubljane proti jugu. Reka mi je od kraja jako 
ugajala. Zdela se mi je nenavadno snažna in lična, 
priljubila se mi je precej že radi morja, koje ji je 
pluskalo semtertam skoro na ulico. Ko sem mesto 
bolje spoznal, zapazil sem lahko tudi razne napake 
in nedostatke. Stari del, ki se zove Gomila, imel je 
marsikje pretesne, krive, nečedne ulice. Iz bornih hiš 
zijala je skrajna beda. Pred njimi valjali so se razcapani 
otroci, poleg njih so čepele stare, prav na lahko 
opravljene ženice, ki so se pomenkovale na ljubkem 
čakavskem narečju, dočim sem slišal na korzu in sploh 
v spodnjem delu mesta vsaj iz gosposkih ust le ita- 
lijansko govorico. Prej sem dostikrat čul, da so narod- 
nostne razmere na Reki ravno take kakor v Trstu. 
Vladajoči jezik je v obeh italijanski. Na njem govori 
do malega vsa gospoda in tudi nekoliko prostega 
ljudstva. Drugi prostaki pa so slavjanskega rodu, v 
Trstu Slovenci, na Reki Hrvatje, ali oboji mešajo v 


165 


svojo narodno govorico kaj radi tudi laške besede. 
Tudi trdi Hrvatje in rodoljubi so mi pravili, da je 
Reka laško mesto, nekaj prostote pač govori hrvatski, 
ali neko čudno, pokvarjeno narečje. Isto sem našel v 
Nemčićevih ,Putositnicah“. Tudi njemu je Reka laško 
mesto, le del prostih ljudi se pomenkuje na pokvarjeni 
hrvaščini. Vse te trditve so površne. Med Trstom in 
Reko je v narodnosti velik in bistven razloček. V Trstu 
so prebivali Italijani že od nekdaj, oni so v njem 
koreniti staroselci, kojim so se pridružili Slovenci šele 
po zvršetku 6. stoletja. Trst ni izgubi! nikdar laškega 
značaja, nikdar niso zavladali v njem Slovenci, dasi 
ga smatramo zdaj po pravici za glavno mesto, za 
stolico bodoče Slovenije. Na Reki so bile vse narod- 
nostne razmere drugačne. Mesto Sveti Vid na Reki so 
postavili najčistejši Hrvatje. V njem se je ne le po 
hrvatski govorilo, ampak se je opravljala celo božja 
služba na hrvatskem jeziku. Hrvatska je bila maša, 
hrvatske pridiga in molitve. Reška gospoda se je na- 
učila laški jezik šele v šolah in občeči z mogočnimi 
Benečani, ki so vladali v delu Istre na hrvatskih 
Kvarnerskih otokih in hrvatski Dalmaciji. Na Reki so 
se naselile sčasoma tudi mnoge italijanske rodbine. 
Odtod so dohajale simpatije za Benečane že v 16. sto- 
letju, ki so bile pa jako nestanovitne. Prigodilo se je 
celo, da so se Benečani tako razhudili nad Reko, da 
so jo sežgali. Mesto je bilo dolgo časa združeno s ' 
kranjsko deželo. Meščanom je ugajalo, da jih branijo 
Kranjci proti Turkom, ali kranjskih davkov in drugih 
bremen niso nosili radi, branili so se jih z vsemi 
štirimi, kar so le mogli. Kakor v vseh laških in 
tudi v vseh hrvatskih primorskih mestih zavlada! je 

na Reki municipalni duh, občinski egoizem, ki ni 
imel čuta in smisla za občo domovino nego se je 
stisnil, povse sam s sabo zadovoljen, v tesni kotar 
občinske avtonomije in svobode. Reka se ni zavedala 
nikoli za hrvatsko mesto in vendar je po izviru in 
krvi veliko bolj hrvatska nego isti Zagreb, kjer so se 
mešale že od nekdaj različne narodnosti. Dobil sem 
v roke imenik vseh reških meščanov pa sem našel, 
da je silna večina vseh rodbinskih imen hrvatska ali 
vsaj slavjanska. Reški odvetnik Suppe mi je pravil, 
da je dal 1. 1849. ban Jelačić zapisati vse Rečane po 
narodnosti in se je izkazalo, da se nahaja na Reki 
komaj sto italijanskih rodbin. In še med temi je za- 
pazil Suppe več imen slavjanskih, ki so dobila le po 
spačeni pisavi italijansko podobo. Človeku ni treba 
živeti dolgo v tem mestu, da se uveri, da znajo vsi 
Rečani hrvatski, dočim jih je dovolj, ki ne znajo ni 
pisniti po laški. Tudi pravi Italijan, ki se priseli na 
Reko, se mora naučiti hrvatski, ker bi drugače ne 
mogel občevati s čisto hrvatsko okolico in z reškimi 
prostaki. V župni cerkvi se je pridigovalo po hrvatski 
in tudi sicer se je ohranilo v božji službi marsikaj 
narodnega. Gospoda so se razgovarjala med sabo res 
da po laški ali odlični Rečan in slavni rodoljub Barčić 
spričuje, da se tudi gosposki bolniki na smrtni postelji 
poslavljajo s svojci in jim izjavljajo svoje poslednje 
želje na hrvatskem jeziku. Nekaj druzega pa vem iz 
svoje izkušnje. Stanoval sem iz prvine pri svojem 
rojaku, imovitem trgovcu in hišnem gospodarju Špen- 
dalu (Spendou). Gospa mu je bila trda Rečanka, ki 
je govorila ž njim in z otroki največ po italijanski, 
dasi se ji je zaperila v laški pomenek često tudi kaka 

hrvatska beseda. Kadar pa so ji prišle v pohod v ne- | 
deljo popoludne prijateljice in sorodnice ter si začele 
praviti, kaj se je tisti dan pridigalo, nisi čul iz njihovih 
ust nobene italijanske slovke. Kar je govoril duhovnik 
v cerkvi po hrvatski, to so si pripovedovale zdaj isto 
tako po hrvatski in to na čistem, do malega pismenem 
jeziku. Vmes jim je ušel večkrat tudi kak imperfekt 
in aorist! Predno je preteklo mesec dni, preveril sem 
se korenito, da ne bom služi! v italijanskem, nego v 
hrvatskem mestu, ki kaže tuje lice le v občinskih 
uradih in šolah in v trgovskih knjigah in javnih napisih. 
Po tem spoznanju sem uravnal tudi svoje občevanje 
in vedenje proti meščanom. Ko sem hodil v ljubljanske 
šole, mi je bil italijanski jezik tako po všeči, da sem 
se ga učil prav marljivo dve leti pri učitelju Pertutu. 
Doma v Mengšu pa sem imel priliko razgovarjati se 
včasi z laškimi opekarji. Napredoval sem res toliko, 
da bi bil govoril v dveh ali treh mesecih prav gladko 
italijanski, ako bi me bila zanesla usoda v kako laško 
mesto ali pokrajino. Zdaj pa sem prišel med prave 
Hrvate — kako bi mogel in smel govoriti ž njimi po 
italijanski?! Zdelo se mi je ravno tako, kakor če bi 
kak Slovenec govoril z Ljubljančani po nemški zato, 
ker ljubljanska gospoda rada nemškutari. Rečani so 
želeli in zahtevali že takrat, da se vsak tujec ki se 
naseli med njimi, nauči italijanski in se pomenkuje ž 
njimi po italijanski. Kaj taki nenarodni želji da bi 
jaz ustregel?! da bi pomagal laški propagandi in po- 
speševal in dajal potuho renegatstvu»! Drage volje 
sem dospel na Reko, ker sem vedel, da bom imel 
krasno priliko oduševljati vrle hrvatske Primorce za 
narod in domovino hrvatsko. Zdaj pa zahtevajo po ne- 

zgodah časa poitalijančene reve, da bi tudi jaz gojil 
tuj jezik, deloval za odpad od prirojene narodnosti, 
spoštoval in njegoval italijansko zavest, italijanski duh! 
Rajše bi se bil živ v zemljo pogreznil, nego da storim 
ta v nebo vpijoči greh narodnega izdajstva. Zaklel sem 
se sam sebi, da ne izpregovorim z nobenim Rečanom. 
laške besede in tej prisegi sem ostal zvest, dasi mi je 
naklonila brezbroj neprilik in nevarnosti. Radi laške 
propagande na Reki sem zamrzil tudi na lepi italijanski 
jezik, da se ga nisem maral več učiti: Da mi ni bil 
nekoliko potreben prva leta v.šoli, bil bi ga povse 
zanemaril. Nehal sem čitati tudi laške knjige in novine. 
Makijavelijev ,Principe“ bilo je zadnje italijansko berilo, 
ki sem ga imel v rokah. Čedalje bolj pa sem sovražil 
poleg laškega jezika tudi laški narod ali pravzaprav 
laško inteligencijo, ki je raztezala pohlepno svoje iz- 
srkane, onemogle roke po slavjanski Gorici, slavjanskem 
Trstu, slavjanski Istri in slavjanski Dalmaciji. Ta inte- 
ligencija je razglašala Adrijo za italijansko morje, dasi 
so najvažnejši bregovi ob njej slavjanski. Nakopičila 
se je torej cela gora vzrokov, da črti slavjanski rodoljub 
razun nemške grabljivosti tudi potuhnjeno poželjivost 
italijansko. 

Ali denimo za zdaj Rečane in lahonstvo na stran 
in pojdimo na skromno ali precej važno poprišče pro- 
svete in duševnega življenja — v gimnazijo! Prvi 
človek, ki sem ga v njej videl, je bil šolski sluga 
Bartol. Pozdravi! me je po laški, ali izgovor je spričeval, 
da to človek ne more biti Italijan. Vprašal sem ga po 
hrvatski, kakov rojak da je in kje se je rodil. Odgovori 
mi jecljaje: Ća ću jin reć, si sa, da ja nisan Rečan, 
ma san već dugo tuka — znaju, ja san Kranjac i 

rodil san se tamo poli Idrije. Jaz se mu zasmejem: 
Ne bodite šalobarda, govorite z mano po domače! 
Silno se je uradostil, ko je čul te slovenske besede. 
Podal mi je ne le jedno, ampak obe roki in od takrat 
ni zinil proti meni nobene tujke. Veselilo ga je ne- 
izrečeno, da se je mogel z rojakom pomenkovati po 
slovenski. Pokazal mi je gimnazijsko pisarnico in povedal, 
da najdem ravnatelja v njej ne le zdaj nego ob vsaki 
uri od osme ure zjutraj do mraka. Po dnevu hodi domov 
samo obedovat. Vidic me je sprejel še skoro preveč 
prijazno. Tudi on mi je podal obe roki in me trkal 
neprenehoma po ramah. Dejal mi je, da je govoril z 
našim rojakom, trgovcem Špendalom, če bi imel za me 
kako sobo in on mu je rekel, da jo ima. Ako hočemi iti 
k njemu, se preselim lahko precej danes. Jaz sem 
opazova! svojega ravnatelja prav natanko, ne bi li 
zazrl na njem kako znamenje tiste zlobe, o kateri mi 
je govoril Verne. In našel sem je dosti hitro. Pogledal 
me je včasi po strani tako potuljeno in prihuljeno, da 
sem se ga skoro ustrašil. Ali to je minulo po bliskovo. 
Trenutek potem se je zopet blagovoljno smehljal in 
upiral vame oči tako zaupno in prijateljski, da je 
morala zamreti tudi najmanja sumnja. Vidic mi je na- 
znanil, kaj sta ukrenila zame z nadzornikom Jarcem. 
Razlagal bom v treh šolah grški jezik in v gornji 
gimnaziji ilirščino. Ko sem to slišal, mi je kar srce 
poskakovalo od veselja. Razlagal bom torej narođni 
jezik, tisti predmet, po katerem sem  hrepenel ; in. 
koprnel že od nekdaj. Zdaj bom imel nebeško lepo 
priliko, da netim v mladini sveti ogenj rodoljubja, da 
jo vnamem in oduševljam za narodni jezik, narodno 
slovstvo, narodne svetinje in pravice. Ilirski sem se 

učil v Varaždinu obe leti jako pridno. Prečital sem 
pazljivo premnoge hrvatske in srbske knjige nove in 
stare. Po tem berilu sem si jel že tudi sostavljati zgo- 
dovino ilirske literature. Rabile so mi samo posvetne 
knjige, dasi so za jezik verske včasi še bolj važne in 
zanimive. Govoril sem hrvatski precej dobro že na 
koncu prvega poluletja, čez dve leti pa gladko, brez 
kakoršnekoli izpodtike. Jedne reči pa si nisem mogel 
navpreki vsem naporom nikdar prisvojiti, namreč na- 
glasa. To ni čudo, saj si ga ne morejo niti Hrvatje 
sami, ako so rojeni kajkavci ali čakavci. In celo med 
štokavci najdeš dovolj takih, ki ne znajo bosenskega 
in hercegovskega naglasa. Med nje sodijo Črnogorci 
in mnogi prebivalci na vzhodu srbske kraljevine. Ilirski 
pisatelji Bogović, Vukotinović, Demeter i. dr. grešili so 
proti pravemu naglasu ravno tako kakor jaz in drugi 
moji rojaki. Moj tovariš in prijatelj Vinko Pacel mi je 
zatrdil, da poznava med kajkavskimi Hrvati samo 
jednega, ki govori štokavsko narečje s popolnoma 
pravilnim naglasom — ta jedinec je znameniti učitelj 
Fabković. Jaz pa sodim še zdaj, da je pogodil vselej 
pravi naglas tudi Vinko Pacel, ali njemu je bilo to 
laglje nego Fabkoviću, ker je občeval na Dunaju več 
let z Vukom in drugimi štokavci in je živel precej 
dolgo v srbskem Belem gradu. Poznal pa sem tudi 
dva Siovenca, ki sta izgovarjala hrvatske besede, kakor 
da sta rojena Ličana ali Sremca: inženirja Jerasa in 
nekega krčmarja v Petrinji, ki se je rodil v šempeterski 
župniji na Dolenjskem. Za učitelja ilirskega jezika sem 
bil torej že precej pripravljen in usposobljen, ko sem 
ga začel razlagati dijakom reške gimnazije. Ali za tak 
predmet nikoli ni glavna reč teorija in naj bo tudi 

znanstvena kolikor hoče — nego narodni duh, odu- 
ševljenje za narodnost in domovino. Zato sem tudi 
najbolj skrbel, da vcepim mladini gorečo ljubezen do 
njenega naroda, do njegove govorice, njegove domo- 
vine in objednem tudi ljubezen do naše skupne matere 
Slave, do vseh njenih sinov, oduševljenje za slavjansko 
vzajemnost. Čitaje hrvatske pisatelje nisem pojasnjeval 
samo slovniških oblik, ampak tudi stvar, to je: pomen 
besedi. Če smo došli n. pr. do besede ,sloboda“, 
povedal sem najprej, da je sostavljena iz svoj in 
biti, potem pa sem razloži! tudi to, kaj da pomenja, 
kaj je osebna sloboda, kaj narodna, politična itd. V 
zgodovini ilirske literature sem omenil vse vzroke, ki 
so jo pospeševali ali zadržavali. Bilo je med njimi 
tudi cerkvenih in nekoji duhovniki so mi silno zamerili, 
da jih nisem premoičal. Grški jezik mi je nalagal prvo 
leto mnogo truda in muke, ker so bili dijaki v njem 
tako slabo izvežbani. Poučeval jih je več let Rečan 
Morasi, ki sam ni znal ni glavnih pravil grške slovnice. 
Besedilo grških klasikov smo prevajali vselej najprej 
na nemški, potem pa na hrvatski in italijanski jezik, 
ako se je nahajal v šoli kak Slovenec, pa tudi na 
našo slovenščino. Drugi profesorji so se držali drugačne 
metode, prelagali so z grščine samo na nemški jezik. 
Jaz sem se opiral na neko naredbo ali navodilo, .ki 
nam je došlo od dunajske vlade, v kojem se je izreklo 
jako pametno načelo, da morajo učitelji klasičnih 
jezikov uporabljati vsa sredstva, ki olajšujejo in po- 
spešujejo razumevanje izvirnega besedila. Tega pa ne 
more utajiti noben sofist, da je za ta namen najbolje 
sredstvo narodni jezik. Ravnatelj Vidic je dobro vedel za 
to rabo ilirskega in slovenskega jezika, ali me ni radi nje 

nikoli grajal, nikari mi jo prepovedal. Slavjanska na- 
rečja mu niso baš ugajala, ali bilo mu je jako po 
volji, da prevajamo tudi na italijanski jezik. On si je 
želel na Reki popularnosti, pa bi se bil na vso moč 
rad prikupil izobraženim Rečanom, ki so mu očitali, 
da se italijanščina v gimnaziji preveč odriva in zane- 
marja. Ugovarjal jim je, da to ni res, ker se rabi ne 
le v spodnji, ampak deloma tudi v gornji gimnaziji. 
Za Bahove vlade sem predava! jedno ali dve leti v 
višjih razredih tudi zgodovino. Napoleon I. je gotovo 
pravo pogodil, ko je imenoval to znanost ,konven-. 
cijonalno bajko“. Čista in vsa istina se težko zve še 
o najvažnejših prigodbah, ki so se vršile pred mnogimi 
pričami pri belem dnevu. Navzlic temu ima zgodovinar 
dolžnost iskati resnice. Ako je tudi ne more doseči, 
mora se vsaj vestno truditi, da se ji približa. Presojati 
mu je povse objektivno ljudi in stvari, voditi ga ne 
smejo ni strah, ni srd in sploh nobeni postranski 
obziri, duh se mu mora gibati v vsej svobodi kakor 
tica pod nebom. Zgodovinske šolske knjige Bahove 
dobe se niso pisale po teh načelih, izdavale so se, 
kar se veli, ad usum Delphini. V njih si je govorilo 
skoraj le o vladarjih in njihovem vojskovanju, prav 
nič pa o duševnem in gmotnem razvitku in stanju 
kakega naroda. Te knjižure sem prečital, ali sem jih 
našel tako suhe, prazne in ničeve, da si jih nisem 
niti omislil. Razlagal sem zgodovino tako, kakor sta 
mi velela razum in pamet. Dejal sem, kakor pravijo 
Hrvatje, bobu bob a popu pop. Poštenjaka sem ime- 
noval poštenjakom, lopova lopovom, pa naj bo, kdor 
hoče. Ko se je začelo proti meni 1864. preganjanje, 
poslalo mi je 124 bivših dijakov mojih zaupnico, kojo so 

dali natisniti tudi v raznih novinah. V tej zaupnici ali 
zahvalnici pravijo, da sem jim govori! ,slobodne rieči 
iz slobodne duše svoje“. Te besede so resnične, ali 
se ne smejo tako razumevati, kakor da sem razširjal 
v šoli prevratne misli. Po praznoverju sem res mahal, 
kar se je dalo, ali nikdar nisem napadel krščanske vere 
in katoliških dogem. Isto tako se nisem pregrešil nikdar 
zoper državne zakone ali zoper lojalnost, kakor so 
lagali v svojih peklensko zlobnih tožbah moji sovražniki. 
Ravnatelj je poznaval svobodno smer mojega predavanja, 
ali me ni radi nje nikoli grajal, ker je bil tudi or 
sam svobodoljuben Jožefovec. Zdaj mi je omeniti še 
nekatera pedagogična pravila, kojih sem se drža! v 
šoli. Strogo sem zabičeval dijakom, naj povedo ro- 
diteljim svojim, da mi ne smejo nikdar ponujati in 
nositi daril, kakor je bila to stara razvada takraj in 
onkraj Lajte. Kdor se predrzne, da mi prinese navpreko 
tej prepovedi kako podkupnino, naznanim ga v šoli, da 
zvedo vsi dijaki, kateri součenec si je hotel dober red 
kupiti ne pa ga zaslužiti. Ta moj opomin prišel je po 
vohunih kmali do ušes Vidičevih, ki je imel o takih 
podarkih bolj liberalne in prožne pojme nego jaz in 
večina mojih tovarišev. Služil je mnogo let v Galiciji, 
ki je slovela že od nekdaj, da je klasična zemlja vsake 
uradne korupcije. Ukora se mi baš ni usodil dati 
radi moje antimazilne opozicije, vendar pa me je 
prosil prijazno, naj ne osramotim vpričo vseh dijakov 
dobrohotnih ljudi, ki bi mene ali kakega drugega 
učitelja radi razveselili s kakim darilom v priznanje 
truda in s tiho prošnjo, da bi imeli blago potrp- 
ljivost ž njihovim sinom. Ravno tako strogo kakor 
mazila obsojal in prepovedal sem dijakom vohunstvo 

in ovaduštvo. Skoro v vseh srednjih šolah rakovske 
države vladala je gnjusna navada, da so se hodili 
dijaki med sabo skrivaj tožit ravnatelju in učiteljem, 
često seve brez vzroka in lažnjivo. Po tem nečednem 
potu so zvedeli ravnatelji vsako razposajenost, ne- 
zakonitost, tajno veselico, z jedno besedo vse grehe 
šolske mladine, ki je zaman ugibala, od kod jim 
dohajajo te ovade. Za nagrado so dobivali vohuni ne 
le najbolji red v ponašanju, ampak tudi po ravnateljevi 
ali učiteljevi priporoki prvi red iz takih predmetov, iz 
kojih so zaslužili dvojko ali trojko. Ob takih prilikah 
razvilo se je grozno težko med součenci stalno pri- 
jateljstvo, za koje so tako dovzetna mlada srca. Dečaki 
niso vedeli, komu smejo kaj zaupati in komu ne, 
neprenehoma so se sumnjičili, včasi so imeli naj- 
poštenejšega tovariša za podrepnika in vohuna svojih 
predstojnikov. Ta moja prepoved je spravila ravnatelja 
v veliko stisko in tudi v očitno nejevoljo. Zarenčal je: 
Ako prenehajo take tožbe, kako bomo pa kaj zvedeli, 
in znati pa vendar moramo, kaj delajo dečaki, kadar 
so sami, brez našega nadzora! Jaz mu odgovorim: Še 
bog, če nič ne zvemo, se saj ne bo treba jeziti in 
mladino kaznovati. Tega mi menda ne boste zanikali, 
da sodita vohunstvo in ovaduštvo med najgrše in naj- 
bolj nenaravne človeške napake, kateri moramo skrbno 
poruvati iz srca poverjene nam mladeži, ne pa jima 
dajati še potuho in jo zagovarjati. Vidic zavpije: Jaz 
ne zagovarjam špicljarije, ali mi je ne odpravimo! 
Vohunstvo zahteva sistem naše in vsake vlade. Brez 
njega morala bi iti vsa naša policija v pokoj in niti 
drugi državni uradi ne morejo prebiti brez njega. 
Oblastnik, koji bi prepovedal tajne tožbe in ovadbe, 

odprl bi na strežaj vrata vsem rogoviležem in puntarjem. 
V teoriji zdi se nam marsikatera reč ružna in brez- 
dušna, ki je v praksi koristna in nujno potrebna. In 
tako je trdil ravnatelj svojo, jaz pa svojo. Pričkala sva 
se še večkrat radi vražjih špicljev in denuncijantov, ali 
se nisva mogla nikoli pogoditi in složiti. Jaz sem jih 
črtil in preganjal, on pa jih je le prerad poslušal in 
jim izkazoval svojo naklonjenost. Vendar pa ga moram 
pohvaliti, da me ni nikdar prijavil vladi, da _ mrzim 
huje nego na peklenskega hudobca na vso tajno her- 
mandad in vse njene najemnike in podrepnike. 

Zdaj dve, tri besede o nalogah! Zakoni so jih nalagali 
toliko, da jih ubogi dijaki niso mogli zmagovati. Naloge 
so jim zagrenile in ostudile vsak predmet. Potrebovale 
so toliko truda, koristi pa niso donašale vsaj ve- 
čini njihovi nobene. Zdaj govorim seveda o hišnih 
nalogah, ali tudi šolske so bile prečeste, nadležne 
in brezplodne kakor domače. Na Reki so se dajale 
naloge iz latinskega, grškega, nemškega, italijan- 
skega in ilirskega jezika. Dijak, ki je bil posebno 
nadarjen, jih je pisal dobro, v zadovoljnost svojih 
učiteljev. Ali takih bistrih umov ni veliko. Večina mora 
omagati pod težo dela, koje se ji naklada. Jaz sem si 
ustanovil sam za-se načelo, da bom dajal iz ilirskega 
jezika le včasi kako nalogo, katero treba prinesti šele 
v 14 dneh ali še pozneje. Ta naloga pa mora biti 
takova, da sili dijake samostalno misliti in da navadno 
vzbuja v njih tudi rodoljubje in značajnost. Za glavno 
sredstvo, s kojim se nauči najprej, najlaglje in najbolj 
prijetno narodni jezik, pa sem smatral vedno obilno 
čitanje dobrih narodnih knjig.  Takrat mladina še ni 
imela toliko lepega in more se reči klasičnega narod- 

nega berila kakor ga ima dandanes. Ali napisalo se je 
vendarle marsikaj dobrega tudi do one dobe. Dijakom 
sem priporočal usrdno, naj čitajo Vukovo zbirko na- 
rodnih pesnij, kojo je nabral po srbskih in hrvatskih 
krajih. To zbirko sem jim tudi sam posojal. Priporočal 
sem jim tudi druge Vukove spise, zlasti narodne pri- 
povedke. Z veseljem smo pozdravljali tudi Valjavčeve 
kajkavske povesti. To se ve, da sem govoril pohvalno 
o Kačićevem ,razgovoru“ in opominjal mladež, da ga 
čita in zopet čita. Isto velja še za razne druge knjige. 
Opozarjal sem tudi dijake na dolžnost, da si tako 
čtivo drug drugemu posojajo in, če izide kaka dobra 
nova ali v novo izdana stara knjiga, da si jo tudi 
sami kupijo, ako so jim roditelji bolj imoviti. Za to 
reč imel sem izvrstnega pomočnika, sijajno nadarjenega 
Karlovčana Asangerja. Ko je prišel ta mladič na Reko, 
kazal je prilične vednosti iz nekojih predmetov, v drugih 
pa je bil povse zanemarjen, sosebno v grščini. Hodil 
je dva ali tri mesece k meni na dom, da ga v njej 
vsaj nekoliko izvežbam. Ali sem se čudil njega spominu! . 
Ob mesecu je znal grško slovnico bolje, nego mnogi, 
ki so se ju učili že celi dve leti. Kmali se je potisnil 
med najodličnejše dijake. Na Reki se je tudi brzo 
navzel narodnega duha in je budil in širil narodno 
zavest ne le v svoji šoli, ampak med vsemi učenci in 
sploh v vsakem društvu, v katero je prišel. Postal je 
že v Primorju pravi apostol za hrvatstvo. Kadar se je 
oglasila kaka nova knjiga, bil je on prvi, ki jo je kupil 
in čital, potem pa jo posojal po vrsti vsem revnim 
znancem, bolj bogatih roditeljev sinove pa je nagovarjal z 
iskreno besedo, da so jo kupili. Tako je došlo v našo 
gimnazijo do 30 izvodov Čengićage in ne dosti manj 

tudi Bogovićevih dram. Komaj je preteklo jedno leto, 
navdajal je duh žarkega rodoljubja vse višje razrede 
našega zavoda in se jel pojavljati tudi v dolnji gimnaziji. 
L. 1857. je uvedel ravnatelj v posebni sobi deklamacije 
za vse večje dijake. Za hrvatske se jih je oglasilo že 
precej od konca več nego 30, za italijanske le dva ali 
trije Rečani, za nemške — nijeden! Vidic je moral 
prisiliti 1 Čeha in 1 Slovenca, da sta govorila po 
nemški. Na teh vajah se je videlo prav očitno, kakega 
rodu in kake zavesti je mladina reške gimnazije. 

V. 


Slavjanski in nemški profesorji reške 
$imnazije. 
Brezuspešni napori Bahovih huzarjev. 





O sebi sem govoril dovolj, zdaj mi treba povedati, 
kakove tovariše sem imel na Reki ob času Bahovega 
absolutizma.  Največ je bilo Slavjanov, narodnih in 
nenarodnih, ali vlada nam je poslala tudi dosti Nemcev, 
da bi širili v hrvatskem Primorju nemško ,kulturo“, 
to je germanizacijo. Največ sem občeval s Hrvatoma 
Pacelom in Katikićem. Vinko Pacel se je rodil v 
Karlovcu, višje šole je pohajal v Zagrebu, najvišje na 
Dunaju in nekoliko v Pragi. Za narod se je unel že 
v otročjih letih, z vso dušo je prigrlil tudi slavjansko 
vzajemnost. Našel si je prijateljev in dobrih znancev med 
vsemi slavjanskimi plemeni, z nekaterimi je redno dopi- 
soval, n. pr. s Srbom Daničićem. Med gospodi, ki so 
prirejali na Dunaju slavjanske. plese, čitalo se je tudi 
Paclovo ime. Ker je bil vedno neizrečeno marljiv, ob- 
jednem pa napreden, nabral si je mnogo znanosti in vse- 
stransko izobraženje. Razun materinega jezika govoril je 
nemški, latinski, laški, francoski, češki in magjarski, 
razumel pa še več drugih. Že zarana uvrstil se je med 
književnike in napisal, kar je meni znano, 16 knjig, pre- 
vedenih in izvirnih. Tvarina jim je različna, to vem, 
da obsega i poezijo i filologijo. Ko je vrli časopis 

»Neven“ v Zagrebu zahiral, oživila ga je reška čitalnica, 
za urednika mu je izbrala Pacela. List nikakor ni 
bil slab, ali je moral kmali ponehati, ker tiskar ni 
dobival plače po dogovoru. Delicita pa ni zakrivil 
Pacel. On je imel dovolj dohodkov. Učil ni le v gim- 
naziji, ampak tudi v privatnih zavodih, kjer se je pla- 
čevalo jako dobro. Ali vse to je bilo premalo, tičal je 
do vratu v dolgovih. Ubogi učenjak je radi njih izgubil 
ugled, dasi on sam ni zapravil ni krajcarja po ne- 
potrebnem in je živel skromno, kar se le misliti more. 
Ali nahajale so se tuje roke poleg njega, ki so razsipale 
brez usmiljenja njegov zaslužek. Za ,Neven“ so se 
oglašali naročniki prvi mesec bolj poredkoma, vedno 
je le kapljalo, deževati pa ni hotelo. Neki dan pa je 
poslalo novce kar 26 novih naročnikov. Ali to veselje 
se je Pacelu brzo skalilo. Še isti dan je prodal radi 
draginje glasovit trgovec neki gospej 7 klobukov, 
katere je kupila vse za-se. In tako je nosila njena drobna 
glavica od nedelje do nedelje vsak dan drug klobuček, 
kar je delalo dosti smeha, morebiti pa tudi zavisti. 
Pacel si je nabavi! polagoma prekrasno knjižnico, v 
koji so se nahajale nekatere jako redke knjige. Sam 
mi je zatrdil, da ne da te zbirke ni za 3000 gld. Ali 
radi dolgov jo je moral prodati do malega v slepo 
ceno. Tega udarca ni mogel nikoli preboleti. Po raz- 
padu Bahovega sistema se je smel nadejati, da postane 
naš ravnatelj. Jaz sem mu to prav iz srca želel. Ali 
dvignili so se proti njemu razni kruhoborci, ki so mu 
izjalovili povišanje. Jeden izmed njih ga je preganjal 
še pozneje, vlada je premestila Pacla radi njegovih 
klevet iz Reke v Varaždin. To je bil zanj drugi težki 
udarec, Tretji ga je doletel ob času Rauchovega bano- 

vanja. Takrat se je izneveril Pacel samemu sebi; da se 
izkoplje iz dolgov, preskočil je v tabor magjaronski. 
Res, da mu je ta mena koristila, vlada ga je imenovala 
šolskim nadzornikom, ali duševni mir mu je takrat 
izginil. Gledal je srdito ves svet in sebe samega. Naš 
rojak, profesor Tušek mi je pravil, da ga je videl 
večkrat na dan, ali vselej tako nasajenega in zlovoljnega, 
da se ni usodil ga obgovoriti. Starih znancev se je 
odslej ogibal, novih pa ni maral. Živaril je žalostno sam 
za-se in pogovarjal se je tudi le še sam s sabo. Prihodke 
je imel zdaj dobre, ali še zmerom premajhne. Dolgovi 
so ga pritiskali huje in huje, skrbi so rasle, da ni 
mogel ni jesti ni spati in te skrbi so ga tudi ugonobile. 
Ko sem zvedel njegovo smrt, sem se zajokal, kajti 
sva si bila vedno prava prijatelja. Ta mož je zaslužil 
pač boljo usodo, nego ga je zadela. Po svojem prvotnem 
značaju, po svojem zlatem srcu, po svojih sposobnostih 
in vednostih sodil je Pacel med prvake svojega naroda. 
Kdor ga je poznaval bolj natanko, moral ga je 
spoštovati in ljubiti, ako se tudi ni vjemal vselej ž 
njegovimi nazori. Vsako društvo se je razveselilo, 
kadar se je prikazal v njem naš predragi Vinko. Ž 
njim se je bilo res vredno razgovarjati. Znal je kratko- 
časiti človeka s svojimi šalami in burkami, ali ga tudi 
poučevati in siliti na premišljevanje s svojimi resnimi 
pripomnjami, jedernatimi anekdotami in zanimivimi 
doživljaji. Pacel je slovel po pravici tudi za dobrega 
pevca in govornika, kojemu je tekla beseda tako 
zlahkoma, urno in gladko, tako prijetno in logično, kakor 
da čita kak umeten krasnoslovec poslušalcem iz knjige. 

Vatroslav Katkić je zagledal ta svet v Jaski ali 
Jastrebarskem, prijaznem trgu med Karlovcem in Za- 

grebom. Višje šole je izdelal v Zagrebu. Radi nesrečne 
ljubezni ni hotel iti v pravoslovno akademijo, kakor 
je prej namerjal, nego si je izvoli! duhovniški stan. 
Ko je končal bogoslovje, služil je od konca nekje za 
kaplana, potem pa se je napotil z deželno podporo v 
Prago, da se izuči za gimnazijskega profesorja. Med 
Čehi mu je jako ugajalo , tako srečnega se ni čutil nikoli 
ni prej ni pozneje. Seznanil se je z mnogimi znamenitimi 
Čehi, občeval je tudi ž njihovimi prvaki, kojim je bil 
jako po volji veseli in rodoljubni hrvatski Ilir. Češki 
se je naučil v 4 mesecih, govoril in pisal je ta jezik 
ročno in s pravilnim naglasom, kakor da bi se bil 
rodil kje ob Veltavi. Dal se je izprašati iz zgodovine, 
zemljepisa in narodnega jezika. Izpite je prebi! brez 
težave z zaželjenim uspehom. Vlada ga je poslala na 
Reko jedno leto prej nego mene. Katkić je bil jako 
društven človek. Na svetu mu ni bila nobena reč tako 
zoperna kakor samota. V veseli družbi zabava! je 
poslušalce v brezbrojnimi, na debelo opopranimi in 
osoljenimi šalami in dovtipi, pa tudi z duhovitimi, 
izvirnimi dosetkami in burkami. Nekateri so mu očitali 
gizdavost, da se sili povsod v ospredje, da hoče 
zmerom sam govoriti. Jaz tega nisem zapazil, dasi 
sem Občil ž njim vsak dan in često po več ur zapo- 
redoma. On se je vladal tako, kakor mu je bilo pri- 
rojeno, po svojem mladeniškem temperamentu. Hliniti 
se ni znal, kar mu je mnogo škodilo. Odkritosrčen je 
bil do skrajnosti, more se reči z dobrim razlogom, 
da še preveč. Pripovedoval je na vsa usta svoje slabosti, 
ali tako očitno izpoved treba sprejeti vselej cum grano 
salis: Katkić je bil mnogo bolji nego se je sam sodil, 
Radi svoje odkritosti zabredel je včasi v velike neprilike, 

ki se niso lahko poravnale. Boriti se mu je bilo n. pr. 
z reškimi kanoniki in z grofom Hohenvartom, kar 
razložim pozneje bolj natanko. Jaz sem ga ljubil 
najbolj baš radi njegove iskrenosti (po hrvatskem in 
slovenskem pomenu te besede). Srce, katero je nosil 
na dlani, gorelo je vroče za hrvatski narod, za koji 
je bil vsak trenutek pripravljen dati svoje življenje, 
gorelo pa je z jednakim žarom tudi za vse druge Slavjane, 
na vshodu in zapadu, na jugu in severu. Med Hrvati 
in Srbi ni delal nikoli razlike. Oboji so mu bili jednako 
mili in dragi, zato so ga tudi oboji čislali in ljubili. 
Občeval je rad in mnogo s pravoslavnimi popi, ki 
so dohajali v našo čitalnico, in blagroval je ob vsaki 
priliki pravoslavce, da smejo tudi v cerkvi častiti svojega 
Boga na materinskem jeziku. Verska spravljivost in 
blagohotnost mu je naklonila tudi preiskavo. Po padu 
absolutizma je rekel v županijski skupščini, da hrvatski 
sodnik ne bo grešil, ako živeč v vlaških Moravicah 
hodi ob nedeljah v tamošnjo pravoslavno cerkev. Radi 
teh besed tožil ga je reški kanonik Vizner, da širi 
krivoverske nazore. Ali senjski škol Ožegović je bil 
dober in pameten mož, da ovadba Katkiću ni škodila, 
toda mnoge sitnosti mu je le prinesla. Ob stoletnici 
slavnega pesnika Kačića govoril je naš Vatroslav v 
njegov spomin v reški cerkvi sv. Vida prekrasno, rodo- 
ljubno pridigo. Reškim fanatikom se je ž njo silno 
zameril. Od takrat so ga jeli napadati na ulicah z 
divjim krikom, psovkami in zabavljivim petjem, dasi 
se je z Rečani rad pomenkoval tudi po italijanski. Te 
vedne demonstracije so mu zagrenile življenje v Primorju. 
Pustivši šolsko službo prosil je svojega zagrebškega 
vladiko za župnijo in jo tudi dobil. Župnikoval je na 

dveh krajih, umrl je, če se ne _motim, v Belovaru. 
Katkić je preložil na hrvatski jezik nemško občo zgo- 
dovino, ki se je rabila v gimnaziji. V nemškem izvirniku 
se čita o boju na Berezini: ,Naclh dieser letzten glan- 
zenden Waifentat Ičste sich die franzčsische Armee 
auf.“ Katkić je jako obžaloval, da v prevodu ni pri- 
stavil k besedam: ,po ovom poslednjem slavodobitju —“ 
vsaj tri klicaje in vprašaje (1!!l???). To je bogme 
presneto malo sijajna taka zmaga, po kateri se razkropi 
vojska ne nasprotnikova, nego zmagalčeva! Ali razun 
te gluposti nahajalo se je v naši šolski zgodovini vse 
polno še drugih, jednako bedastih podatkov. 

Hrvatov sem imel za tovariše iz drugih krajih malo. 
Ljubeznjivi, odlični rodoljub Gršković (Bodul z otoka 
Krka) je ostal pri nas, žal, le malo časa in viteški Jelačić 
je prišel k nam šele po odhodu Bahove vojske. Največ 
hrvatskih profesorjev se je rodilo na Reki, ali Hrvatje 
so bili le po krvi, žive narodne zavesti ni tlela ne 
iskra v njihovi poitalijančeni duši. Vendar sem našel 
med njimi znatne razločke. Najbolj se mi je prignjusil 
Morasi, ki ga je imenoval neki hrvatski list ,dobri- 
čino“. Ta dobričina bil je tak modrijan, da za Bahove 
dobe ni izpregovoril z nobenim učencem nijedne 
hrvatske besede. Ko se je Bahovi sistem po oktober: 
skem diplomu majal in rušil, glasoval je vselej z 
ravnateljem Vidicem, da mora ostati nemščina tudi 
dalje vladajoči jezik v reški gimnaziji. In ko se je 
Ogrom in Hrvatom povrnila starodavna ustava, je ta > 
,»dobričina“ Morasi stopil javno v vrste najhujših italijo- 
manov in kazal o vsaki priliki očitno sovraštvo hrvat- 
skemu narodu in jeziku. Morasi je bil pop, a glavno 
načelo mu je bilo: Živi dobro, dokler si živ! Velikanski 

njegov trebuh je dokazoval, da mu je to pravilo tudi 
teknilo. On je sodil tudi med oduševljene privržence 
nauka, da so mazila koristna za obe stranki, za pre- 
jemnika in tudi za darovalca, ki kupi ž njimi svojemu 
sinu prvi red v mrtvo ceno, za sodček vina ali par 
rejenih gosk. Brez preveličavanja se sme trditi, da je 
spadal Morasi med najslabše učitelje na Hrvatskem in 
vendar ni imel v službi nikoli nobene neprilike. 
Došla mu ni od nikoder nobena graja; dobil je na- 
posled lepo pokojnino, kakor da je izvrševal svoje 
dolžnosti povse redovito, brez zmote, napake in maroge. 
Sploh sem opazil to še večkrat, da so učitelji, ki niso 
v šoli nikoli nič razlagali nego velevali učencem le 
»vVon da bis da“, živeli mirno, od nobene strani nič 
nadlegovani, dokler jih je čez 30 let za ta strašni trud 
doletela mastna pokojnina. Dale bi se pisati ostre 
zabavljice o tem predmetu, ali čemu? saj pri nas ne. 
bi nič koristile. 

Rečan Mihić je učil krščanski nauk najprej v gornji, 
potem v dolnji gimnaziji, ker je znal bolje italijanski 
nego nemški. Niti on ni govoril z dijaki nikoli hrvatski 
do 1.1860., ali narodnega jezika pravzaprav ni sovražil, 
hotel je izpolnovati le željo svojih predstojnikov. Kaj 
čudno je sodil o magjarščini. Imel jo je za nekako 
slavjansko narečje, v koje so zatrosili Turki mnogo 
svojih besed. Pisatelja Kurelca je smatral za prvega 
korenjaka med Hrvati. Dejal mi je večkrat, da ne bi 
bil zavlada! nikoli absolutizem in nemški jezik, ako 
bi se mu bili vsi tako junaško postavili po robu kakor 
Kurelac. Ko pa sem vprašal Morasija, kakov človek 
je ta glasoviti Kurelac, odgovoril mi je zaničljivo: Er 
ist ein Lump, denn er hat nichts! Mihić je učil v višjih 

razredih tudi italijanščino. Ko so ga prosili dijaki, da 
bi jim svetoval, katere laške knjige naj čitajo, nasmehljal 
se jim je skrivnostno in velel: Moj svet je ta, da 
ne čitajte nobenih knjig razun šolskih. Tudi jaz 
sem hrepenel po čtivu, pa kaj mi je to hasnilo» Več 
ko sem bral, huje se je vznemirjala moja duša. Že 
mi je pretila nevarnost, da izgubim vso vero. Vrgel 
sem še o pravem času vse knjige od sebe in od takrat 
se mi je začel zopet vračati dušni mir. Čitajte torej 
samo šolske knjige, v njih najdete vse, karkoli boste 
potrebovali v življenju. 

Profesor Rubesa ali Rubeša je učil dečake nižje 
gimnazije. Bil je pohleven, ljubeznjiv možiček, ki je 
zaslužil bolj nego Morasi pridevek ,dobričina“. On ne 
bi bil mogel razžaliti ni muhe. Rubeša je mnogo 
molil in delil obilo dobrot revežem. Vsi znanci so ga 
smatrali za izgled prave pobožnosti. Baš zato je bil 
prijazen proti vsakomur,tudi proti drugovercem in malo- 
pridnežem, ki so se mu rogali. Nekoč smo se pomen- 
kovali vpričo njega o celibatu. Kolega Katkić je bleknil: 
Da se odpravi ta zapreka, našel bi si jaz v 14. dneh 
nevesto, kaj pa Vi, gospod Rubeša? Ta se zasmeje 
in veli: ,Bog ve, če ne bi obšla taka skušnjava tudi 
mene. Duhovnik mora živeti pri tujih ljudeh, ki mu 
ostanejo vedno tujci, čeprav so mu po krvi sorodniki. 
Ta družba misli le nase, na svojo korist, na dedino, 
ki jo čaka, kadar ji gospod umre. Ljubezen in spošto- 
vanje mu le hlini, kajti ljubi in spoštuje samo njegov 
imetek. Duhovnik le predobro čuti, da pase in redi 
sebičnjake mrzlega srca in podle duše, ali si ne more 
pomagati. Ako si prebere, pride lahko še hujim ljudem 
v kremplje.“ Vsi smo se čudili in ploskali tem besedam, 


188 


ki so se nam zdele tem važneje, ker jih je izusti! du- 
hovnik tako vzorne nravnosti. Rubeša je ime! brata, 
ki je bil zdravnik na Reki. Ko sem zbolel, poslal je tega 
doktorja ravnatelj k meni, da vidi, kaj mi je. Mene je 
ta drzka radovednost tembolj ujezila, ker v bolezni ne 
kličem nikoli zdravnikov na pomoč. Ko pride Rubeša 
k meni in stopi k postelji, naredil sem to, kakor tisti 
lev, s katerim se je hotel bojevati preslavni vitez Don 
Kihote. Vsi zdravniki reški so se krohotali, ko jim je 
tožil Rubeša ,razžaljenje“, s kojim sem ga pozdravil. 

Med mojimi tovariši sta se nahajala še dva Rečana, 
brata Akurtija, starši je bil pop, mlajši posvetnjak. 
Oba sta predavala prirodne znanosti in računstvo; pop 
je prebil izpite in so ga potrdili za vso gimnazijo, 
mlajši je bil brez izpita in skoro brez upanja, da bi 
ga napravil. Živaril je neizrečeno borno. Iznenada se 
mu naključi sreča, o kateri se mu ni moglo niti sanjati. 
Katoliški škof Skaderski je. prosi! avstrijsko vlado, da bi 
mu poslala kakega učitelja za šolo, katero misli usta- 
noviti. Od Klemana pride po dr. Jarcu vprašanje rav- 
nateljstva reške gimnazije, če morda ve za kakega spo- 
sobnega učitelja, ki bi hotel iti služit v turško Albanijo. 
Vidic se domisli precej ubogega Franca Akurtija, ki 
ni čisto nič okleval nego se je odpeljal menda še isti 
mesec proti Skadru. Od avstrijske vlade je dobil na- 
potek, da mora poučevati albanske otroke tako, da bodo 
znali v nekoliko letih dobro govoriti in pisati — po 
nemški! Bahovo vlado je obsedel res nemški demon. 
Najrajši bi bila ves svet ponemčila. Hrvatski mornarji 
in tržaki so hoteli osnovati v Carigradu hrvatsko čital- 
nico, ali zdajci jim dojde od avstrijskega poslanca 
strogo poročilo, naj si prepode iz glave take pan- 

slavistične nakane. Ako bi se radi kje zbirali in zabav- 
ljali, naj si ustanovijo nemško društvo. Nekaj takega 
sem čital tudi v ,Augsburger Allg. Z.“ v nekem dopisu 
iz južno -ameriške republike Čile. Akurti je povedal 
precej skaderskemu škofu, kako šolo hoče imeti Avstrija 
v Albaniji. Škof se je na vse grlo zasmejal in dejal: 
Kaj še ni dosti teh neumnosti, ki jih dela vaša vlada 
doma? Misli jih zanesti tudi k nam, ali se strašno moti, 
če nas ima za tako prismojene, da jo bomo poslušali 
in posnemali. Jaz snujem šolo za albanske otroke, 
da se nauče v njih svoj materinski jezik čitati in pisati, 
objednem pa tudi krščanskega nauka in nekoliko ra- 
čunstva. Za nas bi tu bilo pametneje, da se učimo 
laški ali turški jezik nego vašo nemščino, katere čisto 
nič ne potrebujemo. Akurti je živel že več let v Skadru. 
Albanske mladine ni mogel! dosti prehvaliti, kako da 
je nadarjena in pridna. Dečaki so se naučili vseh črk 
latinske abecede precej prvi dan! Udobnosti pa je 
našel v Albaniji tako malo, da si je moral sam po- 
stiljati, prati in kuhati. Plačilo mu je teklo dobro, po- 
sebno od takrat, ko ga je začel jemati s sabo fran- 
coski konzul za tolmača, kadar je popotoval v Črno 
goro ali v staro Srbijo. Čuvši, da se je Bahova vla- 
davina sramotno zrušila in se Hrvatom ustava povrnila, 
ni maral več ostati v divji Albaniji, prišel je zopet na 
Reko. Ko je županijska skupščina volila uradnike, iz- 
brala si je Franca Akurtija menda za sodnika. Od 
konca so ga imeli vsi rodoljubi za silnega narodnjaka, 
pozneje pa je izstopil iz neodvisne narodne stranke in 
se pridružil z dušo in telesom vladinovcem. Jeli še 
živi, ne vem, ker se nisem brigal za njegovo usodo 
kakor ne on za mojo. Dunajska vlada je hotela Zagreb 

in Reko najprej ponemčiti. Zato ni čudo, da se je na- 
bralo toliko .slovenskih učiteljev v reških šolah. To že 
vemo, da si je izvolil Bah baš Slovence za glavno 
orodje germanizacije in slovenske učitelje za glavne 
zasadnike nemške ,kulture“. Vpraša se, ali so bili pa 
. za tak posel tudi sposobni? Z opravičenim ponosom 
lahko odgovorim, da ne. Na gimnaziji nas je bilo v 
Bahovi dobi 7 rojakov. Ravnatelj Vidic je bil res po- 
nemčen birokrat, ali simpatij za nemško narodnost in 
propagando bi bil človek zaman iskal v njegovem srcu, 
ki je gorelo za Francoze in prvega Napoleona. Izmed 
profesorjev smo trije: Božič, Mahnič in jaz odločno 
črtili in preklinjali Bahove namere, po nemški smo 
poučevali mladež, kolikor smo morali, nemštvu nismo 
dobili in nismo hoteli dobiti nobenega prijatelja. Ostali 
trije niso bili ravno prisilni narodnjaki, izdajalci pa 
tudi ne, nobeden njih ni delal propagande za nemški 
občevalni jezik in sploh za nemško hegemonijo. 
Hrvatski se niso učili, ker ni bilo treba. Precej po 
oktoberskem diplomu pa so se lotili hrvaščine tako 
čvrsto in uspešno, da so jo ob letu že povse dobro 
govorili. Samo jednega iz te trojice smo imeli za pra- 
vega nemškutarja, ker si je naročil zlobno dunajsko 
»Presse“ in še s svojim bratom ni govori! slovenski 
nego vedno le po nemški. Ali to in druge take ne- 
umnosti je počinjal samo iz strahu, da se ne zameri 
dunajski vladi. Ko se je po oktoberskem diplomu 
nehal bati, učil se je tudi on prav rad hrvatski in je 
pristopil očitno k narodni stranki. Glasoval je večkrat 
z drugimi rodoljubi, da treba reško gimnazijo po- 
hrvatiti, čeravno se je ravnatelj po vsej svoji moči 
upiral tej preosnovi. Lahko bi se priseglo, da niti on 

ni pridobi! nemštvu nijednega dijaka. Naj povem ka- 
tero še o kolegah Božiču in Mahniču. Z Božičem sva 
si bila součenca v ljubljanski gimnaziji.  Znal je iz- 
vrstio vse predmete, posebno pa se je odlikoval v 
latinščini. Latinski jezik ga je tako veselil, da je pre- 
čital vse njegove klasike, nekatere že v gimnaziji. 
Prisvojil si je Ciceronov slog in jezik tako korenito, 
da v tem znanju najbrž ni bilo nikogar v vsej monar- 
hiji, ki bi se bil mogel ž njim kosati. Ali Božič ni bil 
le odličen Latinec, ampak tudi vzoren človek, vzoren 
rodoljub in vzoren duhovnik. O njem se je moglo 
trditi po vsej pravici: Non est macula in corde ejus. 
On je bil tip poštenega, tankovestnega, odkritosrčnega 
Gorenjca. Ponižen kakor le malokdo je znal združiti 
s pohlevnostjo možatost in ponos. Nikdar v svojem 
življenju se ni hlinil, dobrikal ali prilizoval. Vse je 
hotel doseči le z zaslugami, brez njih mislim, da ne bi 
bil sprejel niti nebeškega kraljestva. Na Reki je služil 
samojedno leto, potem se je odvezel na Dunaj, da dovrši 
svoje študije in se da izpitati. Z Vidicem sta si dopisovala 
ali, kar je značilno za oba, ne po nemški nego po 
latinski. Pred prihodom na Reko je Božič kaplanaril. 
Kakor mnogi duhovniki je imel tudi on vlažno sta- 
novanje, ki je silno škodilo njegovemu zdravju, da je 
skoro popolnoma oglušil. Na Reki se mu je od konca 
sluh zboljšal, čez nekoliko mesecev pa je bil zopet 
gluh in ta gluhost je zakrivila, da je moral odreči se 
učiteljstvu, za katero je bil kakor ustvarjen. Urejal 
je pozneje glasilo slovenske stranke v Celovcu, v kojem 
je bičal nemško samosilje. Kmali se je zameril vsej 
nemški gospodi, ki ga je izročila tudi sodišču. Božič 
je trpel vse preganjanje, udan v voljo božjo, z mirnim 

srcem in veselo zavestjo, da ni deloval zaman za svoj 
neskončno ljubljeni slovenski narod. Umrl je kakor 
resničen pravičnik smehljaje se in proseč Boga milosti 
za uboge Slovence. Počivaj v miru, draga krščanska 
duša! Bodi ti lahka slovenska zemlja, presrčna tvoja 
ljubljenka ! 

Lovre Mahnič je veliko bolj znan Hrvatom nego 
svojim slovenskim rojakom. Slavni hrvatski romanopisec 
Šenoa je priobčil njegov vekopis z naslovom: ,Prijatelj 
Lovro“. Od prirode je prejel Mahnič presijajne darove, 
moglo bi se skoro reči ženijalnost. Mladi duh mu je 
letal predrzno nebu pod oblake, dokler mu perotij niso 
obtežili prozajični dolgovi. Rodil se je v bedni kmečki 
koči in revščina ga je  spremljevala do groba. 
Večkrat bi jo bil lahko premagal in prepodil za vselej, 
ali držalo se ga je kakor senca nesrečno svojstvo, da 
mu noben denar ni nič zalegel. Danes je dobil 50 gld., 
čez 10 dni ni imel ne krajcarja. Često smo ugibali, na 
kaj da troši svoje prihodke, ali nismo mogli pogoditi 
uganke. Morda so ga skubla dekleta, dasi nismo 
nikoli zapazili, da bi bil posebno navezan k ženskemu 
spolu. Učil se je v ljubljanski gimnaziji tako marljivo 
ne le šolskih predmetov nego tudi tujih jezikov in višje 
znanosti, da so trdili vsi vrstniki njegovi: Dijak Mahnič 
zna in ve več nego njegovi profesorji. = Pohajal je 
več let vseučilišče dunajsko in praško, potem pa še 
paduansko, v kojem je poslušal znamenitega jezikoslovca 
Askolija. Povsod so ga nadlegovale iste skrbi, kje bi 
ujel kaj novcev. Dobil je lepo državno ustanovo, ali 
zadoščala mu je komaj za nekoliko tednov: Da se 
izkoplje iz dolgov, hotel se je naposled bogato oženiti. 
Dvakrat je bilo kazno, da se mu posreči, ali obakrat 


193 13 


mu je zapri pot kak nasprotnik, ki ga je pahnil nazaj 
v obupno uboštvo. Imel je sploh mnogo sovražnikov 
radi svoje nebrzdane prepirljivosti in zadirčnosti. Pre- 
piral se je rad z vsakim človekom in za vsako malen- 
kost po cele ure, če mu ni pobegnil. Znal je spretno 
z vsakovrstnimi sofizmi loviti in uganjati sobegednika. 
Mahniču se ni prišlo nikoli do konca. To je izkusil 
tudi naš ravnatelj. Ta mož je postopal včasi s suplenti 
tako zaničljivo in napuhnjeno kakor da so njegovi sužnji. 
Če jih je prišel v šolo poslušat, kako razlagajo in iz- 
prašujejo, našel je brzo kako napako v njih metodi in 
jih potem grajal in ošteval često brez pametnega raz- 
loga. Tako je žalil po krivem tudi Mahniča, ali ta pot 
je zadela kosa ob kamen. Mahnič je sestavil doma 
12 točk, katere je prinesel Vidicu v pisarnico, da jih 
ondi razpravljata. Prva točka se je glasila: Kake pra- 
vice imajo ravnatelji do suplentov? Druga: Ali sme 
ravnatelj krasti učitelju ugled vpričo učencev ali drugih 
ljudi?  Tretja: Koja metoda je najbolja za mrtve, 
koja za žive jezike? i. t.d. Že prve tri točke sta ob- 
ravnavala in rešetarila celo dopoludne in še nista kon- 
čala tretje, ko je prinesel šolski služabnik luč. To je 
bilo konec maja, Vidic v taki dobi navadno ni rabil sveče. 
Tudi zdaj je ni maral, nego je vzel klobuk in jezen 
pobegnil. Drugi dan se prikaže Mahnič zopet v pi- 
sarnici, da bi razpravljala z ravnateljem konec tretje 
točke in se lotila potem četrte. Vidic ves divji plane 
kvišku in zakriči: Gehen Sie zum Teufel mit Ihren 
Punkten! Ker so prišli takrat v pisarnico nekoji drugi 
učitelji, se je Mahnič umaknil, ali je potem še več- 
krat dražil in kačil ravnatelja s svojimi točkami: Proti 
meni je dejal Vidic, da z Mahničem ne bi hotel slu- 

žiti in če bi mu vlada tudi nobene pokojnine ne dala. 
Mahniču pa se je kar obraz svetil od zadovoljnosti, 
da je ukroti! starega sitneža. Res si je priboril mir s 
svojo nadležno sofistiko. Od takrat ga ni šel Vidic 
nikoli več poslušat, nikari da bi ga bil nadlegoval radi 
metode. Z Reke se je preselil ,prijatelj Lovro“ v Osek, 
dokler ga je potrdil minister za pravega profesorja 
spletske gimnazije. V Oseku si je nakopal ameriški 
dvoboj in hude pravde, vse radi ljubezni in ženitve. 
V Spletu pa ga je treščila ljubezen v obup in ugo- 
nobila.  Prerezal si je na roki žile, da mu je odtekla 
kri. Sama sta se umorila nekoliko pozneje še dva druga 
moja tovariša: jeden — B. se je obesil, drugi — P. se 
ostrupil. Vsakdo vidi, da so društvene razmere morale 
biti skrajno žalostne in okužene, da so se mogla do- 
gajati taka grozodejstva . . . 

V italijanski realki se je učil tudi že nemški jezik. 
Tudi na tem zavodu so služili Slovenci: ravnatelj 
Markovič, učitelj Fatur in morda še kateri, ki se ga 
več ne spominjam. Markovič je bil nadzornikov so- 
učenec in prijatelj. Tudi onje strogo obsojal ves Bahov 
sistem, smatral ga je za največjo nesrečo, ki se je mogla 
navaliti na Avstrijo in njene narode. Srce mu je gorelo 
za pravico in torej tudi za slovenstvo in hrvatstvo. 
Gospod H. Dolenec je pisal v nekem slovenskem listu, 
da sodi Markovič med najplemenitejše ljudi, koje je 
spoznal v svojem življenju. Tako trdim tudi jaz in 
vsakdo, ki je občeval ž njim in spozna! bolj na- 
tanko njegovo blago dušo. V šolah so nas učili, da se 
nagiblje človek bolj k slabemu, nego k dobremu. Ali 
to pravilo ima izjeme. Ravnatelj Ivan Markovič, du- 
hovnik Božič, profesor Žepič i. dr. so se nagibali 

vsigdar samo k dobremu. Ni z besedo, ni z dejanjem 
niso mogli nikomur škoditi, nikogar razžaliti, nego so 
hoteli vedno le koristiti svojemu bližnjiku. Po vsem 
tem se lahko povzame, da je bil tudi ravnatelj Mar- 
kovič popolnoma nepripraven in nesposoben, da bi 
pospeševal grde namene Bahove. Isto velja tudi za 
učitelja Faturja, ki je bil čudna, zelo tuja prikazen v 
slovenski naselbini na Reki. Rodil se je nekje na južnem 
Kranjskem. Ko je zdelal gimnazijo, je zapazil, da se 
ni naučil ničesar, kar bi mu moglo koristiti.  Živel je 
potem v Trstu in na Reki ter se izuril tako korenito 
v laškem in francoskem jeziku, da so ga smatrali 
često za rojenega Laha in Francoza in menda se je 
včasi tudi sam delal Laha ali Francoza. Čitajoč pridno 
nemške knjige in časnike osvojil si je tudi ta jezik. 
V obeh mestih je poučeval v privatnih zavodih, dokler 
je dobil stalno službo v mestni realki na Reki. O teh 
študijah in trudih pa je slovenski svoj jezik ne le 
povse zanemarjal, ampak ga sčasoma malo ne pozabil. 
Saj jaz ga nisem mogel nikdar napotiti, da bi govoril z 
mano po domače. Dejal je, da spoštuje slovenski narod 
in jezik, ali govorice naše da se je odvadil. Delal 
bi v njej toliko napak, da bi ga moralo sram biti, 
zato občuje z ljudmi rajši tako, kakor mu je laglje: 
po laški, francoski ali nemški. Najbolj je ljubil franco- 
ščino in se navzel tudi vseh političnih nazorov, koje 
je našel v francoskih novinah in knjigah. Po Francoskem 
je tudi popotoval in se mudil dalje časa v Parizu. Nemcev 
Fatur ni ljubil, velikonemške težnje so se mu zdele 
smešne in glupe, po njegovi misli so Nemci svojo sve- 
tovno vlogo doigrali z vestfalskim mirom. Iz globočine 
svojega francoskega srca je črtil Baha in ves njegov 

sistem pa tudi vojaščino, tajno policijo, žandarmerijo. 
Isto tako je zaničeval cerkev in duhovščino, bil je, da 
povem ob kratkem, z dušo in telesom francoski liberalec. 
Plačo za svojo službo je dobival od mestne občine. 
Bila je tako borna kakor naša, ki smo bili državni 
uradniki. Kolera mu je pomogla, da si je zboljšal 
svoje financije. Glavni predmet, ki ga je razlagal v 
šoli, je bila kemija, ta znanost ga je tudi najbolj 
veselila. Ko je začela 18595. 1. razsajati po mestu ko- 
Jera, se je domislil in zvaril iz raznih kemikalij nekako 
zdravilo, ne vem ali mažo ali tinkturo ter jo začel 
ponujati bolnikom. Brzo se je razširil glas, da Fatur 
ozdravlja kolero. Mnogi bivši bolniki so to potrdili. Z 
bližnjih in dalnjih krajev so vreli ljudje k njemu, da 
bi jim pomogel. V nekoliko mesecih si je zaslužil 
več tisočakov. Pravi zdravniki so ga tožili, očitaje mu 
sleparstvo in šušmarstvo, ali mu niso mogli priti do 
živega. Bilo je preveč znatnih prič, ki so ga zagovarjale, 
med njimi tudi višji duhovniki, katere je bojda izlečila 
njegova maža ali plaža. Čedalje hujši napadi so ga 
naposled prestrašili, da je zapri svojo lekarno, ali 
tisočaki so mu le ostali in mnogo hvaležnih meščanov 
ga je častilo in poveličevalo za svojega rešitelja. Jaz 
sem občeval s Faturjem do 1862.1. Počil je glas, da se 
pohrvati razun gimnazije tudi realka in glavna šola. 
Fatur me neki večer sreča in veli zaničljivo: Also von 
nun an werden wir ca ca (po reški čakavski = što) 
vortragen miissen. Jaz se zaderem srdito: Tudi ca ca 
ima na Reki več pravice, nego vaš prokleti koša 
koša (== cosa»). Njegovo zlobno roganje me je tako 
ujezilo, da ga od takrat nisem nikoli več pozdravil, 
nikari nagovoril, Zdelo se mi je, da je pokaza! šele 

zdaj svojo pravo nenarodno lice in da je prej samo 
hlinil spoštovanje do našega jezika in naroda. 
Dunajska vlada je bila nakanila na Hrvatskem vse 
šole ponemčiti. Ali začetnih se ni mogla precej lotiti 
že zato, ker ni imela dovolj učiteljev. Na Reki je bila 
glavna šola italijanska, ker jo je osnoval in vzdržaval 
laškutarski magistrat. Ali učitelje je moralo sprejeti mesto 
samo take, ki so bili po volji vladi, ki so znali 
tudi nemški in ne Ile italijanski. Trebalo je seči 
zopet po Slovencih. Skoro vsi učitelji glavne šole so 
bili našega rodu. Ravnatelj Škrjanec ni baš slovel po 
svoji učenosti, hodil je menda samo v nižje latinske 
šole. Služil je prej v vojakih, ravnateljstvo je zasačil 
s protekcijo. Drugače ni bil napačen človek. Svojo 
službo je opravljal vestno in natančno, meščani so ga 
od konca pisano gledali, ali so se sčasoma pomirili in 
ga celo hvalili. Prvo leto sem menil, da je Škrjanec 
hud nemškutar, ker mu ni prišla iz ust nikoli nobena 
narodna. Drugo leto sva se sošla sama v neki krčmi 
na kmetih. Pogovarjala sva se gotovo dve uri in ves 
ta čas ni zinil nobene nemške. Tožil mi je po slovenski, 
kolike skrbi ga tarejo radi velike rodbine in beraške 
plače. Mesto je bilo ravno tako skopo in umazano 
kakor država, kojo je posnemalo. Tudi ta mož je 
obsojal Bahov ponemčevalni sistem in dejal: Živel sem 
dolgo na Laškem, pa sem se uveril, da se na svetu 
prav lahko prebć'“ brez nemškega jezika. Celo olicirji 
nemškega rodu so se pomenkovali tudi med sabo često 
po italijanski. Zakaj ne bi veljal in vladal tudi v slav- 
janskih deželah narodni jezik?! Torej tudi ravnatelj 
Škrjanec ni bil pripraven za Bahove namene! Morebiti 
je govoril tako iz društvene ugodljivosti, vedoč, da 

sem rodoljub. Ali pravi nemškutar ne izusti nikoli teh 
besed, razun če je objednem ud tajne policije, ki 
hoče zvabiti človeka v zabavljanje zoper vlado in na- 
redbe njene. Še manje nego Škerjanec pa so se vnemali 
za Bahove bedastoče drugi učitelji glavne šole, sami 
mladi, pametni in nadarjeni možje, ki so se začeli 
učiti hrvatskega jezika precej po oktoberskem diplomu, ko 
jih ni priganjala na to še nobena sila in se niso nehali 
učiti niti potem, ko so vedeli, da tudi pod hrvatsko 
vlado ostane mestna glavna šola italijanska. Kleman 
se je torej prav korenito osramotil in prevaril, poslavši 
na Reko slovenske učitelje, da bi tlačanili nemški pro- 
pagandi. In kar velja za te, velja sploh za vse slovenske 
učitelje, ki so služili ob času absolutizma na Hrvatskem. 
Nobenemu se ni moglo po pravici očitati, da sovraži 
in preganja hrvatski jezik in razširja v mladini simpatije 
za Nemce in njihovo govorico. Brez razloga je letel 
sum na Vurnerja, Turina in Tušarja, da so Bahovi 
podrepniki. Njih jedina napaka je bila ta, da niso: 
znali hrvatski. Jezika bratskega naroda pa se niso učili 
zato, ker ni bilo treba. Zadržavala jih je glasovita vis 
inertiae in za silo se zdeluje na Hrvatskem tudi s 
slovenščino, v koji so bili vsi trije dobro izurjeni. 
Ravnateljev Vidica in zagrebškega Premrua ne bom 
branil. Oba sta bila zakrknjena nemška birokrata, 
vajena nemškemu uradovanju in pogovoru. Ali nemšku- 
tarski fanatizem se niti njima ne more očitati, saj 
Vidicu nikakor ne. Dejal je večkrat: Hrvatje imajo sto 
pravic, da zahtevajo za vse svoje urade in šole narodni 
jezik. Ali jaz pa vendarle ne morem glasovati, da bi 
se pohrvatila reška gimnazija, ker izgubim potem 
službo in kruh, Premru je bil hrvaščini bolj sovražen, 

Bledlo se mu je, da še ni dovolj razvita, da bi se 
mogla rabiti s pridom v gimnaziji in kvasil je o vsaki 
priliki, kako silno so se povzdignile na Hrvatskem 
srednje šole, odkar je zavladal v njih nemški jezik. 
Da je poznal mogočni paša Švab reške učitelje, raz- 
sodil bi bil o njih tako-le. Ravnatelja Markoviča, Božiča, 
Mahniča in mene bi bil uvrstil brez dvojbe med kozake, 
Faturja razglasil za puntarja zoper vlado in cerkev, 
vse druge pa postavi! med maroderje. In tako bi bil 
moral po svojem načelu postopati tudi v drugih krajih. 
Povsod se je nahajalo med Bahovimi huzarji največ 
maroderjev, povsod pa tudi nekoliko kozakov, ki so 
vladna kola zavirali. Le Fatur je bil samo jeden, drug 
se nihče ni predrznil zaničljivo gledati našo soldatesko 
in celo našo duhovščino. 

Zdaj pridejo na vrsto moji nemški tovariši. Nemški 
profesorji in uradniki sostavljali so elito Bahove huzarske 
vojske. Jedro so ji bili vsekako Slovenci, ali srce in 
duša tega jedra so bili rojeni Nemci, jedini pravi 
zastopniki Bahovega absolutizma in Bahove germani- 
zacije. Videli bomo, da v njihovem taboru ni vladala 
sloga. Nahajali so se v njem učitelji, ki so priznavali 
jednakopravnost vseh narodov in so glasovali s slavjan- 
skimi rodoljubi vred, da treba reško gimnazijo pohrvatiti. 
Bilo je poleg njih tudi fanatičnih nemških agitatorjev, 
ali vsi so bili udarjeni s takimi napakami, da je moral 
ostati ves njihov trud brezuspešen. Starosta vseh pro- 
iesorjev naše gimnazije, izprašanih po novem zakonu, 
je bil znameniti učenjak doktor Lorenc. Rodil se je v 
Lincu, uk svoj je dovršil na Dunaju in je bil v tem 
mestu vsaj jedno leto tudi gimnazijski učitelj. Prišedši 
v hrvatsko Primorje, je bil jako zadovoljen s prilikami, 

koje je našel tu za svoje študije. Lorenca štejejo stro- 
kovnjaki zdaj med prve naravoslovce avstrijske monarhije. 
Priobčil je ogromno število spisov, manjših, večjih in 
tudi prav velikih. Vseh je preko sedemdeset. On je 
prvi znanstveno proučeval hrvatsko Primorje. Preiskal 
je korenito ves kvarnerski zaliv, njegove bregove, vse 
bližnje otoke in tudi morsko dno. To delo ostane za 
vse veke važno za natančno poznavanje hrvatske zemlje. 
Tod se je širila stara Liburnija. Evo, zakaj si je Lorenc, 
ko ga je povzdignila vlada v plemenitaški stan, izvolil 
pridevek: Ritter von Liburnau. V gimnaziji je pre- 
daval naravoslovje in modroslovno propedevtiko, iz 
kojih dveh predmetov je prebil tudi izpit. Vprašal sem 
ga nekoč, kako sodi o naših dijakih, če mu se ne 
zde mnogo slabši od nemških, koje je poučeva! v 
Dolenji Avstriji. Odgovoril mi je: V psihologiji in logiki 
reški dijaki niso kos nemškim, v naravoslovju pa jih 
pretekajo jako na daleč. Nemške dečake je po večini 
priroda kaj malo zanimala, dočim Primorce ta predmet 
najbolj veseli izmed vseh, razun narodnega jezika. Od 
konca je obavljal Lorenc ves goreč svojo službo, delal 
je več, nego mu je nalagala dolžnost. Ali razne bridke 
izkušnje so mu ohladile ta službeni žar.. Na Dunaju 
je šel k Klemanu in ga vprašal skromno, če bi bilo 
zanj kako upanje, da bi postal na kaki gimnaziji 
ravnateljem. Vsi drugi vrstniki njegovi so že dosegli 
to povišanje, on je pa še vedno le boren učitelj v tuji 
deželi. Kleman se namrdne in mu veli z mrzlim, trdim 
glasom: Naredite izpit iz filologije, pa bodete potem 
kmali ravnatelj! Ta odgovor je veleznačilen za tega 
brezsrčnega renegata. Lorenc je takrat že častno slovel 
v učenem svetu za imenitnega prirodoslovca, ki je z 

izvirnimi in zanimivimi spisi obogati! znanstveno lite- 
raturo, in zdaj pa se zahteva, naj se nauči še grški 
in latinski, drugače mu ostane službena pot zaprta!! 
Po vsem ostalem svetu so se takrat naravoslovne vede 
že priznale za jedro in cvet novodobne prosvete, samo 
v Bahovi Avstriji se jim je odrekla vrednost in jednako- 
pravnost z drugimi znanostmi. Odslej je Lorenc še 
dalje izpolnjeval dolžnosti svojega stanu ali brez usrd- 
nosti in oduševljenja, trudil se je samo toliko, da ga 
niso mogli grajati ali zapoditi. Že precej od konca 
svoje službe je spoznal, da mu ostane nemško pre- 
davanje brezuspešno, ako se ne bo prelagalo na tisti 
jezik, ki ga dijaki najbolje razumejo, na hrvatski. 
Izbral si je torej za prevodnika učenca, ki je razumel 
dobro nemški, objednem pa znal korenito svoj mate- 
rinski jezik. In tako je Lorenc razlagal kak oddelek iz 
naravoslovja in potem ga je preložil součencem precej 
njegov tolmač na hrvaščino. Žal, da drugi nemški profesorji 
niso posnemali izgleda Lorenčevega, zato so se pa 
dijaki pri njih tudi kaj malo naučili, dočim so pri 
Lorencu ne le povoljno nego uprav sijajno napredovali. 
Ali doktor Lorenc se je tudi sam učil hrvatskega jezika, 
< kajti ga je nujno potreboval za svoje znanstvene študije. 
Preiskajoč kvarnerski zaliv in njega bregove moral je 
imeti često pomočnike. Jemal jih je izmed primorskih 
kmetov, ribičev in mornarjev, ki so znali le slabo ali 
pa tudi nič italijanski. Ker je bil bistrega spomlina: in 
sploh odlično nadarjen, prisvojil si je brzo glavna 
pravila hrvatske slovnice in občeč z narodom si zapomnil 
toliko besed, da je mogel brez težave zdelovati po 
hrvatskem Primorju. S politiko se je Lorenc malo bavil, 
samo to vem, da ni odobrava! Bahovega sistema. 

Po oktoberskem diplomu se dolgo ni vedelo, kako se 
izpremeni reška gimnazija. Gotovo je bilo samo to, 
da nemščina vsekako izgubi v njej svojo vlado. Hrvatska 
narodna stranka je soglasno zahtevala, da jo treba 
brez odlaganja pohrvatiti. Reška gospoda pa je želela, 
da bi zavladala v njej italijanščina, ki je životarila do- 
zdaj dosti borno skoraj le v prvih dveh razredih. Imeli 
smo več sej, v kojih se je presojalo in pretresalo to 
jezikovno vprašanje. Velika večina učiteljskega zbora 
je bila narodna. Sostavljali so jo vsi slovenski in 
hrvatski profesorji razun dveh Rečanov: ,dobričine“ 
Morasija in kateheta Mihića. Nam so se pridružili tudi 
Nemci Lorenc, Penc in Mezmer. Italijanščina ni dobila 
v zboru nobenega privrženca. Vidic in oba Rečana so 
glasovali, da ostani gimnazija nemška, kakoršna je 
bila dozdaj. Vsi drugi pa smo zahtevali v njej vlado 
hrvatskega jezika. Ravnatelj se ni mogel prečuditi, 
kako moreta glasovati za hrvaščino Lorenc in Penc 
(Mezmer je dobil takrat službo na nekem nemškem 
zavodu), ki izgubita po taki izpremeni svoj kruh. Ali 
ta dva nemška poštenjaka se nista brigala za svojo 
korist ali škodo, dala sta se voditi le čutu pravičnosti. 
Zaslužila sta si časten spomin z zgodovini hrvatske 
šole. S svojim viteškim vedenjem sta Bahov nesramni 
atentat na hrvatsko narodnost huje osramotila in ob- 
sodila nego vsi hrvatski govorniki, ki so ga preklinjali 
v zagrebškem saboru. Bistroumni Vidic je čutil bližnji 
konec ponemčevalne dobe, pa je prosil za pokojnino 
in jo dobil. Začasnim namestnikom mu je postavila 
vlada doktorja Lorenca, ali tudi on se je začel kmali 
pripravljati na odhod. Požvali so ga na Dunaj in mu 
dali precej dobro mesto v ministerstvu, Sodil je vsekako 

med najbolje njegove uradnike. V naravoslovju ima v 
Avstriji zdaj odločujočo besedo, z znanstvenimi spisi 
svojimi pa si je pošteno pritrudil brezsmrtnost svojemu 
imenu in svoji slavi. 

Penc se je rodil na Tirolskem v nekdanji slovenski 
naselbini Windisch-Matrei. V Insbruku so mu součenci 
dostikrat nagajali, da ni Nemec nego Sloven — Windischer. 
Zatrdil mu je tudi neki jezikoslovec, da njegovo ime ni 
nemško nego bo najbrž slavjansko, kajti so v sedanjem 
trgu Wind.-Matreiu brez dvojbe stanovali nekoč Slovenci. 
Penc se je zavedal vedno za naslednika slovenskih 
pradedov. Če ga je kdo vprašal za narodnost, odgovori! 
je vselej: Po jeziku sem Nemec, po krvi in izviru 
najbrž Slovenec. Njegovo sočutje za Slavjane in slav- 
janske jezike je po takem povse naravno. Na Reki je 
občeval največ z mano. Kadar je šel iskat cvetlic in 
zeli za šolo — bil je tudi on naravoslovec — spremljal 
sem ga vselej jaz in sem si pridobil na teh izprehodih 
vsaj nekoliko pametnih pojmov o botaniki. Često sva 
šla zajedno v kako kmečko krčmo južinat in pretresat 
politična_vprašanja. Penc je zametal in črtal Bahov 
absolutizem  pravzaprav despotizem ravno tako od- 
ločno kakor jaz in vsi slavjanski rodoljubi. O verskih 
rečeh pa ni govoril rad, zdele so se mu prazne. V 
tem se je jednačil malo ne z vso nemško _ inteligenco. 
Nemci se bahajo, da se nahaja prava notranja pobožnost 
samo v njihovem narodu. Jaz sem poznal mnogo 
omikanih Nemcev, ali nisem zasledil v nijednem te 
pobožnosti. Penc si je zapomnil mnogo hrvatskih besed 
že v Bahovi dobi. Po oktoberskem diplomu se je začel 
učiti tudi slovnice. Ali na Reki še ni mogel govoriti 
po hrvatski. Midva sva se pomenkovala vedno po 

nemški, znal je precej dobro tudi italijanščinc. Pre- 
bivanje med Hrvati mu je tako ugajalo, da je ostal 
med njimi tudi potem, ko se jim je vrnila ustava in 
samouprava in se je reška gimnazija popolnoma po- 
hrvatila. Narodni jezik mu zdaj ni delal prehudih težav. Še 
bolj mu je deželna vlada službo olajšala, ko ga je poslala 
za učitelja v ponemčeni Osek. Tam se je tudi oženil. 
Radi rodbinskih sitnostij se mu je Slavonija pristudila. 
Moledoval je za premeščenje i zagrebško i dunajsko 
vlado. Prošnje so mu ostale dolgo, dolgo neuslišane. 
Naposled ga je poslal ban nazaj na Reko, ali se ni 
čutil v_njej več tako srečnega kakor nekdaj. Slabo voljo 
si je preganjal s pijačo, pri koji je prepeval rad: Trema 
Bisancio itd. Čez nekoliko let je umrl. Jaz sem uverjen, 
da med Hrvati ni ostavil nobenega sovražnika. 
Mezmer. Tudi Mezmer se je porodi! nekje na 
Tirolskem. Da je bil plemenita duša, dokazuje dejstvo, 
da so se mu prav v srce smilili vsi zatirani narodi. 
Po dovršenih študijah je sedel nekoč v Insbruku v 
veseli družbi, ki se je pogovarjala o značaju raznih 
narodov in tudi o Magjarih. Udrihala je strašno po 
njihovem dijaštvu in jim želela vsako nezgodo in celo 
pogubo, da bi zasedli potem plodno njihovo zemljišče 
— Nemci! Mezmer je nekaj časa molče poslušal ta 
grdi pomenek, ko se mu je dosti zdelo, pa je vstal 
in začel s krepko besedo in neovrženimi dokazi braniti 
uboge Magjare, ki so ječali takrat pod nemilim bičem 
groznega Hajnava. Mezmer je dejal, da ne odobrava 
ni on magjarskega punta, katerega pa ni zakrivil 
magjarski narod nego neka malobrojna svojat, ki je 
strahovala vso zemljo s tem, da je imela silne govornike 
in velike talente. Magjarji niso zdaj več taki divjaki, 

kakor so bili pred 800 leti. Krasno napredujejo v 
literaturi, osnovali so si akademijo znanosti in narodno 
gledališče in vse polno začetnih in srednjih šol. Lotili 
so se uspešno tudi racijonalnega poljedelstva, živinstva 
in vinogradništva. Ravno zdaj so se jeli truditi, da si 
ustvarijo tudi svojo narodno obrtnost in trgovino. O teh 
napredkih magjarskih sem mnogo čital v nemških 
knjigah in časopisih. Popotniki, ki so prešli vso Ogersko, 
pa poročajo soglasno, da so našli tamo mnoga mesta 
in sela tako lepa in dobro urejena, da se kosajo lahko 
z nemškimi ali francoskimi. Magjari so res zdaj strašno 
nesrečni, izgubili so svobodo in vse svoje pravice, ali 
tako se jim je godilo že večkrat in vendar so se vselej 
srečno izkopali iz. bede, koja jih je pritiskala. Tudi 
sedanje gorje utegne izginiti prej nego mislimo. Vse- 
kako pa je grozno grdo in grešno, ako se meče blato 
na nesrečne ljudi in narode. Treba imeti ž njimi vsaj 
nekoliko človeškega sočutja in usmiljenja. Posebno pa 
moramo uvaževati zgodovinsko dejstvo, da so si ogerski 
narodi pridobili velikanske zasluge za krščansko vero 
in vse človeštvo, prelivaje svojo srčno kri v večstoletni 
borbi s turškimi mohamedovci. Društvo je molče po- 
slušalo Mezmerja, čigar besede so vsaj toliko zalegle, 
da so veseljaki nehali zabavljati Magjarjem in se zado- 
voljili s tem, da so si pripovedovali o njih vsakovrstne 
smešnice, katere so pobrali v ,Letečih listih“ in v 
drugih šaljivih časopisih. Ko so se naveličali čvekati, 
poklicali so služkinjo, plačali svoje račune in se razšli. 
Mezmer je ostal sam in zdajci se mu približa lep 
mož srednjih let, ki ga začne kar obsipati z zahvalo, 
da je branil tako iskreno in uverljivo njegove rojake 
Magjare. Priznal mu je, da je tudi on Oger, ki je radi 

nesreče svoje domovine iz nje pobegnil in blodi po 
svetu, ne bi li našel kje kako tolažbo za njo. In takega 
plemenitega tolažnika se mu je izkazal ravno on, 
spominjal se ga bo z najiskrenejšo hvaležnostjo do 
svoje smrti. Ta Magjar je ljubil svoj jezik bolj nego 
vse dobrote tega sveta, nemščino pa sovraži! huje nego. 
peklenskega rogatca radi tega, ker so govorili zatiralci 
njegovega naroda nemški jezik. Na svojem popotovanju 
je govoril z vsakim človekom samo po magjarski, brez 
brige, ali kdo razume ali ne. Mezmer je bil jedini 
Nemec, s kojim se je pomenkoval prav rad po nemški, 
ker ga je spoznal za pravičnega moža in prijatelja Ogrom. 
Isto tako kakor Magjare zagovarjal je Mezmer o drugih 
prilikah Čehe, Poljake, Ruse in Hrvate. Samo Slovencev 
ni branil nikoli, ker ni vedel, da smo na svetu. Zemlje- 
pisec, katerega je poslušal na vseučilišču v Insbruku, 
mu je premolčal naše pravo ime, naseli! pa nam je 
domovino z Vindi, Kranjci, Čiči in Ilirci. Prišedši na 
Reko se je blagi Mezmer že prvi mesec sprijaznil in 
pobratil z vsemi rodoljubnimi učitelji. Kmali po oktober- 
skem diplomu je začel učiteljski zbor razpravljati na 
svojih zasedanjih, kako bi se dala hrvaščini večja 
veljava v naši gimnaziji, katere predmete treba začeti 
predavati na narodnem jeziku. Mezmer je glasoval vedno 
z narodno večino, kateri so nasprotovali samo Vidic, 
Morasi in Mihić. Predno pa je prišlo na vrsto naše 
zahtevanje, da se mora pohrvatiti vsa gimnazija in ne 
le nekateri predmeti, dobil je Mezmer zaželjeno stalno 
službo menda v svoji tirolski domovini. Kmali potem 
smo zvedeli, da hira za neko čudno neznano boleznijo, 
ki ga je spravila tudi pod zemljo. Mezmer je bil 
tudi oženjen in je živel s svojo gospo v najlepši, sveti 

slogi in prijaznosti.  Dolgojezični njegovi znanci so 
trdili, da jo je ljubil morda še preveč in da je umrl 
tako mlad in cvetoč za — romantiko! 

Huber. Tudi on se je rodil na Tirolskem, odkoder 
je sploh vlada najrajši jemala svoje-agente za nravnost 
in germanizacijo. Razun nemščine govoril je precej 
gladko tudi laški jezik, kar ga je za Reko posebno 
priporočilo. Huber je imel jako miren, srečen tem- 
perament. Prilagodil se je zlahkoma vsem prilikam in 
razmeram. Na Reki se je brzo udomačil. Najbolj ga 
je mikalo in veselilo morje. Po leti se je hodil pridno 
kopat; včasi sva si zajedno najela čoln, ki naju je 
odpeljal celo uro od brega. Ugajale pa so Hubru še 
mnoge druge reči: živahne ulice, morske ribe, smokve, 
oljke in oljkove jagode, primorski kostanj, primorsko 
vino, lepe gladke ceste, krasni izprehodi z dražestnimi 
pogledi, posebno pa tudi primorske deklice. Huber 
se ni ogiba! ženske družbe, dasi je bil duhovnik, ali 
vladal se je v njej tako modro, zastavno in pošteno, 
da ni mogla priti nanj niti senca kakega suma. Midva 
sva se brzo sprijateljila in pobratila. Ker je bil jako 
odkritosrčen, mu je opazovalec kmali spozna! ves 
značaj, vse slabosti in kreposti. Slabosti ni imel mnogo 
in nobene take, koja bi človeka razžalila. V verskih 
rečeh je kazal prelepo strpljivost in blagodušnost, ob- 
čeval je rad tudi z drugoverci. Često sva razglabala in 
mozgala politična pitanja. Bahov sistem je strogo 
obsojal in mu prerokoval kratko življenje. Gnjusilo se 
mu je vsako zatiranje, najbolj pa zatiranje drugih na- 
rodov. Zagovarjal je o vsaki priliki jednakopravnost. 
Slavjani so se mu smilili; on ni mogel pojmiti, da se 
postopa z zvestim narodom tako kruto in brezdušno, 

še mnogo huje nego s puntarskimi Lahi in Magjari. 
Izrekel je večkrat svoje trdmno uverjenje, da se bo ta 
politična glupost še bridko maščevala. Gospodje se 
bodo kesali, ali bo najbrž prepozno. Kakor Lorenc in 
Penc razlagal je tudi Huber naravoslovje, ali ne s tako 
dičnim uspehom kakor Lorenc, ker se ni domislil, da 
bi dal svoje nemško ali laško predavanje prelagati na 
narodni jezik. Na Reki je bil Huber še suplent. Drugo leto 
ga je minister potrdil za profesorja in poslal na službo- 
vanje v celjsko gimnazijo. Od tam mi je večkrat pisal 
kratko pisemce, v kojem me je vselej vprašal, k4j kaj delajo 
in kako se zabavljajo ,die feschen walschen Madeln?“ 
Za Lahe je Huber smatral ne le vse Rečane nego tudi 
hrvatske Primorce. Nekoč je popotoval sam ob morju 
več ur daleč. Od konca so ga še nekoliko razumeli, 
že čez dobro uro pa je dospel do vasi, v koji se 
govori tako čudno ,laško“ narečje, da niso razumeli 
ne on ljudi, ne ljudje njega. Odtod je povze! Huber, 
da so italijanska narečja še bolj različna med sabo 
nego nemška. Zaman sem mu pravil, da stanujejo v 
tem Primorju Slavjani hrvatskega plemena. On se 
nikakor ni dal preveriti, da bi to ljudstvo moglo biti 
druge krvi nego italijanske. Zmotile so ga najbrž mnoge 
laške besede, ki se nahajajo v čakavskem narečju. Kakor 
Huber, sodili so še mnogi drugi Nemci o primorski 
narodnosti. Prebivalce so smatrali za prave talijane, 
k večjemu če so priznavali, da so pomešali svoj jezik 
tudi z nekaterimi slavjanskimi besedami. V Celju se 
je vladal Huber od konca prav pošteno proti Slovencem, 
pomagal jim je, kolikor je le mogel, v šoli in zunaj 
šole. Pohvalile so ga radi tega tudi neke slovenske 
novine. Ali v Celju je živelo že takrat mnogo nemških 

fanatikov, ki so mehkosrčnega Hubra jeli obdelavati 
in ga predelali sčasoma v zakrknjenega švabomana. 
Ta izpremena mi je ostala več let neznana. V nekem 
listu sem pač čital, da je dal v šoli ta-le nauk Slo- 
vencem. Najprej je treba, da vržejo narodnost popol- 
noma na stran. Glavna skrb jim mora biti, da jim 
bodo žvenketali zlati in srebrniki v žepih, ki so jim 
zdaj tako neusmiljeno prazni. Jaz sem mislil in mislil, 
ali nisem mogel pogoditi pravega smisla tem besedam. 
Huber je bival že tretje leto v Celju, ko sva se zopet 
videla. Šel sem tja nekoliko baš radi njega. Na domu 
mi ga ni bilo treba iskati, dobila sva se na ulici. 
Pogovarjala sva se po stari navadi o sto raznih rečeh 
in tudi o politiki in narodnostih. O Slovencih je dejal 
Huber, da se bavijo preveč. s politiko in boje brez 
vzroka za svoj jezik in posebno narodno življenje. Slo- 
venci imajo natanko določeno zemljišče svoje, jasno 
je vsem očem, da jih deli od Nemcev Drava. Kadar 
se uredi svet po mnarodnostih, ne pride  nobe- 
nemu  pametnemu politiku na _misel, da bi jim 
jemal in kratil to njihovo domovino. Čehom pa se 
zagode takrat drugačna pesem. Ti prokleti lopovi so 
se zarinili in ugnjezdili v osrčju nemškega naroda, 
njih treba iztrebiti in uničiti, ,sie miissen 
ausgerottet werden!“ To čuvši sem menil, da me je 
je zadel grom. Razkačen skočim pred Hubra in mu 
pomolim pod nos figo z glasnim kričem: Ti si divja 
zver, ne pa duhovnik! Prestrašen zarudevši začne nekaj 
jecljati. Jaz ga pa nisem posluša! nego hitel, kar so 
me mogle noge nositi proti kolodvoru. Od takrat se 
nisva več videla. Slišal sem, da zahaja vsak dan k neki 
protestantski rodbini, ljudje so sodili, da zaradi neke 

gospe. Ne vem, ali je bila to prazna kleveta ali resnica. 
Gotovo je, da to znanje ni dolgo trajalo. Hubru so se 
,»Omehčali možgani“, kakor pravijo zdravniki, po naše 
bi se reklo, da je zblaznel. Pa saj ni imel prave 
pameti že takrat, ko je hotel češki narod iztrebiti in 
uničiti. 

Bena Hukepak. Rodil se je ta mož na Tirolskem 
blizo bavarske meje. Bil je prav Tirolec i po truplu i 
po značaju: krepak, debeloglav, močnih kosti, ješč do 
neverjetnosti, brbljav, bahaški, ali jako marljiv in 
vstrajen, kadar se je lotil kakega nujnega dela. Z be- 
sedami je slavili strašno svojo Germanijo, ali novci mu 
zanjo niso šli radi iz rok. Po njegovi misli Avstrije .ni 
ustvarila turška nevarnost, nego reka Dunav, katero je 
smatral za nemško reko. Vse dežele ob njej in pritokih 
njenih imenoval je nemško vlastino in nemško dedino. 
Germanizacijo je hotel pospeševati na Hrvatskem ne 
le radi ukaza Klemanovega, ampak tudi po svoji volji, 
ker ga je ta posel veselil in oduševljal. Služil je najprej 
v Trstu, o katerem mi je pravil, da je že na pol nemški 
in da je našel tudi v okolici ljudi, s katerimi se je 
je pomenkoval lahko po nemški. Jaz sem se mu seveda 
smejal, veliko bolj pa me je zanimalo molčanje njegovo 
O Vidicu, ki mu je bil v Trstu ravnatelj. O kaki zlobi 
njegovi ni zinil nikoli ne besedice. Bena Hukepak je 
torej želel razširjati ugled in veljavo obožavane nemščine, 
samo to je bil šment, da ni prav vedel, kako bi se lotil 
tega zanimivega dela. Nagovarjal je učence, naj se 
uče pridno nemški, da se bodo mogli lahko tudi med 
sabo pomenkovati po nemški. Ali naši mladiči so mu 
ugovarjali in dejali, da se uče nemški zato, da bodo 
mogli občevati z Nemci, ali med sabo se bodo pa po- 

govarjali vedno le na svojem materinskem jeziku. Bena 
Hukepak je hvalisal na vse pretege in kriplje slavno 
mater _Germanijo, povzdigoval jo visoko nad vse 
narode tega sveta, imenoval jo domovino vseh znanosti, 
glavni vir vse poezije, prvo zastopnico vse človeške 
omike in prosvete itd. Dijaki so poslušali povse 
hladno te superlative. Neki Slovenec se oglasi: Vsak 
berač svojo malho hvali! Hrvatski dijaki pa so ga jeli 
izpraševati, kako je to, da imajo ti prvaki kulture 
toliko sovražnikov med narodi, koji bi jih morali častiti 
in ljubiti, če je to res, kar jim on pripoveda? Hukepak 
dogovori smehljaje se: Vsak odličnjak ima nasprotnikov. 
Nemce sovražijo tujci zato, ker jim zavidajo, pa tudi 
radi tega, ker jih dobro ne poznavajo. Nemci jedini 
se trudijo, da spoznajo korenito druge narode, oni so 
tudi jedini, ki priznavajo in poveličujejo dobra svojstva 
in zasluge vseh inorodcev. Oni jedini znajo biti pra- 
vični vsem ljudem in narodom. Tem glupim čenčam 
in lažem so se dijaki smejali in mu povedali kar v 
brk, da mu ne verjamejo. Odtod se vidi, da si Hukepak 
ni pridobil dosti ugleda, tudi o drugih prilikah so ga 
imeli fantje za Pepčka. Nekoč jih je vprašal, kako se 
pravi Nemcem po njihovem jeziku? Rekli so mu: Nemci. 
Bena veli: Kaj pa pomeni koren te besede» Dijaki 
odgovore: Nem je v našem pismenem jeziku to, kar 
. nemški ,stumm“, v našem narečju pa pomenja ,dumm“. 
Nemec je torej po smislu naše govorice to, kar ,ein 
dummer Mensch“. Bena se osupne in silno vznemiri. 
Dijake svoje je začel zdaj ne le pregovarjati in za- 
klinjati, ampak jih tudi lepo prositi, naj svojim ljudem 
doma dopovedć, da so Nemci jako pameten narod, 
ne pa bedaki. Grdo ime ,Nemec“ morajo Hrvatje 

vsekako zavreči in pozabiti, naj imenujeje Nemce odslej 
Germane, kakor jim pravijo rimski pisatelji. Hukepak 
bi bil rad zvedel, kaj mislijo ljudje o Nemcih, kakova 
svojstva jim pridevajo. Pozval je torej k sebi izvrstnega 
dijaka Asangerja, ki je znal dobro nemški, in ga prosil, 
naj mu pove brez bojazni in sramu vse, kar govore 
o Nemcih kmetje, meščani in izobraženi možje. Asanger 
se zablede in najde v stiski, ker se ne domisli precej, 
kaj bi povedal svojemu profesorju. Hotel ga ni narav- 
nost razžaliti, še manje pa se mu lagati in prilizovati. 
Sčasoma se ohrabri in veli: E, ljudje so že taki, da 
imajo o tujcihi rajši slabo nego dobro mnenje. Najprvo 
se zdi našim kmetom strašno čudno, da Nemci ne 
nosijo spodnjih hlač, njihove gospe jih pa nosijo. 
Nemce imajo seljaki za grozno nemirne ljudi, ki na- 
pravljajo neprenehoma nepotrebne vojske. Ali sami ne 
marajo iti v boj, prah jim preveč smrdi, mesto svojih 
pošiljajo zoper sovražnike naše hrvatske dečke, naj 
oni prelivajo kri svojo in jim dobivajo dežele. V mestih 
imajo Nemci dosti prijateljev med tistimi slabimi Hrvati, 
ki se sramujejo svojega rodu in jezika, vsi drugi pa 
jih gledajo pisano in se jim včasi tudi rogajo. Pa 
veste, zakaj? Skoraj vsak Nemec veli, kadar hoče kaj 
potrditi: Ja wohl — ja wohl! Izgovarjata pa se ti dve 
beseda: ja vol, ja vol, kar pomenja v hrvatskem jeziku: 
Ich bin ein Ochs! Ljudje se ne morejo nasmejati in 
prečuditi, da zmerjajo Nemci tako pogostoma sami 
sebe, da so voli. Ali to se ve, da se meščani tako 
samo šalijo, kajti dobro vedo, da je v Nemcih mnogo 
prebrisanih in velerazumnih glavic, ki so vredne vsake 
hvale ne pa grdih priimkov. Izobraženci naši pa 
smatrajo Nemce vsi za naše najhujše in najbolj nevarne 

narodne sovražnike, ki bi hoteli, ko bi mogli, ves svet 
podjarmiti, posebno pa so izbulili svoje oči v slavjanske 
dežele. Naši razumniki tudi trdijo, da so Nemci naj- 
večji bahači na svetu, da se hvalijo tudi s takimi 
krepostmi, kojih miso nikoli imeli, n. pr. s skromnostjo 
in pravičnostjo. Nemec doma zvečine žuli svoj: krompir, 
še bog če ga je; ako pride v tuje kraje, pravijo naši 
gospodje, da je pa tako izbirčen, da mu ne ustreže 
nobena kuharica. Moji rojaki imajo sploh Nemce za silne 
jedce, za ljudi, ki še zmerom radi zalagajo, dasi bi 
morali biti že zdavnaj siti. Čital sem tudi v italijanski 
knjigi tožbo, da gospodar nemških gostov nikoli ne 
more napasti. Pa saj se pripovedujejo take reči, tudi 
o domačinih. Doma sem često čul, da gladen Ličan 
pojć kar celo ovco, tudi to vemo, da Črnogorci niso 
junaki samo na borišču, ampak tudi za dobro obloženo 
mizo. Bena Hukepak je posluša! pazljivo svojega dijaka, 
potem pa je dejal: Prav hvaležen sem vam za vse, 
kar ste mi povedali. Narodi so si očitali že od nekdaj 
vsakovrstne bedastoče. Ta napaka je splošna. Koliko 
zabavljic se čuje na Nemškem zoper Francoze, Lahe, 
Čehe, Magjare! Ali to me pa vendarle jezi, da jemlje 
vaša inteligencija Nemcem skromnost in pravičnost. 
Skromni smo mi, žal, še preveč, zato meni vsak 
paglavec, da ima pravico nas oštevati. Tudi to se je 
že zdavnaj dokazalo, da čut pravičnosti in resnice ni 
v nobenem drugem narodu tako živ, razvit, splošen 
in dejanski kakor v našem germanskem, pa naj taji in 
zanika tudi ves svet ta zgodovinski in modroslovni 
aksijom. Asanger se je o teh besedah zasmejal, po- 
mignil z ramama in dejal: Kako pa se strinja s temi 
vašimi besedami očitno dejstvo, da Nemci baš zdaj tako 

kruto zatirajo Hrvate in naš jezik? Hukepak mu je jel 
nekaj kvasiti o kulturni nalogi, kojo so prejeli Nemci 
od usode in svojega genija in jo zdaj izvršujejo. 
Take čenče niso preverile nobenega dijaka, nikari tako 
nadarjenega mladeniča kakor je bil Asanger. Vsi učenci 
višjih razredov so imeli Hukepaka za blebetavasto pri- 
smodo. Odtod mu je došlo tudi nazvanje Bena. Pod- 
pisal je nekemu dijaku svoje krstno ime skračeno Ben. 
Dečko pa je dejal: Hukepak je izpustil črko a, on je 
bena, bena ne pa Ben. O ješčnosti njegovi bi se dali 
povedati mnogi izgledi. Nekoč sva hotela južinati na 
Trsatu. Krčmarica nama ponudi kuhana jajca. Jaz ji 
velim, naj mi pripravi tri, Hukepak jih je zahteval — 
deset. Po končani južini sva šla po ,svetih“ stopnjicah 
navzdol proti Reki. Na sredi pota se tovarišu mojemu 
jajca spuntajo in začno bruhati na dan. Obrizgal je 
gotovo 50 stopnjic ali pa še več na veliko pohujšanje 
pobožnih ženic, ki so lazile memo naju navzgor proti 
Trsatu. Nekoč mu je skuhala koroška kuharica tistih 
velikanskih cmokov, ki so v nekojih planinskih deželah 
narodna jed. Použil jih je veliko skledo, tri pa si je 
dal zaviti v papir, češ, da jih ponese svoji gospodinji. 
Kuharici se ta namen ni zdel preveč verjeten. Šla je 
tiho za njim in opazila, da je precej, ko je dospel! na 
cesto, razvil papir in začel hlastno zalagati tudi te 
cmoke. Hukepak in neka lepa, vedno lačna nemška 
gospa sta bila glavna krivca, da so zasloveli Nemci 
tudi v hrvatskem Primorju za požeruhe. Po vsem tem 
ni čudo, da je izgubil Bena povsod svoj ugled. Ali 
dijaki ga niso smatrali niti za dobrega učitelja, dasi 
je znal izvrstno tiste latinske in grške klasike, ki se 
rabijo v gimnaziji. Kadar je predaval, delal je vselej 

tako dolge perijode, da ga mladina često ni razumela, 
mnogi ga baš radi tega niso marali poslušati. Neko 
nesrečno naključje pa je celo zakrivilo, da so ga dijaki 
nehali spoštovati, ker se je razširil glas, da je nenraven 
človek. Jaz in on sva se šla kopat z Reke pod ,Pečine“. 
Skalnato je tam pri kraju tudi morsko dno. Tod se 
nahaja mnogo hobotnic (polipov), zato je nevarno 
plavati blizo brega. Jaz sem plul skoraj četrt ure daleč, 
Hukepak pa se je sukal navzlic mojim opominom 
samo med skalami, češ, prav Tirolec se ne boji nobene 
nevarnosti. Kar začujem glasen krič: Na pomoč, jaz 
pogibljem! Hitro, kolikor se je dalo, plavam nazaj proti 
bregu. Bena zajavka: Neka žival me je udarila ali 
pičila, morda bom moral poginiti. Plavaje bil je zašel 
med hobotnice in jedna ga je usmuknila na jako ob- 
čutljiv ud. Jaz skočim brž iz morja, se oblečem in 
tečem v mesto, da prosim hrvatskega doktorja Avgusti- 
novića za zdravilo. Jaz in doktor greva v stanovanje 
Hukepakovo, ki je bil prikrevsal ves otožen ravno domov. 
Doktor mu je položil na rano led in jo dobro obvezal. 
Nevarnost je brzo minula. Jaz sem svaril tovariša, naj 
nikari nikomur ne pripoveda, kaj se mu je pripetilo, 
ker bi utegnili ljudje kaj druzega misliti, kar mu ne 
bi bilo všeč. Brbljavec pa tudi zdaj ni mogel molčati. 
Že prvi dan je povedal gospodinji svojo nezgodo. 
Ona pa se je namrdnila, neverjetno odkimavala in velela: 
Zasačili ste, česar ste iskali. Tiste hobotnice, katerih 
jedna vas je ugriznila, stanujejo v starem mestu na 
Gomili. In kakor ta baba sodili so tudi drugi ljudje. 
Zaman sem ga branil in zatrjal, da lahko prisežem 
na njegovo nedolžnost zastran te bolezni. Zvedeli so 
seveda tudi dijaki to nesrečo njegovo. Ko se je 

čez dober teden zopet prikazal v šoli, sprejeli so ga 
z neskončnim šumom in krohotanjem. On pa je bil 
tako priprost, da je smatral ta krič in smeh za veselo, 
dobrođušno pozdravljenje! Oktoberskega diploma Hu- 
kepak ni učakal na Reki. L. 1859., ko se je razgorela 
na Laškem vojna, smo ga še imeli med sabo in se 
mu dostikrat smejali, ko nam je dokazoval z nekakimi 
skrivnostnimi trokoti, da Avstrijci morajo  zmagati. 
L. 1860. so ga premaknili na slovensko zemljo, da 
oznanjuje nemško kulturo tudi našim dečakom. O njem 
sem slišal pozneje le to, da se je oženil in da mu je 
vsa rodbina tako ješča kakor o sam. V Ljubljani pri 
»slonu“ so jedli nekoč od poludneva do poltretje ure 
brez presledka. Čez nekaj let povišala ga je vlada za 
ravnatelja gimnaziji v nemškem kraju ali v slovenski 
soseščini. Od tod je čestital kranjskim mestom, da so 
si ohranila nemški značaj in nemško srce. V Ljubljani 
je naredil dosti smeha ta razglas njegov. V svoji službi 
je prejel Hukepak dve precej veliki odliki. Naši ljudje 
pa so govorili: Kako lahko se dobe odlike, ako je 
človek nemški kričač ali pa nemškutarski podrepnik! 
Hiler je prišel v Avstrijo iz srednje Nermičije. 
Vseučilišče je pohajal najprej doma, potem na Dunaju. 
V jezikoslovnem semenišču se je jako odlikoval. Težko 
umevna mesta v starih klasikih je pojasnil večkrat 
jako bistroumno. Glasovitemu germanizatorju in filologu 
Bonicu se je izredno priljubil, štel ga je med svoje 
najbolje poslušalce. Po izvrstno prebitih državnih iz- 
pitih poslala ga je vlada najprej v Trst. Ker se ji je 
zdelo to mesto menda že dovolj ponemčeno, potrdila 
ga je drugo leto za pravega profesorja reške gim- 
nazije, da bi pomagal ponemčevati tamošnje Lahone 

in Slavjane. Hiler je bil vitke rasti, svetlih las, v lice 
pa lepo bel in rudeč kakor kak gorenjski dečko iz 
bolj imovite hiše. Občevalo se je ž njim prav lahko, 
ker ni bil prepirljiv in aroganten, kakor zvečine drugi 
njegovi rojaki. Midva sva se brzo sprijaznila in po- 
bratila. Prehodila sva večkrat vso reško okolico in iz- 
praznila zajedno  marsikatero kupico Kostrenjca in 
Dražana. Na teh potih sem spoznal natanko vse nje- 
gove nazore o veri, narodih, znanostih in umetnostih. 
Moral sem priznati, da je Hiler veleizobražen mla- 
denič, objednem pa sem ga pomiloval, da se je za- 
telebal tako neumno v klasične starine. Po vnanjem 
je izpolnjeval vse običaje in zapovedi katoliške vere, 
v srcu pa jo je črtil in preziral. Strašno je obžaloval, 
da je poginilo poetično in prekrasno grško poganstvo. 
Po njegovem naj bi se bilo ne le ohranilo, ampak se 
tudi razširilo v vseh drugih narodih, koje bi bilo osre- 
čilo stokrat bolje, nego jih osrečuje žalostno, vedno na:smrt 
misleče krščanstvo. Med katolištvom in protestanstvom 
Hiler ni delal mnogo razlike, obe veri sta se mu zdeli 
jednako duhomorni in prazni. V njegovi domovini so 
živeli katoliki in lutrovci pomešani, ali se niso nič 
sovražili ali prepirali radi vere. Ti so govorili onim: 
Vaša vera je bolja od naše, ker daje duši več paše 
in tolažbe. Katoličani pa so jim odgovarjali: Ni res, 
vaša vera je bolja od naše, ker se je oprostila brez- 
številnih peg in izmislic, ki kaze našo. Če je začel kak 
škol kaj rogoviliti proti vladi, dala ga je precej zapreti 
in vse ljudstvo je to odobravalo. V večjih mestih se je 
nahajalo nekoliko bogastva v rojstveni deželi Hilerjevi, 
ali na kmetih je gledala iz vseh oken gladna revščina. 
Skoro vse strehe so bile slamnate. Ljudje so drli ku- 

poma v Ameriko s trdnim namenom, da se ne vrnejo 
nikdar več v svojo izstradano domovino. Tudi Hilerjev 
oče je zamislil iti preko morja, ostal je doma samo 
radi svoje rodbine. Hiler je imel dolgo mene za pra- 
vega Nemca, ravno tako kakor Hukepak. Ker je pri- 
padala Kranjska k nemški zavezi, mislila sta oba, da 
so Kranjci po večini nemškega rodu, k večjemu če 
se nahaja tu ali tam kak boren ostanek nekdanjih slo- 
venskih prebivalcev. Bena nas je primerjal k tirolskim 
Ladinom, ki so bili staroselci te dežele. Ko me je 
bolje spoznal, smatral me je za — nemškega renegata! 
Hiler ni bil tako nespameten, ali za Nemca me je imel 
vendarle in je menil, da sem za nemštvo tako mrzel 
zato, ker je pri nas še premalo vzbujena nemška na- 
rodna zavest. Pozneje me je priznal za pravega Slavjana, 
ali te misli se ni mogel nikdar znebiti, da Kranjci 
zvečine govore nemški in pripadajo k veliki Germaniji. 
Od tod se jasno vidi, kako slabo se uči na Nemškem 
zemljepis, čeravno se nemški učenjaki na vse pretege 
bahajo, da samo Nemci poznavajo korenito vse tuje 
narode. Silno pa se je razlikoval Hiler od Hukepaka 
za neko drugo reč, namreč za denar. Živel je pri- 
stojno in dobro, ali tako, da mu je ostajalo vsak mesec 
nekoliko goldinarjev od plače. Za počitnice si je pri- 
hrani! par stotakov, da je mogel prijetno popotovati. 
Hukepaka pa je vedlo zmerom trdo za denar, dasi 
ni bil ne pijanec, ne igralec, ne babjek. Ali že za 
pravo hrano je potrošil veliko, ker si je dal prinesti 
vsake bolje jedi po dve in tri porcije, razun tega je 
. bil jako sladkosneden. Miznica mu je bila vedno 
polna slastic, sladkorja, datol in pomaranč. Svoje 
prihodke je toraj največ zajedel. Za boginjo Germanijo 

sta bila oba, Hiler in Hukepak strastno oduševljena. 
Oba sta si spodabljala tudi v tem, da se nista zado- 
voljila z njeno imovino in resnično lastnino, nego sta 
ji hotela razprostreti veljavo in govorico tudi na tuji, 
hrvatski zemlji, trudila sta se po svoji moči, da bi na- 
domestila v njej slavjansko omiko in prosveto nemška 
omika in prosveta. Po načinu svojega delovanja pa 
sta se znatno razlikovala. Hukepak je hvali! in pri- 
poročal nemštvo in nemški jezik kot čenčar in kle- 
petec, Hiler kot učenjak in pedagog. V gimnaziji je 
razlagal Hiler stare grške in latinske klasike in nemški 
jezik. Dijaki so ga spoštovali radi velike jezikoslovne 
učenosti, ali so ga često kaj težko razumeli, ker je iz- 
govarjal besede preveč po običaju svojega rojstvenega 
kraja. Pravili so mi, n. pr. da mu je ušel včasi celo 
kak uf mesto auf. Mržnjo svojo proti dogmatičnemu 
katolištvu je kazal Hiler ludi v šoli. Lesinga je na 
vso moč povzdigoval, posebno pa so morali učenci 
prav natanko znati ves razvoj njegove drame: ,Modri 
Natan“, ki oznanja precej očitno versko indiferentnost. 
Pohujšalo jih to berilo ravno ni, ker so bili še pre- 
mladi, da bi pojmili ves smisel in duh te igre. Od 
Klemana je prejel Hiler obilo naukov, kako treba de- 
lati v šoli propagando za nemški jezik, nemško mišljenje, 
nemško kulturo: Z zgovorno besedo je slavil in po- 
veličeval mogočnost nemškega naroda, njega sijajno 
zgodovino, neizmerno bogastvo nemškega jezika in 
slovstva, duhovitost nemških klasikov, ogromne na- 
predke v vseh znanostih in umetnostih, pomenljivost 
in zaslužnost za ves človeški rod. V tem predavanju 
je bilo mnogo resnice, ali pravec mu je bi! preveč 
jednostran, stališče pa prečesto subjektivno in za 

mladino previsoko. Vsi ti trudi in napori pa so se tudi 
Hilerju žalostno izjalovili, nekaj zato, ker je govoril 
preučeno in predoktrinarno, še bolj pa radi tega, ker 
so bili naši dijaki že dobro zavarovani zoper take 
tuje izkušnjave s svojim žarkim hrvatskim domoljubjem 
in občeslavjanskim rodoljubjem. Mladež naša se je 
čudila, kako da hočem občevati z germanomanom 
Hilerjem, katerega je imela sploh za mojega anta- 
gonista in antipoda. Kakor je imenovala mene na- 
 vadno ,Janez“, imenovala je tudi njega Johan. Janez 
in Johan sta ji bila dva nasprotna pola, Janeza je 
smatrala za glavnega zastopnika narodne, Johana za 
glavnega zastopnika nenarodne, hrvatstvu sovražne 
misli in propagande. Hiler je vedel, da znam hrvatski, 
ali ker me je štel med svoje rojake, govori! je proti 
meni odkrito o narodnem vprašanju. Nekoč je modroval 
po priliki takole: Te mnoge narodnosti so za Avstrijo 
velika nadloga in nesreča, ali zdaj smemo upati, da 
bo kmali konec temu -neredu. Trst se je v malo letih 
na pol ponemčil in Trst je bil velika italijanska občina. 
Po uradih, šolah in vojakih nakopičilo se je v njem 
toliko nemškega življa, da pod njega težo laška na- 
rodnost umira na vseh koncih in krajih. Tod na Reki 
in v njenem Primorju se izvrši ta premena še mnogo 
laglje. Tu živi neka zmes, koja ni pretežno niti laška 
niti slavjanska. Ta zmes se bo veselila, da dobi z 
nemškim jezikom čvrsto narodnost in ž njo združeno 
prosveto. Tako mi je trdil na Dunaju Kleman, ki je 
uverjen, da se bo čez dva ali tri pokolenja razlegala po 
vsem tem Primorju nemška govorica in nemška pesem. 
In tako sem zdaj zvedel, odkod je došla Hilerju predrzna 
vera v bližnjo smrt krepkih hrvatskih Primorcev. Da ga 

nekoliko kaznim, objednem pa tudi poučim, sem ga 
pregovoril, da sva se šla izprehajat proti Kostrenji. 
Prej je bilo nebo precej oblačno, nagloma pa se je 
ujasnilo in solnce je začelo hudo pripekati. Od konca 
sva hođila po gladki cesti ob morju, potem sem ga 
zavlekel med pečine. Krenila sva proti Podvežici in 
potem po drugem potu nazaj proti Martinščici in od 
tod skoz sotesko proti Dragi. Lazila sva povsod po 
grapastih tesnih stezah in stezicah med gomilami 
skal in kamenja. Ali skalnate so bile tudi steze, 
na mnogih mestih je štrlelo iz njih robato, šiljasto 
in ostro kamenje. Hiler, ki je nosil mehke, tanke: 
botice, javkal je neprenehoma: Aj, aj — aj, aj — ti za 
Boga — kam si me zapeljal, jaz poginem v teh raz- 
beljenih, režočih pečinah. Ko sem dovolj namučil njega 
in sebe, se mu nasmejem: No, zdaj veš, kaj je Pri- 
morje. To si gotovo že često čital, da je vsak narod 
tak, kakoršna je njegova zemlja. Kršen in zobat je 
primorski svet, ravno tako trd in oster pa je tudi pri- 
morski Hrvat. Kleman se je lotil v svojem glupem 
napuhu naloge, katere ni kos z vsemi svojimi pod- 
repniki. Jezik in narodnost vzamejo Primorcem šele 
takrat, ko prestvarijo primorsko kamenje v  me- 
deno potvico ali vsaj v rahlo prst. Hiler me zavrne 
nejevoljno: Odloži to narodno filozofijo za kako drugo 
priliko, zdaj pa me privedi kar se da hitro v kako 
dobro ali če tudi slabo krčmo, da se poživim, kajti 
čutim se bolj mrtvega nego živega. To prošnjo sem mu 
izpolnil tem rajši, ker sem bil tudi jaz sam ravno tako 
kakor on potreben krepila. Od takrat se ni šel nikdar 
več izprehajat z mano na deželo. V mestu pa sva se 
še večkrat zajedno zaletela v kako gostilno. Nekoč 

pride kmali za nama v krčmo sodni uradnik Šepić, 
ki je sodil med prve rodoljube v hrvatskem Primorju, 
Ko mu sluga prinese vino, trči z mano in veli: 
Tertius primus! Ti dve besedi sta bili geslo tistih udov 
reške čitalnice, ki so se bili med sabo pobratili. Hiler 
gleda debelo in me vpraša, kaj to pomenja. Zdaj se 
več ne spominjam, kaj sem mu odgovoril. Če me je 
vprašal kak drug človek za pomen našega gesla, raz- 
jasnil sem mu ga takole: V Avstriji prebivajo trije 
glavni narodi: Nemci, Magjari in Slavjani. Nemci 
imajo vse pravice, ki jim gredo, in še nekaj več; 
Magjarji so izgubili ustavo, svobodo in vseučilišče, ali 
so ohranili skoro vse srednje šole, skoro vsa sodišča 
in tudi svojo dično akademijo, Slavjani pa niso mogli 
ničesar izgubiti, ker zvečine že prej niso ničesar imeli. 
V sv. pismu pa se čita zlato tolažilo: Tisti, ki so zadnji, 
bodo prvi, zasedejo prva mesta in baš zato pravimo: 
Tertius primus, to je tretji, slavjanski narod, ki je zdaj 
zadnji, naj postane po božji milosti prvi. Prvotni smisel 
našega gesla je bil strožji, Nemcem zelo sovražen, jaz 
sem ga ublažil iz politike, da nas ne doleti kaka sitnost. 
Mislim, da sem naše geslo tudi Hilerju tako raz- 
tolmačil, toda za gotovo ne vem. Dobro pa pomnim, 
da ga moja pojasnitev ni zadovoljila. Od takrat nisva 
več občevala. On je sedel največ doma pri knjigah, 
ker se je pripravljal za doktorat. Na Reki je služil 
samo jedno leto. Moral je spoznati, da ni ustvarjen 
za ta kraj in da doseže na Nemškem bolje uspehe. 
Vidic mu je res da maklonil po svoji priporoki po- 
hvalen dekret za koristno delovanje, pravzaprav pa je 
komaj čakal, da se ga znebi. Že njegova nekoliko 
čudna nemščina mu ni ugajala, zdela se mu je pre- 

tuja za avstrijske šole. Zavohal pa je ravnatelj tudi duh 
in pravec njegovega predavanja. ,Modrega Natana“ je 
smatral za pohujšljivo čtivo, radi kojega bi mogla 
vlada prijeti tudi njega. Vohuni so mu ovadili še druge 
zalete Hilerjeve.  Govoreč o Devkaleonu in Piri je 
dejal, da je ta klasična bajka podobna svetopisemski 
bajki o Adamu in Evi i.t.d. Na koncu leta je 
Hiler izginil, nihče ni vedel kdaj, poslovil se ni pri 
nikomer. Vrnil se je zopet med Nemce, ali v gimnaziji 
je služil tudi tu le malo časa. Preselil se je na vse- 
učilišče, kjer je začel razlagati znanstveno jezikoslovje. 
S tem se je pridružil učenjakom in v Avstriji je malo 
mož, ki bi se mogli ž njim kosati v jezikoslovni kri- 
tiki grške in latinske slovesnosti. Tudi vlada sama je 
priznala bistri um in vednosti njegove podarivši mu 
z vestnim delom pošteno zasluženi red železne krone. 
S politiko se že dolgo več ne bavi. O tujih narodnostih 
je dobil sčasoma bolj pravične pojme. Pravili so mi 
njegovi rojaki, da zagovarja zdaj načelo, katerega se 
drže slavjanski rodoljubi že od nekdaj: da morajo 
imeti v Avstriji vsi narodi jednake dolžnosti in torej 
tudi jednaka prava. ' 

Prijap-Šufterle. Rusi govore o Tartarih, Slo- 
venci pa o Kočevarjih, da so ali popolnoma pošteni 
ali pa popolnoma spačeni, srednje mere za njih nima. 
Ravno tako bi se dalo soditi o Tirolcih. Med ljudi, ki 
SO povse spačeni in zavrženi, treba vsekako uvrstiti 
profesorja Prijapa ali Šufterleta. Života je bil ta Tirolec 
.nizkega in čokljatega, las in brade pa rudeče. Izpod 
nizkega čela gledale so potuhnjene njegove zlobne, 
mačje oči. Nosil je brke. Z desnico se je neprenehoma 
držal zanje ter jih mencal in prifrkaval. Truplo mu je 

pokrivala debela suknja z visokim ovratnikom. Glava 
mu je molela neposredno iz nje, kakor da nima nič . 
vrati. Šole je izdelal na Tirolskem, profesorski izpit 
pa je prebil na Dunaju. Potrjen je bil samo za pol 
gimnazije. Hvalil se je, da ima spričevalo tudi za višjo 
realko, ali mu nihče ni verjel, ker je bil zakrknjen 
lažnik. Služil je najprej v šleski Opavi, za kazen pre- 
mestili so ga v Zagreb. Sam je pravil, da so ga zato 
odtirali iz Opave, ker je trdil v šoli, da je bil Luter 
oče nemškega pismenega jezika in novonemške literature. 
Ali meni se zdi mnogo bolj verjetno, da je moral 
oditi iz Šlezije radi kakega pohujšljivega dejanja. V 
Zagreb je prišel s trdnim namenom, da bo pospeševal 
na vso moč vladino politiko germanizacije. Take na- 
potke je dobil seveda tudi od Klemana. Že v Zagrebu 
je poniževal in zasramoval vse, kar je bilo slavjansko 
in hrvatsko, rogal se je narodnim šegam in težnjam, 
ometaval z blatom vse prave narodnjake. O vsaki priliki 
je zatrdil z zlobnim smehljajem, kako trd, neskladen, 
prostaški in grd je hrvatski jezik. Mnogo je zahajal v 
kavarne. Čitaje na videz novine, vlekel je tanko na 
ušesa, kaj se pomenkujejo gostje. Naučivši se kakih 
50 hrvatskih besed začel je pazljivo poslušati tudi 
hrvatske pogovore. V društvu se je bahal rad s svojim 
znanjem starogermanskega jezika. V dokaz molil je 
rad gotski očenaš: Ata unsar tu in himinam. — Gostje 
so se delali, kakor da jih strašno zanima ta molitev, pa 
so ga prosili neprenehoma, naj jim jo ponovi. Ker je 
bil strašno nečemuren, jim je seveda rad ustregel. 
Molil je včasi gotski očenaš po desetkrat zaporedoma, 
neko nedeljo pa se od 7. do 10. ure ni slišalo nič 
drugega v tistem kotu, kjer je navadno posedal, nego: 

Ata unsar tu in himinam itd. Tepče ni zapazilo, da 
ga imajo gospodje, kakor pravimo, za Pepčka. Šufterleta 
vlada ni hotela potrditi za pravega profesorja v Zagrebu, 
najbrž zato, ker se ji je zdel preveč bedast. Poslala je k 


nam na Reko ta divni zaklad nemške omike in nravnosti. 


Od konca je hlinil proti vsem profesorjem neko na- 
videzno prijaznost. Jeli smo ž njim občevati, hoditi v 
njegovem društvu v gostilnice in kavarne. Ko smo mu 
povedali, kako prijetno se zabavljamo v čitalnici, 
zapisal se je tudi on za uda. Posnemal je v tem 
doktorja Lorenca. To zaupanje naše pa ni dolgo trajalo. 
Najprej razžalila je vsakogar njegova sarkastična zabav- 
ljivost. Sodil je nemilo in raznašal človeka, ne da bi 
ga le količkaj spoznal. Često smo ga zasačili v debeli 
laži. Posebno zopern in neprenosen nam je bil radi 
vednega bahanja in samohvalja. Čital je res prav veliko 
ali brez kritike in prebave. Verjel je vsaki knjigi, naj 
je bila glupa ali pametna. Nekje je bral, da so bili 
stari Etruski — Nemci in to neumnost je ime! za 
povse dokazano resnico. Takih izgledov bi se dalo še 
mnogo našteti. Najrajši je čital knjige, ki so postavljale 
Nemce nad vse druge narode, ali pa take, ki so Slavjane 
sramotile in jim prerokovale same poraze in narodno 
smrt. Laški jezik je za silo znal, mogel se je z Lahi 
pogovarjati. Mnogo se je bahal tudi s svojo francoščino 
in angleščino ali, kar nam je kvasil o posebnih svojstvih 
teh dveh jezikov, ni dokazovalo baš velike vednosti in 
bistroumnosti. V šolskem programu je dal natisniti prvo 
polovico svoje zgodovinske študije o nekem vladarju 
srednjega veka. Proti meni se je strašno razkoračil in 
napihoval, koliko truda ga je stalo to delo. Ali zato 
je pa tudi povse izvirno, zajeto iz najstarših listin 

in tako korenito, da se o tej tvarini ne napiše lahko 
še kaj novega. Na skoro pa smo se uverili, da 
je vsa ta hvala prazen humbug. Čitaje Leotovo zgo- 
dovino srednjega veka sem spoznal, da je Šuiterle 
. prepisal iz nje kar cele strani ali brez kake kritike. 
Slavjanska beseda Kum mu je došla n. pr. iz sanskrita, 
ne pa iz latinščine. Sodba nemških učenjakov se je 
glasila o tej razpravi tako nepovoljno, da naš ravnatelj 
ni hotel dati natisniti druge polovice na neskončno 
jezo slavohlepnega šušmarja. Tudi v šoli je pokazal 
Šufterle vsak dan svojo učiteljsko nesposobnost. Raz- 
lagal ni nikoli ničesar. Vsa njegova modrost je bila 
ukazovanje: Von da bis da! Izpraševal je samo po 
šolskih knjigah, ki so ležale vedno pred njim. Kar se 
ni nahajalo v njih, ni imelo zanj nobene veljave. Radi 
te starokopitne metode so ga vsi dijaki zaničevali. 
Soglasno so trdili, da je on najslabši učitelj izmed 
vseh, kar so jih poznali. Zato ni čudo, da jim je 
služil kakor Zagrebčanom za objectum foppabile. Vsak 
dan so si ga narisavali sedečega za mizo v nerodni, 
visokovratni suknji, vihajočega si desni brk in zijajočega 
glupo v šolsko knjigo. Naša mladina pa je Šuiterleta 
tudi z vso dušo črtila in preklinjala radi nesramnega 
napadanja vseh narodnih svetinj in uzorov. Čvekal in 
čeljustal ji je neprenehoma, da so Nemci prvi narod 
na svetu, ki nosijo in dele vsem drugim narodom 
prosveto in znanost, filozofijo in umetnost. Hagedorn, 
Ramler, Kleist se štejejo v nemški literaturi le za 
pesnike srednje vrednosti, ali vsi Slavjani skupaj nimajo 
nijednega, ki bi se mogel ž njimi primerjati, nikari s 
Klopstokom in drugimi nemškimi velikani. Slavjani se 
hvalijo s svojim Miklošičem, na Nemškem pa živi 

več stotin učenjakov, ki se morejo ž njim kosati. O - 
našem narodu je govoril ta švabski pritepenec tako 
zaničljivo, da je razdražil in razkačil celo take 'dijake, 
ki so bili po slabi .svoji nadarjenosti prav malo vneti 
za domovino. To gnjusno slavofobstvo so mu vsi 
rodoljubi tem bolj zamerili, ker ga je začinjal z 
debelimi očitnimi lažmi. Pravil je mladini, da so 
Nemci veliki, močni in lepi ljudje, Slavjani pa majhni, 
slabotni, nečedni in često pokvečeni. V gimnaziji je 
služilo do 1858. 1. sedem Nemcev, izmed kojih je bil 
močan jedini Bena, visok jedini Mezmer, vsi drugi so 
bili bolj majhne rasti in slabotni, dočim smo bili 
učitelji slavjanskega .rodu do malega vsi veliki in tudi 
precej močni, pokveke ni bilo med nami nobene. 
Dijaki so seveda to videli in so se strašno smejali 
Šufterletovim blednjam. Drugikrat jim je čenčal, kako 
hitro da se širi na vse strani nemški jezik. Na Kranjskem 
se je že zdavnaj tako ukoreninil, da ga znajo dobro vsi 
prebivalci. Viharno krohotanje nastane v šoli o teh 
besedah, kajti živelo je na Reki mnogo stotin naših 
rojakov, ki niso znali ni pisniti po nemški. Ali Šufterle 
je poveličeval in slavil o vsaki priliki tudi nemško 
poštenost in moralnost, na vso moč pa je grajal slav- 
jansko nenravnost. Dejal je proti meni in drugim, da 
označuje Slavjane najbolj spolna razuzdanost. Za živ 
izgled si je izbral carja Nikolaja, o kojem je trdil, da 
je živel v krvoskrunski zavezi s svojo hčerjo Olgo. 
Take nesramne klevete si je izmišljal ta lopov, ki je 
bil sam učlovečena svinja! Čital sem o carju Nikolaju 
mnogo spisov, koji so prišli izpod peresa njegovih 
huliteljev in sovražnikov, ali v. nobenem nisem našel 
nijedne besede, ki bi bila sumnjičila uzorno poštenje 

tega vitežkega vladarja. V čitalnici se je začel Šulterle 
brez povoda prepirati z vrlim trgovcem Jakićem. Izustil 
je predrzne besede: Naj Hrvatje na kolenih Boga 
hvalijo, da so hoteli Nemci k njim priti! Naučijo 
jih vsaj po človeški živeti itd. Jakić se je seveda 


: strašno razpalil in ga psoval tako glasno, da se je 


čulo na tretjo ulico. Rekel mu je vse, samo tega ne, da 
je človek. Od takrat se ni predrznil več skruniti čitalniških 
dvoran s svojim ostudnim gobcem. Kmali potem se je 
v našo največjo zadovoljnost izbrisal izmed udov 
čitalnice. Saj je hodil vanjo samo zato, da vohunari, 
da opazuje izbruhe narodne nejevolje radi vedno okrut- 
nejšega zatiranja. Ta svoj glavni posel je opravljal z 
največjo gorečnostjo tudi v naši gimnaziji. Hodil je 
poslušat k vratom, kaj in kako razlagajo profesorji, 
izmikal je tuje naloge pa jih pazljivo pregledaval, 
kako jih popravljalo prolesorji, razširjal je po mestu 
najgrje klevete in laži proti svojim službenim tovarišem, 
da jim ukrade dobri glas. Ko je nabral dovolj gradiva, 
se je usedel, napisal več pol ovadb ter jih poslal 
deželni vladi v Zagreb. Tožil je ravnatelja Vidica, mene 
in še več drugih profesorjev, da smo ignoranti in ne 
izvršujemo svojih dolžnosti. O meni je naglašal posebno 
to, da se bavim. najrajši s slavjanskimi fantomi, s 
katerimi okužujem tudi šolsko mladino. Šufterle se je 
jako varal, če je mislil, da mu bo kdo verjel. Revišče, 
ki je prebilo z velikim trudom komaj, komaj svoj izpit 
za dve šoli iz grškega in za 4 iz latinskega jezika, 
predrznilo se je očitati nevednost kolegam, ki so bili 
vsi po dobrih izpitih potrjeni za vso gimnazijo. Mene 
je črtal ta švabuh najbolj, brez dvojbe zato, ker sem 
vnemal mladino za narodni jezik in domovino in mu 

zapiral vsa pota do uspeha. Gotovo bi se bil iz srca rad 
pohvali! vladi, koliko privržencev je znal pridobiti 
materi Germaniji. Ravnatelja Vidica je sovražil že radi 
nesprejete druge polovice svoje razprave, pa tudi zato, 
ker ga ni priporočil vladi za pohvalni dekret in mu 
povedal naravnost, da njegova učna metoda ne more 
ptinesti mladeži nobene koristi. Zagrebška vlada je 
poslala po zakonu Šuiterletove ovadbe ravnateljstvu 
reške gimnazije, da pove o njih svoje mnenje. Mi 
učitelji smo končali to grdo spletko prav naglo in 
korenito. Zbravši se smo sklenili, da z denuncijantom 
ne moremo in nečemo več služiti. Baš tiste dni je došel 
na Reko nadzornik Jarc. Da mu naznanimo svoj sklep, 
šli smo in corpore k njemu, vodil nas je starešina Lorenc. 
Ta je povedal nadzorniku, da mora učitelj Šuiterle 
ostaviti naš zavod, če ne se odrečemo vsi profesorji 
službe na reški gimnaziji. Razložil mu je seveda 
natanko tudi vzroke. Šuiterletova usoda se je odločila 
še tisto uro. Nadzornik nam je dal častno besedo, da 
Šuiterle ne bode več ud učiteljskega zbora reške gim- 
nazije. Po natančnem preiskovanju uverila se je deželna 
vlada, kako nesramno se ji je nalagal zlobni Tirolec. 
Odstranila ga je ne le iz naše gimnazije, nego ga 
odpustila popolnoma iz službe. Pomoči si je šel iskat 
na Dunaj, kjer jo je tudi našel. Takega besnega Ger- 
mana bi bilo seveda škoda žrtvovati. Kleman poslal 
ga je najprej v Koper, pozneje pa celo v Trst. V teh 
dveh mestih je razkazoval Šufterle občinstvu kar očitno 
svojo zversko nenravnost in pohotnost. Na Reki je 
znal svoje grdobe skrivati, ni ravnatelj ni učitelji nismo 
vedeli zanje. Dijakom pa so bile prav dobro znane, ali 
ga niso nikomur ovadili, ker so se sramovali praviti 

take nečedne reči. Zasačili so ga bili na šetališču, ki 
se zove Školić, tri pote in flagrantibus. Kar se je 
Mefistu v Favstu Getejevem samo sanjalo (,Einst hatt 
ich einen wdsten Traum“ itd.), to je izvrševal Šuiterle 
dejanski, ali dijaki so, kakor pravim, molčali. V Kopru 
je med kopanjem v Adamovi opravi letal za pericami 
po belem dnevu. V Trstu je napadel tudi po dnevu 
neko ugledno gospo tako predrzno in nesramno, da 
mi ni mogoče povedati. Gospa ga je tožila, začela se 
je proti njemu preiskava, ki pa zanj ni imela prehudih 
nasledkov. Kot strasten germanizator in marljiv ud 
. tajne policije našel si je pokroviteljev. Službo je res 
da moral pustiti. V šoli ga niso mogli in smeli več 
rabiti, ali dali so mu petsto goldinarjev letne pokojnine. 
Da je delal tako pohujšanje kak Slovenec, zapodili bi 
ga bili brez pokojnine in mu prisodili za nameček še 
kako leto zapora. Še predno je doslužil, prijelo se ga 
je ime Priapus ali po naši pisavi Prijap. Tako so ga 
imenovale tudi Bleiweisove ,Novice“. Iz Trsta se je 
preselil najprej v središče naše Slovenije. Naši sovražniki 
so mu izročili glasilo svoje stranke. Truditi se mu ž 
njim ni bilo dosti treba, urejal ga je s škarjami. Radi 
nesposobnosti so ga kmali odpustili, ali so mu naklonili 
učiteljstvo v privatnih hišah. Tako se je potikal po naših 
krajih  semtertja, dokler je nekam izginil. Prijap- 
Šuiterle je bil oženjen z neko častito zagrebško rodo- 
ljubko, ki mu je pa pobegnila precej, ko je zvedela, 
S kakim razuzdancem je poročena. Baš radi nje in 
njene rodbine mu nisem mogel povedati pravega imena. 
Med vsemi Bahovimi huzarji je bil Šuiterle najbolj 
besen, divji in nesramni protivnik hrvatskega naroda, 
ali ravno zaradi tega je nakanam dunajske vlade mnogo 

več škodi! nego koristil. Naši dijaki so kazali s prstom 
za njim in govorili porogljivo: Evo vam apostola | 
njemačke kulture! Jaz sem že dolgo na svetu in sem 
poznal mnogo ljudi, ali po duši moram zatrditi, da je 
bil Šuiterle najhudobnejši in podlejši človek, na katerega 
sem se nameril. 

VI. 


Štefan Vidic, ravnatelj reške simnazije. 





Moj ravnatelj Vidic se je rodil okoli 1800. 1. na 
Gorenjskem blizu blejskega jezera in gorenjska stran 
mu je ostala do smrti najkrasnejša izmed vseh dežel 
tega sveta. Tudi Gorenjce je častil in ljubil bolj nego 
vse druge zemljane, morebiti še bolj nego so tisti 
čas zaslužili. Večkrat mi je dejal, ako bi se osnovala 
gimnazija v Kranju, oglasil bi se jaz precej za ravna- 
telja in še za manjšo plačo nego jo imam na Reki. 
Kako rajsko veselje bi užival med našimi brhkimi, bistro- 
umnimi gorenjskimi fanti, v tem zdravem planinskem 
zraku! — Večje sreče si na svetu ne morem misliti 
in želeti. Že te besede dokazujejo, da Vidic ni bil tisti 
brezčutni puhloglavec, za kakoršnega so ga bili razlajali 
njegovi tržaški sovražniki. Kdo ga je učil v otročjih 
letih, mi ni znano, pohvalil pa se mi je dostikrat sam, 
da je pohajal ljubljansko gimnazijo ob času francoske 
vlade (1809—1813). Kakor drugi njegovi vrstniki smatral 
je tudi on to dobo za jedino srečno v vsej kranjski 
zgodovini. V šoli se je bil navzel najživahnejših simpatij 
za prvega Napoleona in Francoze. Ko se je vrnila 
avstrijska oblast, moralo se je to čuvstvo na vso moč 
skrivati, Vidic se je dal izpitati za gimnazijskega pro- 

fesorja. Ta izkušnja je bila tako lahka, da se je vselej 
sladko zamuzal, kadar jo: je omenji. Kje je služil od: 
konca, ne vem. Vlado je prosil, da bi ga poslala v 
Galicijo. Hotel je živeti med Poljaki zato, ker so se 
spominjali Napoleona z isto ljubeznijo kakor on sam 
in so častili in ljubili ves francoski narod tako iskreno 
kakor on. Vidic mi ni nikoli pravil, koliko let je služil 
tam za profesorja in kdaj so ga potrdili za prefekta 
v Ržežovu. Življenje med Poljaki mu ni preteklo brez 
sledi. Občeval je vsak dan z narodom, ki se je po- 
našal po pravici s svojo zgodovino in zaslugami, koje 
si je pridobil za krščanstvo, za vso Evropo in za 
človeško prosveto. In ta narod je bil slavjanski. 
V Vidičevi slovenski domovini se je zaničeval narodni 
jezik, češ, da je dober le za kmeta in delavca: izobra-| 
žencu pa treba govoriti po nemški ali po italijanski. 
V Galiciji pa je zapazil precej: prve dni, da se glasi. 
slavjanski jezik ne le iz prostaških, ampak tudi iz 
gosposkih ust, da ga govore tanko omikane gospe 
najrajše in najlepše in da ga ljubi do malega .vsak 
človek, začenši od težaka do najvišjega aristokrata. V 
poljski deželi ni našel nič takih malopridnežev, kakoršnih 
je bilo pri nas vse polno, kateri bi bili blatili svoje 
gnezdo in se celo bahali in ščepirili s svojim podlim 
izdajalstvom. To opazovanje je naučilo Vidica, da treba 
spoštovati in ljubiti tudi slavjansko govorico in narod- 
nost. -On torej ni čutil v srcu nobene mržnje ni proti 
Slovencem ni Hrvatom. Da se ni naučil njih pismenega 
jezika, krivo je bilo to, da ga v službi ni potreboval, 
tudi je bil za tak nauk že prestar, ko se je vrnil med 
južne Slavjane. V plemenitaški Galiciji se je bil nalezel 
tudi on velikaškega duha in nekega čudnega ponosa, 

na kakoršnega se človek ne nameri z lahka v naši 
Sloveniji. Oblačil se je vedno ne le spodobno, ampak 
tudi elegantno, dasi ne vselej po najnovejši šegi. Kadar 
se je nahajal s kom v pomenku, razžalila ga je včasi 
kaka majhna beseda, pa je po najprijaznejšem razgovoru 
kar nagloma umolknil ali pa se tudi prav osorno zadrl. 
Kdor je ž njim občeval, ni smel nikoli pozabiti, da 
ima posla z jako trmastim človekom, čigar duh je 
podoben spremenljivemu aprilu. Vidic je užival v 
Galiciji mnogo let poljsko gostoljubje. Vabili so ga v 
gosti tudi meščani in grajščaki in o takih prilikah se 
je povsod izborno jedlo in pilo, včasi tudi prepevalo, 
godlo in plesalo. Izustila se je na teh shodih marsi- 
katera pametna, slana in svobodna beseda. Tudi ta 
narodni običaj je ugajal Vidicu, držal se ga je kolikor 
toliko tudi on sam do smrti svoje. Nas profesorje 
«je povabil. večkrat med letom na kosilo in nam postregel 
vsikdar z najboljšo pijačo, ki se je dobiti mogla in s 
tako obilnim in slastnim obedom, da bi bil ž njim 
vsak grof zadovoljen. Po vsem tem, kar sem o njem 
povedal, se ne bo zdelo nikomur čudno, da je Vidic 
na vso moč hvalil in povzdigoval poljsko gospodo in 
sploh ves poljski narod. Kadarkoli se je govorilo o 
Poljakih, ponavljal je besede: Ja, die Polen sind eine 
noble Nation, die man Schatzen und lieben muss. 
Wer iiber sie schimpit, ist ein Schuft! Ne vem natanko, 
katerega leta so ga poslali v Trst za začasnega rav- 
natelja tamošnje nemške gimnazije. Tu se je mnogo 
potil in trudil, da se je naučil laški. Govoril je ta 
jezik precej dobro, pisal pa ga je nespretno in hrapavo, 
kakor kak učenec glavne šole. V tržaški gimnaziji so 
služili takrat nekoji jako učeni in nadarjeni možje n. pr. 

naš rojak Čižman, ki je vzbujal v mladeži prav uspešno 
veselje za zgodovino. Ali glavne potrebe — sloge pa 
na tem zavodu ni bilo. Ravnatelj in profesorji so se 
neprenehoma porečkali, obirali in rovarili drug proti 
drugemu. Zarodili sta se v učiteljskem zboru dve sovražni 
stranki, ki se nista dali pomiriti, dokler ni posegla v 
to kolobicijo vlada. Razgnala je učitelje na vse strani 
in jih nadomestila z novimi, bolj krotkimi. Za gotovo 
se ne more povedati, kdo je zakrivil ta razdor, ali 
javno mnenje je pripisovalo večjo polovico zla rav- 
natelju Vidicu. Imelo ga je za rojenega spletkarja, kar 
pa nikakor ni bil. Tudi Verne ga je sodil nasproti meni 
nekoliko preostro. Vidic se je pokazal včasi res zlobnega, 
še večkrat pa prav dobrega in milosrčnega. Midva 
sva občevala prijateljski z jako redkimi presledki. Kdaj 
pa kdaj sva se precej dolgo pričkala ali brez jeze. Na 
začasne izbruhe njegove zlobe smo se pripravili že 
koj od konca, ko sem prišel na Reko. Moji novi tovariši 
so bili zvečine prav vrli možje, s katerimi sem se 
kmali sprijaznil. Med njimi so 'se nahajali razun Slav- 
janov tudi Nemci Lorenc, Penc in Huber. Prijatelji 
smo se dogovorili, ako bi hotel Vidic koga nahujskati 
na kolego, da si bomo to precej priobčili in šli skupno 
nadenj, da ga naučimo pameti in poštenja. Vernetovo 
svarilo ni bilo povse prazno. Vidic je hotel menda 
tudi med nami narediti zdražbo, saj meni se je tako 
dozdevalo. Najprej me je začel obdelovati nekaj proti 
profesorju Hilerju, ki je služi! preteklo leto zajedno ž 
njim v Trstu in ga je torej nekoliko poznal. Po kratkem 
pomenku sva si s Hilerjem preporno stvar pojasnila 
in se uverila, da se strinjava in ni nikakega vzroka, 

da bi se prepirala. Še bolj me je hujskal Vidic proti 

katehetu. Ta je trdil, da na podlagi ravnokar sklenjenega 
konkordata treba izvrševati neko cerkveno naredbo ali 
šego tako, kakor on namerja ne pa kakor želi ravnatelj. 
Vidic mi je dejal z zabavljivim smehom: Ali ga vidite 
farjal Taki so ti svetniki! Da se pripeti kaj takega 
drugje, ali bi ga naučili moliti kozje molitvice. Tukaj 
pa se nihče ne gane, vzdramite se in pokažite črnuhu 
. zobe itd.! Jaz sem odgovoril: Naš narodni pregovor 
pravi: Kjer te ne srbi, se ne čehljaj! Za cerkvena 
opravila naj skrbe duhovniki, zame so deveta briga itd. 
Vidic, prekanjeni lisjak, je na skoro menda zapazil, da 
moramo imeti med sabo nekak dogovor, da si sloge 
ne damo porušiti. To spoznanje ga je napotilo, da 
odslej ni poskušal nikoli več sejati med nami seme 
razdora in sovraštva. Ni dolgo trajalo, da smo zvedeli 
drug izgled njegove zlobe. : Čuli smo, da obrekuje 
proti Rečanom sploh vse profesorje, kake sitnosti da ima 
ž njimi, ker so nesposobni za svojo službo. Proti 
meni se je tožil ma učenjaka Lorenca: On je naravo- 
slovec — drugo pa nič. Wozu kann ich ihn brauchen? 
Jaz mu odgovorim: Vaša sodba o njem je krivična. 
= Lorenc spada med najporabnejše učitelje našega zavoda. 
Na gornji gimnaziji razlaga naravoslovje in propedevtiko, 
pa bi razlagal lahko tudi nemški jezik, a na spodnji 
gimnaziji se mu izroče slobodno vsi predmeti razun 
grškega jezika. Vidic me pogleda srepo in zabavljivo 
in veli: Glauben sie? No, wir werden sehen. Od takrat 
ni zinil proti meni nikoli več nobene besede proti 
kakemu profesorju. Temveč pa je kvasil proti drugim 
ljudem. Dejal nas je na rešeto vse po vrsti, o vsakem 
je trdil, da ni za rabo. Vedno je ponavljal svoj: Wozu 
kann ich ihn brauchen?  Nekoji kolegi so se nanj 

strašno jezili radi te razžaljive klevete. Jaz sem jih 
tolažil: Naj čenča dedec, kar hoče! Mi smo dokazali 
svojo znanost na strogih izpitih. V rokah imamo o 
tem spričevala. V šoli se trudijo nekateri gospodje bolj 
nego zahteva naša dolžnost. Vest nam torej ne more 
nič slabega očitati. Pravično sodbo o svojem delovanju 
pa lahko pričakujemo od javnega mnenja, ki sluša o 
profesorjih poročila naših učencev in precej dobro ve, | 
kateri so bolje ali manje sposobni. Tak kakor Vidic 
so tudi mnogi načelniki drugih uradov. Podložne si 
uradnike obirajo proti občinstvu in jih ovajajo celo 
vladi. Ali ljudje se jim smejajo, kadar slišijo grajanje 
kakega vrlega uradnika, in pravijo: Ta predstojnik je 
malopridnež — filu, iz njega govori zavist in zloba. 
Občinstvo obsodi tako tudi našega ravnatelja — ne 
bojte se, ta kazen se mu ne oprosti. Najbrž se bo 
še kesal, da ni znal brzdati svojega hudobnega jezika. 
Tudi moji tovariši so se sčasoma pomirili. V mestu 
..nam Vidičevo klevetanje ni čisto nič škodilo, mnogi 
ugledni meščani so nas omilovali, da moramo služiti 
pod oblastjo takega ujedljivega človeka. Za nesposobne 
niso imeli profesorjev, nego njega samega, posebno 
potem, ko so zvedeli, da poučuje latinski jezik v 
najnižjih razredih. Posmehovali so se mu zaničljivo: Da 
je res kaj učen, razlagal bi bahač latinščino v osmi 
šoli ne pa v prvi. Vidičeva kritika o našem delovanju 
ni bila povsod jednaka: presojal nas je na treh krajih 
in na vsakem drugače. Proti meščanom in drugim 
zasebnikom nas je opravljal in obrekoval, kar se je 
le dalo; deželni vladi pa nas je v svojih poročilih 
popisoval mnogo bolj vestno in pravično. V njih ni 
bilo ni črke o naši nesposobnosti, često nas je celo na 

vso moč hvalil. Vsako leto so dobili nekoji profesorji 
pohvalne dekrete od zagrebškega namestništva baš na 
podlagi ravnateljevih priporok. Meni so došli štirje 
zaporedoma; brez njih mislim, da ni ostal noben 
profesor reške gimnazije. Po takih nepričakovanih iz- 
kušnjah nismo več gledali Vidica tako pisano in ne- 
zaupno. Na njegove klevete smo se pač še zmerom 
jezili, kadar smo jih zvedeli, ali razkačile niso nikogar 
več, prestopili smo o njih, bi rekel kak parlamentarec, 
na dnevni red. Tretje mesto, kjer je izrekal naš ravnatelj 
svoje misli o profesorjih, pa je bil Maribor. O velikih 
počitnicah je zahajal tja grozoviti gospodar avstrijskega 
šolstva, Kleman s svojo ženo. O prihodu je sporočil 
vsem bližnjim ravnateljem, naj pridejo k njemu na 
prijateljski pomenek. Prišli so zagrebške gimnazije 
ravnatelj Premru, naš Vidic, tržaški, ljubljanski, celjski, 
celovški in še nekoji drugi gimnazijski ravnatelji. Ostali 
so skupaj po dva ali tri dni. Časa in prilike je bilo 
dovolj, da so se razpravljala vsa šolska vprašanja. 
Na teh shodih so se preiskavale korenito osrčje in 
obisti vseh profesorjev. Klepetalo se je o njih z mnogim 
smehom, pravile so se anekdote, ki se niso nikdar 
pripetile, ali so bile navzlic temu jako pikantne in zani- 
mive. Kleman je hotel od svojih podrepnikov sosebno to 
zvedeti, kateri izmed njih profesorjev bi imel vsa po- 
trebna svojstva za ravnatelja. Za to službo je želela 
vlada mlajših mož, ki so bili filologi in izpitani po 
novem učnem sistemu. Vidic je presojal po vrsti vse 
svoje profesorje in izustil naposled svoje uverjenje, 
da na Reki ni nikogar, da bi ga mogel priporočiti 
za ravnatelja. O meni je povedal, da me vidijo večkrat 
v prostih krčmah, kamor zahajajo romarji in vozniki; 

v mestu da občujem največ z narodnimi ultraši, na 
deželi pa z mornarji in ribiči. Vidic se ni lagal. V 
vozniške krčme sem res hodil, ker se je dobivalo.v 
njih najbolje vino. Z mornarji pa. sem se rad družil 
že zato, ker so mi pravili toliko zanimivega o južni 
Rusiji, kako so živeli v Odesi, Berdjansku, Taganrogu. 

Zdaj moram omeniti še Vidičevo hudobnost, katero 
je kazal proti suplentom.  Zahajal je pogostoma k 
njim v šolo. Po pretekli uri, včasi. pa še prej, začel | 
jih je pikati, zmerjati, očitati jim napake v metodi, 
ali pa jih kar naravnost pitati z bedaki in ignoranti. 
Če je tak revež izpremenil metodo, mu ni to nič kori- 
stilo, kajti Vidic je došedši z nova na njega predavanje 
obsodil in grajal odločno vse to, kar je prej sam 
zahteval. Nagajal je kolikor toliko tudi pravim profe- 
sorjem, kadar jih je prišel poslušat. Katkića, ki je 
razlagal življenje in šege starih Egipčanov, opominjal 
je z ostro besedo, da mora biti predavanje bolj nazorno, 
»anschaulicher“. Katkić ga dobro zavrne, da ne more 
prinesti v šolo piramide ali obeliska. Podob o njih 
pa tudi nima, ker jih ravnateljstvo dozdaj še ni kupilo, 
dasi bi bila njega dolžnost priskrbeti gimnaziji dobre 
podobe za vse starine. Od takrat ni prišel Vidic nikoli 
več k njemu. Nekoč je začel nadlegovati tudi mene 
zaradi grščine, jaz sem ga pa odpravil tako osorno, da 
se niti na mojem predavanju ni prikazal nikdar več. 
Posebno brezsrčno je postopal s suplenti na koncu 
leta. Ne da bi jim bil to prej naznanil, odpovedal 
jim je službo in dal ustaviti plačo, da niso siromaki 
za počitnice nič dobili. Jeden njih, vrli češki rodoljub 
Šah se je glasno zajokal o toliki brezčutnosti in okrut- 
nosti ravnateljevi, ki je vrgel nadarjenega, vestnega 

in marljivega suplenta na cesto, samo zato, da se 
more pohvaliti vladi, da ji je prihranil nekoliko Iorintov. 
Šah je bil takrat že oženjen, imel je blago soprogo 
in je pričakoval ravno prvo dete, zato ga je moral 
tem strašneje zadeti ta službeni udarec, kojega, bogme, 
ni bil zaslužil. 

Naštel sem zdaj glavne slabosti svojega ravnatelja, 
nepristranost zahteva, da omenim tudi njegova dobra 
svojstva. Stara avstrijska šola pred I. 1848. ni bila tako 
malopridna kakor so jo razlagali privrženci novega 
sistema. Med učitelji se je nahajalo dosti izvrstnih 
pedagogov, mnogo odličnih Latincev, semtertja tudi 
kak dober zgodovinar in matematik. Do 7. šole je imel 
vsak razred samo po jednega profesorja in vseh 6 raz- 
redov samo jednega kateheta. Profesorji so si morali 
torej prisvojiti neko splošno izobraženje in poznavanje 
vseh svojih predmetov. Sedanji gimnazijski učitelji so . 
često brez te omike, brigajo se samo za svojo stroko. 
Tudi nekdanja metoda je bila bolj praktična od sedanje. 
Vidic je v prvih dveh razredih vežbal otroke jako 
spretno v latinščini in dosege! najlepše uspehe. Veselila 
ga je nekoliko tudi zgodovina. Prečital je o njej več 
dobrih knjig in si ohranil v spominu vse važnejše 
podatke in tudi duh in pravec vsake knjige. Ugajali 
so mu tudi pedagoški spisi, vedel je marsikako pravilo 
in reklo Komenskega in Pestalocijevo. Če se pomisli 
še na zdravi in bistri njegov um, treba priznati, da 
ni bil učitelj samo po imenu, ampak tudi po poklicu 
in sposobnostih. Ravnateljske posle in. dolžnosti svoje 
opravljal je točno in vestno, nikoli ni ničesar zamudil, 
ničesar pozabil, uradovanje mu je teklo redovito in pra- 
vilno kakor dobra ura. V pisarnici je ždel do malega ves 

dan, po zimi še pri luči do pozne noči. Pisaril je 
navadno stoje za visoko mizico, dolgo ni posedal rad, 
ker se je bal krvotoka. Med delom je pokadil kdaj 
kako smodko najlaglje vrste, pušil jo je, dokler mu 
mu ni dogorela prav do ust in baš ta napaka je bila 
vzrok njegove zadnje bolezni in smrti. Vidic je strogo 
pazil, da se ne poruši šolski red, da se ponaša mla- 
dina naša pošteno in spodobno o vsaki priliki, hotel 
je pridobiti gimnaziji naši ugled in simpatije občinstva. 
Za druge reči je dijakom rad odpustil in prezrl marsi- 
kako neumnost, nepremišljenost in prešernost. More se 
reči, da je bil bolj pedantičen proti prolesorjem nego 
proti učencem. Večkrat je celo, če se je sprl kak dijak z 
učiteljem, branil dijaka in očital profesorju breztaktnost. 
Bilo je vidno, da ga taki prepiri malo preveč vesele, 
porabil jih je kot dobrodošlo priliko, da poniža učitelja. 
Ta običaj njegov mora vsak pedagog obsoditi, ker je 
izviral vsekako iz zlobne nakane. Po vseh srednjih 
šolah je vladala v naši državi že od nekdaj ostudna 
navada, da so se izbirali ravnatelji med dijaki vohune, 
ki so jim poročali ne le grehe svojih součencev, ampak 
so mu ovajali tudi svoje profesorje. Ako je izustil 
kateri v šoli kako bolj svobodno ali izpodtakljivo 
besedo, nesel jo je še isti dan dijak ravnatelju. Za 
take zasluge dajala se je seveda tudi primerna nagrada. 
Ravnatelj je skrbel za vohuna, da so mu podarili | 
učitelji prvi red, dasi je zaslužil dvojko, naklonil mu 
je s svojo priporoko inštrukcije ali pa brezplačen obed. 
Tudi Vidic si je dal poročati po takih vohunih vse 
grehe in napake gimnazijskih dijakov in učiteljev. 
Vendar treba priznati, da tem tožbam ni vselej verjel 
ali pa jih je smatral za prazne in neznatne. Kar jaz 

vem, niso imele skoro nikoli slabih nasledkov ni za 
mladež ni za učitelje. Kadar je obavil Vidic posle svoje 
v pisarnici, šel je navadno domov k svoji čedni in 
preblagi ženi, ki mu je ljubeznjivo stregla in preizvrstno 
kuhala. Vino je pil zmerom svoje. Kupil si ga je vsako 
zimo nekoliko veder. Za jed in pijačo je bil velik 
epikurovec, objednem pa vendar jako zmeren in 
previden. Pred kosilom je srknil vselej po izgledu 
poljske in vse slavjanske gospode kupico dobre sli- 
vovke, po obedu pa je izpraznil poliček starine, kak 
kozarec še tudi popoldne. Zvečer je posrebal skodelico 
kave in šel potem zgodaj v posteljo. Kadar je dobil 
goste, se je živelo seveda precej drugače. Take dni 
je prišlo na mizo vse, kar je bilo najbolj slastnega v 
kleti, hramu in kuhinji. O takih prilikah oglašali so 
se vselej tudi pevci. Najljubše so mu bile slovenske in 
hrvatske pesmi. Vidic ni bil tak borniran bedak kakor 
toliko drugih birokratov, ki niso mogli slišati slovenske 
besede. Razun službene plače prejemal je obilne obresti 
in je torej prav lahko zdeloval. Kot dober gospodar 
si je mnogo sam prihranil, žena pa mu je prinesla 
do 25.000 gld. dote. Bogastva svojega pa ni le sam 
užival, delil je prihodke kolikor toliko z reveži, posebno 
je podpiral rad uboge dijake. Z darežljivostjo svojo se 
ni nikoli hvalil. Ker ni zahteval hvaležnosti, ni očital 
nikdar nikomur kake nehvaležnosti. Z Rečani je občeval 
samo toliko, kolikor je moral po službeni dolžnosti. 
Večje prijateljstvo je imel le s trgovcem Dežmanom, 
očetom slavnega hrvatskega pesnika, ki je bil rojen 
Gorenjec iz Lancovega. Na svežem zraku se je izpre- 
hajal premalo. Na deželo je šel z ženo vsako leto 
enkrat ali dvakrat. Nekoč pa se mi je vendar posrečilo, 

da sem ga spravil v Kastav. Hodila sva peš. Dasi je 
bil on že jako v letih, korakal je dosti urno, da sem 
se čudil. Ali pozneje mi je tožil, da ni bil ves teden 
za nič, tako ga je pot utrudil in zdelal. Kakor da bi 
bil sluti! bližnjo smrt, zažele!l je videti še jedenkrat 
lepi gorenjski kraj, v katerem se je rodil in preživel 
blažena otročja leta. Usedli smo se zajedno na poštni 
VOZ, On, jaz in trgovec Dežman. Jeden dan smo ostali 
v Ljubljani, potem hajdi dalje! Vozili smo se skupaj 
prav do Bleda. Tam smo se ločili. Vidic je krenil 
proti domu, Dežman v Lancovo, jaz pa nazaj v Ljub- 
ljano. Vidic se je vrnil na Reko zdrav, čil, vesel, 
rudečega obraza. Sam je trdil, da mu je to potovanje 
za pet let podaljšalo življenje, da je bilo zanj največja 
veselica, katero je užival v vsem svojem življenju. 
Jaz sem mu to radost prav iz srca privoščil, saj se 
na Reki ni udeležil nikoli nobene javne zabave. Plesi 
in koncerti so mu bili zoperni, celo gledališče ga ni 
nič mikalo. Vpisati se ni hotel niti v laško kazino, 
niti v hrvatsko čitalnico. Čital je doma dunajsko ,Presse“ 
ali pa kako zgodovinsko knjigo. Največje veselje pa mu 
je delala pisarnica. Pisal je marsikaj potrebnega, še 
več pa nepotrebnega. Ker je bil razumen mož, se je 
dostikrat sam smejal svojemu črčkanju, sam pred sabo 
se je opravičeval s pravilom: Dolžnost treba izvršiti 
pa naj je neumna, kolikor hoče. Vidic se je zdel dijakom 
in Rečanom jako pobožen, do malega tercijal, kajti 
videli so ga vsak dan pri maši; tudi je prejel večkrat 
v letu sv. obhajilo. Ljudje so ga poznali le površno. 
Hodil je res vsak dan v cerkev, ali samo k dijaški 
maši, po službeni potrebi, kajti bi bil moral on od- 
govarjati, če bi se bil pripetil kak nered o priliki 

dijaške službe božje. Meni so bile nekoliko bolj znane 
njegove misli o veri in cerkvi. V glavne dogme je 
morda veroval, o mnogih manj važnih cerkvenih rečeh 
in naredbah pa je majal z glavo in se posmehoval. 
Cerkveno oblast je spoštoval in se vladal proti njej 
vsekdar pristojno, objednem pa je zagovarjal odločno 
načela Jožefa II. Po njegovem mnenju mora biti cerkev 
popolnoma podložna in pokorna vladi in državi. Vidic 
je bil trdo zapečen Joželovec. Da ne zagazi v kako 
sitnost in nevarnost, je o novem konkordatu najrajši 
molčal. Če ga pa je omenil proti človeku, kateremu 
je zaupal, govoril je o njem silno zabavljivo in za- 
ničljivo. Vera se je razlagala v reški gimnaziji hrvatski 
mladini v nižjih razredih po laški, v višjih po nemški. 
Ker ni zvečine nobenega teh jezikov dobro umela, 
učila se je krščanski nauk na pamet, po papagajski, 
ne vedoč, kaj blebeče. Z vero je v tesni zvezi nravnost, 
sosebno za mladih let. Ker se krščanski nauk po tej 
metodi ni mogel prijeti srca in duše, zabredli so naši 
dijaki včasih že radi tega v prav grde napake in grehe. 
Nekoč sem jih čul na svoja ušesa, da .so se rogali 
sv. obhajilu. Za nekatere smo zvedeli, da so zahajali 
k služabnicam blodne Venere. Ta sodrga se je bila 
ugnezdila v vseh ulicah okoli gimnazije. V 7. šoli je 
je bilo neko leto samo osem učencev, ki so skoro v 
isti čas vsi zboleli. Da bi se ne zdelo profesorjem 
preveč čudno in sumno, ako bi ostali vsi doma, do- 
govorili so se, da je prišla vsak dan jedna polovica 
njih dopoldne, druga popoldne v šolo. Vidic je po 
svojih vohunih lahko zvedel, kaj se je pripetilo, pa se 
je lotil energično težavnega dela, da ta gnjusni nered 
ustavi in odpravi. Z resno in moško besedo in s ko- 

renitimi popisi zla je dvignil mestno gosposko, politično 
oblast, državno in mestno policijo na borbo zoper 
javno pohujšanje in že v dveh tednih je dosegel naj- 
sijajnejši uspeh, s katerim se je lahko ponašal. Nesramne 
vlačuge so morale brez oklevanja ostaviti vse ulice in 
hiše okoli gimnazije in se preseliti v zapadni del starega 
mesta — Gomile. Policija je odslej strogo pazila, da 
jih dijaki ne pohajajo. Da je zasačila katerega pri njih, 
odtiral bi ga bil učiteljski zbor brez usmiljenja iz gim- 
nazije. 

Ker Vidic ni bil sovražen narodnemu jeziku, mogel 
sem delati zanj propagando kolikor sem hotel. Vzbujal 
sem v mladini ljubezen do naroda in domovine, naglašal 
o vsaki zgodni priliki potrebo in korist slavjanske 
vzajemnosti, priporočal ,Neven“ in dobre narodne 
knjige, zabičeval dijakom, da morajo govoriti po hrvatski 
z vsakim domačinom, naj bo kmetali gospod, kmetica ali 
gospa. Na vso moč se nam je truditi, da spravimo zopet 
svoj jezik v gosposke družbe in dvorane, od koder je izginil 
po zanikarnosti naših prednikov in po žalostnih zgodo- 
vinskih prevratih. Vidic je dobro vedel, kaj delam, in 
vendar me ni nikoli grajal radi tega, nikari da bi me 
bil ovadil vladi. Zunaj šole nisem govoril z nobenim 
hrvatskim dijakom drugače nego po hrvatski, z nobenim 
slovenskim drugače nego po slovenski, tudi sem opo- 
minjal učence, da se morajo med sabo pogovarjati 
vedno na materinskem jeziku. Da je bil moj ravnatelj 
kak nemčurski podrepnik, naslikal bi me bil mojim 
poglavarjem tako črnega, da se nikdar več ne bi bil 
mogel oprati in očistiti. Nekdo me je bil ovadil Vidicu, 
kadar začne med mojim predavanjem ura biti, da 
neham demonstrativno po nemško govoriti sredi stavka, 

ki ga nadaljujem potem po hrvatski. Moj ravnatelj se 
je strašno smejal tej tožbi in me podražil večkrat z 
mojimi na pol švabskimi na pol slavjanskimi stavki. 
Vsak drug birokrat bi me bil, če ne ovadil, pa vsaj 
prav surovo ozmerjal. V gostilnici sva se seznanila jaz 
in Katkić z goriškim duhovnikom, ki je ves gorel za 
naš narod, njegov jezik in pismenost. Po obedu sva 
mu razkazala Reko. Potem smo se šli izprehajat po 
cesti na Trsat, kjer nas je povabi!l predstojnik samo- 
stana, da pridemo drugi dan tja na kosilo. Povabilo 
smo sprejeli vsi trije. Med obedom smo se pogovarjali 
O slavjanstvu, slavjanskih slovstvih, posebno pa o 
jeziku in književnosti hrvatski in slovenski. Vrli goriški 
rojak se je odpeljal še isti dan dalje proti Karlovcu. 
Drugi dan me pozove ravnatelj v pisarnico in mi veli: 
No, — včeraj so se godile lepe reči v trsatskem samo- 
stanu. Vi, Katkić in neki neznan duhovnik ste napravili 
tam prave panslavistične orgije. Vidic, ko mi je to 
pravil, se je držal na smeh, jaz pa sem se zakrohotal 
na ves glas in mu razložil, kakove nedolžne pomenke 
smo imeli za mizo. Vidic veli: Zdaj vidite, kako ne- 
varno je dandanes baviti se s slavistiko vpričo drugih 
ljudij. Vašemu poročilu verjamem, kajti za panslavi- 
stične orgije je samostan najzadnje mesto na svetu. 
Za take komedije bi bila bolj pripravna vaša čitalnica 
ali pa kaka samotna beznica v mestni okolici. Kdo je 
bil tako hudoben, da je naš literarni pomenek predelal 
in ovadil za vseslavjansko orgijo? Katkić je mislil, da 
je krivec neki Tirolec, ki je služil v samostanu za 
kozla. Zvali so ga navadno homo bonlucus a non 
lucendo! Mogoče pa je tudi, da nas je ovadil kak 
menih. Patri so bili slovenskega rodu, ali prišedši iz 

Meternihove šole nemškega duha in mišljenja. Hrvat 
se je nahajal med njimi samo jeden, ki je bil vsaj 
nekoliko naroden. Jako me je veselilo, da se je ta 
narodna beda kmali izgubila iz trsatskega samostana. 
Čez 15 let je vladal v njem že prekrasen duh; patri 
so bili od prvega do zadnjega zvesti sinovi matere 
Slave in zakleti sovražniki požrešne Germanije. To mi 
je potrdil moj sorodnik, ki je živel precej dolgo v tem 
samostanu. 

V nemški trdnjavi Mogunciji nahajali sta se takrat 
poleg ustanove nemške zaveze avstrijska in pruska po- 
sadka. Avstrijski vojaki so bili meščanom vedno dragi 
gostje, dočim so gizdave Prusake sovražili. Pripetila 
se je v tem mestu grozna nesreča, da se je vnela in 
razletela zaloga strelnega prahu, kar je povzročilo veliko 
škodo tudi privatnim hišam in ljudem. Po vsej Nemčiji 
so se jeli nabirati darovi za nesrečne Moguncijane. 
Tudi avstrijska vlada je pozvala svoje narode, da bi 
pomagali tem nemškim ,bratom“, in avstrijske novine. 
na Dunaju so dokazovale silno politično korist, katero 
prinese ta pomoč naši državi. Pridobimo si ž njo 
simpatije vsega nemškega naroda. Avstrija in Nemčija 
se združita moralno še tesneje nego sta že zdaj 
združeni. Ali baš ta politična tendencija je ostrašila 
slavjanske rodoljube, da niso marali podpirati tujih' 
revežev. Saj so imeli doma dovolj svojih. Na Slovaškem 
in v Lombardiji so bile naredile povodnji škode: za 
več milijonov.  V čitalnici smo se dogovorili,“ “da 
zvržemo vsak kak goldinar in pošljemo te novce Slo- 
vakom. Tudi Vidicu sem povedal naravnost, da se jaz 
ne udeležim zbirke za Nemce, naša dolžnost je pomagati 
najprej avstrijskim podložnikom, posebno Slovakom, 

katerim je v nekaterih krajih odnesla voda ne le razno 
blago, ampak tudi zemljo in celo hiše. Vprašal sem 
Božiča, če je kaj dal za Moguncijane. Dejal mi je, da 
1 gid. ali da ni prav vedel, za koga se pobirajo darovi. 
Ko sem mu stvar pojasnil, bilo mu je jako žal, da ni 
naklonil svojega daru Slovakom. Še isti dan je prinesel 
goldinar tudi zanje. Vidic je od konca renčal in godrnjal, 
da se politika ne sme mešati v dela usmiljenja. Čez 
nekoliko dni pa mi je rekel: Vi ste prav govorili, da 
mora država podpirati najprej svoje ljudi. Ali naši 
sedanji vladi so tuji Nemci ljubši nego domači Slovaki. 
Na to vi niste pomislili: ,Janez, Janez, sie werden nie 
Direktor werden!“ . .. 
Nekoč nas je ravnatelj na zasedanju prav resno 
svaril, da naj se ne vtičemo preveč v politična vpra- 
šanja in, če ljubimo svojo narodnost, mora imeti to 
samo po sebi dobro čuvstvo neke meje. Saj veste, kaj 
pravi Latinec: Omne quod est nimium, vertitur in 
vitium. Dovršil je svojo pridigo z besedami: Seien si 
also, meine Herren, keine uibertriebenen Pan- 
slavisten! Ali smo se smejali, da se mu je zareklo 
tako nerodno. Po takem bi mi smeli slobodno biti 
zmerni panslavisti, kar nam gotovo ni mislil priporočiti. 
Občevalni jezik je bil našemu ravnatelju nemški. 
S profesorji, večjimi dijaki in sploh z izobraženci je 
govoril po nemški, po italijanski samo z reškimi meščani. 
Tudi uradoval je seveda vse po nemški, tudi privatno 
dopisovanje mu je bilo nemško. Le, kadar se je udobro- 
voljil, izustil je proti slovenskim dijakom kako domačo 
besedo. Midva sva pa često po cele ure kramljala 
slovenski. Na potu v Kastav in na Bled mislim, da 
mu ni prišlo iz ust vseh skupaj ni sto nemških besed, 

Slovenska govorica se mu je ustavila le ob kakem 
znanstvenem terminu, ki mu je bil znan samo na nemškem 
jeziku. Gorenjščine se je bil popolnoma odvadil, rabil 
je v pomenku ljubljansko narečje, ki mu je teklo še 
dosti gladko. Iz njegove pisarnice je prišel cel6 jeden 
slovenski akt. Vidic bi bil kaj rad dobil v gimnazijo 
kakega odličnega Latinca. Vprašal me je, če vem jaz 
za katerega. Rekel sem mu, da vem. Naj pozove na 
Reko mojega součenca Božiča. Popisal sem mu tudi 
druge vrline in kreposti tega poštenjaka. Vidic me 
prosi, naj mu napišem povabilo. Jaz sem se usedel 
in v dobri četrti uri. je bilo pismo dogotovljeno. To 
se razume samo po sebi, da sem mu pisal slovenski. 
Vidicu preberem povabilo, on se podpiše, pritisne pečat 
in priredi pismo za na pošto. Zdaj se začne strašansko 
smejati in veli: Zdaj sva naredila novico vseh novic, 
morda prvi (?) službeni akt na slovenskem jeziku, kar 
svet stoji! . 

Pravo politično mišljenje svojega ravnatelja sem 
zvedel takrat, ko sva popotovala v Kastav. Bil je tisti 
dan posebno dobre volje. Ko sva dospela bolj na 
višavo med drevje, prevzel ga je sveži zrak in pogled 
na neskončno morje s toliko silo, da je začel od radosti 
vriskati in ukati. Malo dalje nego na sredi pota sva. 
prišla do prijazne krčmice in se usedla na klop za 
hišo, da se malo odpočijeva. Popila sva bokal vina, 
ki je bilo rezno in jako pitno. Zdajci se Vidic razigra 
kakor kak objesten dečko pa začne zabavljati mene in 
vse krčmarjeve z jako slanimi burkami in bajkami, 
potem pa prepevati z močnim glasom: ,Napoleon reče: 
Ilirija, vstan'!“ itd. Jaz sem zazijal kakor kapelj. Iz- 
nenadilo me je že to, da je znal na pamet Vodnikovo 


152 


»Ilirijo oživljeno“, še bolj pa, da jo je prepeval, kajti 
nisem prej še nikoli slišal, da ima ta pesem kak sta- 
rinski napev. Vidic mi je zdaj povedal, da so se morali 
za francoske vlade vsi dijaki naučiti ,llirije oživljene“, 
ki je dobila svoj napev kmali potem, ko je bila zložena. 
Ko sva ubrala zopet pot pod noge, pravil mi je moj 
sopotnik z mladostnim oduševljenjem o srečnih časih, 
katere je doživela kranjska dežela pod blago francosko 
oblastjo. Kmet naš se je oprostil, kakor bi trenil, vse 
tlake desetine in grajske mogočnosti. Med njim in 
grajščakom ni priznavala nova vlada nobenega razločka, 
— oba sta imela iste pravice in dolžnosti. Inteligencija 
naša pa se je šele takrat zavedla svojega človeškega 
dostojanstva: državne in druge javne službe dajale so 
se po vrednosti ne pa radi visokega rodu. Francozom 
je veljal grof toliko kakor kak pometač. Službo je 
dobil tudi on, če jo je zaslužil, drugače pa ne za 
noben denar. Stan in priporoke niso pomagale nič, 
priporoke so mu lahko še škodile, če so bile nadležne. 
Pod tako razumno vlado ni čudo, da se je širilo blago- 
stanje prav očividno po mestih in na deželi. Francoska 
vlada je bila, da povem vse ob kratkem, nobel. Znala 
je povzdigniti k sebi tudi najnižje stanove, da so se 
jeli ponosno zavedati svojih pravic in svoje važnosti 
v državnem organizmu. Oh, da — preradostno se je 
živelo tista blažena leta od 1809. do 1813. More se 
trditi po vsej pravici, da je bil tisti čas jedina slavna 
doba v vsej kranjski zgodovini. 

V Kastvu je Vidicu jako ugajal lepi, vzvišeni kraj, 
še bolj pa delavno in napredno meščanstvo najčišče 
hrvatske krvi. Ko sva se vračala, prašal me je, zakaj 
ne prosim nič, da bi prišel kam za ravnatelja? Od- 

govoril sem mu, da sem si izvoli! učiteljski stan iz 
poklica zato, da bi poučeval in vzgajal mladino, ne 
pa da bi avansiral. Meni je tudi zoperna vsaka policijska 
služba. Gimnazijski ravnatelj pa mora poročati tajno 
o raznih rečeh in tudi o profesorjih. Njegovo službo 
smatram torej za policijsko in že radi tega si ne želim 
in ne maram ravnateljstva. Vidic se zakrohoče: Sie 
sind ein unverbesserlicher. Idealist! Ali pomislite, da 
ravnatelj lahko vendar malo udobneje živi nego kak 
profesor. Jaz sem dejal: Jaz ne pogrešam nobene 
udobnosti. S svojim stanom na Reki sem povse za- 
dovoljen. Življenje ni predrago. Dijaki so bistre glave 
in učni, kolegi pa so mi zvečine tako dobri prijatelji, 
da si boljših skoro ne morem želeti. Tudi mi ugaja 
na vso moč primorska pokrajina in primorsko pod- 
nebje, v katerem je prava zima do malega neznana. 
Vidic se mi zopet zasmeje: No, vi ste, bogme, skromen 
in srečen človek. Ali to mi se pa vendar dozdeva, da 
se o svojih službenih tovariših močno motite. Verjemite 
mi, da nobeden njih ne bi bil pripravljen za vas kaj 
trpeti ali žrtvovati. Vsaka služba in tudi državna je 
sužnjost, ki zamori v človeku plemenitost, katera se 
razvija in razcveta samo na božjem solncu svobode. 
V sužnjosti veljajo le zapovedi načelnikove, ne pa dobra 
čuvstva. Ako bi vas n. pr. jaz tožil, da sovražite našo 
vlado pa bi poklical vaše kolege, da se podpišejo pod 
mojo tožbo za priče proti vam, kaj mislite, da bi se 
večina njih dolgo premišljala in branila? Videč mojo 
odločno voljo in boječ se hude zamere, podpisal bi 
se zdaj ta zdaj oni in, predno bi petelin trikrat zapel, 
izneveril bi se svojemu prijatelju drug za drugim in 
< podpisal svoje ime pod mojo lažno ovadbo. Mojim 

besedam smete verjeti, ker sem videl take izglede v 
Galiciji. Jaz pa Vidicu nisem mogel verjeti nego sem 
odbil z največjo nejevoljo njegovo natolcevanje. Nekaj 
let pozneje pa me je preverila prebridka izkušnja, da 
je govoril resnico: možje, koje sem smatral za svoje 
najbolje prijatelje, podpisali so se zoper mene za krive 
priče! — — — 

1859. |. vnela se je vojna s Francozi in Piemončani. 
Uradni tržaški list ,Osservatore triestino“ prinese vele- 
važno novico, da so Avstrijci pri Maženti sijajno pre- 
magali trinoga Napoleona in mu vojsko uničili. Vidicu 
se je obraz kar svetil od radosti, ko nam je priobčil 
to prigodbo. Napovedal je precej učiteljem in dijakom 
dan, kateri pojdemo vsi zajedno v bližnjo Drago 
praznovat o njegovem strošku avstrijsko zmago. A že 
drugi dan se je zvedelo, da se je službeni list zlagal 
in da so bili pri Maženti premagani naši ne pa Francozi. 
Solferinska bitev je odločila vojno na korist združenim 
Francozom in Lahom. Sovražnike smo videli tudi na 
Reki, ker je priplulo k njej več francoskih bojnih ladij. 
Avstrijska posadka je odšla iz mesta, istotako vsi 
uradniki razun profesorjev, ki nismo dobili o tem 
nobenih napotkov iz Zagreba. Tiste dni me je poklical 
Vidic k sebi v pisarnico in vprašal krohotaje se, kaj 
mislim o avstrijski nesreči. Jaz sem pokimal z ramama 
in moičal. On pa me prime za roko in veli: Janez, 
jaz vam čestitam! Vi ste še mlad mož, zdaj šele se 
vam odpira pot do vaše prave sreče. Francozi ne bodo 
mirovali, dokler ne dobe zopet svoje 1813. 1. izgubljene 
Ilirije. Potem se prične pri nas v novo po človeški 
živeti, v Avstriji se le životari. Pri nas je vse gnjilo: 
vojska, uprava, sod, šolstvo — vse, ali Napoleon 

mahoma ustanovi red, da bo veselje. Službe se bodo 
delile po zasluženju; ne pa proti protekciji kakor zdaj. 
Ha ha ha! Pri nas je pred vojno kar deževalo zaupnic, 
ki so se pošiljale vladi od vseh strani vetrov, tudi jaz 
sem se udeležil komedije. Ali vse to pismeno zaupanje 
je bilo posiljeno, le na papirju, v srcu pa ni pri nas 
nič pravega patrijotizma itd. Govoril je tudi take reči, 
katerih ne morem ponavljati, ker nečem imeti posla z 
državnim pravdnikom. Na koncu svojega nemškega 
govora me vpraša po slovenski: Kaj ali se res nič ne 
veselite? Jaz sem dejal odločno: nič. Moja želja je ta, 
da dobodo Slavjani take pravice, kakor jih imajo Nemci, 
da se osvobodimo nemške in vsake sužnjosti. Jaz ne 
maram nobenega jarma, ni nemškega ni francoskega, 
čeravno vem, da bi bil francoski laglji od nemškega. 
Vidic me pogleda zabavljivo in sikne. Te vaše sanje 
se ne uresničijo nikdar! Slovenci in Hrvatje so bili 
vedno pod tujo oblastjo in pod njo tudi ostanejo. 
Ali pod francosko vlado nismo bili sužnji, kakor vi 
mislite, nego svobodni, srečni možje, kojih ni smel 
nihče zatirati in odirati. Uradniki so morali izvrševati 
državne zakone, oblasti pa niso imeli nikakoršne: 
strašna zver, birokracija je bila takrat neznana na 
Kranjskem. Vidic je še dalje in obširno popisovali vse 
sreče, koje nas čakajo, in na obrazu se mu je bralo, 
da ni bil zadovoljen z ravnodušnostjo, s kojo sem 
ga poslušal. Naposled sem se naveličal tega franko- 
filskega besedovanja pa sem se pokloni! in odšel. 
Veselilo me je samo to, da sem spoznal zdaj prav do 
korena politični program in zanimivo lojalnost svojega 
ravnatelja. Smejati pa sem se moral njegovi nadi, da 
bodo zmagoviti Francozi zahtevali nekdanjo svojo Ilirijo 

in da jim jo bo Avstrija vsekako morala vrniti. Ta 
iluzija dokazuje, da se Vidic ni bavil mnogo s politiko 
in da so mu ostale neznane tiste novodobne ideje, 
kojim so se dale voditi vse napredne vlade in vsa 
razumna diplomacija. 

Po oktoberskem diplomu je prosil Vidic vlado za 
upokojitev. Ker je služil dalje nego je zahteval zakon 
in delal vse Klemanu po volji, ni mu bilo treba dolgo 
čakati. Kleman je bil proti njemu celo tako prijazen, 
da ga je vprašal pismeno, kaj mu je za nagrado nje- 
govih zaslug ljubše ali kak red ali 300 gld. doklade k 
pokojnini, naj si izbere. Vidic, praktičen mož, izvolil 
si je doklado. Pokoja si je želel tembolj, ker ga je 
skrbela čedalje huje rana, ki se mu je naredila na 
jeziku. S pušenjem si ga je bil na koncu ožgal, iz te 
spečenine se je razvil sčasoma rak. Da si olajša bol, 
dal si je izdreti več zdravih zob, ali za dolgo mu to 
ni pomoglo. Zadnje tedne pred odhodom z Reke je 
bil strašno čmeren in zadirčen. Razžalil je človeka 
brez povoda in vzroka. Odhajaje se ni poslovi! z 
nikomer. Gospa njegova je poslala moji ženi za spomin 
lepo vazo z veliko umetniško cvetico. Pošta ga je 
odnesla v Trst, kjer se je mislil naseliti za stalno. 
Pokojnine pa ni dolgo užival. Umrl je po groznih 
bolečinah za rakom. Vsi nasprotniki so se bili ž njim 
spravili. Ločil se je od tega sveta z zavestjo, da nima 
več nobenega sovražnika pa tudi nobenega prijatelja 
razun svoje plemenite žene. Mesto njega je potrdila 
deželna vlada za začasnega ravnatelja našega dragega 
nam tovariša Lorenca. Pregledujoč račune nameril se 
je novi ravnatelj na čudno službeno skrivnost in kljuko 
Vidičevo. Vlada je določila reški gimnaziji za kurjavo 

120 laških črevljev drv. Šolska drvarnica jih je jemala 
samo 90 črevljev in šolski sluga Lemut je zatrdil, da 
jih Vidic nikoli toliko kupil, da bi bila polna. Prihranilo 
se je torej vsako leto več nego 30 črevljev drv, ali 
Lorenc ni našel nikjer nobene beležke, da se je denar 
zanje vrnil državi! O tej povesti Lorenčevi, ki je govoril 
vedno resnico, spomnil sem se neke zgodbe iz 1. 1897. 
Po končanem šolskem letu je poklical Vidic mene in 
mojega tovariša Rubeša v pisarnico. Rekel nama je, 
ker sva učila po več ur na teden nego zapoveda zakon, 
da nama gre vsekako nagrada za te ure, ali ta pot naj 
ne prosiva zanjo, kajti on dobro ve, da ne dobiva 
ničesar. V blagajnici, ki je namenjena za taka plačila, 
so denarji pošli, ker je bilo preteklo leto mnogo drugih 
nujnih potreb. Napravila bi mu le sitnost in nepotrebno 
pisanje, ako bi mu izročila prošnjo za nagrado. Kaj 
sva hotela? Vedoč, da živiva v absolutizmu, pomignila 
sva z ramami in rekla: z Bogom! Mislila sva za trdno, 
da Vidic govori resnico. Nagrade po takem nisva do- 
bila nič, mesto nje pa sta došla obema tako masina 
pohvalna dekreta, da se ju nisva usodila komu pokazati, 
ker sva se sramovala teh pohvalnih superlativov. Čuvši 
iz Lorenčevih ust poročilo o šolskih drvih spomnil 
sem se, kakor pravim, svoje zaslužene ali neprejete 
nagrade in jele so me obhajati sumnje, če se ni izgubila 
morda po raznih ovinkih v kak tuj žep, ki ni imel do 
nje nobene pravice. To bi ne bilo baš nič čudnega. 
Treba je pomisliti, da je služil Vidic mnogo let v 
domeni poljskih plemenitašev, v Galiciji, kjer je bila 
vsa oprava že od nekdaj jako nepravilna in pokvarjena. 
Tudi v šoli in sodiščih premagali so se z denarjem 
vsi pomisleki in vsi paragrafi. Moji poljski tovariši in 

znanci na Dunaju so mi pravili včasih o tej korupciji 
jako debele in označilne izglede. Vidic jeprinesel torej 
tudi na Reko nekoliko tistega koristolovskega duha, 
ki je vladal nekdaj v skrajno zanemarjeni Galiciji na 
veliko škodo in sramoto narodu, deželi in državi. 

VII. 


Šolski nadzornik dr. Anton Jare. 





Jarc se je bil rodil v Ajdovcu na Dolenjskem, nekoliko 
ur od Novegamesta. O mladostnih letih njegovih mi 
nič znano. Izdelavši gimnazijo je šel v bogoslovnico 
in pozneje na Dunaj, kjer se je izučil za doktorja 
sv. pisma. On sam je pravil, da je čital prav malo 
knjig razun šolskih, romane samo tri ali štiri Valter- 
Škotove. Glavo je imel dobro in učil se je na vso 
moč marljivo. Pastirstvo, zlasti na kmetih, ga ni veselilo, 
tembolj pa ga je mikala šola. Tej želji njegovi je vlada 
ustregla, potrdivši ga za kateheta na ljubljanskem liceju, 
kjer sem bil tudi jaz njegov učenec. Krščanskega nauka 
nas ni le izpraševal po bukvah, ampak nam ga tudi 
razlagal in to jako korenito. Jarc ni bil samo po na- 
slovu, nego v resnici doktor teologije. Govoreč o 
stvarjenju sveta nam je povedal, da se ujemajo s po- 
ročilom . sv. pisma za čudo natanko tudi posledki 
geologičnih preiskav. Razkladal nam je najstarejšo 
zgodovino sveta, kolikor se je dalo, racijonalno. Meni 
je to neizrečeno ugajalo, ker so mu mučile že dve 
leti vsakovrstne verske dvojbe in sumnje. Pozneje mi 
pa njegovo razlaganje ni bilo več tako povšeči. Nadejal 

sem se, da nam naznani pravi vzrok, da so prišli 
Izraelci ne zmočivši se čez Rudeče morje, ali o tem 
potu nam je pravil tako, kakor se je nahajalo v šolski 
knjigi. Isto tako o vseh drugih čudežih, koje nam 
pripoveda sv. pismo. Prekrasno nam je pojasnjeval 
pisma in delovanje sv. Pavla. O sv. Avguštinu pa bi 
bil jaz rad kaj več zvedel. On sodi med najznamenitejše 
spreobrnjence. Potrdil in dokazal je s svojim izgledom, 
da se lahko tudi veleizobražen človek sprijazni s Kri- 
stusovimi nauki in postane njegov najiskrenejši učenec 
in oznanjevalec. Kar smo čuli iz Jarčevih ust o refor- 
maciji Lutrovi in Kalvinovi, zdelo se mi je že takrat 
preveč pristransko. Vso nesrečo in krivico razkola je 
pripisoval nasprotni stranki, popolnoma pa je zamolčal 
napake, ki so razjedale katoliško cerkev pred tridentskim 
zborom. Tudi njegovo dokazovanje nekojih dogem ni 
uverilo vsakogar o njih resnici. Kaj čudno se mi je 
zdelo, da ni omenil trditve naravoslovne vede, da na 
svetu ne more nobena stvar poginiti. Poginiti ne more 
torej niti duša in ta dokaz za brezsmrtnost njeno mi 
je med vsemi najbolj ugajal, ker je najbolj jasen. 
Sploh pa je govoril Jarc v šoli in na prižnici tako 
hladno, suho in doktrinarno, da ni mogel nikogar 
oduševiti za vero in ga v njej utrditi; verskih dvomb 
ni pregnal _nikomur. Njegovo predavanje torej ni 
donašalo mnogo ploda in blagodatnih nasledkov za 
dušo. Ali kriv ni bil Jarc, nego vladajoči šolski sistem, 
ki je deval krščanski nauk v isto vrsto z drugimi 
šolskimi predmeti. Očetje tega sistema niso pomislili, 
da posvetni nauki razvijajo in dajo svoje zaklade razumu 
in spominu, krščanski nauk pa je namenjen najbolj 
pameti, vesti in srcu človeškemu, Razlika med njim in 

drugimi šolskimi predmeti je ogromna, zato pa ga 
treba tudi bistveno drugače razlagati. Učitelj, mu ne 
sme biti fanatik, ali mora biti na vso moč oduševljen 
za vzvišeno vero Kristovo, govoriti mora iz srca do 
srca, buditi vest, blažiti pamet, vnemati čuvstvo za 
resnico, pravico, blaginjo, dvigati poslušalca v vedre 
nebeške višave do idealov. Nemški šolski sistem se za 
vse te reči čisto nič ne briga. Krščanski nauk se ne uči za 
poboljšanje duše nego zato, da se dobi iz njega dober 
ali slab red v spričevalu. Huje se ta božestveni predmet 
pač ne more ponižati in osramotiti. Jarcu se, bogme, ne 
more očitati, da ni vršil svoje dolžnosti, ali napačni 
sistem ni dal dobremu semenu, da bi kalilo. Padalo 
je na kamenita tla. Kakor noben drug katehet tudi 
Jarc ni mogel popraviti nravnosti šolske mladine, ki 
je živela precej ohlapno, lahkomiselno in skrivaj včasi 
tudi jako razuzdano. Dandanes javkajo nekoji stari 
gospodje, kako zlobna in spačena je sedanja mladina 
in hvalisajo dobo svoje mladosti, ko so živeli učenci 
mnogo balj nravno in po krščanski. Jaz dobro pomnim, 
kaki so bili dijaki pred 60 in 50 leti, pa moram po- 
trditi po duši, da so sedanji na vsako plat bolji in 
zastavnejši. Zdaj se nahaja v vsaki srednji šoli vse 
polno takih, ki prebirajo strastno slovenske knjige in 
časopise, ki se zanimajo za razvoj našega jezika in 
slovstva in tudi za tuje literature. Nekdaj je bilo tega 
jako malo — mesto s knjigami in časniki, zabavljala 
se je mladina s kartami, vinom, dekleti in z dolce far 
niente. Povem vam nekoliko črtic iz dijaškega življenja 
1. 1848—1850. V cerkev smo hodili, kolikor smo morali. 
Izmed 80 učencev jih ni bilo ni pet, koji bi bili čitali 
med mašo kake pobožne bukve ali molili. Mnogi pa 

so se učili v cerkvi kakega šolskega predmeta. Izpovedne 
listke smo morali prinesti katehetu menda petkrat na 
leto. Mnogi pa niso šli k izpovedi sami, listke so si 
kupili, takrat vem, da so bili po deset krajcarjev. Ta 
prodaja je bila prava dijaška obrtnost. Nekateri so se 
izpovedali po petkrat, morda tudi po desetkrat. Dobljene 
listke so zveli brez truda in se tako prislužili lep 
kupček krajcarjev. Nekoč sem stal pri izpovednici in 
slišal tale pomenek. Karl: Ti, kadar se izpoveš, prinesi 
listek k meni, koliko ti dam zanj? Gustelj: Tistega 


velikega žižka, ki tako lepo poje. Karl: Prav rad ga | 


ne dam ali naj bo, meni se ne ljubi k izpovedi hoditi. 
Gustelj: Priduši se, da mi ga daš! Karl: Pri moji 
duši! Nekikrat se nas je zbralo več takih, ki smo imeli 
premalo denarjev, da bi listke kupovali, pa smo se po- 
svetovali, kako bi jih dobili zastonj. Tovariš Kočar 
veli: Hajdimo k patru Alfonzu, on je pameten mož, 
ki dobro ve, da prisiljena dijaška izpoved nima nikake 
vrednosti, morda ga omečimo, da nam podari listke 
brez izpovedi. In šli smo res k patru Alfonzu. Kočar 
stopi predenj in mu začne dokazovati z raznimi modro- 
slovskimi frazami, nabranimi po časnikih, da je vsak 
človek suženj, ki ne časti Boga po svoji volji in kadar 
je zato pripravljen. Taki sužnji smo tudi mi dijaki ; 
katehet nam je napovedal izpoved, na katero se nismo 
čisto nič pripravili itd. P. Alfonz mu seže v besedo: 
Jaz vašega učenega govora sicer ne razumem dobro, ali 
močno se mi dozdeva, da bi dobili radi izpovedne listke. 
Kolikor jih imam, dam jih drage volje. To rekši, 
potegne iz rokava mal zvezek in zdajci začno leteti 
na tla zaželjeni listki. Mi planemo po njih kakor lačni 
volkovi na čredo ovac. Jaz sem pograbil tri, kar mi 

je zadoščalo za vse leto. Ko so drugi součenci to 
zvedeli, drli so krdeloma k patru Alfonzu, ki jim pa 
ni mogel ustreči, ker smo mu odnesli mi vse listke. 
Svetega obhajila ni prejelo po vrednem gotovo ni deset 
dijakov iz naše šole. Pater Benvenut, pri katerem se 
je zbiralo največ grešnikov, ni dal skoraj nobenemu 
pdveze, ker je poznal do korena lahkomiselno mla- 
dino. Drugi duhovniki so odvezo rajši dajali (razun 
Volca), ali dijakom ni bilo mari, da bi šli k sv. obhajilu. 
Za vero je vladala v višjih razredih gimnazije splošna 
mlačnost in ravnodušnost. Mnogi so jo že popolnoma 
izgubili. V naši šoli smo imeli nekega Dolenjca T—, 
ki je bil dečko jako bistre glave ali lahkoživec prve 
vrste. Ta je zavpil, ko še ni bilo profesorja: Zdaj se 
štejmo, koliko nas je, ki ničesar ne verujemo! Oglasilo 
se jih je 18, izmed njih so šli potem nekateri v bogo- 
slovnico! Ali brezvercev je bilo še več nego 18, mnogi 
so se bali priznati svoje brezverstvo tako očitno. Mislim, 
da profesorji niso vedeli, na kako nizki stopinji se 
nahajata vera in nravnost. V 7. šoli nismo spadali po 
starem sistemu več k gimnaziji, sedmi in osmi razred 
sta se zvala licej. V njem je vladala mnogo večja svo- 
boda nego v latinskih šolah. Profesorji so nam med 
letom razlagali, izpraševali pa so nas samo na koncu 
vsakega poluletja in imenovali so svoje dijake že 
»gospode“. Novi sistem se je uvedel, ko smo vstopili 
v 8. šolo. Poleg njega smo bili zdaj zopet gimnazijci, 
objednem smo izgubili častni naslov ,gospodje“. 
Mnoge dijake je to silno razkačilo. Profesorji so nas 
izpraševali z nova tudi med letom, drugače se pa za 
nas niso dosti brigali. V liceju menda ni bilo nič 
vohunov, ki bi bili tožarili svoje součence. V 8. šoli je 

bil jedini Kleman, ki mu je nekdo obešal naše grehe 
na ušesa. Sploh pa se niso menili ni profesorji za 
dijake, ni dijaki za profesorje. Ostali smo po takem 
precej neznani drug drugemu. Ohranilo se je za nas 
tudi v 8. šoli kolikor toliko prejšnje licejske svobode. 
Doktor Jarc nam je razlagal poleg vere tudi pedagogiko 
in to jako pametno in racijonalno, rabil je res dobre 
vire. Posebno nam je ugajalo, da spolne ljubezni ni 
spoznal za grešno in prepovedano. Učil nas je, da 
čista ljubezen mladega človeka poboljša in ga varuje 
uspešno vseh grehov zoper 6. božjo zopoved. To 
resnico potrjajo vsi razumni pedagogi. Ideja narod- 
nostna se je bila rodila že davno pred I. 1848., bila 
je pravzaprav hči francoske revolucije. Ali 1. 1848. se 
je razširila iz posameznih glav kar na cele velike 
narode ali pa vsaj na njihovo razumništvo, polastila 
se je vsega javnega mnenja, postala je os, okoli katere 
so se vrtila vsa druga pitanja. Ako se vpraša, kako jo 
je sprejel dr. Jarc, treba odgovoriti, da niti prijazno 
niti sovražno. Čakal je kaj poreče vlada. Njenemu 
mnenju, pravše ukazu pridruži! se je tudi on. Brez 
privoljenja dunajske vlade ni maral nobenega političnega 
in nepolitičnega načela. Stopivši v državno službo za- 
pisal se je za vselej vladi, njene želje in težnje je 
smatral za sveto zapoved in sveto dolžnost, ki se mora 
izpolniti, in če bi ga tudi ves svet za to grajal in 
obsodil. Že 1848. 1. so nakanili osmošolci, da bodo 
prepevali v cerkvi med mašo po slovenski. Jarc jih je 
odločno zavrnil, da so morali odjenjati. Dejal je, da 
bi vlada v to nikoli ne privolila, ker hoče, da ostanejo 
šole nemške. Sedmošolci so ga prosili, da bi jim pri- 
digoval po slovenski. Jarc jim veli s trdim, skoro 

jeznim glasom: To je prepovedano! Vlada zahteva 
nemške ekshorte. Nikari ne mislite, da govorim tako 
zato, ker ne znam pridigati po kranjski. Po domače 
sem pridigal preje nego po nemški. Ali vlada se ne 
sme nikdar razžaliti, moje pridige ostanejo torej nemške. 
Tudi jaz in dva druga součenca smo šli k njemu s 
prošnjo za slovenske ekshorte. Obraz se mu pomrači, 
osorno zavpije: Unmčglich! Po kaj hodite k meni, ali 
še res ne veste, da take prošnje ne morem in ne 
maram izpolniti? Jarc je dokazoval z vsem svojim 
govorjenjem in vedenjem, da je mož stare, Meternihove 
šole. Z učenci svojimi se ni hotel pomenkovati nikoli 
po slovenski ne v šoli, ne zunaj šole, niti na domu. 
Slovenščino je imel za občevalni jezik prostih, surovih 
kmetov in težakov, inteligenciji pa se pristaja, da se 
pogovarja po nemški. Vsi starokopitniki so smatrali 
nemščino za glavno znamenje prave omike in prosvete. 
Dijaki so često jako poredni dečki, tudi v meni je 
zaigrala včasi mlada žilica na negodno plat. Jarčevo 
nemškovanje me je strašno jezilo, pa sem mu hotel 
malo ponagajati. Nalogo smo dobivali takrat ne le iz 
raznih jezikov, ampak tudi iz krščanskega nauka! To 
je bila tako strahovita neumnost, da se kaj bolj 
abotnega ne more lahko misliti. Te naloge smo pisali 
v šoli, doma nas ž njimi niso trapili. Jaz sem spisal 
že precej prvo nalogo iz krščanskega nauka po slovenski 
in sem bil silno radoveden, kaj poreče in kako se bo 
jezil name doktor Jarc. Neizrečeno sem se čudil, da 
me ni nič pograjal. Dejal je: Ta spis je slovenski, ist 
aber recht gut. Tudi pozneje sem mu pisal vse naloge 
po domače in nekateri součenci so isto storili, ali 
nikdar nam ni rekel radi tega žal-besede. Uverili smo 

se, da nam ni zameril naše svobode in da torej ne 
pase v svojem srcu nikake mržnje zoper slovenščino. 
Tako ravnodušnost je kazal tudi pozneje o vsaki 
priliki. Nemški jezik je postavljal na prvo mesto, ker 
je bil v nemškem duhu vzgojen in ga je postavljala 
na prvo mesto dunajska “vlada. 

Po glasu javnega mnenja bi bil moral postati rav- 
natelj ljubljanske gimnazije Krsnik, ki je bil naj- 
starejši in najbolj popularen med vsemi učitelji. Ali 
vladi se je zdel preveč naroden in premalo birokratičen. 
Med tem, ko je iskala pripravnega kandidata, lazil je 
Kleman pridno na Dunaj in se dobrikal in priporočal 
ministru Tunu s takim uspehom, da ga je ta postavil 
za direktorja. Drugi profesorji ga niso pozdravili z 
veseljem. Jarc pa je kmali zapazil, da mora biti 
Kleman v veliki milosti na Dunaju, ker je prejemal 
od ministra tudi privatna pisma, v kojih ga je po- 
praševal za dober svet v šolskih rečeh. Mislil si je, 
takega moža se treba okleniti in ž njim sprijazniti. 
To se mu je lahko posrečilo, ker je kazal svojemu 
ravnatelju najiskrenejšo udanost. Na konferencijah je 
glasoval, kakor sem že povedal, vedno tako kakor 
Kleman :in proti drugim ljudem ni mogel prehvaliti 
. ravnateljevih sposobnosti in vednosti. To obožavanje 
“je častilakomnemu Klemanu seveda ugajalo in prineslo 
Jarcu sijajno nagrado. Ko je Tun poklical Klemana v 
svoje ministerstvo, začela sta precej ugibati, koga da bi 
poslala vlada za šolskega nadzornika Hrvatom. Minister 
je hotel dati to važno službo slovenskemu rodoljubu, 
Kleman pa je začel na vso moč priporočati Jarca in 
po nedolgem omahovanju mu je Tun pritrdil. Na 
Hrvatsko je došel Jarc menda že 1851.1., ko je imela 

Avstrija še ustavo, saj na potrpežljivem papirju. Na 
ponemčevanje je vlada že takrat mislila, ali javno se 
še ni usodila razglašati svojega programa. Na Hrvatskem 
je dobil novi nadzornik v roke čisto narodne srednje šole 
razun reške realke, ki je bila italijanska. Moral si je 
kupiti ilirsko slovnico in se začeti učiti hrvatskega 
jezika, ki se je imenoval takrat tudi uradno ilirski. 
Tudi drugih opravkov je imel dovolj: trebalo mu je 
urediti srednje šole tako, kakor so bile urejene v 
zapadni polovici monarhije. Nastanil se je Jarc seveda 
v Zagrebu, v sredini hrvatske kraljevine in svojega 
delovanja. Svojih novih dolžnosti se je lotil resno in 
vestno. V ilirskem jeziku je napredoval počasno. Pro- 
učil je ilirsko slovnico pazljivo od prve do zadnje 
strani. Čital je novine in kdaj tudi kako knjigo. Lotil 
se je celo Gundulića, ali ga kmali opustil, ker mu je 
bil pretežek. Kdaj pa kdaj je tudi poskušal govoriti 
po hrvatski, ali gladko mu ta jezik ni tekel nikdar, 
še manje pa ga je znal pravilno pisati. Bilo je kazno, 
da za tuje jezike nima ni dosti daru ne pravega veselja. 
V pisarnici svoji je uradoval že precej od konca vse 
po nemški. Po nemški je poročal ne le dunajski, ampak 
tudi deželni hrvatski vladi. Kaj takega jaz ne bi bil 
verjel, da nam Jarc ni tega sam pravil. Ban Jelačić 
je vedel, da se uči pridno ilirskega jezika, da kaže dobro 
voljo in radi nje ga ni pokaral nikoli radi nemškega 
dopisovanja, še manje pa mu ga prepovedal. Bil je 
proti njemu vsekako preveč popustljiv. Poleg ilirščine 
se je učil Jarc tudi grškega jezika, kateremu se je pri- 
pisovala po novem pruskem sistemu silna važnost in 
vzgojevalno sredstvo prvega reda. Prečital je Kinerjevo 
slovnico, nekoliko spevov Ilijade in kakih 10 strani 

Ksenofontove anabaze. S tem se je zadovoljil, kajti se 
je uveril, da se v svojih letih ne more grški nikoli 
popolnoma naučiti. Dasi se je v bogoslovnici izvrstno 
izuril v latinščini, usedel se je vendar dostikrat k 
Tacitu in k Ciceronu in se bavil ž njima po več ur 
zaporedoma, dobro vedoč, da cerkvena latinščina ne 
zadošča za korenito razumevanje rimskih klasikov. 
Ponavljal je tudi najvažnejše zgodbe in dobe starih 
vekov, ki so v zavezi z grškimi in latinskimi klasiki 
in se popisujejo obči zgodovini. Jarc ni hotel biti le 
kak najemnik, ki dela kolikor baš mora, da ulovi svojo 
plačo. Pripravil se je vestno za svoj poklic in si služil 
svoje lepe dohodke z mnogim delom in trudom. Vlada- 
joči sistem je zahteval tudi od njega birokratično 
natančnost in pedantstvo. Pisaril je včasi od zarje do 
mraka in še pri luči, kar bi se bilo dalo opraviti na 
pol pole papirja ali s kratkim ustnim poročilom. Ali 
te bedastoče ni zakrivil on, nego sistem, ki bi se mu 
bil zdel brez dvojbe jako neumen, da ni dohajal od 
njegove boginje, dunajske vlade. L. 1852. je zapihala 
ostra sapa, ki je pregnala meglo nikdar ne uresničene, 
oktroirane ustave. Zavladal je absolutizem in ž njim 
združeni centralizem z germanizacijo. Glavni faktorji 
v državi so bili zdaj vojaščina, policija, žandarmerija, 
birokracija, katoliška aristokracija, ultramontanski školje. 
Vsa država je imela sedaj iste zakone, iste uredbe, 
iste oblastnike, ki so se razlikovali na Ogerskem in 
Hrvatskem le nekoliko po imenu. Povsod je veljal 
zdaj tudi novi avstrijski šolski sistem. Vpraša se, je li 
bil ta sistem res toliko vreden, kakor so ga hvalili in 
hvalisali njegovi privrženci. Nečem govoriti o kvaru, 
ki je došel mladini od tod, da je predaval zdaj vsak 

profesor samo tista dva predmeta, iz kojih je bil iz- 
prašan. Poglejmo rajši površno, kako so se učili zdaj 
posamezni nauki. Vera se je razlagala po novem 
sistemu ravno tako napačno kakor po starem. Mesto 
oduševljenega namestnika Kristusovihi apostolov, ki bi 
oznanjal njegov sv. evangelij.z milim glasom in gorečim 
čuvstvom, iz srca do srca, vidimo za mizo državnega 
uradnika - kateheta, ki predava verske dogme hladno 
in ravnodušno kakor kak posveten predmet. Dijaki ga 
poslušajo, da bi kaj znali in dobili dober red v spri- 
čevalu, ne pa, da se poboljšajo in nravno povzdignejo. 
Ob nedeljah in praznikih hodi isti uradnik -katehet na 
prižnico. Morda bo vsaj tu spoznal in izpolnjeval svoj 
poklic? Kaj še! Mož se usede in čita svojo pisano 
»ekshorto“. Dijaki ga poslušajo zehaje, vsak si lahko 
misli: Tako bi znal pridigati tudi kak črevljarski dečko, 
ki je zdelal z dobrim redom začetno šolo. Med verske 
dolžnosti dijaške se štejejo tudi prisiljeno pohajanje 
sv. maše in posiljena, večkratna izpoved, za: katero 
se izmed desetorice komaj jeden nekoliko pripravi. — 
Latinskemu jeziku daje tudi novi sistem. silno število 
ur pa kakov uspeh se doseza? Ali znajo na koncu 
osme šole vsi dijaki po latinski govoriti, kakor se je 
godilo to nekdaj? Nobeden! Pa saj ne znajo tega niti 
njihovi profesorji. Ali morejo čitati gladko vsaj latinske: 
klasike brez pomoči kakega slovarja? Tudi ne — brez 
slovarja ne morejo razumeti besedila najlagljih latinskih 
pisateljev niti odličnjaki. Tudi za grški jezik je opre- 
deljenih jako mnogo ur, dasi manje nego za latinski. 
Zato pa tudi dijaki še težje bero grške klasike in jih često 
niti s slovarjem ne morejo razumeti. Mladina ne čuje 
v šoli tudi skoro ničesar o divni kulturi grškega naroda, 


213 1% 


O prezanimivi in poučni zgodovini grške literature, 
grške umetnosti, grške filozofije itd. Ob latinskih urah 
premlevajo profesorji zvečine samo slovnico in skladnjo 
od prve do osme šole, istotako ob grških urah začenši 
od tretje šole. Vem, da n. pr. profesor Jagić ni razlagal 
mladini samo slovnico, ampak tudi življenje in mišljenje 
grškega in rimskega naroda, ali taki možje so bili rari 
nantes, saj jih novi sistem ni zahteval in morda niti 
ni maral. Tako bi se dalo tudi o drugih predmetih 
brez truda dokazati, da ta sistem ni vreden nobene 
posebne hvale. Zgodovina avstrijske monarhije in 
njenih krepkih narodov, se je razlagala le mimogrede 
in povse površno, za mnoge gimnazije pa vem, da se 
je v njih popolnoma zanemarjala. Obširen in korenit 
bi moral biti tudi zemljepis prekrasnih avstrijskih dežel; 
po novem sistemu izučeni dijaki pa često v šoli ni 
pojma niso dobili o njihovi naravi in njihovem bogastvu. 
Računstvo se predava preveč teoretično, to je, premalo 
v zavezi s praktično rabo te lepe znanosti. Vsi pro- 
fesorji fizike, koje sem poznal, so mi tožili, da jim 
ostaja tako malo časa za kemijo, ki spada dandanes med 
najvažnejše prirodoslovne vede. Jedini pravi napredek, 
ki ga je prinesel novi sistem srednjim učilnicam, je 
telovadba, koja razvija telesne moči in pospešuje 
zdravje in je vsekako velika blagodat zlasti za mestne 
otroke. Gimnastika je imela na Dunaju hude nasprotnike. 
Minister Tun jo je uvrstil med šolske predmete navzlic 
njihovim ugovorom. O koristi njeni preverila ga je 
izkušnja, kajti baš ž njo si je okrepčal on sam svoje 
oslabelo truplo in zdravje. 

Več let ni imel Jarc med učitelji nobenega sovražnika, 
ker se je vlada! proti njim vedno jako prijazno, pri- 

ljudno in ugodljivo. Varoval je skrbno ugled vsakemu 
profesorju in celo suplentu. Nikdar ni grajal_nikogar 
vpričo drugih ljudi, nikari dijakov. Na zasedanjih po- 
slušal je pazljivo mnenja učiteljskega zbora in je pritrdil 
svetu ali predlogu tudi najmlajšega suplenta, ako se 
mu je zdel umesten in pameten. Jako radodarno je 
delil pohvalne dekrete. Če je ravnatelj o kakem učitelju 
le količkaj dobro poroči! deželni vladi, došel mu je 
gotovo od nje pohvalen dekret po priporoki nadzor- 
nikovi. Tudi se nikdar ni protivil, ako je prosil kak 
učitelj male denarne podpore. Po vsej pravici se more. 
trditi, da je bil doktor Jarc vzor za vse poglavarje, 
kako jim treba postopati s podložnimi uradniki. Ali 
to se ve, da so odločevali tudi v tej reči nazori in 
želje dunajske vlade. Jarc je časti! najbolj učitelje 
klasičnih jezikov, ker jih je častila najbolj tudi vlada 
sama, ki je izbirala samo izmed njih ravnatelje za 
gimnazije. Vlada Bahova je dosti očitno prezirala 
naravoslovje in naravoslovce, menda zato, ker so jih 
smatrali tercijali za zastopnike materijalizma. Tudi Jarc 
ni odlikoval nikoli teh mož, še poslušat jih bojda ni 
maral iti, kako predavajo. Tako je zanemarjal le še 
učitelje narodnega jezika in zopet samo zato, ker 
je smatrala vlada slavjanski jezik za peto kolo pod 
šolskim vozom. Kar je meni znano, kazal je Jarc 
očitno mržnjo samo proti varaždinskemu profesorju V., 
ali ne zato, ker je bil naravoslovec, ampak radi 
tega, ker je bil nekdaj bogoslovec pa je iz semenišča 
pobegnil. 

To sem že omenil, da me je tožil samosilnik Švab 
našemu nadzorniku za panslavista. Jednake ovadbe mu 
je pošiljal zoper mene tudi nekdo z Reke. Moji znanci 

so ugibali, da me je ovajala deželni vladi mestna po- 
licija. Mogoče bi že bilo, ali meni se zdi najbolj ver- 
jetno, da me je tožaril neki Vestfalec, za katerega sem 
vedel, da je političen agent in moj zakleti sovražnik. 
Tudi v Ljubljani so pravili Jarcu prijatelji marsikaj o 
mojem narodnem rogovilstvu, ali brez zlobne namere, 
tako za šalo in kratek čas. “Ob počitnicah sem se mudil 
vsako leto nekaj časa v Ljubljani. Najljubša zabava 
mi je bila tam hoja na narodni lov. Mahnil sem jo 
v kako krčmo, kjer se je zbirala mladina, ali pa sem 
se napotil v Šiško h ,Kameniti mizi“, včasi tudi pod 
Rožnik. Če sem zapazil v teh krajih kakega večjega 
dijaka ali rokodelskega pomočnika, začel sem se ž 
njim pogovarjati in napeljal pomenek vselej na slo- 
venščino. Dokazoval sem mu našo pravico in sramoto 
in ga skušal ogreti za naše narodne svetinje in ideale, 
posebno pa ga oduševiti za naš prelepi slovenski jezik. 
Dostikrat se mi je ta trud povse izjalovil, včasi pa se 
mi je vendarle posrečilo, da sem .ujel kako bistroumno 
človeško ribico v narodno mrežo. Ta šport mi je na- 
klonili mnogo srečnih ur, in še zdaj se ga spominjam 
 z največjim veseljem. Nekoč sem se sešel pri Lozarju 
z mladimi obrtniki, ki so bili udje podpornega obrtni- 
škega društva. Povedali so mi, da se volijo v tem 
društvu vselej le nemški odborniki. Jaz sem jih pre- 
preveril, da je na vso moč sramotna za nas taka vo- 
litev, in jih nagovarjal, da si izbero zanaprej, kakor se 
spodobi, samo slovenske odbornike. Mladiči so me 
poslušali. Neki stolarski pomočnik pa je še tisti dan 
naznanil policiji, da je družba zavrgla nemške odbor- 
nike, ker sem jo nato jaz nahujskal. Policija je hotela 
začeti proti meni uradno preiskavo, ali je bila vendar 

toliko pametna, da je poslušala profesorja Vončino, ki 
je bil menda predsednik družbi in ni pripisova! tej 
volitvi nobene važnosti, češ, društvo sme voliti svo- 
bodno take odbornike, koji mu ugajajo. Razun več 
manjih, doživel sem v Ljubljani še jedno večjo ne- 
priliko. Potujoč po Dolenjskem sem nabral razna po- 
ročila o turških vojnah in tudi nekoliko ulomkov pesni, 
ki so omenjale Turke. Dežman me je nagovarjal, da 
bi predaval to tvarino v zgodovinskem društvu, ki je 
imelo jako malo delavnih sotrudnikov. Pri ,Slonu“ 
sva se pomenkovala o tem s čuvajem tega društva, s 
slavnim penezoslovcem Jelovšekom, ki me je vprašal, 
kako mislim govoriti na shodu zgodovinske družbe? Jaz 
sem dejal: ,Seveda po slovenski.“ On pa odkima in 
veli: ,Naše društvo sprejema poročila na vsakem 
jeziku razun slovenskega, kateremu ne more ir neče 
priznati te pravice iz jako tehtnih razlogov!“ Jaz se 
razkačim in začnem strašno zabavljati in psovati ne- 
sramno nemčursko druhal, ki razglaša naš jezik brez- 
pravnim celo v Ljubljani, v osrčju naše slovenske do- 
movine. Drugi dan dobim od zgodovinske družbe 
nemško povabilo, da bi prišel predavat. Jaz vržem 
ta spis pred noge slugi, ki mi ga je bil prinesel, in 
velim: ,Recite gospodom, kakor oni nečejo razumeti 
naše slovenščine, nečem razumeti niti jaz njihove nem- 
ščine!“ Ta prigodek se je popisoval potem v mnogili 
nemških novinah in je prišel celo v francoske i. t. d. 
Časnikarji so trdili o tej priliki, da se je osnovala v 
Ljubljani zaveza mladih ,Slovencev“, ki so se zarotili, 
da bodo rabili odslej v besedi in pisanju samo slo- 
venski jezik. Vse te reči so nosili znanci Jarcu pridno 
na ušesa, to seveda tudi z dodatki in polepšavami, 

Jaz se čudim še dandanes, da je tako dolgo molčal 
in mi z nobenim znakom ni dal vedeti, da je name 
nejevoljen. Naposled pa je vendarle sedel in napisal 
Vidicu privaten list, v kojem mu je naznanil, da ima 
mnoge neovržne dokaze o mojem panslavističnem ro- 
varstvu. Opominjal ga je, naj me posvari resno in 
strogo in mi razloži žalostne nasledke, ki me čakajo 
za tako nezakonito delovanje. Vidic me pokliče v pi- 
sarnico in mi začne čitati Jarčevo pismo, v kojem 
je bila tudi grožnja, da me vlada brez milosti zapodi 
iz službe, ako ne opustim za vselej svoje panslavistične 
agitacije. Proti koncu lista pisal je Jarc, da je trdno 
uverjen, da njegov opomin ne bo nič koristil, ker sta 
mu le predobro znana moja trdokornost in narodni fana- 
tizem. Čitaje pismo je Vidic večkrat čudno jecljal, 
razne besede popravljal in se včasi tudi nekoliko ustavil 
in premišljal, predno je dalje čital. Jaz sem ga bistro 
opazoval in kmali spoznal, da mi lista ne čita tako 
kakor je pisan, nego z dostavki in izpremembami. 
Prebravši dopis začel me je svariti tudi od svoje strani. 
Jaz sem ga nekaj minut poslušal, potem pa ga prosil, 
naj mi prečita pismo še jedenkrat ali pa mi ga izroči, 
ker mislim Jarcu vsekako in to precej odgovoriti. Vidic 
mi lista ni hotel dati, jel ga je zopet sam čitati. Bese- 
dilo pa je bilo zdaj precej drugačno nego prej, tiste 
grožnje, da me vlada zapodi iz službe, ni bilo nič v 
njem! Še isti dan sem sestavil svoj odgovor, ki je bil 
odločen in precej trd. Pisal sem Jarcu, da je človek, 
ki me je zatožil malopridnež in nesramen lažnik, kajti 
najnesramnejša laž je, da sem jaz kak panslavističen 
rovar. Prosil sem ga, da mi pove ime tega ovadnika, 
ker ga mislim pozvati v cesarsko sodišče radi zlobne 

klevete. Neki paragraf kaznenega zakonika veli: , Wer 
Jemanden im Dienste falsch anklagt, kann bis zu 
zehnjahrigen Kerker verurteilt werden.“ S tem para- 
grafom kanim poščegetati lopovskega tožnika. Pansla- 
vizem je težnja, združiti vse slavjanske rodove in dežele 
pod oblastjo ruskega carja na razvalinah Avstrije, Turčije 
in Prusije. S tako veleizdajsko agitacijo se jaz nisem 
nikdar _ukvarjal. Vnemal sem le v hrvatski mladini 
ljubezen do hrvatskega naroda, do materinskega jezika, 
do narodnega slovstva, do domovine hrvatske. Objednem 
razlagal sem ji tudi korist in potrebo slavjanske vza- 
jemnosti, koje oče, pesnik Jan Koll4r, predava nepre- 
ganjan na dunajskem vseučilišču. Po moji misli morajo 
se cesarski uradniki tako -vesti in tako delovati,; da 
dobe narodi dobro mnenje o svoji vladi, da jo smatrajo 
za svojo prijateljico in dobrotnico. Jaz se torej trudim, 
da ustrežem ne le hrvatskemu narodu, ampak objednem 
tudi naši vladi, kateri pridobivam njegove simpatije. 
To je, bogme, jako lojalen slavizem, za koji sem zaslužil 
pohvalo in priznanje, ne pa graje in kazni. Grajati in 
kaznovati treba tiste uradnike, ki nenemške avstrijske 
narode zaničujejo, žalijo in zatirajo, ker jih s takim 
postopanjem  dražijo, hujskajo in razkačujejo zoper 
avstrijsko vlado in državo i. t. d. 

Drugi dan sem prečital svoj odgovor ravnatelju. On 
mi veli: ,Veste kaj, dajte ta list meni, da ga pošljem 
jaz nadzorniku, to seveda tudi s svojimi pripomnjami. 
Če ga daste Vi na pošto, poslal bi mi ga vsekako 
nadzornik, da povem o njem svojo misel. Ta stvar se 
opravi torej najbolj ob kratkem, da ga izročite meni, 
prihranite si s tem poštnino. Jaz sem mu res pismo 
oddal in pričakova!l prav prav težko, kaj poreče nad- 

zornik. Čakal sem več tednov, potem sem vprašal 
Vidica, če mu ni Jarc še ničesar pisal o mojem odgo- 
voru. Vidic pravi: ,Še ničesar.“ Zopet prejde več tednov, 
jaz se oglasim znova pri ravnatelju. On pa se zasmeje: 
»Janez, bodite veseli, daB die Sache so glimpilich ab- 
gelaufen ist. Nadzornik je vrgel vaše opravičevanje 
menda v koš, meni še ni pisal ne črke o vaši aferi.“ 
Mislil sem, da mi bo Jarc, kadar pride na Reko 
ustno kaj pridigal in očital, ali tudi to pričakovanje 
me je prevarilo. In tako je vsa ta reč zaspala 
brez kakih nasledkov. Jarc je ostal še več let moj 
nadzornik, ali panslavizma mi ni nikdar več očital. 
Ta prigodba je potrdila moje mnenje, da Jarc ni hu- 
doben človek. | 

S hrvatsko duhovščino je živel naš nadzornik prva 
leta v najlepši slogi in prijaznosti. Zlasti nadškofu Havliku 
je bil persona gratissima. Često so ga povabili župniki in 
samostanci na kosilo. Nekoč sva obedovala zajedno 
pri varaždinskih frančiškanih. Bilo je tudi drugih gostov, 
med kojimi so se nahajali dobri pevci. Po kosilu se 
je mnogo popevalo in na moje čudo pridruži! se je 
pevcem tudi nadzornik. Pel je z močnim glasom povse 
pravilno: ,Pridi, Goren'c...“ Te simpatije pa je brzo 
izgubil v duhovščini, ko je začel 1. 1804. odločno iz 
šol izganjati narodni jezik. Dala mu je ne baš častni 
pridevek: švabski mameluk. Skoro še bolj pa jo je 
razkačil, ko je poklical za kateheta gornje gimnazije 
Slovenca Brodnika. Celo Havliku se je s tem zameril. 
Dejal je: ,Moji duhovniki niso baš cerkveni očetje, 
ali za katehete so še zmerom saj toliko sposobni kakor 
Kranjci.“ Jarc je pozval Brodnika zato v Zagreb, ker je 
vedel, da noben hrvatski svečenik ne bi hotel razlagati 

krščanskega nauka po nemški, on pa je hotel vsekako 
tudi ta predmet ponemčiti. Brodnik je res prišel na 
Hrvatsko, ali se je kmali bridko kesal, da je poslušal 
Jarca. Že prvi mesec je zapazil, da ga grdo gledajo 
domači duhovniki in ne marajo ž njim občevati. Leta 
1899. začela ga je tudi šolska mladina zasmehovati in 
dražiti. Ko se je vnela na Laškem vojna, bleknil je 
pred učenci nepremišljene besede: ,Če vlada še pra- 
vičen Bog, Avstrijanci morajo zmagati.“ .Bog je ostal 
pravičen vladar, Avstrijanci pa so le doživeli huda po- 
raza pri Maženti in Solferinu. Poredni dijaki so mu 
nagajali malone vsak dan s iem nesrečnim preroko- 
vanjem in ga povpraševali krohotaje se, če res misli, 
da Bog ni več pravičen? Kmali po oktoberskem diplomu 
so jeli čedalje glasneje zahtevati, naj se jim predava 
krščanski nauk po hrvatski. Brodnik se je pridno učil 
tega jezika, ali ni mogel lahko napredovati, ker se je 
bal občevati s Hrvati. Tih in bojazljiv je bil že po 
naravi svoji. Težek kamen se mu je odvalil od sica, 
ko je ostavil hrvatsko zemljo, šele takrat je začel zopet 
srečno živeti. Greh bi bil misliti o Brodniku, da je bil 
kak nemškutar ali bedak. Po nemški je predaval, ker 
mu je ukazovala to višja oblast, kojo je smatral za 
božjo namestnico. Tisto prerokovanje pa mu je ušlo 
nekaj iz avstrijskega patrijotizma, še bolj pa zato, ker 
so bile razglasile vse cerkvene novine borbo zoper 
Francoze in Lahe za versko vojno. Saj se je nahajal 
v tej čudni zmoti celo naš velerazumni prvak — vla- 
dika Slomšek! 

Nemščina je vladala zdaj res v zgornji gimnaziji 
reški, ali Bahovci so hoteli, da se mladina ne le 
nemškega jezika nauči, ampak da se tudi sama ponemči 

in se razgovarja med sabo po nemški. Na Reki se je 
doseglo kaj takega tem težje, ker je bil občevalni 
jezik tamošnje inteligencije laški ne pa nemški, kakor 
n. pr. v Celju ali Ljubljani. Trebalo je torej dobiti 
dijakov, ki so govorili med sabo po nemški, da bi 
zanesli ta običaj tudi med druge součence. In res je 
ulovil Jarc na Štajerskem tri šesto- ali sedmošolce, ki 
so bili pripravljeni iti na Reko. Ondi jim je priskrbel 
inštrukcije, dvema celo brezplačen obed. Po svoji 
navadi in zdaj tudi po višjem nalogu so hoteli ti 
mladiči občevati s svojimi tovariši po nemški. Ko pa 
so se namerili na upor in se preverili, da hrvatsko 
Primorje ni ustvarjeno za nemškovanje, jeli so se 
.pridno učiti hrvatski in čitati hrvatske in slovenske 
knjige in časopise. Predno je iminilo leto, stali so vsi 
trije v narodnem taboru in se niso več niti med sabo 
pomenkovali po nemški. Z rojaki so občevali po slo- 
venski, s Hrvati po hrvatski. Nadzornik nam je poslal 
na Reko še jednega dijaka, ali ne z namenom, da bi 
razširjal nemščino nego da bi — vohunaril! Sosebno 
mu je priporočal, naj pazi dobro na moje predavanje 
in si zabeleži vse take besede, ki cikajo kolikor toliko 
na slavjanstvo in rodoljubje im kar je ž njim v zavezi. 
Ta nečedni posel so dijaki brzo zavohali. Asanger ga 
je vprašal, zakaj zapisuje za mano samo stavke o 
slavjanstvu, za drugo moje razlaganje pa se nič ne 
briga. --On je zarudel in dejal, da ga samo taki stavki 
zanimajo, ker je že od nekdaj Slavjan z dušo in 
telesom. Asangerju in drugim se je zdelo to malo 
verjetno, ker ga niso nikoli videli, da bi čital kako 
hrvatsko knjigo in se je družil najraje z nemškutarskimi 
pisarji in finančnimi stražniki. Nekoč so ga vzeli nalašč 

s sabo, ko so šli v bližnje selo pokušat novo vino. 
Moral se je z vsemi pobratiti in izprazniti v to ime 
brezštevilne kupice. Ko je bil že povse trd, začeli so 
ga izpitavati, kdo ga je napotil, da je prišel iz gornje 
Hrvatske na Reko. Dejal jim je bahaje se: Napotil me 
je velik gospod, veste kdo, sam nadzornik. In dal mi 
je pod nadzor vse, kar se giblje v naši gimnaziji, 
najbolj pa mi je zabičil, da pazim na tistega vražjega 
Kranjca Janeza, ki vam je vsem zmeša! možgane, da 
zdaj sami ne veste, ali ste samci ali babice. Več nego 
deset krepkih pesti se vzdigne o tem očitanju na 
zabavljača, ki bi ga bile pošteno premikastile, da jih 
ni prosil s povzdignjenimi rokami za zamero. Čez pol 
leta je ta vohun izginil iz reške gimnazije. Zvedeli 
smo o njem le to, da je bil po dovršenih latinskih šolah 
precej sprejet med uradnike nekega ministerstva na 
Dunaju. Pomogla je njemu kakor tudi mnogim drugim 
velikaška _priporoka. Ta malopridnež je bil sin jedne 
tistih hrvatskih rođovin, ki so za Bahove vlade izdale 
svoj narod in se razglasile za nemške. V službi bi bil 
brez dvojbe brzo napredoval, da ga ni zavedla ljubezen 
na kriva pota in strmoglavila naposled pod gomilo. 
Sploh sem se preveril, da vohunom ni usojeno dolgo, 
še manje pa srečno življenje. | 

Kakor strela z jasnega neba udarila in omamila je 
vse pangermane in ,Bahove huzarje“ novica, da je pri- 
nesel uradni dunajski časnik (Wiener-Zeitung) cesarski 
zakon, ki daje velike pravice narodnim jezikom v 
gimnazijah. Učni jezik se znatno izpremeni, polovico 
ur dobe narodni jeziki, druga polovica ostane še za 
naprej nemškemu. V dolnji gimnaziji se bo razlagala 
večja polovica predmetov na narodnem jeziku, v gornji 

gimnaziji pa istotako večja polovica predmetov po 
nemški. Germanizatorji so kar blazneli in besneli, ko 
so to čuli in čitali. Strangfeld je bil baje tako na- 
sajen tisti dan, da je žalil in psoval svoje najzvestejše 
podrepnike, služabnico pa za nameček še opljuskal, 
da mu je ušla, ne da bi zahtevala svoj zaslužek. 
Ravnatelj zagrebške gimnazije je bridko vzdihoval, da 
ga čedalje bolj zapušča zdravje — prosil bo za upo- 
kojenje. Naš nadzornik pa je sprejel to čudno novico 
povse ravnodušno. Smatral jo je za umestno in modro, 
saj je prišla od dunajske vlade, ki je bila za vse reči 
njegov nezmotljiv in brezgrešen orakul. Čez dva ali 
tri dni dobi od ministerstva, to je od Klemana, tajno 
poročilo, da se ta cesarski zakon ne sme priobčiti . 
gimnazijskim ravnateljstvom. Obide ga silna rado- 
vednost, kaj to pomeni. Odveze se o prvi priliki na 
Dunaj, da zve skrivnost od Klemana samega. Našel 
je pri njem vse polno višjih birokratov, ki so prišli 
iz raznih dežel in pretresali ž njim novi zakon. Iz 
Hrvatske so prihiteli v Beč Švab, Hohenvart, Kelersberg, 
Strangfeld, Šmid in še nekoji drugi. Vsi so srdito 
udrihali po nepovoljni novici. Kleman jih potolaži, da 
ni tako hudo, kakor mislijo avstrijski domoljubi. Novi 
zakon je samo velik škandal, ki pa ostane brez zlih 
nasledkov. Proti njemu so se vzdignili jako silni faktorji 
in vsa je nada, da ga ovržejo in za vselej pokopljejo. 
To se razumeje samoobsebi, da so čitali slavjanski 
rodoljubi blagi zakon z najiskrenejšim pozdravom in 
oduševljenjem. Hrvatje so se obveselili, ker se jim 
vrne zdaj v srednjih šolah vsaj polovica njihovega 
prava, še veliko bolj pa je zamikala novica slovenske 
narodnjake. Po vsej Sloveniji so se že od nekdaj 

predavali v gimnazijah vsi predmeti samo po nemški. 
Po nemški nam je razlagal profesor Metelko celo 
slovenski jezik v osmi šoli! Odslej pa bo vladala 
slovenščina v spodnji in za nekoje predmete celo v 
gornji gimnaziji! Od radosti smo takrat kar vriskali 
in poskakovali, slavili smo zlati zakon pri brezbrojnih 
kupicah in bokalih. Dali smo mu ime: magna carta — 
velika listina, ker osvobodi naš jezik sramotne sužnjosti, 
v koji. je tičal in ječal toliko nesrečnih stoletij. Vsi 
hrvatski in slovenski rodoljubi pa so bili uverjeni, da 
se je začela s tem zakonom rušiti bahaška zgrada 
Bahovega sistema, ki je bila komaj ravnokar dogotov- 
ljena. Podrl se ji je močen steber, čigar padec je 
omajal tudi ostalo poslopje. Jaz sem pisal takrat v 
Bleiweisovih ,Novicah“ vrsto sostavkov, kako naj se 
uredi poučevanje v naših gimnazijah in kateri predmeti 
in kako naj bi se razlagali na slovenskem in.nemškem 
jeziku. Predno sem še končal razpravo (v kateri pa je 
bilo dosti tiskarskih in drugih pomot), zvedeli smo iz 
uradnih virov, da se ,velika listina“ ne uresniči, nego 
da ostane le na potrpežljivem papirju kot nov dokaz, 
da je Avstrija res država neverjetnosti in nepričakovanih 
naključij. Tisti čas sem dobil pismo od pesnika Vilharja, 
ki mi je čestital, da sem nehal pisati o novem zakonu. 
Sporočil mi je, da so se radi te razprave že zbirali 
črni, hudourni oblaki nad _ mojo glavo in bi bilo brez 
dvojbe vame tudi treščilo.. Vilhar je pogodil morda 
resnico, saj vemo, da je bil naš vrli Raič baš zato 
kaznovan, ker je zahteval, da se novi zakon izvrši. 
Prvi mesec po razglašenju njegovem smo na Reki vsi 
mislili, da se uveljavi na začetku bodočega šolskega 
leta. Za to važno izpremeno smo-.se že tudi pripravljali. 

Narodni profesorji so zahlevali zasedanje, da se do- 
dovorimo, kateri predmeti da naj se bodo razlagali 
po nemški in kateri na narodnem jeziku. Ta jezik je 
bil brez dvojbe hrvatski ali lahonski. Rečani so želeli, 
da bi se naša gimnazija poitalijančila. Vidičevo mnenje 
je bilo, da ostani gimnazija nemška kakor je bila do- 
zdaj. Pritrdila sta mu samo dva učitelja, ki sta bila 
oba Rečana in duhovnika: Mihić in Morasi. Vsi drugi 
profesorji, med njimi tudi Nemci Lorenc, Penc in 
Mezmer pa so izjavili, da treba učni red preinačiti po 
duhu in zmislu novega zakona in predavati polovico 
predmetov po hrvatski. Te predmete smo tudi imenovali. 
Vidic pošlje zapisnik te zanimive seje deželni vladi. 
Čez nekaj dni mu odpiše Jarc, da je bilo jako ne- 
umestno in napačno, da je sklical to zasedanje. Ko 
pride kmali po tem na Reko, nam pove na shodu s 
trdim glasom, da oni cesarski zakon ne velja za Hr-. 
vatsko in sploh za nobeno drugo deželo razun Ogerske. 
Tam je še kakih 70 čisto magjarskih gimnazij, v kojih 
bo zavladal zdaj za polovico predmetov nemški jezik. 
Mi smo ostrmeli in kar zazijali o tem poročilu, Nekateri 
so se jeli muzati, drugi škripati z zobi in pogledavati 
srepo zdaj v tla, zdaj v govornika. Mislil si je menda 
vsak kakor jaz: Kaj, ali je res mogoče, da igrajo 
resni možje, višji cesarski uradniki tako nedostojno 
ulogo? Saj znamo, hvala Bogu, tudi mi čitati. V uradnih 
dunajskih novinah je bilo rečeno razločno ima jasno, 
da velja zakon za vse cesarstvo in torej tudi za Hr- 
vatsko. Tam ni bilo nobene vrstice o Ogerski in 70 
magjarskih gimnazijah. Vsi smo se zgražali, da se 
uđeležuje te birokratične spletnje tudi naš spoštovani 
nadzornik, da hoče utajiti tako očividno dejstvo kakor 

je ta cesarski zakon. Saj so čitali ,veliko listino“ in 
jo razumeli tako kakor mi tudi možje drugih narodnosti, 
avstrijskih in inostranskih. Pretresale so jo vse nemške 
novine in jo seveda strogo obsojale radi pravic, koje 
daje narodnim jezikom. Posebno hudo se je repenčila 
»Augsb. Allg. Z.“, v kateri je priobčevala včasi svoje 
nazore tudi avstrijska vlada. Baš pisava tega glasila 
nemške inteligencije je dokazovala najbolj očitno, da 
sta se borili v Bahovem ministerstvu dve nasprotni 
struji. Kakor v mnogih drugih državah je vladala v 
Avstriji že od nekdaj aristokracija, ki je bila zvečine 
nemška, centralistična in tesno zvezana z birokracijo. 
Kdaj pa kdaj se je pa vendarle zgodilo, da so prišli 
do veljave nazori in zahtevi čeških, ogerskih in poljskih 
velikašev. Ta stranka je bila nenemškim narodom vsaj 
nekoliko pravična, dočim je pangermanska zaničevala 
in teptala njih jezike in jih hotela za Bahove vlade 
popolnoma uničiti.  ,Velika listina“ se je razglasila 
brez dvojbe po naporu prve stranke. Pangermani so 
se je tako ustrašili, da so napeli vse sile, da jo od- 
pravijo, še predno se uveljavi. In to se jim je, žal, res 
posrečilo. Jaz bi bil kaj rad zvedel natančno zgodovino 
tega naglega preobrata. Pisal sem dunajskemu znancu, 
da bi skušal preiskati nemško spletko in bi mi sporočil 
posledke svojega truda. Proti zakonu se je osnovala 
že prvi dan prava vojna in gonja. Imena glavnega 
činitelja ne smem povedati. Na čelu birokratov, ki so 
bili jedro opozicije, stal je seveda Kleman, katerega 
je podpiral najbolj goreče Prusak Bonic, vseučiliški 
profesor. Tudi Slovenec Čižman je pihal kakor gad 
na ,veliko listino“. Vsak drugi dan je prisopihal h 
Klemanu in ga zaklinjal, da odvrne od Avstrije to 

nesrečno koncesijo. Čižman je bil tako strasten nem- 
škutar, da je smatral za najsvetejšo dolžnost naše 
države, da ponemči vse svoje narode, posebno pa 
vso njihovo inteligencijo. Taka usoda kakor ta zakon 
doletela je prej in pozneje še razne druge imenitne 
ukrepe n. pr. glasoviti septemberski manifest 1. 1871., 
ki je povrni! češki kraljevini nekdanjo avtonomijo. 
Takih izgledov imamo tudi v zgodovini slovenskega 
naroda. Že Marija Terezija je zapovedala, da bi se 
razdelili občinski spašniki. Ta zakon se je po njeni 
smrti mnogokrat ponovil, pa je.ostal vendarle več nego 
sto let na papirju. Nasprotovali so mu grajščaki v 
društvu z birokracijo, ker so se bali, da bodo kmetje, 
ako obvelja, zaganjali svojo živino na njihova zemljišča. 
.Mnogi mislijo, da je taka nepokorščina mogoča samo 
v absolutnih državah. Izkušnja tega mnenja ne potrja. 
Avstrija se zove že dolgo časa ustavna, državni zbor 
je potrdil že zdavnaj jednakopravnost vseh narodov s 
slovečim $& 19. in vendar mi Slovenci še dandanes 
nimamo skoro ni sledu kake jezikovne pravice. V vseh 
cesarskih uradih, v vsehsred njih šolah vlada še zmerom 
nemščina zato, ker se protivi jednakopravnosti nemška 
aristokracija v zvezi z nemško ali ponemčeno biro- 
kracijo in z nemško inteligencijo. Radi nepristranosti 
pa ne smemo prezreti, da se ugodi včasi kaki narodni 
želji, če se nahaja krmilo države tudi v rokah ministerstva 
s pangermanskim programom. Tak minister. je bil 
gotovo. Bah in vendar se je posrečilo baš pod njegovo 
vlado našemu Slomšeku, da nam je pridobil na Šta- 
jerskem čisto slovensko vladikovino. Pogodovala mu 
ni le višja hierarhija, nego tudi blagohotnost nekojih 
čeških kavalirjev, kojih beseda se je poslušala na 

dvoru. Tožni konec cesarskega zakona je rodoljubne 
Hrvate strašno razburil. Nikdar več niso oprostili vladi, da 
se je igrala tako objestno z njihovimi svetinjami. Takrat 
je izgubil Jarc v njih vse spoštovanje; imeli so ga za 
sokrivca tiste birokracije, ki se je predrznila zavreči 
in utajiti cesarjevo naredbo in voljo, jeli so ga smatrati 
. za svojega zakletega sovražnika.  Nekateri slovenski 
- duhovniki so ga skušali braniti, češ, kaj pa je mogel storiti, 
ko so mu na Dunaju ukazali, da mora zakon povse 
drugače razlagati nego se je glasil iz prvine? Da se 
je uprl in ugovarjal, bi ga s tem ne bi rešil, nakopal 
bi se bil le mržnjo in osveto strašnega Klemana in 
se strmoglavi! s svoje lepe službe morda celo brez 
pokojnine. Uklanjal se je sili kakor vsi drugi uradniki. 
Hrvatski duhovniki niso mogli odobravati tega zagovora 
Jarčevih prijateljev. Soglasno so trdili, da je bila nje- 
gova sveta dolžnost povedati vladi na vsa usta, da 
priobči ravnateljstvom gimnazijskim cesarski zakon s 
prvotnim besedilom. Ako ji to ne ugaja, ne daje mu 
vest, da bi ostal še dalje v službi, prosi jo upokojenja. 
Jarc bi bil moral vsekako dokazati, da je zanj cesarjeva 
volja več vredna nego Klemanova. Soparen, težek zrak 
se je ulegel po zadnji seji na reško gimnazijo. Do 
malega vsi profesorji so izgubili vero v svojega nad- 
zornika in vendar je to čuvstvo tako nujno potrebno 
med podložniki in načelniki. Razun tega so se čutili 
po pravici razžaljene po nekem dopisu deželne vlade, 
ki je z veliko hvalo priznala sijajni napredek reške 
gimnazije, potem pa zatrdila, da so se tako povoljni 
učni uspehi dosegli samo in jedino le po zaslugi ne- 
utrudnega ravnatelja. Jaz sem. dobro zapazil, kako 
zmagoslavno se je ozrl Vidic po profesorjih, ko nam 

je to prečital. Z dobro vestjo ponavljam trditev, da so 
prva leta skoro vsi pravi učitelji več storili, nego jim 
je nalagala dolžnost. To je bilo tudi jako potrebno, 
ker je bila mladina v nekaterih predmetih silno za- 
nemarjena. Vsako leto so dobili tudi nekateri pohvalne 
dekrete za svojo marljivost. In zdaj pa se je nam dalo 
na znanje, da ima vso zaslugo le ravnatelj, .torej mi 
drugi profesorji nobene! Jaz se baš nisem dosti jezil, 
ker uradni hvali in graji nisem pripisoval nikoli posebne 
važnosti. Objednem sem bil uverjen, da ta mastna po- 
hvala Vidicu ni došla od Jarca samega, nego od Klemana, 
kateremu se je znal tako prilizniti, da ga je prišteval 
najboljim gimnazijskim predstojnikom v Avstriji. Vidicu 
se je po takem preizvrstno posrečilo, da nas je proti 
vladi oklevetal, počrnil in ponižat, sam sebe pa visoko 
povzdignil in poslavil. Korenito pa se mu je izjalovil 
ves trud, da bi si naklonil tudi javno mnenje na Reki. 
Meščani so ga imeli za sebičnjaka, ki odriva, da bi 
se prikupil vladi, italijanski jezik proti zakonu tudi iz 
dolnje gimnazije. In res je zadnje dve leti zače! učiti 
prvošolce latinski jezik s pomočjo neznane jim nemščine! 
Rečani so ga tako malo cenili, da ga na ulici niso 
hoteli pozdravljati tudi nekoji taki, ki so imeli v 
gimnaziji svoje otroke. Reška inteligencija ga je smatrala 
za zakrknjenega birokrata, potuhnjenega zavistnika in 
komaj srednje nadarjenega starokopitnika, ki bi ujel 
rad kako odliko o tuji škodi in tujem strošku. Meni 
niso znani tisti pripetljaji in razlogi, radi kojih ga je 
javno mnenje tako strogo (po moji misli prestrogo) 
sodilo in obsojalo. 

Čudno naključje je tako naneslo, da sva imela jaz 
in nadzornik Jarc istega ljubeznjivega prijatelja. Ta 

učlovečena dobrota je bil Ivan Markovič, ravnatelj 
reške realke. Jarc in Markovič sta si bil součenca, njiju 
prijaznost je bila že stara. Pri Markoviču je Jarc sta- 
noval, kadar je prišel na Reko. Jaz in Markovič pa 
sva se seznanila, ker je imel v naši šoli svoja sinova, 
sprijateljilo naju je jednako rodoljubje, ki je obsegalo 
Slovence, Hrvate in vse Slavjane. On je obžaloval in 
pomiloval Jarca, da hodi po tako napačnih, nenarodnih 
potih in se daje rabiti brezsrčnemu renegatu Klemanu 
za nemškega agenta in poslovodjo. Nekoč ga je vprašal 
naravnost, kako more on, rojen Slovenec, zametavati 
slavjanski jezik im narivavati Hrvatom nemščino? Ali 
ga ni sram in ga vest nič ne peče? Nadzornik mu je 
odgovoril: Kar delam, moram delati po svoji verski 
dolžnosti. Saj veš, da je pisano v sv. pismu: ,Vsaka 
oblast dohaja od Boga. Kdor se upira oblasti, se torej 
upira samemu Bogu. Višja oblast zahteva, da uvajam 
v hrvatske šole nemški jezik in jaz jo moram poslušati, 
drugače ne bi bil prav kristijan in katoličan.“ Ta od- 
govor označuje prav dobro mojega nadzornika. Kdor 
veruje v tako načelo, mu koristi gotovo i .na tem i 
na onem svetu. Na tem svetu s politiko lahko avansiraš, 
dobivaš odlike in naposled mastno pokojnino in nimaš 
nikoli nobene sitnosti v službi. Na drugem svetu te 
pa čakajo nebesa, ker si tako pridno ponemčeval 
Slavjane in izpolnjeval s tem zapovedi svoje oblasti 
in objednem božje! Ako se iztrgajo iz sv. pisma po- 
samezni stavki, se da ž njimi vse dokazati. V južnih 
pokrajinah ameriških Združenih držav so dokazovali 
protestantski pastorji z besedami sv. pisma božji izvir 
in potrebo sužnjosti! Sv. pismo se rabi s pridom, kadar 
se govori o veri in nravnosti. Za politična, narodna 

in druga dnevna vprašanja pa naj se pusti ta vzvišena 
knjiga na miru. — 

Na Slovenskem sem našel može, ki so trdili, da je 
bil Jarc vedno vnet rodoljub, in torej tudi tista leta, 
ko je služil na Hrvatskem. Take čenče naj se ne 
kvasijo meni, ki sem mu dobro pozna! značaj in 
vse navade. Jarc je imel mnogo dobrih svojstev, ali v 
njem ni tlela ni iskrica rodoljubja. On ni govotil nikoli 
ne v šoli, ne zunaj šole z nikomer nas po domače. 
Večkrat smo se izprehajali po celo uro zajedno, pa 
mu ni ušla nikoli nobena slovenska ali hrvatska beseda. 
Nekoliko potov sem ga pozdravil in ogovoril po slo- 
venski, on mi je odzdravil in odgovori! vselej prav 
priljudno, ali — po nemški! Ponašal se je na Hrvat- 
skem ravnotako, kakor pri nas v Ljubljani, kjer 
tudi ni govoril z nobenim le količkaj  izobraženim 
človekom nego po nemški. Jarc je sodil popolnoma 
med tiste ljudi Meternihove dobe, ki so mislili, da je 
naš jezik ustvarjen samo za prosto ljudstvo. Da je bil 
pedagog in birokrat povse ponemčenega duha, spričuje 
vse njegovo delovanje na Slovenskem in Hrvatskem. 
Ali to pa se mu mora vsekako priznati, da ni bil nem- 
čurski fanatik in ni preganjal nijednega rojaka (iz- 
imši patra Bernarda) radi narodnega mišljenja. Z mojim 
slovenstvom in slavjanstvom ni bil zadovoljen, ali 
kaznovati me pa vendar ni hotel, dasi je dobro vedel, da 
se nikoli ne predrugačim in ne ,poboljšam“. Nekateri 
ljudje so precej pripravljeni razglasiti človeka za rodo- 
ljuba, ako jim ugajajo druga njegova svojstva. Naš 
Miklošić se šteje med prve slavjanske jezikoslovce, 
slava njegova je svetovna in brezsmrtna. Ali ta 
profesor staroslovenskega jezika je bil tak figa-mož, 

da ni hotel z nobenim rojakom govoriti po slovenski. - 
In vendar se je oglasi! nekdo celo javno v časo- 
pisu, ki je hvalil Miklošićevo rodoljubje! Naša iz- 
obražena mladina pa govori po pravici zaničljivo o 
pošvabljenem. in spačenem značaju tega res: velikega 
učenjaka. ' | | 
Pri Solferinu ni bila potolčena samo avstrijska vojska, 

ampak tudi Bahov sistem. Pokazalo se je očitno, da je 
zidan iz peska in postavljen na pesek. Jel je pokati 
in se krušiti in rušiti na vseh koncih in krajih. Spriče- 
valo je sto znamenj, da mu dnevi potekajo. Sešlo se 
je pomnoženo državno svetovalstvo, sledila sta okto- 
berski diplom in februarski patent. Na Ogerskem 
in Hrvatskem  izgine  politična dremota, v- javnem 
mnenju vre huje in huje, prirejajo se hrupne demon- 
stracije zoper Nemce, absolutizem in centralizem, z 
jedno besedo zoper ves Bahov sistem. V Zagrebu se 
je pojavila narodna razburjenost najprej v gledališču, 
ki je bilo izgubilo pod nemško vlado skoro popolnoma 
svoj slavjanski duh in značaj. Tudi Jarcu se je majalo 
stališče, le predobro je čutil, da mu ugled zamira, da 
se ga nihče več ne boji. On radi tega baš ni žaloval, 
saj mu ni bilo nič mari za javno mnenje. Izpolnjeval 
je kakor prej voljo svoje vlade in prejemal vsak mesec 
svojo lepo plačico — vse druge reči so ga malo za- 
nimale. Oktoberski diplom je spravil v habsburški 
monarhiji ves politični svet pokoncu, Jarc pa je ostal 
miren in ravnodušen, kakoršen je bil zmerom. Ko se 
je razglasil februarski patent, nahajal se je na Reki. 
Napovedala se je seja. Zadnji pride v zbornico Morasi 
in nam pove, da je ravnokar čital novico, da se obrne 
na Ogerskem vse zopet na stari red in da za- 

vladajo sploh povsod nekdanji zakoni. Jarc je poslušal | 
pazljivo in dejal smehljaje se: Stari zakoni so bili res 
v mnogih rečeh bolji nego so sedanji. Njegovo Veli- 
čanstvo že ve, kaj treba ukreniti, da se narodi zadovo- 
ljijo. Ko se ni moglo več dvojiti, da zmaga dualizem, 
rekel je prijatelju Markoviću: Meni je vse jednako, 
naj bo absolutizem ali ustava, jednotna ali dualistična | 
država. Jaz bom služil svoji vladi in jo slušal zvesto 
kakor dozdaj. Politične izpremene me ne morejo ni 
oduševiti, ni užaliti — Z ravnotežja ga ni mogla 
spraviti ni zavest, da na Hrvatskem ne bo mogel dolgo 
ostati. Tolažil se je: Če ne bom služil tukaj, bom pa 
drugje. Če. me nikjer ne bodo -hoteli, pojdem pa v 
pokoj. Stari Vidic nas je bil že ostavil in njegov na- 
mestnik Lorenc se je pripravljal tudi na odhod, ker se 
mu je podelila dobra služba v ministerstvu. Trebalo 
je poiskati reški gimnaziji novega ravnatelja. Jarc se 
spomni svojega senjskega prijatelja, duhovnika S. in 
ga priporoči vladi v potrjenje. Zagrebški prijatelji so 
nam pisali, da bo S. potrjen, predno preteče mesec. 
Po rojstvu je res Hrvat, po političnem in narodnem 
mišljenju pa švigašvaga — petelin na strehi! Iz Senja 
pa so nam poročili, da je ta S. grajal rodoljubno mla- 
dino, ki se je ponašala s svojim narodom: Kaj hočete 
doseči s tem Hrvatstvom? S hrvatskim jezikom ne 
pridete niti do Trsta, z nemškim pa do konca sveta. 
Ta naznanila so nas strašno vznemirila. Kar nas je 
bilo rodoljubov, smo se zakleli, da takega ravnatelja 
ne maramo in ne sprejmemo. Na pomoč smo hoteli 
poklicati javno mnenje, ki je po oktoberskem diplomu 
dobivalo vsak dan večjo moč in veljavo. Jaz se usedem 
in napišem protest, da bi se imenoval našim ravna- 

teljem tak nedomoljuben človek, kakor je S. Ta protest 
so podpisali vsi rodoljubni profesorji, večina našega 
učiteljskega zbora. Pošljemo ga v zagrebški list ,Pozor“, 
ki je bil glavno glasilo narodne stranke. S svojim 
ugovorom smo res. dosegli zaželjeni uspeh. -Potrjenje 
se odloži in S. umakne svojo prošnjo, ko vidi, da ga 
nečemo imeti za ravnatelja, ali nam nikdar ni mogel 
oprostiti, da smo mu priredili tako sramoto. Tudi Jarc 
se je strašno jezil na reške profesorje, nekaj radi pro- 
testa, nekaj zbog raznih zbodljivih dopisov, katere je 
donašal ,Pozor“ o njegovem za Hrvate škodljivem in 
pogubnem delovanju. Imenoval se je v njih naravnost 
morilec hrvatskega jezika in ljut sovražnik hrvatskega | 
naroda. Jarc je mislil, da ga mrcvarijo v ,Pozoru“ 
reški profesorji, najbolj je sumničil mene, ali ne po 
pravici. Dopisnik, ki je našega nadzornika tako ne- 
milo mlatil, je bil duhovnik senjske vladikovine. Jarc 
se naposled tako razsrdi, da gre v kr. zagrebško so- 
dišče in uloži tožbo zoper vse profesorje, ki smo pod- 
pisali protest in ga napadali po njegovi misli v novinah. 
Nekoji zagrebški učitelji so zdaj zahtevali, da se mu 
pošlje rezka nezaupnica, pod katero bi se podpisali 
vsi profesorji vseh hrvatskih gimnazij. Na Reki pa smo 
se uprli tej nakani. Dejali smo: Jarc je zdaj brez moči, 
nadzornik le še po imenu. Mi nečemo posnemati tistega 
osla, ki je čul, da sc bliža smrt njegovemu sovražniku 
volku, pa je pritekel k njemu in ga brcnil na vso 
moč v glavo, potem pa zarigal ponosno: Tko se ne 
osveti, taj se ne posveti. Istotako se je izjalovila mačja 
godba, kojo so pripravljali Jarcu nekoji mladiči na 
Reki. O tej demonstraciji sem pravil jaz v Ljubljani. 
Jarcu so prijavili prijatelji, kaj ga čaka na Reki. On 

je pisal o tem reški politični oblasti, mestni gosposki 
in policiji. Ti uradi so ga srečno obvarovali mačje 
godbe in se silno čudili, da jim ni noben vohun ovadil, 
kaj se snuje in kuje zoper njega. 

Po dolgem omahovanju se je vrnila Ogrom in 
Hrvatom starodavna ustava. V Zagrebu se snide sabor 
trojedne ,kraljevine“. V njem pride kmali na dnevni 
red tudi Jarčeva tožba zoper reške profesorje. Poslanec 
Veber-Tkalčević dokaže, da smo prav storili, ko smo 
se dvignili zoper dr. Jarca, najhujšega nasprotnika 
hrvatskemu jeziku in narodu. V saboru se začne raz- 
Jegati gromovito kričanje: Pereat Jarc! Ko se hrup 
nekoliko poleže, oglasi se ban Šokčević in pove saboru, 
da je kot predsednik višjemu sodišču tožbo Jarčevo 
kot neosnovano zavrgel in da je torej te pravde konec. 
Ne vem, kako je sprejel nadzornik to poročilo. Jaz bi 
dejal, da je kaj takega tudi on sam pričakoval, kajti 
videl je na svoje oči, kako visoko se dvigajo valovi 
narodne nejevolje zoper Nemce in njihove mameluke 
in podrepnike. 

Našemu bivšemu nadzorniku je srce brez dvojbe 
od veselja poskakovalo, ko je odhajal iz soparnega 
političnega zraka hrvatske kraljevine. Za drugo službo 
se njemu ni bilo bati, da bi je ne dobil. Kleman 
ga je poslal za nadzornika na Kranjsko. Tudi v svoji 
domovini je služi! zvesto dunajski vladi in panger- 
manski politiki. Rojaki so ga sprejeli z veseljem, ime] 
je med njimi dosti znancev in starih in novih prija- 
teljev. Samo v Novem mestu se je pojavila proti njemu 
precej velika sovražnost. Po smrti poštenjaka Vilfana 
so si želeli tamošnji kanoniki za prošta obče priljub- 
ljenega g. Gabrijana, mesto njega pa je prišel g. Peter. 

Mnogi so mislili, da se je zgodilo to po priporoki 
Jarčevi in so bili nanj silno nejevoljni, ali brez raz- 
loga. Jarc se v to volitev ni nič mešal. Gospod Peter 
je imel baje nekoja taka svojstva, da ga ljubljanski 
gospodje niso mogli biti nič prav veseli. Da se ga 
znebe, poslali so ga Novomeščanom poleg pravila: 
Promoveatur ut amoveatur! Ravnatelj novomeške gim- 
nazije je bil takrat jako rodoljuben mož in odličen 
matematik in fizik — pater Bernard. Neki lopov 
ga je zatožil vladi, da je panslavist, in Jarc mu je 
verjel. Nasledek je bil, da se je imenoval za gimnazijo 
drug ravnatelj. Čez nekaj časa pride Jarc v Novomesto, 
sreča patra Bernarda in ga vpraša, kako mu se godi? 
Pater mu odgovori: Tako, kakor se mora goditi človeku, 
ki je bil po krivem tožen in po krivem kaznovan. 
Patru Bernardu se je storila res velika krivica. Ker ga 
je občinstvo sploh spoštovalo in ljubilo, nakopal si je 
nadzornik s svojo lahkovernostjo veliko nepotrebnega 
sovraštva. Povse iznenada zvedeli smo iz novin, da je 
vlada Jarca kar nagloma upokojila. Strašno pa sem se 
mogel smejati, ko sem čital, zakaj je moral iti v pokoj. 
Učitelji narodnih šol so napravili v Ljubljani shod. 
Razpravljali so razne reči in tudi vprašanje, kateri 
jezik naj bi se sprejel za občevalni med slavjanskimi 
rodovi. Soglasno so dokončali, kar mora vsak pameten 
Slavjan odobravati, da ta jezik more biti le ruski. Ne 
vem, zakaj se je udeležil shoda tudi dr. Jarc. Morda 
zato, ker je bil šolski nadzornik ali pa mu je to 
ukazala deželna vlada. On se ni čisto nič mešal v 
učiteljske razgovore in zato ni ugovarjal niti ruskemu 
občevalnemu jeziku. Na Dunaju so mu to tako za- 
merili, da so ga stante pede zapodili v pokoj. Ha 

ha ha! Jarc, germanizator_ comne il faut, prvak 
Hahovih huzarjev v šolskem eskadronu, bil je torej 
kaznovan radi panslavizma in rusofilstva!!! 
Kaj tako neumnega.se ni morda še nikoli ukrenilo, 
kar stoji Avstrija. Jarcu je bilo seveda jako lahko 
otresti se tega nezakrivljenega madeža in dunajski 
gospodje so se podvizali, da popravijo svojo budalost. 
Dali so mu pristojno pokojnino z živim in toplim 
priznanjem velikih zaslug, koje si je nabral za šolstvo 
na Hrvatskem in Kranjskem. — Jarc je živel odslej v 
Ljubljani in se prilagodil prav spretno novim prilikam, 
v kojih se je nahajal. Skoro vsi slovenski duhovniki 
so stali takrat že v narodnem taboru in se pomenkovali 
med sabo ne le po domače, ampak često na čisti 
pismeni slovenščini. V službenih spisih so rabili še 
nemščino, ali ne več vsi. Po slovenski se je razgovarjala 
vsaj zvečine tudi naša posvetna inteligencija. To iz- 
premeno je opazil Jarc povsod, i v mestih i na deželi. 
Narodnemu napredku se niti on ni hotel upirati, saj 
v srcu svojem ni pasel nikoli sovraštva do slovenščine. 
Pridružil se je torej narodni stranki in se vpisal 
za uda tudi v narodna društva n. pr. v ,Slovensko 
Matico“, v kateri so ga rodoljubi drage volje odlikovali. 
Ker ni bil z oficijalnim svetom v nobeni zavezi več, 
izginili so vsi pomisleki in razlogi, ki so mu dozdaj 
branili, priznati se za narodnjaka. Občeval je rad z 
vsakim prijateljem naše narodnosti in domovine in 
govoril ž njim po slovenski pravilno in gladko, da 
so se ljudje čudili. Da je prijala nova svoboda tudi 
njegovemu truplu, dokazovalo je zdravo polno lice z 
lepo rejenim podbradkom. Živel je še več let v zdravju 
in zadovoljnosti, obče spoštovan radi svoje človeko- 

ljubnosti, pohlevnosti in  priljudnosti. Pomagal , je 
mnogim z dobrim svetom in s svojo veljavno besedo 
in priporoko. Tudi več mojih znancev je dobilo po 
njegovi blagohotnosti zaželjeno službo in jeden celo 
bogato, čedno in dobro ženo. 

Verske bajke, stare in nove 














1. Dokler so bili ljudje še ajdje, niso vedeli, kako 
je Bog svet ustvaril, pa so si pripovedovali to tako, 
kakor jih je učila kriva vera. Mislili so, da je Bog od 
konca spal. Ko pa je prišel čas, da se je zbudil in se 
je zače! ozirati, ustvaril je njegov prvi pogled našo 
lepo zemljo, njegov drugi pogled naše preljubo solnce, 
njegov tretji pogled našo prijazno luno, vsak poznejši 
pogled pa bliščečo zvezdo. Bog se je začudil čudnim 
rečem, ki so jih ustvarile njegove oči, in jih je hotel 
razgledati. Ali kolikor dalje je prišel, tem več je bilo 
zvezd, ker so se vsak trenutek za eno pomnožile. Bog 
se je naveličal potovati in se je vrnil nazaj na našo 
zemljo. Z obličja mu pade na zemljo kaplja potu in 
iz te kaplje se je rodil prvi človek. Ustvarjen je 
bil iz božjega potu v večni spomin, da si 
mora s potom svojega obličja svoj kruh 
služiti. 

2. Ajdje so si tudi pripovedovali, da je bila zernlja 
od konca pusta, vse sama skala. Rodila ni nič, pa tudi 
ni trebalo, da bi rodila kaj za živež. Med ljudmi je 
stanoval Bog sam z duhom in s truplom in jih hranil 

z nebeško mano. Ali ljudje so bili nesrečni, ker so se 
bali božje mogočnosti in bliščobe. Od vednega trepeta 
«niso mogli v slast ne jesti ne. piti, nikar se po svoji 
volji kratkočasiti. Bogu so se ljudje smilili. Ločil se je 
od svojega trupla in se preselil v nebesa. Truplo pa 
mu je na zemlji zgnilo in se izpremenilo v rodo- 
vito prst. V božji prsti so si iskali ljudje sami svojega 
živeža in niso več potrebovali nebeške mane. In zdaj 
šele so se začeli veseliti svojega življenja in so bili 
srečni. 

3. Od konca so živeli ljudje brez velikega truda. 
Bog jim je bil podaril tako mogočno voljo, da so imeli 
vsega, karkoli so poželeli. Takrat ni bilo na svetu ne 
mrzle zime ne pekočega poletja. Vsako žito in drevje 
je zelenelo, cvetelo in rodilo sad celo leto, kadar je 
kdo sam hotel. Pšenica je bila še enkrat višja od se- 
danje in klasje ji je šlo od vrha do tal. Jed je trebalo 
za živež le pripraviti; druzega dela z njo ni bilo: 
zrasla in prišla je k ljudem sama. Človek je rekel 
jablani: Daj mi zrelih jabolk in tisti hip se je drevo 
napolnilo z najslajšimi jabolki in se nagnilo k njemu, 
da si jih natrga. Če ga je mikala riba ali kaka druga 
žival, priklical jo je z eno besedo k sebi in si jo skuhal 
ali spekel, kakor se mu je zljubilo. V tej obilnosti in 
sreči pa so pozabili ljudje Boga in se razvadili. Jeli 
so se med sabo črtiti, preganjati in moriti. In delali so 
lahko strašno škodo eden drugemu, ker je bila tako 
močna njihova volja, da se je izpolnila vsaka nesreča, 
ki jo je želel človek svojemu bližnjemu. Mati je bila 
nejevoljna, da ji je dal Bog devet hčeri in samo enega 
sina, pa je velela: O da bi se ve, moje hčere, moja 
nadlega, izpremenile v jato belih gosi! In kakor je to 

izustila, zletela je na ograjo jata devet belih gosi in z 
ograje je šla jata daleč daleč naprej tja v deveto de- 
želo. Bratu so se sestre smilile in šel jih je iskat. ,To 
pa je dolga povest (je rekla Mirnjanka, ki mi je to 
pravila), ki sem jo že pozabila; samo to vem, da je 
brat svoje sestre nazadnje našel in jih rešil materinega 
prokletstva.“ Ali drugi ljudje niso bili vselej tako srečni. 
Hudobni sinovi so želeli staremu očetu, da naj se živ 
v zemljo pogrezne in to se je res zgodilo. Prijatelj 
je hlinil prijatelju ljubezen. Imel je na jeziku med, na 
srcu pa led. Želel je prijatelju, da naj se utopi v kaplji 
vode in tudi to se je precej zgodilo. Ko je videl Bog 
te in še mnoge druge take grdobe, se je pokesal, 
da je dal človeku tako mogočno voljo in mu jo je 
vzel. Odslej je moral trdo delati, če je hotel živeti; 
brez truda mu se ni nobena želja več izpolnila. Tudi 
so izgubili ljudje presilno oblast eden do druzega: s 
samo mislijo si niso mogli več škode delati in se moriti. 

4. Zavrženi angeli so prileteli z nebes na zemljo. 
Tisti, ki so padli v ravnino, so predrli zemljo in se 
pogreznili v peklo. Drugi, ki so padli na višave, niso 
mogli zemlje predreti in so ostali na njej. Sezidali so 
si na hribih silne gradove in z ugrabljenimi babami so 
zarodili neusmiljene grofe in druge velikaše, ki so ubogega 
kmeta toliko sto let tako krvavo mrcvarili in zatirali. 

9. Bog je ustvaril Evo iz rebra spečega Adama 
in je zbudil Adama in ga vprašal, ali mu je všeč? Ta 
trenotek je porabil hudič in je dihnii v Evo. Ko se je 
Adam zbudil in rekel, da mu je Eva jako všeč, dihnil 
je vanjo tudi Bog, ali poleg njegove sape je ostala v 
njej tudi — hudičeva! To je vzrok, da so ženske tako 
hudobne in zvijačne. (Godčevska burka.) 

6. Sveto pismo govori v vseh rečeh resnico ali 
jo zavija včasi v lepo priliko, da ne pohujša nedolžnih 
otrok. S tako priliko nam pripoveduje tudi zgodbo 
prvega greha. Pravzaprav pa je bilo to tako. Eva je 
zaželela lepih jabolk, ki so rasla na drevesu sredi raja, 
in pokliče tja tudi Adama. Zase si natrga manj lepih 
jabolk, najlepše poda Adamu. Adam jo pogleda, spozna 
nje ljubezen in tudi on se zaljubi vanjo. Odtod je do- 
bila jablana ime ,drevo spoznanja“, ker sta se pod njo 
Adam in-Eva spoznala, kako neskončno da se ljubita. 
Bog je dal Adamu in Evi trdno voljo in bistro pamet. 
Izkušnjavo bi bila lahko premagala, ali nista hotela, 
zato, ker staeden druzega boljljubila kakor 
Boga. To je bil težek greh, katerega sta trpela ona- 
dva in so trpeli tudi vsi njuni nasledniki. Prvi sad te 
grešne ljubezni je bil Kajn. Kar se je iz greha spočelo, 
se je tudi za greh rodilo: Kajn je umoril svojega brata. 
Adam in Eva sta morala raj zapustiti. Zunaj raja pa jima 
je volja tako oslabela in pamet tako potemnela, da se nista 
več mogla upirati izkušnjavam svoje ljubezni. In zato jima 
je bil zakon zdaj dovoljen, in Abel in drugi otroci, ki 
sta jih pozneje dobila, so bili pobožni in Bogu prijetni. 

7. Kranjci smo utajeni nasledniki utajenih Evinih 
otrok, zato smo tako sirotni. Adam in Eva sta imela 
sto otrok. Bog je vprašal Evo, koliko ima otrok? Eva 
pa se je sramovala povedati za vseh sto in je rekla, 
da petdeset. Bog ji je blagoslovil petdeset otrok, drugih 
petdeset pa je ostalo brez božjega blagoslova. Od 
onih so se rodili bogatini, od utajenih pa reveži. Tako 
je prišla na svet revščina. 

8. Ko je pregnal Bog prve starše iz raja, ustvaril 
je svojo deklico Smrt. Smrt je prav majhna, manjša 


4 


od vsakega otroka, pa ustrahuje vsakega junaka. Truplo 
ji je spretno in urno, da preleza vsak zid, obenem pa 
voljno in prožno, da prileze skoz vsako ključavnico. 
Ne potrebuje ne kose ne nobenega druzega orožja. 
Kadar je človeku namenjeno umreti, pride k njemu in 
mu zavije vrat. Ali črnega petelina in mačke pa se 
boji in se ogiblje hiše, v kateri se nahajata. Berač je 
hotel iti k bogatinu in ga prositi za dar. Smrt ga ustavi 
in prosi, da naj jo dene v svojo maliho*) in nese v 
hišo. Berač jo vpraša: kdo je in kaj bi rada? Smrt 
veli: jaz sem božja deklica in sem poslana semkaj, da 
zavijem bogatinu vrat. Bogatin pa ima črnega petelina 
in črno mačko, ki mi branita prestopiti prag. Berač 
dene Smrt v maliho in gre v hišo. Bogatin je bil zdrav 
in dobre volje. Obiral je ravno kopuna in ga zamakal 
s sladko starino. Smrt šine najprej za peč, da se ogreje, 
potem pa za mizo k bogatinu in mu zavije vrat. Bo- 
gatin zajavka. Smrt mu zavije vrat še v drugo in tretje. 
Bogatin se uleže in žena mu pošlje po gospoda, da 
ga previdi. Kmalu potem umrje. Zdaj prosi Smrt berača, 
naj jo dene spet v maliho in odnese iz hiše. Berač jo 
vpraša, kaj mu bo dala za plačilo? Smrt veli: Veliko 
— to, da me boš pri vsakem bolniku videl. Če mu 
bom stala pri nogah, vedi, da ne bo še umrl. Daj mu 
kako zdravilo, in ko ozdravi, bo mislil, da si ga 
ozdravil ti in ti bo izkazal rad svojo hvaležnost. Kadar 
me boš pa videl pri glavi, ne ponujaj se za zdravnika, 
ker takemu bolniku je namenjeno umreti. Berač se ob- 
veseli, dene Smrt spet v maliho in jo odnese iz hiše. 
Kmalu se razširi po vsem obližju glas, da ga ni bilo 


#) Tako izgovarjajo to besedo Boduli na Kvarnerskih otokih, 
napačno je torej pisati mavha ali malha. 

in ne bo boljšega zdravnika od tega berača. Komur- 
koli je dal _zdravilo, mu je odlagnilo in je ozdravel. 
Denarjev je dobil toliko, da ni vedel, kam bi jih 
spravil. Ali bil je v svojo nesrečo preveč usmiljenega 
srca, da bi bil rad pomogel tudi tistim, katerim je bilo 
namenjeno umreti. Ugledavši Smrt pri glavi, prestavil 
je posteljo, da je stala Smrt bolniku pri znožju. Ta pot 
se mu je res posrečilo, da jo je prekanil in bolnika 
otel. S to prevaro pa je berač božjo deklico smrt tako 
razžalil, da mu se nikoli več ni prikazala, ne pri glavi 
ne pri nogah. On sam pa je postal spet to, kar je bil 
prej, največji revež, in je moral vesel biti, da je dobil 
za svojo lakoto košček črnega kruha. 

9. Vsak človek ima svojo zvezdo. Kadar človek 
umrje, ugasne tudi njegova zvezda. Samo dve zvezdi 
nista ugasnili ob smrti svojih gospodarjev. Prelepo se 
svetita in migljata ena poleg druge ali ne stojita na 
miru, ampak se zaganjata ena proti drugi. To sta zvezdi 
Kajnova in Abelova, ki sta ostali na nebu vsem ljudem 
na spomin in svarilo.*) 


Vsak človek pa ima tudi svojo kačo, ki z gospo- 
darjem vred pogine. Samo kači Kajnova in Abelova 
nista poginili do današnjega dne. To je zvedel pobožen 
drvar, ki je zašel k njima v brlog. Gredć po hosti za- 
pazil je pod skalo jazbino, ki je ni prej še nikoli 
videl. V jazbini se je svetilo, kakor da gori v njej 
velika luč. Drvar se usrči in gre v jazbino. Čez pol 
ure pride v prostorno votlino in se tako prestraši, da. 
mu vsi lasje po konci stopijo. V votlini je gorela 
grmada, pri grmadi pa sta se metali dve silni kači, 





*) Zvezdi Kajn in Abel sta v zvezdoslovju Kastor in Poluks. 


6 


kakor dve žrdi. Ena kača je bila črna, ena bela. Črna 
kača se je zavalila na belo in jo začela strašno daviti 
in mesariti. Bela kača zavrisne: Človek pomagaj mi, 
pa bom pomagala tudi jaz tebi! Drvar zavihti gorjačo 
in udari črno kačo, da se zvrne z bele in pobegne. 
Bela kača veli drvarju: Hvala ti za dobro pomoč! Vedi, 
da si rešil kačo Abelovo, ki jo je hotela zadušiti kača 
Kajnova, kakor je umoril Kajn brata Abela. Za dar 
prejmi tri drage kamene! Prvi kamen je svetal, da se 
vidi pri njem o polnoči ravno tako dobro kakor 
opoldne na solncu. Ta kamen prodaj kralju in kralj ti 
bo dal zanj toliko denarjev, da bodete živeli brez skrbi 
ti in tvoji nasledniki do desetega rodu. Drugi kamen 
je rdeč in še večje vrednosti od prvega. Kdor ga pri- 
tisne na rano ali kako drugo bolečino, mu tisti hip 
odleže. Ž njim se zaceli vsaka rana, ozdravi vsaka bo- 
lezen. Največ pa je vreden tretji kamen, ki je čistejši 
od vsakega ogledala. V njem boš videl vse svoje so- 
vražnike, da se jih boš mogel varovati in jih o pravem 
času ali potolažiti ali pa jim se v bran postaviti. Šele 
ta kamen ti bo dal sladko spanje in brezskrbno živ- 
ljenje. Ti dragoceni kameni ostanejo tvoji, dokler boš 
znal molčati, kje, od koga in zakaj si jih dobil. Ali 
gorje ti, ako ne boš brzdal jezika! Čakala te bom na 
tvojem domu pod kapom in te raztrgala tisti trenotek, 
ko boš hotel stopiti čez prag svoje hiše. Drvar obljubi 
kači, da bo molčal, zapusti jazbino in gre domov. 
.Svetli kamen proda kralju, in kralj mu da zanj toliko 
denarjev, da si je kupil graščino in živel v obilnosti 
vseh zemeljskih dobrot kakor največja gospoda. Za vse 
drugo je bil srečen, samo to ga je bolelo, da ga je 
žena noč in dan nadlegovala, kje, od koga in zakaj je 

dobil dragocene kamene. Drvar se je izgovarjal, da ne 
sme tega nikomur povedati. Žena pa je hotela na vsak 
način skrivnost zvedeti. Ko je videla, da se mož ne 
da omečiti, začela je od žalosti in jeze hirati. Mož se 
je zbal, da bo umrla in je šel vprašat za svet svojega 
izpovednika. Izpovednik mu veli, da ne sme svoji ženi . 
ničesar prikrivati. Ako bi mu umrla, imel bo nje smrt 
na svoji vesti in težek odgovor bi moral Bogu dajati. 
Drvar se vrne in pove ženi, kje, od koga in zakaj je 
dobil drage kamene. V mestu je imel opravek, pa je 
rekel hlapcu, naj zapreže kočijo. Hlapec zapreže kočijo 
in gospodarja pokliče. Drvar pride do praga, ko pa 
vzdigne nogo čez prag, zgrabi ga zanjo kača in mu 
jo odtrga. Drvar se zgrudi nazaj v vežo in si da pri- 
nesti rudeči kamen. Kamen položi na rano in kakor 
bi trenil, vzraste mu nova noga, da je vstal in se 
umaknil kači v hišo. Ali to ga je pa grozno hudo 
skrbelo, da ne bo smel nikdar več prestopiti praga 
svoje hiše. Spisal je ponižno prošnjo do papeža, naj 
mu pošlje svoj veliki blagoslov in ga reši hudobne 
kače. Ko pa pogleda v kamen, ki je bil čistejši od 
vsakega ogledala, vidi v njem, da je papež njegov 
največji sovražnik. Drvar doda prošnji še eno pismo. V 
tem pismu je vprašal papeža, zakaj ga sovraži in ga 
prosil prelepo za zamero, če ga je kedaj nevedoma 
razžalil. Razložil mu je tudi vse na tanko, kako da je 
dobil drage kamene in da je povedal zanje ženi ne 
iz svoje volje, ampak po zapovedi svojega izpovednika 
in papeževega  služabnika. Ponižno pisanje ublaži 
papeža, da pošlje drage volje svoj veliki blagoslov in 
ga reši Abelove kače. Drvar je smel spet iti, kamor je 
hotel. Živel je še veliko let v zdravju in veselju in je 

umrl v božji milosti in trdno uverjen, da se bo godilo 
dobro tudi njegovim otrokom. 

10. Matuzelj je bil majhen človek, tak, kakršni 
bodo ljudje, ko se bo približal sodnji dan. Pobegnil 
je, ne vem, ali sovražnikom ali svoji hudobni ženi pod 
mernik in je čepel pod njim celih devet let. Sveto 
pismo pripoveda, kako star je umrl, ali takrat so bila 
leta dolga le po ene kvatre. Pa tudi tako je učakal 
starost, kakršne nobeden človek ne prej ne pozneje. 
Takrat so imeli ljudje še divjaško navado, da so starce 
pobijali. Že so prišli, da bi ubili tudi Matuzlja, ali 
sin ga je skril pod kad in pod kadjo je tičal Matuzelj 
celih tri sto let. V deželo je prišla silna lakota. Ljudje 
so cepali od glada kakor muhe. Sin je vprašal Matuzlja 
za dober svet. Matuzelj mu veli, naj omlati streho in 
porabi zrnje za hrano in posetev. Sin je Matuzlja po- 
slušal, in ko je vsaka živa stvar stradala in od lakote 
umirala, imel je on obilo dobre hrane in ni bil nikoli 
lačen. Ljudje so ga prišli vprašat, kdo mu je dal dobri 
svet, da naj se hrani s žitom, in on jim razodene, da 
njegov stari oče pod kadjo, ki so mu ga hoteli pred 
tri sto leti umoriti. In tako so se ljudem oči odprle, 
da so spoznali svojo neumnost. Začeli so tudi oni 
sejati žito in od takrat niso ubijali več starcev, ki za 
težko delo res niso ali znajo dajati dobre svete, ki so 
dostikrat še veliko več vredni kakor delo. Matuzelj je 
bil zdaj že silno star ali še zmirom zdrav in krepak. 
Razkladal je ljudem svojo modrost in jih učil, delal pa 
nič. Če človek nič ne dela, mu pride na misel vsaka 
neumnost, in ko bi bil tudi stokrat modrejši od kralja 
Salomona. Tudi stari Matuzelj je dobil v glavo neumno 
misel, da se je hotel še enkrat oženiti. Prva žena ga 

je hudo pestila, zato si je želel in iskal zdaj ženske, 
ki bi bila za vse reči dobra, brez greha in madeža. 
Povpraševal je po njej v bližnjih in daljnih krajih ali 
brez uspeha. Svet puščavnik mu razodene, da ve zanjo 
najstarejši mož v deveti deželi. Matuzelj vzame po- 
potno palico in je gre iskat. Bilo mu je iti čez devet 
gora, devet voda in devet dežel4. Čez vsako goro je 
hodil devet dni, čez vsako vodo se je vozil devet 
dni in vsaka dežela je bila široka za devet naših 
cesarstev. Na konci devete dežele najde Matuzelj starca, 
ki je poznal žensko, za vse reči dobro, brez greha in 
madeža. Matuzelj prosi starca da mu pove za njo, ker 
jo je prišel snubit. Starec se zamisli in veli: A da, jaz 
sem poznal res tako žensko, ali je minilo že gotovo 
sto let, kar je umrla. Od silne žalosti se Matuzelj zruši 
in umrje. Živel je 969 let. Namenjeno mu je bilo 1000 
let, in gotovo bi jih bil tudi učakal, da ni zmotilo 
sivega starca abotno hrepenenje po ženitvi. 

11. Najstarejša in Bogu najbolj zoperna kletev 
je ,»šentaj!“ ,Šentaj smo leteli!“ zakrohotali so se 
zavrženi angelji, ko so iz nebes pahnjeni prileteli v 
pekel. 

12. Ko je začel Noe po božjem povelju tesati 
ladijo, nagajali so mu hudobni ljudje, kolikor so mogli. 
Kar je naredil po dnevu, to so mu ponoči spet razdrli 
in razmetali. Noe je potožil Bogu svojo nadlogo in 
Bog mu je obljubil čuvajev, ki bodo ladijo varovali. 
Ko je začel Noe spet tesati, izpremenila se je vsaka 
trska in tnalica v hudega psa. Zvečer je stražilo ladijo 
že vse polno psov, ki so strašno lajali in hudobne 
ljudi popadali. Ljudje so jih hoteli pobiti, pa so se 
kmalu uverili, kako nevarno se je bojevati z Noetovimi 

čuvaji. Če je dobil rano pes, si jo je oblizal, pa mu 
se je kmalu zopet zacelila. Če pa je ugriznil človeka 
pes, mu se rana nikakor ni hotela zazdraviti. In tako 
so morali hudobni ljudje mirovati in Noe je dogotovil 
ladijo, še predno je nastopila splošna povodenj. V 
ladijo je vzel s sabo tudi svoje zveste pse, dede 
vsega pasjega rodu. 

13. Osel je bil od konca najpametnejši izmed 
vseh živali in tudi glas mu ni bil nič slabejši od 
konjskega. Ko je Noe dogotovil ladijo in so šle vanjo 
tudi živali, vpraša Bog osla, ki se ni ganil, kaj čaka, 
da ne gre v ladijo. Osel odgovori: V taki čudni 
omari še nisem nikoli bil in vanjo nikoli ne pojdem. 
Bog veli: Saj tudi druge živali še niso bile nikoli, 
notri, pa se ni nobena branila. Osel zarenči: Jaz delam 
za se, drugi pa za se. Ta nerodna ladija se utegne raz- 
biti; kako se bom rešil, če bom v njej zaprt? Bog ga 
tolaži: Ne boj se! Le poglej, kako debela so bruna 
in kako čvrsto so zbita. V takej ladiji vožnja ni nevarna. 
Osel se zadere: Če bi bilo tudi res, kar govoriš in kar 
oči kažejo, ali kdo ve, kak pa je tale most, po katerem 
treba iti gori v ladijo? Bog pravi: Če je nesel most 
slona in druge težke živali, se menda tudi pod tabo 
ne bo podrl. Pa če ne verjameš, potiplji s sprednjimi 
nogami, pa se boš sam prepričal, kako trdne so most- 
nice in tudi podpore. Osel zagodrnja: Mostnice in pod- 
pore naj so trdne, kolikor hočejo, meni se pa vendarle 
tako zdi, če se dam zapreti v ladijo, da bom poginil. 
Bog ga nagovarja še enkrat in mu reče: Ne bodi tako 
uporen! Saj te bom skrbno pazil in varoval, da ne boš 
izgubil ne ene dlake, nikar življenja! Osel se odreže: 
Jaz ne grem pa ne grem. Rajši se dam ubiti. Bog se je 

naveličal modrijana poučevati. Nejevoljen veli: En osel 
Več ali manj notri, kaj za to! Potem zapre ladiji vrata 
in voda začne prihajati. Osel je bil kmalu ves moker 
in zdaj bi bil šel rad v ladijo, ali je bilo prepozno. 
Plaval je do bližnjega griča, z griča do visoke gore ali 
voda je zalila tudi goro, pa je trebalo spet dalje pla- 
vati. Strašno je rigal, se pehal in premetaval po valovih, 
ki so zagrnili tudi najvišje hribe. Bog je hotel oslovski 
rod ohraniti, zato ni dal poginiti plavajočemu oslu. Ali 
ko se je voda spet odtekla, bil je od straha, truda in 
lakote tako zbegan, da je ostal popolnoma brez uma 
in je zarodil tudi brezumne naslednike. Od vednega 
riganja mu je grlo tako ohripelo, da dela zdaj njegov 
trdi glas vsakemu živemu ušesu strah in bolečine. 
Opazka. V prvotni podobi je prišla ta basen 
med ljudi iz ust črmošnjiškega župnika g. Holmarja. 
Ko se je podpisovala zaupnica papežu Piju IX., nago- 
varjal je kakor drugi duhovni tudi on svoje župljane, 
da bi se podpisali. Kočevarji pa so se branili in rekli, 
da to podpisovanje ne pomeni nič dobrega, prišle bodo 
zaradi njega vojske, višje štibre ali pa kake druge nad- 
loge, nekaj gotovo. Zastonj jim je g. Holmar dokazoval, 
da se ničesar ni bati, podpisi da ne pomenijo nič 
druzega kakor udanost rimskej stolici in voljo zvestih 
katoličanov razveseliti žalostno srce svojega cerkvenega 
poglavarja. Ko niso nič izdali ne nauki in dokazi, ne 
opomini in prošnje, prijel je nejevoljni gospod svoje 
župljane s prižnice, primerjaje jih oslu, ki se je branil 
kakor oni z vsakovrstnimi praznimi pomiselki in iz- 
govori, izpolniti božjo voljo. Ta pridiga je naredila 
strašen šum v Črmošnjicah. Tudi po slovenskem obližju 
se je še tisto nedeljo zvedelo, kako v živo je zadel 

župnik Holmar svojo uporno čredo. V narodnih ustih 
pa se je basen kmalu predrugačila in dobila bistveno 
drug pomen in nauk. G. Holmar ni rekel, da je bil 
osel od konca najpametnejša žival in da je rezgetal 
po konjsko. Z besedami: ,En osel več ali manj v 
ladiji — kaj za to!“ je končal svojo dobro priliko ; kaj 
pa se je godilo z oslom pozneje, ni povedal nič in 
tudi ni mogel povedati, ker bi bi bila s tem njegova 
zabavljica izgubila ost in basen svoj namen. Narod je 
tedaj g. Holmarjevo priliko zasukal po svoje in jo 
dalje razvil. V tej novi obliki ne maha basen po ni- 
komer (Črmošnjičanov še ne spomina), ampak nam 
pripoveduje povse drugo reč: kedaj, kako in zakaj je 
dobil osel tiste lastnosti, ki so mu pomogle. do čudne 
slave, da služi zdaj za zgled duševne toposti .in ne- 
umnosti. 

14. Brez koze Noe ne bi bil iznašel vina. Plezaje 
po rebri je zašla koza v skalovje in se namerila na 
trto, polno zrelega grozdja. Ko se je grozdja nazobala, 
začela je tako veselo semtertja poskakovati, da so se 
ji vse živali čudile, še bolj pa Noe. Šel je gledat, kaj 
je koza v skalovju našla, in grozdje se je zdelo tudi 
njemu tako prijetno, da je presadil trto v položen 
breg in naredil sčasoma vinograd. Neprilično je bilo 
samo to, da se je grozdje po zimi tako brž posušilo. 
Noe se domisli in ga zmečka. Sok dene v čisto po- 
sodo in počaka, dokler bi se pomladil. Tako je naredil 
prvo vino. Prav dobro seveda ni bilo. Moral ga je 
sam piti, ženi in atrokom se je gnusilo. Ker Noe vinu 
še ni poznal lastnosti, se je upijanil in ležal na planem 
nag, da so ga otroci videli in se mu smejali. Radi tega 
pohujšanja se žena tako ujezi, da ves vinograd poseka, 

Iz štorov pa so pognale drugo leto prelepe mladice in 
so rodile več grozdja in slajši sad, kakor je zrastel 
prejšnja leta. Noe namečka zopet vina in bilo je zdaj 
tako dobro, da so ga pili v slast tudi Noetova žena 
in otroci. Tako je ljudi vsak nekaj naučil: koza, da 
grozdje zobljejo, Noe, da delajo iz grozdja vino in 
Noetovka, da obrezujejo trtje. 

15. Babe so se naveličale žgati trske pa so rekle 
možem : Sezidajte nam turen, ki bo tako visok, da bo 
moči doseči nebeške zvezde. Bomo jih snele in ž njimi 
svetile, ker gore lepše od trsak in jih ni treba zmerom 
užigati in utrinjati. Možje so jih debelo pogledali in 
dejali: Ali ste se steple s pametjo, kaj ne vidite, kako 
je visoko do nebes? Babe so pa rekle: Postavite turer 
na ono visoko goro, na katero je hoda sedem dni; od 
vrha do nebes ne more biti daleč. Možje so odgovo- 
rili: Hrib ni naš, ampak cesarjev. Babe se zadero: Če 
nočete vi, bomo ga pa same od cesarja kupile. In babe 
so šle in vprašale cesarja, koliko hoče imeti za hrib. 
Cesar pravi: Denarja ne potrebujem, ali če mi pogodite 
tri uganke, dal vam bom za plačilo hrib. Babe se za- 
smejejo: Le postavi te svoje uganke, ni zlodej, da jih 
ne bi pogodile. Kralj veli: ,Kateri malin zmerom teče 
in ne potrebuje nikoli popravila?“ To je prva uganka. 
»Kaj je daljše kot človeška pamet?“ To vam je druga 
uganka. ,Po kateri reči vsak hrepeni, čeprav je nihče 
ne pozna?“ To vam je tretja uganka. Babe se na ves 
glas zakrohočejo: O cesar! kaj nam tako ujedljivo za- 
bavljaš, da nam daješ take uganke? Malin, ki zmerom 
teče in ne potrebuje nikoli popravila, je naš babji 
jezik. Daljši kot naša kratka človeška pamet, so naši 
dolgi babji lasje. Tista reč, po kateri vsak hrepeni, če- 

prav je nihče ne pozna, pa smo me babe. Vsak dedec 
nas hoče imeti in vendar še nihče ni pogruntal našega 
zvijačnega srca. Cesar se začudi babam, da so tako 
dobro pogodile njegove uganke in jim podari zaželeni 
hrib. Hrib dobi ime ,;Babji-lon“, ker so ga babe pre- 
jele za lon ali plačilo svoje bistroumnosti. Možje sple- 
zajo na hrib in začno zidati turen. Kakor hribu, reklo 
se je tudi turnu, da je babji-lonski ali bolj na kratko 
babilonski. Turen so dozidali tako visoko, da so 
že slišali peti nebeškega petelina. Bog se je pa raz- 
srdil na človeški napuh in je zmešal ljudem govorico. 
Do takrat je bil na svetu samo en jezik in en 
narod. Ko se niso ljudje med sabo več razumeli, so se 
razšli in vsak rod si je našel drugo deželo in novo 
domovino. 

16. Predno so se razšli narodi po širokem svetu, 
jih je Bog še enkrat zbral in vprašal vsakega, kak dar 
želi dobiti. Kranjec je rekel: Daj mi pridne roke, da si 
bom mogel pošteno svoj kruh služiti! Bog je pohvalil 
Kranjca za tako lepo prošnjo in mu rekel: Imel boš 
pridne roke, zato pa ti ne bo treba dobre zemlje; pri- 
den človek si povsod lahko kruh najde. Bog vpraša 
Hrvata, kaj bi on rad. Hrvat veli: Ne zameri, jaz 
sem rad, veš, nekako bolj nemaren in tako naj ostane 
tudi zanaprej. Bog pravi: E pa dobro! Ker boš bolj 
nemaren, ti moram pa dati rodovito deželo in Kranjca 
za soseda, da ti bo hodil pomagat. Zdaj vpraša Bog 
Madžara in Madžar pravi: Meni se najbolj dobro godi, 
kadar sem umazan, kakor že moje ime pove.*) Daj 
mi dovolj nesnage! Bog mu veli: Naj bo po tvoji 





*) Naš narod veli: Mažar in zove tako tudi zamazanega 
človeka. 

volji! Dal bom tvoji zemlji toliko blata, da se boš 
lahko po njem valjal, kakor svinja. Potem vpraša Bog 
Nemca, kaj bi bilo njemu najljubše? Nemec odgovori: 
Jaz se najrajši ekselciram. Bog veli: Naj se ti želja 
izpolni! Ali da ti bo ekselciranje kaj koristilo, boš imel 
V svoji domačiji večne punte in vojske. Zdaj vpraša 
Bog Talijana. Talijan pravi: Jaz bi pa hotel zmerom 
kaj novega zidati. Bog veli: Dobro! Bodi tedaj zidar! 
Ali da ti dela ne bo nikoli zmanjkalo, se bo vse, kar 
boš sezidal, kmalu spet podrlo in tako boš zidal lahko 
zmerom kaj novega. Bog vpraša Turka. Turek odgo- 
vori: Mene pa najbolj veseli ljudi moriti. Bog pravi: 
Ne bom ti branil. Le _ mori jih, ali drugi bodo morili 
tebe, ker si radovoljno ne bo dal nihče glave odrezati. 
Bog vpraša Francoza. Francoz pravi: Meni pa daj dosti 
Micik, da me bodo povsod rade imele, kamor bom 
prišel. Bog veli: Naj ti bo! Imel boš dosti lepih Micik, 
zaradi njih pa tudi dosti ostudnih bolezni, ki se bodo 
imenovale po tebi, zaljubljena prismoda! Bog vpraša 
Juda. Jud ga zaprosi za veliko denarja. Bog veli: Tudi 
tebi naj se izpolni želja — ali vedi, da bodo tvoji de- 
narji smrdeli, da se te bodo ljudje že od daleč bali in 
ogibali. Nazadnje vpraša Bog tudi cigana. Cigan pravi: 
Daj mi najprej čik, ker so mi usta tako suha, da ne 
morem govoriti. Cigan dobi čik in veli: Jaz, Gospod! 
sem ponižna in dobra duša. Zase ne zahtevam nič ali 
te prosim na kolenih, da podeliš drugim ljudem še 
veliko več konj, kuretine in drugih dobrot, kakor si 
jih pa sami žele. Bog se zasmeje in veli ciganu: Oh, 
ti črni vran, le nikar se ne delaj tako lepega! Premo- 
ženja želiš drugim zato, ker se da bogatinom več 
ukrasti kakor revežem. Ali ker sam ne boš nič imel, ti 

res ne bo druzega kazalo, kakor da boš jema! drugim. 
Zastran mene delaj, kar hočeš, ali to ti pa moram že 
zanaprej prepovedati, da ne boš klical mene na pomoč, 
kadar ti bodo plesale po mršavi grbi batine. 

17. Sveti Elija ni umrl. Brez smrtnih bolečin je 
bil premaknjen z zemlje v podnebje. Kadar dirja v 
težkih, ognjenih kolih ali pa kadar jaha na bistrem 
konju semtertja nad oblaki, takrat pravimo da grmi. 
Blisk so iskre, ki jih krešejo kopita njegovih vrancev 
ob modrem, jeklenem nebu; vihar puh dirjajočih konj; 
strele puščice, ki jih meče sv. Elija z nebes, kadar se 
bojuje s hudobnim duhom. Kadar se mu konji upe- 
hajo, uliva se curkoma njihov pot na zemljo, in ta pot 
imenujemo dež. Sveti Elija je stari hrvaški ljubljenec, 
ali mu izkazujejo visoko spoštovanje že odnekdaj tudi 
naši dolenjski Slovenci. Njemu je posvečena župna 
cerkev v Prečini pri Novem mestu in na najvišjem 
vrhuncu Kukove gore ali Gorjancev do 4000 čevljev 
nad morjem je stala poleg cerkve sv. Jederti staro- 
davna in staroslavna cerkev sv. Elije, v kateri so 
opravljali zedinjeni staroverci službo božjo v svojem 
krasnem narodnem jeziku. Ta božja hrama sta zdaj 
oba podrta in razsuta, ali večkrat, sosebno v kvaterne 
večere, vidijo ljudje leteti svetinje iznad Gorjancev proti 
Prečini in iz Prečine zopet nazaj na Gorjance. Tod se 
vozi in jaha tudi najrajši sv. Elija, zato ni nikjer na 
vsem Dolenjskem toliko neviht in gromonosnih viharjev 
kakor v obližju tega pota, med lukenjskim gradom, 
Grčevjem in podgorskim Gaberjem. — O vremenskih 
prikazkih pa imajo Dolenjci še razne druge misli in 
pravljice. Grom smatrajv kakor tudi drugi Slovenci za 
neposredni glas božji, za božje karanje. O predrznem 

človeku se veli, da se ne boji niti grmečega Boga. Ravno- 
tako se čuje, da je blisk jezni pogled razžaljenega Boga. 
Nekateri izreki pa so bolj podobni šali kakor kakemu 
verskemu nazoru. Taki so n. pr. ,Sveti Elija pljuje“ 
(kadar gre redek pa debel dež), ,oblak kokodaka“ (če 
grmi brez dežja), ,nedolžni otročiči so iztresli cuker“ 
(drobna toča), ,v nebesih se tajajo vode, pa pada na 
zemljo led“ (drobna toča), ,v nebesih lupijo debel 
česen“ (debel snega), ,v nebesih strižejo ovce pa pa- 
dajo na zemljo kosmine“ (sneg). Pohleven dež so solze 
Matere božje zaradi grešnikov. Burja je zato tako mrzla, 
ker ji povsod zapirajo, da se ne more nikjer pogreti. 
Sneg se joka (taja). Oblaki so nebeška žolca. Oblaki 
so graja, kamor v nebesih perilo obešajo. : Kadar je 
zima brez snega, se govori, da ga je pojedel otrok, 
ki se je ravno takrat rodil, ko je začel sneg padati itd. 

18. Tisto noč, v kateri se je rodil Kristus, izpol- 
nilo se je vsakemu človeku vse, karkoli si je želel. 
Kdor je hotel zlata, našel ga je drugi dan poln rudnik. 
Kdor je rajši imel rodovitno polje, plenjalo mu je od 
takrat žito desetkrat bolje, kakor vsem sosedom. Komur 
se je zdela voda premrzla, pritekel je studenec, ki je 
bil po zimi gorak, da ga je bilo veselje piti, po letu 
pa mrzel, da so delavci po pol ure daleč ponj hodili. 
Takrat se je odprl Pod-turnom bistri Radež, hladni in 
krhki izvirek pri Ždinji vasi in druge dobre vode. Ne- 
katerim se je tožilo, da se po zimi ni moči kopati in 
drugo jutro jim je bruhal pred hišo iz zemlje vroč 
studenec, da so se brez škode v njem lahko kopali. 
Tako so postale vse toplice. Ni mogoče prešteti vseh 
dobrot, katere so prišle tisto noč na zemljo. Pa tudi 
dandanašnji ima sveti večer veliko moč. Ta in pa kresni 

večer gore zakladi, da lahko obogati, kdor jih ume 
vzdigniti. Sveti in kresni večer se pogovarja tudi živina, 
kaj se bo čez leto zgodilo. Kdor ima pri sebi prapro- 
tovo seme, jo dobro sliši, ali ni nikomur svetovati, da 
jo gre poslušat, ker zve človek lahko svojo smrt ali 
kako drugo nesrečo, ki ga čaka bodoče leto. Kdor pri- 
nese na polunočnico s seboj vštiriperesca deteljo, 
spozna vsako čarovnico, ker so obrnjene takrat vse 
proti cerkvenim vratom. In tako se vidi in doseže tisto 
noč še veliko drugih imenitnih reči, če je človek brez 
smrtnega greha, sosebno rado pa se posreči takemu, 
ki ješe popolnoma nedolžen. Moliti je vselej dobro in 
Bogu prijetno, ali nikolinas ne usliši rajši,kakor sveti večer, 
o polunočnici, ker se mu je rodil to uro edini sin in je 
vladalo radi njega obče veselje na nebu in na zemlji. 

19. Ko so šli sv. Trije kralji iskat novoroje- 
nega kralja nebes in zemlje, nagovarjali so tudi svoje 
žene, da bi šle ž njimi. Kraljice pa so se strašno raz- 
togotile in rekle, da ne bodo nikoli spoznale višjega 
kralja nad saboj. In tako so se šli sv. Trije kralji sami 
poklonit Kristusu. Po njihovem odhodu so se kraljice 
posvetovale, kaj bi storile, da ne pridejo pod oblast 
novorojenega kralja nebes in zemlje. Uganile-so tako, 
da se treba zapisati hudiču in ga prositi za svet. Hudič 
jim svetuje, da naj kralje, svoje može, ostrupijo in za- 
vladajo mesto njih same. Sv. Trije kralji so se poklonili 
Kristusu in se potem vrnili domu. Kraljice so jih pre- 
lepo pričakale in jim pripravile dobro kosilo, golobiče 
in grlice. Sv. Trije kralji se usedejo.-Predno začno ko- 
siti, narede nad jedjo novo znamenje, znamenje sv. 
križa. Golobiči in grlice začrne, da 86 bili' bolj črni 
kot oglje. Kraljice pa oblede in se stresejo, ko vidijo, 

da jih je izdalo znamenje sv. križa. Namazale so se 
pod pazduho s hudičevo mastjo in pobegnile na Klek 
k svojemu novemu ženinu hudiču. Sv. Trije kralji pa 
niso marali za vlado, ampak so se oblekli po meniško 
in šli oznanjevat sveto vero, vsak po svoji deželi: eden 
tamo, kjer solnce vzhaja, drugi tamo, kjer solnce za- 
haja, tretji pa tamo, kjer solnce opoldan stoji. Bog 
jih je sprejel za prve svetnike v nebesih, njihove na- 
puhnjene babe pa hudič za prve copernice na zemlji. 

20. Ljudje pravijo o grlici ne le, da poje, grli, 
kruli in golči, ampak tudi, da ziblje in tuta. Ko je 
bil Ježušek še v zibeli, je imela enkrat njegova mati 
Marija opravilo zunaj hiše in je velela grlici, da naj na- 
mesto nje ziblje Jezuška. Grlica pa je bila nerodna in 
je Ježuška prevrnila. Marija se vrne v hišo in v strahu 
in nejevolji da grlici zaušnico. Od takrat se grlica, 
kadar poje, drži po strani in poje tako, kakor da bi 
zibala, golčeč z otožnim in zamolklim glasom v enomer: 
Tu-ta-tu, tu-ta-tu. 

21. Ko sta sv. Jožef in Marija z malim Ježuškom 
pobegnila v Egipet, je poslal kralj Herodež za njimi 
svoje vojake, da jih umore. Vojaki so jih že skoraj 
došli in sv. Jožef in Marija sta klicala z milim glasom 
Boga na pomoč. V tistem kraju je imel hud razbojnik 
svoj brlog. Razbajnik je zaslišal kričanje in prišel gledat. 
Mali Ježušek se mu smili, da bi moral poginiti tako 
mlad, lep in nedolžen. Brž pripelje iz brloga konje, 
enega zase, enega za sv. Jožefa in enega za Marijo 
in Ježuška. Dobri konji odneso svete popotnike vojakom 
izpred oči in jila rešijo. Razbojnik poljubi Ježuška in 
ga vpraša debeovoljno,. kaj mu bo dal za plačilo. 
Ježušekizpregovoriprvikrat in veli razbojniku : 

»Io, kar bom sam imel.“ Razbojnik se je vrnil v svoj 
brlog in je še mnogo let napadal ljudi in grabil tuje 
blago. Potem pa so ga ujeli in križali. Visel je na 
Golgati, na Kristusovi desni strani, in Bog mu je po- 
delil milost, da je spoznal svoje grehe in se zanje po- 
kesal. Kristus pa mu je izpolnil svojo obljubo in mu 
dal to, kar je sam imel: svoj sveti raj in večno iz- 
veličanje. | 

22. Sv. Jožef, Marija in Ježušek so potovali v 
Egipet. Pot je bil pust in peščen. Ježušku pride v če- 
veljček droben kamenček, da se je moral sezuti in stopiti 
z boso nožico na gola tla. Tamo, kjer je stala bela 
nožica Ježuškova, je pognala iz peščene zemlje lepa, 
neznana cvetica — bela lilija, znamenje njegove 
angelske nedolžnosti in čistosti. 

23. Sv. Jožef, Marija in Ježušek so prišli na potu 
v Egipet v goščavo bodečega trnja. Sv. Jožef in Marija 
sta lepo pazila, da Ježuška ne uprasne trn ali grmovje; 
bilo je tako gosto, da ga nista mogla obvarovati. V 
ročico se mu je zasadil oster trn in iz rane je padla 
na zemljo kaplja krvi. Iz zemlje pa je pognala naj- 
lepša vseh cvetic na božjem svetu, veselje za vsako 
človeško oko, živordeči in žlahtnodišeči šipek ali 
gartroža. 

24. Preljubi slavček je bil od konca slab pevec, 
da so ga ljudje zaničevali in poslušali rajši vrabca 
kakor njega. Tiči so se izkušali, kateri da zna najlepše 
peti, in so tako obsodili, da najlepše poje veseli škrjanec, 
najgrje pa otožni slavček. Ta sodba je ubogega slavčka 
tako užalila, da ni mogel ne jesti ne spati. V istem 
kraju so prenočili takrat sv. Jožef, Marija in Ježušek. 
Sv. Jožef in Marija sta spala, Ježuška pa so od silnega 


21 


truda tako noge bolele, da ni mogel zaspati. V temnej 
noči se mu je zdelo strašno pusto in žalostno. Globoko 
je vzdihnil: Oh, da bi me hotela kratkočasiti zdaj vsaj 
kaka tičica s svojim petjem — rad bi prosil zanjo Boga, - 
naj ji podeli najlepši glas med vsemi tičicami, da bo 
sebe in ves svet z njimi razveseljevala. Slavček sliši 
Ježuškove besede in mu začne prepevati in prepeval 
je tako lepo, tako sladko, da je Ježušek kmalu za- 
dremal in zaspal. Zdaj slavček ni več žaloval, veselo 
je pel vso noč svojo srečo, božjo slavo malega Ježuška 
in neskorično čast njegove matere Marije. Precej drugi 
dan so napravili tiči nov zbor, in na tem zboru so 
venglas potrdili, da tiča ni bilo in ga ne bo, ki bi se 
mogel s slavcem kosati. In kar so razsodili tiči, so po- 
trdili tudi ljudje. Slavček prepeva še zmerom najrajši 
in najlepše po noči, v hvaležni spomin tiste noči, v 
kateri mu je po Ježuškovi prošnji podelil Bog drago- 
ceni dar sladkega, ves svet razveseljujočega petja. 

25. Sv. Jožef, Marija in Ježušek so počivali na 
potu v Egipet enkrat pod lipo, enkrat pod gabrom in 
enkrat pod brinjevim_ grmom. Bog je blagoslovil ta 
drevesa, da nikoli v nobeno njih ne bo treščilo. In res 
se tudi še nikoli ni slišalo, da bi udarila strela kdaj 
v kak gaber ali brinjev €rm. V lipo pa je ireščilo že 
dostikrat, zato, ker je sama Boga prosila, da bi ji pre- 
klical svoj blagoslov. Rekla mu je: Mene sade najrajši 
k cerkvam. Kadar bo namenjeno, da bi moralo treščiti 
v cerkev, naj zadene strela rajša mene, malo vredno 
drevo, kakor tvoje dragoceno svetišče, da se ne zgodi 
kaka nečast svetemu Rešnjemu Telesu v altarju. Bog 
je lipi lepo prošnjo uslišal ali ji je zato podelil druge 
mnogo več vredne darove in časti kakor gabru in bri- 

njevemu grmu. Postavil jo je, kakor je želela, za varu- 
hinjo svojih cerkva in pobožnih kristjanov, ki se v njih 
nahajajo. Dal ji je mehek in gladek les, da delajo iz 
njega podobarji svetnike in svetnice, ki stoje v altarjih. 
Dal ji je plemenitodišeče cvetje, na katerem nabirajo 
čebele najslajši med za ljudi in najboljši vosek za 
blagoslovljene sveče, ki gore pri maši in sploh pri 
službi božji. Dal ji je lepo rast, ravno deblo, košate 
veje in svetlo perje, da se je obveseli vsak človek, že 
ko jo od daleč zagleda. Podaril ji je zdravilno moč 
za mnogotere bolezni in nje senci tako prijeten hlad, 
da trudni popotnik pod nobenim drugim drevesom tako 
povoljno in v slast ne počiva. Dasi je mehka in nežna, 
ima vendar ta posebni blagoslov, da tudi v najhujši 
zimi ne pozebe. Okolo nje pokajo od mraza najmoč- 
nejši hrasti, bukve in gabri, ona pa ostane zmerom 
zdrava in cela, kakor da raste kje tamo doli na gorkem 
Talijanskem, ne pa v naši mrzli deželi. In če vanjo tudi 
trešči, se še nikoli ni primerilo, da bi se od tega raz- 
česnila in posušila. Strela ji odbije vrh ali kako vejo 
in deblo nekoliko osmodi in ogrebe, čez malo let pa 
se rane zopet zacelijo in drevo tako zabrsti in zagosti, 
da se mu malokje še kak kvar pozna. 

26. Ko so prišli sv. Jožel, Marija in Ježušek v 
Egipet, so bili silno žejni, ker več dni ni bilo najti 
nikjer studenca. Pri prvem vodnjaku prosijo ljudi, da 
bi smeli piti. Ti ljudje so pa bili neusmiljenega srca 
in jim niso dovolili, da bi si žejo pogasili. Vprašali so 
jih zaničljivo, če so mar pozabili pot do svojega doma, 
da se potepljejo tako po svetu. Pitali in žalili so jih 
z najgrjimi pridevki in kletvami ; rekli so jim celo, da 
so cigani, kar je bilo pri Egipčanih najhujše raz- 

žaljenje in zasramovanje. Jokaje je šla sveta rodbina 
dalje. Bog je pa kaznil neusmiljene ljudi še tisto uro, 
da so pozabili pot do svojega doma, in se jeli 
potepati po širokem neznanem svetu. Kamorkoli so 
prišli, jih je vsak človek črtil in preklinjal, jih podil od 
svojega praga in jim še vode ne privoščil. Nihče jim 
ni rekel drugače, kakor cigani in Egiptarji in tako pra- 
vimo njihovim naslednikom še dandanašnji v svarilo 
in spomin, da pade vsaka kletev nazaj na tistega, ki 
jo nameni svojemu bližnjemu. 

27. Marija se je, kar je bila živa, samo trikrat 
zasmejala. Prvikrat, ko je mali Ježušek zagledal na 
drevesu lepo jabolko in rekel: Jabolček, vidiš, kako 
sem jaz še. majhen, da te ne morem doseči. Ker ne 
morem jaz do tebe, pa pridi ti do mene, ker bi te tako 
rad pojedel. Tem preprostim besedam se je Marija za- 
smejala. Ali jablana je poslušala Ježuška in se nagnila: 
k njemu, da je mogel jabolko utrgati. Vdrugo se je 
to tako-le zgodilo: Marija je Ježušku urezala prvo suk- 
njico in ga šaljivo vprašala, če ve, kako jo je treba 
narediti.. Ježušek veli: O, to ni nič težko. Vidiš, ta 
rokavček se mora strniti tako, in ta tudi tako in oba 
rokavčka se morata prijeti stana tukaj pa zopet tukaj 
in tako se napravi vse drugo tako, da bo suknjica lepa 
in tako močna, da jo bom lahko nosil, še ko bom 
velik. Marija se nasmeje preprostim besedam Ježuš- 
kovim. Suknjica pa se strne in naredi brez šiva vse 
tako, kakor je rekel Ježušek. In ta suknja je z njim | 
vred rastla in ostala cela in lepa, dokler je živel. Nosil 
jo je do svoje smrti. Po njegovi smrti so pa vadljali 
vojaki zanjo, kakor je pisano v svetem pismu. Tretji- 
krat se je nasmejala Marija Ježušku, ko je bil že ne- 

koliko odrastel in je pomagal svojemu krušnemu očetu 
sv. Jožefu delati. Sv. Jožef je potrebova! deske. Desko 
je našel, ali ko primeri, se mu zdi, da je nekoliko pre- 
kratka. Ježužek veli: Pa kaj zato, če je prekratka, dajva 
jo potegniti! Marija se zasmeje preprostim besedam. 
Sv. Jožef in Ježušek pa primeta desko in deska se 
jima tako potegne, da sta jo mogla porabiti. 

28. Ko je šel Kristus v puščavo, se je nameril na 
zmrzlo kačo. Kača se mu je smilila, pa jo je vzdi- 
gnil, ugrel in oživil. Hudobna kača pa se je zavila 
Kristusu okolo roke in ga vpičila. Ker je znal vsak 
strup zagovoriti, mu ni mogla škoditi, ali nehvaležnost 
ga je tako unevoljila, da je kačo preklel in obsodil, da 
ne bo nikdar več nobene gorkote občutila v svojem 
truplu. Ta sodba se izvršuje še dandanašnji. Kače se 
ne prime noben žarek poletnega solnca. Kdor jo 
potipa, se lahko uveri, da ostane mrzla tudi v naj- 
hujši vročini. 

29. V puščavi je hudič trikrat Kristusa izkušal in 
ga ni mogel zmotiti. Ta hudič je bil Lucifer, kralj vse 
peklenske vojske. Ko je Lucifer videl, da je premagan, 
je bežal v svoje peklo nazaj. Hudiči pa so že vedeli, 
kako strašno se je osramoti! in so se nanj tako ujezili, 
da so mu peklenska vrata zaklenili. Zastonj je trkal in 
jih prosil, da bi mu odprli in ga spet sprejeli za svojega 
kralja. Hudiči so mu rekli, da ne marajo tako slabega 
kralja, naj se pobere nazaj, odkoder je prišel, in naj 
se potrudi, da izbriše in popravi grdo nečast, ki jo je 
na zemlji nakopal nase in na vso peklensko vojsko. 
Lucifer je spoznal, da nobena prošnja nič ne pomaga 
in je prosil hudiče, če mu nečejo odpreti, da naj mu 
dado vsaj kako društvo, drugače mu bo na zemlji od 

puščobe poginiti. Tej prošnji so se hudiči dali ome- 
čiti in so mu vrgli pred vrata dve babi: vojaško in 
financarsko ljubico. In tako je prišel Lucifer spet na 
našo zemljo in je zarodil na njej s svojima nečednima 
babama — nemškutarje! Odtod dohaja, da je to pleme 
tako sovražno Bogu in bogoljubnim Slovencem in tako 
prijazno nevernemu divjaku Turčinu. Kako neki bi 
mogli marati nasledniki peklenskega kralja za božjo 
čast in kako neki bi mogli ljubiti slovenski rod in jezik 
vnuki vojaških in financarskih ljubic. 

Opazka: To burko je zložil domoljubni in 
šaljivi kovač, ki stanuje blizu Novega mesta. Po duhu 
in obliki je močno podobna 4. bajki (o hudičih, ki so 
zarodili grajščake). Morebiti je kovač posnel svojo 
basen po tej, ki je na vsak način starejša, mogoče pa 
je tudi, da sta prišli obe iz njegove kovačnice. Starec 
je kmetiškega rodu in je hodil v svoji mladosti tlako 
delat. Na tlaki ga je udaril grajski hlapec brez vzroka 
z lopato po ušesu, kar ga je tako razkačilo, da je 
pustil očetov dom in kmetijstvo in se šel učit roko- 
delstva. Ni torej čudo, da je na grajščake tako hud. 
Vpričo mene je prosil neko ženo, da bi mu posodila 
goldinar, ker je denar doma pozabil. Žena ga vpraša, 
čemu bo goldinar? On veli: Ravno danes je 25 let, 
kar je tlaka nehala, pa bom dal goldinar za mašo, da 
se bo brala za cesarja Ferdinanda, ki je odpravil tlako 
in porezal parklje tem prekletim itd. 

30. Kranjska dežela je bila nekdaj dobra in rodo- 
vita, da malo takih. Prave sreče pa v njej ni bilo, ker 
so si ljudje brez konca in kraja drug drugemu zavidali. 
Kristus pride na Kranjsko, in ko vidi tako nevoščljivost, 
prekolne kranjsko deželo, da je izgubila rodovitost in 

postala menda najslabša med vsemi deželami. Zdaj so 
Kranjci spoznali svojo hudobnost in so se resnično za 
svoj greh pokesali in spokorili. Sveti Peter pride Kri- 
stusu to povedat in ga prosi, da bi se jih usmilil. Kristus 
se vrne v Kranjsko deželo, naredi čez njo svoj križ, 
ji da svoj sveti blagoslov in veli: ,Ostala boš med 
deželami najslabša, ali mesto bogastva prejmi dar, ki 
je več vreden kot vsi zakladi tega sveta, prejmi moj 
mir, moj večni mir, ki ga ne bo kalil noben 
punt, nobena vojska.“ — Ta blagoslov Kristusov se 
je potrdil. Od takrat, ko ji je bil podeljen, niso vzne- 
mirjali naše dežele ne punt, ne vojske. Vsa ljudstva 
blagrujejo Kranjce za to dobroto vseh dobrot, mi pa 
smo še vedno tako nehvaležni in slepi, da ne spoznamo, 
kako je srečna dežela, v kateri prebivamo. 

31. Kristus se je nameril na kmeta, ga pozdravi! 
in vprašal: Oče kako je? Kmet veli: E, ko bi človek 
imel vsaj svojega konja, da ne bi bilo treba zmerom 
najemati, bi bilo še-še, tako pa je slabo, da ne more 
biti slabeje. Kristus ga tolaži in reče: Svojega konja 
boste precej dobili, če odmolite z zbranim duhom brez 
posvetne misli en očenaš. Kmet se obveseli in začne 
moliti. Predno še primoli do sredine, se zagleda v 
Kristusa in vpraša: Ali tudi uzdo? — Tak je bil ta 
kmet, tako raztreseni pa smo v molitvi tudi mi drugi 
in potem pa se še čudimo, da nam Bog neče uslišati 
blebetanja ! 

32. Kristus in sv. Peter sta potovala. Sv. Peter 
je vzel s seboj meč, če bi se nameril na hudiča, da 
bi mu glavo odsekal. Po cesti pride hudič in za njim 
baba. Sv. Peter mahne, ali tako nerodno, da odseka 
glavo mesto hudiču babi. Ves srdit plane nad hudiča 

in odseka glavo tudi njemu. Kristus se unevolji in za- 
pove sv. Petru obema glavo nazaj postaviti. Sv. Peter 
izpolni Kristusovo zapoved, ali v naglici spet tako ne- 
rodno, da je dal hudiču babino glavo, babi pa hudi- 
čevo. To je vzrok, zakaj je hudič zdaj tako neumen, 
babe pa vse hudičeve. (Godčevska burka.) 

33. Kristus in sv. Peter sta prišla zvečer h kmetu 
in ga prosila, da bi ju prenočil. Kmet veli: Prav rad 
vaju bom prenočil in vama dal tudi večerjo, ali jutri 
zjutraj mi bosta pa morala pomagati mlatiti, drugače 
vaju nečem. Kristus in sv. Peter sta bila zadovoljna. 
Po večerji sta se ulegla na teme in zaspala. Zjutraj 
ju pride gospodar klicat. Ona dva sta bila trudna in 
nista mogla vstati. Gospodar ju pride klicat vdrugič 
in ves nejevoljen, da ga nista precej ubogala, namahba 
sv. Petra, ki je spal pri kraju. Kristus in sv. Peter sta 
si pa hotela še malo odpočiniti in sta ostala na temenu. 
Sv. Peter se je bal, da ga gospodar ne bi še enkrat 
pretepel in se ulegel zdaj za Kristusa. Gospodar pri- 
hrumi vtretjič s strašnim vpitjem, da takih lenuhov še 
nikoli ni imel pod streho in veli: Ta pri kraju je že 
nekoliko dobil, zdaj treba nažgati še onega. Sv. Peter 
je bil spet tako našeškan, da se je od bolečin kar 
zvijal. Kristus in sv. Peter vstaneta in gresta na pod. 
Gospodinja jima ukaže, da naj delata, Kristus pa veli: 
To se lehko opravi bolj zlahkoma, in snopje zažge. 
Gospodinja se silno prestraši, pa se kmalu zopet uto- 
laži, videč čudo, ki se godi na podu. V en konec so 
odletele pleve, v drugi konec čisto zrnje, na sredi je 
pa ležala mesto snopja lepa, nestolčena slama. Kristus 
posvari gospodinjo, da naj nikar ne dela tega, kar je 
njega videla in odide s sv. Petrom dalje. Baba je pa 

rekla: Kar zna ta, bom tudi jaz naredila. Nametala je 
poln pod snopja in ga užgala, ali o joj! zgorelo ji je 
ne le snopje z zrnjem in plevami, ampak tudi pod, 
hiša in vsa druga poslopja. 

34. Ko je mati Kurenta nosila, je šla na Trško 
goro na božjo pot in prosila Boga, da bi podaril tri 
dobrote otroku, ki ga bo rodila. Naj bi bil v tisti 
umetnosti, ki ga bo najbolj veselila, mojster, da svet 
še takega ni videl; naj bi ga ljudje, kamor bi prišel, 
radi sprejemali in naj bi v svojem življenju vsaj toliko 
dobrega storil, da bi mogel priti v nebesa, če ostane 
prav samo za vrati. Ker je Kurentova mati tako po- 
božno molila, so se ji vse tri prošnje izpolnile. 

Kurentu se je zdel kmetiški stan preveč trd in 
težaven, zato se je izučil rajši za kovača. Kovači so 
vsi pijanci, pijanec je bil tudi Kurent. Smrdelo mu je 
vsako delo, tudi kovaško. Tem rajši je pa godel in 
gosti je znal tako lepo, da svet še ni takege videl. 
Zivel je lahko brez truda, ker so ga povsod radi imeli 
in ga vabili na vsako veselico. To je bil direndaj, kjer 
so pele Kurentove gosle! Kdor je to godbo le oddaleč 
zaslišal, je začel plesati, naj je bil mlad ali star. In 
četudi ni hotel, je plesati moral, ker so mu jele noge 
kar same drencati in poskakovati. Tako moč je imel 
Kurent v svojih goslah! Ali dostikrat je pa ljudem tudi 
nagajal in jim delal kvar in sramoto, da so ga hudo 
preklinjali. Zenske so nesle v mesto v košarnah jajca 
na prodaj. Kurent pride za njimi in jim zagode. Babe 
začno od radosti vriskati in plesati, košarne jim popa- 
dajo na tla, da se jim vsa jajca pobijejo. — Pastirji 
so iskali po trnju in grmovju tičjih gnezd. Kurent 
se prikaže in jim začne gosti. Ubogi pastirji skačejo, 

se vrte, premetavajo po trnju, da so bili kmalu vsi raz- 
praskani in krvavi. — Tlačani so spravljali grajsko 
mrvo. Ko se oglasijo Kurentove gosle, so jeli plesati 
in so plesali brez oddiha, dokler privrši nevihta in jim 
vso mrvo premoči. Gospoda to zve in gre napovedat 
koscem hudo kazen, ki jih čaka radi te samopašnosti 
in nemarnosti. Ubogi tlačani pokličejo na pomoč Ku- 
renta, krivca preteče kazni. Kurent se približa gospodi 
in ji zagode. Graščak zgrabi svojo gospo, njegovi 
sinovi svoje sestre in je šlo hop, hop! naokolo po 
travniku. Gospodi se pridružijo še -enkrat tudi tlačani 
in še mnogi drugi ljudje, ki so prišli gledat in po- 
slušat. — V nedeljo je pop ljudi ostro svaril, da naj 
se skrbno ogibljejo nevarne družbe negodnega Kurenta. 
Kurent to zve, pa hajd v cerkev! Bilo je ravno veliko 
opravilo. Komaj je začel gosti, popadajo ljudem bukve 
in brojanice na tla in vsa cerkev se izpremeni v plesišče. 
Pop je hotel ljudi karati, ples pa šine v noge tudi 
njemu; držeč v rokah sv. zakrament, se je vrtil pred 
altarjem kakor obseden. To je bilo strašno pohujšanje ! 
Kurent ni hodil rad v cerkev in še zdaj, ko je prišel, 
bi bilo bolje, da bi bil ostal doma. V peklu so se 
hudiči že zanaprej veselili, da bodo dobili medse tako 
izvrstnega umetnika. Poslali so k njemu svojega prvaka, 
tistega hudiča, ki na eno nogo šveplje. Hudič pozdravi 
Kurenta v ime vse peklenske družine in mu pove, s 
kakim veseljem ga v peklu čakajo. Kurent prime gosle 
in veli: Kdor je vesel, naj tudi pleše! Začel je bren- 
kati in prvak vseh hudičev je moral plesati. Za švepasto 
nogo to ni .majhna reč. Hudič prosi Kurenta, da bi 
prenehal, ali poredni godec se ne da tako brž pre- 
prositi. Hudič je javkal in tulil, da je bilo groza. Godba 

in ples sta trajala ves teden. Kurent je pozabil na jed 
in pijačo, tako silno ga je veselila ta kratkočasnica s 
hudičem. Izpustil ga ni prej, dokler mu niso omahnile 
trudne roke. V peklu so se ga zdaj nehali veseliti, noč 
in dan so hudiči premišljevali, s kakimi strahotami ga 
bodo trpinčili in mrcvarili, kadar jim pride v pest. 
Zdelo se jim je sploh nemogoče, da bi utekla njegova 
duša njihovim parkljem. 

H Kurentu sta prišla Kristus in sv. Peter. Kurent 
je bil velik grešnik, ali kar je imel, je dal iz srca 
rad svojemu bližnjemu. Pogostil je Kristusa in svetega 
Petra, kar je najbolje mogel. Kristus ga vpraša, če hoče 
za povračilo nebesa. Kurent se lepo zahvali in veli: 
Nebesa mi tako ne odidejo, daj mi mesto njih rajši tri 
druge darove. Daj mi najprej to, da s tega-le stola 
nihče ne bo mogel proč iti, razen če jaz dovolim. Po- 
deli tako lastnost tudi tej-le črešnji pred kovačnico, da 
nihče ne zleze z nje drugače kakor z mojim privolje- 
njem in tako blagoslovljen naj bo — to je moja zadnja 
prošnja — še moj kovaški meh; kar vanj pride, da ga 
ne bo smelo zapustiti, dokler bom jaz živel, brez moje 
volje in vednosti. Kristus da Kurentu darove, za katere 
ga je prosil in gre s sv. Petrom dalje. 

Kmalu potem je prišel h Kurentu berač in ga je 
prosil za miloščino. Kurent veli: danes je zame vesel 
dan. Prejel sem tri lepe dari, pa bom dal tudi vse tebi, 
kar premorem. Moje hiše se berači ogibljejo, ker menda 
vedo, da nič nemam. Danes pa sem nekaj bolj založen. 
Prinesel sem s svatbe kračo, bokal vina in plašč, ki so 
mi ga podarili veseli svatje, da me na podu ni zeblo. 
Na — vse to je tvoje! Berač poje kračo, popije vino 
in ogrne plašč. Kurent veli: Čakaj malo! Morebiti že 

dolgo nisi nič poskočil, moram ti stare ude malo ugreti. 
Vzel je gosle in začel gosti, berač pa je plesal s takim 
veseljem, kakor ga še nikoli ni začutil, kar je bil na 
svetu. Na ves glas je hvalil Kurenta, da mu je napravil 
tako srečen dan in prosil s sklenjenimi rokami Boga 
in vse svetnike, da bi blagega kovača, kadar umrje, 
vzeli k sebi v nebesa. 

Kurentu se je bližala zadnja ura. Hudiči niso 
mogli pričakati, da bi k njim sam prišel, pa so poslali 
ponj svojega švepastega prvaka. Hudič pride v kovač- 
nico, se zareži hudobno Kurentu in mu veli, da naj se 
pripravi na pot. Kurent pravi: Ni taka sila, usedi se 
na ta-le stol, da se malo odpočiješ. Švepec je bil truden 
in se usede. Kurent razbeli klešče in ga začne tako 
neusmiljeno ščipati in žgati, da se mu vse peklenske 
muke ne zde senca trpljenja, ki ga je moral zdaj pre- 
biti. Zastonj se je izkušal od stola odtrgati ali s stolom 
vred pobegniti. Rotil se je Kurentu z vsemi peklenskimi 
kletvami, da nikdar več ne bo blizu prišel, če ga iz- 
pusti. Ko se je Kurent že utrudil, mu dovoli, da naj 
se slobodno pobere, odkoder je prišel. Mesto enega 
pride kmalu potem celo krdelo hudičev po Kurenta. 
Njih vodnik mu veli, da naj gre brž z njimi, ker je 
do pekla precej daleč, na potu nemajo nikogar, ki bi 
jih hotel pogostiti, radi njega nečejo stradati. Kurent 
povabi hudiče, če so lačni, naj se nazobljejo lepih 
črešenj, katerih visi vse polno pred kovačnico. Hudiči 
planejo na črešnjo in začno zobati. Kurent pa skliče 
družino in vse sosede in udri! po hudičih s koli, drogi, 
sekirami, vilami in z vsakim drugim orožjem, ki so ga 
mogli dobiti. Hudiče so tolkli, bodli, sekali, suvali, 
dokler so mogli roke gibati. Ko jim Kurent dovoli 

zlesti z drevesa, tekli so s tako silo, da so se drug čez 
druzega prekopicevali in se ljudje niso mogli nasmejati. 
Kmalu potem pa prigrmi po Kurenta mesto enega krdela 
cela peklenska vojska. Kurent veli hudičem, da drugače 
ne gre z njimi, kakor če mu pokažejo pravico, da ga 
smejo vzeti. Hudiči prineso pismo in reko Kurentu, da 
naj ga prebere in se sam uveri, da imajo res pravico 
ga vzeti s sabo. Kurent vzame pismo in ga vrže v meh. 
Hudiči šinejo za pismom v meh, in zdaj je imel Kurent 
pod svojo oblastjo vso peklensko vojsko. Poiskal je 
tisto kladivo, ki je bilo med vsemi najtežje, in je velel 
tudi svoji družini, da naj mlatijo po hudičih, kar jim 
sile zmorejo. Ko so se utrudili, so nekoliko počivali, 
potem pa se lotili dela iznova in tako so hudiče noč 
in dan nabijali in mečkali, dokler je Kurent živel. Po 
smrti se je obrnil najprej proti nebesom. Sveti Peter 
mu pa veli, ker ni hotel nebes, ko so mu bila na po- 
nudbo, naj si gre iskat prebivališča v peklo. Kurent 
neče delati nikomur nadlege in koraka brez strahu proti 
peklu. Ko ga zagleda straža, oznani brž hudičem, da 
pride Kurent. Hudiči se prestrašijo, zaklenejo peklenska 
vrata, se vpro vanja in jih tišče s tako močjo, da jim 
kremplji predero vrata in se pomole še na ono stran. 
Kurent vzame kladivo in jim zatolče kremplje k vratom. 
Vrnivši se pred nebeška vrata prosi sv. Petra, da bi 
mu vsaj toliko odprl, da bo videl, kaj in kako je notri. 
Sv. Peter mu odpre; precej za vrati zagleda Kurent 
plašč, ki ga je bil dal beraču, in zraven plašča kravo 
in bokal vina. Po bliskovo puhne na plašč in se nanj 
usede. Ko ga sv. Peter začne proč goniti, ga zavrne 
Kurent z besedami: Bog je dal tako pravico, da vsak 
na svojem svobodno sedi. 

39. Kristus je šel s svojimi učenci skoz vinograd. 
Prepovedal jim je, da naj nikar ne trgajo grozdja. Ko 
so prišli iz vinograda, veli Kristus svojim učencem : 
Pljunite na ta-le krožnik! Vsi učenci pljunejo samo 
sline, sv. Andrej pa s slinami tudi jagodo. Kristus mu 
reče: Prestopil si mojo zapoved, jedel si tuje grozdje, 
zaslužil si smrt na grmadi. Sv. Andrej spozna svoj 
greh in se zdaj pokesa. Moiče znese drv in zapalivši 
jih sam se na grmadi sežge. Truplo mu zgori, ne- 
sežgano ostane le srce in nekaj jeter. Kristus spravi te 
ostanke v robec in veli gospodinji tiste hiše, v kateri 
je hotel prenočiti s svojimi učenci: Prosim vas, da mi 
shranite ta robec, ali Bog varuj, da bi pogledali, kaj 
je v njem! Te besede sliši mlada deklica, domača hči! 
Vsa zvedljiva pogleda v robec in zdajci jo obide čudna 
slast do pečenega srca in koscev jeter. Ali komaj jih 
poje, se začuti nosečo in čez 9 mesecev rodi — 
sv. Andreja. Pravijo, da mu je bila za njegovo trdo 
pokoro dana milost, da bi se bil lahko še v tretje rodil, 
ali ni hotel. V telesu druge matere mu je ostala vsa 
pamet in zavednost, ki jo je imel v prvem življenju, 
pa se je dobro spominjal, kako hudo je bil žejen vseh 
devet mesecev. Takega trpljenja ni hotel več prebiti. 

36. Kakor imajo čevljarji svoja lesena kopita in gole- 
nice, tudi krojači nekdaj niso merili z nitjo, ampak s težkim 
lesenim možem. Neki krojač je šel nekam daleč s takim 
lesenim možem. Sreča ga Bog v beraški podobi in 
vpraša, kako mu je? Krojač odgovori ponižno: E prav 
težavno. Moram iti nekam daleč delat, pa me je to 
orodje tako upehalo, da komaj diham. Bog pomagaj! 
In Bog je ponižnemu možu pomogel. Dal mu je misel, 
da je začel meriti z nitjo in _ si tako svoj stan olajšal. 

Kmalu potem sreča Bog črevljarja, ki je nesel s sabo 
svoja kopita in golenice. Bog ga vpraša, kako mu je? 
Črevljar odgovori osorno : Kaj me vprašaš? Saj te nisem 
prosil, da mi pomoreš. Svoje orodje nosim lahko brez 
tebe. Ta napuh je zakrivil, da se črevljarji ne morejo 
znebiti svojih nerodnih in težkih kopit in golenic. 

37. Judež, izdajavec Kristusov, je bil gosposki 
krojač. Škarijot se mu je reklo zato, ker je rabil — 
škarje! Judež si je veliko zaslužil, ker je slano računa! 
in prodajal ostanke sukna čižmarjem. Tako delajo go- 
sposki krojači še dandanašnji, zato jim vele Hrvatje po 
pravici: ,krajači“, to je po naše kradljivci ali tatovi. 
(Rokodelska burka.) 

38. Kristus in sv. Peter sta prišla h kovaču in ga 
prosila za malo kruha, ker sta bila lačna. Kovačica 
pa se je zadrla: Za take vlačugarje kakor sta vidva, 
nemamo nič kruha. Kovačevi stari materi pa se je milo 
storilo, da bi morala iti lačna dalje, in je jima dala to, 
kar je dobila od gospodinje zase: kos kruha in skledico 
mleka. Kristus in sv. Peter sta pojedla kruh in mleko, 
potem pa je Kristus prijel staro kovačevo mater in jo 
vrgel v ogenj. Sam pa se je usedel in začel goniti 
meh. Dolgo mu ga ni bilo treba goniti, ker je kovačeva 
mati prav kmalu skočila iz žrjavice, ali ne več stara 
in nagrbančena, ampak mlada in lepa, kakor je bila 
takrat, ko je šla k poroki. Kristus posvari kovača, da 
naj nikar ne dela tega, kar je njega videl, in odide s. 
sv. Petrom dalje. Kovač pa veli: Taka postava se mi 
ne zdi pravična, da bi imel človek mlado in lepo mater, 
poleg nje pa staro in grdo ženo. Brž zgrabi babo in 
jo vrže v ogenj. Kakor je videl Kristusa, se je usedel 
in začel goniti meh. Gonil ga je dolgo, da mu je tekel 

pot curkoma po obrazu. Zgorelo je oglje, zgorela je 
z njim tudi hudobna kovačica. Kristus se je pa raz- 
srdil na nepokornega kovača in ga za kazen prestavi!l 
v mesec. Tam gori sedi še zdaj pri ognju in goni 
meh in ga bo gonil do sodnega dne. Ta kovač je 
tistitemni mož, ki ga vluni vidimo. 

39. Mati sv, Petra je umrla in prišla v peklo. Sv. 
Peter je lepo prosil Kristusa, da bi se je usmilil in jo 
iz pekla rešil. Kristus veli: To se bo zgodilo, ako 
najdeš le eno samo dobroto, ki jo je izkazala kakemu 
revežu. Sv. Peter gre iskat in najde povesmo prediva, 
ki ga je podarila njegova mati beraču. Kristus veli: 
Naredi iz povesma nit in jo spusti v peklo, da se zanjo 
prime tvoja mati in se reši! Sv. Peter naredi nit in jo 
spusti v peklo. Njegova mati se prime za nit in sveti 
Peter jo začne vleči iz pekla. To vidijo druge pogub- 
ljene duše in se obesijo nanjo, da bi se z njo vred 
rešile. Mati sv. Petra jim je pa to srečo zavidala in jih 
jela otresati. Zdajci se utrga nit in mati sv. Petra in 
vse druge duše padejo nazaj v peklo brez upanja, da 
bi jim prišla še kaka prilika iz njega se rešiti. 

40. Ko so Judje Kristusa na križ pribili, jim je 
za eno nogo žreblja zmanjkalo. Rekli so: umrl bo tudi 
tako, naj mu ostane ta noga zdrava! Baba to sliši in 
veli: Čemu? Pribijte mu nogi navskriž, pa bo en 
žrebelj za obe. Kar je baba svetovala, so Judje storili. 
Do takrat so imele ženske oblast soditi hudodelnike 
ravnotako, kakor jo imajo moški. Radi neusmiljenosti 
te babe so svojo sodniško pravico izgubile. 

41. Na podobah drži križani Izveličar glavo postrani. 
Bog je pred svojo smrtjo na križu nagnil glavo nastran, 
zato, ker se je pokesal,.da je dal človeku svobodno voljo. 

42. Kristus je hotel, da bi se njegovo vstajenje 
povsod kmalu zvedelo, zato se je prikazal najprej — 
babi! (Godčevska burka.) 

43. Judje so hoteli Kristusa križati, ali niso mogli 
narediti križa. Če so dali sekati zeleno drevo, so se 
sekire obračale in pobijale sekače. Če so vzeli za 
križ suho deblo, je strohnelo in se razpadlo, še 
predno je bil križ sestavljen. Šli so gledat v šem- 
biljske bukve, iz kakšnega lesa da mora biti križ. V 
šembiljskih bukvah so našli, da Kristus ne more biti 
križan na nobenem drugem drevesu, kakor na dre- 
vesu spoznanja, na katerem je rastel prepovedani 
sad, Adamu in Evi in vsem ljudem v pogubljenje. 
Judje so šli iskat drevesa spoznanja in so ga našli v 
Rimu, kamor so ga bili Rimljani presadili. Judje vpra- 
šajo Rimljane, za koliko bi jim hoteli prodati drevo 
spoznanja. Rimljani jim odgovore, da jim ga ne dado 
po nobeni drugi ceni, kakor če jim zapišejo v last vsa 
svoja mesta in vasi, vse svoje hiše in tudi sami sebe. 
Judje se prestrašijo. Višji duhovni pa jih potolažijo: 
Rimljani so neumni ljudje; ni straha, da bi jih ne pre- 
kanili. In višji duhovni napišejo precej dolžno pismo, 
v katerem so dali Rimljanom v last vsa svoja mesta 
in vasi, vse svoje hiše in tudi sami sebe. Napisali pa 
so dolžno pismo s takim črnilom, ki je ostalo na pa- 
pirju samo 40 dni, potem pa pobledelo in se izbrisalo. 
Dolžno pismo pošljejo Rimljanom in Rimljani jim pri- 
peljejo zanje drevo spoznanja. Judje so zdaj križ na- 
redili, da bi bili lahko Kristusa križali, ali so počakali 
še 40 dni, dokler bi črnilo v dolžnem pismu pobledelo 
in se izbrisalo. Čez 40 dni so Kristusa prijeli in kri- 
žali. Po njegovi smrti so dobili od Rimljanov zapoved, 

da jim izroče vsa svoja mesta in vasi, vse svoje hiše 
in sami sebe. Judje so vprašali Rimljane, po kaki pra- 
vici to zahtevajo ? Rimljani so jim hoteli pokazati dolžno 
pismo in so se silno začudili, da jim je papir ostal, 
pismo pa izginilo. Mislili so in mislili, kaj to pomeni, 
ali se nikakor niso mogli domisliti. Na vso moč jih je 
skrbelo, da ne bodo dobili izlepa uganjenega plačila, 
brez pravice v rokah si ga pa tudi niso hoteli iskati, 
ker so se bali Boga, ki je podari! obljubljeno deželo 
Judom. Pilatuž pa bi bil rad postal judovski kralj in 
je odkril Rimljanom, kako so jih Judje prekanili. Rim- 
ljani se razsrdijo, porušijo Jeruzalem, poženo Jude po 
svetu in se polaste judovske dežele. Kar so obljubili 
Pilatužu, so mu tudi storili, razglasili so ga za kralja 
judovskega. Pilatuž je pa rekel: ,Ne maram biti kralj 
brez dežele in ljudi“ in je skočil v morje in se utopil. 

44. Kristus je podaril apostolom oblast, izganjati 
hudiče, ozdravljati bolezni, ukazovati vsi naravi in 
odvračati vsako škodo, ki jo dela ljudem vreme, člo- 
veška in peklenska hudobnost. To moč so dobili po 
apostolih njihovi nasledniki — duhovni. Tako zna n. pr. 
vsak duhovnik odvrniti točo. Če kje pobije, je to zna- 
menje, da imajo tam hudobnega ali pa nemarnega 
duhovna, ki svojim župljanom kvar še privošči, ali se 
pa ne briga za njihovo blagostanje. Vendar se pa včasi 
pripeti, da bi duhoven iz srca rad odgnal točo, pa je 
ne sme, ker mu pride od Boga prepoved. To se zgodi, 
ako preklinjajo župljani Boga in Mater božjo, ali pa če 
zakrive kak vnebovpijoč greh. Sploh pa gre toča naj- 
večkrat zato, ker se ujezi župnik na svojo duhovnijo 
in se hoče maščevati. Tudi če odide v kako drugo 
župnijo, se toča kaj rada uspe, kajti duhoven ima moč 

jo odpoditi, samo doma. Brez njega se nahajajo ljudje 
ob hudi uri vselej v nevarnosti. K—ški župnik je šel 
obiskat svojega tovariša in prijatelja v bližnji župi. Ko 
se je začela zbirati nevihta, je dal brž zapreči, da ubrani 
preteči kvar. Konji so morali na vso moč dirjati, da ne 
zamudi. Gospod se je tresel od straha kakor šiba in 
se je šele pomiril, ko je prišel spet v svojo duhovnijo. 
Voznik ga je dobro slišal, ko je prekrižavši se globoko 
vzdihnil: Hvala Bogu! zdaj je dobro. Toča je bila jela 
naletavati, ali je prenehala tisti trenutek, ko je dospel 
čez mejo sosednje župe, da ni naredila nič škode. Po 
drugih bližnjih duhovnijah, kjer niso imeli tako do- 
brega župnika, je pa vse čisto stolkla, da niso dobili 
še semena. Če preteče kje veliko let brez toče, se v 
takem kraju navadno razširi govorica, da je rekel župnik 
precej o svojem prihodu: Dokler bom jaz tukaj, se vam 
ni bati toče — in župljani ga za to dobroto bolj časte 
kakor si sam želi, bire in drugih prihodkov mu dajo 
radi še več, kakor mu je uganjeno. Če pa nesreča pri- 
nese točo, to spoštovanje hitro spet izgine. Zaničljivo 
mu očitajo, da je nehvaležen potuhnjenec. Med prazno- 
vernimi Dolenjci ni lahko biti za duhovnika, človek iz- 
gubi dostikrat zaupanje in ljubezen, da sam ne ve, 
kako in zakaj. V š. p.—ski duhovniji so župljani 
svojega župnika strašno sovražili in ga tožili večkrat 
tudi pri škofu, kako je nemaren za božjo službo. Vselej 
so tožbi dodjali nujno prošnjo, naj jim pošlje kakega 
boljšega. Škof je dal pritožbe natanko preiskati, pa jim 
ni mogel najti temeljitega vzroka. Tožbe so trajale veliko 
let, kar nagloma so pa potihnile. Vprašal sem župana, 
ki je bil vodja župniku sovražne stranke, kdaj in kako 
so se z gospodom spet zbogali. On se mi nasmeje in 

veli: E kaj čete, mi kmetje imamo že to neumno 
vero, da nam točo nabrskajo duhovni, ker je nečejo 
odvrniti. V ti veri nas je potrdilo najbolj to, da je tri 
leta zaporedoma nam faranom toča vse pobila, župni- 
kove zemlje se je pa komaj dotaknila, toliko da se ni 
moglo reči, da je ni nič bilo. Ali letos, vidite, pa se je 
to tako presukalo, da je stolkla njemu ves vinograd, 
naše gorice je pa vse pustila pri miru. In tako smo se 
preverili, da nam toče ni pošiljal župnik, ampak Bog, 
ker smo preveliki grešniki, in zato bi bilo neumno in 
tudi nepošteno, ko bi ga hoteli še zmerom sovražiti. 
Če je nemaren za božjo službo, nas presneto malo 
briga. Odgovor bo on sam dajal, ne pa mi. To ne- 
marnost smo porabili le _ za izgovor, da bi se iznebili 
človeka, ki nas neče varovati nesreče. — Pravijo, da 
duhoven zagovori točo najlažje na pokopališču. Večkrat 
se čuje, da je ta pa ta župnik ali kaplan ob nevihti 
prišel molit na pokopališče in je grede naglo gori pa 
doli mahal z bukvami proti oblakom in da takrat 
nikoli ni bilo toliko toče, v tem ko je sosednje župnije 
vse pobila. To se po takem razume skoraj samo po 
sebi, da odganja coprnice in točo vse, kar duhoven 
blagoslovi, n. pr. zvonovi, strelni prah i. t. d. Ali obilna 
izkušnja je ljudi nekoliko izmodrila, da ob nevihti ne 
postavljajo več tako trdnega zaupanja v zvonenje, 
blagoslovljene šibe, smodnik i. t. d. Vera v nadčloveško 
oblast cerkvenih predstojnikov pa je ostala skoraj ne- 
omajana, to seve, kolikor to dovoljuje prirojena ne- 
zaupnost in zabavljivost, ki sta v dolenjskem značaju 
ravnotako globoko ukoreninjeni kakor lahkovernost in 
praznoverje. Točo delajo po dolenjskem prepričanju s 
hudičevo pomočjo coprnice, ali jo znajo narediti tudi 

duhovni, ki se uče te umetnosti že v višjih latinskih 
šolah. Večkrat se je že pripetilo, da je za šalo ali za 
stavo kak učenjak v hiši nasipal toče, da so ljudje iz 
nje komaj videli, ali je vselej pred vrata in okna dobro 
zaprl in zamašil, kajti, ko bi bil ostal le najmanjši dušek, 
ušla bi mu bila toča na plan in pobila devet fara. Če 
zna točo delati že učenec višjih šol, kako ne bi razumel 
tega duhoven, ki premore razen šolske učenosti tudi 
vse apostolske darove! 

Duhovni trdijo, da coprnic ni, to pa zato govore, 
ker bi jih coprnice raztrgale, ko bi jih izdali. 
Kadar jih taje, pa se jim pozna včasi že na obrazu, da 
jim take besede ne gredo prav iz srca, ker se takrat 
nekako čudno muzajo, češ, kdor je pameten, nas bo že 
razumel! Kar zna narediti coprnica, zna tudi najslabši 
duhoven ; tisti, ki imajo od papeža posebne blagoslove, 
pa še veliko več, takim se razodeva vsaka skrivnost. 
Ali je treba premisliti, da duhoven ne sme čarati, ker 
bi se mu štela coprnija za težek greh, ki ga ne more 
nihče drug odvezati kakor edini papež. Duhoven n. pr. 
dobro ve, katere številke bodo prišle v loteriji, in še 
veliko takih reči, ali mu to nič ne koristi, ker svoje 
umetnosti ne sme rabiti. Dovoljeno mu je samo, kar 
povišuje čast božje službe. Če vidi, da bo ostalo dalje 
časa lepo vreme, sme brez greha prekriti cerkev ali v 
nji kaj pozidati in popraviti. Na to bi morali ljudje bolj 
paziti. Kadar se loti župnik kakega večjega popravila 
v cerkvi ali na zvoniku, je to gotovo znamenje, da pred 
koncem dela ne bo deževalo in se da torej marsikak 
kmetiški posel brez nevarnoti opraviti. Med duhovniki 
pa se nahajajo tudi taki, ki se ne boje ne greha ne 
pekla. Zapišejo se hudiču, ki jih postavi potem copr- 

nicam za vodnike. Ni dolgo, kar se je preveril o tem 
kosec. Ko je zabučal vihar, je pobegnil v zavetje pod 
skalo in je videl in čul, kako so se od vseh strani 
zDirale coprnice in tulile: ,Vihar je tukaj, naš ljubi 
vihar. Zdaj pride še far, naš ljubi far!“ In zdajci je 
privršal po zraku, ne dotikaje se tal, župnik bližnje 
duhovnije. Coprnice ugledavši ga so zavriskale od 
veselja in se sklenile okolo njega. Potem se on vzdigne 
v zrak in izgine hipoma v oblaku. Babe jo udero za 
njim po vrsti druga za drugo, in komaj je zadnjo megla 
zakrila, se je začela usipati toča, debela kakor kurja 
jajca. 

Včasi pa narejajo duhovni točo tudi kar sami, da 
se ne zapišejo nič hudiču. Največji reveži so ljudje 
tam, kjer se dva bližnja si župnika sovražita. Da se 
znosita in maščujeta, zaganjata točne oblake drug dru- 
gemu v duhovnijo, da trpe potem zaradi njiju jeze vsi 
župljani. Kakor v nobeni reči tudi v ti ni vsak enako 
umeten. Župnik, ki je bolj izveden, zasiplje s točo vso 
duhovnijo svojega nasprotnika, njemu samemu in nje- 
govi fari pa se ne _ more nič žalega zgoditi. Prejšnje 
čase sta imela med seboj posebno hude boje župnik 
šmarješki in prečinski. Prečinski je bil modrejši in je 
svojega sovražnika izdelaval, da je bilo strah. Najhuje 
pa sta se vojskovala stopiški in brusniški župnik. Včasi 
sta se dvignila oba celo v oblake, ki so se potem vrtili 
semtertja in tako neznansko vršali, da so ljudje od 
groze skoraj umirali. Zmagoval je večjide! stopiški ; 
enkrat je vrgel brusniškega iz megle na tla, da je komaj 
ostal živ. Če toča pobije in župljani mislijo, da jim jo 
je nametal župnik, ga strašno preklinjajo, želeč mu 
vsako nesrečo in tudi naglo smrt. V S—u je prišla po 

nevihti k župniku baba s peharjem toče in jo zagnala 
preden tresoč se od jeze z besedami: Nate biro od | 
pšenice, ki ste nam jo danes pridelali! — Dober du- 
hoven pa ne odvrača samo toče od svoje župnije, ampak 
tudi vsako škodo in nadlogo, ki dohaja od coprnic. 
Kdor išče svojemu otroku botra ali botre, najbolje stori, 
ako vpraša svojega župnika in vzame za botra ali botro 
tistega človeka, katerega mu on nasvetuje. Botrstvo 
daje coprnicam oblast do otrok, da jih smejo zajahati. 
Z Mokrega Polja je šel grajski hlapec v nedeljo večer 
domu, ko se še ni bilo prav stemnilo. Zviškoma plane 
mu na hrbet baba in ga obrzda, potem pa požene 
kvišku! Mrha se je nalašč zmotila in rekla: Alo, med 
lesom smuk! Morala bi bila reči: nad lesom. Zaradi 
te zmotnjave se hlapec nikakor ni mogel nad hosto 
vzdigniti in je letel s coprnico skoz goščavo, da je 
bil kmalu ves razpraskan in krvav. Spustila ga je šele, 
ko ju je srečal za Tolstim Vrhom človek in pozdravil: 
Hvaljen bodi Jezus Kristus! Pot ga je bil tako upehal, 
da je kar pene tiščal in dolgo ni mogel vstati. Domu 
je prišei šele drugo jutro, ves bled in razcapan, in je 
povedal ljudem, kako neusmiljeno ga je jahala copr- 
nica, ki jo je dobro poznal, da je bila njegova krstna 
botra. Pa kolikokrat se je že brez tega slišalo, kako 
so gonile in trpinčile coprnice tega pa tega, tudi se 
nahaja dosti ljudi, ki poznajo te hudičeve ljubice po 
posebnih znamenjih. Vkljub toliko izkušnjam in res- 
ničnim prigodbam pa je vendar le še dalje več takih 
neverjetnih Tomažev, ki trdijo, da so si coprnice iz- 
mislili bedaki in stare babe! O coprnice so res na 
svetu, Bog hotel, da bi tako ne bile! Kako neumno 
in predrzno je tajiti jih, vidi se tudi odtod, da je celo 

med svetniki en, ki je bil prej sam coprnik in se 
imenuje zato sv. Coprijan. Sv. Coprijan je služil hudiču 
veliko let, ali ker je bil usmiljen do ubogih, mu je 
Bog podaril milost, da je svojo zmotnjo spoznal in se 
zanjo pokesal. Namenil se je potovati v Rim, da bi 
prosil papeža za odvezo, ker je dobro vedel, da mu 
dolge zaveze s hudičem ne more odpustiti noben drug 
duhoven razen papeža. Ali hudič ne izpusti tako brž 
iz parkljev tistega, ki se mu zapiše. Ko je zapazil, da 
namerava Coprijan iti v Rim, se je dvignil z vso svojo 
vojsko in se udrl za njim. Že ga je bil skoraj dohitel, 
kar se oklene sv. Coprijan pri potu stoječega križa. 
Hudič se je križa zbal in umaknil. Ko se je sv. Co- 
prijan malo odpočil, je šel naprej. Hudič je to videl 
in ga začel spet preganjati. Sv. Coprijan mu pobegne 
v cerkev. Hudič se cerkve zboji in umakne. Ko se je 
sv. Coprijan malo oddahnil, je potoval proti Rimu na- 
prej, ali kmalu je videl, da ga je jel hudič iznova pre- 
ganjati. Sv. Coprijan si zdaj ne zna drugače pomagati, 
pa zgrabi nedolžnega otroka. Hudič se otročje ne- 
dolžnosti zboji in se umakne. Sv. Coprijan se je uveril, 
da ne bo nikakor mogel priti v Rim, pa je dal otroku 
palico in otrok je naredil s palico okolo hribčka ris. Na tem 
hribčku se je sv. Coprijan ustavil, da bi počakal, dokler 
bi mu prišla od papeža odveza. Hudič risa ni mogel 
prestopiti ali je prežal na sv. Coprijana iz obližja in 
ga oblegal z vso peklensko vojsko. Sv. Coprijan ni 
zapustil nikoli več svojega pribežališča. Pa še po 
smrti se je duša bala iti iz trupla, ker ji še ni bila 
došla papeževa odveza. Mrtev je klečal sv. Coprijan v 
svojem risu še veliko let, dokler mu je pokazal duhoven 
pismo in v pismu papeževo odvezo. Kakor bi trenil, 

se je truplo razpadlo v prah, iz njega pa se je vzdignil 
bel golobček, ki je zletel naravnost kvišku proti ne- 
besom. 

O čarovnicah in čarobijah se na Dolenjskem toliko 
sliši, da bi se napolnile lahko debele bukve. Jaz sem 
omenil samo tiste vraže, katere v gostem duševnem 
mraku blodeči Dolenjec izpeljuje iz nerazumljenih na- 
ukov in ustanov krščanske vere. 

49. Kadar umrje papež, se _zbero školje z vsega 
sveta v Rimu in molijo vsi skupaj, da bi dal Bog 
katoliški cerkvi poglavarja, ki bi ji kakor rajni pove- 
ličeval čast in pospeševal nje rast in napredek med 
kristjani in ajdi. Bog jim molitev vselej usliši in pošlje 
v zbor sv. Duha, ki se usede v podobi belega goloba 
na glavo tistemu, ki je najbolj vreden najvišjega cer- 
kvenega dostojanstva. Kakor se je našel med Kristu- 
sovimi apostoli izdajalec, tako je prišel tudi med škofe 
častilakomen, nekrščanski duhoven, ki je hotel postati 
papež proti božji volji s sleparstvom. Naučil je doma 
belega goloba, da je čakal mirno kje na kaki omari 
ali polici, ko pa je zakašljal, da mu je priletel na glavo 
in zobal proso, ki si ga je nasul na teme. Po papeževi 
smrti je šel v Rim tudi ta škof, s seboj je vzel goloba. 
Komaj so zbrani škofje začeli moliti, je priletel golob, 
ki ga je bil nekamo skril, in se mu usedel po stari 
navadi na glavo. Ko so to drugi škofje videli, so se 
mu globoko priklonili in ga razglasili za papeža. Hudi 
časi so nastopili zdaj za katoliško cerkev. Vstale so v 
nji nerodnosti in zmešnjave, kakršnih svet še nikoli ni 
videl. Novi papež je vladal brez božjega potrjenja in 
blagoslova in ni mogel varovati in braniti svete vere, ko 
bi bil tudi hotel. 

Hudič je vse to videl in se veselil. Prišel je k 
Martinu Lutru in ga vprašal, kaj si želi» Martin Luter 
odgovori: Dobro življenje že na tem svetu in lepo nuno 
Katrico za ljubico. Hudič veli: Dobil boš nuno Katrico 
in denarja in vsega druzega toliko, da boš živel lahko 
po cesarsko, ali moraš iti oznanjevat krivo vero. Martin 
Luter precej obljubi, da bo to storil. Hudič pravi: 
Tvoja beseda mi je všeč, ali meni ne zadostuje, da boš 
samo krivo vero učil. Ti moraš znati tudi ljudi omečiti 
in napotiti, da ti bodo verjeli. Če boš temu poslu kos, 
dobiš premoženja, kolikor hočeš, in za nameček lepo 
nuno Katrico. Martin Luter se zasmeje in veli: Ne boj 
se! jaz dobro poznam svet in vem, kako ga je treba 
slepiti in varati, da človeku verjame. Po ti pogodbi 
s hudičem je šel Martin Luter precej v samostan in se 
dal posvetiti ža meniha. Živel je tako bogoslužno, da 
so začeli ljudje kmalu govoriti: Ta menih ni navaden 
človek, on je svetnik. Postil se je na vso moč ostro, 
da si ni privoščil druzega kakor suh kruh in vodo. V 
molitvi je prebil cele dni in prečul cele noči in tako 
pobožno in goreče kakor on ni molil noben menih, 
noben duhoven. Na prižnici in v spovednici učil in 
opominjal je tako ganljivo, ljubeznivo in uspešno, da 
so se najtrši grešniki izpreobrnili in izpokorili. Posebno 
so ga pa povzdigovali venglas reveži: da takega do- 
brotnika ni bilo in ga ne bo, ki bi skrbel za nje tako 
po očetovsko in neutrudno kakor on. Ostanke jedi in 
pijače je deval vsak dan v koš in jih nosil sirotam, 
starcem in bolnikom sam na dom tudi čez najvišje 
hribe in v najhujši zimi. Hodil je prosit za dari tudi 
druge samostane in bogatine, in ker so spoznali njegovo 
svetost in neskončno ljubezen do bližnjega, so mu 

povsod radi dajali. Dobil je toliko, da je nahranil in 
okrepčal vse siromake in bolnike ne le v obližju ampak 
še po daljnih krajih. Slava se mu je tako razširila, da 
so ga hodili vprašat za svet in nauk celo školje in 
kralji in se je slišala povsod ena misel, da po papeževi 
smrti ne sme biti njegov naslednik noben drug, kakor 
Martin Luter. 

Ko je slepar videl, da je ljudi tako premotil in 
udelal, da so mu vse verjeli, je vrgel hinavščino s 
sebe. Še enkrat je šel v bližnji deviški samostan, kjer 
je vsak dan dobival ostanke jedi in pijače, ali mesto 
kruha, mesa in vina je spravil v koš lepo nuno Katrico 
in jo odnesel na svoj dom. Še tisti dan je začel učiti 
krivo vero. Sprejeli so jo v srce ne samo neučeni po- 
svetni ljudje, ampak tudi mnogi menihi, duhovni in 
celo školje in cesarji. Mati je lepo: prosila Martina 
Lutra; da bi ji odkritosrčno povedal, katera vera je 
boljša, katoliška ali njegova. Martin Luter ni hotel 
svoje matere pogubiti in ji je rekel: Za ta svet 
moja, za oni svet katoliška. In tako je ostala 
ta žena pravi veri zvesta in se je izveličala. Martin 
Luter je živel z nuno Katrico kakor mož s svojo po- 
ročeno ženo. Hudič mu je nosil denarja in vsega, kar 
je zaželel, in tako je v vednih veselicah, kratkočasnicah 
in vseh pozemeljskih dobrotah pozabi! popolnoma na 
Boga, na svojo ubogo dušo, na strašno večnost in 
celo na smrt. Šele takrat, ko se je bil že silno po- 
staral, mu je prišlo na misel, kako bi mogel! prekaniti 
in odgnati hudiča, ko bo prišel po njegovo dušo. Martin 
Luter je bil velik modrijan in je rekel: Ni straha! 
Orožje, ki je kos vsemu peklu, mi je znano. Kadar 
pride pome hudič, bom začel moliti: ,Oče naš, ka- 

teri...“ Dalje ni mogel moliti, ker je bil v posvetnem 
hrupu in veselju pozabi! očenaš. To ga silno prestraši 
in je precej začel iskati bukev, da bi se nauči! spet 
moliti. Zdajci se pa odpro vrata in v hišo stopi hudič 
s košem na plečih. Martin Luter je poizkusil vso svojo 
učenost, ali ga ni mogla rešiti, ker ni znal moliti. Hudič 
ga je vrgel v koš in ga odnesel s tega sveta ravno- 
tako, kakor je on bil odnesel iz samostana zapeljano 
nuno, lepo Katrico. 

46. V sedanji šent-jarnejski duhovniji so prebivali 
od nekdaj svobodni kmetje, ki so imeli vsa svoja zem- 
ljišča v pravo last, ne pa v najem, kakor drugi. Med 
njimi ni bilo nič ,vaših gnad“, nič graščakov, in zato tudi 
nič tlake, desetine in gorščine. Ker so kmetili zgolj sebi 
in uživali vse svoje pridelke sami, so živeli lahko in 
dobro, vsi sosedje so jim zavidali. Ti srečni kmetje 
niso od konca poznali Boga in krščanske vere, bili so 
še malikovavci. To je izvedel neki sveti mož na Fran- 
coskem in naši ljudje so se mu smilili. Prišel je na 
Dolenjsko in se naselil tam, kjer stoji zdaj Pleterski 
grad. Branil mu ni niliče, ker je bil prostor brez 
gospodarja, pust in prazen. Ta prostor je svetnik 
ogradil s plotom in za silo malo pokril, od tega plota 
je dobilo njegovo prebivališče ime Pleter ali Pleterje. 
Sveto vero je oznanjeval malikovavcem tako goreče in 
ganljivo, da so jo v kratkem času sploh sprejeli in se 
dali krstiti. Tako so si pridobili ti naši predniki k 
svoji časni sreči tudi večno. 

Njihovi nasledniki pa jih niso marali posnemati. 
Dobro življenje jih je pokvarilo in izpačilo. Za božjo 
čast in svete reči so se tako malo brigali, da so pos 
zabili celo ime svojega največjega dobrotnika, francos 

kega svetnika, ki je prinesel Dolenjcem pravo vero. 
Ker se ne nahaja .nikjer nič zapisanega, ga tudi po 
imenu ne poznamo, kar je gotovo grozno čudno, še 
bolj pa za nas grdo in sramotno. Ohranil se je samo 
spomin, v katerem kraju je navadno stanoval in učil. 
Na tem svetem kraju so si sezidali samostan tisti črni 
menihi, katerim so dejali jezuitarji. Prišli so na Do- 
lenjsko ravno o pravem času, ko se je bilo začelo širiti 
Martin Lutrovo krivoverstvo tudi po naši deželi. Oni 
so bili jako učeni in bogoslužni možje, popolnoma kos 
novi veri, ki je zbežala pred njimi kakor megla pred 
solncem. Vneli so Dolenjce zopet za čast božjo, nekaj 
z lepimi pridigami, še bolj pa s svojim angelskim 
življenjem. Ljudje so jih spoštovali in ljubili bolj kakor 
očeta in mater. Ker niso imeli čisto nič premoženja, so 
jim začeli za prejete nauke hvaležni gospodarji zapi- 
sovati na smrtni postelji po kak kos njive, travnika 
ali vinograda. Kmetom se ta izguba ni dosti poznala, 
ker so imeli zemlje, da niso mogli vse obdelovati. Teh 
zapisanih darov se je sčasoma toliko nabralo, da je 
premogel samostan več, kakor marsikateri  graščak. 
Bogastvo pa menihov ni zapeljalo, da bi bili začeli 
živeti razuzdano ali pa spravljati denar na kup. Ostali 
so zmerom enako pobožni, ponižni in krščanski. Svoje 
velike prihodke so delili, kakor zapoveduje vera, z reveži 
in sirotami. Kadar je prišla slaba letina, so se odprle 
na stežaj samostanske žitnice, da noben Dolenjec ni . 
kruha stradal. Ljudje so jim dobroto s tem povračevali, 
da so jim zemljo zastonj obdelovali. To so storili iz 
svoje dobre volje. Ker je od menihov vsak kaj dobrega 
prejel, jim je hodil vsak tudi rad na tlako; delal je pa, 
ke je sam hotel in kadar je sam hotel; dolžnosti 

ni bilo nobene. To je bilo prijetno in koristno za 
oboje, za jezuitarje pa tudi za kmete. Kakor da bi bilo 
treščilo iz jasnega, se je lakomna gospoda polastila 
samostana in njegovih posesti. Prepodivši jezuitarje je 
rekla kmetom: ker ste delali tlako menihom, morate jo 
delati tudi nam, dolžnosti grajskih kmetov so tudi vaše 
dolžnosti, gorje tistemu, ki bi se predrznil kaj ugovar- 
jati in se protiviti. Tako so izgubili Dolenjci svojo 
starodavno svobodo in pravico. Jeli so jih zatirati s 
tlako, desetino in z drugimi davščinami brez konca in 
kraja. Šele 1848. leta je padel z njih ta težki jarem, 
ki ga po božji in človeški pravici ne bili smeli nikdar 
nositi. — 

| 47. Kar sem bila na Kumu, je preteklo že več 
kot 60 let. Sedanji rod te božje poti skoraj ne pozna. 
V moji mladosti pa se je o nji pripovedovalo veliko 
lepega in čudnega, vmes pa tudi kaj za smeh. Zdaj 
sem že marsikaj pozabila, starega človeka spomin za- 
pušča. Kar še vem, Vam bom povedala. Obljubila sem 
se bila na Kum zaradi bolezni. Bila sem vrdna, čez 
život vsa otekla; nisem mogla ne dosti jesti, ne lahko 
hoditi. Ž mano je šla moja vrstnica, sosedova Meta. 
Boleli so jo zobje dve leti z malimi presledki. Pravijo, 
da se čudeži več ne gode. Kar človek sam doživi, pa 
mislim, da ni greh, če verjame. Od kraja sem strašno 
težko hodila. Za prvo uro hoda sva potrebovali pol- 
tretjo uro. Potem se je obrnilo na bolje. Ko sva prišli 
do srede hriba, so mi bile noge že tako lahke in urne, 
da jih nisem nič čutila, in začela mi je tudi jed dišati, 
Domov sem prišla zdrava kakor riba, samo život je bil 
še nekaj malega otekel, pa mi je tudi to kmalu splah- 
nilo. Tudi Meto so na potu čimdalje manj zobje boleli, 

na Kumu je zavriskala kakor kak fant. Ko jo pogledam, 
mi veli: Bolečina je prešla, zdaj sem spet vesela. In 
odtakrat ni potožila nikoli več, da bi jo zobje boleli. 
Tako naglo je pa na Kumu ozdravelo razen naju dveh 
še veliko drugih romarjev. Pot v hrib je sila dolg in 
tudi dosta težaven. Kdor gre na Kum, ni pameten, če 
se po praznično obleče. Midve nisva vedeli za najbližjo 
stezo v goro, zato sva se pridružili drugim romarjem. 
Šli smo dalj časa po čudni plavi zemlji, kakršne še 
nisem nikoli videla, pa smo bili kmalu vsi plavi. Potem 
naprej gori smo prišli na rumeno zemljo, da smo bili 
kmalu vsi rumeni. Na vrhu smo se začeli gledati, in 
drug drugemu smejati: bili smo tako otepeni, pikasti in 
marogasti, kakor da bi se bili valjali bogve po kakih 
kotanjah in jarkih. Kum je na vrhu razcepljen na dva 
griča. Na vsakem stoji cerkev. Na enem, če nisem po- 
zabila, svetega Jošta, na drugem, če se ne motim, svete 
Neže. Ko sem vprašala ljudi, kdo je ti cerkvi zidal in 
zakaj tako visoko, je bilo največ takih, ki niso nič ve- 
deli. Kdor je kaj vedel, je pa vsak drugače pripovedoval. 
Najlepša se mi je še zdela ta-le povest. 

V deželo so bili prihrumeli divjaki, ki niso delali 
druzega, kakor požigali in morili. Izvedeli so, da sta- 
nuje pod Kumom pobožen in bogat gospod, kateremu 
se je reklo Jošt. Prišli so ga iskat, da bi ga ubili. On 
je pa pobegnil s svojo gospo Nežo na Kum. Divjaki 
so šli za njim. Stoječ na griču je videl, da ga iščejo 
in je zbežal z gospo skoz goščavo za drugi grič. Ko 
so ga prišli iskat na drugi grič, umaknil se jim je z 
gospo za prvi grič. Divjaki so dejali: Ni ga bilo tamkaj 
in ni' ga tukaj, pojdimo ga iskat v jazbino. Ta jazbina 

Yy dolini med gričema in je šla daleč v zemljo, 

morda do dna hriba. Ko je Jošt videl, da so šli divjaki 
v jazbino, je šel za njimi in je zametal in zabil jazbino 
z debelim kamenjem. Nekateri so trdili, da tulijo divjaki 
še zdaj včasi pod zemljo v jazbini. Jaz pa mislim, da 
so gotovo poginili, ker niso imeli duška, pa tudi pri 
sebi nič hrane. Ti divjaki so bili strašni videti, mesto 
človeške glave se jim je držala vratu pasja, in so jim 
dejali zato, tudi pesjani ali peslajnarji. Iz hvalež- 
nosti, da ga je Bog rešil pesjanov, je sezidal Jošt na 
vsakem griču cerkev, eno na čast svojemu patronu, sv. 
Joštu, drugo na čast patroni svoje gospe, sveti Neži. 
Kmalu je Bog z veliko čudeži pokazal, kako ljubi sta 
mu ti cerkvi. Ljudje so čimdalje bolj k njima romali. 
Božja pot na Kum je dolgo časa ravnotako slovela, 
kakor Sv, Lušarje ali Sveta gora pri Gorici. Med čudeži, 
ki so se na Kumu zgodili, je bil največji, da se je neka 
žena iz trebanjske fare, ki je v spanju svojega otroka 
zadušila, priplazila po golih kolenih do cerkve svete 
Neže in s tem božjo jezo tako utolažila, da ji je mrtvi 
otrok zopet oživel. Zdaj se pripoveduje, da je to bilo 
na Zaplatah. Jaz pa prav dobro vem, da so za mojih 
otročjih let sploh govorili in trdili, da se je pripetil 
čudež na Kumu. | 

Zdaj bom pa povedala, zakaj se je ta božja pot: 
tako opustila. Na Kumu je bil shod in na shodu je 
pridigoval pred cerkvijo sv. Neže duhoven, za katerega 
živa duša ni vedela, kdo je in odkod je prišel. Na gori 
se je zbralo veliko romarjev, ali noben ga še ni nikoli 
prej videl. Ta duhoven je pridigal, da so božja pota 
malokdaj kaj vredna. Dejal je: Ta gre zato na Kum, 
da bi kaj novega videl. Naj bi ogledoval rajši doma 
bolj pridno svoje njive in delavce! Drugi pride zato, 

da bi podaril revežem ali cerkvi kaj miloščine, kakor 
da revežev ne bi imel doma in kakor da domača cerkev 
ne bi bila dostikrat veliko bolj potrebna pomoči kakor 
tista na božji poti. Tako se daje marsikdaj tujemu 
bogatinu, domači siroti pa nič. Nekateri misli, da ga 
bo Bog rajši uslišal v cerkvi, ki stoji na visokem hribu, 
kakor pa doma v dolini. To je tako, kakor da bi kdo 
rekel: Tega človeka bi rad prosil za to ali za ono po- 
trebno reč, ali se tukaj na tleh bojim, da me ne bo 
uslišal. Zlezel bom na vrh zvonika. Če ga bom prosil 
od tam, mi bo prošnjo gotovo izpolnil. Ali ni abotno, 
kaj takega misliti?! Nekateri puščajo doma majhne 
otroke, pa bezljajo po božjih potih. Še na misel jim 
ne pride, kako se strašno pregreše s to nemarnostjo. 
In takih reči je neznani duhoven še več naštel. Po- 
slušalci so kar strmeli. Kaj takega jim tako naravnost 
še noben pridigar ni nikoli povedal. Nekatere, bolj po- 
božne, je obhajala nejevolja ali žalost, da so začeli kar 
glasno godrnjati ali se pa jokati. Največ je pa bilo 
takih, ki so rekli: Duhoven nas uči prav, na Kum več 
ne pojdemo. Ti so precej obrnili cerkvi hrbet in so 
smeje šli domov. Na videz je ta pridigar res modro 
govoril. Ali na videz bo tudi Antikrist modro govoril, 
ker bi mu pametni ljudje drugače ne verjeli. Pobožnim 
romarjem je sv. Neža še tisti dan razodela, kako jo je 
pridiga globoko razžalila. Ko so šli po dokončani božji 
službi tudi oni proti domu, so zagledali v skalovju 
prelepo, v belo oblečeno žensko. Sedela je na skali in 
se bridko jokala. Opravljena je bila tako, kakor sveta 
Neža. na podobah ali v altarjih. Okolo glave se ji je 
svetil žar, kakor ga imajo svetniki. Romarji so spoznali, 
da je i Neža, ki žaluje zaradi neznanskega po- 

hujšanja, ki je prišlo po zvijačnem duhovnu med ljudi 
pred njeno cerkvijo. Od takrat posvetni romarji za Kum 
ne marajo. Svojim zvestim častilcem je pa dala sveta 
Neža očitno znamenje, kako ljuba ji je njihova božja 
pot in molitev. Solze, ki jih je točila v skalovju, so se 
izpremenile v sladek, hladen studenec, ki okrepčuje 
trudne in žejne romarje še dandanašnji in se imenuje 
po svetnici, ki ga jim je podarila, še zmerom ,solze 
sv. Neže“. — 

V tem skalovju se pa nahaja tudi neka druga 
prečudna prikazen — kamenita krava. Kakor sem 
pila solze sv. Neže, sem videla tudi to kravo in se 
dosti nasmejala. Pri kravah sem vzrastla in se postarala, 
pa če mi drugi ljudje ne bi bili povedali, jaz sama ne 
bi bila nikdar pogodila, da je ta nerodni kamen krava. 
Za to kravo, pripovedujejo, da začne silno mukati, kadar 
se približuje kaka velika nesreča, vojska, bolezen ali 
kaj druzega. Tudi še več takih reči sem slišala, pa bi 
skoraj mislila, da niso vse resnične.: Pravijo, da je hotel 
neki graščak, ki je bil krivoverec, ustaviti božjo pot na 
Kum in da je postavil pod hribom straže, ki so vsa- 
kega romarja preiskale in mu vzele kruh in drugi živež, 
ki ga je s sabo prinesel. Ta graščak je zabavljivo 
govoril: Kdor hoče na Kumu kaj jesti in piti, naj po- 
molze kamenitno kravo v skalovju. Pobožni romarji so 
šli na goro tudi brez hrane. Ko so prišli do kamenitne 
krave, ji je kapljalo iz sescev mleko. Romarjev je bilo 
veliko, pa je imela krava vendar za vse dosti mleka. 
Ko je to graščak zvedel, je poslal na hrib hlapce. 
Hlapci so kravo naložili in jo prenesli v grajski hlev. 
Na potu se ni ganila, v hlevu je pa tako rogovilila, 
da je vso živino pomorila, potem pa pobegnila in šla 

nazaj v skalovje, kjer je prej stala. Graščak se je ujezil 
in zapovedal _hlapcem, da naj kravo razbijejo. Ko so 
se hlapci kravi približali, je začela strašno mukati in 
iz gobca ji je začel sukljati plav plamen, da se je niso 
drznili lotiti. 

Ta prigodba se mi ne vidi tako resnična kakor 
neka druga. S kmetiškimi ženami je šla na Kum tudi 
grajska gospa. Ker ni bila vajena hoditi, so jo začele 
kmalu noge boleti. Sčasoma se je tako utrudila, da ni 
mogla več dalje iti, pa je poklicala kmetice in jim 
velela: kmetiške krave! nosite me, ali ne vidite, da sem 
opešala? Še tisti trenutek je baba okamenela in se 
spremenila v kravo. Kaj takega se je lahko pripetilo. 
Vem iz svoje izkušnje, da grajski ljudje niso govorili 
s kmeti nič lepše od te gospe. Tudi sem dostikrat 
slišala, če je rekel v starih časih človek človeku kaj 
grdega, n. pr. pes, osel, brglez — da ga je kaznil Bog 
kar precej in ga prestvaril v ravno tisto žival ali reč, 
s katero je zmerjal svojega bližnjega. Zdaj vam moram 
pa še povedati, kakšna hosta je na Kumu. Griča sta 
bila nekdaj vsa v drevju, dosti je bilo na njih tudi ka- 
menja. Iz kamenja so naredili cerkvi, drevje pa so 
posekali menda romarji, da so si kurili. Nižje doli, v 
jarku, pa stoje še zdaj tako debele in visoke bukve, 
da bi imela vsaka kmečka hiša iz ene same dosti drv 
za vse leto in bi jih gotovo še veliko ostalo za drugo 
leto. Ali kaj to hasni, ko ni moči spraviti lesa v do- 
lino. Bukve padajo od starosti in gnijo brez prida; 
nekatere podere tudi burja. Semtertja so ležale druga 
črez drugo, vse polomljeno in strohnelo. Zdaj pa po- 
slušajte, kaj si je pripaljena mladina izmislila! Bolj 
na samem je stala lepa, takrat še bolj mlada bukev, 

pa so buhale vanjo dekleta, češ, če se bo bukev stresla 
in se ji vrh nagnil, da se bodo gotovo še tisto leto 
omožile. Jaz sem še sama videla, kako so se zale- 
tavale vanjo s čelom. Marsikatera se je tako potolkla, 
da ji je iztekla debela bunka, doma je pa vsaka rekla, 
da je na hribu padla in da je dobila od tega buško. 
Zdaj pravijo, da v bukev več ne buhajo, in to rada 
verjamem, ker je od takrat zrastla in se zredila, da bi 
se komaj potresla, ko bi se zaletaval vanjo človek z 
železno bučo. Mene in Meto je ta bukev malo mikala, 
ker nisva bili tako fantovski, kakor nekatere. Pred 
mašo in tudi po božji službi sva sedeli ali stali pri 
cerkvi in gledali v dolino, kakor da bi bili zamaknjeni. 
Jaz poznam veliko hribov ali tako visokega in lepega, 
kakor je Kum, nobenega. Tod okolo trdijo ljudje, da 
so najvišja gora, kar je od Ljubljane doli, Gorjanci. 
Jaz pa pravim, da segajo Gorjanci Kumu komaj do 
rame. Kdor ima prav dobre oči, vidi s Kuma 33 burfov*) 
Cerkva, z Meto sva jih našteli blizu 70. Mislili sva, če ni 
morebiti na ta hrib pripeljal hudič Kristusa in mu obljubil 
vsa kraljevstva tega sveta. Tako vesela in srečna kakor 
na Kumu nisem bila nikoli več v svojem življenju. 
Takrat nisem še dvajset let imela in po dolgi bolezni 
bila sem  spet tako zdrava in lahka, da bi bila kar 
kvišku zletela. In tudi vreme je bilo tako lepo, tako 
prijetno! Na nebu ni visela nikjer nobena meglica, 
najmanjša sapica ni pihala. Vsi romarji so se prav po 
bratovsko veselili. Čeprav se med sabo niso nič po- 
znali, ponujali so drug drugemu vina, potice, mesa, 
vsega, kar je kdo imel. Z Meto sva se večkrat spo- 





*) Na burfe šteje se po navadi snopje, 1 burf so 3 snopi. 

gledali in dejali: Ostanimo na Kumu, tako dobro, 
kakor tukaj, se nam ne bo nikoli več godilo! In go- 
vorili sva resnico. . 

(Tako mi je pravila o Kumu stara Kolenčeva Jera, 
rojena v mirenski duhovniji. Od drugih romarjev, ki 
so bili gori, nisem mogel skoraj ničesar izvedeti.) 

48. Za Krko stoji samotna krčma. V to krčmo 
je prišel spomladi leta 1864. neznan popotnik. Imel 
je dolgo, belo brado in bele lase, kakor kak starec, v 
obraz in život je pa bil zdrav in čvrst, kakor kak pet- 
indvajsetleten mladenič. Krčmarica, stopivši v hišo, se 
mu začudi in ga vpraša, kod je prišel noter, ker ga 
skozi vežo ni videla iti. Gost veli: Po najkrajšem potu. 
Krčmarica: Najkrajši pot je skozi zid! Gost: To se 
ve da. Krčmarica: Ne zamerite, kdo pa ste? Gost: 
Jaz sem Netčk. Krčmarica: Za ime vas nisem vpra- 
šala, rada bi vedela, kaj ste? Gost: Jaz sem hlapec. 
Krčmarica: Kdo je pa vaš gospodar? Gost: Bog! 
Krčmarica : Kaj, da je kakemu človeku tako ime? Tega 
ne verjamem. Gost: Moj gospodar je bil tudi že človek, 
ali ni več. Krčmarica: Kaj pa je zdaj? Gost: Saj sem 
vam že povedal, da je Bog. — Krčmarica po tem po- 
govoru sama ni vedela, kaj bi si mislila, ali da se 
popotnik šali ali pa da se mu blede. Vprašala ga je, 
kaj bi rad. On veli: Napravite južino za dvanajst ljudi! 
Krčmarica: Kje pa imate svoje tovariše? Gost: Nikjer. 
Krčmarica: Pa hočete, da pripravim južino za dvanajst 
ljudi. Kako naj to razumem? Gost: Kakor sami ho- 
čete. — Krčmarica je bila dobrovoljna ženska, ki je ni 
kmalu kaka reč ujezila in tudi ne kratko in čudno od- 
govarjanje njenega gosta. Šla mu je pripravljat južino, 
ali je pogledovala pogostoma skozi linico v vratih, kaj 

dela. Videla ga je vselej moliti. To ji je prirojeno 
izvedljivost še bolj vnelo, ker popotni hlapci nimajo 
navade, da. bi v krčmi dosti molili. Ko je utegnila, 
prišla ga je zopet izpraševat: Ne zamerite, ali je kaj 
daleč do vašega doma? Gost: Kdor pot pozna, pride 
prej ko v eni uri, kdor ga ne pozna, tudi ne v sto 
letih. Krčmarica: Kako pa se pravi vaši vasi? Gost: 
Pri nas ni vasi. Krčmarica: Fara pa menda bo, kako 
pa se imenuje? Gost: Raj. Krčmarica: Ime je lepo, 
ali za tako faro še nisem nikoli slišala. Prosim vas 
še to, ali ste hodili že kdaj po tem kraju. Gost: Bil 
sem pri vas pred petdesetimi leti, ko je gospodaril še 
stari oča vašega moža, in še dobro vem, koliko mi je 
računal. Ali ste kdaj slišali, kaj je bilo potem? Krčma- 
rica: Kdaj? Gost: No, pred petdesetimi leti, to je leta 
1814. in naprej, ko so bili Francozi odšli in so prišli 
spet cesarski. Krčmarica: To se ve, da sem slišala in 
še kolikokrat! Tisti časi so bili grozno žalostni. Ljudje 
so stradali, da se je vanje videlo in od lakote tudi 
umirali. Zemlja ni rodila skoraj nič. Pa tudi če je 
človek kaj jedel, ni nič izdalo. Nosil je v usta, pa je 
bilo tako, kakor da ne bi bil nič zvečil, nič požiral, 
jed je med usti in zobmi usahnila in izginila. — Ko 
je bila južina skuhana, je vprašala krčmarica gosta, 
če bi mu prinesla vso ali samo za enega. Gost je 
rekel, da naj prinese vso. Postavila je na mizo skledo 
krompirja, skledo žgancev in skledo zelja. Popotnik 
je jedel hlastno, da je kar strmela. Izpraznil je vse 
tri sklede prej kakor v četrti ure. Še bolj čudno pa 
se je zdelo krčmarici to, da ni nič ne zvečil, ne po- 
žiral, da mu je jed nekam izginila, kakor je slišala, 
da se je godilo pred petdesetimi leti ob času lakote. 

Bila je preverjena, da je moral biti gost neizrečeno 
sestradan. Ko je odjužinal, šla mu je po vina in mu 
prinesla _merico takega, ki ga je dajala poslom. Bilo 
je dosti kislo, zato mu ga pa tudi ni mislila računati. 
Gost popije vino in vpraša za račun. Usmiljena krč- 
marica veli: Bog ne daj, da bi vzela le en krajcar 
Vidim, da ste bili južine na vso moč potrebni, in dala 
sem Vam samo take reči, ki smo jih doma pridelali. 
Bog Vam blagoslovi! Gost vstane in reče krčmarici s 
slovesnim glasom: Vaša sreča, da mi niste nič računali. 
Bili bi se povrnili žalostni časi, kakršne so doživeli 
Vaši predniki pred 50 leti. Kakor se postreže meni, 
tako postreže Bog ljudem. O teh besedah se gost 
vzdigne in udari s popotno palico ob steno. Zid se 
razmakne in gost gre skozenj kakor skozi vrata, potem 
pa izgine. Krčmarica se je zdaj uverila, da se Netčk ni 
šalil in da se mu tudi ni bledlo, da je on res božji 
služabnik. Neizrečeno jo je veselilo, da mu je vse jedi 
dobro pripravila, samo to jo je jezilo, da mu ni prinesla 
boljšega vina. Zemlja je tisto leto obilo živeža obro- 
dila, sosebno veliko se je dobilo krompirja, ajde in 
zelja. Vino je pa bilo cviček, da najstarejši ljudje niso 
pomnili take kislice. Krčmarica se je dostikrat pokesala 
za svojo skopost in neznanemu človeku ni prinesla 
nikoli več slabega vina, ne za denar, ne zastonj, v 
vednem strahu, da bi utegnil bitr zopet kak hlapec ali 
božji poslanec. 

49. V stolni novomeški cerkvi se nahajajo sve- 
tinje, ki se imenujejo truplo sv. Feliksa*). Novomeščani 
jih slabo časte, menda zato, ker se ni ohranilo nobeno 


*) Prosti Dolenjci govore mesto Feliks Felk's, Beli Kranjci 
tudi Faleks. ' 

trdno poročilo, ne pismeno ne ustmeno, kdaj, odkod 
in ob kateri priliki so tja prišle. Skoraj še manj se 
brigajo zanje v bližnji prečinski duhovniji in sploh na 
levem bregu Krke; naprej gori proti Ljubljani sv. Fe- 
liksa mnogi še po imenu ne poznajo. Tembolj pa ga 
spoštujejo na desnem bregu Krke, na obeh straneh 
Gorjancev. Vsak Podgorec je preverjen, da spada on 
med prve božje ugodnike in da se je njemu posebno 
dobro priporočiti. Meni je bilo najbolj zanimljivo, da 
imajo Podgorci tega svetnika za svojega rojaka. 
Tri vasi se poganjajo za čast, katera njih bi mu bila 
dala življenje: Potavrh, Ljubno in Smolinja vas. Vsaka 
trdi: On je naš, to nam je povedal ta pa ta gospod. 
Drugi Podgorci se v ta prepir ne mešajo, oni vsi imajo 
trdno vero, da se je rodil sv. Feliks na Potavrhu. Ve- 
liko dalje pa njihova vednost in pobožnost ne sega. 
Če sem jih vprašal, kdo je bil in kake čudeže je delal, 
niso nekateri nič vedeli, drugi so pa rekli: Bil je 
menda vojščak, ali kaj, in je za vero bliz tudi umri, 
ali kako je že to bilo, saj sem že včasi slišal, ali kdo 
bi vse to v glavi nosil itd. Svoje prave častivce in pri- 
jatelje ima sv. Feliks šele onkraj Gorjancev, v Beli 
Krajini. Tudi Beli Kranjci ga smatrajo za rojaka in 
narodnega svetnika. In on je res njihov po živi veri, 
katero imajo vanj, po trdnem zaupanju, katero vanj 
postavljajo v vseh britkostih in stiskah tega življenja, 
po resničnem navdušenju, s katerim se ga o vsaki pri- 
liki spominjajo. Neki Poljanec mi je rekel: On.je naš, 
če bi se tudi ne bil pri nas rodil. Izvolili smo si ga 
za varuha in on je varstvo prevzel, kar je dokazal s 
tem, da nam je že toliko dobrega storil. Slišal sem 
Bele Kranjce dostikrat trditi, da so drugi svetniki človeku 

samo za eno reč v pomoč, nekateri za oči, ali za 
zobe, ali za kako drugo bolezen in nadlogo, sv. Feliks 
pa pomaga v vseh neprilikah in težavah. Odkar mu 
počiva truplo v Novem mestu, ni mogel tega mesta še 
noben sovražnik s silo dobiti. Ko so pridivjali Turki 
črez Kolpo, so bili kristjane že skoraj premagali. Črez 
Gorjance je pa prijezdil konjik po zraku na belem 
konju z gorečim mečem v roki, in te prikazni so se 
Turki tako zbali, da so pobegnili. Ta jezdec je bil sv. 
Feliks. — Ubog kmet je zvedel, da je: v bližnji gori 
zakopan zaklad. Šel ga je iskat. Spotoma je večkrat 
vzdihnil: Sv. Feliks, pomagaj mi ga najti, da mi ne 
umrjo od lakote žena in otroci. Kmalu se mu je pri- 
družil lep vojak na konju in ga spremil do votie bukve, 
ki je stala kraj pota, potem pa je brez sledu izginil. 
Kmet je začel bukev pregledovati in v votlini je našel 
zaklad. Tudi ta jezdec je bil sv. Feliks. Vseh dobrot, 
katere so prejeli Beli Kranjci po njegovi prošnji od 
Boga, ni mogoče našteti. Skoraj vsak pripoveduje, da 
se je v taki pa taki zadregi priporočil sv. Feliksu in 
bil uslišan. Neki mož, doma iz semiške duhovnije, mi 
je pravil, da je po očetovi smrti že obupal, da bi se 
mogel rešiti. Dolgov je bilo več, kakor je bilo vse pre- 
moženje vredno. Upniki so ga hodili vsak dan nad- 
legovat, da se mu je kar po glavi vrtilo. Ker je videl, 
da je ves trud prazen, se mu še delati ni več ljubilo. 
Mislil je vse popustiti in pobegniti v Ameriko. Sestra 
ga je tolažila in mu svetovala, naj prosi pomoči sv, 
Feliksa. Rekel je: Naj bo! Če še to ne bo nič izdalo, 
pojdem in midva se na tem svetu ne bova več videla. 
Šel je v Novo mesto, kjer so ravno praznovali sv. Feliksa. 
Goreča molitev mu je potrtega duha popolnoma po- 


61 


živila in okrepčala. Vrnil se je domov ves predrugačen : 
poln zaupanja in veselja za delo. Z lepo prošnjo je 
pomiril upnike, da so mu obljubili, da bodo počakali. 
Prišle so zaporedoma dobre letine in si je dobil tudi 
vrlo ženo, ki mu je prinesla lepo doto. V petih letih 
je vse dolgove poplačal, pozneje je začel k svoji kmetiji 
prikupljevati še druge njive in vinograde. Ko mi je mož 
to povedal, me je vprašal, če mu verjamem, ker je 
našel že marsikoga, ki ne pripisuje sv. Feliksu nobene 
moči. To seve, da sem rekel, da mu prav lahko ver- 
jamem. Kajti se mi to ne zdi nič posebno čudnega, če 
pomaga komu tako živa in delavna vera, kakor je 
bila njegova; bil bi skoraj večji čudež, ko mu ne bi 
bila nič pomagala. 

50. Žlahtni gospodje so dolenjske kmete strašno 
zatirali. Mati božja je to videla in iz oči so ji tekle 
bistre solze. Solze so kapljale na Gorjance in se iz- 
premenile v prelep bister studenec. Voda se temu stu- 
dencu ni nikoli zledenila, sneg ni ob njem nikdar 
obležal. Najlepše trave so tod zelenele, najslajše dišeče 
rožice so tod cvetele. Iz vseh krajev so se zbirali pri 
studencu slavčki in druge ptičice; njihovo milo petje ni 
potihnilo ne podnevi ne ponoči. — Leta 1848. so se 
iznebili kmetje težkega jarma žlahtnih gospodov, in stu- 
denec Matere božje je usahnil. Ljudje so se veselili 
svoje nove prostosti. Prišel je pa k njim stoleten starec 
in jih opominjal: Ne veselite se! Bližajo se nadloge, 
ki bodo še veliko hujše od tistih, ki ste jih prebili. 
Gruntje se Vam bodo prodajali v pusto ceno, tudi po 
pet goldinarjev. Kmetje so se starcu smejali in govorili : 
Kaj ve dedec, ki si še hlač ne more sam zapeti! Prišla 
je k njim zamaknjena devica in jih svarila: Gorje! 

gorje! Bližajo se časi, ko Vam bodo prodajali to, kar 
imajo otroci pod nogo. Kmetje so se ji smejali in 
govorili: Kaj ve baba, ki si še močnika ne zna sama 
skuhati! Leta 1875. so prerokovani grozni časi prišli. 
Kar je zemlja rodila, je zatrla toča, moča, suša, rja, 
snet, palež, zelena megla. Milosti ni bilo na nebu, še 
manj na zemlji. Zahtevali so se tekoči in zaostali davki 
in odškodovanje z obrestmi vred. Rubežniki so se 
ustavili v vsaki vasi in skoraj v vsaki hiši. Prodajala 
se je najprej živina; če ni zadostovalo, tudi hiša, po- 
slopja in zemljišča. Gruntje so šli v pusto ceno, tudi 
po pet goldinarjev, kmet je izgubil ne samo svoje pre- 
bivališče, ampak tudi to, kar imajo otroci pod nogo, 
svojo zemljo. Ljudje niso vedeli, kam bi se dejali in 
ob čem bi živeli. Mati božja je to videla in iz oči so 
ji tekle krvave solze. Solze so kapljale na Gorjance in 
se izpremenile v prežalosten krvav studenec. Rdeči led 
se na tem studencu nikoli ni raztopil, sneg ob njem 
nikdar skopnel. Tod ni cvetela nobena rožica, ni zele- 
nela nobena trava. Iz otožnega kraja so vsi ptiči po- 
begnili, razen sov_ in čukov, ki vpijejo nad dolino s 
hripavim glasom vsako noč: Gorje! gorje! 

Bajke in povesti o Gorjancih. 
PUSA 











1. Cvetnik. 


ekje visoko gori na Gorjancih kipi črno pečevje. 

Med pečevjem se pa širi cvetnik, prav _majhen 
vrtec, ves poln najlepših in najblagodušnejših rožic. To 
pečevje se težko najde, še teže pa se pride čezenj v 
čudoviti vrtec. In to je dobro. Kdorkoli je še za- 
blodi! v cvetnik, zamaknila in prevzela ga je krasota 
in dišava rožic tako neskončno, da je nehal misliti na 
jed in pijačo, na spanje in tudi na povratek in je po- 
ginil ne čuteč nobene boli od predolgega bdenja in 
stradanja. Blagor pa si ga tistemu, ki dobi po sreči ali 
naključju kak cvet teh plemenitih rožic. Ako se ženi, 
naj ga dene svoji nevesti v venec in živel bo z njo v 
krščanski spravi in ljubezni do groba. Že eno samo 
peresce utolaži zakonsko zdražbo, ako se položi raz- 
prtima zakoncema pod zglavje. Kdor nosi tak cvet s 
seboj, ne obhaja ga nobena jeza in nobena žalost, ne 
premaga ga noben sovražnik, ne predere nobena krogla. 
Zdaj pa čujmo kratko povest o tem gorjanskem cvet- 
niku, ki mu ne najdemo para pod božjim solncem! 

Vlah Elija je bil jako pošten in bogoslužen mož. 
Ko je sinove pooženil, hčere poomožil, dolgove po- 
plačal in vse zamere poravnal, je pustil domačijo in se 
preselil na Gorjance, da bi brez zmotnjave Boga častil 
in se pripravljal za srečno smrt. Med črnim pečevjem 
sredi trnja, osata in kopriv si je postavil hišico, ki je 
imela ravno dosti prostora zanj in za prijazno kozo, 
ki jo je vzel s seboj za tovarišijo in da ga hrani s 
svojim mlekom. Razen mleka je užival zdrave gorjanske 
zeli in korenine, žejo si je pa gasil z mrzlo studenčino, 
izvirajočo izpod pečevja. O tej hrani in pijači je živel 
pobožni puščavnik veliko let v vednem zdravju in ve- 
selju. V samoti ga ni nihče motil. Kraj ni mogel člo- 
veka mikati: bil je tako odljuden, gol in pust, da se 
ga je popotnik že oddaleč ustrašil. Pa niti Eliji se ni 
po ljudeh nič tožilo. Trikrat v letu: pred Božičem, pred 
Veliko nočjo in pred sv. Elijo je prišel k njemu sin in 
mu prinese! čutaro sladkega vivodinca. Razen njega ni 
videl nikoli žive duše, pozabil je svet, kakor je svet 
pozabi! njega. 

V viharni noči, ko se je ravno ulegel, potrkala 
sta na vrata dva popotnika, dva bolna romarja. Elija 
jima je odpri in ju peljal v tesno kočico. Prelepo sta 
ga prosila, da bi jima dal prenočišče in tudi, če.mu 
je moči, kako dobro jed in pijačo, da ne pogineta od 
truda, glada in bolezni. Mlajši popotnik še veli z 
otožnim glasom: ,Romarjem se godi dandanašnji 
slabo. Prihajava iz svete dežele iz Nazareta in sva zdaj 
na potu v Marija-Celje, ali moči naju zapuščajo, morala 
bova tukaj umreti, ako se naju ne usmilita Bog in ti, 
častiti starec! Po morju sva se vozila srečno. Mornarji 
so dobri ljudje, dali so nama drage volje vse, kar so 

sami imeli. Zapustivši ladjo sva hodila več dni po 
primorju. Primorci so bogati trgovci, ali skope duše. 
Brez plačila naju niso hoteli ne nasititi, ne voziti. Lačna 
in trudna sva prišla v Brod. Brojanci so dobri ljudje, 
ali sirote. Pomagali bi nama bili radi, ali niso imeli 
kruha niti zase, nikar za druge. Bog jim stokrat po- 
vrni blago voljo! Onemogla od lakote in bolna od 
hudega pota dospela sva bolj mrtva nego živa v Ko- 
čevje. Kočevska gospoda je hudobna in beraška. Siro- 
maku ne bi dala ni skorjice kruha, ko bi kruha tudi 
kaj imela. Ali udarila jo bo strašno šiba božja, in ta- 
krat se bo pokesala, pa bo prepozno. Sam Bog je 
storil čudež in nama podaril toliko jakosti, da sva pri- 
romala do tvojega stanovanja.“ | | 
Pobožnemu Eliju se udero solze, ko sliši toliko 
bridkost in revščino. Postregel je popotnikoma bolje, 
nego sam sebi o največjih praznikih. Spekel jima je 
svojo preljubo kozo in postavi! prednja tudi čutaro 
sladkega vivodinca, ki jo je bil komaj načel. Romarja 
sta jedla in pila, in ko sta se okrepčala, zahvalila sta 
prelepo svojega dobrotnika in sladko zaspala v njegovi 
postelji. Tudi puščavnik je spal sladko in dolgo na 
trdih tleh, kakor še nikoli ne, odkar je prebivali na 
Gorjancih. V sanjah sta se mu prikazala sam Bog Jezus 
Kristus in njegov premili učenec sv. Peter. Kristus ga je 
prijel za roko in mu rekel: ,Pogostil si svojega Stvarnika 
in Odrešenika in z njim velikega apostola sv. Petra. Za 
to dobroto ti ne bodeva dala denarjev, ki jih niti ne 
želiš niti ne potrebuješ. Dajeva ti boljše povračilo ; za ta 
svet svoj blagoslov, za oni svet svoj nebeški raj.“ 
Ko se Elija prebudi, sta bila popotnika že odšla, 
pustivši mu ves svoj božji blagoslov. Zdaj se ni čutil 

več starega in slabega: bil je zopet mlad in krepak, 
kakor kak štiriindvajsetleten mladenič. Grda kočica je 
izginila in se izpremenila v prijazno belo kapelico. 
Puščavniku ni bilo treba žalovati ne po kozi, ne po 
vinu. Ko je izpil svojo skledico mleka, se mu je na- 
polnila precej z drugim, mnogo slajšim mlekom, nego 
mu ga je dajala koza, in tako je živel odslej brez truda 
in brige, kako bi jo prehranil v svoji nerodoviti pu- 
ščavi. Ko je prizdignil čutaro, je bila polna, in kakor 
v skledi mleka tudi v nji nikdar ni izmanjkalo vina in 
to vino je bilo še mnogo, mnogo bolj prijetno in di- 
šeče, nego tolikanj sloveči vivodinec. Okoli žalostne 
kolibe so se poprej gonili grabljivi kragulji in jastrebi, 
zdaj so pa prepevali okoli vesele kapelice neznani 
ptički s tako milim glasom, da se jih Elija ni mogel . 
naslušati. Trnje, osat in koprive so se nekam izgubile 
iz obližja puščavnikovega doma, mesto njih je narastel 
ponoči cvetnik, kakršnega noben grad ni imel, ves 
obsajen z nebeškimi rožicami, da takega čuda še no- 
beno človeško oko ni videlo. V studencu pod pečevjem 
je tekla bistra voda kakor prej, ali zdaj so mrgolele 
in se igrale po njih zlate ribice, ki so pozdravljale 
puščavnika z radostnim pluskanjem in celo s človeškim 
glasom. V tem prekrasnem zemeljskem raju je živel 
pomlajen Vlah Elija v sveti molitvi in radosti še celih 
sto let. Nadlegovala ga ni nikoli več ne bolezen, ne 
starost. Umrl je lahko in sladko, ker je vedel, da ga 
čaka na onem svetu še veliko večje veselje, nego ga 
je užival po Kristusovem blagoslovu že na zemlji, ki 
ni bila zanj kakor za druge dolina solz. Bela kapelica, 
ki je toliko let v njej prebival in Bogu služil, se je 
zdavna porušila; tudi neznane ptice in zlate ribice so 

brez sledu izginile; edini cvetnik je ostal in spričuje 
še dandanašnji božje povračilo, ki pride dobremu člo- 
veku včasi že na tem svetu, gotovo pa onkraj groba. 


2. Velikani. 


Podgorec je šel polhe lovit. Prenočišča si je po- 
iskal vrhu Gorjancev. Vzel je iz torbe večerjo in ko je 
odvečerjal, se je ulegel in zaspal. Ni dolgo spal, ko ga 
prebude debeli glasovi neznanih mož. Čudni glasovi 
so bobneli, kakor če trkaš na prazen sod. Možje so 
bili štirje enake velikosti, kakor najvišje smreke. Svetil 
je mesec in tako se je moglo vse videti, kakovi so in 
kaj delajo. Velikani sedejo na trato in vele: Kamenčkajmo 
se, da se zabavimo. Pobrali so mlinske kamene in se 
Z njimi kamenčkali. Naveličavši se igre vele: Napol- 
nimo si pipe in kadimo: Iz žepov privlečejo pipe, 
velike za zeljno kad, in jih napolnijo s tabakom. Zdaj 
se pa domislijo, da nimajo ognja. Eden pravi: sklatimo 
si ga z neba! Velikani skočijo na noge in začno metati 
proti nebu mlinske kamene. Vsak si sklati zvezdo. Z 
zvezdami si prižgo tobak in zdajci zapuhajo z dimom 
vse Gorjance, kakor da bi jih bil pokril črn oblak. Ko 
pokade, pravi eden: Čas je, da si pripravimo večerjo |! 
Velikani se dvignejo in skočijo v globok prepad. Iz 
prepada privale štiri sode vina. Vsak sod je jemal 
deset veder, še rajši kak bokal več. Iz prepada si pri- 
ženo tudi svojo večerjo, čredo srditih volkov. Volkov 
je bilo osemindvajset, na vsakega sedem. Velikani na- 
rede velik ogenj, nataknejo volkove na velike ražnje 
in jih peko. Obenem so pa tulili nekako pesem, kakor 
da se grom razlega, in poskakovali okrog ognja, da se 
je kar zemlja tresla. Podgorec, ki je te strahote gledal 

in poslušal, je priporočal svojo dušo Bogu in vsem 
svetnikom v neskončnem strahu, da ga pošasti ne bi 
zavohale in dejale na raženj morda tudi njega. Stisnil 
se je v klopčič kakor jež in se drznil komaj dihati. 
Poleg njega je stala čutara vina, ki jo je bil prinesel 
s seboj. Podgorec se domisli, da daje vino srčnost še 
babi, in začne vleči. Ker je bil srčnosti tako krvavo 
potreben, ni čudo, da je pil dolgo in veliko. Brž se 
je preveril, da je v takih zadregah vino res najboljši 
tolažnik in pomočnik. Boka! ga je bil zvrnil že za 
večerjo. Ali taka malenkost Podgorca ne ujunači, zato 
se je velikanov tako bal in tresel. Zdaj je pa vrgel v 
globočino svojega želodca dva bokala naenkrat in ta 
obilni požirek mu je srce tako pridvignil in razvnel, da 
bi se šel metat s samim peklenskim rogatcem, kaj ne 
s takimi nerodnimi rogovilami, kakor so bili ti velikani! 
Zdeli se mu niso nič več tako grozoviti kakor od konca, 
jel se je skoraj sramovati, da se jih je bil ustrašil. Pre- 
drzno se jim je grozil za grmom s pestjo in jim kazal 
osle in pomaljal fige. Ko so pa volkove spekli in se 
usedli k večerji, zagodrnjal je skoraj naglas: Se pač 
vidi, da ste zarobljeni hribovci, ki me še na volčjo 
pečenko ne povabite. Velikani so raztrgali in pohrustali 
volkove, kakor kak lakomnik svoje cipe, in težke za- 
ložke so zamakali z ogromnimi curki vina. Ali njihovo 
vino je moralo biti precej cvičkasto, kajti držali so se 
strašno kislo in čemerno. En njih veli: Bratci, treba bo 
udariti spet v kak hram in si napolniti posodo s sladko, 
človeško kapljico. Te naše čobodre sem tako sit, da 
sam ne vem, kaj bi dal tistemu, ki bi mi prinese! par 
dobrih požirkov starega šentjarnejčana. Podgorec, to 
čuvši, plane kvišku, ponudi velikanu čutaro in veli :, 

En bokal ga je še notri. Nuj ga izpiti! Bog ti ga blago- 
slovi! Komaj je pa izustil božje ime, se je zaslišal 
udar, kakor da je kje blizu treščilo. Tisti hip je ugasnil 
tudi ogenj, pri katerem so velikani sedeli in vse obližje 
je pokril najgostejši dim, da se dolgo časa ni moglo 
nič razločiti. Ko se je dim zopet razkadil in razšel, ni 
videl Podgorec nikjer več ne mlinskih kamenov, ne 
žerjavice, ne ražnjev in vinskih sodov, pa tudi velikanov 
ne. Noč in gora jih je dala, noč in gora jih je vzela. 


3. Gospodična. 


Mihovski grad je spadal med največje in najmo- 
gočnejše v deželi. Grajski gospod je peljal svojo gospo 
k oknu in ji rekel: Veseli se, ves svet kar ga odtod 
vidiš, je božji in najin. Gospa veli: Dobro vem, da 
je vse to božje in najino, ali veseliti se vendar le ne 
morem. Molila sem doma, hodila sem dosti tudi po 
božjih potih, ali Bog ni hotel uslišati najine želje, da 
bi nama podaril ali hčer ali sina. Jaz sem se zdaj že 
postarala in le predobro čutim, da bom nevarno zbolela. 

Gospa se je kmalu potem vlegla in je ležala 
sedem let in sedem mesecev. Vsi sloveči zdravniki so 
jo hodili zdravit, ali je niso mogli ozdraviti. 

Gospa pogleda skozi okno na zeleni hrib in veli: 
Nekaj mi pravi, da bi bila gotovo srečna, če bi se 
sprehodila po naših prelepih Gorjancih. 

Gospod pa ji odgovori žalostno: Preljuba moja 
sirotica, kako se boš sprehajala po Gorjancih, ko se 
ne moreš sama niti na postelji obrniti ! 

V grad pride star gobav berač. Hlapci zakriče: 
Poberi se hitro od tod, da ne nalezejo gob naša 
bolna gospa. 

Gospa pa se oglasi: Ne gonite mi od hiše re- 
veža. Ali ne veste, da so reveži božji prijatelji in naši 
zagovorniki pri Bogu» Dajte mu pečenke in vina in 
pripravite mu tudi gosposko posteljo. 

Berač se v gradu naje, napoji in naspi. Predno 
odide dalje, dobro gospo prelepo zahvali in veli: Nate 
za slabo povračilo gorjanski koren. Rastel je sedem- 
deset in sedem sežnjev pod zemljo. Pomogel je do 
zdaj še vsakemu, kdorkoli si ga je na život privezal. 
Zdravemu da moč, da ga noben junak ne more pre- 
magati. Komur je umreti, živi od njega tri dni dalje 
nego mu je namenjeno. Bolniku odžene bolezen, ne- 
kateremu za zmerom, nekateremu vsaj za sedem let. 
Ta koren Vam bo dal jakost, da se pojdete, ako Vas 
bo volja, lahko še danes na Gorjance izprehajat. 


Gospa poizkusi čudni koren, skoči zdrava na 
noge in gre na Gorjance. Pride do studenca in za- 
jame vode. 

Kupica se počrni. 

Gospa izlije strupeno vodo in koraka dalje. Pride 
do drugega studenca in zajame vode. 

Kupica se zakrvavi. 


Gospa izlije ukleto vodo in koraka dalje. Pride 
do tretjega studenca in zajame vode. 


Kupica se zasveti in zacvete. Na vodi se naredi 
rdeč nagelj in bela lilija. Gospa pije in pijača se ji 
zdi slajša od medu in malvazije. Popije prvo kupico, 
čuti se bolj zdravo, nego je bila pred boleznijo. Popije 
drugo kupico, čuti se bolj močno, nego je bila pred 
boleznijo. Popije tretjo kupico, čuti se mlado, kakor 
je bila takrat, ko je šla s svojim gospodom Kk poroki. 

Kupico položi v zeleno travo pa si zaviha ro- 
kave in si umije roke in obraz. Roke se ji pobelijo 
ko sneg, lica pa zarde ko poljski mak, in v vodi je 
sama videla, da ji je povrnil Bog vso lepoto prve 
mladosti. Skakljaje in prepevaje teče proti domu nazaj. 

Gospod je stal pri vratih in vprašal služabnico, 
če ve, kdo je ta krasna gospodična, ki gre proti gradu ? 

Gospa je te besede slišala in se ga oklenila in 
rekla: Kaj me gledaš tako čudno, kakor da bi ne poz- 
nal svoje gospe ? Saj sem vedela, da bom gotovo srečna, 
če se izprehodim po Gorjancih. Zdaj mi pa nekaj pravi, 
da nama bo Bog podaril tudi še sinove in hčere. 

Gospod od samega veselja ni vedel, kaj bi počel. 
Napravil je velik obed in povabil nanj tudi svoje pod- 
gorske kmete. Podgorci so jedli in pili tako dolgo, da 
so nekateri še zdaj siti in pijani. 

Bistri studenec, ki je pomladil grajsko gospo, se 
pa imenuje v spomin te prigodbe še dandanašnji Go- 
spodična. 

4. Ukleti grad. 

Sinu je zbolela mati. Šel ji je iskat zdravilskih zeli 
na Gorjance. Ko izdere iz zemlje sladko koreninico, za- 
gleda miško. 

Fant pozdravi miško: Dobro jutro, ne bodi kaj 
huda, da te nadlegujem. Zboleli so mi mati pa iščem 
jim zdravilskih zeli. Miška mu veli prijazno: Ti si 
dober sin in zato ti je dal Bog, da si tako dobro po- 
godil. Predno preteče štiriindvajset ur, bodo ti mati od te 
korenine ozdraveli, kakor da ne bi bili nikoli nič bolni. 

Fant se začudi takim besedam in vpraša miško: 
Kdo pa si, da mi prerokuješ tako srečo in s pravim 
človeškim glasom ? | 

Miška pravi: Jaz služim svoji gospe. Bog jo je 
kaznil, meni pa ni dalo srce, da bi jo bila zapustila. 
Ker pod zemljo ne bi mogla prebiti v človeškem telesu, 
me je Bog prestvaril v miško. 

Fant se začudi še bolj in veli: Jaz te ne razumern, 
Razloži mi to skrivnost bolj natanko! 

Miška odgovori: ,Prav rada. Poslušaj pazljivo, 
kako in kaj je bilo, pa me boš, mislim, lahko razumel 
in z menoj vred mojo gospo omiloval. Jaz sirota sem 
izgubila mater že za otročjih let. Usmilila se me je 
dobra gospa in me vzela k sebi. Ni me imela za pod- 
ložno deklo, ampak kakor za svojo sestro. Moja gospa 
je govorila vse drugo po pameti, delala je vse po pra- 
vici, ali berače je na vso moč sovražila in jih gonila 
iz hiše z najgršimi besedami in pridevki. V hišo ji je 
prišel imeniten berač, sam Jezus Kristus. Kristus prosi 
gospo za božji dar. Gospa se pa zadere samopašno 
in veli: Misliš, da te ne poznam. Kaj izkušaš uboge 
ljudi? Ves svet je tvoj, pa te ni sram, da prosiš za 
kos kruha! Dobil ga boš takrat, ko bodo prebirali sv. 
pismo gorjanski pastirji, kar se pa tako brž ne bo 
zgodilo. To, vidiš, je bilo že pred več sto leti, ko ni 
znal še noben človek brati razen školov in se ni učil 
sv. pisma še noben duhoven razen edinega papeža. 
Zdaj lahko sam presodiš, kaj je moja gospa mislila. 
Hotela je Kristusu dati na pomen, da mu ne bo dala 
nikoli nič. Kristus je preklel predrzno gospo in rekel: 
Prekleta bodi ti in preklet bodi tvoj grad, dokler ne 
bodo začeli gorjanski pastirji prebirati in se učiti sv. 
pisma. Samo tak pastir bo utolažil božjo jezo in te 
rešil. O teh strašnih besedah se je zemlja potresla im 
požrla gospo in nje grad. Jaz sem to grozo oddaleč 

videla in moja blaga gospa se mi je smilila. Tekla 
sem za Kristusom in ga lepo prosila, da bi smela pri 
nji ostati tudi pod zemljo. Kristus me je pohvali! za 
to zvestobo in mi dovolil, da smem ostati pri gospe 
in da ne zadahnem, prestvaril me je, kakor sam vidiš, 
v miško. Jaz štrkam svobodno semtertja in ne trpim 
nobene sile. Moja uboga gospa pa dremlje na postelji. 
Po glavi ji rojijo strašne sanje, da neprenehoma ječi. 
Prebudila se pa bo šele takrat, ko pride nje rešnik: 
gorjanski pastir, ki bo tako učen, da bo prebiral sveto 
pismo. Strah me je, da ji bo treba še dolgo čakati.“ 

Čuvši take novice je začel fant od veselja vriskati 
in skakati in je rekel miški: Potolaži se. Sv. pismo se 
nahaja že v marsikateri podgorski kolibi in prebiramo ga 
tudi že mi pastirji.  Kolikokrat sem ga bral ali sam 
zase na paši ali pa doma pri bolni materi. Povej mi 
torej, kaj mi je še storiti, da rešim tebe in tvojo dobro 
gospo! 
Miška se začudi in veli: Hvaljen bodi usmiljeni 
Bog, ki je nama posla! odrešenika. Ali vedi, da boš 
pomogel ne samo meni in nji, ampak tudi sebi. Moja 
gospa je samica in te bo vzela za moža in z njo dobiš 
tudi graščino in neizmerne zaklade, ki se v nji naha- 
jajo. Kaj ti je še storiti, da prekletstvo od naju od- 
straniš, mi ni natanko znano. Pojdi z mano v grad, 
na mizi leže bukve, v teh bukvah boš našei — vsako 
Skrivnost in tudi to, kako naju boš rešil. 

Miška mahne z repom po ključku, ki je tičal v 
skali, in skala se odpre na stežaj, kakor velika cerkvena 
vrata. Fant gre za miško, ki ga pelje skozi tako krasne 
izbe in dvorane, da po njegovi misli ni lepših niti v 
nebesih. Od zlata in srebra se je vse lesketalo in 

bleščalo, da mu je kar vid jemalo. Nikjer ni zapazil 
nič lesa, nič železa: vse pohištvo in orodje je bilo 
ulito iz najžlahtnejših rud in izdelano po vseh pravilih 
najvišje umetnosti. Fant je strmel in zijal; ves osupel 
in omamljen po tolikih dragocenostih ni mogel nič 
govoriti in skoro še dihati ne. Ko ga pa dovede miška 
v spalnico in zagleda na postelji spečo gospo, ga nje 
čudovita lepota tako prevzame, da je obstal, kakor da 
bi okamenel in se zamaknil, kakor da se nahaja v ne- 
besih in zamika v božje obličje. S silo ga miška potegne 
v drugo izbo, kjer so ležale na mizi skrivnostne bukve. 

Fant začne brati, ali komaj prebere pol strani, 
se zruši na tla in zajoka tako bridko, da si začne tudi 
miška solze brisati in ga vpraša, kaj ga je tako strašno 
zabolelo. 

Fant pove miški, da ne more rešiti uklete gospe. 
Bukve govore, da mora biti odrešenik nedolžen, on pa 
je svojo nedolžnost zapravil na paši že v dvanajstem letu. 

Miški se je milo storilo, ko je videla, da bota 
morali z gospo še nadalje ostati pod zemljo, vendar 
jo je tolažilo upanje, da utegne priti v kratkem kak 
drug podgorski pastir, ki ne bo samo prebiral sv. pisma, 
ampak nosil še tudi angelsko oblačilo nedolžnosti. 
Fantu je rekla: Prav rada bi te dobro obdarila, ali 
zlato in srebro, ki ga povsod vidiš, ni moje, sama ti 
pa ne morem veliko dati. Razglejva smeti, ki jih je 
vrgla na dvorišče še moja gospa. Kar se najde v njih, 
se sme pobrati in odnesti brez greha. To pravico sem 
pri gospe imela zmerom. 

Miška in fant sta prebrskala smeti in našla v njih 
biserov in dragih kamenčkov za več tisoč goldinarjev 
vrednosti. Vse kar sta našla, je vzel fant s seboj domov. 

S sladko koreninico je ozdravil še tisti dan bolno 
mater, bisere in drage kamenčke je pa prodal in si 
kupil gosposko pristavo in veliko kmetijo. Oženiti se 
ni hotel nikoli, ker ni mogel pozabiti svoje uklete, zanj 
za vekomaj izgubljene ljubice. 


5. Rajska ptica. 

Bil je imeniten grof. Ta grof je šel v Gorjance 
na lov. Velika družba prijateljev in lovcev ga je spre- 
mila. Grof ugleda medveda in skoči za njim. Medved 
šine v goščavo, grof za njim. Medveda izmanjka in 
grof vidi, da se nahaja v neznanem kraju, po katerem 
še nikoli ni hodil. Ta kraj je bil najlepši gaj, kakršnega 
ni videl ne v domači, ne v tujih deželah. Z dreves so 
visela zlata jabolka, iz debel se je cedil iz nekaterih 
med, iz nekaterih dišeče kadilo; prelepo je di- 
šalo v tem gaju vse: trava, cvetice in celo listje na 
drevju. In če je grof pogledal na zemljo, se je okoli 
njega lesketalo brez števila bistrih studencev, v katerih 
se je pretakala srebropena voda po zlatopeski glini. 
V senci krasnega gaja je bilo tiho, začudo tiho. Po- 
skakovala je od veje do veje samo ena ptičica. Nihče 
ne bi bil rekel, da je ptičica lepa, ko ne bi bila imela 
zlatega kljuna. Ali še lepši, stokrat lepši od zlatega 
kljuna je bil nje mili, sladki glas, katerega se grof ni 
mogel naslušati. Ker se je bil utrudil, je sedel na klop, 
da se nekoliko odpočine, obenem pa kratkočasi z rajsko 
divnim petjem zlatokljune ptice. Tako je sedel in po- 
slušal, kakor 'je mislil, dobro četrt, morebiti tudi pol 
ure. Prav nerad se je dvignil, ali se je dvigniti moral, 
da ga lovska družba ne bi pogrešila in se zanj bala. 
Iz prijetnega gaja je prišel kmalu nazaj v goščavo in 

iz goščave na plan. Oziraje se na vse strani je klical 
prijatelje in lovce, ali nikjer ni bilo žive duše: lovska 
družba je izginila, kakor da bi se bila pogreznila v 
zemljo. Grof se je naveličal klicati in iskati, in šel 
domov. Ali silno se je čudil, da potov skoro ni več 
poznal. Koder je poprej rasla hosta, so se izpre- 
hajali po vinogradih veseli gorniki, in koder so pasli 
pastirji drobnico, so se zdaj trudili pridni oratarji. Grof 
je strmel in si mel oči, ne vedoč, kaj bi si mislil, da 
se mu je pripetilo. Vprašal je gornike, če niso videli 
njegove družbe? Gorniki so se mu začudili in dejali: 
kakove družbe? Kdo pa ste? Mi Vas ne poznamo, ker 
Vas še nikoli nismo videli. Vprašal je tudi oratarje, 
kdaj so šli domov grajski gosti in lovci? Oratarji so 
se začudili in dejali: kaki gosti in lovci? Naš graščak 
ne lovi zveri, on lovi nas uboge kmete. Dokler je živel 
naš rajni grof, nismo vedeli, kaj je hudo. O slabih 
letinah nam je dajal živež zastonj. Na tlako nas ni 
nikoli sili. Desetino smo mu nosili v grad, kolikor 
smo sami hoteli. Od revežev ne bi bil vzel ne enega 
klasa. V krčmah smo pili z njim in se gostili na njegov 
račun. Z našimi otroki se je šalil in igral in jih ljubil 
kakor svoje, da bi bil dal zanje svojo krščeno dušo. 
Blagi gospod je šel v Gorjance na lov in tam ga je 
medved raztrgal. Zdaj se veseli v nebesih, ki jih je tudi 
pošteno zaslužil. Njegovega praznega gradu se je po- 
lastil hmeljniški baron. Baron je delal s kmeti grje, 
nego s črno živino. Vole je prodal, mesto njih smo 
mu orali polje mi, naše žene in otroci. Za nami so pa 
hodili njegovi biriči in nas priganjali na delo z biči. 
Biči pa niso bili spleteni iz govejih jermenov, ampak 
iz kože, ki jo je baron urezal iz naših hrbtov. Desetino 

je zahteval od vsega, kar raste na polju in v vinogradu 
in od vsega, kar se pita in krmi v hlevu in v svinjaku. 
Zahteval jo je od revežev, kakor od bogatinov, o slabih 
letinah ravnotako, kakor o dobrih. Ljudje so strašno 
godrnjali in preklinjali. Baron je pa rekel zabavljivo: 
Naj se godi po vaši volji! Če nečete vi meni desetine 
dajati, dajal jo bom jaz vam. In začel je jemati kmetom 
ves pridelek in priredek, puščal jim je samo borno 
desetino. Mi smo poginjali od lakote in se jeli puntati. 
Baron je pa nabral krdelo žolnirjev in šel na lov. To 
je bil čuden lov, da svet takega še ni videl. Volkov, 
zajcev in druge živali se ni dotaknil, streljal in pobijal 
je samo kmete. Kadar so mu prišli prijatelji v gosti, 
napravil jim je tako igro, da so se je gotovo vsi hu- 
diči veselili. Igral je z njimi s kmetskimi glavami za 
kmetska dekleta. To grozo in silo trpimo zdaj že ve- 
liko, veliko let. Ravno danes je trideset let, kar nam 
je vzel Bog dobrega grofa in z njim vred ves mir in 
vso srečo našega življenja. — Pazljivo je poslušal grof 
bridke tožbe ubogih oratarjev in se uveril, da ga je 
zadrževalo sladko petje zlatokljune ptice ne dobro četrt 
ali pol ure, ampak celih trideset let. Ko se je razodel 
oratarjem, spoznali so ga najstarejši med njimi in vsi 
so popadali pred njim na kolena in glasno zahvalili 
Boga za neskonično milost, da jim je povrnil dragega 
dobrotnika in odrešenika. Grof jim je rekel: Vstanite 
in si poiščite orožja! V moj grad gre iz goščave pod 
zemljo skrivna pot, ki sem jo izdolbel s svojimi ro- 
kami in nisem povedal nikomur za njo. Jaz pojdem 
pred vami; predno preteče 24 ur, bomo grad prido- 
bili in vaše in moje sovražnike zasačili. Hmeljniški 
baron je napravil tisti dan veliko gostbo, na katero je 

povabil vse svoje prijatelje in biriče. Po pojedini se je 
začel z njimi igrati, ne s kvartami in za denar, kakor 
drugi, ampak po svoji stari navadi s kmetskimi gla- 
vami za kmetska dekleta. Iz grada pride na igrališče 
oznanilo, da se je odprla zemlja in bruhnila iz sebe 
druhal oboroženih kmetov in rajnega grofa. Baron se 
je zakrohotal: Ta šala je vredna, da igramo nadalje 
vsak za dve dekleti, in ne le za eno, kakor dozdaj. 
Grofovi kmetje so brez boja ujeli njega in vse njegove 
“prijatelje in biriče. Grof jih je upregel v pluge in brane 
in je oral in vlačil z njimi celo leto do zime. Na delo 
jih je priganjal z biči, ki niso bili spleteni iz govejskih 
jermenov ampak iz kože, katero je izrezal iz njihovih 
hrbtov. Ko je nastopila zima, je povabil vse svoje 
kmete in jim napravil veselico, da take še nikdar niso 
uživali, niti zanjo čuli. Po veselici se je pa napotil z 
njimi na igrališče. Igrali so skupaj ves dan in vso noč 
z glavami hmeljniškega barona in njegovih prijateljev 
in biričev in igrali bogme niso za svoje, ampak za 
graščine, denar in dekleta svojih mrtvih sovražnikov 
in krvnikov. 


6. Ptica Zlatoper. 


Na Gorjancih so se nahajale tri prečudne reči. 
V skriti dolini je stalo drevo, ki je bilo spodaj mo- 
gočna bukev, v sredi silen hrast, zgoraj pa visoka in 
tanka breza. Brezo je pokrivala bela meglica, da se od 
zdolaj ni mogla videti. Okolo velikanskega debla se je 
ovijala od tal do vrha vinska trta. Ta trta je bila de- 
bela kakor žrd, listje ji ni nikdar usahnilo in grozdje 
je dozorevalo na nji brez razločka letne dobe, po- 
zimi kakor poleti. Tretje in največje čudo je pa bila 

ptica Zlatoper, ki si je naredila gnezdo v beli meglici 
med najtanjšimi vejicami visoke breze. Ta ptica ni zo- 
bala zrnja in pila vode kakor druge ptice, živela je 
samo o rumenem grozdju, ki ji je viselo okrog gnezda, 
in o nebeški rosi, ki je padala na brezo. Zlatoper so 
jo imenovali zato, ker je imela v desni peruti zlato 
pero. Čudna moč je bila v tem peresu. Kdor bi z njim 
napisal tri prošnje, morale bi se mu izpolniti vse tri, 
in ko bi jih poslal tudi cesarju ali papežu ali pa svo- 
jemu najhujšemu sovražniku. Veliko junakov je po- 
izkusilo priti na brezo, da bi izpukali ptici dragoceno 
pero, ali do gnezda ni priplezal noben. Vsi so zdrknili 
s polzke breze, popadali na hrastove in bukove veje 
in se pobili. V tisti dolini je prebival svet puščavnik, 
ki je poznal vsako skrivnost. Ljudje so ga hodili po- 
vpraševat, kako bi se dobilo zlato pero. On se jim je 
smejal in rekel: S koso in s tremi svetniki. Ljudje teh 
besed niso razumeli in so mislili, da se jim sveti mož 
roga. To je čul podgorec Mikec. Mikec je bil, kakor 
so sploh podgorci, včasi prav razumem iant, da malo 
takih, včasi pa prav neumen, da tudi malo takih. To se 
pravi, Bog je dal Mikcu dosti pameti, ali je bil ta križ, 
da ni svoje pameti vselej za svet vprašal in je poslušal. 
Ta pot je uganil precej dobro, kaj mu je storiti. Dejal 
je: Bedakom se prav godi! Srečo naj izkuša tisti, ki 
zna plezati, kakor jaz, in ki razume puščavnika, kakor 
jaz. Mikec vzame koso in gre v Gorjance. Ko je ugle- 
dal čudno drevo in nad njim belo meglico, je začel 
kositi in kosil je noč in dan, dokler je pokosil vse 
senožeti po dolini in tudi nad dolino. Mrvo je na- 
valil k drevesu, da je sezala čez bukev in hrast gori 
do breze in do bele meglice. Sedemkrat je plezal v 

brezo in sedemkrat se mu je spodrknilo. Ker je padel 
vselej na mehko seno, si ni storil nič žalega, ali za- 
čelo ga je močno skrbeti, da utegne tudi njegov trud 
ostati prazen. Zdaj se je domislil, da je izpolnil pu- 
ščavnikov svet samo na pol. Koso je dobro rabil, tri 
svetnike pa zanemaril. Mikec poklekne in se priporoči 
svetnikom, ki varujejo Gorjance: sv. Eliji, sv. Miklavu 
in sv. Jederti. Po molitvi začne plezati osmikrat in 
dospe brez truda do zaželjenega gnezda ptice Zlato- 
perja. Ptica ga je počakala in si dala brez straha iz- 
pukati zlato pero. Mikec ves vesel in srečen vzame 
pero in odide domov. Od same sreče se mu je v glavi 
tako vrtilo, da ni vedel, kaj bi počel. V ti omotici mu 
še mari ni bilo, da bi se posvetoval najprej s pametjo. 
In tako je ukrenil nazadnje zgolj po svoji preprosti 
podgorski glavi, pa ni čudo, da je tako slabo pogodil. 
Šel je vprašat učenjake, kateri cesar je na svetu naj- 
bolj mogočen. Ko so mu učenjaki povedali, napisal 
je do tistega cesarja prošnjo, naj mu da svojo hčer za 
ženo. Cesar se je silno začudil, ali se ni mogel bra- 
niti. Poklical je hčer in ji vse razložil, kaj in kako, in 
da mora biti Mikčeva. Cesarična se hudo razjezi in 
zagrozi Mikcu, da se bo kesal. Pokorna očetovi zapo- 
vedi odide v podgorje in se z Mikcem poroči. Bila je 
grda kakor strah, nagajiva kakor škrat, obenem pa 
uboga kakor beračica in vendar poželjiva vsake do- 
brote in zapravljiva, kakor da ji ne more nikoli nič 
zmanjkati. Mikec je dobil po očetu dve kmetiji. Eno je 
pridržal sam, drugo je zaženil cesarični. Razsipna baba 
je svoje zemljišče kmalu zadejala in jela potem zako- 
pavati v dolg tudi njegovo. Take potrate se je Mikec 
ustrašil in je vzel v roko zlato pero in napisal do 

cesarja drugo prošnjo, naj da hčeri cesarsko doto, da 
bo mogla živeti po svoji navadi, imenitno po cesarsko 
in za svoje. Cesar mu je prošnjo precej uslišal in po- 
slal hčeri silno bogato doto, več voz zlata in srebra in 
najlepše obleke toliko, da se je lahko preoblekla vsak 
dan v drugo. Cesarična je plačala svoje dolgove, ali 
Mikcu ni dala ne krajcarja. Zasmehovala in zasramo- 
vala ga je kar očitno. Ona se je vozila v dragoceni 
kočiji, on je pa moral capljati za njo peš. In ko je 
tekel ves upehan za kočijo, je vpila na vse strani: 
Podgorski možje in fantje! odkrivajte se! Ali ne vidite, 
da me spremlja moj mož, slavni Mikec, cesarjev zet? 
Ta sramota je pekla Mikca bolj, nego vse drugo. Spet 
je vzel v roko zlato pero in napisal do cesarja svojo 
tretjo in poslednjo prošnjo, naj vzame svojo hčer nazaj. 
Cesar se je zasmejal in mu izpolnil iz srca rad tudi 
tretjo in poslednjo prošnjo. Bridko je Mikec žaloval 
po svoji lepi, tako brezumno zaženjeni in zapravljeni 
kmetiji, še veliko, veliko bolj se je pa veselil in Boga 
hvalil, da se je iznebil samopašne in grde cesarične. 
Odslej ni zametaval v nobeni reči več svetov svoje 
dobre podgorske pameti. Našel si je med domačimi 
dekleti drugo ženo, ki je bila lepa in pridna in je pri- 
nesla k hiši tudi prilično doto. Živel je z njo mirno, 
zadovoljno in srečno do smrti. Ker so mu sosedje pre- 
več zabavljali in ga dražili s cesaričino, je zapustil 
podgorje in se preselil med Bele Kranjce, ki ga niso 
dosti poznali. Zlato pero je nesel s sabo in ga na vso 
moč skrbno varoval. Pokazal in dal ga je sinu šele v 
sivi starosti, ko mu je izročil gospodarstvo. Rekel mu 
je: Na, sin! tu ti dajem tvojo srečo ali nesrečo, tvojo 
čast ali sramoto, kakor si boš sam izvolil. Meni je 

prineslo to pero nesrečo in sramoto, ker ga nisem znal 
rabiti. Bodi ti pametnejši od mene! Ne prosi z njim 
nikogar za ženo ali blago ali za posvetno čast! Če 
hočeš poslušati svet svojega starega očeta, napiši prošnjo 
do našega cerkvenega poglavarja, rimskega papeža, naj 
bi bral zate sveto mašo, da te Bog razsvetli, da ti po- 
deli svoj dar modrosti, s katerim ti bo lahko pridobiti 
večno izveličanje pa tudi časno blagostanje. Sin je po- 
slušal starca in napisal prošnjo do papeža, kakor se 
mu je svetovalo. Papež mu je drage volje izpolnil po- 
božno prošnjo in bral zanj sveto mašo. Bog ga je 
obdaril potem s toliko modrostjo in pametjo, da si je 
prigospodaril jako veliko premoženje, po smrti je pa 
bil sprejet med svetnike. Tudi njegovi otroci in vnuki 
so sloveli radi svoje odlične poštenosti in bistroumnosti. 
Čudodelno zlato pero se nahaja še zdaj shranjeno nekje 
na Belokranjskem in govorica trdi, da se rabi še zmerom 
prav marljivo in uspešno. Poznam staro, jako čestito 
ženico, ki bi, če bi trebalo, stokrat na to prisegla, da 
so prejeli Beli Kranjci svojo veliko razumnost, možatost 
in spretnost za vsako delo po blagodatni moči Zlato- 
perjevega peresa. 


7. Vila. 


Na Gorjancih so prebivale v stare čase Vile. Vile 
so bile prelepe, mlade deklice, ki niso poznale ne 
matere, ne očeta. Ljubiti in možiti se niso smele. 
Oblačile so se v belo tančico, ki jim je pokrivala vse 
truplo do gležnjev. Las si niso spletale, padali so jim 
prosto do kolen z gostimi, zlatorumenimi kodri. Vendar 
so se pa jako marljivo česale, in to vselej o zarji. Ta- 
krat jih je človek najlažje videl, ker so bile tako za- 

maknjene v to opravilo, da niso zapazile, ali se na- 
hajajo same ali ne. Človeške družbe so se bale in 
ogibale, dasiravno ljudi niso sovražile, ampak jim še 
dobro svetovale in jim o priliki rade tudi kaj dobrega 
storile. Peti so znale tako lepo, da se jih človek nikoli 
ni naveličal poslušati, toda ni jim bilo povšeči, da jih 
kdo čuje. Tudi ples so ljubile, ali gorje si ga tistemu, 
ki je prišel iz zvedavosti gledat njihovo k6lo. Živele 
so ob sadju, grozdju in gorskih zelih. Po navadi so 
samo večerjale, podnevu pa niso drugače nič uživale, 
razen če jih je povabil kak junak in poštenjak, ki ni 
vedel, kdo so. Kdor jih je videl na plesu ali pri jedi 
in jih poznal, kaznovale so ga brez milosti. Ustrelile 
so ga v roko ali nogo, včasi tudi v obe roki in nogi; 
če so se prav hudo ujezile, tudi v srce, da je kar 
precej umrl. Pod zemljo so imele spravljene silne za- 
klade zlata, srebra in biserja in so jih varovale tako 
skrbno, da jih ni mogel nihče zaslediti in dvigniti. Če 
jih je našel kdo po naključju, niso mu prinesli sreče, 
ampak kvar in pogubo. Pravico se _z njimi okoristiti, 
je imela samo nedolžna mladež. Sploh ni ubranila 
človeka vilinske jeze nobena druga reč, kakor neoskru- 
njena nedolžnost. Večkrat so Vile vzele svoje dragotine 
iz podzemeljskih kleti in jazbin in so jih sušile na 
kakem prisojnem kraju. Če se je nameril nanje ne- 
dolžen otrok, smel je ugrabiti brez kazni, kolikor je 
hotel, grešnika so pa gotovo umorile. Kmetje so se 
Vil po eni plati močno bali, po drugi pa tudi veselili. 
Kadar so se oglasile: Sejte! sejte! so šli sejat, in seme 
jim je takrat vselej dobro obrodilo. Kadar so svetovale : 
Režite! koljite! vežite! kopljite! berite! napotili so se 
še tisto uro v vinograde in pridelali so vina, da jim 

je izmanjkovalo posode. Najrajše so imele junake, ki 
so se borili s Turki in prelivali svojo kri za krščansko 
vero. Dokler so hodili Uskoki v boj samo na Turke, 
so se prikazovale med njimi prav pogostoma. Vele- 
vale so jim, kaj jim je delati, česa se ogibati. Po- 
magale so jim v vsaki sili, sosebno brižljivo so pa 
ozdravljevale rane iz vojne vrnivših se junakov. Dajale 
so jim piti vodo planinskih zeli, ali pa so jim obve- 
zovale rane z dolgo, neznano travo, in ubogi bolnik je 
najkasneje v treh dneh gotovo okreval. Ko so se pa 
Uskoki podložili Švabi in se po njegovem ukazu jeli 
vojskovati tudi s kristjani, so pobegnile srdite Vile za 
vselej z Gorjancev, in zapuščeni vojaki so umirali od 
teh dob tudi za neznatnimi ranami. Samo ena Vila je 
ostala na gori, da pazi na zaklade, ali niti ona ni ho- 
tela ljudem nič več svetovati, kdaj in kako naj prično 
kak posel; tudi bolniki so jo klicali zastonj na pomoč. 

Med Uskoki je živel slavni junak Petrovič, ki si 
ni ogrdil rok _nikdar s krščansko krvjo. Kadar je pri- 
divjal besni Turčin, je padel nanj kakor ognjena strela ; 
zadržati ga ni moglo nobeno število sovražnikov in no- 
beno število krvavih ran. Če ga je pa klical Švaba na boj 
proti kristjanom, se je prekanjeni junak potulil in legel 
v posteljo. Kakor za smrt bolan, je ležal in javkal v 
postelji po dve in tudi po tri leta, dokler ni pregrešna 
vojska minila. Lepa Vila je to vedela in se v Petroviča 
zaljubila. Hodila je pogostoma mimo malega hrama, 
v katerem je popival s pobratimi sladko vivodino. 
Petrovič jo je ugledal in povabil v hram, nevede, kdo 
je in odkod. Pogovarjala sta se o marsikaki reči. Junak 
ni čul še iz nobenih ust tako modrih besed, kakor iz 
njenih, in na nobenem obrazu ni opazil še toliko cvetja 

in žive lepote, kakor na njenem. Čudno se mu je zdelo 
samo grlo mlade deklice. Bilo je tanko in prozorno, 
da se je razločila vsaka kapljica vina, ki je po njem 
pritekla. Po daljšem pomenku je začel Petrovič Vilo 
izpraševati, kdo je in odkod. Ona mu je pa velela, da 
naj nikar po tem ne povprašuje, če _ mu je kaj mari, 
da bi še kdaj z njo govoril. Junak ni vedel, kaj bi o 
nji mislil, ali ta reč ga je tudi malo skrbela. V Vilo 
se je tako zaveroval, da bi mu bila ostala ljubša od 
vseh deklet tega sveta, ko bi bil tudi izvedel, da je 
hči najsirotnejše beračice. Enako ljubezen je čutila do 
njega tudi ona. Samo dve reči ji nista bili všeč: da 
ga ni mogla najti nikoli brez društva, še veliko manj 
pa to, da so vse deklice tako zaljubljeno svoje oči 
vanj upirale in mu tako zmotljivo namigovale. -—- 
Zgodilo se je, da je privihral v deželo zopet krvavi 
Turčin. Petrovič je po svoji junaški šegi udaril nanj 
in pobil veliko nevernikov, ali je tudi dobi! veliko 
grdih in nevarnih ran. Na pol mrtvega so ga prinesli 
tovariši domov. Vila je hodila ljubimca zdravit. Prišla 
je vselej takrat, ko je spal, da je ni mogel videti. Lahko 
bi ga bila ozdravila v treh dneh, ali ni hotela. Veselilo 
jo je, da ga more brez priče gledati, božati in obve- 
zovati. Še bolj jo je pa veselilo, da ni bilo več zraven 
drugih deklet, ki so mu pred tako sladko namigovala. 
Imela ga je rajša bolnega v postelji, nego zdravega v 
hramu. Tako je preteklo več tednov in mesecev. Junak 
je izgubil bolečine že prve dni, ali vstati ni mogel, ker 
ga slabost ni hotela nikakor zapustiti. Petrovičeva mati 
je imela dosti opravil zunaj hiše, da Vile nikoli ni za- 
pazila. Junak je pa dobro vedel, da ga nekdo zdravi, 
ker je našel po spanju na ranah vselej nove obveze. 

Dolgo je premišljeval, kako bi spoznal svojega zdrav- 
nika, in slednjič se je domislil. Ko je prišel čas, da bi 
zaspal, se je premagal, ali je zatisnil oči, kakor da 
trdno spi. Vila stopi v izbo tiho kakor duh in ga po- 
gleda. Ker je mislila, da trdno spi, mu je izprala rane 
in mu položila nanje nove obveze, potem se pa usedla 
k njemu in ga začela premilo gledati in božati. 
Petrovič je vse to dobro videl in čutil. Uveril se 
je, da ga zdravi deklica, katero je gostil v hramu in 
ljubil. Izpreletela ga je groza. Jelo se mu je dozdevati, 
da je ta deklica gorska Vila. Pol življenja bi rad dal, 
ko bi mogel izvedeti resnico. Postelje se je bil že strašno 
naveličal. Ko ga je prišla Vila zopet obvezovat, je rekel, 
kakor da govori v sanjah: Še tri dni bom trpel; če 
mi ne odleže, da bi lahko vstal, vzel bom puško in se 
ustrelil. Vila je to čula in se prestrašila. Obvezala mu 
je rane_z dolgo, neznano travo, ki je junaka še tisti 
dan ozdravila. Petrovič je bil zdrav, ali ni hotel vstati. 
Vila je prišla drugi dan gledat, kako mu je; on se je 
pa zopet potajil, kakor da bi spal. Ran mu ta pot ni 
več izpirala in obvezovala, ampak ga je dalje časa samo 
milo gledala in božala, potem pa tiho zopet odšla. 
Petrovič skoči iz postelje in hiti za njo, ali tako paz- 
ljivo, da ga ni mogla videti. Šel je za njo najprej v 
vinograde, potem v goščavo. Na kraju goščave je obstal 
in se skril. Vila je tekla k bistremu studencu, se slekla 
in skopala, potem se pa zopet oblekla, ulegla pod 
lipo na zeleno travo in zaspala. Petrovič prikoraka 
zlahkoma k nji in jo gleda. Tako krasna se mu še 
nikoli ni zdela. Junaku začne srce utripati, rad bi se 
premagal, ali ni mogoče. Nagne se hrepeneče do nje 
in jo poljubi in objame. Vila se predrami, skoči 

kvišku in ustreli Petroviča v srce. Mrtvi junak leži pred 
njo, ona zaplače in tudi sebe ustreli v srce. Ležala sta 
drug poleg drugega kakor speči ženin poleg speče ne- 
veste. Ljudje so iskali Petroviča noč in dan. Našli so 
ga šele čez nekoliko tednov daleč gori na Gorjancih 
pri bistrem studencu pod košato lipo vsega gnilega in 
razjedenega. Poleg njega je ležala kepica snega. Ljudje 
so se začudili, ko so videli sneg o svetem Jakobu. 
Nihče ni pogodil, kaj pomeni ta bela kepica; nihče ni 
vedel, da je ta sneg zadnji ostanek nesrečne Vile. 


8. Gluha loza.*) 


Krošnjarja Pavleta je dobro poznala vsa bela in 
dolenjska in še marsikatera druga krajina. Mož je iz- 
kusil po svetu veliko neprijetnega in hudega, ali tako 
strašnih reči ni videl in doživel nikjer, kakor v ,Gluhi 
lozi“ na Gorjancih. Zgovorni starec mi je povedal to 
dogodbo takole: 

Mislil sem iti zopet na Nemško, kakor smo mi 
dejali, ali na Kvakarsko, kakor govori naš mlajši rod. 
Dva dobra znanca in nekdanja tovariša sta me spre- 
mila do Štreklovcev. Bil je vroč poleten dan in ne- 
delja. Krošnjarji se odvadijo radi božje službe. Brez 
maše smo šli v Štreklovcih pit. Jedi se je malo dobilo, 
vino je pa bilo prijetno in srkali smo ga v slast od 
sedmih do desetih. Koliko bokalov smo ga udušili, ne 
pomnim, to pa dobro vem, da ga je bilo zjutraj pre- 
več. V pijači se domisli človek vsake neumnosti. To- 
variš mi je rekel: Pavle, narediva stavo! Jaz pravim, 
da ti nimaš toliko srca, da bi se drznil mahniti čez 


*) Loza je v belokranjskem narečju hosta, gozd. 

Gorjance kar od tukaj, brez ceste, čez hribe in goščave. 
Vem, da se bojiš Gluhe loze, ker pravijo Kranjci, 
da tako straši. Mene so te besede razžalile in vnele. 
Dejal sem: Tu je roka! Gluhe loze se boje babe, ne 
pa jaz. Stava velja! Če jo dobim, kar se bo gotovo 
zgodilo, dal mi boš desetak. Navlekli smo se ga; čas 
je, da se poslovimo in ločimo. Čez Gorjance jo bom 
udaril kar precej, da me boš lahko sam videl, če 
boš hotel. 

Tovariš je bil zadovoljen. Ko smo se o stavi še 
bolj natanko pomenili, plačali smo račun, poljubili se 
in pozdravili in šli vsaksebi, jaz na levo, onadva na 
desno, nazaj proti Črnomlju. 

Iz Štreklovcev sem se dvignil ravno ob desetih. 
Bil sem takrat mnogo mlajši in močnejši nego zdaj, 
pa sem dirjal kakor jelen. Ob enajstih, vsaj ne dosti 
kasneje, sem stal že na Gorjancih. Pred sabo sem 
videl globoko nižavo, za njo precej visok hrib, za 
hribom pa le nizke griče in hosto. Na zadnjem griču 
se je svetila kapiteljska cerkev novomeška. Po kratkem 
oddihanju sem rekel: Hajdimo dalje! V dolino sem 
prišel, da nisem vedel, kdaj. Potem je šlo zopet v goro, 
na tisti precej visoki hrib. Takrat sem se nekaj za- 
mislil v svojo malo trgovino, pri katerem kupcu bi 
jemal blago, kam bi ga nosil na prodaj, in v druge 
take reči. Ko sem se teh misli iznebil in se začel 
iznova ozirati, sem se silno začudil, pa tudi ustrašil. 
Svet okolo mene se je bil ves izpremenil. 1z enega 
hriba se jih je naredilo deset, dvajset in še več. Stali 
so, kamor sem pogledal, in za njimi so molele še višje 
gore. Nad Štreklovci je ptičev vse mrgolelo. Peli in 
žvižgali so liščki, kosi, kalini, konopljenke in še brez 

števila drugih. Koder sem pa zdaj hodil, ni bilo čuti 
ne enega glasa. Bilo je mrtvo in tiho kakor v grobu. 
Od groze me je zdaj izpreletavala zima, zdaj vročina. 
Rad bi se bil vrnil, pa nisem vedel, ne kod ne kam. 
Lezel sem počasno dalje kakor kak izgubljenec. Zdaj 
nisem mogel več dvomiti, da sem zablodil v Gluho 
lozo, v tako hosto, kamor se ne sliši noben 
zvon, v hosto, katere ni posvetila ne noga nedolžnega 
otroka, ne molitev izpokorjenega grešnika, v tisti ne- 
srečni kraj, ki ni prejel nikoli božjega 
blagoslova in božje milosti. | 
Grozovito me je zmotila in zapeljala moja brez- 
umna predrznost! Na vsakem koraku so se mi množile 
strahote in prikazni, kakršnih nisem videl poprej nikjer, 
ne na slovenski, ne na nemški zemlji, in stopale so 
pred-me, le pomislite, po belem dnevu, katerega pra- 
vijo, da se vsi strahovi boje. Če sem pogledal proti 
jasnemu nebu, viselo je nad mano žalostno krvavo 
solnce, ki me je žgalo v glavo, kakor sam peklenski 
ogenj. Ko sem povesil oči, sem zapazil novo čudo: 
izgubil sem senco! Brez sence in hlada je stala tudi 
loza okolo mene. Moralo je biti nekaj čez poldne, pa 
so zijali name s skal in dreves čuki in sove, kakor da 
je polnoči. Deževalo že ni cel mesec, po razpokanih 
tleh so se pa plazili gnusni močeradi, kakor po kakem 
velikem nalivu. Po ti hosti, mislim, da še ni pela 
nikoli sekira, in vendar je bila vsa pokvečena, škram- 
bolasta, nagnjena in polomljena. Stal je tu hrast, tam 
bukev, gaber, javor, klen, ali vsako drevo je imelo črne 
veje, kakor da so ožgane in polne trnja, ki me je ne- 
prenehoma prijemalo in zbadalo. Pa kako grdo, sivo 
in napikano je bilo perje. Take žalosti nisem videl 

nikoli, niti pozno v jesen. Če sem potipal kako pero, 
med prsti se mi je zmelo in zdrobilo, kakor da je 
suho. To se je godilo, da ne pozabim povedati, sredi 
rožnika! Ali to še ni nič, prišle so mi na ogled veliko 
hujše reči. Po tleh so ležale semtertja človeške roke, 
noge in druge kosti vse raztrgane in krvave, kakor da 
so jih ravnokar oglodali volkovi. Iz razpoke v skalovju 
je režala vame mrtvaška glava! Na tenki vejici je viselo 
za rdečo žilico gnusno zateklo oko. Na drugo oko 
sem skoro stopil. Ko sem odskočil in ga jel bolj na- 
tanko ogledovati, se je izpremenilo — v živega polža! 
Od vseh strani so se mi pačili grdi obrazi, kakor pred- 
pustne šeme. Če sem se ozrl na desno, odskočili so 
na levo; če sem.pogledal na levo, nagajali so mi na- 
pol vidni in napol nevidni na desni strani. V vsakem 
grmu je tičala rogata, črna glavica, ki mi je molela 
jezik. Če sem bliže stopil, izprevrgla se je v suho grčo 
ali pa v kolenčasto korenino. 

Tako me je strašilo dobro uro in še več, pa sem 
začel misliti: Za božjo voljo, to vendar ni mogoče, da 
bi bila Gluha loza tako prostorna. Cerkve so v Rožnem 
Dolu, Lazah, Uršnih selih, Pod gradom, na Ljubnem 
in v Cerovci. Od nekod bi se moral že vendar kak 
zvon čuti. Kaj ko bi hodil jaz po hudi zmoti zmerom 
v okoliš, ne pa naravnost proti Novemu mestu? Da 
spoznam resnico, sem privezal za vejo bel trak in sem 
jel korakati potem naprej med drevjem po stari stezi. 
Lahko si mislite, kako sem ostrmel, ko sem prišel že 
čez pet minut nazaj do traka! Hu, visela je na njem 
debela kaplja krvi! Ali zdaj sem se preveril, da se 
doslej že dolgo nisem pomikal več naprej, nego 
venomer naokolo! Precej sem zapustil stezo in okrenil 

v goščavo, naj že pridem, kamor hočem. Kmalu za- 
gledam prelaz in za njim nizko, okroglo, prelepo zeleno 
dolinico. Okolo nje so štrlele visoke, črne pečine; v 
sredini dolca je pa rasla cvetoča lipa. Ko sem dospel 
v dolino, so se mi prikazale tri reči, ki so mi nov 
strah obudile. Pred nekoliko trenutki sem bil še brez 
sence, zdaj vidite, imel sem je preveč, ležala je okolo in 
okolo mene, bila je tedaj okrogla! Po vrhu pečin je bilo 
zagrnjeno nekaj belega, ki se je gibalo semtertja, kakor 
da se suše velikanske rjuhe in jih napihuje in pridvi- 
guje polćžen veter. Zrak je bil drugače tako miren, da 
se nobena bilka ni ganila, na lipi je pa v vejah tako 
vršalo kakor v sivem oblaku, predno se začne usi- 
pati toča. .. 

Ali dasiravno sem se nekoliko bal, sem šel vendar 
je pod lipo in se ulegel v gosto grivino, da se od- 
počinem. Od truda in vročine so se mi oči kmalu 
sprijele, ali trdno zaspati mi ni bilo mogoče. Ležal 
sem omamljen in kakor otrpel brez čuta in misli 
kakih deset minut. Potem so se pa zaslišali lahki ko- 
raki, ki so se lipi od raznih strani bližali in se nedaleč 
od mene strnili in jeli vrteti okolo lipe. Obenem se pa 
oglasi petje, tako sladko in milo petje, kakršnega moja 
ušesa še nikoli niso čula. Slišal sem dostikrat ubrane, 
preumetno zvoneče glasove v dunajskih in monakovskih 
cerkvah. Radostno sem poslušal. lepe pesmi slovenskih 
dijakov, še radostneje pa čisto prepevanje edine deklice, 
ki me je na tem svetu zmotila. Ali vsi ti glasovi niso 
bili nič, prav nič proti tistemu petju, katero mi je do- 
nelo na ušesa v Gluhi lozi pod košato lipo. Tako pojo 
morda nebeški angeli, ali človeškemu grlu ni bila po- 
darjena ta slast in milina. 

Ali zdaj pa čujte še eno čudo, ki je bilo zadnje, 
zame pa najstrašnejše. Mene dobro petje neizrečeno 
gane in prevzame. Nobena druga reč me na svetu 
tako ne veseli, niti godba. Zdi se mi, da mi vzrastejo 
peroti in da bi lahko zletel pod oblake kakor škrjanec. 
Pesmi, katere_ sem slišal pod lipo, so _ me pa stiskale 
in dušile, da mi je kar sapo jemalo. Obhajala me je 
taka žalost in obupnost kakor še nikoli ne, kar sem 
na svetu. Bil sem neskončno bolan, slab in nesrečen. 
Najrajši bi bil umrl. Hujše, mislim, da ne more biti 
niti pogubljenim dušam v peklu. Pridvignil sem glavo, 
da bi videl, čigavi so ti glasovi, ki mi zapirajo sapo 
in me more tako nemilo. Ali gledati mi je bilo težko, 
strašno težko. Pred očmi se mi je vlekla črna megla, 
po kateri so švigale ognjene strele. Bleščalo se mi je 
tako silno, da nisem razločil nič drugega kakor če- 
veljce, ki so poskakovali mimo mene. Čeveljci so 
bili spleteni iz pisanih gadov! O tem pogledu 
je kar kri v meni zastala. Šele zdaj se mi je razjasnila 
prava resnica. Tako obuvalonosijo vražje Vile. 
Spoznal sem, da se nahajam v vilinskem kolu in da 
poslušam omotljivo vilinsko petje. Izpreletele so me 
vse človeške groze, ali tisti trenutek mi je vdihnil Bog 
tudi dobro misel, ki me je rešila peklenske sile. Po- 
božno sem se prekrižal in začel moliti angeljsko češ- 
čenje, katero sem bil na potu, ne čuvši zvona, za- 
nemaril. 

Ko sem koničal molitev, so padle z mene hipoma 
vse stiske in težave. Zdrav in vesel sem skoči! kvišku 
in se zopet oziral po znanem svetu. Videl sem lepi 
Ljubenski hrib in na njem prijazno cerkev sv. Vida. 
Vile in vsa druga strašila Gluhe loze so izginila, kakor 

da bi se bila v zemljo udrla. Prehuda vročina je po- 
nehala, ker je začel pihati hladni sever. Poleg sebe 
sem zagledal z velikim veseljem svojo ljubo senco, ki 
je bila zdaj zopet taka, kakor mi jo je Bog dal. Brez 
neprilike sem korakal po gošči. V eni uri sem prišel 
na cesto, v dveh urah potem pa v Novo mesto, kamor 
sem bil namenjen. Kakor vidite, sem dobil stavo, ali 
nisem hotel vzeti ne krajcarja. 

Moja povest je taka, to sam vem, da ji ni lahko 
verjeti. Morebiti se ji boste smejali. Jaz nisem lažnjivec, 
ali na vero vas ne morem siliti. Pa recite, kar hočete, 
to mi morate potrditi vi in vsak pošten človek, da Bog 
ima še zmerom pravico in moč, grešnike kaznovati, in 
da je nedelja za to ustvarjena, da kristjan moli in Bogu 
služi, ne pa da pijančuje že na tešče in se poteplje 
kakor preganjana zver po samotnih brlogih in neznanih 
gozdih. 


9. Volkodlak. 


Lenčka je pasla na Gorjancih drobnico. Drugim 
pastirjem so delale nadlego in škodo divje zveri, njene 
črede se pa ni nobena polotila. V Lenčko se je volk 
zaljubil, pa ji ni raztrgal nobene živali niti ni dovolil 
tega drugim zverem. Dolgo časa mu ni dosti verjela 
in se ga je bala. Ker pa ji je ostal vedno zvest varuh, 
je izgubila sčasoma strah in se ga je privadila in se 
z njim sprijaznila. Ležal je poleg nje, gledal jo in se 
ji milil, kolikor je hotel. Če je začutil nevarnost, je 
planil na sovražnika in ga odpodil ali pa raztrgal in 
ko se je vrnil, pohvalila ga je Lenčka, lepo ga božala 
in se z njim pomenkovala. To je volka neizrečeno 
veselilo. Poslušal jo je rajši in izpolnjeval je nje ukaze 

bolj natanko, nego najzvestejši in najprivrženejši pes. 
Hrane si je hodil sam iskat, svoji preljubi gospodinji 
ni prizadel ne sitnosti ne stroškov. Takega čuvaja so 
zavidali Lenčki vsi pastirje. 

Ko je pa odrasla, je pustila pašo in volka in se 
jela pripravljati za možitev. Snubilo jo je veliko fantov, 
snubit jo je prišel tudi voik. Lenčka se mu je za- 
smejala in mu rekla: Jaz se nečem zameriti gorjanskim 
volčicam. Pojdi z Bogom! 

Volk odide in jo pride drugi dan zopet snubit. 

Lenčka mu veli zastavno: Ljubi volk! saj veš, 
da se midva ne moreva in ne smeva vzeti. Izberi si 
za nevesto gorjansko volčico in ostani z Bogom! 

Volk odide in jo pride tretji dan zopet snubit. 

Lenčika se ga ustraši in mu veli: Ne hodi več 
k meni! Brat se je zagrozil, da te bo ustrelil. Ostani 
zdrav in pojdi z Bogom! 

Volk odide, ali še tisto noč pride po Lenčko, 
zgrabi jo in odnese v svoj brlog. Bila je njegova žena 
tri leta in tri mesece. Manjkalo ji ni nič. Jedla je vsak 
dan svinjino in bravino, ob nedeljah teletino in v ve- 
like praznike tudi srnino in kuretino. Zajcev in druge 
drobne divjačine ji je nanosil mož, da je ni mogla 
pojesti. Živela je dobro za vse drugo, ali tožilo se ji 
je strašno po domu in po človeškem društvu. Iz brloga 
ni smela iti nikamor. Noč in dan je jokala in prosila 
Boga odrešenja. Volku je rodila sina, ki je bil navidez 
človeške podobe in lepega obraza, ali rasla mu je po 
vsem truplu volčja dlaka, da jo je groza obšla, kadar 
ga je pogledala. Dala mu je ime Volkodlak. 

Volkodlaka ni bilo treba tako dolgo zibati in 
pestovati kakor druge otroke. Rasel je hitro kakor volk, 

ali pamet mu je dohajala tako počasi kakor drugim 
otrokom. Ni še dopolni! dve leti, ko je jel že hoditi 
sam na lov, trgati ovce in prašiče, žreti surovo meso 
in piti gorko kri. Srce mu ni poznalo ne gnusa, 
ne usmiljenja; vrglo se je v zversko, ne v človečje. 
Lenčka ga je lepo učila in skrbno svarila, ali ni maral 
nič za nje besede in nauke. Če se je nanj razjezila in 
ga pokarala, pokazal ji je volčje zobe, kakor da jo 
hoče raztrgati. To jo je grozno peklo in bolelo. Glo- 
boko se je zamislila in se tudi domislila. Nehala je 
jokati in žalovati in začela je preveselo plesati in se 
smejati. Volk se začudi. 

Lenčka mu pa veli: Presrčna ti hvala, preljubi 
mož! Zdaj vidim, kako neskončno dobroto si mi storil, 
da si me unesel. Toliko slastne pečenke ne bi bila po- 
jedla pri nobenem drugem možu. Z nobenim drugim 
ne bi mogla imeti tako čvrstega sina, kakor sem ga 
rodila s tabo. Matere trpe _ z otroki po deset, nekatere 
po dvajset let in včasi tudi celo življenje. Moj Volko- 
dlak mi pa ne dela ne skrbi ne truda. Speče me ne 
budi nikoli z jokom in vpitjem; hrano si dobiva sam in 
od Boga je prejel gorko oblačilo, ki se nikoli ne raz- 
trga. Menda sem bila oslepela, da več ko tri leta nisem 
spoznala velike sreče, s katero si me nadaril. 

Volku so bile te besede jako povšeči. Rekel je 
Lenčki: Ne zameri, da sem ti doslej branil zapustiti 
briog. Ker te imam tako presrčno rad, sem se bal, da 
mi ne bi pobegnila. Zdaj vidim, da si se me privadila, 
pa ti ne porečem nikoli več žale besede, če se boš 
hotela kaj izprehoditi. Ječa se ti odpira; pojdi, kamor 
ti drago; samo tega ne pozabi, da si moja žena in da 
je tvoja spalnica in tvoj dom moj prijazni in topli brlog! 

Tako je Lenčka volka prekanila. Še tisto uro je 
šla na izprehod. Pritekla je na svoj dom in velela 
bratu: Vzemi puško in pojdi z mano! Brat vzame 
puško in jo spremi. Lenčka mu pokaže brlog in veli: 
Volku poznam navado pa vem, da se je ulegel spat. 
Lahko ti ga bo ustreliti, ali te lepo prosim, ne streljaj 
mi v Volkodlaka, mojega sina in mojo žalost! Naj 
živi, dokler bo božja volja! Nečem, da bi mi očital svet 
njegovo smrt in da bi pogubila zaradi njega svojo dušo. 

Brat stopi v brlog in volka ustreli. Volkodlak 
ostane živ in pobegne. Iz goščave je pa bistro pazil 
in dobro videl, kako sladko se je smejala mati. Lehko 
je pogodil, kdo je najel in pripeljal očetovega morivca. 
Dvignil je proti materi pest in ji prisegel maščevanje. 
Lenčka se pa ni brigala za Volkodlakovo jezo. Vesela 
je šla z bratom domov in se jela pripravljati za možitev. 

Snubilo jo je veliko fantov, prišel je snubit tudi 
imenitni Hrvat Marko. Lenčka je tolažila domače fante: 
če vzamem vas katerega, prišel bo Volkodlak in me 
nadlegoval. Vzela bom Marka, ki prebiva odtod tri dni 
hoda. Pri njem bom živela brez straha. Pa če Volko- 
dlak tudi pride in me zaskoči, ubranil me bo lahko 
junak Marko s svojo blagoslovljeno puško. 

Lenčka se je poročila z Markom in se odpeljala 
z njim na Hrvaško. Volkodlak je divjal po Gorjancih in 
Podgorju in iskal mater. Poprej je trgal ovce in prašiče 
samo za potrebo, zdaj je mesaril živali in ljudi tudi sit, iz 
srditosti; izmenil se je v strašnega razbojnika. Lovci so 
prežali nanj noč in dan, ali brez uspeha, ker se ga ni 
prijela nobena krogla. Dokler ga je gnal le volčji bes, 
še ni bil toliko nevaren. Ali ko je preteklo več let in 
se mu je začela razvijati človeška pamet, je divjal ne 

samo kr6to ampak tudi premišljeno. Oblačil se je po 
podgorsko in je premotil s tem vsakega preganjalca. 
Noben lovec ga ni več poznal. Če so ga zasledili in 
mislili, da se ga bodo zdaj polastili, se jim je pridružil 
čedno opravljen in šel z njimi, kakor da lovi z njimi 
vred Volkodlaka. Podnevi je pobijal vse, na kar se 
je nameril, zvečer je pa hodi! po vaseh in poslušal 
pod okni, kaj se nanj kuje in pripravlja. Na tak način 
je utekel vsaki zanjki in zasedi. Sovražnikom je za- 
žigal hiše neprenehoma. Brez požara ni minila skoraj 
nobena noč. Podgorje so vznemirjali že mnogi raz- 
bojniki, ali premeteni in srčni Podgorci so jih kmalu 
ustrahovali. Edinemu Volkodlaku se nikakor ni moglo 
priti do živega. Te silovitosti in groze so trajale 
veliko let. Volkodlaka ni bilo moči ugonobiti ne s silo 
ne s prekano, dokler ga ni odnesla z Gorjancev 
strastna jeza na mater. 

Pod oknom neke hiše je slišal besede: Ko bi 
Volkodlak vedel, da mu je mati omožena pri Marku 
na Hrvaškem, gotovo bi udaril za njo, dasiravno bi 
imel do nje tri dni hoda. Volkodlak je zapustil Gor- 
jance še tisti večer in se napotil na Hrvaško. Sum ni 
letel nanj nikakršen, ker se je bil oblekel po hrvaško. 
Markove hiše mu ni bilo treba dolgo iskati, poznal jo 
je vsak človek, ker je slovela na daleč okrog po svojem 
poštenju in bogastvu. V veži so se igrali trije otroci, 
njegovi bratje. Volkodlak skoči nanje in jih podavi. 

Njihov krič je slišala mati in pritekla gledat. Prvi hip 
spozna sina Volkodlaka in pokliče na pomoč junaka Marka. 
Marko nabije blagoslovljeno puško in ustreli Volkodlaka 
v srce. Volkodlak je poginil, ali še na smrti je preklinjal 
mater, da je ubila svojega moža in njegovega očeta. 

10. Divji mož, hostni mož, hostnik. 


Po gričih, dolcih in jarkih, na katere se drobe 
Gorjanci, padaje polagoma proti Krki, se razprostira 
med Podgradom in Ljubnim velik gozd; imenuje se 
Rasno. Zdaj poje v njem sekira, ki ga nemilo podira 
in pokončuje, ali še pred tremi desetki let je bil košat, 
temen in krasen, da je marsikak popotnik obstal in se 
mu čudil. Takrat je stala kraj njega majhna koča, reklo 
se ji je ,»pri Logarju“. Stari Logar ni bil bogatin; polja 
in pašnikov je imel ravno toliko, da je prehrani! s 
trudom in potom sebe in svojo rodovino. V cerkev je 
šel največkrat v Šmihel. V Podgrad bi bil rajši hodil, 
ker se je tam rodil in je imel ondu tudi skoro vso 
svojo žlahto, ali pot je šla skozi Rasno, v katerem za- 
blodi prav lahko še tak človek, ki misli, da ga pozna. 

. < Neko noč se je pripetilo, da je izruval vihar ne- 
daleč od Logarjevih nekoliko najlepših bukev. Možu je 
bilo žal za nje in je šel sadit mesto podrtih dreves 
druga. Ko se je o tem trudil in pehal, stopi k njemu 
nekdo odzadaj in ga potrka na ramo in veli: Taki 
ljudje so kaj vredni. Logar se ozre, zagleda kosmatega 
velikana in ga vpraša, kdo je. Tujec odgovori: Ne boj 
se, jaz sem divji mož in tvoj prijatelj. To rekši 
velikan izgine. 

Kmalu potem je imel Logar Podgradom opravek. 
V goščavi se mu pridruži divji mož, spremi ga molče 
do konca gozda in izgine. Tako je spremljal odslej 
vsakikrat Logarja in njegove ljudi, če so šli v Podgrad. 
Zdaj se niso trebali več bati, da bi se v hosti izgubili. 
Logarjevim je bilo jako povolji, da so mogli pohajati 

svoj rojstveni kraj brez nevarnosti in neprilike. Enkrat 
so se pomudili pri žlahti in dobrem vinu dolgo črez 
polnoči. Kakor vselej jim je kazal pot proti domu divji 
mož. Ko je pa začelo Podgradom dan zvoniti, za- 
pustil jih je kar nanagloma, dvignil z obema rokama 
bližnji grič in smuknil v jazbino, ki je bila pod njim. 
Grič se je poveznil sam nazaj, kakor je prej stal. 

Pa tudi za druge reči je bil hostnik prav čudna 
prikazen. Mesto človeške brade in brkov zarastel mu 
je obraz dolg mah. Če ga je kdo kaj vprašal, ni dobil 
nič odgovora, sam je pa tudi prav malokdaj katero 
zinil. Z divjačino se je rad igral, domača živina se mu 
je pa gnusila in se je je ogibal. Hiš, polja in vrtov 
se je bal kakor hudoba križa. Če so ga Logarjevi 
povabili, da bi šel z njimi in popil v njihovem 
hramu kak kozarec vina, vselej se je grdo zapačil, 
mahnil z roko in šinil od njih v goščavo, kakor da je 
hudo razžaljen. Ali obilna izkušnja jih je preverila, da 
je ostal vedno njihov najboljši in najiskrenejši prijatelj, 
ki jim je pritekel na pomoč, še predno so ga prosili. 
Če je zalezoval čredo volk ali kaka druga zver, planil 
je nanjo z gorjačo in jo ubil ali pa prepodil. Nad 
Rasnim so nakupičile coprnice oblake in so hotele 
usipati iz njih točo; divji mož se je pa ustopi!l za 
Logarjevo_hišo in jih jek s tako silo krepeliti in 
goniti, da so morale pobegniti. Eni je izbil z glave 
pečo, drugi pa iz ust zadnji zob, ki ga je še imela. 
Logarjevim niso mogle narediti najmanjše kvare niti 
ta pot, niti pozneje, dasiravno so to dostikrat poizkušale. 

Tako je hostnik mnogo let branil in varoval svoje 
prijatelje, pa ni bilo čudo, da so si tako lepo opomogli 
in skoraj obogateli. Ali sreča je rada nestanovitna. V 

Rasnem je našel Logar lepo, mlado drobnico in jo 
cepil. Divji mož iz goščave to zapazi in se zadere 
srdito: Nesramnež! Jaz sem ti v vseh rečeh pomagal, 
v zahvalo pa si mi zdaj zagradi! pot. 

Od takrat se hostnik nikoli več ni prikaza! Lo- 
garjevim, da bi jih spremljal skozi gozd ali obvaroval 
škode in nadloge. Najmlajši sin se je v Rasnem iz- 
gubil in poginil od straha in lakote; živino so trgali 
volkovi in druge zverine; žito in sadje je pobijala toča. 
Tako so se nesreče kar lovile; Logar je zopet osirotel ; 
z bornimi ostanki svojega imetka se je preseli! nazaj 
v Podgrad. V njegovo zapuščeno hišo je treščilo, in 
ogenj jo je pokončal do tal s poslopji vred. Le malo 
kak sled še spričuje, kje je stala in kako strašno se 
zna maščevati divji mož, če ga človek vede ali nevede 
razžali. 

Razen na Gorjancih živi tudi na Dolenjskem še 
mnogo drugih hostnikov. Najimenitnejše sem našel 
med Novim mestom in Dvorom. Da se bodo spoznale 
navade in razvade divjih mož bolj natanko, treba je 
tudi o njih kaj izpregovoriti. Težave mi to ne bode 
delalo, ker so mi po naključju ti še dosti bolj znani 
nego gorjanski. Enega sem celo sam videl in sem 
dobre pol ure z njim popotoval. To mislim, je dovolj 
dober razlog, da pride v mojem popisu prvi na vrsto. 

V zaloški krčmi se je zbirala pred 195 leti jako 
zgovorna in vesela družba, v kateri se je človek rad 
pomudil. In tako sem ostal enkrat tam do pozne noči ; 
z mano je bil prijazni svak moje gospodinje, Tone, ki 
je bil krčmarju pripeljal mošta. Ko odbije enajsta ura, 
velim: Zame je zadnji čas, da se dvignem; če Vas je 
volja, pojdiva! Tovariš je bil zadovoljen. Na potu mi 

zašepeta nekako plaho: Pač ste prav pogodili, da je 
zadnji čas odriniti. Tako kasno jaz sploh nikoder rad 
ne hodim, najmanj pa tod, to se pravi, od Češče vasi 
dalje skoz hosto, ki ji pravimo Brezovec. Vražam se 
ljudje smejejo in tudi jaz se jim smejem. Ali to, kar 
sem videl v Brezovci na svoje oči, ni vraža, ampak 
resnica. V tej hosti se prikazuje grda pošast, imenu- 
jemo jo divji mož, ker je res strašno divja. Lansko 
jesen sem šel tod domov, prav tako pozno, kakor nocoj, 
še ni bilo. Ko sem prikorakal v Brezovec do. prve 
smreke, pridruži se mi kosmatin, kakor da bi me bil 
za drevesom čakal, in me spremi tja do lastovške drob- 
nice. Tako je spremljal že veliko drugih in kakor meni, 
prikazal se je tudi vsakemu drugemu pri prvi smreki, 
pri lastovški drobnici ga pa zapustil. Kaj, ali niste Vi 
še nikoli o njem slišali? 

Jaz odgovorim: Slišal sem že dosti in bi prav 
rad vedel, če je res tako visok kakor tista smreka, pri 
kateri ga ljudje najprej zagledajo. 

Tone veli: Da, to trdi marsikdo. Ali takrat, ko 
sem ga jaz videl, je bil manjši, vendar je bil dosti 
velik; če se ne motim, precej višji od Vas. Morda 
se mrcina lahko po svoji volji potegne ali skrči, ali pa 
zna ljudi tako preslepiti, da se zdi nekaterim visok kot 
smreka, drugim pa mnogo nižji. 

Jaz vprašam Toneta, če mu je divji mož kaj hudega 
storil, ko ga je spremljal. 

On mi odkima: E, kaj — nič! Pred polnočjo 
nima te oblasti. Samo zijal je vame in pa prav po 
volčje tulil. Po polnoči pa me sam Bog varuj takega 
društva! Zato je res pametno, da se vračava še o 
pravem času. 

Na sredi pota med Češčo vasjo in Brezovcem 
me prime tovariš hlastno za roko in veli: Ali ga ne 
vidite? Ta je tisti, ki me je spremljal — divji mož! 
Ker je bilo nekaj meseca, zagledal sem ga tudi jaz in 
ga jel opazovati. Tone se je bil zmotil, kajti ta hostnik 
ni bil nič večji od mene. V obraz je bil dobro porastel, 
ali ne tako, da bi se ga moral človek ustrašiti. Bil je 
bos in gologlav. Dolgi lasje so mu mahali po plečih 
in .hrbtu kakor griva. Opravo je imel kmetiško in 
kaj borno. Hlače so mu šle komaj do kolen; janko 
je bil slekel in jo vrgel čez levo ramo. Srajca je bila 
za vratom odpeta, da je kazal, kakor pravimo, gosle. 
Hodil je precej čudno, pravzaprav je bolj poskakoval 
nego korakal. Ko je prišel s polja na cesto, ga pozdravim: 
Dober večer! On pa ni dal iz sebe nobene besede, ampak 
samo nekako hripavo zarenčal. Popolnoma se nama ni 
hotel pridružiti, ostal je zmerom kakih 15 korakov pred 
nama na veliko tolažbo Tonetu, kateremu je strah kar 
sapo jemal. Zdaj sem se sam preveril, da se ljudje 
niso zlagali, kar so pravili o grdih šegah divjega moža. 
Ponašal se je res na vso moč nespodobno. Odkonca 
je le nerazločno nekaj krulil in tulil. Že ta glasba ni 
bila preveč prijetna. Potem je začel na prste žvižgati, 
da je kar skoz ušesa letelo. Moralo se je priznati, da 
je to pastirsko umetnost odlično izvrševal. Brlizgal je 
na vse mogoče načine: debelo, tanko, ostro, glasno, 
zamolklo, na koncu z zavijačo in brez zavijače, na 
kratko in na dolgo, v eden cep in v dva cepa, zdaj 
na dva, potem na štiri prste in vmes tudi ,na kljuko“. 
Tone je ječal in si tiščal ušesa, jaz sem pa poslušal 
in se spominjal, kako rad sem se nekdaj tudi jaz 
kratkočasil in bahal s to neskladno žvižgo, v kateri 

sem bil tak mojster, da so mi vsi drugi pastirji in 
kmetski součenci zavidali. Zvižganje divjega moža je 
donelo v hostni samoti in nočni tišini tembolj neznano 
in pošastno, ker mu je odgovarjala od treh strani pre- 
krasna jeka. 

Ko pridemo do srede Brezovca, hostnik umolkne 
in zabavo izpremeni, ali ne na veselje svojima sopot- 
nikoma. Jel je metati v drevje kamenje, krepelce, grude 
suhega blata in kar mu je prišlo v roke. Odkleščene 
veje in ščepke so padale neprenehoma okolo naju na 
cesto, nekatere so priletele tudi nama na glavo! V 
vsem obližju so se prebudili ptiči in frfetali preplašeni 
semtertja, ne vede v nočni in gozdni tmini, kam bi 
se skrili. 

Ko se je divjak naveličal tudi metanja, se je začel 
obešati za kljuko svoje debele palice na močne spodnje 
veje in gugaje se kričati na vse grlo: Mate, oj! Miško, 
«oj! Imen je bilo še več, ali jih nisem dobro razločil. 
Ne dobivši nobenega odgovora je prišel zopet na cesto 
in zdaj se je domislil zabave, ki me je res prav živo 
zanimala: začel je peti. Prepeval je pa v romskem 
(ciganskem) jeziku. Nekaj malega sem razumel. Vsaka 
tretja beseda je bila ,rakli“, po naše: deklica, ljubica. 
Njegova pesem je bila torej bržkone zaljubljena, petje 
pa polno burne strasti, ognjenih in reznih čutov in 
čudovitih predrznih skokov, samobitno, prekrasno, ne- 
skončno zamikajoče, dasiravno na vso moč divje, grozno 
in nepravilno. Tudi najostrejši sodnik bi bil moral po- 
trditi, da je ta divji mož umetnik, kateremu se ne bi 
smejali zaničljivo niti v gosposkih dvorih. Za romsko 
pesmijo je prišla na vrsto vzhodno-slovenska: Tiček 
leti, tičica za njim leti... Pel jo je naglo, nekako za- 

letavasto in torej slabo. Videlo se je, da pevec nima 
zanjo ne grla, ne srca. Bolje je pogodi! hrvatsko, da 
ne velim, srbsko: Mlado pastirče, zašto si se snuž- 
dilo... Ali še mnogo, mnogo bolje pa primorsko : 
Popuhnul je tihi vetar i odnesal Mari krunu... Težko 
sem čakal, ali se bo držal primorske besede: ,crni 
moro“, ali jo bo pa zamenil z varianto, ki se čuje po- 
vsod po Hrvatskem v rodoljubnih, grabljivim ,Švabam“ 
sovražnih društvih. Divji mož je hotel pokazati, da je 
s Hrvati iste misli in je pel s povzdignjenim in hudim 
glasom: ,Našal ju je crni Švaba“. In tako tudi na- 
zadnje: ,Volila bim poginuti — nego Švabi ljuba biti“. 
Ta konec se mu je moral prav posebno priljubiti, kajti 
ponovi! ga je gotovo desetkrat, če ne še več, in vsak 
pot z večjo strastjo, jezo in zabavljivostjo. 

O tem petju smo Brezovec prehodili in se bližali 
lastovski drobnici. Uveril sem se zopet, da govorica ni 
bila prazna. Pri tem drevesu se je obrnil divji mož res 
na stransko pot in izginil izpred oči. Tone se globoko 
oddahne, ustavi me in vpraša: No, kaj pravite ? 

Jaz odgovorim: Ko mi ne bi bili Vi povedali, da 
je to divji mož, bi bil mislil, da je kak natrkan cigan, 
morda Cene Brajdič ali pa njegov brat Matija. 

Tone veli nekoliko nejevoljen na moj sum: E, 
kaj še! Cigani se o tem času ne potepajo po hosti, 
tudi vem zagotovo, da zapijajo danes v Lastovčah 
konja, ki so ga bili prodali zjutraj v Prečini. Hm! 
Pravzaprav pa med njimi in divjim možem ni dosti 
razločka. Tisti ljudje, ki se niso hoteli podvreči ne 
deželski, ne cerkveni gosposki in nobeni postavi, so 
pobegnili v hribe in brloge in so v samoti tako ob- 
divjali, da jim pravimo zdaj divji možje in še ne vemo, 


108 


če imajo kaj duše ali nič. Cigani pa niso dosti boljši. 
Tudi oni se valjajo najrajši po hosti in za postave se 
brigajo toliko, kakor moj cucek. Ker govore hosthiki 
in cigani isti volčji jezik, jaz tako sodim, da so se ga 
drug od drugega naučili in da so si tudi po krvi, če 
ne bratje, vsaj bratranci. 

Pod Lukenjskim gradom se nahaja jazbina s 
prostorno votlino in lepim kapcem, katero hodijo gledat 
ne le gospoda, ampak tudi bližnji vaščani. V ti jami 
je prebival divji mož, ki je gostom kaj rad upihal luč 
ali jim pa še drugače kaj ponagajal. Neko nedeljo sta 
prosili graščaka dve lepi deklici, Kresetova Katra in 
njena prijateljica Lenka, da bi smeli iti v jazbino. Pro- 
sili sta ga zgolj iz priljudnosti, ker dovoljenja prav- 
zaprav ni bilo treba. Prijazni gospod jima je prošnjo 
iz srca rad uslišal in se potem četrt ure prav prijazno 
z njima pomenkoval. Po krščanskem nauku sta šli v 
jamo in sta vzeli s seboj, da bi bili brez skrbi, blago- 
slovljeno svečo. Katra je svetila in korakala naprej. Komaj 
sta začeli ogledovati in otipavati bleščeči kapec, stopi 
iz stranske jame divji mož in svečo upihne. Bil je 
visoke rasti brez brade, oblečen po lovsko in jako po- 
doben grajskemu gospodu. Lenka je pobegnila 
precej, ko se je prikazal, in dospela srečno iz jazbine 
na plan. Katra je prišla za njo šele čez pol ure, češ, 
da je v temi izgrešila pravo pot. O divjem možu je 
pravila, da jo je zgrabil, ali jo precej izpustil, ko se 
je prekrižala in začela moliti. Prav čudno se je pa 
zdelo ljudem, da si je kupila še tisti teden v Novem 
mestu novo, lepo in drago obleko. Povpraševali so se 
v čudu, kje je dobila denar? Čez nekaj mesecev se je 
razglasila o nji novica, kakršne prečinska župa še 

nikoli ni čula: da zahaja k divjemu možu in da ni 
več sama. Nastal je tak hrup, kakor da bi se bil 
punt vnel. Katra se umakne obči razdraženosti v Ljub- 
ljano. Čez pol leta se vrne zdrava, čvrsta in cvetoča ; 
tako lepa še ni bila nikoli. Celo tercijalke so migale 
z ramami in govorile potolažene: obsodili smo jo pre- 
hudo ; taka znamenja ne lažejo: Katra je poštena. 

Ker je izročil Krese gospodarstvo sinu, je šla 
kmalu od doma in si dobila službo v lukenjskem 
gradu. Izpolnjevala je svoje dolžnosti tako zdušno in 
skrbno, da se je gospodi brž prikupila. Gospa je ni 
mogla prehvaliti. O vsaki priliki je zatrdila, da tako 
dobre dekle še ni imela. Priporočila jo je svojemu 
skrbniku in logarju, in on jo je res snubil in se z njo 
poročil. Mož je bil že bolj postaren, ali jako blag in 
tudi denaren. Katra je pri njem pojedla več zajcev in 
kljunačev, nego so jih njene vrstnice videle. Ob nedeljah 
in praznikih je prišumela v cerkev vsa v svili in mrežah. 
Kadar je prišla v krčmo, posadili so jo povsod na prvo 
mesto. Gospodje ji niso dejali drugače kot: ,gospa 
Kati“. Kmetom se je zdela ta čast nekoliko prevelika, 
ali toliko so se sčasoma vendar podali, da so jo vikali 
»od sebe“. 

Ker ji Bog ni dal otrok, je vzela za svojo siroto 
ljubljansko malo Katrico. Punčka ji je bila tako po- 
dobna, da bi bil vsak tujec prisegel, da je njena hči. 
Grajska gospa je pa zapazila še neko drugo podob- 
nost. Ko je Katrico božala in milovala, je kar ostrmela, 
plesnila z rokami in velela: Bog in sv. božji križ, 
poglejte no, ta otrok ima za levim ušesom tako zna- 
menje kakor moj gospod, rdečo zvezdico s petimi 
žarki, ali ni to čudno? Tudi drugim ljudem se je to 

zdelo čudno, ali ne vsem. Nekateri so se pomenljivo 
muzali in si namigavali, češ, mi nismo taki brglezi, da 
ne bi znali pogoditi, kako se je vse to naonegavilo. 
Pametni možje so pa govorili: Misli se svobodno, kar 
se hoče. Tudi nam se dozdeva, da ne bi bila brez 
,»divjega moža“ Katra nikoli taka gospa; ali kdo je 
svetil, da bi ji mogel dokazati? Tudi za to reč bo naj- 
bolje, da poslušamo stari pregovor: Vsak pometaj 
pred svojo hišo, pa bo povsod snažno! — 

Ravno tisti čas je zahajal v lukenjski grad prav 
pridno neki prošt na skrivne veselice, o katerih sem 
izvedel samo to, da so spadale med prepovedane. Ta 
gospod je imel tudi to napako, da je odiral kmete še 
skoraj grši nego nemški baroni in grofje. Zahteval je, da 
mu delajo tlačani ne samo brez plače, ampak tudi na vso 
moč pridno in z veseljem! Če mu je hlapec koga ovadil, 
da je nemaren, ukazal je vselej: Namažite ga dobro z 
brezovim oljem! Te besede so se zdele vsakemu tembolj 
grozne in razžaljive, ker jih je izustil s sladkim smehom 
in v mehkem idrijskem narečju, ki se jako lepo pristane 
nežnim ženskim, nikakor pa ne trdosrčnemu samosilniku. 

Te nespodobnosti je divji mož zvedel in ko se 
je pripeljal prošt pozno zvečer do jazbine, zgrabil je 
kočijo in jo prevrnil. Ali prošt, ki je mislil drugi dan 
v grajski kapeli maševati, je imel pri sebi sveto ho- 
stijo. Vzemši jo v roke je zarotil in preklel divjega 
moža, ki se z Bogom ni mogel boriti in je rjove po- 
begnil. Od takrat ga ni nihče več videl, pa se ne ve, 
ali je pobegnil ali se pa preselil v kako drugo jazbino. 
Starci se kdajpakdaj še zmerom radi spomnijo njega 
in srečne Kresetove Katre. Mladina pa imenuje take 
povesti ,prazne marnje“ in se jim smeje. 

Iz krasnega ali mračnega lukenjskega  zakotja 
se premaknimo na zeleno in veselo goro, katera se 
vzdiguje nad cesto, gredočo iz Soteske v Podturen in 
je tako neizrečeno bogata z razvalinami, jamami, stra- 
hovi in divjimi možmi. Najlepše stanovanje si je dobil 
vsekako tisti hostnik, ki je živel v Rožeški jazbini. 
V nji se je mogel izprehajati, če je hotel, skoraj pol 
ure daleč in se veseliti spotoma čudnih podob, katere 
je ustvarila kapljajoča voda. Nihče mu ni kalil miru, 
dokler se ni domislila soteška pivovarnica, kako dobro 
bi bilo po letu spravljati pivo v hladno jamo. Te prazne 
in kalne plaže se je divji mož neki tako ustrašil, da 
je pobegnil. Če je ta zgodba resnična, dokazovala bi, 
da je imel nepokvarjeno grlo in da je pijačo bolje 
poznal nego tista gospa, ki je hodila to ,pivo“ pred 
jazbino pit in je nekaterekrati celo trdila, da je ,iz- 
vrstno!“ — Za prerastlimi podrtinami rožeškega grada 
se odpira strahovito brezdno, v katerem bi se skril 
marsikak slovenski zvonik. V globočini zima menda 
nikoli ne mine. Na dnu se nahajajo kepe snega in 
ledena skorja še o kresu. Glasoviti poštenjak in kmetiški 
modrec Poglajen (z Riglja pri Toplicah), ki je učakal 
do sto let, je videl v megleno jutro, ko je bil še 
majhen, v ti prepadini velikana, ki je stal na glavi. 
Bil je tak dolgan, da je trkal z opetnicami ob gornji 
rob navpičnega skalovja, ki oklepa brezdno v silni višavi 
onkraj rožeških razvalin. Bil je uverjen, da je ta ve- 
likan divji mož, drugega mi pa o njem ni mogel nič 
povedati, ker se ga je zbal in utekel. 

Pol ure odtod je še ena, ali mnogo manjša jama. 
Tudi v nji je stanoval divji mož, ki ni bil prav velik, 
tembolj pa samogolten. Ko se je zdrsnil gospodarju v 

prepad vol, je planil po njem, da bi ga raztrgal in 
požrl. Ljudje so se morali z njim hudo rvati, predno 
so mu plen ugrabili. En rog je volu odlomil in je 
ponoči dostikrat vanj trobil. — Ves drugačen nego 
ta krvolok je divji mož, ki gospoduje v svoji globoki 
jazbini nad Loško vasjo, četrt ure od Soteske in tri 
četrti ure od Toplic. Ta del slovenske zemlje ni naj- 
zadnji za imenitnosti. Griči in hribi se ponašajo s 
starinskimi tabori in razsutimi gradovi nemških raz- 
bojnikov in pijancev, Toplice se hvalijo s svojo zdravo, 
gorko vodo, Krka z raki in rastočim kamenom, Dvor 
in Soteska z obrtnostjo, Loška vas pa s svojim slavnim 
divjim možem, ki se mora imenovati zaradi svoje olike, 
blagodušnosti in pohlevnosti vsekako prvak vseh slo- 
venskih hostnikov. Brez njega bi bila ostala ta vas ne- 
znana rojakom gotovo še veliko let, morebiti tudi na 
vekomaj. Loški divji mož še ni nikomur nič škodil. 
Ko je padla pastirju krava v njegovo jamo, se ni 
hotel tujega blaga niti dotakniti. Brez nejevolje je gledal, 
ko so spustili človeka po vrvi, ki je žival prevezal, da 
so jo mogli nazaj potegniti. Ker ga skrbi, da se ga 
ne bi kdo ustrašil, se ljudem niti ne prikazuje. Družba 
hostnih mož mu se mrzi, njihove surove veselice ga 
ne mikajo. Mirno živi v svoji gorki jami, in da se mu 
ne bi tožilo, si je našel zvesto, krotko in dobro tova- 
rišico in gospodinjo, ki poje z njim in Prešernovo nuno 
vred: Le celico najno zapriva — prostosti sveta ne 
želiva! Že sam zakon ga povzdiguje visoko nad vse 
hostnike, kajti dozdaj se za nobenega drugega še ni 
zvedelo, da bi bil oženjen. Jazbino zapušča samo en- 
krat v letu, kadar gre kupovat ajdove moke za — 
žgance! Če uživa še kaj drugega, ne vem, to pa je 

dokazano, da so žganci njegova vsakdanja in najljubša 
hrana in poglavitna radost in tolažba njegovega že- 
lodca, srca in življenja. Ker jih jć tako v slast, ni 
dvombe, da mu jih zna žena izvrstno kuhati in beliti. 
Ko mu jih prinese na mizo, ne prisede k njemu, ampak 
mu gre brž druge kuhat, ker ga hrepenenje po tej jedi 
nikoli ne mine. Vprašal sem vaščanke, če divja žena 
ne j€ žgancev, in sem dobil odgovor: Morda jih, ali 
najljubši je bržkone tudi njej — kofetek! Nu, mislim 
si, že prav! Bog ji ga blagoslovi! Pridni gospodinji 
se ne sme taka dobrota zavidati, ker jo zasluži. Loški 
divji mož je resda neskončno pohleven in prijazen, 
ali hudo bi se zmotil, kdor bi mislil, da se mu sme 
zabavljati brez kazni. Po višavah nad Loško vasjo 
se je klatil kočevski krošnjar. Ker si ni znal najti 
drugega dela, je začel metati v jazbino kamenje in je 
izbil divji ženi iz rok kuhalnico! Prestrašena pokliče 
moža, ki plane iz jame in postopača zgrabi. Da je bil 
kak domač paglavec, bil bi ga najbrž potresel malo za 
lase ali za ušesa, dal mu brco in ga zapodil. Ko pa 
vidi, da mu je prišel nagajat na dom tuj potepuh, 
prime ga taka grozna jeza, da izruje z eno roko bukev, 
z drugo skalo in ubogega Kočevarja tako nemilo zdruzne 
in premlati, da ni ostalo nič drugega kakor kupček 
krvavih cap in koščic. Ta zgodba se dobro pomni še 
dandanašnji. Lani sem se izprehajal neko popoldne po 
Loški vasi; pastirji so gnali ravno na pašo. Na koncu 
vasi je stal mal, dobrovoljen možiček, ki je ustavljal 
in svaril žive fante: Varujte se otroci, in ne mečite v 
jazbino kamenja, da ne izbijete divji ženi kuhalnice 
iz rok! 


114 


11. Povodni mož. 


Povodni možje, katere sem našel, spadajo na tri 
precej različna plemena. Eno prebiva v Krki in nje 
vidnih in nevidnih pritokih: v Radežiči, Temenici, Pre- 
čini, Težki vodi; drugo brodari po slovečem gorjanskem 
jezeru; tretje je živelo in poginilo globoko pod zemljo 
onkraj Gorjancev na tistem prečudnem svetu, ki ga 
zove narod ,zdeti“ in ,ukleti“. Zdaj bom govoril samo 
o prvem, ki je ljudem najbolj nadležno in torej tudi 
najbolj znano. 

Pod kapiteljskim hribom pri Novem mestu reži v 
skalovju nekoliko sežnjev do Krke silna razpoka, v 
kateri je domoval strašen velikan: divji mož. Prilomastil 
je iz svoje votline, ko se ga je človek najmanj nadejal. 
Najrajši se je prikazoval tistim, ki so trdili, da ga ni, 
ali se pa ustili, da se ga ne boje. Zgrabil ni nikogar, 
ali že sam pogled je bil tako grozen, da so nekateri 
kar strepetali, še več pa jih je od straha hudo zbolelo. 
Brez skrbi so hodili mimo njegovega brloga samo 
tujci, ki niso o njem nikoli nič slišali. Zdaj se ga ne 
boje niti domačini, ker je zijalko že zdavnaj zapustil. 
Zadnjikrat se je prikazal neki straški kuharici leta 1848. 
Ko je prišla na travnik, je stopil iz skalovja, po- 
molil proti nji jezik in gledal vanjo tako grdo, kakor 
gleda levi razbojnik na križu. Pošast je bila vsaj tolika 
kakor največji človek, v obraz vsa kosmata, da se lice 
ni skoraj nič videlo, oblečena pa prav čedno, po vo- 
jaško, kakor kak korporal. Zanj se je skrivala 
mlada ženska. Stražanki se je zdelo kaj čudno, da ni 
nič vpila in jokala, kakor da bi mu bila že privajena. 

Tembolj se ga je pa ona ustrašila. Jela je navsomoč 
teči, obenem se pa križati in moliti, kar ji je seveda 
tudi pomoglo. Ker se na vsem potu nikoli ni ozrla, 
ni mogla vedeti, če jo je prikazen preganjala ali ne. Od 
takrat je divji mož odtod izginil in po dolgem po- 
vpraševanju sem tudi zvedel, zakaj. On ni storil tega 
iz svoje volje, ampak zato, ker je moral, ker ga je 
prisilil povodni mož, njegov sosed in sovražnik. 
Zmagovalec se je polastil tudi zapuščene jazbine in 
prebiva zdaj, kakor se mu zljubi, včasi v skalovju, 
včasi v Krki. 

Ta povodni mož je pošiljal v stare čase po babici 
novomeškim materam otroke. Zdaj si jih znajo dobiti, 
če govorica ne laže, brez njega. To se mu gotovo za 
malo zdi; kakor da bi se hotel zmaščevati, je začel 
nositi svoje žive dari neomoženim, kar se prej skoraj 
nikoli ni zgodilo. Če nima druzega opravka, kratkočasi 
se s tem, da ljudi straši. Take šale niso vsakemu 
povolji. Novomeški okraj se ponaša po pravici, da je 
rodil že marsikatero bistro glavico. Ena teh glavic je 
iznašla menda po globokem premišljevanju zagovor, 
kateremu niso kos vsi povodni možje skupaj, nikar 
samo eden. Ta imenitni zagovor sem zvedel tudi jaz 
in ga bom razen treh črk oznanil, nekaj zato, da raz- 
veselim tiste učenjake, ki so preverjeni, da se skriva 
najstarejša narodna modrost in učenost v zagovorih, 
najbolj pa iz blagega namena, da bi si znali moji pre- 
ljubi rojaki v potrebi pomagati. Če bodo popotovali 
kdaj za Krko od Novega mesta gori proti Lastovčam 
in se namerili na ostudno pošast, ki se zove povodni 
mož, naj jo zarote brez straha: Svinjski d... naj te 
zatare! Teh groznih besed se bo tako zbala, da bo 

pobegnila tisti hip v Krko in se ne bo nikoli več 
drznila jih nadlegovati. | 

O tej prikazni se je čulo nekdaj prav veliko 
čudnega in zanimljivega, dandanašnji je pa dedovska 
vednost že jako oslabela in potemnela. S svojimi znanci 
sem se moral dostikrat pregovarjati in pričkati. Ne- 
kateri so poznali samo povodnega, drugi samo .divjega 
moža. Oni so trdili, da je povodni mož že odnekdaj 
gospodar Krki pa tudi jazbini. Drugi so to zanikali in 
govorili, da stanuje v zijalki še zdaj divji mož ali da 
pobegne, če ga kdo zagovori, v Krko. Jaz pa velim, 
da se oboji motijo in moji dokazi so nepobitni. Prvotni 
dom vseh povodnih mož je voda, kakor že ime izpri- 
čuje. Ravnotako je gotova resnica, da so se zaredili 
in prebivajo vsi znani hostniki v jazbinah. Globoke 
vode se boje, ker bi v njej zadahnili. Tudi ne morejo 
pošiljati in nositi nikomur otrok zato, ker jih sami 
nimajo, niti jih imeti ne morejo, ker razen enega niso 
oženjeni. Prav lahko pa dela kaj takega povodni mož, 
ki ima toliko bab, kolikor jih more ugrabiti. Razen teh 
dokazov pa imam tudi dve dobri priči: staro Švarcovko 
in še starejšo Kolenčevo Jero. Ti dve ženi sta ohranili 
narodna poročila neskaljena in nepomešana z novejšimi 
pritiklinami in obe sta pripovedovali o povodnem in 
divjem _ možu pravnatanko tako, kakor sem jaz napisal. 
Med Lokami in Zalogom teče Krka v precej ozki 
strugi in je namesta jako globoka. Tod je gospodaril 
in rogovilil nekdaj drug povodni mož, ki pa ni bil 
tako močan in oblasten. Prišel je nadenj Šratelj, ka- 
teremu pravijo nekateri tudi Šretelj, in ga pregnal na 
založke travnike. Kdo je bil in odkod je privihral v 
Krko, nisem mogel zvedeti. Z neko verjetnostjo se 

more samo toliko trditi, da je bil v rodu Škratu, morda 
njegov sin ali mlajši brat. Prav po Škratovo je bil tudi 
hudoben, obenem pa tudi strašno požrešen. Ko sta 
padla v Krko dva vola, kar precej ju je raztrgal in 
pohrustal s kostmi vred. Čez nekaj dni so našli jarma 
v rupi blizu brajtenovskega grada, kamor sta bila pri- 
plavala iz reke po podzemeljskem vodotoču. Povodnemu 
možu se je na zaloških košenicah dosti slabo godilo. 
Če je dolgo deževalo, se je nabralo po nižavah in ko- 
tanjah vode še čez potrebo, ali ob suši je ni bilo ne 
kaplje. V bližnjo Prečino pa ni bilo varno hoditi, kajti 
imela je že svojega gospodarja, ki ni ljubil gostov, ker 
je stanoval še sam na tesnem. Kadar je usahnila na 
travnikih voda, se je moral begunec zariti v moč- 
virje, kar se mu ni moglo zdeti ne lepo ne prijetno. 
Hranil se je zdaj z žabami in gotovo mu je srce utri- 
palo, če je pomislil na slastne rake, ščuke in sulce, 
katerih je bilo v Krki na izber. Dobro je živel samo o 
povodnji, ko se je razlila reka čez bregove in prinesla 
svoje zaklade tudi na travnike. 

Ta povodenj je bila enkrat posebno velikanska 
in krasna. Prišla jo je gledat tudi grajska gospodična 
Gena. Povodni mož jo zapazi in se dvigne iz vode. 
Ona zakriči in pobegne na kozolec. Dasiravno je ni 
mikalo, da bi ga dolgo gledala, videla ga je vendar 
toliko, da je mogla ljudem povedati, kakšen je. Ni 
bilo čudo, da je človeka, kateremu se je prikazal, groza 
obhajala. Bil je visok kakor najdaljša žrd, nag:in po 
vsem životu zelen kakor kuščar. Prav inako se mu je 
storilo, da ga gospodična ni počakala, kajti ni je mislit 
razžaliti, ampak jo razveseliti s preprijetno novico. Ker 
je videl, da se ga boji, je ni hotel nadlegovati na 

travniku, ali prišel je še tisti večer k nji na dom in ji 
podari! prav majhnega fantička, ki je bil ljubezniv, mil, 
in krasen kakor jutrnja zarja, da se ga ni mogla na- 
gledati, naujčkati in naljubiti. Nje mati je odkonca 
nekaj godrnjala. Dejala ji je: Genica! če ne boš huda, 
ti bom nekaj povedala. Ti, veš, pravzaprav še nimaš 
te pravice, da bi pestovala svojega otroka! Gena se je 
navsegrlo zasmejala: Če nimam pravice, imam pa 
dolžnost, ali mar ni res? Ta hitri in rezki odgovor je - 
gospo tako potolažil, da se je zasmejala tudi ona in 
velela: Ta pot govoriš resnico, če je še nikoli nisi. 
Ali, veš, to tvojo dolžnost izpolnjuje lahko tudi kak 
Podgorec. Za denar dobiva krušnih očetov in mater, 
kolikor hočeva. Pankrček pojde še ta teden pod Gor- 
jance, pa bo vse dobro. 

In tako se je zgodilo. Ko sem sedel pred dese- 
timi leti v šentpeterski krčmi, prišel je pit postarer 
mož. Imel je nemara petdeset let. Rdeči in polni obraz 
in čvrsto truplo je pa izpričevalo, da ga ni starost še 
nič omajala in potrla. Krčmarica ga pogleda in. vpraša: 
Ne zamerite, tako se mi znani zdite, odkod pa ste, 
oča? Prihodnik veli: Zdaj sem prišel izpod Gorjancev, 
iz Cerovega Loga, če veste, kje je to? Jaz sem tisti, 
saj vem, da ste že kaj slišali, ki ga je prinesel grajski 
Geni povodni mož, in grem danes po doto. Mati so 
mi umrli, pa sem dobil pisanje; da naj pridem. Bog 
jim daj večni mir in pokoj! Mati bi se bili lahko 
omožili, pa se niso hoteli, prav zaradi mene. Vsi pravijo, 
da so gotovo toliko zapustili, da mi stara leta ne bo 
treba kruha prositi. 

Zdaj pa čujmo še prečudno prigodbo, kako se 
je zaloški povodni mož razšel. Slovenci nismo vajeni 

govoriti, da se kak človek ali kaka druga živa stvar 
razide, ali dozdaj neznana reč zahteva tudi dozdaj ne- 
znano rabo besede. 

Grajski čuvar Grom je bil zvest služabnik, samo 
to slabost so mu znanci očitali, da ga ne more veliko 
nesti: polič ga je bilo zanj premalo, tri merice pa pre- 
več. To napako je pa tudi on sam dobro poznal in se 
proti njej, kolikor se je dalo, zavaroval. Če se je peljal 
v tak kraj, kjer je vedel, da bo večja pijača, je vzel 
s seboj vselej koš. Pijan je zlezel vanj in pohlevni 
konj ga je privlekel domov brez vodstva živega in ne- 
pobitega. Enkrat se ga je nabrenkal v Zalogu. Pred 
odhodom se je dejal po svoji navadi v koš, dasiravno 
je bil ta pot, kakor je pravil, komaj ,napol izgubljen“. 
Ukaje se je drdral čez travnike, kar mu ustavi konja 
blizu velike mlake povodni mož in se upre z vso silo 
V Voz, da bi ga zvrnil v vodo. Grom to zapazi. On je 
bil prebrisane glave. Znal je celo pesmi zlagati in 
ljudje so trdili, da so neizrečeno lepe in tako vesele, 
da človeka na smeh silijo. Ko bi bil povodni _mož 
vedel, da je grajski čuvar tak umetnik in razumnik, ne 
bi se ga bil morda nikoli polotil, vsaj ne tako po div- 
jaško in tolovajsko. Grom je izprevidel precej silno 
nevarnost, ali se je ni ustrašil, temveč se ji srčno v 
bran postavil. Najprej je v košu vstal in se prekrižal, 
ali ne po nemško, ampak po latinsko ali laško, ker 
se mu nemški križ za to rabo ni zdel dovolj krepak. 
Potem je uprl oči v povodnega moža in ga začel držeč 
se obema rokama za koš z grmečim glasom tako-le 
zagovarjati: Vivoda, pivoda, kalivoda, gazvoda! Sv. 
Miklavž, sv. Šempos, sv. Šentjanž! Vi ste moji, jaz sem 
vaš. Pano gažo — dižo tažo — amen, amen, amen! 

Ko je izustil zadnji amen, se je slišal pok, kakor 
da bi bil kdo ustrelil, in zasmrdelo je po žveplu. To 
je pomenilo, da se je povodni mož razletel 
in razkadil. Grom ni pozabil razglasiti smrti te po- 
šasti in zaeno seve tudi svojo zaslugo, ali mu je od- 
konca malokdo verjel. Ko je pa preteklo pet, deset, 
petnajst let, da ni na zaloških travnikih nikogar več 
strašilo, so se ljudje spomnili njegove povesti in ne- 
hali biti neverni Tomaži. Semintam se je dobil že ta- 
krat kak nezaupen dvomilec, ki se je smejal copernicam, 
rogatim in repatim hudičem in vsem drugim prikaznim. 
Ta svojat se z Gromom ni nikoli zbogala. Zaničljivo je 
trdila, da je ravnotako lahko zagovoriti povodnega 
moža, katerega nikoli ni bilo, kakor zagovoriti kačji 
pik, če kača ni strupena. Starejšim ljudem so se zdele 
take besede samopašne in nesramne. Temrajši jih je 
poslušala mladina. Ker je ta mladina odtakrat odrasla 
in se jela celo že starati, ne moremo se prav nič čuditi, 
da sedanji zaloški otroci povodnega moža še skoraj 
po imenu ne poznajo. In kakor on, razkadila se je 
brez sledu tudi Gromova slava. 

Predno so naredili baltovški most, je bil blizu 
tam brod in najstarši in dolgo časa tudi edini hiši Bal- 
tove vasi sta bili Brodnarjeva in Ribičeva. Brodnar Balt 
je imel razen več sinov lepo hčer Metko, njegov sosed 
pa razen več hčeri brdkega sina Janeza, in tako se 
skoro ni moglo drugače naključiti, nego da sta se ona 
dva drug v drugega prav globoko zaljubila. Dala sta 
si že zaročne prstane. Ker se njuni zavezi nista pro- 
tivila ne očeta ne materi, bila bi se lahko vzela in 
živela kakor se jemljo in žive drugi ljudje, ne da bi 
trebalo o tem nič pisati in še dosti govoriti ne. Ali v 

Baltovo Metko se je zaljubil tudi povodni mož in 
prežal neprenehoma nanjo, da bi jo zgrabil in unesel. 
Mati je hčerko dostikrat svarila, da naj ne hodi na 
vodo nikdar brez kakega krščanskega znamenja; ona 
se je pa smejala in velela, da se povodnega moža ne 
boji. Neko nedeljo zjutraj se je hotela umiti, in ker 
ni našla vode v kablu, je šla na Krko. Predno se je 
začela umivati, je položila na breg brojanice, da ji ne 
bi padle v vodo in tako je vzela izza vrata tudi zlati 
križček in ga dejala na trato. Zdaj si zasuče rokave in 
se začne umivati. Povodni mož se ji približa, ali za- 
pazivši na roki prstan, spomin krščanske ljubezni in 
zvestobe, je moral odskočiti nazaj v globočino, ker še 
ni imel do nje oblasti. Metki se je jel v vodi prstan 
zmikati. V strahu, da ji ne pade v Krko in se izgubi, 
sname ga s prsta in dene na grivo. Povodni mož se 
zopet pokaže in ko vidi, da ni zapreke, plane iz vode 
in Metko ugrabi. 

Bridko sta jokala za njo oče in mati, še bridkeje 
pa ubogi Janez. Noč in dan je premišljeval, kako bi 
mogel rešiti svojo preljubo zaročnico. Povpraševal je 
modrih mož in svetih puščavnikov, ali zastonj je iskal 
pri njih dobrega sveta in pomoči. K Ribičevim pride 
mlad, reven popotnik in prosi večerje in postelje. Ribič 
mu veli: Mi imamo še zase premalo prostora, pojdi 
k sosedu! Blagosrčni Janez se pa oglasi: Naj spi pri 
meni! Treba se bo malo stisniti, ali kaj za to. Zdaj 
pravi stari Ribič: Če je prav zate, je tudi zame, naj 
ostane! Popotnik je z Ribičevimi večerjal, potem sta 
šla z Janezom spat. Janez se spravi in gre v posteljo, 
tujec pa sede na tla in začne nekaj mencati in godrnjati. 

Janez ga vpraša, zakaj se ne uleže. | 

Popotnik: Ne utegnem. 

Janez: Kaj pa delaš? 

Popotnik: Krvavo mleko za gospo, ki daje psom 
kavo, revežem pa še skorje črnega kruha ne. Zdaj bo 
morala prebiti tudi brez kave. 

Janez vpraša tujca v drugo, kaj dela. 

Popotnik: Trganje v desni roki za hudobno ma- 
čeho, ki tepe brez vzroka svojo pastorko. 

Ko je tujec še vedno nekaj mencal in godrnjal, 
ga vpraša Janez v tretje, kaj dela. 

Popotnik: Točo za devet vasi, v katerih ni ne 
enega moža, ki bi bil tega imena vreden. 

Janez: Kdo pa si? 

Popotnik : Črnošolec. 

Janez se obveseli in pravi: Sam Bog te je pri- 
nesel pod našo streho. Ti mi boš mogel razodeti, kje 
se nahaja zdaj moja nevesta in kako bi mogel.jaz do 
nje priti. 

-Črnošolec odgovori: Če bi to jaz tudi vedel, ne 
bi nič tebi koristilo, ker ti ne bi smel povedati. Vežejo 
me tako hude prisege, da ne bi ostal tri dni živ, ko 
bi se jim izneveril. Ali nobena prisega mi ne brani, 
da ti dam dober svet. Vse skrivnosti so zapisane v 
črnih bukvahb. Te bukve pa imajo razen črnošolcev 
tudi mrliči. Pojdi o polnoči na pokopališče in se ustopi 
tako, da ti bo stala ena noga na posvečeni, druga na 
neposvečeni zemlji. Kmalu se bo oglasi! mrtvec in 
začel prebirati iz črnih bukev prerokovanje za bodoče 
leto in sploh vse skrivnosti, ki so imenitne za duhov- 
nijo. Če ne boš nič zvedel, kar bi bilo za rabo, na 
prvem pokopališču, pojdi na drugo, tretje, dokler se 
ti želja izpolni. Poglavitna reč je pa, da boš stal gotovo 

kakor sem ti rekel. Če bi bili obe nogi na neposvečenih 
tleh, ne bi ničesar slišal in zvedel, če bi pa stal z 
obema na posvečenih, prišel bi mrličem pod oblast, 
da bi te smeli raztrgati, ali ti pa storiti kako drugo 
škodo. 

Janez črnošolca lepo zahvali za dobri svet in 
prvikrat, odkar je izgubil ljubico, trdno zaspi. Precej 
drugi večer se napoti proti Prečini in se ustopi opol- 
noči na sveto in nesveto zemljo. Videl ni nikogar, 
dobro je -pa čul prorokovanje: ,To leto se bosta rodila 


graščaku samo dva nezakonska otroka. — Prečina bo 
dobila učitelja, ki bo orglal tako kratkočasne, da bodo 
začela dekleta kar v cerkvi plesati. — Stari fant in 


svetohlinec, ki meče vse zaljubljene fante in dekleta v 
peklensko žerjavico, bo omožil ta predpust svojo hčer, 
katero ima spravljeno tam gori na Gorenjskem pri 
Kranju.“ 

Po tem kratkem branju je mrlič umolknil, ker v 
črnih bukvah ni bila nobena skrivnost več zabeležena. 
Janez se je smejal in čudil, da se brigajo prečinski 
mrliči za take prazne novice in posvetne bedastoče. 

Drugo noč se napoti v Sotesko. Opolnoči je že 
stal z eno nogo na pokopališču, z drugo zunaj in je čul 
berilo: ,Soteščani bodo lovili ribe in rake, pa se ne 
bodo s tem niti letos ne zveličali, ne obogatili, ne 
zredili, ne nasitili. — Knez bi prišel rad pogledat svoje 
posesti, pa ne bo imel za pot denarja. Bolj srečen je 
njegov služabnik: kupil si bo graščino.“ | 

Soteški prerok se je zdel Janezu pametnejši od 
prečinskega, ali njemu ni povedal nič koristnega. 

Tretjo noč je šel poslušat črne bukve na topliško 
grobje. Mislil si je: do tretjega gre rado, bržkone ne 

bom niti nocoj nič zvedel. Mrlič bere: ,,Tam, kjer teče 
Sušica v Krko, si je naredil v koreninah gnezdo po- 
vodni kos. Kdor bo to gnezdo našel in s seboj nosil, 
ne bo ga mogel nihče videti, pa bo šel, kamor bo sam 
hotel, in če ga ne bo strah velike krnice, tudi k po- 
vodnemu možu, ki je ugrabil lani osovrej baltovško 
Metko in pred njo brezštevila drugih deklet. — Za 
Gradiščem leži seženj pod zemljo med kozolcem, po- 
tom in glogovim grmom velik zaklad. Grad tistega, ki 
ga ogrene, bo ostal bogat, nepremagan in slaven do 
devetega rodu. — V razpoklini pisane skale pod Ru- 
manjo vasjo je vzrasla iz trdega kamena prežlahtna 
zel tolažnik. Kdor jo poduha, se znebi vsake žalosti 
in skrbi in pozabi vsako nesrečo in gorje.“ | 

Janez je vedeževanje navsomoč pazljivo po- 
slušal in si vsako besedo zapomnil. Komaj je pričelo 
svitati, tekel je iskat čudodelnega gnezda, katero je 
naše! brez truda. Vzemši ga s seboj je skočil v čoln 
in se prepeljal po Krki do velike krnice, ki požira vodo 
in vse, kar v vrtinec pride. Krnica Janeza pogoltne in 
ga nese globoko doli tja do steklene hiše povodnega 
moža. On stopi v hišo. Kamor je le. pogledal, se je leske- 
talo biserje, zlato, srebro in sto drugih dragocenih. 
rud in samocvetnih kamenov. Prehodil je brez števila 
nepopisno krasnih izb, v katerih je vse mrgolelo bab in 
otrok. Gospodarja ni dobil doma, ker je šel strašit 
krdelo pijanih Krajinčanov, popotujočih domov iz sla- 
vonskih gozdov. V zadnji izbi najde Janez svojo pre- 
ljubo Metko. Ona je zibala, bridko vzdihovala in jokala. 
Janez dene kosovo gnezdo na mizo in se ji prikaže. 
Metka zavrisne od veselja in mu potoži, kako slabo 
se ji je godilo pri povodnem možu. Tam doli lepega 

solnca ni nikdar videla. Izprehajala se je med steklenim 
drevjem in spala v stekleni postelji pod stekleno odejo. 
V hiši ni nobene kuhinje, nobene peči, ogenj. se v njej 
nikoli ne zaneti. Jedla je surove ribe in surove, neslane 
in nezabeljene povodne zeli. Ljudi se vidi vse polno,: 
ali to društvo človeka ne veseli, ker je pomenkovanje 
prepovedano. Blagi Janez se je razjokal o hudi bedi, 
katero je prebila njegova ljubica, pa je zopet prijel za 
kosovo gnezdo in ji velel, da naj ga prime tudi ona. 
Nevidna sta prekoračila izbo za izbo in dospela srečno 
iz steklene hiše. Janez je bil prišel vanjo skoz sprednja 
vrata, skoz zadnja sta jo zdaj zapustila. Pred pragom 
je tekla podzemeljska Temenica. Janez in Metka sko- 
čita brez straha vanjo in brza struja ju prinese v nekoliko 
trenutkih v Krko, po kateri priplavata do zaželenega 
brega. Še tisti teden sta se poročila in zakon je vzel 
povodnemu možu vso pravico in moč do blažene Metke. 
Ali hudobnež si izmisli strašno maščevanje. Ko 
je prišla na Krko po vode, privihra je na površje, raz- 
trga njenega otroka in ji vrže krvave kosce pred noge. 
Ubožica se je .zgrudila in jela od neskončne groze in 
žalosti umirati. Janez se pa domisli prežlahtne zeli 
»iolažnika“. Ko ji ga prinese in da poduhati, pozabila 
je strašno prigodbo in kakor bi trenil, sta jo zapustili 
groza in žalost. Bila je zopet zdrava in tako vesela in 
srečna, kakor še nikoli ne v vsem svojem življenju. 
Zdaj se je spomnil Janez tudi zaklada nad Gra- 
diščem. Ogrenivši ga si je sezidal na brdu med Gra- 
diščem, Krko in Rumanjo vasjo prekrasen grad, ali 
nikdar ni pozabil, da je domačega rodu in kmetiškega 
stanu. On se ni polastoval zemlje, stoinstokrat s krva- 
vimi žulji obdelane in z vročim znojem porošene svete : 

dedine neutrudnih slovenskih oratarjev. Svojih kmetov 
ni silil, da bi mu zastonj delali in ni hodil pobirat 
desetine od žita in vina, ki je vzraslo in dozorelo brez 
njegovega truda. Tlako je imenoval vnebovpijoč greh, 
desetino očiten grabež. 

Svojim zatiranim bratom je pomagal izsrcarad 
v vseh stiskah in nadlogah. Če so jih dali gospodje 
zapreti, je poslal svoje hlapce, ki so ječo razbili in jih 
rešili. Kadar so skrbniki in župani peljali domov iz 
kozolcev uplenjeno desetino, so jih čakali Janezovi 
ljudje v kaki zasedi in prisilili voznike, da so se morali 
vrniti in ubogim kmetom vzeto žito do zadnjega snopa 
povrniti. Grofi in baroni so se strašno raztogotili in 
Ribičev grad oblegli. On je udaril nanje s svojimi 
zvestimi hlapci in odzadaj so pritisnili kmetje. Veliko 
žlahtne gospode je v tem boju poginilo, brez rane ni 
utekel noben. Naskoki in odboji so se ponovili dosti- 
krat tudi za Janezovih naslednikov z istim uspehom 
do devetega rodu. Desetemu rodu se je pa bojna sreča 
izneverila: žlahtniki so grad premagali in razrušili. 
Bahato in hudobno so se ustili, da so razdejali brlog 
krvavih razbojnikov in rogoviležev, ki so jim kratili 
pravice, kradli desetino in hujskali tlačane. Drugače je 
pa. sodil o tem zasužnjeni slovenski kmet. Grede mimo 
otožnih razvalin si je jel brisati solze, snel klobuk in 
molil očenaš za duše slavnih junakov, svojih rojakov, 
dobrotnikov in maščevalcev. 


12. Mrtvaška srajca. 


Ne dajo se dopovedati in skoro niti misliti ne- 
skočne nadloge in stiske, v katerih je. žive! dolenjski 
kmet pred letom 1848. Gorenjec, dasitudi zatiran, je 

bil proti njemu srečen svobodnjak in bogatin. Ječć in 
zvijaje se pod težko nogo nemških plemenitašev je 
imel skoro samo to edino upanje, da ga bo rešila ne- 
prenosnega jarma gotova smrt. Noč in dan se je trudil, 
pehal in potil, sad in korist njegovih žuljev je pa 
spravljala in zapravljala tuja gospoda, ki je bila uver- 
jena, da ne dela s tem nikake krivice, anpak da uživa 
le svojo pošteno podedovano ali kupljeno pravico. V 
denarjih ji je dajal slovenski podložnik ,,štivro“, v pri- 
delkih desetino, gorščino, starič. Predivo, piščeta in 
jajca ji je nosil sam na dom, po druge davščine so 
hodili grajski župani in pisarji. Desetino so pobirali od 
vsakega žita, mnogi celo od koruze, boba in krom- 
pirja. Utajiti in skriti se ni dalo nič, ker so ,,podrep- 
niki“ (vohuni) bistro pazili in se desetina ni jemala s: 
polja, ampak iz kozolcev. Še več dobička je nesla 
gorščina in desetina od vina. Graščine, ki so bile komaj 
srednje velikosti, so dobivale v letu po 1000 do 2000 
veder, vrednih po sedanji ceni vina in denarja najmanj 
5000 do 10.000 gld.! In ta strašna gorščina se je za- 
htevala na več krajih z nečloveško brezdušnostjo, tudi 
če trta ni nič rodila! Desetino so pa pobirali Nemci 
tudi od vse živine, nekateri še od čebel. Jasno je, da 
je moral zaduševati ta davek v dolenjskem kmetu vse 
veselje za živinorejo. Tlaka je bila povsod huda; naj- 
bolj krivična se je zdela narodu zato, ker ni bila za 
vse enako ustanovljena. V Radovniku n. pr. je je bilo 
samo po dva dni v tednu, v bližnjem Griču po štiri dni 
od grunta. Ali gospode niti to ni še zadovoljilo. Koliko 
oral mora obsezati ,,grunt“, ni bilo menda nikjer na- 
tanko določeno. Od konca se je mislilo, da se po- 
trebuje zanj vsaj kakih 19 oral lastine, pozneje se je 

trdilo, da opravičuje to ime že kakih 7 ali 8 oral, in 
po ti meri se je povečala tlaka marsikje od dveh dni 
na štiri, od štirih na osem! Kmet je moral plačevati 
in rediti enega delavca skoro samo zato, da je hodil 
na tlako! In delati ji je moral na vso moč pridno. Na 
nekaterih graščinah so tlačane uprezali kakor vole in 
ž njimi orali! Povsod se je pa pazilo, da ne postavajo. 
Semtertam so hodili za njimi grajski hlapci z biči in 
palicami in so udrihali nemilo po ,,nemarnih“; ne- 
marnost so pa očitali tudi tistim, ki so od presilnega 
truda, žeje in lakote opešali. Tolkli so delavce z raz- 
logom, če so se kaj ustavljali, tolkli so jih pa dosti- 
krat tudi brez razloga, kar tako iz divjaške zlobe, na- 
puha in samopašnosti. Razen desetine in tlake so pa 
imeli nemški grolfje, baroni in vitezi do kmeta veliko 
moč in oblast tudi v premnogih drugih rečeh. S svojo 
besedo so mu lahko dali sina v vojake, in takrat vo- 
jaščina ni bila taka šala kakor je dandanašnji. Kdor je 
bil potrjen, se ni vrnil domov celih štirinajst let, od- 
vadil se je delu in za svojo rodovino in kmetiški stan 
večinoma popolnoma izgubil. Ali ne le za sinove, ubogi 
kmet se je moral tresti tudi za ženo in hčere, ako jih 
je obdarila priroda z nevarnim darom lepote. Domalega 
v vsakem gradu se je nahajal kak poživinjen pohotnik 
(marsikje še po več nego eden), ki je prežal na de- 
viško nedolžnost in žensko poštenje bolj željno nego 
jastreb na piščance. Kar se ni doseglo z dobro besedo, 
dobilo se je z darovi in če se ni dalo drugače, tudi 
s pretnjo in silo. Kdor vse to premisli, se ne bo čudil, 
da je trla dolenjsko krajino taka nepopisna revščina 
in žalost. Z ratarstvom si kmet ni mogel opomoči; za 
trgovino takrat ni bilo nobene prilike; kake večje obrti 

pa nemški oblastniki tudi niso skoro nikjer oživili in 
razvili, kajti strosili so svoje ogromne dohodke rajši 
na razkošne pojedine, velikanske pijače, lepe pse, konje 
in ljubice, lov, lišp in brezštevilne druge zabave. Grun- 
tarji so nosili še ob nedeljah stare, grdo zakrpane 
prtene hlače; v opravi se niso razločevali dosti od 
beračev. Mnogi Podgorci so prišli v cerkev v debelih 
srajcah iz guzovine (tul), in ob dežju v plaščih iz bička 
ali ličja kakor divjaki. Kruh so jedli sploh zmesen iz 
najslabšega žita, dostikrat iz samega ovsa in prosa ; 
iz grenke pire se je smatral že za veliko dobroto. Ali 
še Bog, če je hiša kak kruh premogla! Znane so mi 
cele in jako velike vasi, n. pr. Straža v prečinski župi, 
v katerih se je peklo samo pred največjimi prazniki. 
Razen krompirja in presnine se je kuhalo mnogo puste 
čičerke in cizare, katere se je zato veliko sejalo, ker 
Nemci od tako slabih pridelkov niso zahtevali desetine. 

V tej neizmerni nesreči je ostal narodu samo en 
resničen prijatelj: naša poštena duhovščina, ki 
mu je vlivala na pekoče rane blagodejno olje krščanske 
tolažbe. Slava do nebes in poklon do zemlje tem božjim 
služabnikom in pravim tolmačem milih naukov našega 
nazaretskega učenika! Ali poleg njih so se oglašali 
tudi mnogi krivi preroki, ki so narodne zatiralce 
zagovarjali in zatirali brezvestno ž njimi vred svoje 
brate po Kristu in po krvi. Ti brezbožniki so imeno- 
vali krvavo sužnjost — sveto dolžnost! Na posvečenem 
kraju so se drznili lagati, da sta prišli v deželo tlaka 
in desetina — ne po tuji sili, hudobi in krivici, nego 
po vzvišeni božji volji! Kdor je verje!l njihovim 
podlim, bogokletnim naukom, je moral. misliti, da je 
ustvaril sam usmiljeni oča vseh ljudi in narodov Slo- 

venca za večnega hlapca in trpina, Nemca za večnega 
gospodarja in tlačnika. 

Naš dolenjski kmet je trpel silo in krivico, dokler 
se je dalo; ko mu to ni bilo več mogoče, si je začel 
pomagati kakor mu je velela pamet, ali kakor sta na- 
nesla prilika in naključje. Zavrgši tožno kmetovanje 
so se nekateri umaknili v mesta in se poprijeli roko- 
delstva. Veliko jih je zapustilo domovino in pobegnilo 
na Hrvaško, kjer so se za stalno naselili. Vojaški 
beguni in drugi fantje so uhajali čez deželno mejo po 
prepovedano blago, zlasti po tobak, in ga nosili potem 
Skrivaj svojim rojakom, ki so jim dali za to imena: 
prehajači, prelazniki, tobakarji in dr. Kdor je bil bolj 
hude jeze in še posebej kaj razžaljen, je šel, da se 
maščuje, v razbojnike. Taki so se radi pridružili turškim 
tolovajem (,,hajdukom“), ki so našo zemljo že odnekdaj 
nadlegovali in so te ljudi z veseljem sprejemali, da 
jim kažejo pot in jim pomagajo s svojo vednostjo in 
dobrim svetom. Tolikega nereda in prestopanja zakonov: 
država ni mogla mirno gledati. Pomnožila je ob meji 
straže in paznike; pod Gorjanci je postavila vojarnice 
in čuvarnice, zastavila je z orožniki vsa pota in doline, 
vse soteske, vrhove in kobile. Tobakarji in razbojniki 
so potrebovali prav posebno srečo, da jih ni na potu 
nihče videl, ovadil in zgrabil. Redki, jako redki so bili 
tisti, ki so se priplazili mimo toliko straž in vohunov 
čez široko Kolpo in čez visoke Gorjance z živim truplom 
in zdravimi udi na Dolenjsko. 

Neusmiljena tuja gospoda je vihtela svoj bič tudi 
nad Belo Krajino. Mlademu Poljancu, ki je delal tlako, 
veli osorni oskrbnik, ko se je začelo mračiti: Danes 
še nisem nikogar tepel, bom pa tebe, da se kmet ne 

razvadi. Dasiravno ni imel najmanjšega razloga, udaril 
je fanta_ navsomoč z debelo palico po plečih. Po- 
ljanec pravi: Danes še nisem nikogar ubil, bom pa 
tebe, da se gospoda ne razvadi. To rekši dvigne mo- 
tiko in razčesne oskrbniku glavo. Dobro vedoč, kaj ga 
ćaka, pobegne v Gorjance. Blodil je po njih tri dni in 
tri noči. Tretjo noč zagleda v skalovju jamo in v jami 
luč. Pristopivši vidi na tleh umirajočega bolnika. Vpraša 
ga, kdo je. S slabim glasom veli bolnik: Jaz sem 
strojbar Hudobec. Poljanec se začudi in vpraša: 
Kaj pa strojiš v teh pečinah? Hudobec odgovori: 
Mrtvaške srajce. Mrliču, ki ni umrl po božji volji, 
slečem kožo in denem v stroj. Iz ustrojene naredim 
srajco. Kdor tako srajco obleče, živi brez strahu, da 
da bi ga ugonobil izlahka kak sovražnik. Vidi se 
ljudem tako grozen, da se nihče ne drzne mu pribli- 
žati, nikar se ga lotiti. Kdor bi ga hotel ustreliti, začela 
bi se mu tresti roka, da ga nikakor ne bi mogel po- 
goditi. 

To čuvši se Poljanec obveseli in prosi Hudobca 
da bi mu ustrojil mrtvaško srajco. Hudobec veli, da je 
preslab; predno mine ura, bo moral umreti. Ako mu 
da, kar je na svetu največ vredno, bo precej ozdravel 
in mu željo izpolnil. Poljanec se prestraši in pravi: Ti 
si menda lakomen moje uboge duše? Zaničljivo se 
zareži Hudobec: Mar mi je tvoje garjeve duše! Take 
nesnage ne poberem, ko bi jo kdo za mano metal. 
Da bom zopet okreval, potrebujem košček tvojega 
življenja. Manj kot eno leto ne vzamem. Poljanec 
sc zasmeje: Jaz sem še mlad in bom še dolgo živel. 
Če bom smel v tvoji srajci nagajati gospodi brez ne- 
varnosti, podarim ti izsrcarad eno leto. Ali kako pa 

se more to zgoditi? Hudobec veli: Prav lahko! Vzemši 
škarje odstriže fantu nekoliko las in jih vrže v kotel črne 
vode, ki je stal poleg postelje. To vodo dobro premeša, 
potem izvleče iž nje trak. Na traku je bil vozel. Hudobec 
odreže vozel in ga vrže v kotel bistre vode, ki je stal 
na drugi strani postelje. Tudi to vodo dobro pomeša 
in se ž njo umije. Zdrav kakor riba skoči iz postelje 
in reče Poljancu, da naj malo počaka, dokler dobi 
mrliča, ki ni umrl po božji volji. Šel je iskat in našel 
je Vlaha, ki se je obesil iz srčne žalosti, da ni imel 
več preljubega luka pa niti denarjev, da bi si ga kupil. 
Hudobec Vlaha sname, prinese domov, odere in ustroji 
iž njegove kože mrtvaško srajco. Poljanec jo obleče 
na gol život. Bila je bolj mehka in tanka nego svila, 
da je ni nič čutil. Hudobec Poljanca dobro pogosti in 
mu veli za slovo: Srajca bo ostala cela in trdna eno 
leto. Kadar se ti razpade, pridi slobodno po drugo! 
Dal ti jo bom v isto ceno. Ali to te moram opomniti, 
da se ne smeš izneveriti pameti: bedaku moj dar 
ne pomaga. 

Od veselja vriskaje se napoti Poljanec domov. 
Graščak izve, da se je vrnil ubijalec njegovega oskrb- 
nika in pošlje ponj svoje biriče. Poljanec plane vanje 
in oni se ga tako ustrašijo, da hudo tepeni brez upora 
pobegnejo. Graščak pošlje ponj svoje sinove. Poljanec 
plane vanje in tudi oni se ga ustrašijo, da hudo tepeni 
brez upora pobegnejo. Graščak pride zdaj sam ponj. 
Poljanec plane vanj in žlahtni gospod se ga tako 
ustraši, da strepeta in mrtev obleži, še predno je padel 
nanj kak udarec. 

Ob letu se Poljancu mrtvaška srajca raztrga, pa 
se napoti po drugo. Hudobec mu odstriže zopet ne- 

koliko las in stori vse tako kakor prvikrat, na isti na- 
čin mu ustroji in naredi tudi novo srajco. Celih trideset 
let je nosil Poljanec mrtvaške srajce in smel brez straha 
gospodo pretepati, grabiti njeno blago in ji nagajati in 
zabavljati, kolikor mu je srce želelo. Čez trideset let | 
pride k Hudobcu poleg stare navade po novo srajco. 
Hudobec mu odstriže zopet nekoliko las in jih vrže v 
kotel črne vode. To vodo dobro pomeša in izvleče iž 
nje trak ali na traku ni bilo nobenega vozla. 
Maje z ramama veli Poljancu: Tvoj čas je potekel. Na- 
menjeno ti je bilo 80 let. Trideset si jih dal meni, pet- 
deset si jih ohranil sebi. Zdaj ti ostaje le še nekoliko 
tednov — ta ostanek je po stari pravici moj. To rekši 
zgrabi Poljanca in zadavi. 

Ali skrivnost ni ž njim poginila. Bil jo je razodel 
nekaterim prijateljem in znancem. Kmalu so jo izvedeli 
tudi zatirani kmetje in hajduki. K Hudobcu se je jelo 
romati kakor na kako slovečo božjo pot. Mnogi so 
si dali narediti samo po eno srajco, da so se v nji 
maščevali, potem so pa odšli na Hrvaško in se hranili 
s poštenim delom do smrti. Marsikateri je pa šel k 
Hudobcu vsako letu po novo srajco, dokler ga ni za- 
davil. Ali so se Gorjanci zdaj oživili! Vse je mrgolelo 
po njih tobakarjev, vojaških begunov, domačih in tujih 
razbojnikov. Straže so pritiskale trdo za njimi ali kaj, 
ko niso bile kos mrtvaškim srajcam! Groza je bilo po- 
gledati človeka v ti opravi. Nekaterim se je zdelo, da 
ima tri glave, drugim, da nobene, še drugim, da 
mrtvaško, nekateri so videli pač človeško glavo, ali ji 
je švigal iz ust, nosnic in oči višnjev in zelen plamen itd. 
Prijetno, brezskrbno življenje se je začelo zdaj za 
tobakarje. Kdor je bil pameten in ni butal nalašč v 

nevarnost, je delal slobodno, kar je hotel. S hrvaškim 
»duhanom“ so zakladali prehajači ne le dolenjsko 
stran, ampak skoro vso deželo. Povsod so imeli svoje 
ljudi, ki so jih skrivali in radi pogostili. Pili so v krčmah 
najboljše vino in najlepša dekleta so jih ljubila. Znanci 
so se ž njimi brez konca hvalili in pripovedovali po- 
nosno o stiskah, v katere so kdaj prišli, in o zvijačnosti 
in predrznem junaštvu, s katerim so se vsak pot iz 
njih izkopali. V podgorju so si dobili v vsaki vasi 
dobrih prijateljev, ki so jim dajali znamenja, če so jih 
straže zalezovale. Pokalo se jim je z bičem, žvižgalo 
na prste, vriskalo, pelo, streljalo, kukurikalo, ponoči se 
naredil na kaki višavi ogenj. Takih svaril je bilo mnogo 
in da se ne vzbudi sum, niso ostala zmerom enaka in 
istega pomena. Rabil se je tudi latovski jezik. Dosti- 
krat se je razlegal po gorjanskih tokavah in dobravah 
čudni krič: Lantje-fate lazte-pate lah-strate 
le-grete. (Fantje pazite, strah gre!) Star tobakar je 
pravil, da je leže skrit v mrvi uganil po petju svojih 
znancev ne le to, da je straža v vas prišla, ampak tudi 
mimo katere hiše koraka. Na konci vasi se oglasi pri- 
jatelj: Nikdar ne bom pozabil očeta svoj'ga. Sosed po- 
prime: Oh kol'krat so mi rekli: Moj sin, le pit ga 
pojva. Tretji znanec, stanujoč na sredi vasi, nadaljuje: 
V te nove gore, k' so trte mladć ..., in četrti prijatelj 
dovrši kitico na drugem konci male vasi: Ki vince rod€ 
za take faj' možć! — 

Malopomalem so se prekanjeni klateži z mnogimi 
stražniki — sam bogsigavedi, kje in kako — nekako 
seznanili in sprijaznili. Zmenili so se, da se kolikor bo 
moči ne bodo srečavali. Ker so se držale straže najbolj 
potov in steza, tobakarji so se pa ravno potov in steza 

vedno ogibali, ni se moglo lahko naključiti, da bi se 
bili namerili drug na drugega. Zagledavši se oddaleč, 
so začeli oboji streljati ali na borišču ni ostalo 
nič mrtvih! Pripoveda se, da je neka podgorska 
krčma s tem obogatela, da so zahajali vanjo prav pridno 
tobakarji, obenem pa tudi — stražniki. Krčmar je dajal 
rad na vero tem in onim, ker ga za plačo ni skrbelo. 
Večkrat so pili in se veselili v enem koncu krčme pre- 
hajači, v drugem onkraj veže pa njihovi krotki preganjalci. 
Ta prijaznost je teknila dobro obema strankama. Marsi- 
kateri stražnik in vohun si je prihranil nekoliko stotin 
in si kupil hišico, katera brez posebnih prihod- 
kov ne bi bila nikoli njegova. Dolenjskim fantom pa 
to znanje seveda tudi ni škodilo. Podgorci sploh trdijo, 
da zveden tobakar ni bil nikoli nobeden ujet, ne ustre- 
ljen. Ta nesreča je doletela samo kakega pijanca in ne- 
razumnega mladiča, ki se je preveč zanesel na mrtvaško 
srajco. 

Sreča je rada zapustila tudi nespametne tolovaje. 
Turški hajduki so privršali v šempetersko župo in 
oblegli Stari grad. Grajski brambovci so se jih silno 
ustrašili. Zaklenivši vrata so pričakovali naskok in svojo 
smrt. Ali Turki so se zavalili pod zidovje, pili kavo 
in duhan in čakali, da bi se kristjani podali kar sami, 
brez boja. Bil jim je res že ves živež pošel, pa si iz- 
mislijo zvijačo, Imeli so še dva panja čebel. Ta dva 
panja vržejo na Turke. Pikajočih čebel se bedaki tako 
prestrašijo, da sramotno in brez plena domov pobegnejo. 
Brez uspeha so se zaganjali Turki iz tega razloga tudi 
V visoki grad v Kostanjevici, ki je bil lastina Marka Psa.*) 


*) Tega gradu ni več; kdaj se je podrl, se ne ve. Prostor, 
na katerem je stal, ima zdaj kostanjeviški trgovec, g. Gač. 

Ta Marka Pes je bil glasovit strelec. Menda ga je 
zmešala mrtvaška srajca, da turškega poveljnika (,ha- 
rambaše“) samega ni mogel pogoditi ali odstrelil mu 
je z vilic — kapuna! Ta umetnost butastega Turčina 
tako preplaši, da odide še tisti dan tudi brez plena in 
slave. — : 

Starejši ljudje dobro pomnijo, kako hudo so se 
sprijeli na sredi pota med Novim mestom in Toplicami 
turški razbojniki in cesarski vojaki. Tuičin se je straži 
zaničljivo pačil in jo dražil. Vojaki pomerijo in ga 
ustrele. To je bilo prvikrat, pa tudi zadnjikrat, da je 
straža kakega razbojnika ugonobila, ujela pa ni nikoli 
nobenega. Hajduki so se za brezumnega tovariša hitro 
in strašno zmaščevali. Ubivši štiri lepe vojake so šli 
brez druge izgube in nadlege z obilim plenom domov. 
Po priliki pred petdesetimi leti so prišli turški tolovaji 
tudi pred Gracarjev Turen. Ljudje so se domislili in 
jim povedali, da je poln vojakov. Turki laži verjamejo, 
zboje se in odidejo. Sedanji gospodar temu v rajskem 
kraju stoječemu gradu je naš vrli gospod Dragotin 
Rudež. V spomin turškega pohoda se vidi na velikih 
vratih grajskega poslopja dobro naslikano krdelo divje 
gledajočih Bošnjakov in med njimi dolenjski kmet, ki 
jim mora pot pokazati. — Mnogo bolje nego teh haj- 
dukov se spominjajo Dolenjci turške druhali, ki je pri- 
lomastila menda 1827. v Brajtenov, grad v prečinski 
župi. Vodil jo je radovoljno domač človek, Stražan, ki 
je služil prej v gradu za hlapca. Napad se je vršil o 
mraku in grozne reči se o njem pripovedujejo. Gospo- 
darja ni bilo doma. Vsa družina se je nahajala v 
smrtnem strahu in v smrtni nevarnosti. Zvesto hišno 
Marijo so razbojniki po divjaško mrcvarili in jo hoteli 

zaklati, ker ni povedala, kam je skril gospod denarje. 
Pravi, da so bili v obraz vsi črni in tako zverski in 
grdi, da sam peklenščak ne more biti bolj grd in ostu- 
den. Izmed dekel se je skrila ena za dimnik. Tudi ta 
reva še zdaj živi. Od straha, ki ga je takrat prebila, 
se ji trese ves život že petinpetdeset let! — Graščak 
se je bal dolgo tudi za Luknjo. Izmed podložnih kmetov 
izbral in oborožil je do trideset korenjakov, ki so ho- 
dili ponoči v ta grad na stražo. Z enim teh bivših 
grajskih čuvajev sem se seznanil in ga vprašal, kako 
bi bili vzprejeli Turke, ko bi bili prišli. Mož mi od- 
govori: Lukenjski gospod je moral Boga hvaliti, da 
jih ni bilo. Pol bi nas bilo steklo domov, druga po- 
lovica pa bi bila bržkone rajši pomagala 
tolovajem nego gradu! 

Kadar so pridivjali v kak kraj razbojniki, skočilo 
je vse pokorici: vaščani pa tudi meščani so dostikrat 
po cele noči čuli in čakali. Razen orožnikov so hodili 
- stražit tudi kmetje, ali hajdukom so bili sploh po pri- 
liki ravnotako nevarni kakor lukenjski čuvaji. Večkrat se 
je pripetilo, da so Turki, oplenivši kak grad ali kako vas 
prisilili te kmetiške stražnike, da so jim morali nositi 
nagrabljeno blago čez strme hribe po več ur daleč! 
Ali kdo bo izbeganim revežem kaj takega zameril? 
Bolj čudno je bilo ponašanje oboroženih in orožju 
vajenih pravih straž. Kdajpakdaj so prav dobro vedele, 
kje se nahajajo razbojniki, ali mrtvaška srajca jim je tak 
strah delala, da se niso drznili jih nadlegovati. 

Podgrajskemu duhovniku so se bili hajduki sami 
napovedali. Pustivši jim na mizi stotak in sodec vina, 
pobegne gospod na bližnji hrib in pošlje po stražo. 
Razbojniki vzamejo denar in popijo vino. S tem, kar 

so dobili, nekako potolaženi niso delali po hiši veliko 
kvara. Kmalu prihiti močna straža in hišo obstopi. Ko 
jo harambaša začuti, plane iz veže, zacepeta s toliko 
silo ob prag, in zarentači nad njo tako gromovito in 
oblastno, da se, kakor da bi bilo med njo treščilo, na 
vse strani razkropi in pobegne. Druga straža pa je 
prežala na hajduke v samotnem kraju na Gorjancih. 
Njen vodnik spleza na bukev, da bi videl, če se že 
prikazujejo. Ko zagleda v mrtvaških srajcah korakajoče 
pošasti, se mu zavrti v glavi, pa se zruši vznak na 
kamenita Ha in ubije. Zdaj se prestraši tudi straža in 
pobegne. 

Taka sramota pade na orožnike tudi blizu Težke 
vode. Na cesti je stalo do šestdeset stražnikov, ko pride 
iz goščave kakih petnajst hajdukov, poveljnik obledi 
in zapove svoji četi s tresočim glasom, da naj se 
umakne v dolino in skrije. Kaj ga je tako prestrašilo, 
ni hotel nikomur povedati. Proti svojim poglavarjem 
se je neki izgovoril, da ima lepe fante za parado, ne 
pa za to, da bi si blatili svoje čedne roke ob gnusno 
tolovajsko sodrgo. Za nagrado svojega viteštva je dobil 
odpustnico — in pokojnino. 

Marsikomu se bo zdelo nemogoče in vendar-le 
je res, da je prikorakal kdaj posamezen Turčin celo — 
v Novo mesto! O zadnjem, ki je bil tako samopašen, 
. govore še zdaj dostikrat stari meščani. Jaz pa bom 
povedal nekoliko besed o tistem hajduku, ki se je pri- 
kazal v mestu pred sto leti, predno je ukrotil za nekaj 
časa turško predrznost slavni Lavdon. Turčina je ustavil 
na mostu mestni birič in ga vprašal za popotni list. 
Hajduk izvleče dolg samokres in mu ga pomoli pod 
nos in pravi: ,Čakaj, zdaj ti bom pa pokazal tudi pero, 

s katerim mi pišemo. Iz nožnice izdere dolg, krvav 
nož. Birič se strese in omedli. Turčin se je začel šetati 
bahato po Novem mestu in mu je razgledal natanko 
vse prostore in prostorčke, vse ulice in uličice, vse hiše 
in hišice. Šel je potem v prodajalnice. Po svoji navadi 
je plačal v nekaterih več nego se je zahtevalo, v ne- 
katerih pa tudi nič, kakor se mu je baš zljubilo. Na- 
kupivši vsakršnega blaga, je jel hoditi po krčmah in 
je obral vse od prve do poslednje. Kratkočasil in gostil 
je v njih sebe pa tudi marsikoga drugega. Najbolj 
čudno je bilo to, da se je videla njegova mrtvaška 
srajca grozna samo možem, ženske pa se niso kar nič 
bale. Gnetle so se k Turčinu vse stare, pa tudi mnoge 
mlade device in celo nekatere zastavne mamke. Ali 
kako sladko pa je znal tudi govoriti za vsako uho in 
srce, kako zapeljivo namigavati z desnim očesom ir 
brkom, kako presrčno se smejati, kadar je hotel po- 
kazati svoje lepe, bele zobe! Ko se je dovolj nagostil 
in našalil, se je napotil tudi v slovečo kapiteljsko cerkev. 
Dal si je prinesti na sredo cerkve stol in lulo, pa se 
je usedel in puhal, da je bila kmalu vsa cerkev za- 
kajena. Ko pride cerkovnik s škrabico, vrže vanjo polno 
pest rumenih zlatov, enega pa da še povrh za trud 
cerkovniku. Po maši pa si je najel kočijo in se od- 
peljal nazaj proti beli Turčiji. Pustil je v mestu marsi- 
katero solzno oko in ranjeno srce. Tiste device in mamke, 
ki niso mogle premagati prevelike bridkosti, so se pri- 
poročile Bogu in šle za njim. Staro poročilo trdi, da so 
brdkega Turčina najbolj pogrešale in se usule najprve 
za njim svojega bližnjega že od nekdaj brez hinavščine 
ljubeče — breške tercijalke. 

13. Jutrovica. 


Kranjska dežela je slovela nekdaj za bogato kakor 
malokatera druga. Rodila je od konca do kraja obilo naj- 
lepšega žita in najžlahtnejšega vina. Ljudje so jedli 
pečenko in potico, pili starino in spali na pernicah. 
Na Kranjsko so prišli trije stari romarji: sveti Trije 
kralji. Oglasili so se najprej pri gorenjskih kmetih. 
Kmetje so dali vsakemu kos ajdovega kruha, kupico 
mrzle vode in za posteljo strnen otep. Rekli so tudi 
vpričo njih, da vlačugarji še take postrežbe 
niso vredni. Za ta greh je Bog hudo kaznil go- 
renjske kmete. Strnenega žita dosti prideljujejo, ali 
ostaje jim samo slama za posteljo: zrnje morajo pro- . 
dajati, da zadovoljijo s skupljenim denarjem gospodo. 
Jesti jim je treba ajdov kruh, ker boljšega niso vredni. 
Zemlja jim je nehala dajati vino, katerega niso pri- 
voščili svojemu bližnjemu. Ostala pa jim je dobra mrzla 
voda intudipravica, dasmejo pri njej, koli- 
kor jih je volja, peti, gosti in plesati! Sv. 
Trije kralji so se mudili še dalj časa na Gorenjskem. 
Šli so zaporedoma k vsem stanovom. Ljudje so jih 
sprejemali mrzlo in zaničljvo; samo pop, rezar in 
konjederec so jim dali drage volje vse to, kar so sami 
imeli in uživali. Zato pa je te tri tudi Bog blagoslovi! 
in jim povrnil dobroto z dobroto. Podaril jim je dober 
kruh in zaslužek ne le doma, ampak po vsi soseščini. 
To je vzrok, da dobiš gorenjskega duhovna po vsem 
Kranjskem, pa tudi po bližnjih škofijah; ravnotako si 
delata dobičke po širokem svetu gorenjski rezar in 
konjederec. 

Spoznavši Gorenjce so se napotili sv. Trije kralji 
na Dolenjsko. Kmetje se jih niti tam niso obveselili. 
Dali so vsakemu kos zmesnega kruha iz ovsa in prosa, 
kupico najslabšega vina in za posteljo ječmenov otep. 
Obenem so zabavljivo godrnjali, da je za berače 
vse dobro. Bog je kaznil tudi dolenjske kmete. Odslej 
so morali jesti zmesen kruh od ovsa in prosa, ker je 
za nje vse dobro. Vino, katero jim je trta rodila, je bilo 
zvečine tako kislo in prazno, da so je imenovali sosedje : 
cuckovec, cviček, zvižgalec, zelnica, nedolžna kri. Razen 
ječmenove slame za posteljo jim je resda tudi ostala 
ječmenova kaša, ali ne za slast in veselje. Pustega ,biz- 
geca“ se boji kmet in družina, celo berači ga prekli- 
njajo. Sv. Trije kralji so pohodili tudi na Dolenjskem 
vse stanove. Po krščansko sprejeli in pogostili so jih 
samo oskrbnik, sebenjak in kuharica in Bog je te tri 
stanove blagoslovil. Če se dolenjskemu oskrbniku ne 
ljubi več služiti, si kupi graščino in če se prodaje 
kakemu kmetu grunt, kupi ga sebenjak. Dolenjskim 
kuharicam ponujajo dobro službo domača in tuja go- 
spoda: nahajajo se po Ljubljani in Zagrebu, po Gradcu 
in Trstu in marsikatera se je že prav na bogato omožila 
in se povzdignila za gospo. 

Kranjska nepriljudnost in skopost se je razglasila 
in razvedela po vseh deželah in narodih in vzbudila 
do Kranjcev splošno nejevoljo in sovraštvo. Če pride 
kranjski revež na Štajersko ali drugam, pitajo ga po- 
vsod z vlačugarjem in beračem in gonijo brez usmi- 
ljenja iz hiše. Ako dobi kak dar, ne dado mu ga iz 
dobrega srca, ampak zato, da se nadležnika iznebe. 
Tako se morajo pokoriti zdaj za grehe hudobnih spred- 
nikov ubogi vnuki! 

S Kranjskega so popotovali sv. Trije kralji na 
Hrvaško. Proti večeru so prišli v borno vas Mrakovico. 
Ime je dobila od tod, ker je sijalo solnce komaj pol 
ure nanjo. Od ene strani so zapirali dolino strmi Qor- 
janci, od druge pa navpična gola pečina, ki je kipela 
še čez oblake. Ko so videli blagi Mrakovičanje stare 
romarje, smilili so se jim prav v srce in vabili so jih 
k sebi vsi od prvega do poslednjega. Sv. Trije kralji 
so šli k županu, ker jih je bil prvi zagledal in povabil. 
Njegova žena jim je prinesla vse, kar se je dobilo 
dobrega doma in pri sosedih: slanine, pleča, bravine, 
pečenega purana in še marsikaj druzega. Pripravila jim 
je tudi dobre postelje, za vsakega mehko pernico, da 
se jim trudni udje slaje odpočinejo. Ko pa se je storila 
noč, je postavi! župan prednje debelo voščeno svečo; 
katero je bil kupil pred praznikom svetih Treh kraljev, 
da je gorela na čast tem svetnikom in pred njihovo 
podobo. Stari romarji so se pomenkovali preprijazno 
ž njim in z vso njegovo rodbino. Pripovedovali so jim 
O svoji domovini, o srečni jutrovi deželi, ki se zove 
jutrova zato, ker jo obseva solnce od ranega jutra do 
poznega mraka. Pravili so jim o vseh prerazličnih žitih 
in sadežih, ki v njej dozorevajo in o neskončni slasti 
in dobroti njenega vina, kateremu ni najti enakega pod 
božjim solncem. Župan vpraša svoje goste, če je jutrova 
dežela ravna ali gorata. Najstarejši romar mu odgovori: 
Proti zahodu poteže se dolga gora, kakor vaši Gorjanci, 
ali skloni se ji dvigujejo povsod tako polahkem, da se 
komaj pozna: hude strmine, ki se ne bi mogla obde- 
lavati, ni nobene. Proti vzhodu pa se širi, dokler oči 
neso, najkrasnejša ravan, vsa prepletena z žitnim poljem, 
prijaznimi holmci in zeleno dobravo. Da me boste 

ag: racumeli, vam bom pokaza! z voskom, ki se je 
vaxabljal od sveče, vašo deželo in jo z našo tako 
»cenačil in poravnal, da ne bo ostal med 
nima noben razloček. Pazite! Tod gredo strmi 
Gorjanci; tod se vleče dolga, žalostna tokava, v kateri 
štoji vaša Mrakovica in na tej strani moli proti nebu 
navpik ta nesrečna, ogromna pečina, ki jemlje dolini 
svetlobo in gorkoto blagodatnega solnca. Najprej se 
meorajo Gorjanci tako nagniti, da se bo dobilo dovolj 
pripravnega prostora za vinstvo in senožeti. O teh 
besedah pritisne čestiti starec voščeni kupček, ki je po- 
menil Gorjance in zdajci se začuje proti zahodu stra- 
šanski polom, kakor da bi se bil podrl mogočen hrib. 
Potem se dotakne drugega kupčka in veli: Ta vaša 
navpična skala ni za nikako rabo, treba jo je povse 
odstraniti. To rekši potlači in razplošči okapke, ki so 
pomenili navpično pečino, da ni ostalo nič višave, ob- 
enem pa se začuti grozovit potres, kakor da bi se bila 
navpična skala utrgala in pogreznila v zemljo. Po tej 
šali se dvignejo stari romarji, žele županovim lahko 
noč in gredo spat. Župan pa pravi ženi: Poglej čudo! 
Prisijal je mesec, katerega nismo v tem hramu še nikoli 
videli. V spanju so se mu prikazali sv. Trije kralji, 
zahvalili ga za posirežbo in blagoslovili. Zjutraj ga 
zbudi žena in veli: Poglej novo čudo! V hram nam je 
prisijalo_ solnce, ki ga Mrakovica dopoldne še nikoli 
ni videla! Ko je župan pogledal, če so dragi gostje že 
vstali, je našel postelje prazne, videl pa je skoz okno 
vso neizrečeno krasno podobo jutrove dežele, katero 
so zapustili. Zdelo se mu je, kakor da ga je prenesel 
kak božji angel iz mrtve puščave v nebeški raj. Na- 
vpična skala je izginila brez sledu, kakor da bi ne bila 


144 


nikdar skrivala nesrečni Mrakovici solnca. Gorjanci so 
se nagnili na stran, njihove puste strmine so se iz- 
premenile v prisojne in položne rebri, ustvarjene kakor: 
nalašč za uspešno rast božje kapljice — najplemenitej- 
šega pridelka na vsem neizmernem prostoru naše slav- 
janske domovine. Pod Gorjanci in njih odrastki pa se 
je širila proti Metliki, Karlovcu in Zagrebu prerodovita 
ravan, vsa prepletena z žitnim poljem, cvetnimi lokami, 
košatimi vrti, prijaznimi holmci in zeleno dobravo. 
Uboga Mrakovica si je brzo opomogla in razcvetela. 
Zaselila je s svojimi prebivalci slavno Vivodino in vso 
bogato krajino, ki se razprostira tja do Jastrebarskega 
trga. Ali vnuki niso ohranili v vseh rečeh nedolžnih 
nravov, ki so dičili in osrečili staro Mrakovico. Njihovi 
grehi so zakrivili, da se je čista podoba jutrove dežele 
na mnogih mestih okrušila in pohabila. Semtertja kaže 
zdaj mesto prijaznih dolcev blatne jarke, mesto ljubkih, 
povsod plodonosnih bregov odrte robove in strme 
klance. Tudi še marsikatera druga milina in lepota se 
je na nji popolnem izbrisala ali vsaj zamazala. Vendar 
pa ji je ostalo še dovolj čudovito dražestnih črt in 
oblik, da se domisli človek brez truda prvotnega 
obrazca najsrečnejše zemeljske krajine. Vivodinska in 
druga sosednja vina slove še zmerom daleč preko 
mej hrvatskega kraljestva. Tovorniki hodijo ponja o 
dobrih letinah iz vseh krajev in koncev, ker so uverjeni, 
da slajših in močnejših ne bi nikjer dobili. Ali ponja 
hodijo tudi o slabih letinah, ker jih uči izkušnja, da 
se vivodinska in sosednja vina upirajo skoro vselej 
zmagovito vsem nepogodam in udarcem vremena in 
letnih časov. Božji blagoslov pa se usiplje Hrvatom z 
obilno mero tudi na polje in vrte, na hleve in dvore. 

Hranijo se lahko nele 3 kruhom, ampak tudi s svi- 
njino in bravino, s tolstimi purani in vsako drugo kure-—: 
tino. Pernate postelje vidi osupnjeni popotnik v najpre- 
prostejših kmetskih kočah, v katerih bi pričakoval komaj 
slamnate. Ta rodovitost in to bogastvo sta dar božje 
milosti, katerega so prinesli sveti Trije kralji gosto- 
ljubni hrvaški zemlji. In božji blagoslov ji bo ostal, 
dokler bodo ohranili bratje Hrvatje zlata svojstva in pleme- 
nite navade svojih očetov: spoštovanje starosti, ljubezen 
do bližnjega, priljudno postrežnost proti znanim in ne- 
znanim, domačim in tujim gostom in popotnikom. V 
spomin svetih romarjev, prišedših iz jutrove dežele in 
velike sreče, katera je došla po njih Mrakovici, izgubila 
je ta vas svoje staro, tako otožno ime: začela se je 
zvati in se imenuje še dandanašnji Jutrovca ali Ju - 
trovica. 

Opomnja. Kdor bere to povest, bi mogel misliti, 
da stoji Jutrovica pod Gorjanci v lepi, rodoviti ravnini, 
kar pa ni res. Nahaja se v goratem in zelo kamenitem 
okraju, ki je na vse strani krasno odprt in za vinstvo 
neizrečeno pripraven. Povod bajki je dala brez dvojbe 
ta prisojnost in dobrota vina, še bolj pa nenavadno 
ime Jutrovica. Ta vas je zdaj precej borna in menda 
nikoli ni bila dosti bogata. Ljudje so mi sami pravili, 
da žita ne dobe dovolj za svojo potrebo in če ne rodi 
vino, da morajo stradati. Tedaj so osrečili Mrakovičanje 
S Svojim gostoljubjem bolj druge Hrvate nego sebe 
in svoje obližje. Od Novega mesta do Jutrovice je 
sedem ur, od Metlike tri. Cesta je od Kranjske Rado- 
vice dalje tako grda in zanemarjena, da pač ni vredna 
tega imena. 

14. Kresna noč. 


Baron Ravbar je bil mogočen in bogat gospod. 
Kmetov je imel, da sam ni vedel koliko in dohodkov 
je od njih dobivali, da ni mogel vseh spraviti. Gospa 
baronovka pa se te sreče kar nič ni veselila. V enomer 
se je jezila in godrnjala, da se ne _ more ne prijetno 
izprehajati, ne sladko počivati, ne mirno spavati, ker 
jo nadlegujejo po dnevu muhe, zvečer komarji, po noči 
pa bolhe. Rekla je baronu: Bog je ustvaril kmeta za 
to, da nam streže in življenja težo polajšuje. Če nam 
daje desetino in gorščino, zakaj nam ne bi dajal tudi 
muh, komarjev in bolha, da se krvoločni mrčes zatare? Kaj 
nam hasni pravica, ako je ne rabimo? Baronu Ravbarju 
so se zdele te besede jako pametne, pa je sklical svoje 
kmete in jim napovedal nov davek: od zemljišča vsako 
leto po tri mernike muh, po tri meric#€ komarjev in po 
tri merice bolha. Kmetje se niso hoteli upirati in začeli 
še tisti dan loviti živali, ki so ubogo gospo baronovko 
tako neusmiljeno ujedale. Svojeglavec Martinek pa je 
dejal: Lov je gosposka šega in pravica. Kadar bom 
začel jaz loviti, pojdem najprej na grajske sršene; od 
muh, komarjev in bolha ne bo dobil baron Ravbar od 
mene nikoli bere. Podrepniki poroče gospodu, da se 
Martinek punta. Baron ga je dal hudo pretepati naj- 
prej v gradu, potem na sredi vasi v svarilo drugim. 
Ker palica ni zmogla, jel ga je ječiti in postiti in ga 
držal v trdnem zaporu cela tri leta. Žena Urša umrje 
Martinku od straha in žalosti, on pa le ni nehal trditi, 
da pojde lovit najprej grajske sršene ; od muh, komarjev 
in bolha pa ne bo dajal baronu nikoli bere. 

Ko ne zmoreta Martinka niti dolga ječa in post, 
pošlje baron po komisarje, da bi pravdo dokončali. 
Komisarji so bili pravični in modri možje. Vse jutro 
in dopoldne so majali z glavo in govorili: Kmet ni 
živina, treba ga tlačiti po pameti, ne pa po trmah hudo- 
mušne babe. Opoldne jih je povabil baron na gosposko 
kosilo. Jedli in pili so v slast, da še nikoli tako. Med 
kosilom so se malo premislili in spoznali, da je kmet 
le živina, ki se mora čvrsto krotiti in brzdati. Po obilni 
in dobri pijači pa so svojo misel tako obrnili, da je 
kmet še mnogo hujši od vsake zverine in da je novi 
davek njemu koristen in potreben. Pravdo so razsodili, 
kakor je baron sam želel: da je Martinek velik hudo- 
delec in da ima gospod pravico, vzeti mu hišo in zemljo 
in ves drugi imetek; če ga je volja, naj mu obrne 
slobodno tudi žepe in iztrese iž njih drobtine. 

Baron Ravbar je izvršil ostro sodbo še tisto uro. 
Vzel je Martinku hišo in vse, kar je bilo v nji in 
zunaj nje, potem pa izpustil nanj svoje hlapce in pse, 
da so ga odterali iz vsega okraja gospodove posesti 
in oblasti. Ali na svetu je ni nesreče, da ne bi bilo 
v nji tudi kaj sreče. Baron Ravbar je bil obrnil Martinku 
žepe in iztresel iz njih drobtine, ali ni iztresel tiste 
reči, ki je bila v njih najboljša: dragocenegazrnca 
praprotnega semena. Za ta zaklad pa niti Mar- 
tinek sam ni vedel. Prišel mu je v malho še pred za- 
porom najbrž v hosti, ko je spravljal nastilo in se mu 
zapičil v kot žepa tako trdno, da ni padel na tla z 
drobtinami. 

Ubogi pregnanec je šel po svetu brez denarja, 
pa tudi brez tolažbe in upanja. Prositi se je sramoval, 
sami od sebe pa mu niso hoteli rojaki nič pomagati. 

Zvečer je prišel do ljudi, ki so se shajali na griču, da 
bi kres žgali. Martinek bi se bil rad pridružil. Ljudje 
pa so ga po strani gledali in vprašali: kje imaš kaj 
vej iz svojega gozda, kje potico iz svoje peči, kje vino 
iz svojega hrama? Pri nas ni navada, da bi žgali kres 
berači. Če se hočeš ž njim kratkočasiti, pojdi v Gor- 
jance! Tam boš spalil lahko cel seženj drv, da ti ne 
bo nihče branil. Martinku se je inako storilo, da ga 
gonijo rojaki v goro, hotel pa je vendarle storiti, kar 
so mu svetovali, potem pa pobegniti v hrvaško deželo, 
ki ni poštenega Kranjca še nikoli zavrgla. Na potu ga 
ugleda konjederec. Možu se je žalostni begun smilil, 
pa mu je dal vina in potice in glogovo palico, da bi 
se grede navkreber na njo opiral. Ta palica je bila vsa 
zapuščina starega berača, ki je pri konjedercu umrl. 
Martinek jo vzame in se začudi, da je tako težka. V 
Gorjance je hodil tri ure; pol ure predpolnočjo jim 
je dospel do vrha. Tam si je nalomil suhih in zelenih 
vej, zložil grmado in jo užgal. Lepše od drugih je 
gorel njegov kres, vsi Dolenjci so ga gledali in se po- 
praševali, kaj pomeni ogenj na Gorjancih, ki ga niso 
ta večer še nikoli videli. Ko pa je opolnoči kres do- 
gorel, odkrilo in pokazalo je drobno zrnce praprotnega 
semena osuplemu Martinku vsa neskončna čuda, čarobe 
in skrivnosti Kresne noči, katere je poznal dozdaj samo 
po pripovedkah svoje rajnke tete in pestunje. Razodeli so 
se mu najprej brezštevilni zakladi, ki to slavno noč 
gore: z rumenim plamenom, če so zlati, z belim, če 
so srebrni. Svetli, rumeni ognji so švigali v razvalinah 
Miklavževe cerkve, nad sv. Jedrtjo na najvišjem vrhu 
Gorjancev, pri glasovitem Krvavem Kamenu, pri studencu 
Gospodični, na Mihovskem hribu pod podrtinami starega 

grada proti Koroški Vasi, za Cerovcem, tam kjer je 
stala nekdaj steklarna, na Ljubnem pri cerkvi sv. Vida, 
na Potavrhu brez dvojbe na tistem srečnem kraju, na 
katerem se je rodil sveti Feliks. Ali vso to lepoto pre- 
kosala je bela svetloba veličastne ognjene reke, ki se 
je vila pod Sv. Miklavžem od Mrzle Drage čez vso 
Kukovo Goro (srednji, najmogočnejši del Gorjancev) 
tja do nove ceste, po kateri se je vozilo oglje za 
graško iovarno gosp. Fridava. Martinek ni vedel, bi li 
se čudil bolj ogromnosti, ali nepopisni krasoti in vid 
jemljočemu blesku te prikazni. Ker je Gorjance in 
njihova čuda poznal, je pogodil brez dolgega premiš- 
ljevanja, kaj pomeni ta čarobni, iz nepreštetih, belih 
plamenov sestavljeni pas: da se skriva pod njim 
srebrni breg velikanskega jezera, ki napol- 
njuje Kukovo Goro in bi brez njega predrlo hri- 
bovje in zalilo dolenjski raj, dražestno in blagoslov- 
ljeno dolino, katero namaka in gnoji mirna in ribo- 
vita slovenska Krka. 

Ves zamaknjen v sijajne luči in silno bogastvo, 
katero leži pod njimi, je pozabil Martinek popolnem 
sebe in svojega obližja, dokler ga ne predrami in pre- 
straši dolg plamen, ki mu je oblizoval desno roko, 
držečo beraško palico. Ko palico izpusti, se odtrga od 
roke tudi plamen in Martinek se preveri, da mu je 
tudi ta svetloba pomenila in oznanila — zaklad| Palica 
je bila napolnjena z zlati od enega konca do drugega | 
Kupiti bi si mogel zanje še mnogo lepši dom, nego 
mu ga je ugrabil baron Ravbar. Tako se je iznebil 
srečni Martinek bridkih skrbi, ki so ga morile in je 
ves vesel začel premišljevati, kje bi se naselil, in kako 
bi porabi! svoj lepi denar, da bi mu največ zalegel. 


150 


Že se je hotel napotiti navzdol proti Hrvaškema, 
kar mu vzbudi pozornost nova prikazen Kresne noči: 
coperniki in copernice, ki so leteli ravno na Klek k 
svojemu poglavarju Satanu, da se mu poklonijo in se 
udeleže poleg stare navade njegove nocojšnje večerje 
in veselice. Vršali so od vsakod, tod posamezni, tam 
jatoma. Bilo jih je brez števila, vsakega stanu in vsake 
dobe. Nahajali so se med njimi: vaše gnade, dolenjski 
graščaki, prošt in nekateri drugi duhovniki, nune, 
kmetje, obrtniki, plešasti starci, ki se od slabosti niso 
mogli ne obuti, ne sezuti, maloletni paglavci, komaj 
dorasli za pastirje, košate gospe v šumeči, svilnati 
opravi, šibke gospodične, prešinjene po sredi života 
kakor hostne mravlje, brezzobe, ostudne babe, sama 
kost in koža, s peklensko zlobo v mrklih očeh in na 
zgrbančenem obrazu. Nekateri so jahali na kozlih, 
drugi na burkljah in metlah. Z Mokrega polja so se 
dvignile tri copernice na čvrstih fantih, katerim so bile 
botre in so dobile s tem oblast do njih, da so jih 
smele obrzdati in zasesti. Dva poglavita gospoda, 
Hmeljniški in Klevevški, sta se šopirila na težkih 
plugih, s katerima se bosta na Kleku pobahala, da 
uprezata vanju mesto konj in volov svoje kmete. Na 
vsa usta se je zasmejal Martinek proštu, ki je jezdaril 
pootročje na palici. Tudi on se je rad ž njo pohvalil, 
da jo vihti brez milosti in nikdar ne utrudivši se nad 
razbitimi hrbti svojih podložnikov. Največ je bilo takih, 
ki so se bili namazali pod pazuho s hudičevo mastjo 
in leteli prosto, brez opore: coperniki vsi narobe 
oblečeni, z obrnjenimi žepi, copernice pa nakazno 
razmršene, držeč z levo roko do rame dvigneno krilo, 
s copato na desni nogi, z desno roko in boso levo 

nogo pa mahaje in poganjaje se, kakor da plavajo. 
Posebno zanimiva jaharica je bila krčmarica Janezovka, 
katero je Martinek poznal: sedela je na pošastni, veli- 
kanski svinji. Neznansko pa je ostrmel, ko je zagledal 
med copernicami svojo sosedo in botro Skumaraho. 
Tudi ona ga je zapazila in se mu zabavljivo zakro- 
hotala: Dober večer, srček! zdaj me boš pa nesel. Že 
mu je hotela skočiti na rame, kar se ji pokaže v nje- 
govi roki glogov les, coperniški strah in trepet. Zdaj 
odleti po bliskovo, kakor da bi se bila na gada na- 
merila in šine nazaj gori med drugarice, katerim se 
je mudilo, pa so trčale z viharno silo in naglostjo 
proti zaželenemu. hribu k svojemu zapovedniku in 
ženinu. 

Ko so dospeli na shodišče vsi coperniki in co- 
pernice, se razpoči s strašanskim treskom mogočni 
Klek in veličastveno se dvigne iz njega sam: peklenski 
Satan, ogrnjen v dolg, rdeč plašč, z bleščečo krono 
na rogati glavi. V krono je bil vdelan prežlahten 
kamen, ki je sijal svetleje od poldanskega solnca. Z 
Gorjancev se Klek prav dobro vidi, ali je do njega 
še mnogo mnogo ur hoda. Pri čudoviti luči tega ka- 
mena pa je Martinek natanko razločil tudi najmanjšo 
stvarco, ki se je na njem nahajala. Na čarobni gori 
se je širila prostorna planjava. Na sgedi planjave je 
stala silna kamenita miza, okoli nje pa borni črev- 
ljarski stolčki za goste. Okoli mize je bilo velikansko 
plesišče, po katerem se je vrtilo lahko v isti čas 
mnogo tisoč plesalcev in plesalk. Za plesiščem so se 
dvigali okroginokrog visoki odri, na katerih so ležali 
črni mački — peklenski godci! Satan pregleda zbrano 
vojsko svojih prijateljev in se usede na zlati prestol. 

Gostje pridejo, klanjaje se, eden za drugim k njemu 
in ga poljubijo, ali ne po človeški navadi spredaj in 
v obraz! 

Ko se pozdravljanje dovrši, mu začno pripove- 
dovati znamenite novice, ki so se preteklo leto pri- 
petile in zasluge, katere so si za njegovo kraljevstvo 
pridobili. Prošt, katerega je poklical predse prvega, 
je poročal tako: Jaz trdim, da se da kmetu samo s 
palico kaj dopovedati, ker drugega jezika ne razume. 
Tega pravila se držim stanovitno, odkar me je grajska 
oblast doletela. Imel sem samopašnega podložnika, ki 
se je ustil, da ni dolžan tlake delati, ker je niso de- 
lali niti spredniki. Dal sem ga mazati, in ker je gonil 
vedno isto, da ni tlačan, sem dejal: Le še! le še! 
Brisali in božali smo ga, dokler ni utihnil. Utihnil je 
pa zato, ker je bil — mrtev! 

Satan objame prošta v znamenje in dokaz svoje 
zadovoljnosti. 

Na izpoved pristopi dolg, suh mož v težki halji. 
On veli: Jaz sem Šišman Habakuk, učenik v Novem 
mestu. Ljudje pravijo, da sem jako pobožen, ali upam, 
da me zaradi te maroge ne boš zavrgel. Dijaki se ne 
nauče od mene dosti koristnega, ali odgajam jih 
zdušno za podle, preponižne sluge in izdajalce. Kdor 
hoče mladino kgrenito izpriditi, ji mora izruvati iz 
srca najprej prirojeno prijaznost, zaupljivost in od- 
kritost. Zato jim ostro zapovedujem, da se morajo 
neprenehoma slediti, opazovati, tožiti in ovajati. Z naj- 
večjim veseljem preganjam tiste, ki se razgovarjajo 
po slovensko. Pokorim jih s šibo, zaporom, postom, 
dvojkami in trojkami. Kadar gredo domov v svoje 
stanovanje, jim obesim na hrbet ,lesenega osla“, da 

jih lahko vse mesto vidi in zasramuje. Gotovo mi boš 
potrdil, da se da na tak način najbolj uspešno vcepiti 
in širiti zaničevanje materinega jezika in slovenske 
narodnosti. 

Satan zavrisne: živio! Krasno si mi razložil, kako 
premeteno pomagaš tujcem ubijati svoj narod — narod, 
ki je po svoji bistroumnosti, pridnosti in poštenosti 
vreden in sposoben, da bi žive! še tisoči let. Tvoje 
upanje je pravično. Kdor ima tako sijajne zasluge za 
tujce. in za peklo, sme se s pobožnimi vajami brez 
zamere kratkočasiti. 

Vaša gnada, Zaloški Tone, kaj boš pa ti povedal? . 
Tone odgovori: K tebi sem prišel nocoj že zato rad, 
da se bom vsaj enkrat zastonj navečerjal. Oh, zabele 
in krompirja mi gre doma toliko! Za denar me trdo 
vede. Veliko veliko let že stiskam in varujem, pa se je 
nabralo komaj bornega pol milijončka. V kletih mi 
leži do deset tisoč veder vina ali me je strah natočiti 
si ga več nego malo merico, toseve, najslabšega. Pa 
kaka nesreča me je letos zadela! Sod najžlahtnejše 
starine mi se je izkobinil. Izliti jo kar tako, zdelo se mi 
je škoda, pa sem dejal: naj si oslade usta moji tlačani. 
Jeli so piti in vriskati, potem pa cepati kakor muhe. 
Nekateri so zopet vstali in čez veliko tednov okrevali, 
nekateri se pa niso nikoli več prebudili. Preiskave za 
to ni bilo. Čemu neki bi se gospodje zastonj trudili! 
Sodniki ne bi bili niti mrtvih oživili, niti mene kaz- 
nili. Zdaj vidiš mojo revščino. Izgubil sem cel sod naj- 
boljše kapljice, potem pa še toliko koristnih delavcev. 
Joj meni! 

Satan potolaži Toneta, potem pokliče predse gra- 
ščaka Mačkovskega. Tudi ta gospod mu potoži svojo 

nadlogo: Imel sem zanikrne in brezvestne sprednike. 
S kmeti so se bili tako pogodili, da jim bodo dajali 
vsako leto mesto drugih davščin od grunta samo po 
osem goldinarjev. Ta dogovor je bil poguba za grad 
pa tudi silno pohujšanje za druge kmete. Jaz sem se 
zaklel, da ga moram odpraviti. Ali to ni steklo zlah- 
koma. Ljudje so se upirali z rokami in nogami, trebalo 
jih je čvrsto pritisniti. Ali smo jih tepli, bičali, postili, 
ječili in rubili! Šele to leto sem zmogel in jih ukrotil. 
Ali nagajivo naključje mi je nakopalo strašno nepriliko. 
Trije kmetje so mi v ječi umrli, svet me je razvpil za 
morilca in razbojnika. Ti grdi besedi sta mi doneli na 
ušesa, kjerkoli sem se pokazal. Misli! sem, kako bi 
se opral in tudi se domislil. Jel sem dajati vsakemu 
<revežu, ki me je prosi! miloščine, najmanj desetico, 
nekaterim pa tudi cel goldinar ali mernik žita. To je 
pomoglo. Berači so me razglasili za najboljšega človeka 
na tem svetu, malone za svetnika in angela, o tistih 
treh pa so govorili, da so si smrti sami krivi: kaznil 
jih je Bog zaradi grešnega puntanja. Pred ljudmi sem 
zdaj čist kakor solnce, ali kdo mi povrne lepe desetice 
in goldinarčke, katere sem mora! pometati v lačne 
kljune? — 

,Bedak, zakaj pa si jih?“ se oglasi vaša gnada, 
Leskovški Tone, ki je prišel na vrsto za Mačkovskim. 
Tudi mene so podložniki preklinjali; ali od mene ni 
dobil nihče ne počenega groša, nikar pošteno desetico. 
Odkar gospodarim, obiram kmete tako včisto, da jim 
ne ostane na kosteh ne toliko zdravega mesa, kar je 
za nohtom črnega. Gnetem in ožemam jih do zadnje 
kaplje. Dokaz, da ne lažem, je to, da se ne dobi med 
njimi niti eden, ki bi se _ mogel imenovati premožen 

ali trden. Berači so vsi od prvega do zadnjega. Če mi 
potožijo svoje težave, ostanem mrzel kamen brez iskrice 
usmiljenja. Odgovarjam jim vedno eno in isto: Kaj 
meni mar! Zaslovel sem po pravici, da sem najhujši 
kmetodćr na vsem Dolenjskem. Tudi jaz moram pri- 
znati svojo slabost, da me ta čast ni veselila. Hotel 
sem se je vsaj nekoliko otresti, pa sem sedel in na- 
črčkal dober funt pesmi. Ta dušna paša je bila precej 
prazna in omledna, zato sem jo zabelil z najmastnej- 
šimi ocvirki: z zlato svobodo, človekoljubjem, blago- 
srčnostjo, večno resnico, neizgubno pravico, napredkom, 
sveto jezo na krvnike in zatiralce in drugimi takimi 
»plemenitimi“ čuti, ki vnemajo otročja srca. Da je svet 
lahkoveren, bilo mi je znano; ali nikdar ne bi bil mi- 
slil, da je iako popolnem slep in brezumen. Mojim 
predpustnim burkam in čenčam so verjeli ne samo tujci, 
ki mojih grehov ne poznajo, ampak tudi domačini, 
znanci in sosedje, ki so videli na svoje oči težko ba- 
tino, s katero sem udrihal po kmetih in so slišali na 
svoja ušesa njihovo obupno ječanje in jokanje! Raz- 
glasili so me za varuha vseh zatiranih, za zagovornika 
človeških pravic, za pesnika in preroka svobode! Tuji 
in domači učenjaki so se tako prismodasto vame zate- 
lebali, da se štejejo za presrečne, ako morejo le dve, 
tri besedice z mano izpregovoriti. Vzbuja se mi po- 
nosno in opravičeno upanje, da bodo počastili leskov- 
škega oderuha še s kakim kamenitim ali bronastim spo- 
menikom. — O teh Tonetovih besedah se zakrohota 
Satan tako gromovito, da se je Klek stresel. Obimši ga 
veli: Da si mi zdrav, stari ljubček mojega srca! Kdor 
tako laže, da mu verjamejo tujci, ni vreden še posebne 
slave; ali mojster in moj: pravi učenec je tisti, ki osle- 

pari sosede in znance. Tvojo zaslugo smatram za tako 
odlično in velikansko, da te moramo še na nocojšnjem 
shodu postaviti in venčati za kralja vseh kranjskih laž- 
njivcev! 

Leskovški Tone odstopi, mesto njega se približata 
dva Podgorca: oče in sin. Oče je graščak in vaša gnada, 
sin konjski hlapec. Podgorec-vaša-gnada se pohvali: 
Ko sem se oženil, je prišla v grad tudi nova dekla. 
Jaz sem jo rad gledal in nji je bilo to všeč. Predno 
je minilo leto, mi je rodila sina. Dobil sem mu kruš- 
nega očeta, pri katerem je ostal, dokler ni dorastel. Kaj 
se je pozneje zgodilo, naj pa sam pove. Podgorec- 
konjski-hlapec veli: Ko sem odrastel, povabil me je 
oče, da naj pridem v njegov grad služit in jaz sem ga 
poslušal. Kmalu me je začela njegova gospa rada gle- 
dati in meni je bilo to všeč. Predno je minilo leto, 
mi je rodila sina. Satan se zasmeje: Ta sorodnost je 
bogme zanimljiva! Vama se more po pravici reči: Tak 
oče je dostojen svojega sina in tak sin je dostojen svo- 
jega očeta. 

Za Podgorcema je prišel na poročanje baron 
Ravbar. Dela, s katerimi se je hudiču pobahal, so nam 
že znana. Povedal je edino to _ novico, da je dal 
hlapce skoro do smrti trpinčiti, ker mu niso izpolnili 
ukaza, da bi bili Martinka zavlekli v kako goščavo in 
obesili. 

Še mnogi drugi coperniki so pripovedovali Satanu 
svoje zgodbe in grehe, ki se mi pa ne zde tako veliki, 
in za naš narod zanimljivi, da bi trebalo jih zabeležiti. 
O tej priliki moram omeniti tudi to, da preprosti Mar- 
tinek ni razumel vsega, kar je slišal. Marsikaj je bilo 
zanj preučeno in previsoko. Česar ni pojmil sam, ni 

mogel niti drugim praviti. Naši povesti, hvala Bogu! 
to ne škodi, ker imamo o kleški veselici še druga dobra 
poročila in to od prič, ki je niso le oddaleč gledale, 
ampak jo uživale. Kar pa so se izpovedovale copernice, 
bil bi si zapomnil brez težave tudi kak bolj slaboumen 
človek nego je bil prijatelj Martinek. Hudiča so kratko- 
časile z novicami in napakami, ki so bile jako strupene 
in malopridne ali doumne in take, kakor jih od hu- 
dobnih in porednih bab pričakujemo. 

Prva se postavi pred Satana napuhnjena raška gro- 
finja in mu začne praviti s hriplim grlom in osornim 
glasom: Oni dan je prišel k nam župnik, toseve na 
južino, pa sem mu rekla: Kaj ne gospod, da je naj- 
lepša božja stvarca na tem svetu moj psiček Fidelis, 
najgrša žival pa dolenjski kmet? On mi neumno 
odjeclja: I, zakaj pa? Jaz mu pa odgovorim: Zato, ker 
dolenjski kmet že od daleč smrdi. Če živi človek na 
deželi in ima zdrav nos, ne more se niti izprehajat 
iti, ker srečuje povsod te krščene dihorje. Tepec mi 
začne nekaj kvasiti o božji podobi, po kateri so neki 
ustvarjeni ljudje in menda tudi dolenjski kmetje. Ha 
ha ha! Lep Bog bi bil tak, ki je njim podoben! Jaz 
pa mu zabrusim: Gospod, Vi ste nahodni — Vaših 
neslanosti sem sita. To rekši obrnem farju hrbet in 
pobegnem. Od takrat me je razglasil za copernico ir 
tako govori vsaj v eni reči resnico. — 

Za raško grofinjo se oglasi mlada brhovska gospa: 
Jaz sem že zdavnaj želela nagledati se prav do sita, 
kako pretepajo tlačane. To je res prijetna zabava. Ne- 
kateri krulijo kakor prasci, drugi mukajo: kakor krave, 
tudi sem čula take, ki so rezgetali. In tako sem dolgo 
pri njih stala in se kratkočasila. Ali nekaj pa se mi je 

strašno čudno zđelo: zakaj jih tepo samo odzadaj in 
nič po trebuhu; če bi jih odspredaj, mislim, da bi 
jih tudi kaj bolelo ali kali. Tekla sem k svojemu go- 
spodu in mu razodela svoje mnenje. Ker je dober, 
obljubil mi je precej, da se mi bo želja o prvi priliki 
izpolnila. Zdaj pa povej ti, ali ni res čudno, da jih ne 
mažejo tudi odspredaj? Satan se zareži dobrovoljno: In 
še kako čudno! Ha ha! Res nova in krasna je ta misel, * 
tepsti kmete po trebuhul! Saj pravim: česar se ne domisli 
bistroumna moška glava, iznajde nežna, miločutna žena. 

No, podgorska baronovka, s kako dišečo rožico 
pa me boš ti razveselila? Baronovka veli sladko smeh- 
ljaje se: Prišla sem brez šale s prežlahtno rožico, ki 
ne cvete na vsakem vrtu. Privlekla sem na Kranjsko 
cigane — celo drhal izurjenih tatov in nevarnih po- 
tepuhov! Dobro vem, da me bodo za ta dar Dolenjci 
preklinjali še sto let po moji smrti, ali se presneto malo 
brigam, kaj poreko ljudje, ko me več ne bo. Osel je 
rekel: po moji smrti če raste trava ali ne — moja duša 
bo itak Boga hvalila! E skoro bi ti bila pozabila po- 
vedati, kako se je to zgodilo. Ko mi je mož umrl, šla 
sem popotovat, da se razvedrim. Na Hrvaškem na- 
merim se na cigana Petra, ki je bil spreten kovač pa 
tudi krepak mož. Povabim ga, da naj se naseli na moji 
graščini. Takega dobrega kovača sem prav živo potre- 
bovala in res mi je vselej tako postregel, da sem bila 
zadovoljna. Tudi drag ni bil prehudo. Prosila sem tudi 
svojega prijatelja, komisarja Muclja, da je potrdil Petru 
in njegovemu krdelu domovinsko pravico na Kranj- 
skem. Takrat so ljudje veliko ugibali, kateri je prav- 
zaprav_ moj, ali Mucelj ali Peter — ha ha ha, kakor 
da ne bi mogla biti oba moja! 

Baronovka odide. K prestolu prikoraka razkošno 
 oblečena gospa predrznih oči in pravi: Dokler sem: 
bila sama, dejali so mi lilija; šaliti se z moškimi, se 
mi ni zdelo varno. Odkar sem milostiva gospa, zov6 
me ljudje: bršlinski spašnik, moj gospod pa mi je dal 
pridevek: moja koprivica, ker se je spekel, da mi je 
verjel in se z mano poročil. Lani sem imela samo tri 
prave prijatelje, med katere toseve moža ne štejem. 
Znanci so me tako strašno objedali, da sem rekla: Huje 
me ne boste mogli, če se zvrnejo name vsi grehi proti 
deveti božji zapovedi. To je bil vzrok, da sem odprla 
letos svoje srce kar nastežaj. Šla sem v cerkev in spu-- 
stila na tla pred mladim gospodom svoj rdeči robec. 
Gospod ga pobere in prinese, jaz sem pa dejala: Ne 
tukaj, prosim, doma. Drug pot je padel robec na ulicah 
pred lepega častnika. Tudi njemu sem velela: Ne tukaj, 
prosim, doma! Še isti dan sem prosila tako kmetiškega 
korenjaka, katerega sem srečala na polju, in tako dalje. 
Kar je ribiču trnek in vada, to je meni moj lepi svil- 
nati robec in brez bahanja smem reči, da ribarim vse- 
gdar uspešno. Znarnci me obirajo tudi zdaj, ali nič huje 
nego lani. Moja povest je končana. Službenica ! 

Satana je obsulo zdaj močno krdelo jezičnih dok- 
toric. Svoj glavni tabor so imele že takrat v Novem 
mestu, ali jako delavne podružnice so bile tudi šmi- 
helska, kostanjeviška in krška. Mnogim so visela za 
vratom znamenja svetosti. Društvo je vodila naddokto- 
rica Ana. Ker jo utegnemo še kdaj na Gorjancih videti, 
naj povem, da se je rodila ta glasovita copernica pod. 
semiškim zvonom in se je smatrala že veliko let za 
prvakinjo vseh belokranjskih tercijalk in klepetulj. Dra- 
žila je župljane celo proti vrli duhovščini. Ponosno je 

stopila pred peklenskega vojvodo in zaregljala: Kos- 
mata mrc... hotela sem reči: presvetli naš gospodar 
in ljubček! Ne zameri, da ti novic ne bom razkladala, 
ker se jih je nabralo toliko, da bi potrebovala zanje 
dobrih štirinajst dni, ko bi ti hotela povedati le naj- 
lepše in najmičnejše. Pa saj nas povečjem že poznaš, 
kajti nismo priletele na Klek danes prvikrat v gosti. 
Kar je sol in paprika za oči, to smo me za poštenje 
in dobri glas. O vsakem človeku vemo več slabega, 
nego vsi drugi ljudje, Bog in hudič skupaj. Zemeljska 
mati do zdaj ni še rodila sinu, ki bi nam prišel na 
konec. | 

Kakor jezične doktorice so se poklonile satanu 
skupno tudi druge coprnice, ki so bile obložene z 
istimi grehi in so živele in čarale v istem kraju. Mar- 
tinek se je moral čuditi, koliko so jih nekatere vasi 
premogle. Iz Praproč so privršale na Klek vse gospo- 
dinje razen ene. Sila veliko jih je dala tudi ajdovška 
srenja, omoženih in samskih. Med njimi je bilo tudi 
več nedorastlih, ki so imele komaj po dvanajst let. 
Zdaj je Martinek lahko razumel, zakaj so Ajdovščice 
tako spretne in srečne svinjarice, da jim niso kos niti 
za to rejo že odnekdaj sloveče Zakrakovke. Kdor do- 
biva svete in nauke od samega peklenskega modrijana, 
ne stane ga seve težko odkrmiti prasca do štirih in 
petih centov tudi brez krompirja in oblode. Vsako oko 
pa je razveselila in zamaknila dolga vrsta šentviških 
coprnic. V brdkem in lahkem trupelcu jim je igrala 
vedra in lahkoživna duša, pa kako ponosno hojo in 
obleko so imele brez razločka dekleta in žene! Peče, 
rokavci, krila, robci in prepasniki so bili vsi posuti z 
migljajočimi mrežami, zobci, vrpcami, ključicami in pet- 

ljami. Vsak gledalec se je preveril, da je šentviški lišp 
prava resnica, ne pa le prazna beseda. 

Komaj se ta lepa množica umakne, prišvepa in 
prisopiha stara babura, ki je bila tako razcapana in na- 
kazna, da se je sam hudič ustraši. Iz širokih, do ušes 
razklepajočih se ust začne kreketati: Jaz prebivam v 
svojem samotnem hramu na slavni Trški gori, zato mi 
pravijo tudi trška coprnica. Ljudje so mi razgrebali 
odkonca pod s podkvicami in žeblji svojih čevljev, 
pa sem dejala: brez nastila mi ga bodo razkopali, da 
se bo še zgrušil; čemu bi ga še pometala? Metlo sem 
dejala pod streho in jo rabim samo za ježo na Klek. 
Ravno letos je minulo petdeset let, kar ni bil hram več 
pometen. Smeti in druge šare se je nabralo v njem 
toliko, da mole veliki sodi iz kupa komaj do sredine, 
manjši sodci pa se popolnem skrivajo. Na tem gnoju 
najrajša čepim pa kdaj podremljem ali pa preštevam 
svoje plesnive križavce in petice in pričakujem kupcev 
in priliko, da jih ociganim. Ker mi cerkev ne diši in 
nikamor ne hodim, ne potrebujem niti nove niti cele 
obleke. Kadar se mi prehudo kaj raztrga, vzamem svojo 
edino debelo iglo in capo zakrpam, kolikor se da. Le 
poglej, da je že vsa moja oprava sestavljena iz samih 
krp, izmed katerih si nista ne dve enaki ne po blagu 
ne po barvi. Semtertja pa je ostalo še dosti duškov 
in oken — ali kaj za to! Hudič in coprnica sta po 
moji misli toliko lepša, kolikor sta grša. V svoji samoti 
ne živim tako po pasje slabo, kakor ljudje sodijo. 
Kurim si prav pridno s starim, sladnim droževčkom. 
Novic ti nisem prinesla nič in povedati ti moram samo 
še to, da ti se _priporočam za plesalko. Boš že videl, 
sladki ljubček, kako mi pojdejo noge v skok. Ho ho ho! 

Za trškim strašilom priskakljajo tri vesele babnice 
iz šentpeterske župe: Vragmanica, Bujanovka in Bra- 
morka. Mesto govora zapojo Satanu: Piskrčke prodala 
bom, za sladko vince dalabom... Smejoč jih vpraša: 
Kako pa to, da ne: Kikljico prodala bom? Za vse tri 
odgovori Vragmanica: Zato, ker poštene kiklje že ve- 
liko let več nimamo. Po zimi nam rabi kak star raš, 
po leti kakor vidiš pa bela spodnjica domačega pri- 
delka. Vse drugo smo poprodale, vse shrambe očistile, 
le kadar kupijo dedci kaj več loncev, moremo se še 
nekoliko okoristiti. Pravimo: med nami in prasci ni 
dosti razločka, zakaj ne bi bil dober en pisker za 
nas in za nje? In tako spravimo vse druge v denar pa 
hajd ž njim pod smrekovo vejico. To se godi seve 
le v najhujši sili, kadar neče priti noben groš oddrugod. 
Naše življenje ima trdno pravilo, ki zapoveda: zapij 
vsak krajcar, ki ga v roko dobiš. Pobahamo se lahko 
z dobro vestjo, da tega pravila nismo še nikdar pre- 
stopile. Zato pa smo se tudi izurile in ga znamo ne 
le piti, ampak tudi nesti. Kak dedec misli, da je junak, 
če ga posesa dva bokala. In revišče se valja potem v 
vsaki luži. Me tri ga drugače zmagujemo. Tri bokale 
ga podere vsaka, predno se še domisli, da je treba iti 
gledat, kako vreme je zunaj. Od petih se nam ne me- 
šajo ne noge, ne jezik; niti s sedmimiše ne padamo, 
samo glava se nam nekoliko na stran obesi. Boš že 
videl pri večerji, da ne lažemo. 

Rogatec odpusti vinske mušice in namigne krčma- 
rici Janezovki, v katero se upro zvedljivo vse oči kle- 
škega zbora. Ona ga pozdravi z jako nespodobnimi 
besedami in veli: Janezovk je na svetu toliko, kolikor 
oženjenih Janezov, torej neizrečeno mnogo. Ali skoro 

vsak, ki to ime sliši, pomisli najprej name zato, ker 
sem najgrja kvantarica, ki se nahaja ne le na Dolenj- 
skem, ampak v vsej kranjski deželi in morda pod vso 
oblastjo dunajskega cesarja. Moj sosed, sv. Šentjanž, 
dobro ve, da v svoji krčmi nisem izpustila iz ust vsaj 
vedoma še nikoli nobene pametne. Strah me je, da me 
bo tožil in mi sv. Peter nebeških vrat ne bo hotel precej 
odpreti. Zato pa se mi v tej solzni dolini tako ne- 
skončno živeti ljubi in prijetno zdi, da si nisem boljše 
sreče še nikoli zaželela. Denar mi leti od vseh strani 
skupaj, da ne vem kam ž njim. Najprej sem poplačala 
vse dolgove do krajcarja, potem prikupila k svojemu 
zemljišču še en grunt, velik malin in najlepši travnik 
in vinograd, ki sta v obližju. Razen tega sem omožila 
hčer in ji dala doto, ki se more imenovati za naš revni 
hribovski kraj grofovska, ne pa kmetiška. Potrosila sem 
silen denar, ali hiša mi stoji trdno kakor prej, tolarji 
in bankovci se mi valjajo po vseh kotih; brez dobička 
mi noben dan ne preide. In to bogastvo me ni stalo 
ne enega žulja, ne ene kaplje pota. Vse kar imam, sem 
si prikvantala in priburkala, prislužila si s svojim ne- 
ugnanim, z vsemi nesnagami tega sveta namazanim 
jezikom. Pri meni se shaja več pivcev, nego v vseh 
drugih krčmah naše in sosednje župe. In če vprašaš 
te pivce, kaj jih je napotilo k meni, poreče jih izmed 
deset najmanj osem, da so prišli poslušat moje slane 
in vselej dobro zabeljene pridige. Večkrat pozabijo lovci 
in drugi gospodje zajce in lisice, spanje in opravke in 
ostanejo pri nas ves dan in vso noč in še zjutraj se 
odpravljajo prav neradi proti domu: nihče ne toži, da 
je zaspan. Tudi se je že pripetilo, da je priromal kak 
tujec po šest in deset ur daleč navlašč za to, da se 

seznani z mano in preveri, če je res, kar je tolikokrat 
slišal. In kdorkoli je še k meni prišel, še vsak se je 
pohvalil, da je našel v moji hiši veliko, veliko več ve- 
selja, nego ga je pričakoval. To pa, vidiš, odtod do- 
haja, ker znam kvanto vsakemu človeku tako postaviti 
in zasukati, kakor mu poleg stanu in odreje najbolj 
prija in godi. Z otroki treba blebetati, s starci modro- 
vati. Voznikom in mesarjem brusim, grohotaje se, po. 
vozniško in po mesarsko: naravnost, na vsa usta, de- 
belo in kosmato, kakor mi na jezik pride. Gospodom 
pa govorim bolj olikano, le na pol ust in po ovinkih,. 
muzaje se in migaje poredno z očmi in obrazom. Obra- 
stene šale ljubijo tudi ti možje ali dlaka jim mora biti 
na notranji strani, da se ne vidi. Pri meni ljudem tudi 
zato ni dolgčas, ker me dobra volja nikoli ne zapusti: 
vir mojih razposajenih burk teče enako obilno zjutraj 
kakor zvečer, opoldne kakor opolnoči. Dozdaj sem 
prisilila na glasen smeh še vsakega in tudi najza- 
stavnejšega gosta. Zbralo se je enkrat večje društvo, 
ki ni maralo dosti mojih smešnic in slanik. V tej družbi 
je bil mlad gospodek, ki si je bil povredi! nekaj oko, 
pa se mu ni ljubilo budaliti in njegova puščoba se je 
prijela tudi drugih. Čuj, kaj sem storila, da jih raz- 
vedrim! Imela sem takrat otroka pri prsih. Štrc! briznila 
sem nekoliko kapelj čez mizo in pogodila tako dobro, 
da mu je priletelo naravnost v bolno oko. Nastalo je 
tako grohotanje, da se je hiša tresla. Vpili so drug čez 
druzega: Zahvali mater, boljšega zdravila ti za tvojo 
nadlogo niti doktor ne bo zapisal! Druščina se je tako 
razvnela, da se je moral udobrovoljiti nazadnje tudi 
on in v svoji veselosti ni čutil ves večer nobene bole- 
čine več. Pa še nekaj druzega! Dosti je takih, ki uja- 

mejo kje kako dobro kvanto pa jo prežvekujejo potem 
pred vsakim človekom. Ta neslanost se meni ne more 
očitati. Iz mojih ust se čuje vsak dan in vsako uro ne 
le kaj okroglega, ampak tudi zmerom kaj novega ; jaz 
Svojih šal niti ne ponavljam niti ne jemljem na posodo. 
Svojega zasluženja ne bom nikoli preveličevala, ali s 
tem pa se po pravici lahko pobaham, da sem vse vasi, 
spadajoče pod naš zvon prav do korena pohujšala. 
Moje molitvice so znane v vsaki hiši, molijo jih ora- 
tarji na polju, gorniki v vinogradih in pastirji na paši, 
mnoge so se razširile daleč čez meje naše duhovnije. 
Nekatere zrele jagode, ki so padle z mojega jezika, 
vem, da so se prodajale že tudi v Zagrebu in v Ljub- 
ljani. Zdravnik Šnicius, moj ljubček, je napisal cele 
bukve mojih burk in domišljajev, katere so potem nje- 
govi znanci prav pridno prepisovali na vse strani naše 
in štajerske dežele. Svojo izpoved sem odpravila. Če 
nič druzega, dokazala sem vsaj to, da sem vredna ple- 
menite živali, katera me je nocoj na Klek prinesla. 

Satan pomoli govornici parklje in vzklikne: Dobro 
došla, slavna pohujšljivka! Tako svetla luč se ne sme 
skrivati pod mernikom. Nadejam se in prosim te, da 
boš pri večerji tudi nam podarila nekoliko biserov iz 
neizcrpne posode svoje vednosti. Sladka jed in pijača 
nam bo še bolje dišala in teknila, ako se ji pridruži 
tudi sladka dušna zabava: slana burka in nesramna 
kvanta. 

Pred poglavarja stopi mesto odšedše Janezovke 
mlada, prezala Topličanka. Da so tamošnje deklice 
brdke, je vedel Martinek iz narodne pesmi, ki veli: 
Topliška dekleta so lahko lepć, če solnce posije, pa v 
senco bežć.... Ali takega živega bleska zelene mla- 

dosti, take nedopovedne in nepopisne krasote, kakor 
je zasijala zdaj pred njegovimi očmi, ni še nikoli videl, 
niti ne bi bil pomisliti mogel, da je na tem svetu mo- 
goča. Kako gibka in voljna je bila ta dražestna čarov- 
nica, obenem pa kako zmotljivo povita in okrogla in 
kako nevarno kipeča in koprneča! Jelo mu je ubogo 
srce trepetati in se premetavati kakor ujeta riba. Pa 
saj se mu je res tudi ono ujelo in še kako čvrsto! 
Martinek je začutil prvikrat vso slast in strast prve lju- 
bezni. Rajno Uršo je vzel, da pravzaprav sam ni vedel 
zakaj, ali kakor je on dejal, zato, ker mu je bila na- 
menjena. Topličanka se je ponašala pred Satanom jako 
spretno in šopirno. Pohvalila se je: Jaz nisem ne ,mi- 
lostiva“, ne svilnata, pa se usipljejo za mano vendarle 
vsi topliški gostje: meščani, trgovci, tržaški bogatini in 
tudi vaše gnade, kranjski graščaki. Ukrotila in ugrela 
sem celo mogočnega hrvatskega velikaša, besnega Pa- 
ravića, da mi je dal razen pricvrknjenega srca tole 
dragoceno uro z žlahtnimi kamenčki in še marsikaj 
druzega. In jaz se nikomur ne nastavljam, pred nikogar 
ne mečem rdečih robcev. Gospodje me morajo sami 
iskati in še kako dolgo! Bila sem zmeraj napol sveta, 
napol posvetna in ravno v tej zmesi je tista moč, ka- 
teri se ne more noben babjek uspešno upirati. Ali te 
površne topliške ljubezni sem se prav do grla naveli- 
čala. Zdaj se mislim omožiti — no, kaj si se namrdnil, 
moj lepi, črni ljubček! Jaz sem dejala samo to, da se 
mislim omožiti, ne pa, da se hočem poboljšati. 
Martinku se je zdela vsaka beseda drage grešnice, 
kakor da bi mu porinil kdo nož v srce. Trpel je take 
grozne bolečine, da se mu nič več ni ljubilo poslušati | 
zanimivih novic in marnj hudičevih prijateljic. 

Ko se je ves kleški zbor izpovedal, je pomaknil 
peklenski vojvoda svoj prestol na konec mize. Zraven 
sebe je posadil Janezovko; drugi so si izbrali sedeže 
vsak po svoji volji. Vsi gostje so sedeli na čevljarskih 
stolčkih, kateri so se jim pa zdeli najkrasnejši gosposki 
naslanjači. Dasiravno je bil Martinek navsomoč za- 
ljubljen, vzbudila je vendar vso njegovo pozornost pre- 
čudna večerja, ki se je na Kleku zdaj pričela. Moral 
je strmeti o neskončnem sleparstvu, s katerim je gostil 
prekanjeni Satan svoje privržence. Bili so preverjeni, 
da uživajo najmastnejšo in najsočnejšo pečenko. Mar- 
tinku je kazalo praprotno zrno resnično podobo vseh 
reči, pa je prav dobro videl, da zalagajo mesto pečenke 
crkovino in meso najgrših živali: volčje, pasje, pod- 
ganje. Kar so mislili, da so .slastne ribe, so bili mo- 
čeradi, kuščarji, gadje in modrasi. Bukovo gobo so 
imeli za potico, skuke, krohalnice in druge ostudne 
žabe pa za cvrtje! Mesto vrtne salate so bile v veliki 
skledi razne strupene, odurne in bodljive zeli: hobat, 
turek, smrtnice i. t. d. Martinek je omiloval seveda naj- 
bolj svojo Topličanko. Pojedla je najprej režanj volčine, 
potem si nametala polno plitvico glist, pijavk in mra- 
morjev, pohrustala nekoliko pajkov in kleščarjev, obrala 
dva netopirja in nazobala se nazadnje kačjih jagod! Kaj 
je bila pijača, ni mogel presoditi, ali si je lahko mislil, 
da najbrž hudičevo olje ali pa še kaj strašnejšega. Razsr- | 
divši se na neznansko prevaro, je zavpil navesglas: kaj 
za take dobrote ste prodali svojo dušo? O trapi, o avše! 

Po večerji je peljal Satan svoje od peklenskega 
vina in veselja pijane in razburjene goste na plesišče. 
Ali ples in zaljubljene zabave, vršeče se kar očitno 
pred vsem zborom, so bile tako nespodobne in zverske, 

da jih sramežljive oči Martinkove niso mogle gledati. 
Klek in njegove skrivnosti so se mu primrzile. Obrnivši 
jim hrbet je šel jokaje po položni rebri navzdol. Jokal 
pa je zaradi preljube Topličanke, katero je videl oskru- 
njeno z najgršim grehom tega sveta in vendar — 
srečno! Vroče solze mu ustavi novo čudo kresne noči: 
oživljena priroda, ki dobiva v tej noči božji dar člo- 
veškega jezika in uma in nadčloveškega prerokovanja. 
Vsaka stvar na gori, katero je srečal in videl, je govorila 
z lepim, razločnim glasom in pripovedovala prav po 
domače vesele in žalostne prigodbe, katere čakajo njo 
in njene znance. Martinka ni dosti zanimalo, kaj se 
pomenkuje na košenici trava, ali bistro je začel vleči 
na ušesa, ko je prišel do zeli, s katerimi se odprav- 
ljajo bolezni in bolečine. Prva zel je dejala: Skuhaj 
me, pa ti ozdravim vred, druga: Jaz pa uroke, tretja: 
Jaz madron, četrta: Jaz vse narejene bolezni, peta: 
Jaz vse prenesene bolezni. Na drugem kraju se je po- 
hvalila ena: Jaz ozdravljam krvno mrzlico. Njena so- 
seda se oglasi: Jaz pa ozdravljam deset mrzlic. Druga 
soseda se obema zasmeje in pravi: Jaz pa vseh devet- 
indevetdeset! Takih pogovorov je čul Martinek brez 
števila in si jih dobro zapomnil. Mnoge zeli, ki so bile > 
za težje bolezni, je precej utrgal in skrbno spravil. S 
travnikov je prišel k skalovju. V njem je bila zrastla 
iz trdega kamena prelepa cvetlica tolažnik, ki je še- 
petala s tenkim, prijetnim glaskom: Kdor me podiši, 
iznebi se vseh skrbi, vse žalosti. Ves vesel utrga Mar- 
tinek tudi njo in spravi še skrbneje nego druge zeli. 
Za skalovjem sta šumela dva studenca. Tisti na levi 
strani se oglasi: Jaz sem polnočna voda, vse pogrudim, 
vse zamorim. Oni na desni strani mu odgovori: Jaz 

pa sem poldanska voda, vse ozdravim, vse oživim. Pri 
studencih je ležalo več steklenic. Martinek napolni eno 
s poldansko, drugo s polnočno vodo pa se zamisli in 
zakliče oduševljeno: Sveta, Kresna noč! Prisrčna ti hvala 
za orožje, katero mi pošiljaš za moj pravični lov. Grajski 
sršeni, pripravite se! | 

Zdaj ni mislil več na hrvaško deželo. Obrnivši 
korake nazaj na Kranjsko je prišel v hosto. Vse živali 
in živalce so v nji blebetale in klepetale. Najbolj se 
je moral smejati polhom, da so tako natanko vedeli, 
katerega od njih bo ujel Pavlinov Jožek, katerega Bre- 
zarjev Jarnejček ali pa Hudoklinov Tonček in koliko 
jih bodo pojedli kmetje, koliko pa gospoda in meščani. 
Dalj časa je poslušal staro srno, ki je pravila mladim 
o bodočem gospodarju hoste. Dejala je: Naš sedanji 
gospod bo kmalu umrl. Njegov sin nas ne bo tako 
preganjal. Lovil bo rajši tiste srne, ki po dveh nogah 
hodijo in jih imenujejo ljudje v mladosti dekleta, po- 
zneje, ko se sparijo, ljubice in žene in kadar se bolj 
postarajo, babe. Teh živali bo toliko nalovil, ko bi se 
ustopile druga vštric druge od Krke pa do njegovega 
gradu, da bi morala ostati marsikatera zunaj vrste. Iz- 
birčen ne bo nič, kajti zaželel bo brez razločka vsake: 
lepe in grde, mlade in stare, žlahtne gospodične in 
blatne svinjarice. Kjer je toliko ljubezni, se množi zarod, 
da je strah. Babe bodo naštele po najnižjem računu 
triindevetdeset kranjskih in šestnajst nemških krist- 
janov in kristjan, kateri ne bi bili brez njega tega sveta 
nikoli gledali in tlačili. Ali človeške ljubice so silno 
potratne, razgrabile in pojedle bodo našemu bodočemu 
gospodu graščino in ves drug imetek. Ne ena bilka 
ne bo ostala, o kateri bo mogel po pravici reči: To 

je moje. V tej revščini bo pokaza! vsej zemeljski niče- 
murnosti figo pa se spokoril in posvetil. Ta hosta bo 
menjala gospodarja vsakih pet let. Ker nas bo streljal 
vsak, kdor bo imel puško in veselje, se bo zatrl naš 
rod v Gorjancih, še predno preteče petdeset let. — 
Dalje: grede se je nameril Martinek na volčji brlog. 
Volk je govoril svojima tovarišema: Vidva sta lahko še 
brez skrbi. Ustrelil vaju bo mladi Pristavec šele čez 
šest let. Mene pa bo podrl njegov razbojni oče že to 
jesen. Pred smrtjo bi se naužil vendar rad enkrat tudi 
človeškega mesa. V našem obližju stanuje oglar. Nocoj 
prenočujeta pri njem tudi žena in hči, ki sta mu pri- 
nesli vina in potice za kresni večer. Vesta kaj? Dajmo 
vadljati, čigav bo dedec, čigava pa baba in purička. 
Bati se nam ni nocoj nič. Puška sloni v odprti veži, 
pa jo bom lahko unesel, potem pa udri po oglar- 
jevih! Prijetnega na svetu tako ne bi nič več imeli. 
Predno se bo zdanilo, jim bo pokradel doma sosed 
vse, kar imajo. Dobro ve tudi za mošnjo denarjev, ki 
je skrita v hramu pod podnico. — Martinek Boga za- 
hvali, da mu je dal strašno nakano slišati, skoči k 
oglarjevi kolibi in ga zbudi. On in vsi oglarjevi se 
oborožijo in pripravijo in volkove, ki so se kmalu pri- 
drvili, brez velikega boja postrele in pobijejo. Brez 
pomude hite potem vsi skupaj na oglarjev dom. Ta- 
tinski sosed je bil zlezel ravno skoz okno v hišo. Zdaj 
se je preveril, da mu ni namenjeno z ljudskim blagom 
obogateti in je bil vesel, da so ga prihodniki živega 
pustili in samo dobro namahali. 

Poslovivši se s hvaležnim oglarjem, spomnil se 
je Martinek dobrotljivega konjederca in se napotil k 
njemu, da mu večerjo povrne. Podaril mu je nekoliko 

svojih želi in mu natanko razložil, v katerih boleznih 
maj jih rabi. Ta dar je prinesel lepe dohodke možu in 
njegovim naslednikom. Odtakrat znajo konjederci ljudi 
zdnaviti. Ker imajo preveč drugih opravkov, prepuščajo to 
umetnost navadno svojim ženam. Odtod je potoval Mar- : 
tinek v mesto pa se preoblekel za gospoda in razglasil 
za doktorja, ki ozdravlja vse bolezni in pokončuje vsak 
mrčes, ki ljudem nagaja. Dal si je narediti tudi brke in 
dvigo brado, da ga nihče ne bi mogel tako brž spoznati. 
Ravbarjevi gospe novi davek ni dosti koristil. 
Muh, komarjev in bolha je bilo toliko kakor prej, na- 
dloge se ji tedaj niso nič zlajšale. Čuvši, da je prišel 
v mesto slaven zdravnik, ki odpravlja vsak mrčes, 
pošlje ponj in ga prelepo sprejme. Doktor ukaže, da 
naj se zbere vsa grajska gospoda, ker hoče pomagati 
vsem obenem. Ko se snidejo baron Ravbar, njegova 
gospa, rodovina, pisarji in drugi pomočniki, si odtrga 
Martinek brado in brke in izpregovori z grmečim glasom: 
Prišel je lovec, ki pa ne bo lovil muh, komarjev in 
bolha nego vas peklenske sršene. Ali me poznate? 
Ravbar je mislil poklicati svoje biriče in hlapce 
ali plusk! mu vrže Martinek v obraz polnočne vode 
in tako tudi njegovi babi in družini. Tisti hip so po- 
padali mrtvi na tla in voda jih tako zgrudi in razje, 
da jih ni trebalo niti zakopati. Z ostankom strašne vode 
oblije Martinek grajsko zidovje in tudi to se tako raz- 
taja in skopni, da mu noben sled ne ostane in se dan- 
današnji še ne ve, v katerem kraju je. stalo. Veseli 
vaščani so hvalili navesglas svojega odrešenika in 
ga prosili, naj bo zdaj on njihov graščak in gospodar. 
Martinek pa veli zaničljivo: Enega jahača ste se izne- 
bili, pa si že iščete druzega, da bi vas tlačil. Hotel 

sem do smrti pri vas ostati, ali zdaj ne maram: pri 
takih tepcih me je sram živeti. Martinek je pustil še 
tisto uro domačo vas in se napoti! proti Toplicam 
snubit ljubico, ako bi jo našel še nevdano. Njena mati 
mu pove, da se je zjutraj poročila in odpeljala z možem 
v Ljubljano. Ta gospod, mu je pravila, je sila učen in 
zna veliko jezikov in ima 3000 goldinarjev letnih do- 
hodkov. Zanjo bo to premalo, dvajseti dan v mesecu 
ne bo v žepu ne groša več. Ali kaj za to? Živela bo 
vendarle prav dobro. Ker ljudje njenega Petrana sploh 
poznajo in spoštujejo, bo delala lahko dolgove in v hudi 
sili ji bodo pomogli ljubčki, brez katerih ne bo nikoli. 
Bolj mrtev nego živ veli Martinek: Kaj taka coprnica 
je Vaša hči? Baba se mu zasmeje: I, kako ste čudni! 
Da ni taka, pa ne bi bila coprnica. — Mrzla ploha je 
padla na Martinkovo ljubezen, ali je ni mogla pogasiti. 
V svoji neskončni bridkosti se spomni blage zeli to- 
lažnika. Moral jo je duhati dobrih pet trenutkov, do- 
kler se mu je srce popolnem pomirilo in pohladilo. 
S Toplic je potoval na pokopališče, kjer je bila po- 
kopana njegova žena. Odprši grob jo je pokropil s 
poldansko vodo in oživil. Ker so se mu rojaki za- 
merili, sta pustila domovino in šla po svetu. Njegova 
zdravila so zaslovela kmalu po vseh deželah in kra- 
ljevstvih. Vsi bolni mogočniki in bogatini so ga kli- 
cali na pomoč. Zaslužil si je toliko, da svojih tolarjev 
in zlatov ni štel, nego jih je meril na vagane. Da mu 
jih je kdo vzel kak polič, Martinek ne bi bil niti zapazil. 

Kdor si želi Martinkove sreče, jo najde gotovo, 
ako si dobi kako zrnce praprotnega semena in gre ž 
njim Kresno noč na Gorjance. 

